
Slovenskému milovníkovi detektívok sa v tomto zväzku dostávajú do rúk tri pútavé romány z tvorby poľského autora Joea Alexa. Ide o príbehy takpovediac klasického anglického typu, kde ústredným motívom je rozlúštenie komplikovanej hádanky, zložitého hlavolamu. Detektív musí vynaložiť predovšetkým mimoriadne myšlienkové úsilie, aby postupne rozplietol komplikovanú sieť pravých i falošných stôp, najrozličnejších motívov i podozrení.
Prvý príbeh Si len diabol sa odohráva v osamotenom vidieckom sídle, čo už samo osebe podstatne ohraničuje počet podozrivých na veľmi úzky okruh. Celou zápletkou sa s majstrovským zmyslom pre mieru preplieta „démonský“ motív: blízkosť Diablovej skaly, kliatba upálenej bosorky, stopy čertovho kopyta. I pre druhý príbeh je príznačné ohraničenie okruhu podozrivých. Detektív musí rozriešiť problém vraždy známeho finančného experta. Napriek tomu, že vražda je mimoriadne presvedčivo kamuflovaná ako samovražda, Alex prísnou deduktívnou logikou rozpletie celú intrigu a odhalí vraha. Do exotického prostredia neveľkého stredomorského ostrovčeka nás zavedie tretí príbeh, v ktorom Alex brilantným spôsobom odhalí dvojnásobnú vraždu v archeologickej expedícii.

MERLIN
Zastaň už, zastaň, čierny otrok noci!
DIABOL
Zgniavim ťa, bedár! Svoju smrť tu nájdeš…
MERLIN
Primálo síl máš, predsa si len diabol. Zhoď ľudskú podobu a vzdiaľ sa, lezúc škvrnitým bruchom po zemi, ty had! Veď moja kliatba rozkáže aj peklu. Ty prvý okúsiš jej moc…
(Hrmenie a zablysnutie nad skalami. Tenibrarum princeps, deviatiarum et infirorum Deus, hunc Incubum in ignis eterni abisum accipite, aut in hoc carcere tenebroso in sempeterum astringere mando. Skala ho pohlcuje.)
Merlinovo narodenie – dejstvo V., výstup 1.
Hra bola napísaná a hrala sa pravdepodobne roku 1612. Prvé vydanie in quarto má záhlavie: „Napísali William Shakespeare a William Rowley.“

(1)
DIABOL PO PRVÝ RAZ
Joe Alex kútikom oka zbadal, že vo dverách nehybne stojí Higgins, ktorý ticho zakašľal. V tej istej chvíli doktor Yamamoto dvihol nôž a urobil rýchly výpad.
Joe Alex sa bleskurýchle uhol a pokúšal sa pritom chytiť ozbrojenú ruku. Dokonca sa prstami dotkol zápästia, ale už bolo neskoro. Ruka urobila malý, takmer neviditeľný pohyb a nôž udrel do srdca. Ozval sa tichý suchý praskot.
– To je celkom beznádejné! – Joe Alex si sadol na tmavú žinenku, ktorá pokrývala celú dlážku izby bez nábytku. Obnaženým predlaktím si utrel spotené čelo. – Doktor, načisto mi odoberáte chuť do života. Naučili ste ma všetky spôsoby sebaobrany, aby ste mi nakoniec ukázali, že som bezbranný ako dieťa…
– Keď žiak predstihne učiteľa, učiteľ sa musí vrátiť do školy.
Japonec rozložil ruky, akoby sa chcel domácemu pánovi ospravedlniť za to, že sa nemôže dať poraziť.
– Ale veľmi dobre vás chápem. Dotýka sa to, pravda, našej ctižiadosti. Hoci cieľom človeka je dosiahnuť dokonalosť, zvyčajne ju málokedy dosahujeme, ak je vôbec dosiahnuteľná. Napríklad ja by som nevedel napísať ani jednu kapitolu hociktorého z vašich veľmi početných a zaujímavých románov… – Pri posledných slovách sa Yamamoto mierne uklonil. A hoci bol oblečený iba v krátkych hodvábnych nohaviciach, uklonil sa tak formálne, akoby mu tvrdá náprsenka naškrobenej košele znemožňovala plynulý úklon.
– Robíte veľké pokroky, – dodal po chvíľke uvažovania. – So všetkou skromnosťou – veď som vaším inštruktorom – môžem povedať, že sa viete vyhnúť neočakávanému bodnutiu nožom a zneškodniť každého, kto sa na vás odváži strieľať zblízka. Mám na mysli, pravdaže, obyčajných ľudí, ak možno obyčajnými nazvať tých, čo používajú nôž a revolver. Existuje na svete veľká skupina špecialistov (a medzi nich počítam aj svoju maličkosť), ktorá vás vždy premôže. Ale ako viem, nikto z týchto ľudí nenapáda nevinných chodcov… – Prstami ľavej ruky vytiahol čepeľ noža z irchového puzdra; čepeľ sa pri údere samočinne zasunula do črienky. – Skúsime to znova?
Higgins, ktorý stál vo dverách, sa takmer nebadateľne pohol a zakašľal po druhý raz. Joe pozrel na neho:
– Čo je, Higgins?
– Pred chvíľou som prebral telefonát pre vás, pane. Joe zdvihol obočie.
– Ako to? Veď som vám povedal, že nie som pre nikoho doma.
– Áno, pane… – Higgins chvíľočku váhal. – Pochopiteľne som povedal, že nie ste doma. Ale dovolil som si pomyslieť, že bude lepšie, ak vás poinformujem, kto telefonuje. Pri aparáte čaká sir Alexander Gilburne. Povedal, že vás osobne nepozná, a pretože dodal, že chce s vami vybaviť niečo veľmi dôležité a mimoriadne, pomyslel som si, že možno sám rozhodnete, či ste doma, alebo nie… – Znovu ticho zakašlal a odmlčal sa.
– Gilburne? – spýtal sa Joe Alex. – Vari to nie je ten právnik? Ale tuším práve on sa volá Alexander…
– Áno, pane. Stále o ňom píšu v novinách, prosím. To je ten veľký obhajca. Práve preto, že je to taký vážený človek, dovolil som si… Mám povedať, že nie ste doma?
Joe pozrel na Higginsa so zadosťučinením, ktoré denne pociťoval odvtedy, čo šťúply, tichý, šedivejúci sluha začal šafáriť v jeho novom byte. Higgins bol absolútne neomylný, taký neomylný, že vyvolával až komplex menejcennosti. Okrem toho bol obdivuhodne vzdelaný. Joe pokýval hlavou.
– Nie. Myslím, že by som sa mal s ním pozhovárať. – Pozrel na Yamamota. – Musíte mi na chvíľočku prepáčiť, doktor. Ako viem, pán Gilburne nepatrí k tým, čo znepokojujú iných pre kadejakú maličkosť… Podišiel ku stene, zvesil z vešiaka župan a prehodil si ho na plecia. – Som zvedavý, čo ten človek môže odo mňa chcieť?
Táto otázka, na ktorú z pochopiteľných príčin nikto z prítomných neodpovedal, zanikla bez ozveny medzi hrubými ochrannými rohožami pripevnenými na stenách. Alex zastal vo dverách:
– Nedáte si pohár pomarančovej šťavy, doktor? Iste to stihnete vypiť, kým sa vrátim.
Doktor úctivo prikývol. Higgins pozrel na neho a mierne sa uklonil.
– S ľadom alebo bez ľadu, pane? – Higginsova tvár sa nezmenila, ale Joe, prestupujúc prah, sa pousmial. Bolo vidieť, že ani doktorský titul, ani bezchybné Japoncovo správanie nepresvedčia Higginsa, že tento hosť je Alexov priateľ.
– Bez ľadu, ak smiem prosiť… – povedal Yamamoto, ktorý už stál na rukách. Pomaly, bez najmenšej námahy začal takto obchádzať miestnosť. Higgins ticho zatvoril za sebou dvere.
Zatiaľ Joe podišiel k telefónu, ktorý bol položený v hale na storočnej truhlici.
– Prosím, Alex.
– Tu Gilburne… – ozval sa na druhom konci drôtu príjemný nízky hlas. Potom nastala krátka, sotva postrehnuteľná pauza, akoby volajúci predpokladal, že po vyslovení svojho priezviska začuje čosi, čo potvrdí, že ho Alex pozná. Lenže Alex mlčal a prestávka bola taká krátka, že takmer nič neznamenala. – Musím sa vám predovšetkým ospravedlniť za to, že vás tak zavčasu vyrušujem a neohlásil som sa písomne. Ale udalosti, ktoré… – znovu pauza. – Nevyrušujem vás?
– Vôbec nie. Mám teraz čas. Ako vám môžem pomôcť?
– Nuž, keby vám to nerobilo priveľké ťažkosti a keby ste uverili, že sa vám vnucujem naozaj z veľmi vážnych dôvodov, rád by som vás poprosil o polhodinový rozhovor o istej pre mňa veľmi dôležitej veci. Prirodzene, opakujem, ak…
– Chápem, – povedal Joe, hoci zatiaľ chápal iba to, že časť tohto horúceho dňa bude musieť prežiť ináč, ako si naplánoval. –– Mohli by ste ku mne prísť o hodinu, ak by vám to vyhovovalo?
– Dokonca veľmi. Čím skôr, tým… – znovu nedopovedal. – Ak nemáte nič proti tomu, privediem ešte jedného človeka zainteresovaného podobne ako ja na predmete nášho rozhovoru.
Joe znovu odvetil, že nič proti tomu nenamieta. Sir Alexander sa ešte raz ospravedlnil a zložil slúchadlo.
Alex sa chvíľu nehybne a mlčky díval na telefón. Aj napriek hladkej výmene konvenčných viet vycítil v hlase telefonujúceho isté napätie.
Gilburne bol už veľa rokov jedným z najslávnejších londýnskych advokátov. Pokladali ho za najvynikajúcejšieho obhajcu v kriminálnych prípadoch a pred šibenicou zachránil veľa ľudí, ktorí už cítili povraz na krku; podsvetie mu dalo prezývku Záchranka. Okrem toho bolo všeobecne známe, že Gilburne sa nepodujal obhajovať zločincov, ktorí si podľa jeho názoru zasluhovali najvyšší trest. Hoci stáli na opačných póloch – jeden po zločincoch pátral a druhý ich obhajoval – Joe už dávno túžil poznať tohto nevšedného človeka, pretože veľmi veľa počul o jeho inteligencii a dare logicky uvažovať. Ale doteraz osud neskrížil ich cesty. Čo len teraz chce? Najjednoduchším vysvetlením, ktoré sa natískalo, mohlo byť, že ho Gilburne chce požiadať, aby mu pomohol v nejakom prípade, čo sa podujal obhajovať. Že by okolnosti boli veľmi zložité a sir Alexander, presvedčený o nevine svojho klienta, chcel ho stoj čo stoj zachrániť, ale nevie si rady? No v hlase, ktorý Alex pred chvíľou počul, bolo napätie vyvolané asi nejakým osobným zážitkom.
– Veď sa to všetko dozvieme o hodinu, – zamrmlal si Joe popod nos a v duchu sa usmial. Vrátil sa do domácej telocvične zadumaný a trochu aj nazlostený. Rád sa pokladal za človeka, ktorého nevie nič vyviesť z miery, ale tentoraz horel od nedočkavosti. Veru, taký človek ako Gilburne nepríde rozprávať nejakú hlúposť. Je to iste niečo vážne. Ale práve teraz Joe Alex sníval o tom, aby mu do cesty neprišlo nič vážne. Chcel si vybaviť veľa osobných vecí, ktoré vonkoncom nesúviseli so zločineckým svetom.
Doktor Yamamoto sedel na rohožke ako pravý orientálec, s prekríženými nohami, a popíjal ovocnú šťavu.
– Dúfam, že mi nebudete mať za zlé, doktor, ak skončíme dnešný výcvik. Očakávam dôležitú návštevu. Napokon, naše dve hodiny už asi uplynuli, pravda?
Yamamoto vstal, odložil pohár na obločnú dosku a pozrel na staromódne vreckové hodinky, ktoré tam ležali.
– Chýba ešte dvanásť minút, – povedal, – ale doženieme to nabudúce. Tuším ste včera spomínali, že by ste si chceli urobiť týždennú prestávku, pravda?
– Áno, – prikývol Joe. – Mám záväzky voči svojmu vydavateľovi, najbližšie dni budem musieť prežiť za písacím stolom. A potom by som chcel na pár dní odísť do zahraničia, ak mi to okolnosti dovolia.
– Dobre, – prikývol Japonec. – Ja si tiež myslím, že by sme mali urobiť dlhšiu prestávku. Bojím sa, aby ste sa, ako športovci hovoria, nepretrénovali. Navrhujem, aby sme si budúce stretnutie určili nie o týždeň, ale o dva.
Zhovárajúc sa o ďalších stupňoch zasväcovania do tajomstiev džuda, pobrali sa do kúpeľne, v ktorej boli dve oddelené sprchy. Alex skrútol kohútik a obaja vošli pod prudké pramienky striedavo teplej a studenej vody.
– Áno, – prekrikoval Yamamoto sykot sprchy, – už teraz sa nemusíte nikoho báť. Ale museli ste sa v skutočnosti niekoho báť? Veď hrdinovia kriminálnych románov nevstávajú zo stránok kníh a nevrhajú sa na autora.
– Isteže… – zahundral Joe a drsnou rukavicou si drhol chrbát. – Ale stáva sa aj to, že najprv stretnem svojich hrdinov v skutočnosti a až potom ich bezpečne strkám medzi dosky.
Japonec vyšiel spod sprchy, striasol zo seba vodu a siahol po osuške.
– Čosi som o vás počul, ale neviem, koľko je pravdy na tom, čo o vás hovoria. Ako učiteľ džuda mám styky s políciou a s rozličnými pozoruhodnými ľuďmi. V istých kruhoch sa o vás veľa hovorí.
– Čím viac, tým lepšie! – zasmial sa Joe a tiež vyšiel spod sprchy. Zastavil vodu a začal sa utierať. – Je veľmi príjemné, keď o nás hovoria. Všetci sme svojím spôsobom márnomyseľní, nie? Ba aj vtedy, keď ukrutánsky nemáme radi svoju prácu. Napríklad ja by som nikdy v živote nenapísal ani len stránku detektívneho románu, keby som mal iný zdroj príjmov.
– Bolo by to na veľkú škodu milovníkov takejto literatúry, – Japonec trochu sklonil svoju mokrú, nakrátko ostrihanú hlavu, – ale nemyslel som na vaše romány. Myslel som na váš výnimočný talent, ktorý ste dali do služieb polície. Zdá sa, že patríte k tomu druhu ľudí, ktorých si na východe najväčšmi vážia: k tým, čo usilovne hľadajú pravdu bez ohľadu na to, v akom povolaní im osud dožičil pracovať. Kto hľadá pravdu, plaví sa po posvätnej rieke. Prepáčte mi láskavo zrniečko kalendárovej múdrosti. Vraj ste schopný rozriešiť každú kriminálnu záhadu.
Joe Alex sa zasmial.
– Pravdaže som, – povedal s odzbrojujúcou úprimnosťou.
– Doteraz som rozriešil všetky. Možno preto, že praví zločinci sú oveľa primitívnejší ako tí, ktorých si možno vymyslieť. Vo fantázii autora kriminálnych románov teoreticky existuje nekonečne veľa kombinácií a zhôd okolností sťažujúcich rozuzlenie. Naproti tomu život ihneď rámcuje zločin, zmenšuje záhadu a vrahove omyly sa stávajú jeho vizitkou. Stačí vylúčiť niekoľko eventualít a zločinec sa ukáže v plnom svetle ako figurína v osvetlenej výkladnej skrini… – Znovu sa rozosmial. – Teraz ste nebodaj prišli k záveru, že sa plavím po svätej rieke, ale moje plachty nadúva vietor márnomyseľnosti. Žiaľ, vôbec nemôžem za to, že takto sa doteraz utvárajú vzťahy medzi mnou a svetom zločinu. Som presvedčený, že nieto vraha, ktorý by sa nedal odhaliť…
Ospravedlňujúco rozložil ruky, potom vzal hrebeň a učesal sa.
– A predsa… – povedal doktor Yamamoto, – jestvuje možnosť… – Chvíľu uvažoval. – Zabudol som, ako to pomenovanie znie. V mojej vlasti je neznáme. Myslím na vraždu… vraždu…
– Absolútnu?
– To, to! Absolútna vražda! Ako viem, je to zločin, ktorého páchateľ nenechal nijaký záchytný bod pre vyšetrovanie, mám pravdu?
– Áno, ale taký zločin je nemysliteľný. Musel by ho spáchať človek, ktorý má nielen absolútne alibi, ale aj motív vraždy, na ktorý by nikto nemohol prísť ani ho uhádnuť. A čo je najdôležitejšie, polícia by nemohla zistiť, ako bol zločin spáchaný. V opačnom prípade by zostala stopa, lebo spôsob, akým sa vražda spáchala, je sám osebe veľmi zaujímavou stopou, ktorá hneď vylučuje mnoho osôb a niektoré zasa vrhá do podozrenia. Absolútny zločin by bol nevyhnutne zločinom, ktorý vylučuje všetkých zločincov prichádzajúcich do úvahy, čo je už ako predpoklad absurdné. Nemôže predsa nastať situácia, že by došlo k vražde, ktorú nikto nemohol spáchať.
– Priznávam, že som vás celkom nepochopil. Mohli by ste mi uviesť nejaký prípad, kedy by nastala podobná situácia?
Alex sa na chvíľu zamyslel.
– Uvediem vám najjednoduchší príklad. Predstavme si izbu, ktorá má len jeden vchod zamknutý znútra na kľúč. Aj okná sú zatvorené, nikde niet ani škáročky, tajného prechodu. A pritom v izbe bol zavraždený človek… povedzme zastrelený zblízka. Aby sme sa vyhli dodatočným špekuláciám obrazotvornosti, dodajme, že niekoľko osôb počulo výstrel a hneď sa začalo dobíjať dnu. Práve toto by bol absolútny zločin: mŕtvola v zamknutej izbe, do ktorej nikto nemohol vojsť, ani z nej vyjsť… – Prerušil výklad a prehodil si župan na červené telo. – Lebo len taký zločin, ktorého okolnosti vylučujú všetkých eventuálnych zločincov, musí vylúčiť zároveň aj vraha. Našťastie takýto zločin by mohol spáchať len diabol… Pravda, niekedy majú ľudia celkom neslýchané nápady, ak chcú zlikvidovať niekoho zo svojich najbližších. Ale z celkom pochopiteľných príčin tieto nápady nemajú veľa spoločného s absolútnym zločinom. Ľudia nemôžu konať mimo zákonov času a priestoru. Preto neverím v absolútny zločin, neverím ani v diabla.
– Vidím, že ste o tom veľa rozmýšľali… – uškrnul sa doktor.
– Áno. Kedysi som sa pokúšal napísať knihu, v ktorej by môj detektív kapituloval. Chcel som vymyslieť taký zločin, pri ktorom by aj ten najgeniálnejší vyšetrovací mozog bol úplne bezradný. A nemohol som. Chcel som, aby sa to rozuzlilo pomocou listu. Napísal by ho zločinec, dajme tomu smrteľne chorý na rakovinu, a pred smrťou by si zaumienil poslať ho na políciu, aby v ňom podrobne vysvetlil, ako spáchal vraždu. Žiaľ… Nič také sa nedá vymyslieť. Nikto takú knihu nenapísal a ani nenapíše. O živote už ani nehovoriac.
– Chápem, – prikývol Yamamoto. – Problém sa mi javí viac-menej ako kvadratúra kruhu.
– Správne. Musím sa priznať, že ma to stálo niekoľko prebdených nocí. Taká kniha by bola čosi, čo nemá obdobu v kriminálnej literatúre. Nakoniec som dospel k záveru, že bez pomoci nadprirodzených síl sa podobný zločin nedá spáchať. Tak som to nechal na diabla a poznámky som zahodil.
Ale Joe Alex sa mýlil, lebo v knihe jeho života už na najbližšej strane bolo stretnutie s diablom a s absolútnou vraždou.
Lenže o tom nevedel ešte ani sám diabol.
Pretože diabol neveril v Joea Alexa, práve tak ako Joe Alex neveril v diabla.
(2)
DIABOL PO DRUHÝ RAZ
Aj napriek zvedavosti vyvolanej telefonickým rozhovorom s Gilburnom, Joe pri obliekaní nemyslel na neho ani na nastávajúcu návštevu, ale na svoje najosobnejšie a čoraz zamotanejšie veci.
Horúčava vonku sa stupňovala. V Grécku bolo v tomto ročnom období iste oveľa horúcejšie, ale tam bol iný vzduch ako v Londýne, iste priezračný, voňajúci riasami južného teplého mora a presýtený suchou vôňou, akú vydávajú skaly rozpálené slnkom. V Grécku bola Caroline a hrabala sa v zemi kdesi na Peloponézskom polostrove a hľadala malé hlinené čriepky pokryté nezrozumiteľnými znakmi. Zdalo sa, že rané klinové písmo Kréťanov, doteraz nerozlúštené a nezrozumiteľné, ktoré akoby tvorilo nepreniknuteľnú bariéru medzi súčasnosťou a existenciou tohto pradávneho národa, je najväčšou vášňou tejto peknej ženy, ktorá zasa bola najväčšou vášňou v živote Joea Alexa.
Nevedel, či ho Caroline ľúbi. V Londýne boli zvyčajne nerozluční, všade ich bolo vidieť spolu, cestovali spolu a spolu aj stavali svoj malý hodvábny stan červenej farby v Alpách, Nórsku, Portugalsku a v južnom Francúzsku. Ale keď po jednom návrate do Londýna Joe začal hovoriť o manželstve, Caroline rýchle a rozhodne zmenila tému. Bránila svoju samostatnosť rezolútne, akoby sa desila slova „manželka“. Ale aj tak bola asi najlepšou ženou, hoci bývali oddelene a boli obdobia, keď ju nevidel celé týždne. Bolo to vtedy, keď sa celkom oddala práci. V takom období sa zamykala a vypínala telefón a jej stará gazdiná, pani Downbyová, odpovedala cez dvere, že jej pani nie je doma a nevie, kedy sa vráti. Lebo Caroline Beaconová napriek svojim dvadsiatim piatim rokom bola už ozajstnou vedkyňou, na mienku ktorej dali aj šedivejúce kapacity.
Alex znenávidel dávnych Kréťanov a ich čudácku korešpondenciu, a to preto, že on sám, hoci bol jedným z najznámejších autorov detektívnych románov a jedným z najvynikajúcejších teoretikov kriminológie, priateľom a spolupracovníkom esa Scotland Yardu, superintendenta Benjamina Parkera, považoval sa za grotesknú postavu.
Príčina tohto čudného stavu vecí bola pomerne jednoduchá: písal detektívky, ale neznášal ich. Písal ich preto, lebo na nich dobre zarábal a navyše – iné nevedel robiť.
Ešte ako chlapec sa na začiatku vojny prihlásil do letectva, a keď sa vojna skončila, zostal bezmocne stáť na londýnskej dlažbe takmer bez peňazí. V bezradnosti sa rozhodol riskovať a napísal detektívku. Napísal ju a zaniesol nakladateľovi. Odvtedy nepozná neúspech v tejto oblasti. Po niekoľkých rokoch mu to vynieslo peknú kôpku peňazí. Ostatné už bola len zhoda okolností. Benjamin Parker, cez vojnu veliteľ posádky bombardovacieho lietadla, na ktorom bol Alex pilotom, objavil náhodou jeho nevšedný pátrací talent, keď došlo medzi nimi k výmene názorov na smrť ich spoločného priateľa Iana Drummonda, ktorý zomrel za nezvyčajných okolností. Odvtedy sa Joe Alex zúčastňoval na mnohých veľmi dôležitých pátraniach Scotland Yardu a získal ozajstnú slávu, keď výlučne logickým uvažovaním vyriešil niekoľko problémov, s ktorými si polícia s celým najmodernejším výskumným aparátom, archívmi a prístrojmi nevedela rady.
Alex považoval daktyloskopiu, chemické rozbory a ostatné moderné vyšetrovacie metódy za druhoradé pri zisťovaní páchateľa. Bol presvedčený, že vražda sa rodí v ľudskom mozgu a jedine tam treba nevyhnutne hľadať rozuzlenie. A jediným laboratóriom, ktoré mu mohlo pomôcť pri pátraní, bol jeho vlastný mozog. Obyčajne iba ten sa uplatnil, keď zlyhali chemické rozbory a keď skúmanie stôp nemohlo prefíkaného vraha prekvapiť.
Hoci tlač celej krajiny, vrátane šedivých Times, mu v posledných rokoch venovala veľa miesta a hoci sa stával všeobecne známym, lebo sa o neho zaujímali všetci od ministrov, kňazov a školských detí až po osamelé starenky, hoci sa stával legendárnym, pričom sa pravda miešala s najrozmanitejšími výmyslami, Caroline Beaconová predsa len zostávala k tejto jeho sláve nepochopiteľne ľahostajná. Poznali sa už tri roky a Joe chtiac-nechtiac musel priznať, že najmenej dva roky myslí na ňu každodenne.
Často sa znepokojene zamýšľal nad tým, či jej ľahostajnosť voči jeho úspechom nebola hlavnou príčinou jeho nepokoja a jeho pripútanosti k nej. Pravda, prečítala niekoľko jeho kníh, ale jej pokojné pochvaly vzbudzovali v ňom iba pocit hanby. Vždy mu dávala jednoznačne najavo, že spisovanie detektívnych románov nepokladá za najvážnejšie zamestnanie pre kultúrneho človeka, ktorý už dávno dovŕšil tridsiatku. Jeho knihy a spoluprácu s Parkerom považovala za zábavu, iste príjemnú a užitočnú, ale neserióznu.
Hoci o tom nikdy nehovorili, Joe vedel, že za naozajstnú prácu Caroline pokladá prehrabávanie sa vo svojich prekliatych črepinách, a všetko, čo robil a čím sa zaoberal on, mohlo byť v jej očiach náplňou života a obrazotvornosti nanajvýš nejakého výrastka.
A najhoršie na tom všetkom bolo, že jej v duchu absolútne dával za pravdu. Lebo i napriek zdaniu Joe Alex bol tichý človek, milovník dobrej poézie a hudby, študoval dejiny kultúr a mýtov (pravdaže, okrem Kréty), architektúru, dejiny, zvyky a všetko, čo možno označiť za ľudskú stopu v dejinách sveta. A hoci sa aj v istom slova zmysle mal dobre, lebo vysoké príjmy mu umožňovali cestovať do ďalekých krajín a poskytovali mu dosť času na súkromné štúdium, predsa si len uvedomoval grotesknosť svojho postavenia. Obrovské množstvo poznatkov a postrehov nikdy nezhrnul do nejakej dôležitejšej práce, hoci vedel, že napríklad v jednej oblasti, ktorej sa venoval najviac a ktorú definoval ako Dejiny diabla na zemi, vyzná sa lepšie ako väčšina odborníkov, čo sa zaoberajú poverami a spoločenským pozadím intenzity viery v zlého ducha v rozličných historických obdobiach a v rozličných častiach sveta. Keby len na tomto poli mal usporiadať obrovské množstvo svojich poznámok, fotografií a zbierok, mohlo by hneď vzniknúť monumentálne dielo, ktoré zatiaľ nemá obdoby.
Joe to nebol schopný urobiť. Pomaly si zvykal na myšlienku, že vždy bude len svedkom udalostí a nikdy nezanechá po sebe trvácnu stopu. Jednoducho nevedel nikdy vykonať niečo, čo si vyžadovalo námahu a veľké sebazaprenie. A možno, na svoje veľké nešťastie, priveľa zarábal na tom, čo robil neobyčajne ľahko.
A nikomu, ani superintendentovi Parkerovi sa nikdy nepriznal, že takmer rovnako ľahko lúšti kriminálne hádanky, ktoré prináša život.
Veru, Joe Alex bol slávny, ale nešťastný. Ako tak teraz stál pred zrkadlom a uväzoval si kravatu, myslel na Caroline, na Grécko a povedal si, že najlepšie by urobil, keby všetko odložil, nasadol do lietadla a letel za ňou, hoci len na pár dní. Tých pár dní s Caroline na júlovom slnku Stredozemného mora bolo všetkým, po čom túžil. Bolo mu za ňou clivo.
Caroline odcestovala pred mesiacom na príkaz svojho ústavu, keď došla správa o objavení niekoľkých tabuliek v zrúcaninách jednej starej krétskej pevnosti na Peloponézskom polostrove. V Aténach by si požičal auto… potom cestou po morskom brehu… Megara… Korint a dlhá biela cesta širokou dolinou na juh, k horám…
Žiaľ, vydavateľ čakal. Alex prisľúbil, že mu asi o dva týždne odovzdá knihu. Ale doteraz napísal iba pár strán. Nerád nedodržal slovo. Nemohol odísť. Ale keby… Ale keby do týždňa bol hotový, potom by mohol… Veď mal podrobne napísaný plán každej ďalšej kapitoly.
Chvíľu nehybne stál a ticho si pohvizdoval. Potom si rýchle uviazal kravatu a zrazu veľmi rozhodne podišiel k telefónu. Prižmúril oči, usiloval sa nemyslieť ani na jednu z tisícich prekážok, a poslal Caroline telegram:
„Ak ma chceš vidieť, prídem za tebou na pár dní stop potom sa musím okamžite vrátiť do Anglicka stop daj mi hneď vedieť čo si o tom myslíš stop veľmi túžim stop vidieť Grécko stop.“

Opatrne položil slúchadlo. Kocky boli vrhnuté. Telegram bleskovo letel éterom. Znovu zdvihol slúchadlo a zavolal cestovnú kanceláriu. Objednal si letenku na osemnásteho. Teraz si bude musieť sadnúť a pracovať. Sedem nocí pri písacom stroji, veľa čiernej kávy, prepisovačka prichádzajúca dva razy za deň po text. A potom v poslednej chvíli cestou na letisko odovzdá rukopis vydavateľovi. Musí to stihnúť.
Higgins ticho zaklopal a zostal stáť na prahu.
– Sir Alexander Gilburne a pán Thomas Kempt, – povedal a podišiel k Alexovi s malým podnosom, na ktorom ležali dve vizitky, jedna malá, takmer štvorcová, a druhá veľká, obdĺžniková. Joe ich mimovoľne vzal a uvažoval: „Veľká – Kempt, malá – Gilburne.“ Uhádol. Položil vizitky na pracovný stôl.
– Ďakujem, Higgins. Zaveď, prosím ťa, tých pánov do knižnice.
Rýchle si obliekol sako, otvoril dvere, ktoré spájali pracovňu s knižnicou, a vošiel ta práve vtedy, keď Higgins vpúšťal dnu hosťov z haly.
Sir Alexander bol vysoký, prešedivený, ale ešte vždy šarmantný muž. Na prvý pohľad robil dojem, že ešte neprekročil päťdesiatku. Joe bol mierne udivený, keď videl ťažkú palicu v jeho ruke. Až po malej chvíľke, keď hosť vykročil k Alexovi, zistil, že sir Alexander krivká. Pozrel nevdojak na jeho nohu a potom rýchlo dvihol pohľad hore. Usmial sa na privítanie a vyšiel sirovi Alexandrovi v ústrety. Slávny advokát mal telesnú chybu. Pravú nohu mal takmer v okrúhlej, veľmi krátkej topánke vydutej nahor, akoby sa spolu s nohou podrobila nejakému strašnému mučeniu, ktoré navždy zmenilo jej tvar. Ale Joe, ktorý sa zaujímal o telesné chyby, vedel, že s takýmito deformáciami prichádzajú ľudia na svet.
Joe stisol sirovi Gilburnovi ruku a ponúkol ho, aby si sadol do ťažkého kresla, ktoré stálo pri nízkom okrúhlom stolíku. Potom sa obrátil k druhému hosťovi.
Thomas Kempt bol oveľa mladší ako Gilburne. Mohol mať najviac tridsať rokov a najpravdepodobnejšie bolo, že ešte nemal lysé temeno. Na širokých rovných športových pleciach spočívala súmerná hlava s tmavou krátkou šticou. Tvár mal opálenú a spod tmavých obŕv pozorne hľadeli pokojné modré ligotavé oči. Bola to milá, inteligentná tvár s pravidelnými črtami a s výrazným podbradkom, ktorý na prvý pohľad vzbudzoval dôveru a vyvolával sympatie k tomuto človeku. Joe si letmo pripomenul, že Kempt je typ, ktorý v dievčinách vyvoláva myšlienku: „Ten by bol dobrým mužom.“ Každému musela zaimponovať jeho vážnosť, odvaha a sebavedomie.
Keď si hostia sadli, Joe sa obradne spýtal, čo budú piť, ale obaja si prosili iba sódu. Hoci boli spustené rolety, horúčava sa začala tlačiť aj do knižnice obrátenej na sever. Onedlho sa zjavil Higgins so sifónovou fľašou, s ľadom a klieštikmi. Keď Higgins vyšiel, Gilburne si odkašlal a pozrel na Kempta, ktorý takmer nebadane rozložil ruky a mierne pohýbal hlavou, akoby chcel dať najavo, že sa zrieka slova v jeho prospech.
– Najprv by som mal vari poznamenať, že počasie sa obzvlášť vyznamenalo v tomto ročnom období, a polichotiť vám, že s nevšedným vkusom máte zariadenú svoju pracovňu…– povedal advokát, – ale podľa toho, čo som o vás počul, usudzujem, že nepatríte k ľuďom, ktorí si potrpia na konvenčné úvody. Teda prejdem hádam hneď k tomu, čo v právnických kruhoch nazývame meritum vecí a vy, ľudia od pera, témou… – Zmĺkol a s rukami na rukoväti palice, ktorú mal medzi kolenami, chvíľu uvažoval. – Je to veľmi ťažké… – povedal nečakane s bezradným úsmevom. – Sme predsa dospelí ľudia a nech už je akokoľvek, žijeme v druhej polovici dvadsiateho storočia… – Znovu sa odmlčal.
Tentoraz Joe zdvihol obrvy. Prekvapovalo ho, že taký skúsený rečník, akým bol Gilburne, už v úvode musí hľadať slová.
Chvíľu sa nik neozval. Mlčanie napokon neprerušil sir Alexander, ale Kempt.
– Ťažkosť spočíva v tom, mister Alex, že témou nášho rozhovoru má byť diabol.
Joe sa pri týchto slovách nezasmial, ale spustil dvihnuté obočie.
Naozaj? Diabol… – Jeho hlas neznel vonkoncom začudovane. V duchu si zablahoželal.
– Áno, diabol, – povedal Gilburne. Alex si všimol, že advokát sa trochu začervenal, keď vyslovil posledné slovo. – A nielenže sme sa prišli s vami porozprávať o diablovi, ale budeme sa musieť priznať, že nás sem dohnal strach.
Na Alexovej tvári sa nezachvel ani sval.
– Tak často sa stretávam s výsledkami diablovej práce… – zašepkal, – že nakoniec som musel naďabiť aj na neho samého. To je celkom pochopiteľné.
Gilburne sa bezradne usmial.
– Vedel som, že nebudete môcť brať moje slová vážne. Ja sám… istým spôsobom… ich nemôžem brať vážne… – Ticho si povzdychol a rozložil ruky. – Veď všetci vieme, že diabol neexistuje.
Toto humorné konštatovanie vyslovené takým tónom nevyznelo vôbec smiešne. Bolo na ňom čosi neobyčajné, akoby intonácia obsahovala skrytý význam, ktorý bol v rozpore so slovami.
– Ide len o to, aby ste nás vypočuli. Obaja sme o vás počuli tak veľa, že sa spoľahneme celkom na váš úsudok. Ak nám poviete, že hovoríme absurdity, neurazíme sa. Naopak, ja osobne si trochu vydýchnem. Je to všetko také nezmyselné, že nebyť obáv…
Nedopovedal, akoby čakal, že sa ho Joe konečne na niečo spýta. Lenže Alex pozorne počúval a nehýbal sa.
– Vieme, že nás môžete považovať za tichých bláznov, ktorí vás okrádajú o čas, ale až skončím, iste uznáte, že sme sa s tým nemohli obrátiť na políciu. Pri svojom zamestnaní som spoznal veľa významných ľudí v Scotland Yarde, ale neodvážil by som sa ísť ani za jedným z nich. Našťastie Thomas, teda tu prítomný pán Kempt, ma priviedol na myšlienku hľadať pomoc u vás. Dohodnime sa tak, že nás vypočujete, akoby sme hovorili o najobyčajnejších veciach, dobre?
– Pravdaže, – povedal Joe, – ak len viera vo vaše slová nebude prekážať spaseniu mojej duše.
Ticho a priateľsky sa usmial.
– Nemyslím, – usiloval sa odpovedať Gilburne s úsmevom. – Prišli sme sem s nádejou, že sa možno podujmete na úlohu archanjela s ohnivým mečom v trestajúcej ruke. Ak existuje niekto, koho by mal ten meč potrestať… Zatiaľ totiž ani to nevieme. Ale možno zbytočne predbieham… – Opäť sa na chvíľu zamyslel. – Počuli ste niekedy o Diablovej skale?
– O Diablovej skale? Tuším áno… – Joe si dlaňou pošúchal čelo, akoby chcel rozmasírovať sivé bunky skryté za ním, v ktorých pamäť nazhromaždila všetko, čo vedel o Diablovej skale.
– Nikdy som tam nebol, ale čítal som o nej… – Zrazu si tlesol do dlaní. – Pravdaže! Nachádza sa niekde na hranici Suffolku, niekoľko desiatok míľ od Londýna. Súvisí s procesmi s bosorkami v šestnástom alebo v sedemnástom storočí a s ich orgiami. Zdá sa, že je tam Diablova jaskyňa so štrbinou, ktorou diabol vychádzal z pekla, pravda? Zaujímal som sa kedysi o to, lebo sa trochu zaoberám dejinami vzťahov pospolitostí k nadprirodzeným veciam… Napríklad ten starý migrujúci mýtus o vstupe do podsvetia úzkou štrbinou v zemi je veľmi zaujímavý. Satanáš sa nazýva kniežaťom povetria, ale od prvopočiatku ľudských dejín býval pod povrchom zeme. A počnúc Héraklom všetci vchádzali do jeho kráľovstva štrbinami v jaskyniach. Napokon je v tom istá logika. Taká štrbina viedla do hĺbky a nikto nevedel, čo je na jej dne a či má vôbec dno. Okrem toho z mnohých štrbín vychádzali a vychádzajú výpary. Aj v Delfách bolo také miesto v jaskyni. Práve tam sedela Pýtia… Prepáčte, že odbieham do témy. Ale satanáš je môj koníček. Vraciam sa však k Diablovej skale. Ak sa dobre pamätám, to miesto vysvätil biskup, ale asi to veľmi nepomohlo, lebo o sto rokov neskôr Diablovu skalu ďalej považovali za miesto orgií bosoriek a ako sa mi zdá, slávny Matthew Hopkins, prenasledovateľ bosoriek, ich niekoľko našiel v susednej dedine a všetky obesili. Aspoň na toto si momentálne spomínam.
– Dedinka sa nazývala Norford, – povedal Kempt, – a ešte vždy sa tak nazýva. Leží medzi Hartest a Blue Medows, na okraji horského pásma, ktoré sa končí Diablovou skalou.
– Áno, – vzdychol si zhlboka Gilburne, – to je veľmi šťastná zhoda okolností.
– Čo? – spýtal sa Alex.
– To, že ste sa zaujímali o diabla a jeho dejiny na území Anglicka. Bez ohľadu na to, k akým záverom dospejete, ak si nás vypočujete, som presvedčený, že existuje nejaká spojitosť medzi tými dávnymi časmi a tým, čo… čo sa môže stať. Kým vám to všetko rozpoviem, ráčte si uvedomiť, že v okolí, o ktorom rozprávam, každý počul o diablovi a jeho výčinoch viac ako v hociktorej inej časti krajiny. O diablovi tam koluje veľmi veľa povestí a veľmi veľa miest je spojených s bosorkami, hoci stovky rokov to nikto neberie vážne…
V Times z dvadsiateho štvrtého septembra tisícosemstošesťdesiattri sa môžete dočítať, že istého starca uznali za bosoráka a dav v grófstve Essex ho ubil… A Essex je najcivilizovanejším krajom nášho štátu… – zašomral Alex. – Tesne pri Londýne. Pred deväťdesiatimi rokmi ľudia roztrhali toho starčeka na kúsky. Nie je to tak dávno… Ale láskavo mi prepáčte, nechcel som vás prerušiť, hoci to ustavične robím.
Sir Alexander pokýval hlavou.
– Chcel som len dodať, že dedinka Norford nemá teraz viac obyvateľov, ako mala v sedemnástom storočí. Blízky Londýn a neďaleké more sa vždy pričinili o rýchly úbytok všetkých šikovných pracovitých rúk. Je to pekná stará dedinka. Niektoré domy sú ešte zo šestnásteho storočia. Ozajstný zázrak vidieckej architektúry. Ľudia, ktorí tam bývajú, sú pokojní a pracovití. Nie je zaznamenaný takmer nijaký zločin. Napokon vždy to tak bolo. Možno preto, že nepokojných duchov tiež priťahovalo more a metropola. Pravdaže, ani bosoriek tu už dávno niet. Poslednú z tých nešťastníc obesili roku tisícšesťstoosemdesiatštyri. Pochádzam z tých končín a dobre poznám dejiny tohto kraja. Obyvatelia sa veľmi zmenili. Sú pochybovační. Pravda, nikto z nich by ani za všetky poklady sveta nevyšiel v noci na Diablovu skalu, ba ani sa nepriblížil k vchodu do jaskyne, ale to je už iná otázka. Poznám veľa vzdelaných ľudí z veľkých miest, ktorí by ani za ten svet neprenocovali na cintoríne, a myslím si, že najmenej deväťdesiat percent žien by to neurobilo, ani keby ste im prisľúbili neviemakú odmenu. Napokon vzťah Norfordčanov k ich starému diablovi je dvestoročný, to znamená, že im je ľahostajný. Ostatne dedinka leží za lesom, na druhej strane pása kriedových kopcov rozdelených úžľabinou. Na jej strmom úbočí, priamo uprostred, sa nachádza jaskyňa. Prístup k nej je iba po krkolomnej úzkej skalnej lavičke. Preto jaskyňa nie je zaznačená v nijakom turistickom sprievodcovi. Viac-menej nad jej otvorom leží vrchol strmej holej Diablovej skaly, najvyššieho vrcholku horskej reťaze. Pod ňou, v úžľabine, tečie potok a hneď za ním sa úžľabina končí a poskytuje výhľad do širokej roviny, ktorá sa tiahne smerom na Cambridge a bližší Fulbourn. Na druhej strane úžľabiny, na podobne strmej, hoci trochu nižšej skale stojí Norford Manor. Niekedy v trinástom storočí tam bol malý strážny hrad, ktorý bol neskôr, počas vojen Bielej ruže proti Červenej, vypálený a zrovnaný so zemou. Roku tisícšesťstodva túto zem kúpil šľachtic už starej kráľovnej Alžbety sir John Ecclestone a na zrúcaninách hradu si vybudoval pekné menšie sídlo, ktoré nazval Norford Manor, a vysadil pri ňom park. Krátko po kráľovninej smrti opustil dvor a usadil sa natrvalo v Norford Manore. Tu aj zomrel. Dom, ktorý bol od tých čias niekoľko ráz prestavaný, stojí na tom istom malebnom mieste, kde kedysi stál hrádok. Z troch strán je podopretý priam kolmými stenami skalného vrcholu. A naproti, z druhej strany úžľabiny, je Diablova skala a takmer vo výške okien na úpätí skaly je Diablova jaskyňa. Park sa dotýka sídla iba jednou stranou a rozširuje sa smerom do doliny, uprostred ktorej je môj dom – Valley House. Ecclestonovci ešte vždy obývajú Norford Manor. Pretože obe naše rodiny v posledných dvesto rokoch spájalo priateľstvo, časom medzi oboma domami vznikla dokonca neverejná cesta lemovaná po oboch stranách kríkmi, ktoré vysadil môj ctený otec a predposledný majiteľ Norford Manoru. – Odmlčal sa. – Prepáčte mi, prosím, že pridlho opisujem okolie, ale myslím si, že takto odrazu vyjasním niekoľko vecí, ktoré by sa vám mohli zdať nejasné. A aby som ospravedlnil svoju prítomnosť, chcel by som ešte dodať, že tak ako moji predkovia, i ja som priateľom Ecclestonovcov.
Pri jeho posledných slovách Joe mimovoľne pozrel na mladého Kempta, ktorý počúval sira Alexandra a z času na čas prikývol, že opis je čo najpodrobnejší. Gilburne asi pobadal živý záujem v Alexových očiach, lebo hneď dodal:
– Pán Kempt je ďalekým príbuzným Ecclestonovcov, presnejšie povedané je vnukom staršej sestry Jacoba Ecclestona, manžela terajšej majiteľky pani Elizabeth Ecclestonovej, ktorý zomrel pred niekoľkými rokmi. Chodil často do Norford Manoru ako dieťa, ba aj teraz sa tam často zastaví.
– Jacoba Ecclestona… – zopakoval Joe ticho. – Vari to bol ten Jacob Ecclestone, ktorý nadobudol veľké bohatstvo v Malajsku, keď sa začal dopyt po kaučuku?
– Áno, ten.
– Vdova po ňom bude asi veľmi zámožná pani!
– Zaiste, – prisvedčil sir Alexander a prikývol. – Ba je až veľmi bohatá. Najlepšie to viem ja, lebo som už roky jej právnym zástupcom.
– Áno… O čom sme to hovorili? Ach tak, o tom, že pán Kempt tam teraz býva.
– Ba mám tam dokonca svoju izbu, tú istú, čo som mal ako chlapec, – usmial sa Thomas Kempt. – Ale nehovorme o mne. Ja v tomto rozprávaní nehrám nijakú úlohu.
– Áno… – Sir Alexander sa zamyslel. – V sídle býva teraz iba stará pani Elizabeth Ecclestonová s lekárom, ošetrovateľkou a nepočetným služobníctvom. Má už vyše sedemdesiat rokov. V posledných rokoch, odkedy jej zomrel manžel, bola veľmi vážne chorá a asi dva roky je celkom nevládna. V Norford Manore býva ešte jej syn Irving Ecclestone. Má byt v Londýne, ale pretože píše, radšej má tento tichý dom na vidieku. Okrem neho tam býva jeho dcéra Joan a jej manžel Nicholas Robinson. Irving Ecclestone je v širšom slova zmysle historik. Ale jeho koníčkom, ako ste to zdôraznili, je démonológia. Na túto jeho záľubu iste vplývalo prostredie, v ktorom vyrastal. Kým sa otcovi darilo v Malajsku, stará pani Ecclestonová aj s deťmi bývala v Norford Manore. Pravdaže, Irving mal pestúnku z dediny Norford. Jej rozprávanie spolu s okolitou scenériou iste vplývalo na jeho obrazotvornosť. Irving má v Norford Manore veľmi dobre zariadenú pracovňu a…
– Áno, – ozval sa Alex, – čítal som zopár jeho kníh. Je to ozajstná autorita…
– Vraj. Máva cykly prednášok v Cambridgei a pokladajú ho za znalca inkvizície. Ale najväčšmi sa zaujíma o dejiny diabla na zemi. Vráťme sa však k obyvateľom domu… Irving mal ešte mladšiu sestru Patriciu. Veľmi mladá sa vydala a bývala s manželom v južnej Afrike. Začiatkom tohto roku jej muž zomrel a ona sa vrátila do Norford Manoru… Pred mesiacom zomrela… – Znovu sa odmlčal a zhlboka si vzdychol, ale vzápätí pokračoval: – Aby som to zhrnul: v Norford Manore býva stará nevládna pani Ecclestonová, jej lekár doktor Archibald Duke, ošetrovateľka Agnes Stonová a niekoľko sluhov. Asi pol roka je tam jej syn Irving Ecclestone a jej vnučka (čiže jeho dcéra) Joan Robinsonová so svojím manželom Nicholasom Robinsonom, ktorí sem prichádzajú dosť zriedkavo, obyčajne vtedy, keď Nicholas chce maľovať v teréne, čo sa málokedy stáva, lebo je nefiguratívnym maliarom a v prírode hľadá, ako sám hovorí, iba pohyb farieb. Okrem toho v Norford Manore zavše býva tu prítomný pán Kempt, ktorý je vzdialený príbuzný rodiny, aj ja ta chodím, z priateľstva i z povinnosti, lebo usporadúvam finančné záležitosti pani Ecclestonovej a z času na čas kontrolujem výdaje na domácnosť. Ani Joan, ani Irving sa tým nezaoberajú, nie preto, že by nechceli, ale preto, že tomu vôbec nerozumejú. Nikoho tam viacej neprijímajú, a odvtedy, čo stará pani Elizabeth celkom ochrnula, nechodí sem už nikto z jej dávnych priateľov.
– Áno… – prikývol Joe. – Veľký tichý dom v ústraní, bez stopy cudzieho človeka v najbližšom okolí. Iba svoji. Keď ste spomenuli Nicholasa Robinsona, zrazu som pochopil, skade má na tých svojich udivujúcich plátnach takú škálu farieb. Je to veľmi zaujímavé, abstrakcia opierajúca sa o farby anglického vidieka. Myslím, že je to veľmi talentovaný maliar. Ale medzi tým, čo si myslí avantgarda a ako prijímame ich obrazy my, obyčajní smrteľníci, je predsa veľký rozdiel, takže sa môžem aj mýliť. Ale v každom prípade je to veľmi zaujímavý moderný umelec…
– Vaša mienka sa zhoduje s mienkou pána Kempta. Pokiaľ ide o moju maličkosť, priznám sa s ľútosťou, že v jeho obrazoch nenachádzam nič, a ak mám byť celkom úprimný, povedal by som, že iste vyjadrujú absolútnu ničotu. Niekedy prestávam veriť, že by niektorý z tých moderných maliarov bol schopný namaľovať obyčajného človeka na obyčajnom koni pri obyčajnom západe slnka.
Alex sa miesto odpovede rozpačito usmial, akoby chcel dať hosťovi najavo, že hoci si ho váži, v tomto prípade nemôže súhlasiť s jeho názorom.
– Áno… – Gilburne na chvíľu zatvoril oči, potom ich otvoril a vystrel sa v kresle. Joe s istou úľavou vytušil, že až teraz sa začne samotné rozprávanie.
– To všetko sa stalo až vtedy, keď Patricia po smrti svojho muža prišla do Norford Manoru…
Znovu zmĺkol a Joe, ktorý teraz nespúšťal z neho oči, spozoroval, ako sa črty jeho tváre zrazu zmenili. Nevedel by to presne pomenovať, lebo Gilburnova tvár sa zdanlivo vôbec nezmenila, ale prebehlo po nej čosi ako tieň tmavého mraku, zračila sa na nej spomienka na nejakú tragickú udalosť.
– Pretože sme vás prišli požiadať o radu, možno i o pomoc, povedal Gilburne ticho, – je mojou povinnosťou, aby som bol k vám celkom úprimný. Nuž teda, Patricia a ja… Keď sme boli mladí… – Bolo vidieť, že sa mu ťažko o tom hovorí.
– Ľúbil som ju a ona… Zdalo sa, že nám nič nestojí v ceste. Bol som od nej o sedem rokov starší, ale vyrastali sme blízko seba, lebo naše domy sa takmer dotýkali, tam, ďaleko od ľudí… A o všetkom sa rozhodlo, keď spoznala istého mladého dôstojníka. Vydala sa za neho. Urobila to veľmi náhle, takmer bez uvažovania a hneď s ním aj odcestovala, lebo jeho loď odchádzala o niekoľko dní… Až z Kapského mesta mi napísala. Pravda, prijal som to, ako som vtedy najlepšie mohol. Bola predsa mladšia ako ja, ten dôstojník bol zdravý, iste veľmi príťažlivý, a ja… pozrel na svoju nohu, – žiaľ, som mrzák od narodenia. Pravdaže, chápal som ju. Všetko bolo až banálne jednoduché a ľahko pochopiteľné. Mala osemnásť rokov. V tom veku veľa vážnych rozhodnutí robí človek dosť ľahkomyseľne a ľútosť nad inými k tomu veku nepatrí. Vedel som ju celkom ospravedlniť a nepociťoval som voči nej nenávisť. Ale veľmi ma to ranilo. Možno mi to pomohlo urobiť kariéru, lebo som musel dáko zahlušiť veľkú bolesť a pokúsiť sa na všetko zabudnúť. Po všetky tie roky som sa neoženil. Vedel som len to, že jej manžel do roka po sobáši ochorel na akúsi tropickú chorobu a prepustili ho z vojska. Dlho bol chorý. Tuším to bol druh nejakej spavej choroby. Pretože som mal na starosti finančné záležitosti Ecclestonovcov, bol som zasvätený aj do toho, že stará pani Elizabeth posielala každý mesiac dcére určitú sumu peňazí na udržiavanie domácnosti. Ale Patricia ani raz neprišla do Anglicka. Možno bola priveľmi hrdá a nechcela nám ukázať svoje nešťastie, alebo ho nechcela nechať samotného. Roky ubiehali a napokon ten človek zomrel. Ale akoby na potvrdenie irónie osudu, stará pani Ecclestonová celkom ochrnula niekoľko mesiacov pred príchodom dcéry, a keď sa Patricia vrátila, nemohli sa ani len dohovoriť.
Ale vrátila sa. Ešte toho dňa, ako sa vrátila, som si uvedomil, že hoci uplynulo dvadsať rokov, ešte vždy ju ľúbim. Mala tridsaťosem rokov a ja štyridsaťpäť… Dlho sme mali vážny rozhovor. Pravdaže, bola verná nebohému manželovi, ale domyslel som si, že by možno bola odišla od neho skôr, nebyť jeho choroby. Také ženy ako ona však v podobnej situácii neodchádzajú. Nakoniec sme obaja veľmi veľa pochopili. Rozhodli sme sa vziať, až uplynie čas jej smútku. Naše rozhodnutie všetkých potešilo. Vídali sme sa každý deň. Až napokon, takmer presne pred mesiacom, sa to stalo…
Zmĺkol, akoby pozabudol, že nie je sám, že hovorí k ľuďom, ktorí ho počúvajú, a že by mal myslieť nahlas. Potom, akoby si zrazu uvedomil, že Alex a Kempt čakajú na ďalšie jeho slová, oprel sa dlaňami väčšmi o palicu a pokračoval pokojným, takmer nezaujatým hlasom.
– Odprevadil som ju domov zo spoločnej prechádzky. Potom som sa vrátil cestou, ktorá spájala obidva naše domy. Bol večer, čakalo ma trocha práce, ktorú som si priviezol z Londýna, pretože som podľa možnosti chcel byť čo najbližšie k Patricii. Sedel som za pracovným stolom do neskorej noci a rýchle som zaspal. Zobudil ma telefón z Norford Manoru… Joan mi oznámila, že teta Patricia nežije. Spáchala samovraždu vo svojej izbe. Izba bola zamknutá na kľúč. Kľúč ležal pred ňou na stolíku. V rozbitom pohári, ktorý jej vypadol z ruky, bolo cyankáli. Pravdepodobne si ho priniesla z Afriky. Nezanechala nijaký list. Vonkoncom nič.
Alex vážne prikývol hlavou. Pri rozprávaní sira Alexandra sa usiloval predstaviť si, v akom psychickom stave sa nachádzala žena, ktorá spáchala samovraždu: smrť milovaného muža po dlhej chorobe, ktorá drásala jej nervy… návrat do krajiny, v ktorej prežila detstvo… objavuje sa znovu zaľúbený mrzák, ten istý mrzák, ktorého odmietla v mladosti… Spočiatku Patricia podľahne inštinktu a túži využiť poslednú príležitosť návratu do života, medzi normálnych ľudí. Ale nakoniec prevládne vedomie, že je už neskoro, že sa nebude vládať dokonale pretvarovať, že svet bez tamtoho nie je hoden jestvovania.
Ale prečo nezanechala nijaký list?… To ešte nie je dôkaz. Ľudia v takýchto okolnostiach buď píšu, alebo nepíšu, to závisí od povahy, od príčiny samovraždy, od… Ale urobila to celkom premyslene, pripravila si jed, zamkla dvere na kľúč a položila ho na stolík… Prečo?… A prečo nenapísala list? Lístok? Pár slov? Bola noc, mala veľa času, opúšťala rodinu a človeka, ktorý ju toľké roky oddane a beznádejne ľúbil… Mala napísať… To by bolo jednoduché, logické, nevyhnutné v jej stave… Ten kľúč – ležal na stolíku… Prečo?…
Joe rýchlo dvihol hlavu, lebo sir Alexander pokračoval: – Vedel by som to hádam pochopiť… Ale večer nič na to nepoukazovalo, vonkoncom nič. Ba bol som toho dňa veľmi spokojný. Viditeľne ju opúšťala stiesnenosť. Hovorili sme o tom, že hneď po svadbe sa vyberieme na rok na cestu okolo sveta. Chcel som, aby množstvo čerstvých dojmov zotrelo jej spomienku na oné roky. Hneď na to pristala, cítil som, že myšlienka na nastávajúcu cestu ju potešila… Nie, nemôžem to pochopiť. V jej správaní nebolo nič, čo… čo by poukazovalo na úmysel spáchať samovraždu. A predsa. Nikto ju nezavraždil. Dvere boli zamknuté znútra. Nijaké stopy. Polícia prišla skoro. Našla jedine odtlačky jej prstov na pohári a na kľučke dverí. Okná na izbe sú zamrežované ako nakoniec všetky okná domu obrátené k priepasti…
– Podľa toho… zašepkal Alex, – musíme sa asi zmieriť s tým, že to nešťastie treba pripísať samotnému rozhodnutiu nebohej, pravda?
– Áno. Iste máte pravdu… – prikývol sir Alexander, no výraz jeho tváre bol v rozpore so slovami. – To isté povedala polícia, ale…
– Ale veď ste mi ešte nič nepovedali o diablovi, pravda?
– Povedal som vám len to, že v izbe sa nenašla nijaká stopa. Lenže bola tam: polkruhovitý odtlačok akoby malej podkovy alebo kopýtka veľkej kozy…
– Kde?
– Na stránke otvorenej knihy, ktorá ležala na stolíku. Dokonca bola trochu zašpinená, akoby znak odtlačila noha zvieraťa, ktoré predtým prešlo po vlhkom piesku.
– Nemohol to byť nejaký starý odtlačok?
– Nie. Tú knižku som kúpil deň predtým v Londýne a priviezol ju autom. Potom som si ju prečítal a stretol som sa s Patriciou, ktorá si ju v ten večer vzala domov. V noci zomrela. Ale ten odtlačok tam predtým nebol. Nemohol som ho nezbadať, keď som knihu čítal. Ba dal som zrnká toho piesku identifikovať do laboratória… Taký piesok nie je na našej strane úžľabiny ani nikde v okolí. Vyskytuje sa iba v Diablovej jaskyni.
– Vidím, že ste sa pustili do vyšetrovania na vlastnú päsť. Spomenuli ste túto stopu polícii?
– Pravdaže. Ale čo mohla urobiť polícia v tomto prípade? Všetko poukazovalo na samovraždu, prihliadajúc na okolnosti, za akých našli mŕtvu, ako aj eventuálny motív, ktorým bola dlhotrvajúca psychická depresia. Navyše ja sám neviem, čo ten odtlačok môže znamenať. Napokon predtým… pred Patriciinou smrťou, sa tiež diali isté čudné veci, ktoré polícia nebrala na vedomie. My sami sme nevedeli, ako k tomu pristupovať. Všetko vyzeralo také malicherné v porovnaní s jej smrťou… a možno sme vtedy na tieto úkazy zabudli. Až neskôr… A vlastne preto nemám pokoj. Viete, tri dni pred Patriciinou smrťou sme sa všetci vybrali na výlet do Diablovej jaskyne. Patricia ju po toľkých rokoch chcela znovu vidieť. Veď sa vrátila do kraja svojho detstva. Pravdaže, vzali sme lano, na ktoré sme sa priviazali z bezpečnostných dôvodov, pre prípad, keby sa dakto pošmykol pri prechode skalnou lavičkou, čo viedla k jaskyni. Ale bez ťažkostí sme sa dostali k vchodu do jaskyne. Keď sme boli na mieste, rozsvietili sme baterky a vošli dnu, k chýrnej štrbine, ktorá leží trochu nižšie vo vnútri vrchu. Vedie k nej skalná chodba asi päťdesiat yardov dlhá. Ale cesta prudko neklesá a výškový rozdiel bude asi pol poschodia. Teda po krátkom čase sme sa pomaličky dostali dolu, vyšli sme spoza zákruty a ocitli sme sa v skalnej komore, na okraji ktorej na najnižšom mieste leží štrbina. Práve okolo tohto miesta je dno posypané drobučkým svetlým pieskom, ktorý dážď a spodná voda vyplavujú pravdepodobne z povaly. A na tom piesku sme zbadali… Zaváhal.
– Odtlačky kopýt, prirodzene… – zašepkal Joe.
– Kto vám to povedal? Áno, našli sme tam odtlačky kopýt.
– Usúdil som podľa toho, čo ste rozprávali. Ktosi kedysi povedal, že diabol je otcom logiky… – zvážnel a naklonil sa dopredu. – Prosím vás, vyrozprávajte mi všetko, čo viete o tých odtlačkoch, doslova všetko, aj bezvýznamné podrobnosti. Boli totožné s odtlačkami nejakého zvieraťa?
Kempt, ktorý dosiaľ mlčal, nečakane sa ozval:
– Nie, nepodobali sa nijakým známym stopám zvieraťa. Možno sa podobali kozacím, ale boli oveľa väčšie a menej zaoblené, akoby pochádzali od obrovského capa s ostro zakončenými kopýtkami, utvorenými celkom ináč ako všetky, čo poznáme.
– Ako ste to zistili?
– Vzali sme fotografie do zoologického ústavu, kde nás prijali trochu nedôverčivo a začudovane. Tie odtlačky sa nezhodovali s nijakými odtlačkami, aké poznali. Z toho vyplývalo, že zviera, ktoré ich zanechalo, nemôže existovať.
– Chvalabohu… – zamrmlal Alex, ale nedodal ani slovko, i keď obaja hostia vrhli na neho nechápavé pohľady. Až po chvíli sa spýtal:
– Nemali nijaké individuálne charakteristické znaky, to znamená výlomky, poškodenie, zárezy, chápete, páni, o čo mi ide?
– Áno, líšili sa trochu od seba. Okrem toho boli do istej miery nepravidelné, akoby mali pazúr trčiaci dozadu… Uvedomujem si, že to znie smiešne, ale opakujem len to, čo sme videli na vlastné oči a čo sme zistili… A najprekvapujúcejšie bolo, že odtlačky sa nachádzali iba v bezprostrednej blízkosti štrbiny, akoby sa to zviera bolo vynorilo odtiaľ a ta sa aj vrátilo. Ďalej – na dne jaskyne a v chodbe – stopy neboli.
– A dno jaskyne ich náhodou neznemožňovalo nájsť?
– Kde-tu áno, lebo miestami je tam holá skala. Ale je vlhká a pokrytá machom, a to zviera muselo byť veľmi ťažké, lebo zanechalo na piesku hlboké odtlačky.
– A nemohli ste stopy pošliapať vy, veď vás bola celá skupinka?
– Mohli. Ale ja som išiel prvý a celý čas som si svietil baterkou pod nohy. Mám silnú baterku. Napokon aj sir Alexander a Irving mali baterky. V jaskyni bolo celkom svetlo a z pochopiteľných príčin som sa díval pod nohy. Nič som nezbadal. Prisahať by som, pravdaže, nemohol, ale asi by som bol tie stopy zbadal, keby boli v chodbe. Nie je tam až tak veľa miesta, aby som pozeral na niečo iné.
– Videlo ich veľa ľudí?
– Každý, kto vošiel do jaskyne: Patricia, Joan, sir Alexander, Irving a ja.
– A aký dojem vtedy urobili na vás tie stopy?
– Neobyčajný! – odvetil stručne Kempt. Po chvíli dodal, akoby ho spomienka na to nútila poznamenať: – Nie som poverčivý. Vôbec neverím v nadprirodzený svet. Ale to ma ohromilo. Pravdaže, vtedy sme sa všetci pokúšali žartovať. Nikomu sa to nedarilo, ani len Irvingovi nie.
– Aký bol váš prvý dojem, sir Alexander?
– V prvej chvíli som to nepovažoval za niečo nezvyčajné. Jednoducho možno preto, že doteraz som nikdy o nijakom jave takto neuvažoval. Iba jedno mi hneď udrelo do očí: do jaskyne sa nemohlo dostať nijaké zviera, vari okrem kamzíka. Tá skalná lavička nie je miesto, kam by mohol zablúdiť nejaký štvornohý kopytník. A ako viem, kamzík sa nevyskytuje v okruhu stoviek míľ od Norfolku, ba neviem, či sa v Anglicku vôbec vyskytuje. Tomu som sa najväčšmi začudoval a veľa ráz som toho dňa na to myslel, ale skôr ako na zaujímavosť, ako na jeden z nevysvetliteľných javov, s akými sa človek niekedy v živote stretáva. Nemám v povahe, aby som s nadprirodzenosťou spájal všetko, čo si neviem vysvetliť… Ba pamätám si, že som uvažoval, či niekto nespustil na lane do jaskyne nejaké zviera. Ale načo? Pritom odtlačky kopýt boli iba v bezprostrednej blízkosti štrbiny. Asi v okruhu yardu, najviac dvoch. Ďalej isto neboli v piesku nijaké stopy. Aj Thomas Kempt a Nicholas Robinson boli na ne veľmi zvedaví. Spolu s Irvingom Ecclestonom prehľadali celý les na chrbte vrchu, v bezprostrednej blízkosti jaskyne. Dokonca vyšli na štít Diablovej skaly, ale nenašli nijaké stopy…
– Nikomu neprišlo na um, že zviera naozaj mohlo vyjsť zo štrbiny a vrátiť sa do nej? Preskúmal ju vôbec niekto niekedy?
– To je vylúčené, – povedal sir Alexander a pokrútil hlavou. – Pred niekoľkými rokmi tam bola výprava jaskyniarov. Štrbina sa čoraz väčšmi zvažuje a potom prudko, takmer kolmo klesá nadol. Na konci je taká úzka, že sa už človek cez ňu nemôže pretisnúť a výprava pri svetle lampy spozorovala, že skala sa spája a vytvára úzky lievik, ktorým kedysi pravdepodobne stekala voda.
– Áno, – prisvedčil Joe. – Rozumiem. A čo sa dialo potom? Zabudli ste na túto udalosť?
– Ach, nie, – potriasol hlavou Kempt. – Nepoznáte ujka Irvinga! Napísal v živote veľa prác a kníh o poverách spojených s diablom a o temne onej doby, ktorá odsudzovala tisíce čarodejníc na ukrutnú smrť bez akýchkoľvek, hoci len falošných dôkazov existencie diabla. A keď tu videl len náznak takéhoto dôkazu, hľadal v lese do večera. Chcel nám ukázať čierne na bielom, aké jednoduché a prirodzené vysvetlenie musí mať jav, ktorý sme spozorovali v jaskyni.
– A…?
– A nič. Absolútne nič. Patricia a Joan sa vrátili úžľabinou domov a my ostatní sme sa znovu vybrali na prehliadku jaskyne. Pravdaže, ďalej sme žartovali, ale Irving sa zaťal, že nám musí všetko vysvetliť, len čo si ešte raz pokojne obzrie odtlačky. Keď sme vošli do jaskyne, kolenačky sme začali skúmať stopy. Boli vo vlhkom piesku odtlačené tak výrazne, akoby to bol vosk. Dala sa spozorovať i tá najmenšia nepravidelnosť na ich povrchu. A vtedy sme prišli ešte na jeden, vari najprekvapujúcejší objav… Tie kopytá mali určité charakteristické znaky. Na jednom bola šikmá ryha cez stred a druhé malo malú vypuklinu na prednom okraji, čosi ako paznecht. To sa opakovalo na všetkých stopách…
– A ostatné dve kopytá?
– Ostatných dvoch kopýt nebolo, – povedal pokojne sir Gilburne. – A to bol náš najprekvapujúcejší objav. Mohli by sme to obaja odprisahať a s nami Nicholas Robinson a Irving Ecclestone, hoci ten nám už po niekoľkých hodinách začal nahovárať, že sme sa stali obeťami davovej halucinácie, alebo si s nami niekto hlúpo zažartoval. Pritom sa mi zdá, že keď spomínal to hlúpe zažartovanie, mal na mysli svojho zaťa Nicholasa Robinsona.
– A čo vás teraz núti dávať do súvisu odtlačky v jaskyni so smrťou vašej snúbenice? Vari bol jeden z odtlačkov podobný stope v knihe, ktorú ste požičali mŕtvej pár hodín pred jej smrťou?
– Áno, – prikývol advokát. – Podľa môjho názoru tento odtlačok bol totožný s jedným, ktorý sme našli v jaskyni, s tým, čo mal šikmú priehlbinku cez stred. Prirodzene, v knihe je stopa menej výrazná, ale mám fotografiu oboch odtlačkov a…

– Tie snímky ste urobili vy alebo polícia?
– Ja. Aj polícia si všimla odtlačky a vypočúvala ma, ale vtedy som nevedel povedať nič rozumné. Napokon… – rozložil ruky, – ako som mohol tých praktických, konkrétne uvažujúcich policajtov upozorniť na dôležitosť stôp kopýt v Diablovej jaskyni? Pritom som bol otrasený. Nevládal som súvisle uvažovať. Zdalo sa mi, že predsa len musela spáchať samovraždu… – Dvihol hlavu a pozrel na Alexa zdesenými očami. – Predsa nič iné sa nemohlo stať?!… – Vzápätí sa upokojil. – Prepáčte, páni. Všetko je to také… – chvíľu hľadal slová, potom sa vzdal ďalšej námahy, odmlčal sa a pozrel na Alexa očami, v ktorých sa už nezračilo zdesenie, ani zvedavosť, iba zúfalstvo.
Joe prerušil mlčanie a oslovil Kempta:
– To je všetko? Pred Patriciinou smrťou, prípadne po jej smrti sa nestalo nič, nazvime to: nevšedné?
Keď sa na to spýtal, bol presvedčený, že už nezačuje nič, čo by mohlo vrhnúť svetlo na túto udalosť, ktorá… Nie. Nechcel ešte vôbec takto uvažovať o tomto prípade. Nemal k nemu nijaký kľúč… pravdaže, okrem jedného. Kemptova odpoveď usmernila jeho myšlienky celkom iným smerom.
– Áno, – povedal mladý muž, – prihodila sa ešte jedna čudná vec, totiž až dva razy. Ale vari to rozpoviem po poriadku. Bolo to deň pred Patriciinou smrťou. Keď chyžná vošla ráno do jedálne, aby odniesla šálky, ktoré sme tam neskoro večer nechali, zbadala, že portrét, čo tam visí, je obrátený tvárou k stene. Stalo sa to už po našom výlete do jaskyne, teda všetci sme si pomysleli, že niekto si z nás robí žarty. Portrét zobrazuje práve onoho presláveného nepriateľa bosoriek a budovateľa Norford Manoru Johna Ecclestona. Joan povedala, že John Ecclestone, ktorý tak usilovne kynožil diablových ctiteľov, obrátil sa k nám teraz chrbtom, lebo nielenže sme nevedeli vysliediť diabla, hoci zanechal po sebe výrazné stopy, ale naďalej nechceme uveriť v jeho existenciu. Irving Ecclestone zašomral, že obraz iste obrátil Nicholas, lebo sa asi nemôže dívať na nič, čo je namaľované a čo má nejaký zmysel. Odznelo ešte zopár žartovných poznámok. A vidíte… veď nikto z nás nevedel, že Patricia tej noci zomrie.
– A predsa… niekto túto udalosť asi predvídal… – zašepkal Joe a klieštikmi si hodil kúsok ľadu do pohára.
– Nerozumiem vám, – povedal Kempt a zdvihol obočie.
– Ani ja… – usmial sa Alex. – Ani ja si nerozumiem v tejto chvíli. Ale zbytočne som vás prerušil. To je všetko?
– Nie. Niekto si totiž všimol jednu nevšednú podrobnosť. A síce to, že rám obrazu bol zaprášený a pri obracaní obrazu k stene nielenže prach nebol zotretý, ale nikto sa ho ani len nedotkol.
– Kto si to všimol?
– Nespomínam si… – Kempt zvraštil obočie a usiloval sa rozpamätať. – Zdá sa mi, že ošetrovateľka, slečna Stonová, ale nie som si tým istý. Možno sa mi to zdá jednoducho preto, že je to osoba vždy obklopená atmosférou až klinickej čistoty… Áno, predsa si spomínam. Bola to slečna Stonová. Podišla k portrétu a povedala: „Bože, aký je zaprášený! Hrôza pomyslieť, že každý to musí vdychovať!“ Možno sa vám táto poznámka bude zdať čudná za podobných okolností, ale slečna Stonová nie je veľmi bystrá. Zato však nenávidí všetko, čo nie je absolútne antiseptické, vyhladené, naškrobené a sterilizované. Koniec koncov si myslím, že pri jej povolaní to ani nemožno považovať za chybu.
– Isteže, – prikývol Joe. – Ale tým sa to predsa neskončilo. Povedal ešte niekto niečo?
Gilburne na neho – už po tretí raz počas tejto návštevy – začudovane pozrel.
– Hoci neviem, na čo by sa vám to mohlo zísť, ochotne by som urobil všetko, čo je v mojej moci… Žiaľ, nevšimol som si to. Bolo ráno, vošiel som práve do Norford Manoru a domáci obyvatelia stáli v knižnici, niektorí ešte v županoch, a žartovali. V prvej chvíli som ani dobre nepochopil, o čo ide. Až po Patriciinej smrti, keď som sa začal podrobne rozpamätúvať na každú hodinu, ktorá predchádzala tragédii, začal som rozmýšľať aj nad touto udalosťou.
– Zato ja si spomínam… – Kempt si zapálil cigaretu a zahasil zápalku v kvapôčke vody, ktorá sa náhodou našla na dne popolníka. Potom dvihol hlavu a pozrel Alexovi do očí. – Viem, čo hľadáte, keď ste sa na to spýtali. Ale uverte mi, že ja, totiž obaja sme to prediskutovali najmenej sto ráz. Hľadali sme najmenší záchytný bod, nejakú pohnútku, pre ktorú by niekto chcel Patricii ublížiť, dokonca aj šialené maniactvo sme brali do úvahy. Ale, po prvé, nechápeme, ako mohla byť Patricia zavraždená, keď kľúč bol dnu, a po druhé – všetko je to nezmyselné, bez podkladu, o ktorý by sme sa mohli oprieť… aspoň my. Preto sme prišli za vami. Ale vy ste sa pýtali, čo sa stalo, keď si slečna Stonová všimla ten prach. Nicholas povedal, že by sme vtipkára mohli spoznať podľa odtlačkov prstov, a hoci sa on tomu nerozumie, pretože každá ruka na svete má iné papilárne čiary, verí, že ako maliar by vedel dokonca pod lupou hneď spoznať, komu tie čiary patria. Smial sa pritom a pristúpil k obrazu. Začal si ho obzerať, pričom sa ho ani nedotkol, ale po chvíli zvážnel. Na ráme nebolo ani stopy. To sme zistili všetci. Vyzeralo to, akoby sa obraz obrátil sám od seba.
– A neskôr, už po tragédii, spomenuli ste to, páni, polícii?
– Nie, asi nie. Myslím, že po tom, čo sa stalo, každý na tento žart zabudol.
Alex chvíľu mlčal.
– Chcel by som sa vrátiť k samotnému portrétu… – povedal napokon. – Zobrazoval majiteľa usadlosti zo sedemnásteho storočia sira Johna Ecclestona?
– Áno. Aj portrét pochádza z tohto obdobia.
– Keď ste hovorili o ňom, spomenuli ste, že bol prenasledovateľom bosoriek. Je to pravda?
– Áno… – Kempt ožil. – Napokon každý v Norforde o tom vie. Práve vtedy, keď sir John Ecclestone kúpil tú zem a vystaval na nej dom, nastúpil na trón kráľ Jakub a hneď od začiatku jeho panovania sa začalo šialené prenasledovanie bosoriek. Práve vtedy preslávený Matthew Hopkins, inkvizítor, zavítal do grófstva Suffolk. Ako sa teraz ukazuje, sir John mal vtedy ostrý spor s dedinskou radou a využil blízkosť Diablovej jaskyne, ktorá ležala viac-menej medzi dedinou a jeho sídlom, aby si pomocou nej vyrovnal účty so sedliakmi. V každom prípade na jeho nahováranie Hopkins zavítal do Norfordu a spisy udávajú, že toho roku z tejto nešťastnej dedinky popravili štrnásť žien. Obesili ich na námestí v Blue Medows.
– Vždy sme boli kultúrnym národom… – zamrmlal Joe. – V celej Európe, ba aj v Škótsku ich upaľovali, iba u nás vešali… Sympatický starček je ten váš sir John! A čo bolo potom?
– Samozrejme nič. Z pochopiteľných dôvodov bosoriek sa nikto nezastal. Ak vezmeme do úvahy vtedajšie zmýšľanie, dosť pochybujem, či ich vlastné rodiny neboli spolovice presvedčené o správnosti súdneho výroku. Sir John a jeho ľudia vyhlásili pred tribunálom v Blue Medows, že cez svätojánsku noc na vlastné oči videli tých štrnásť žien letieť na metlách k otvoru Diablovej jaskyne. Takéto obvinenie sa rovnalo výroku smrti. Dokonca sa zachoval opis popravy z pera diakona z Blue Medows, nejakého Silbyho. Našiel som tam čosi veľmi prekvapujúce. V poslednej chvíli pred popravou sa jedna žena obrátila k prizerajúcemu sa davu a povedala, že je Luciferovou milenkou, a ten jej smrť pomstí na Ecclestonovcoch hoci aj v desiatom pokolení.
– A Patricia, rodená Ecclestonová, bola priamym potomkom v desiatom pokolení po sirovi Johnovi… – zašepkal sir Alexander. – Ten hrôzostrašný, upírsky nezmysel mi odoberá chuť do života… Ani sám neviem, či možno takto o prípade uvažovať, ale nemôžem ináč…
– Nemám rád hromadnú zodpovednosť, – zašomral Joe. – Lucifer by bol asi oveľa lepšie urobil, keby sa bol hneď pomstil samému sirovi Johnovi, nie?
Kempt bez slova pokrčil plecami a povedal:
– Ale to ešte nie je všetko.
– Domnievam sa… – zašepkal Joe ešte tichšie ako predtým. – Niečo sa ešte naostatok muselo stať, pravda?
– Áno… – sir Alexander unavene sklonil svoju peknú šedivejúcu hlavu. – V nedeľu ráno chyžná znovu našla portrét sira Johna obrátený tvárou k stene.
(3)
POVEDZ, ŽE MÁM SCHÔDZKU S DIABLOM
Pozrel na Alexa s výrazom takej bezmocnosti, až sa Joe nepokojne zamrvil. Na svoje veľké prekvapenie už pár minút nerozmýšľal tak tuho o tom, čo sa dozvedel, ale o letenke, ktorú si pred hodinou objednal. Áno, bol to diabol. Alex už nielen inštinktívne cítil, že v ďalekom Norford Manore vyčíňa temná sila, ktorá… Ale chcel odletieť ďaleko, do jasnej, pokojnej krajiny, kde by mohol sedieť na kameni s fajkou v ústach a pozerať na štíhlu postavu Caroline, ktorá mala oblečené džínsy, starý sveter a zvŕtala sa medzi zrúcaninami…
Narovnal sa a rýchle sa spýtal:
– Páni, a vybrali ste sa hneď do jaskyne, keď ste zbadali, že obraz po druhý raz zmenil polohu?
– Áno, – Kempt vstal a začal sa prechádzať po pracovni. – Vybrali sme sa ta.
– A našli ste stopy?
– Áno, také isté ako pred mesiacom.
– Uhm…
Joe sa odmlčal. Dlhší čas nikto z prítomných neprerušil mlčanie. Kempt pomaly, so zvesenou hlavou chodil sem i ta. Nakoniec zastal pri Alexovi.
– Teraz už viete všetko.
Joe pochopil, že v tomto konštatovaní je aj otázka.
– Aké je vaše povolanie? – spýtal sa zrazu.
– Moje? Som architekt. Ale čo to má…?
– Páni, dali ste mi náčrt stavby, ktorej konečnú podobu sami nepoznáte, lebo ak sa na ňu dívate uprostred noci, ktorá vás obklopuje, sotva ste postrehli, že je to stavba, a všimli ste si len niektoré zlomky jej kontúr. Nevieme predsa, kto ju stavia a či ju už vystaval a načo. Vieme len, že niekto koná, a to s istým cieľom. Sem vás priviedlo zdesenie. Jednoducho sa bojíte, že opätovné obrátenie obrazu môže znamenať opätovné zjavenie sa smrti v Norford Manore. Ale nemáme predsa ešte ani len potuchy, či takmer súčasné obrátenie obrazu a smrť pani Patricie Lynchovej nie sú iba zhodou okolností. Nakoniec naozaj všetko môže byť prirodzené a ľahko vysvetliteľné…
– Áno… – zašepkal sir Alexander. – Kiežby to tak bolo. Ale zatiaľ…
– Viem… Prepáčte, že vám skáčem do reči a že sa otvorene toho dotknem, ale situácia nás núti, aby sme boli úprimní. Žena, ktorú ste ľúbili, zomrela a boli ste presvedčený, že spáchala samovraždu a že vás neľúbila. Teraz ste si zrazu nie istý, či vás predsa len neľúbila. Možno vás ľúbila vždy, dokonca i tam v Afrike, keď sedela pri chorom manželovi. Možno chcela ísť na tú cestu, o ktorej ste vy snívali celý život. A pritom, pretože nemôžete prinavrátiť milovanej osobe život, túžite, hoci si to sám nechcete priznať, aby to nebola samovražda, ale vražda.
V tichu pracovne to slovo zaznelo bez ozveny. Všetko si už povedali. Joe teraz vedel, že rozhodnutie závisí len od neho. Mohol si povedať, že sir Alexander sa chytá nezmyslov a povier iba preto, aby sa nemusel pozrieť pravde do očí. A tou pravdou mohol byť jednoduchý a neznesiteľný fakt, že žena, ktorá ho odmietla raz, keď mala osemnásť rokov, odišla od neho po druhý raz. Bránil sa tomu uveriť a namýšľal si, že ho ľúbila a že zločin neznámeho vraha mu zabránil zosobášiť sa s ňou. Takto sa dalo najľahšie vysvetliť jeho konanie. Veď predsa všetko, čo hovoril, bolo hmlistým, nepravdepodobným odvolávaním sa na odtlačky diablových nôh a na portrét, ktorý sa v noci sám obracia tvárou k stene. Nikto, kto trochu uvažuje…
– Máte celkom pravdu. – Sir Alexander si ťažko vzdychol a narovnal sa. Kempt prestal chodiť po izbe a sadol si na operadlo kresla. Pozeral na neho a klepkal si prstami po kolene. – Cestou sem bol som dosť presvedčený, že napokon musíte dospieť k takémuto záveru, ak ste inteligentný človek. A vedel som, že ste. Ale ide o to, že všetko, podľa mňa, nevyčerpáva celú záležitosť. Ak niekto zavraždil Patriciu, potom treba predpokladať, že ten ktosi môže zavraždiť aj ďalšiu obeť. A potom, obávam sa, že potvrdenie pravdivosti mojich podozrení mi neposkytne veľké zadosťučinenie. Chápete ma?
– Pravdaže. Ale dosť dobre neviem, ako vám môžem pomôcť. Veď naozaj nevieme, či pani Patricia nespáchala samovraždu. Skôr vieme, že ju spáchala, lebo to zistila polícia. V tom, čo ste doteraz povedali, niet nijakého podkladu pre revíziu vyšetrovania, napokon ako právnik viete to iste lepšie ako ja. Preto by som sa chcel úprimne spýtať: čo vás konkrétne priviedlo ku mne? Vari sa len, páni, nenazdávate, že ako Sherlock Holmes doma v pohodlnom kresle, sotva s črepinami informácií, bez znalosti miesta činu budem vám vedieť povedať: vraždil ten a ten človek, tak a tak. Vypočul som si, čo ste povedali o veľmi smutnom a (prepáčte mi tento výraz) pre mňa veľmi zaujímavom prípade. Keď som vás počúval, pomyslel som si na niekoľko iných možných riešení, ako sú tie, čo sa nanucujú. Ale napokon ani to nič nerieši a iste ani nepomôže pri riešení otázky: či môže byť ešte niekto zavraždený? Táto otázka je vždy nemotivovaná, ak nepoznáme príčinu, pre ktorú môže byť ešte niekto zavraždený. Zatiaľ, páni, viete iba o smrti ženy, ktorá vám bola blízka, a o niektorých originálnych úkazoch, ktoré sa prihodili viac-menej v tom istom čase, ako nastala jej smrť. Páni, chcel by som teraz vedieť, prečo ste prišli za mnou a čo ste očakávali od rozhovoru so mnou? Ak by som si mal sám odpovedať, povedal by som, že ste ma prišli požiadať, aby som zistil, povedal by som, ako skutočne zomrela pani Patricia Lynchová a či v Norford Manore niekomu ešte hrozí nebezpečenstvo. Žiaľ, z toho, čo som počul, nevyplýva, že by som mohol nejako zasiahnuť. V našej krajine existuje zákon a všetci sa mu musíme podrobiť. Predstavitelia tohto zákona odhaľujú vrahov a chránia nevinných ľudí. Som len skromným autorom kriminálnych románov a nikdy som sa nezúčastnil nijakého pátrania, ak ma neprizvali predstavitelia polície. Nemohol by som to robiť ani teraz. Jednoducho preto, že by som vždy chcel slúžiť zákonu, a nie vystupovať namiesto neho. Preto by som sa v prvom rade chcel dozvedieť, prečo vy, sir Alexander, ktorý máte toľko známych medzi najvyššími policajnými činiteľmi, ste ich nevyužili, a prišli ste za mnou?
– Aj túto otázku som od vás čakal, – vzdychol si znovu Gilburne. – Ale čo by som mal vlastne hlásiť polícii? Či to, že sme v jaskyni našli odtlačky kopýt, či to, že v noci ktosi otočil portrét v dome Ecclestonovcov? A akú odpoveď by som mohol od nich dostať? Aj ten najhlúpejší z nich by iba pokrčil plecami, najinteligentnejší by dospeli k tomu istému názoru ako vy: ľúbil som ženu a nemôžem sa zmieriť s myšlienkou, že spáchala samovraždu namiesto toho, aby sa vydala za mňa. Všetko, čo som mohol uviesť ako dôkaz, že v Norford Manore sa dejú akési nepochopiteľné veci, znie tak iracionálne, že by som nemal odvahu zájsť s tým ani za jedným známym policajným činiteľom. Po dlhom uvažovaní som sa rozhodol zájsť do súkromnej detektívnej agentúry. Pomyslel som si, že tam ma vypočujú ako obyčajného klienta a urobia, čo budú môcť, bez ohľadu na to, čo si o mne pomyslia. Lebo v podstate mi je to ľahostajné. Pretože som sa v Londýne niekoľkokrát stretol s tu prítomným pánom Thomasom Kemptom a spoločne sme uvažovali o tejto záležitosti, zdôveril som sa mu teda aj s týmto zámerom a vtedy Thomas, ktorý, ako vraví, pozná všetky vaše knihy a vie o vás veľa (pravdaže, aj ja som neraz o vás počul), mi poradil, aby sme najprv skúsili ísť za vami, všetko vám porozprávali, a ak vás zaujme naše, už akokoľvek nevšedné rozprávanie, možno sa nám potom podarí prehovoriť vás… – zaváhal. – Možno je to priveľmi bezprostredné odo mňa, ale som veľmi zámožný človek, a keby ste sa mohli uvoľniť na nejaký čas a pobudnúť v Norford Manore, potom, pravdaže… všetko, akékoľvek odškodné… Joe sa usmial.
– I ja som, ako ste sa ráčili vyjadriť, veľmi zámožný človek. Okrem toho nezaoberám sa odhaľovaním vrahov zo ziskuchtivosti. To vôbec neprichádza do úvahy.
Gilburne sklonil hlavu.
– Nechcel som vás uraziť. Ale predsa nemôžem žiadať od neznámeho človeka, aby nezištne obetoval svoj čas a…
– Okrem toho je tu ešte jedna prekážka, – povedal Joe.
– Mám termínované záväzky voči vydavateľovi a hneď po dopísaní knihy musím odcestovať do Grécka. Zaistil som si už letenku na osemnásteho. Veľmi ľutujem… Skutočne veľmi ľutujem.
Na tvári sa mu naozaj zračila ľútosť.
– Škoda, – povedal Kempt a vstal. – Mal som dojem, že jedine vy by ste vedeli v tomto prípade pomôcť. Napokon…– podišiel k Alexovi, zastal pred ním a pozrel mu rovno do očí, – možno preto to nechápete, lebo ste tam neboli. No v atmosfére Norford Manoru je čosi, čoho sa desíme ako samého diabla. A verte mi, prosím, mister Alex, ja sám mám dojem, že ak sa niečomu nezabráni, v krátkom čase sa môže stať niečo strašné. Ja som, žiaľ, iba obyčajný architekt a neviem, čomu treba zabrániť. Ale to na veci nič nemení.
– Z čoho vyplývajú vaše obavy? Vari len nie z toho obráteného portrétu?
– Neviem. Nielen z toho. Ale zo všetkého, z výzoru ľudí, z ich rozhovorov pri stole, z našej predstieranej veselosti. Všetci sa totiž tvárime, akoby sa nič nestalo a akoby sa ani nič nemalo stať. Ale ja tuším, že čosi hrozné visí nad Norford Manorom. A nebyť toho, že som tým ľuďom tak veľmi zaviazaný, zajtra by som sa ta už nevrátil a zostal by som v Londýne. Ale vrátim sa, lebo musím. Môžete ma považovať za hysterického idiota po tom, čo vám teraz poviem, ale to nič nemení na tom, čo má prísť.
– Hm… – zahmkal Joe. Chcel čosi povedať, už otváral ústa, ale nepovedal nič. Kempt predsa neľúbil tú ženu, ktorá zomrela po dlhoročnom dobrovoľnom vyhnanstve. Bol taký mladý, že sa pravdepodobne na ňu veľmi slabo pamätal, alebo sa na ňu vôbec nepamätal. Pritom nevyzeral na človeka slabých nervov. A predsa Kempt bol rovnako presvedčený ako Gilburne: že v tme sa dvíha ozbrojená, vražedná ruka, ktorá zasadí úder, ak…
Alex dvihol hlavu a pozrel na Gilburna.
– Neviem, či to už vám alebo komukoľvek inému pomôže, ale keby sa našiel pre mňa nejaký tichý kútik, kde by som mohol položiť písací stroj a nikomu neprekážal, potom by som k vám mohol na pár dní prísť… Ale naozaj si nemyslím, že by to dáko mohlo pomôcť. Veď ja…
– Teda predsa prídete? – vyskočil Gilburne z kresla a opierajúc sa jednou rukou o palicu, druhú vystrel smerom k Alexovi. – Ďakujem vám! – povedal stručne. – O hodinu odídem ta, aby som všetko pripravil. Nájdete priestranný, prázdny dom, ticho potrebné pre prácu a výhľad z okna na starú gaštanovú aleju.
Odmlčal sa. Bol taký potešený, že Joe, ktorý už začal ľutovať, že privolil, sa usmial.
– Páni, mám k vám iba jednu malú prosbu. Neprezraďte, prosím, absolútne nikomu, kto som a ako sa volám. Vyvolali by sme zbytočný nepokoj. Ľudia, ktorí vedia, že sa im niekto prizerá a počúva ich s nejakým zvláštnym úmyslom, spravidla sa správajú neprirodzene. Možno bude najlepšie, ak ma pozvete ako svojho známeho, ktorý zbiera fakty pre knižku o procesoch s bosorkami. To by bolo dobré zdôvodnenie môjho pobytu v tomto nenavštevovanom kúte krajiny a okrem toho umožní mi to slobodne sa zaujímať o veci, ktorým pripisujem dôležitosť. Budem sa volať James Cotton, ak nemáte nič proti tomu. Totiž len vy, sir Alexander, lebo pána Kempta som jakživ nevidel a spoznám ho až na mieste. Pritom môj záujem o procesy s bosorkami mi uľahčí prístup do Norford Manoru cez pána Irvinga Ecclestona. Nebude nič neobyčajné na tom, že nachádzajúc sa v blízkosti takého významného vedca, budem ho chcieť navštíviť, pretože pripravujem knihu z oblasti, v ktorej je autoritou. O ostatnom si pohovoríme až po mojom príchode, ak bude treba. Páni, vyhovuje vám to, čo som povedal?
– Pravdaže! – sir Alexander mu ešte raz stisol ruku. – Ba vyhovovalo by mi to aj vtedy, keby ste prišli hoci aj ako čínsky cisár. Tak veľmi som si želal, aby ste tam boli. Tá vec… Tá vec… – kývol rukou. – Veď viete. Kiežby ste nám mohli dať definitívnu odpoveď.
– Všemožne sa pousilujem… – povedal Joe a rozlúčil sa s nimi. Hoci ho to veľmi zaujímalo, v duchu preklínal sira Alexandra Gilburna, Thomasa Kempta, všetkých diablov, portréty zaprášených predkov, svojho vydavateľa a predovšetkým seba samého pre svoje slabošstvo. Nemal predsa ani právo ani možnosť odísť, ak mal byť zodpovedný za svoje činy a ak bol dospelým človekom. A keby bol rozumným človekom, áno, keby bol rozumným človekom, pracoval by teraz pravdepodobne ako predavač v obchode s odevmi alebo obuvou. Rozumní ľudia vždy bojujú proti svojej fantázii, ak ju majú.
V hale sa ešte spýtal:
– Ten obraz ste našli obrátený k stene v nedeľu ráno, pravda?
– Áno, – odvetil Kempt.
– A kto bol vtedy v Norford Manore? Tie isté osoby, ktoré tam boli, keď sa to stalo prvý raz?
– Tie isté.
– A tí istí ľudia spali v dome, keď zomrela pani Lynchová?
– Tí istí.
Joe sa rozlúčil s hosťami, vrátil sa do knižnice a hneď si sadol k stolu, na ktorom bol písací stroj. Dnes chcel podľa možnosti napísať čo najviac, aby tam na mieste mal čo najviac voľného času. Písal hodinu, ale keď po istom čase vošiel Higgins, aby oznámil, že sa podáva lunch, našiel Alexa roztiahnutého v kresle a skrytého za obrovským otvoreným zväzkom so zažltnutým pergamenom. Kniha bola veľmi hrubá a vytlačená malebným písmom zo šestnásteho storočia. Jej titul znel Pseudomonarchia Daemonium.
– Dobre, – povedal Joe, nedvíhajúc hlavu. – Hneď prídem. – Ale neprišiel a Higgins musel zaklopať druhý raz a oznámiť mu, že polievka celkom vychladla a kuchárka plače nad pripáleným biftekom. Alex si vzdychol, vstal, odložil bachant na stolík a povedal trochu od veci.
– Božemôj! Ó, božemôj prebože!
Pobral sa k dverám a ticho niečo šomral. Potom zastal pred Higginsom.
– Koľko diablov slúži Luciferovi, arcikniežaťu pekiel? – spýtal sa a oprel do sluhových pŕs vystretý prst, akoby to bola hlaveň revolvera.
– Obávam sa, že neviem, pane, – odpovedal vážne Higgins.
– Sedem miliónov štyristopäťtisícdeväťstodvadsaťšesť, – zvolal Alex. – Tak to aspoň uvádza veľadôstojný pán John Wier. K tomu treba pripočítať sedemdesiatdva kniežat a samého šéfa. Koľko je to spolu?… Sedem miliónov štyristopäťtisícdeväťstodeväťdesiatdeväť. Súhlasí?
– Áno, pane. Je to presne toľko.
– Našťastie ja budem mať do činenia len s jedným. Ale zato s takým, čo vie vydesiť aj advokáta.
– Dovolím si poznamenať, že to bude asi ten šéf, ktorého ste spomínali.
– Iste, iste. Dnes odcestujem, Higgins. Vrátim sa o pár dní, rozhodne osemnásteho ráno som doma… Najneskôr.
– Áno, pane. Aj tak dom bude len na vás čakať, pane. Ak sa bude niekto na vás pýtať, čo mám povedať? Mám udať nejakú adresu?
– Áno, ráč povedať, že mám schôdzku s diablom. Joe Alex si začal pohvizdovať a pobral sa do jedálne.
(4)
ZAČIATOK CESTY DO PEKLA
Keď zjedol lunch, znovu sa vrátil do knižnice, ale viac už nepísal ani nečítal. Dlho sedel s hlavou opretou o operadlo kresla a hľadel von oknom nevidomými očami. Potom ich prižmúril a polohlasne povedal: – Nie sú tam deti ani výrastkovia a dospelý človek to neurobí, jednoducho neurobí. Bola potom istotne zavraždená? Áno, nepochybne. Môže jestvovať zaujímavá reťaz zhody okolností. Je to trochu nepravdepodobné, ale môže… Potom nikomu nič nehrozí a ja stratím veľa času a odídem do Grécka bez toho, že by som dopísal knihu, alebo budem dopisovať knihu a nepôjdem do Grécka. Samozrejme skôr urobím to prvé. Ale prečo nad tým uvažujem? A prisľúbil som preto, lebo som presvedčený, že je to nečistý prípad… Som o tom presvedčený, hoci nebudem vedieť povedať Parkerovi, prečo som o tom presvedčený… Ale čo na tom…
Otvoril oči, vstal, pomaly sa prechádzal po knižnici a prstom klepal na chrbty kníh.
– Ale ak to nie je tak… – zamrmlal, – môže byť z toho pekný cirkus. Diabol a jeho obecenstvo. Samí svoji. Vitaj, šestnáste storočie. Ale prečo práve ja? Musí však udrieť, ak je tak, ako si myslím. Asi to predsa len bude tak, ako si ja myslím…
Pobral sa do haly a zdvihol slúchadlo. Potom vytočil číslo, ani len nepozrúc na číselník.
– Áno, so superintendentom Parkerom… Ďakujem. To si ty, Ben?… Áno, ja. Nie, nič. Chcel by som ťa vidieť. Áno, hneď. U teba v úrade. Áno, veľmi potrebujem Scotland Yard. Aj to sa môže v živote pritrafiť, nie?… Čo?… Ale nie. Budem u teba o pätnásť minút.
Zazvonil na Higginsa, povedal, čo chce mať vo svojom cestovnom kufríku, a rozkázal si pripraviť druhý kufrík, ale prázdny. Potom odišiel z domu.
Auto stálo v tieni, ktorý vrhal strom rastúci na chodníku oproti domu. Ale aj napriek tomu bolo v aute horúco. Joe nasadol a stiahol okná. Pri jazde si pohvizdoval a vychutnával príjemný vetrík, ktorý mu fúkal na plece a krk. Jeho zvyčajne usmievavá chudá tvár bola vážna, čoraz vážnejšia. A keď sa už doviezol do Westminsteru a zastal pred obrovskou budovou, ktorú pred sedemdesiatimi rokmi Norman Shaw tak veľkoryso naplánoval pre hlavný stan londýnskej polície, tá tvár bola veru chmúrna.
Službukonajúci policajt ho hneď zaviedol do Parkerovej pracovne, ktorá sa nachádzala za jednou z tisícich zákrut chodby na poschodí. Keď superintendent uvidel hosťa, hneď vstal spoza stola.
– Dávno si sa nám tu neukázal, Joe. Stalo sa niečo strašné? – usmieval sa a podstrčil hosťovi stoličku. Ale Joe mu úsmev nevrátil. Jeho bledá, trochu pehavá tvár bola naďalej chmúrna a Joe sa to ani trochu neusiloval zakryť.
– Nie, nestalo sa nič strašné. Pravdaže, okrem toho, že podobne ako všetci štátni úradníci máš ohavný zvyk hovoriť v množnom čísle, keď ťa človek navštívi v práci. A navyše tá stolička. Chápem, že také haraburdie možno strkať vypočúvaným. Ak človek na tom sedí desať minút, prizná sa k všetkému, len aby mohol ísť za pohodlnou väzenskou stoličkou. Skade beriete také rárohy? – Vstal, odstrčil stoličku, odhrnul z rohu stola papiere a sadol si naň. Parker sa rozosmial a chcel niečo povedať, ale Joe dodal:
– Ešte jedna otázka. To musí byť zázrak, že trafíte do svojich miestností. Prechádzal som najmenej okolo stých rovnakých dverí. Zakaždým ako som tu, usilujem sa uhádnuť, za ktorými dvermi sedíš ty, a vždy sa zmýlim.
– To je zvyk… – povedal Parker. – Ťavy tiež vedia, kde majú svoj domov, dokonca i vtedy, keď sú uprostred púšte. To je odpoveď na druhú otázku. Odpoveď na prvú otázku znie: tie stoličky zakúpila pre nás britská koruna pred päťdesiatimi rokmi a nikto nie je schopný odpratať ich stadeto, kým sa neopotrebujú. Polícia je veľmi šporovlivá inštitúcia. Neplytváme ničím, ani časom, hoci aj používame množné číslo ako všetci štátni úradníci vrátane mňa.
Alex si preložil nohu cez nohu a chvíľu balansoval telom na kraji stola.
– Chcel si mi vari taktne naznačiť, že ti zavadziam pri odhalení nezabudnuteľného faktu, že pán A. G. Shawcross, Import kožušín a vzácnych zvieracích koží, sa spomínanej britskej korune zločinne vyhol vyplatiť dva funty štyri šilingy a jedenásť pencí dane z obratu tým, že pomocou gumy a kopírovacej ceruzky sfalšoval účet pánov Benby a Denby, ktorí mu dodali medvediu kožu, čo mala skrášliť pracovňu riaditeľa firmy?
– Preboha, kedy si to stačil prečítať? – Parker mimovoľne podišiel k stolu a zhrnul papiere. – Ďakujem ti, Joe. Učíš ma úradovať. A od zajtra sa mi to ešte väčšmi zíde.
Veľavýznamne sa odmlčal a siahol do zásuvky, z ktorej vybral malú ploskú fľašku a dva poháriky.
– Ale? – povedal Alex. – Myslel som si, že si v službe.
I napriek tomu, že žartoval, jeho hlas prezrádzal údiv. Vzal pohárik Parkerovi z ruky a vypil whisky na ex.
– Veľmi dobre mi to padlo, práve to. Vari vám zmenili predpisy?
– Joe! – povedal Parker slávnostne. – Začal som tu pracovať šesť rokov pred vojnou. Okrem prestávky počas vojny, keď, ako vieš, som musel ľahkovážne zveriť svoj život palubného strelca tvojim pilotážnym schopnostiam, nevynechal som ani len jeden pracovný deň a nikdy som neporušil predpisy. S hanbou priznávam, že zavše som považoval predpisy za nezmyselné v niektorých bodoch, ale podroboval som sa im…
– Prečo si sa tak neľudsky namáhal sformulovať pár viet, – vzdychol si Joe. – Takí ľudia ako ty budovali pyramídy pre iných… a to vždy.
– Možno. Vychádzal som z oveľa skromnejšieho predpokladu. Jednoducho sa mi zdalo, že tí, čo dbajú o dodržiavanie zákonov, nesmú ich sami porušovať…
– „A na spánkoch tej pastierky bielych ľalií plápolá veniec…“ – zašepkal Joe, ale Parker sa nedal prerušiť.
–… Včera môjho bezprostredného predstaveného, ctihodného Joshuu Bellowsa preložili na vysoký post na ministerstve kolónií a mňa namiesto neho vymenovali za zástupcu šéfa CID. Od zajtra budem úradovať o poschodie nižšie, a keď ma prídeš navštíviť, posadím ťa do kresla a budeš si môcť položiť nohy na služobný koberec druhej triedy. Koberce prvej triedy sa nachádzajú v práčovniach vedúcich pracovníkov samostatných rezortov.
Parker vybuchol smiechom a opätovne nalial do pohárikov.
– Gratulujem, Ben! – tvár Joea Alexa sa rozžiarila po prvý raz tohto odpoludnia. – To je naozaj skvelá novina. Odovzdaj prejavy mojej radosti pani Parkerovej a chlapcom. Nepoznám nikoho, kto by si väčšmi zaslúžil také povýšenie.
– Zveličuješ ako obyčajne.
Parker vstal a obišiel stôl. Bol zapýrený a očividne šťastný, že Joe cítil s ním väčšmi ako s kýmkoľvek iným, azda okrem Caroline, a potľapkal ho po pleci.
– Viem, že za mnohé veci musím vďačiť tebe, Joe… – povedal Parker vážne. – Nebyť teba, bol by som sa párkrát poriadne potkol, ba čo horšie, možno by som sa bol pričinil, že by boli odsúdili nevinného človeka.
– Nezmysel, – odvrkol Joe. – Jednoducho ja ako súkromná osoba môžem pracovať bez škrupúľ. Keďže mi ochotne pomáha celý váš aparát a mám prístup do všetkých archívov, som na tom neobyčajne dobre.
– Veď to, skoro by som bol zabudol! – Parker sa znovu pobral k stolu a poprehadzoval papiere. – Veď som ju vytiahol zo zásuvky pred tvojím príchodom… Tu je! – chytil do ruky bielu obdĺžnikovú kartičku. – To je tvoja legitimácia. Oddnes si oficiálne kriminalistickým expertom Scotland Yardu.
Alex vzal do ruky kartičku a obracal ju.
– Načo mi to je? – spýtal sa pochybovačne.
– Blížia sa voľby a obávali sme sa, že sa nejaké opozičné noviny do toho zadrapia. V tlači si obľúbený, ale pri voľbách idú city nabok. Teraz už nikto nemôže napísať, že pripúšťame k pátraniu súkromné osoby. Tak ťa teda pasujem za policajta honoris causa!
– Dokonca sa mi to niekedy môže zísť… – ukryl si Alex kartičku do vrecka. – Ale neprišiel som si sem po kartičku, ktorú asi jakživ nikomu neukážem… – aj napriek tomu, čo predtým povedal, sadol si na nepohodlnú stoličku a pozrel na priateľa. – Ben, dnes cestujem. Idem do Valley House v grófstve Suffolk a niekoľko dní tam pobudnem v dome sira Alexandra Gilburna neďaleko dediny Norford. Vieš, kde to je?
– Nie, – Parker pokýval hlavou. – Nikdy som o tom kraji nepočul. Ale o sirovi Gilburnovi som počul. Napokon poznám ho osobne.
– Ak sa ti chce, môžeš mi hneď o ňom porozprávať. Ale ešte predtým by som ťa poprosil o niečo iné. Väčšmi ako sir Alexander ma zaujíma usadlosť Norford Manor, ktorá sa nachádza neďaleko jeho domu. Podľa najelementárnejších logických predpokladov tam bola minulý mesiac zavraždená istá žena. Polícia to označila za samovraždu. Neobviňujem z toho políciu, lebo sa mi zdá, že vrah je veľmi rafinovaný.
– Si presvedčený o tom, čo hovoríš?
– Nie, – pokýval hlavou Joe. – Iba som si istý, že je to tak, ako hovorím. Okrem dvoch postáv nepoznám ešte hrdinov tejto pochmúrnej drámy. Ale…
A vyrozprával Parkerovi priebeh Gilburnovej a Kemptovej návštevy. Keď Alex dorozprával, jeho priateľ prikývol:
– Áno, vyzerá to vážne. Hoci nemôžem poprieť, že to mohla byť aj samovražda.
– Po prvé, – Alex skrčil jeden prst na pravej ruke, – prečo nezanechala lístok pre toho úbožiaka?
Po druhé: prečo vytiahla kľúč zo zámky a položila ho na stolík?
Po tretie: kde sa vzali tie stopy v jaskyni a v knihe?
Po štvrté: prečo bol obrátený ten obraz?
Po piate… po piate: je tam obrovské bohatstvo, ktorého starobou ochrnutá a chorobou poznačená majiteľka dožíva svoje posledné dni celkom izolovaná od sveta bariérou paralyzovaných zmyslov…
Po šieste:… pochybujem, že to uhádneš.
– Nie… – Parker pokrútil hlavou. – Ani tých päť bodov, ktoré si vypočítal, ma nepresvedčilo. Stáva sa neraz, že sa stretávame s oveľa priťažujúcejšími okolnosťami, a predsa nakoniec vysvitne, že sú dielom náhody, alebo stratia na závažnosti, keď ich uvedieme v inom poradí, ako to chce neskrotná fantázia. Ale uveď ten svoj šiesty bod.
– Jednoducho som chcel povedať, že minulú nedeľu ten obraz niekto druhý raz obrátil.
– A čo na tom? Mohol to byť žart.
– No veď. Cestou sem som všetko zvážil. V Norford Manore nebýva ani jedno dieťa, ani jeden výrastok. Sú tam iba dospelí ľudia. Pred niekoľkými týždňami tam zomrela dcéra majiteľky sídla. Nepredstavujem si, že by žart, ktorý sa stal niekoľko hodín pred smrťou Patricie Lynchovej, mohol niekto zopakovať. Dospelí ľudia majú iný vzťah k tragickej udalosti ako deti. Dieťa by mohlo nebrať do úvahy situáciu, alebo ju nakoniec nepochopiť. Deti nedbajú na nič a na nikoho okrem seba. Ale koniec koncov akýže je to žart? V čom spočíva? Kto a prečo má vidieť niečo smiešne na tom, že obráti portrét zakladateľa Norford Manoru tvárou k stene?
– Vidíš azda nejaký iný dôvod, pre ktorý by to niekto urobil?
– Vidím.
– Aký?
– Najprv pouvažuj nad čímsi iným: nad dosť prekvapujúcim faktom, že človek, ktorý pohýbal tým obrazom, nezanechal na ňom odtlačky prstov. Je absolútne vylúčené, aby sa človek, ktorý to urobil pred smrťou Patricie Lynchovej, mohol obávať, že niekto bude môcť vziať odtlačky jeho prstov. Napokon, kto by to urobil? Na to treba prenosné laboratórium, malé, len čo je pravda, ale zároveň by nevyhnutne musel prísť policajný expert. Z toho možno urobiť len jeden záver: obraz obrátil človek, ktorý vedel, že v tomto dome onedlho dôjde k vražde. A jedine Patricia Lynchová mohla o tom vedieť, ak zamýšľala spáchať samovraždu a z neznámych príčin obrátila obraz, alebo… jej budúci vrah.
– Áno, to je rozumné… – Parker, ktorý sa od istého momentu usmieval, zvážnel. – To je dôkaz alebo takmer dôkaz, že pani Lynchová bola zavraždená. Pretože obraz niekto znovu obrátil po jej smrti, teda ona nebola tou osobou, ktorá nechcela zanechať odtlačky prstov. Pravdaže, v našom uvažovaní môžu nastať menšie medzery… Ale čo vôbec znamená to idiotské obracanie obrazu?
– Veľmi veľa, – povedal Alex a vstal. – Tak veľa, že mi mráz behá po chrbte, keď si na to pomyslím. A práve to je na tom všetkom najhoršie.
– Čo?
– To, že ani ono obracanie obrazu, ani stopy kopýt v jaskyni a odtlačok jedného z nich v knihe, ktorá bola v izbe nebohej, zatiaľ nič neznamenajú.
– Mohol by si hovoriť trochu jasnejšie? Som len skromný úradník a hoci musím lúštiť veľa hádaniek vo svojom nevďačnom zamestnaní, bol by som rád, keby mi ich nedávali moji priatelia.
– To nie je nijaká hádanka, Ben. Jednoducho musíme vziať do úvahy fakt, že vrah urobil celý rad nepochopiteľných ťahov, ktoré boli celkom zbytočné pre zavraždenie Patricie Lynchovej. A nielen to, obrátil obraz už po jej smrti, a asi to urobil úmyselne, aby podozrenie Gilburna a Kempta vzrástlo. Pamätaj, že to opätovné otočenie obrazu sa stalo bezprostredným podnetom, aby ma navštívili. Vrah, ktorému sa podarilo nahovoriť svetu, že jeho obeť spáchala samovraždu, opúšťa bezpečný úkryt, a akoby vystríhal okolie, že existuje, že udrie. Prečo?
– Nežiadaj odo mňa odpoveď, – zahundral Parker. – Myslím, že ju v tejto chvíli nevyžaduješ ani od seba.
– Nie celkom. Ale keď vrah robí čosi absolútne nepotrebné a opakuje to po smrti obete, musím pripustiť, že jeho zámerom nebola iba tá jedna vražda. Preto som hovoril, že práve to zdanlivo nezmyselné obracanie obrazu a zanechanie stôp po kopytách v jaskyni je práve najhoršie na celom prípade. Som presvedčený, že vrah koná presne a logicky a že jeho zdanlivo nezmyselné ťahy sa nakoniec ukážu ako najcieľavedomejšie. Ale všetko nasvedčuje tomu, že bude chcieť udrieť v najbližšej budúcnosti. Preto, hoci viem, že to zmarí všetky moje plány na najbližších pár týždňov, idem do Norfordu. Idem s veľkou obavou, či prídem včas a znemožním mu udrieť. Pritom to nemusí byť také jednoduché, najmä, ako sa zdá, nikoho a ničoho sa nebojí. To je pekelná záležitosť, Ben.
– Každá záležitosť, ktorej sa zúčastňuje diabol, je svojím spôsobom pekelná, – povedal Parker. – A prečo si sem prišiel? Potrebuješ niečo od nás? Lebo, priznám sa ti, že už pár minút uvažujem, či by polícia proti tomu nemala predsa len zakročiť.
– Konkrétne proti čomu? – spýtal sa pokojne Alex. – Proti mojim dohadom? Veď Patricia Lynchová spáchala samovraždu, tak to aspoň chcú policajní páni podľa výroku a pravdepodobne by sa momentálne nedalo zadovážiť veľa dôkazov, ktoré by vyvrátili tento výrok. A aký máš dôvod pripúšťať, že jeden obyvateľ Norford Manoru chce zabiť iného obyvateľa Norford Manoru? Iba moju hypotézu. A na jej základe nemôžeš ani obnoviť vyšetrovaniee prípadu smrti Patricie Lynchovej, ani niekoho vypočúvať. Nie že by si nemal právo urobiť to, ale jednoducho ak vypočúvaš ľudí, musíš sa ich na niečo pýtať. A na čo by si sa ich pýtal? Čo by si hľadal? Zatiaľ je všetko matné, hmlisté a nezmyselné a čo je najdôležitejšie, vonkoncom navzájom nesúvisiace. Pekelnosť tohto prípadu spočíva v tom, že fakty možno utriediť do logického celku až vtedy, keď dôjde k druhej vražde. Ale dovtedy môžeš byť presvedčený, že sa utriedia tak, ako si to želá vrah. Veď samotný fakt, že sa s nimi netají, ale skôr sa ich usiluje oznámiť čo najväčšiemu okruhu ľudí, môže znamenať iba to, že: po prvé, sú nepodstatné pre prípad a potom by nemali nijaký zmysel, alebo po druhé, sú podstatné, ale takým spôsobom, ktorý má pomôcť vrahovi v jeho zámeroch. Pravdaže, existuje ešte aj tretia eventualita, že celý ten hrôzostrašný sen vyvolal šialenec alebo niekto, kto šialeného predstiera a chce spôsobiť absolútny chaos. Teda nehovor, že polícia musí v tejto chvíli zasiahnuť, lebo sám vidíš, ako ťažko čo len približne opísať to, čo sa tam dialo a deje.
– Joe, predsa nemôžem dopustiť, aby vrah pokojne konal, a my sme sedeli so založenými rukami. Veľmi dobre si uvedomujem, že tam nemôžem prísť policajným autom, s hučiacou sirénou, s putami vo vrecku a s presným plánom, ako dolapiť zločinca. Ale treba nenápadne pozorovať a dozerať na miesto, kde zločinec vyčíňa. Ináč nielenže môže spáchať ďalšiu vraždu, ale môže zostať navždy nepotrestaný.
– Pravdaže. Vari moja návšteva v Norford Manore nebude podľa teba nenápadným pozorovaním a dozorom nad miestom, kde vrah vyčíňa? Vari si myslíš, že by som prijal Gilburnovo pozvanie, keby som videl nejaké iné východisko zo situácie? Od začiatku ma na celom prípade najväčšmi udivuje, že tam zomrel človek a bol obklopený nezmyselnými faktami patriacimi do dávnej minulosti. A pritom niet nijakého kľúča. Ale korene celého prípadu sú tam, na mieste, a myslím, že už viac nemusíme o tom hovoriť, kým sa v celej tej situácii trochu nezorientujem. Teraz by som chcel z archívu Scotland Yardu získať všetky možné údaje o sirovi Alexandrovi Gilburnovi, Thomasovi Kemptovi, Irvingovi Ecclestonovi, Joane a Nicholasovi Robinsonovcoch a tiež by som chcel, ak je to len trochu možné, aby ste preskúmali minulosť lekára Archibalda Duka a ošetrovateľky Agnes Stonovej. Ak v životopisoch tých ľudí je niečo, čo by sa zdalo nejasné alebo dôležité pre náš prípad, ihneď mi to daj vedieť, dobre? No a posledná zo zoznamu, ale nie posledná ako problém, zostáva tá ochrnutá starenka Elizabeth Ecclestonová. Chcel by som o nej vedieť podľa možnosti čo najviac. Možno má celý prípad korene niekde v minulosti. Možno je to pomsta. Ecclestonovci prišli k bohatstvu bez veľkého škandálu a tragických konfliktov, ale všetko sa nemusí dostať do tlače. Okrem toho sú to už dosť dávne časy. Manžel pani Ecclestonovej pôsobil zväčša v Malajsku, a predsa vieš, koľko ľudskej krvi si vyžiadal boj o kaučuk a aké ohavnosti sa robili na plantážach. Ľudia, ktorí získali milióny v kolóniách, nikdy nemajú čisté ruky, lebo nezachádzali v rukavičkách ani s domorodcami, ani s konkurentmi. Tam vládol zákon džungle, a ak Ecclestone zvíťazil, musel sa dopustiť nejedného činu, ktorý nezodpovedá presne našim požiadavkám, ako sa má správať gentleman. Toto všetko môže mať význam… nech by tomu akokoľvek protirečil fakt, že onen človek nežije už veľa rokov a vdova po ňom už dávno prestala obchodovať… Myslím, že riešenie treba hľadať niekde inde, tým skôr, že ten diabol je postavou veľmi úzko spätou s okolím Norfordu. Ale nič nevieme a chcel by som dostať úplný obraz, a to čo možno najskôr.
– Máš celkom pravdu… – Parker dvihol slúchadlo a spojil sa s archívom. Neviditeľnému poslucháčovi oznámil mená, ktoré mal na lístku, a požiadal ho, aby to zistil čo najskôr. Potom položil slúchadlo.
– Ak niektorá z tých osôb mala aspoň trochu do činenia s trestným zákonníkom alebo sa niekedy ocitla v podozrení v nejakom prípade súvisiacom so zločinnosťou, o desať minút sa to dozvieme.
Posadili sa a zapálili si. Parker chvíľu mlčal. Bol zachmúrený a Joea potešilo pomyslenie, že jeho priateľ je iste dobrým policajtom, keď mu vie jeden prípad takto pokaziť radosť z dôležitého povýšenia.
– Ešte vždy som si nie istý, či je dobre, že neviem, ako sa ujať tohto prípadu, ak nepočítam teba… – povedal napokon Parker. Rukou naznačil Alexovi, aby mlčal. – Viem, viem, že je to najjednoduchšie východisko. Ale nemôžem pokojne sedieť a myslieť na to, že diabol si šúcha ruky a pokojne sa približuje k svojej obeti. Tvoja návšteva tam nestačí, tobôž ak nechceš prezradiť svoje meno a zločinec nebude ani len upozornený na tvoju prítomnosť. Skutočnosť, že si tam pricestoval, ho teda nezadrží. Pritom všetkom za najdôležitejšie považujem zabrániť ďalšiemu zločinu, ak je, pravdaže, celá tá tvoja hypotéza správna. Navyše ani nebudeš bývať v tom dome.
– Žiaľ, proti tomu nemôžem nič robiť… – rozložil Joe ruky. – Urobím všetko, čo budem môcť, aby som zmaril úder. A potom, nie je mi jasné, čo naša polícia môže urobiť proti zločinu, ktorý ešte nebol spáchaný. Navyše ak nevie, kto a koho chce zabiť. Dokonca keby si od dnešného večera ku každému obyvatelovi Norford Manoru postavil anjela strážcu, diabol počká. Veď to vieme už odvtedy, keď sme boli malé deti. Diabol vždy čaká, až anjel strážny prestane bdieť. Okrem toho mám dosť čudný dojem, že pátranie chce usmerniť do Norford Manoru a veľmi mu záleží na tom, aby sa polícia zaoberala smrťou Patricie Lynchovej.
– A to je pre mňa celkom nepochopiteľné, – povedal Parker.
– Mám v tomto smere malú hypotézu… – zašepkal Joe Alex, – ale zatiaľ je takisto nejasná ako ostatné moje zdôvodnenia. Viem len toľko, že príchod polície do Norford Manoru by nikoho nevystríhal pred diablom, ba do istej miery by mu pomohol v jeho plánoch. A viem to od samého diabla, ktorý v nedeľu znovu obrátil obraz a znovu nechal odtlačky svojich nôh v jaskyni.
Parker pokýval hlavou.
– V takom prípade máme do činenia s celkom výnimočnou osobnosťou vo svete zločinu.
– A kto ti povedal, že diabol patrí k tuctovým povahám? – Alex sa chmúrne usmial. Vtom zazvonil telefóon. Parker zdvihol slúchadlo a dlhší čas ho držal bez slova pri uchu. Nakoniec povedal: – Ďakujem, Peter… – a zložil slúchadlo. Obrátil sa k Alexovi:
– Ani jedna z osôb, ktoré si udal, nefiguruje v našom archíve. Pravdaže, vieš, čo to znamená.
– Viem. Znamená to, že máme do činenia so samými absolútne nepodozrivými občanmi. Ale to som mohol čakať… – Alex vstal. – Zostalo nám ešte služobníctvo. Ale o tom mi bude vedieť najviac povedať šéf tamojšieho policajného komisariátu, pravda?
– Iste, – aj Parker vstal. – Dúfajme, že sa nič nestane. – Vzdychol si. – Ešte ma čosi trápi. Až sa tam ocitneš, iste budeš chcieť pochopiť, kto spáchal prvý zločin, lebo potom budeme môcť zabrániť aj tomu druhému a odoslať nášho diabla do pekla pomocou takých nezvratných, zákonom stanovených prostriedkov, ako je povraz a vysoká biela šibenica. Ale pripusťme, že pre diabla také východisko nie je najpotešiteľnejšie a môže dôjsť k záveru, že sa v pekle musíš ocitnúť prv ty ako on…
– Idem ta pod cudzím menom.
– Áno. Ale to cudzie meno poznajú už dvaja spomedzi tých pár ľudí, ktorých sa to týka. A predsa podľa našich predpokladov v Norford Manore je niekto diablom. Pritom diablom môže byť aj jeden z tvojich dnešných hosťov, a ak ním nie je, môže sa niekomu zdôveriť. Ba diabol ťa môže spoznať aj podľa fotografie v novinách alebo z obrázku na obálke jednej z tvojich kníh. Žiaľ, tvoj vydavateľ má pekný zvyk robiť reklamu svojim autorom. Si veľmi populárny. Na to treba pamätať.
– Nebojím sa o seba. Aj keby došlo k nejakej eventualite, nemyslím, že by diabol chcel zasiahnuť mňa.
– Ako to môžeš vedieť?
– Na základe toho istého dôkazu, ktorý mi poslúžil predtým. Ak chce priviesť políciu na miesto činu, tak nie preto, aby zabíjal policajtov, ale preto, aby ich rukami zabil nevinného človeka.
– Neznášam, keď s takou istotou hovoríš o veciach, o ktorých zatiaľ nemáme ani len hmlistú predstavu. – Parker sa ešte vždy mračil. – Uznávam tvoju hypotézu, lebo je presvedčivá a možno i pravdivá. Ale v skutočnosti môže všetko vyzerať ináč. Napokon to predsa len môže byť samovražda, nie?
– Ak ma páni Kempt a Gilburne oklamali, čo celkom vylučujem, alebo niečo predo mnou zatajili, čo je oveľa možnejšie, hoci nie celkom pravdepodobné, potom podľa mojej skromnej mienky Patricia Lynchová bola zavraždená.
– Prečo potom zločinec vyhrabáva ten prípad? – Parker si utrel pot z čela.
– Aby upútal políciu, priviedol ju na falošnú stopu a vrhol podozrenie na nevinného. Keby som bol diablom, vždy by som takto postupoval. Perverznosť je najväčšou zábavou pekla. Nazývali ho aj kniežaťom falošnosti.
– Koho? – spýtal sa Parker, sadajúc si ťažko na stoličku. – O kom to hovoríš?
– O diablovi. Ešte vždy iba o diablovi. Ale povedz mi: v ktorom policajnom rajóne leží Norford?
Parker si vzdychol, znovu si utrel čelo a unavene vytiahol zo zásuvky veľkú poskladanú mapu krajiny, ktorá bola rozdelená na malé rôznofarené políčka. Chvíľu chodil po nej prstom.
– Blue Medows… Malé mestečko. Seržant a štyria pomocníci. Ako sa volá? – Vytiahol z police hrubú knihu podobnú telefónnemu zoznamu. – Blue Medows… tu je to. Seržant Hugh Clarrence. Dokonca ho poznám, bol to náš človek z Yardu. Prestrelili mu pľúca a potom ho preložili na vidiek, na lepší vzduch. Je to inteligentný chlapík.
– To je dobre, – povedal Joe a vstal. – Zastavím sa u neho na pár minút do Valley House. Možno mi niečo povie o okolí. Hugh Clarrence. – Siahol do vrecka. – Táto legitimácia postačí? Zisťujem, že sa mi zišla skôr, ako som si ju poriadne obzrel.
– Pravdaže. Ale je v Anglicku vari policajt, ktorý by o tebe nepočul?
– Zabudol som, že musím povedať svoje pravé meno. Nikdy som ešte nevystupoval pod cudzím menom.
– Zvykneš si… – šomral Parker. – Na všetko si človek zvykne, ba aj na diabla. Potom už nie je taký strašidelný, ale o to hroznejší, pretože je oveľa ľudskejší. – Žmurkol na Alexa, ktorý mu podal ruku.
– Ďakujem ti za dobrú radu. – Zastal na prahu miestnosti. – Kolega Platón tvrdil, že kŕčovité pridržiavanie sa zmyslov a neschopnosť odpútať sa od nich sú najväčšou prekážkou pri hľadaní pravdy.
– Tvoj kolega Platón zabudol, že aj v Aténach bola tajná polícia, nehovoriac už o Erínyách. Staré dobré časy, keď zločinca prenasledovali výčitky svedomia… – Znovu zvážnel. – Ak ma budeš potrebovať, o hodinu som tam. Zatelefonuj sem. Tu vždy vedia, kde ma možno nájsť. Berieš si zbraň?
– Pravdaže… Budem strieľať bez vyzvania do každého, čo má rohy.
Vyšli z miestnosti. Parker vyprevadil Joea až k hlavnému východu z budovy a stojac na prahu, díval sa za miznúcim autom. Hoci pri rozlúčke žartovali, Joe v spätnom zrkadielku zbadal, že nový zástupca šéfa kriminálneho pátracieho oddelenia za ním ustarostene pozerá.
(5)
DOBRÝ DEŇ, DIABOL!
Cesta bežala v miernych zákrutách hore, potom klesala dolu a natiahla sa ako biela asfaltová ruka za pekným, zďaleka viditeľným mestečkom, akoby vystrihnutým z milej rozprávky, ktoré spočívalo v zelenej doline a odrážalo sa od nej v čistom vzduchu ostrými kontúrami bielych a červených domčekov.
BLUE MEDOWS – 1 MÍĽA
– prečítal Alex na ukazovateli cesty, ktorý sa mihol po ľavej strane. O chvíľu spomalil a vošiel do mestečka. Cesta ho viedla na malé čisté námestie, ktorého domy boli iste postavené pár rokov po objavení Ameriky. „Tu obesili tých štrnásť žien,“ pomyslel si odrazu Joe Alex. „Tu na tomto námestí v mestečku Blue Medows… Iste tu bol aj John Ecclestone a pokojne hľadel na obete svojej krivej prísahy… A jedna z tých žien povedala, že je milenkou Lucifera, ktorý ju pomstí v desiatom pokolení… Dostali sme sa na územie nepriateľa.“

Pozorne hľadel na domy, až na jednom novšom murovanom našiel nápis: Policajná strážnica.
Pomaly podišiel autom bližšie a zastal. Potom vystúpil. Dvere boli otvorené. Dnu za drevenou priehradkou stál stôl a pri ňom na stoličke, ktorá bola na veľkú radosť Joea Alexa vernou kópiou stoličky v Parkerovej pracovni, sedel mladý muž s hodnosťou seržanta na blúze. Keď zbadal príchodiaceho, vstal, podišiel k drevenej priehradke a oprel sa o ňu rukami.
– Dobrý deň, – povedal Joe. – Seržant Clarrence?
– Áno, to som ja. Čo si prajete?
– Som expert Scotland Yardu a volám sa Alex, – povedal rýchle a dosť potichu Joe. – Chcem sa s vami pozhovárať, ale nechcem, aby sme sa zhovárali tu. Prosím vás, vyjdite teraz za mnou zo strážnice. Nasadnem do auta a vy mi hlasno ukážete, ktorým smerom mám ísť do Valley House.
– Rozumiem, prosím.
– Odídem kúsok tamtým smerom a počkám na vás na prvom mieste, ktoré sa nachádza mimo dohľadu obyvateľov mestečka.
– Áno, prosím, – povedal pokojne mladý muž, akoby podobné rozkazy prijímal každú polhodinu. – Musím však počkať, kým príde môj zástupca… Á, už je tu, – ukázal na približujúceho sa policajta. – Teraz zahnite do tamtej uličky vpravo. Zavedie vás na vedľajšiu cestu, po oboch jej stranách, vo vzdialenosti približne štyristo metrov, je malý háj. Počkajte tam, prosím, na mňa, hneď sadnem na bicykel a o pár minút som tam.
Vyšli pred dom a seržant začal Alexovi hlasno vysvetľovať, ktorým smerom má ísť. Joe sa mu rovnako hlasno poďakoval a odišiel.
Hneď ako prešiel popri posledných domoch mestečka, ďaleko pred sebou zbadal hustý háj. Cesta sa strácala medzi mladými stromami. Joe za zákrutou zastavil auto. Otvoril dvere, vysadol a dvihol kapotu. Potom sa naklonil a začal handrou čistiť sviečky.
Minúty pomaly ubiehali. Joe naklonený nad motorom s rozkošou vdychoval do pľúc čistý, vôňou lístia presiaknutý vzduch. Konečne začul za sebou hlas.
– Môžem vám nejako pomôcť?
Seržant, oblečený už v kompletnej služobnej uniforme, sa priblížil a zosadol z bicykla. Obaja strčili hlavu pod kapotu.
– Bol by som rád, keby ste mi poskytli všetky možné informácie o samovražde pani Patricie Lynchovej, ktorá si pred mesiacom vzala život v Norford Manore. Už ste tu vtedy boli, pravda?
– Áno… – seržant si sňal prilbu a nerozhodne si ju znova nasadil. – Je to pre mňa veľmi nepríjemné, prosím. To ja som zodpovedný za ten výrok, lebo som prípad vyšetroval. Pripúšťate, že bola zavraždená?
Joe vážne pozrel na neho.
– Prepáčte, – dodal rýchlo seržant. – Asi by som sa nemal vypytovať, ale keď som si už dovolil…
– Pripúšťam, že bola zavraždená… – povedal Joe Alex, – ale je to informácia, s ktorou sa nesmiete nikomu, absolútne nikomu zdôveriť. Prirodzene, nie som o tom celkom presvedčený. Ale nerád by som teraz s vami o tom hovoril. Možno dakedy neskôr.
– Vyzeralo to úplne na samovraždu, – povedal Clarrence. – Okrem toho zavolal som daktyloskopa a fotografa z našej centrály v grófstve. Potvrdili iba to, čo sa samo nanucovalo. Tá pani stratila muža a trpela psychickými depresiami.
– Ako viem, mala sa vydať a odísť na svadobnú cestu okolo sveta… – Alex sa narovnal a utrel si ruky do handry. – Ale predsa len viem menej ako vy. Mohli by ste mi do zajtra zadovážiť všetky údaje o služobníctve v Norford Manore a Valley House?
– Pravdaže, prosím.
– Aj svoje poznámky o tej samovražde? I fotografie, ak je to možné.
– Áno, prosím.
– Nechcem, aby nás dakto spolu videl. Poznáte nejaké miesto, na ktorom by sme sa mohli stretnúť a nikto by nás pritom nevidel?
– Takých miest je okolo Valley House veľa. Celé okolie je husto porastené stromami. Môžeme sa dohovoriť, že sa stretneme na okraji lesa, asi tak pol míle od domu sira Alexandra Gilburna. Les uvidíte, keď vyjdete z tohto hája. Príďte, prosím, ta a ja prídem na bicykli. Často tam patrolujeme, preto nikoho neprekvapí, keď ma uvidí. Prídem o štvrtej popoludní, lebo neviem, či sa mi skôr podarí zadovážiť fotografie. Sú v centrále, v grófstve. Poslal som už po ne, ale…
– Čože? – Joe zdvihol obočie. – Poslali ste po ne?
– Áno. Telefonovali z kriminálneho oddelenia z Londýna už pred vaším príchodom a prikázali mi potajomky prichystať údaje o tomto prípade. Práve som sedel za stolom a usiloval sa napísať na lístok všetko, na čo sa pamätám, keď ste prišli. Prirodzene odložil som si svoje služobné poznámky, a ak by sa vám na niečo zišli…
– Iste. Teda zajtra o štvrtej. Prosím vás, šikovne to zabaľte, seržant, lebo sa s balíkom budem musieť vrátiť k môjmu hostiteľovi.
– Rozumiem, prosím. Do videnia, pane.
Auto sa pohlo. Policajt sa pokojne vracal na bicykli do mestečka.
Onedlho sa stromy celkom stratili a zjavili sa zelené pastviská pofŕkané škvrnami pasúcich sa oviec. Za nimi Joe uvidel zelený pás lesa, ktorý sa nebadane tiahol po svahu neviditeľnej reťaze kopcov. Vysoko nad okolitou krajinou sa vypínala končitá biela skala. Hneď vedľa nej, oddelená blankytom oblohy, trčala nad lesom druhá skala, nižšia, sotva viditeľná sponad najvyšších vrcholcov stromov.
Hoci auto bolo od nej vzdialené ešte niekoľko míľ, Joea Alexa zrazu oslepilo prudké svetlo.
„Ktosi práve zatvoril okno…“ pomyslel si Joe. „Tam je Norford Manor, dom nad priepasťou. A tá vysoká skala oproti, to je Diablova skala. Teda sme doma… Dobrý deň, diabol!“

Cesta znovu vbehla do lesa, ale aj napriek tomu, že to Joe očakával, nestúpala hore, lež zatáčala sa k neviditeľnej doline. Onedlho Joe Alex zbadal dlhý múr. Spomalil. Konečne sa v múre ukázala brána z kameňa, ktorú strážili dva levy s machom zarastenými žulovými čelami, pozerajúce ponad koruny stromov do diaľky. Nad bránou bol starý nápis vykovaný do reliéfu: VALLEY HOUSE.
Joe bol teda na mieste. Brána bola otvorená. Zrejme sa v tomto tichom, pokojnom okolí nikto nikoho neobával.
Alex pomaly viedol auto štrkovitou alejou po viditeľných čerstvých koľajach. Podchvíľou sa haluze kríkov takmer spájali a ticho šľahali po karosérii. Park okolo domu sira Alexandra nebol veľmi starostlivo udržiavaný, ak sa vôbec niekto oň staral.
Zrazu sa aleja mierne zahla a Joe sa nečakane ocitol na slnečnej lúke, na konci ktorej stál útulný starý dom, pochádzajúci najpravdepodobnejšie z obdobia reštaurácie a poznačený vo svojej neskazenej podobe víziami Inigo Jonesa alebo niektorého z jeho šikovnejších žiakov. Aleja pretínala lúku a bežala rovno k domu, pred ktorým sa končila širokou slučkou podjazdu. Joe zatrúbil.
Zrejme ho už očakávali, lebo hlavné dvere sa otvorili a vzápätí z nich vyšiel starý človek. Až chvíľu po ňom sa zjavil sir Alexander so svojou nerozlučnou palicou.
Joe zastal pred vchodom a vystúpil.
– Vítam vás, mister Cotton, vo Valley House, – povedal Gilburne, chápavo sa usmievajúc na znak toho, že nezabudol priezvisko svojho hosťa. – Dúfam, že sa vám príjemne cestovalo.
– Oj, nádherne! – povedal Alex. – Čarokrásny kraj. Už počas cesty som ľutoval, že som tu nikdy nebol.
– Viem, viem. I ja som prišiel iba pred hodinou a stihol som si už odpočinúť. – Gilburne urobil rukou pohyb, ktorým hosťa pozýval dnu. – Nestarajte sa, prosím, o auto a batožinu. Austin sa o všetko postará. Vaša izba je už pripravená.
Potom pustil hosťa pred seba a vošiel do haly. Joe zastal, keď začul za sebou prenikavý buchot palice zakončenej železným hrotom. Kamenné platne v hale boli velikánske, vytesané zo sivého pieskovca, ktorý ustavičným umývaním obelel, dostal bledopopolavú farbu. Hala bola tmavá, široká a zaberala celé prízemie. Na jej opačnej strane, za majstrovsky zhotovenou mrežou, ktorá chránila zasklené dvere, bolo vidieť poprepletanú hromadu zelene. Dopadal sem lúč pomaly zapadajúceho slnka a ožaroval nádherný kozub z obdobia raného anglického baroka. Vľavo sa v prítmí strácali úzke schody, ktoré viedli nahor. Buchot palice prestal a Joe tesne pri sebe začul Gilburnov dych.
– Bože, ako je tu ticho! – povedal odrazu takmer detsky úprimne. To bol prvý, najmocnejší dojem. Po pekelnom zhone v Londýne tunajšie ticho samo osebe bolo predsieňou tajomstva. Joe sa obzeral okolo seba prižmúrenými a slnkom napoly oslepenými očami. Bol spokojný, že je na vidieku, a pritom takmer reflexívne uvažoval: nečudo, že tie útulné vidiecke sídla videli a vidia toľko zločinov. Ťažko zahnať nenávisť, keď sa s ňou prechádzaš po prázdnych rozľahlých izbách a odľahlých alejach prostred úplného ticha. Nič neodpútava myseľ a nedovoľuje zabúdať. V meste človek nikdy nie je taký osamotený. Napokon iný životný rytmus musí vyvolať aj iný rytmus uvažovania, dlhé bezsenné hodiny, prerušované iba údermi hodín a hlasmi neviditeľných dravých vtákov… Pravdaže, ak niekto niekoho nenávidí…
– Hneď si obzrieme pripravenú izbu… – Gilburne prešiel popri Alexovi a približoval sa ku schodom. – Dúfam, že sa vám zapáči. Ak nie, pravdaže, nájdeme druhú… – usmial sa smutne, ticho a Joe mimovoľne so sympatiami pozrel na tohto silného, energického človeka, ktorý urobil takú skvelú kariéru, ale v podstate bol jedným z nešťastníkov tohto sveta, navždy zbavený toho, čo miloval.
Domáci pán začal pomaly vystupovať hore strmými schodmi. Joe išiel za ním a chvíľu uvažoval, kam sa podel starý Austin s batožinou. Schody sa v polovici poschodia prudko stáčali a viedli do dlhej tmavej chodby. Na oboch stranách sa chodba končila malými okienkami rozdelenými na mnoho obdĺžnikov. Bolo tu pološero a ticho by tu bolo asi väčšie ako dolu, keby jedno okno nebolo pootvorené. Prenikal ním slabý vetrík a šelest lístia blízkeho gaštana.
Gilburne zastal pred dverami oproti schodom. Boli pootvorené. Joe dnu zbadal starého Austina, ktorý práve niesol batožinu. Pozorne pozrel do chodby a až teraz zazrel úzku medzeru na konci pravidelnej čiary dverí a úsekov steny medzi nimi. Museli tam byť ešte užšie schody pre služobníctvo. Aj teraz bolo vidieť, hoci veľký starý dom bol takmer ľudoprázdny, že tento rituál sa zachoval.
– Nie je to prepychový apartmán, – povedal Gilburne na prahu, – ale dúfam, že sa tu budete dobre cítiť. Nad posteľou i pri stole sú zvončeky. Ak budete niečo potrebovať, stisnite, prosím, gombík a hneď príde Austin alebo jeho žena Kathrin. Kúpeľňa je tamto, – ukázal na malé dvere v jednej stene izby. Ich kamenný portál lemovaný polookrúhlymi ornamentmi bol takmer dokonalý. Joe sa poobzeral po izbe a vzdychol si.
– Chcel by som mať aspoň jednu takúto izbu… – povedal úprimne. – Nevychádzal by som z nej. Tento nábytok je tu asi odvtedy, ako bol postavený dom. – Ukázal na vysokú posteľ s tmavobelasými dvihnutými záclonami. Pri posteli stáli dve stoličky, pochádzajúce asi z polovice šestnásteho storočia, ich zdanlivá ľahkosť i napriek masívnym nohám a operadlám z ťažkého duba už na prvý pohľad prezrádzala, že ich zhotovil veľký majster. Pod oknom stál stôl, ťažký, jednoduchý s prekríženými nohami. Pravdepodobne bol starší ako dom. Iste sa na ňom jedávalo a možno aj písalo ešte prv, ako William Shakespeare napísal svoj prvý sonet. Na bielom mramorovom kozube s čiernymi mrežami bol tmavý očadený okrúhly erb. Joe pozrel hore. Povala bola rozdelená na päť kaziet, veľmi typických pre prvú polovicu sedemnásteho storočia. Stredná, okrúhla časť predstavovala Daidala a Ikara, vznášajúcich sa nad morským pobrežím… Teda už vtedy to nebolo iba vidiecke sídlo, ale palác patriaci ľuďom, ktorí chceli ukázať svoju silu a bohatstvo.
– To je zaujímavé… – Alex pozrel na povalu a potom na sira Alexandra. – Nevidno tam ani len stopy po tragédii, ktorá čochvíľa nastane… – Podišiel k oknu a pozrel von. – Bože, ako je tu pekne… – chcel dodať, že len nevyhnutnosť myslieť na zločin mu kalí radosť na tunajší pobyt, ale stihol si zahryznúť do jazyka. Starý Austin postavil jeho batožinu a písací stroj vedľa postele a stal si vedľa nich, vyčkávajúc na ďalšie rozkazy.
– Želáte si teraz ešte niečo? – spýtal sa Gilburne. – Austin môže rozbaliť a poukladať vaše veci.
– Netreba! – Joe odtrhol zrak od korún blízkych stromov a pozrel na domáceho pána. – Vždy sa starám o seba sám. Naučil som sa to ešte na vojne. – Usmial sa na starého sluhu, ktorý jeho úsmev opätoval: ako však Joe zistil, nebol to prejav sympatie, ale iba zaužívaný zvyk.
V takom prípade vás necháme samého, – Gilburne dal Austinovi očami znamenie, ten sa mierne uklonil, a kým sa mu Joe stačil poďakovať, zmizol za dvermi. – Až sa vykúpete, príďte, prosím, za mnou. Budem vás čakať v hale. Hádam si niečo zajeme, neskôr sa iste budete chcieť na niečo spýtať, pravda?
– Áno, – Joe pokrčil plecom. – Len ešte neviem na čo.
Domáci pán sa s úsmevom vzdialil. Alex cez dvere ešte chvíľu počul utíchajúci klepot jeho palice, potom všetko stíchlo a zostal sám.
Prvé, čo urobil, bolo, že vytiahol písací stroj a položil ho na stôl. Potom podišiel k dverám kúpeľne a otvoril ich. Pozrel dnu a ticho zahvízdal od údivu. Hoci izba bola zariadená najvynikajúcejším dobovým nábytkom, ktorým by sa mohlo pýšiť hociktoré múzeum, kúpelňa bola ozajstným zázrakom. Celá, od podlahy až po povalu, bola vyložená bielymi holandskými kachličkami, na ktorých boli jemnými belasými čiarkami zobrazené mytologické scény, najpravdepodobnejšie z Ovídia. Každá kachlička zobrazovala čosi iné a boli to najkrajšie delfty, aké Joe v živote vôbec videl. Trochu rozpačitý, takmer stratený v toľkom prepychu, odkrútil kohútik s teplou vodou a pozeral na kachličky, kým sa vaňa naplnila.
Keď vchádzal do vody, prišlo mu na um, že ak Alexander Gilburne niekoho zavraždil, alebo to zamýšľa urobiť, nemohla a nemôže ho k tomu viesť túžba po peniazoch. Iba nábytok jednej izby by mu do konca života vystačil na slušné živobytie. Ale skutočnosť, že také pekné predmety sa nachádzali na takomto odľahlom mieste takmer nestrážené, pod ochranou dvoch predsa len nemladých ľudí, bola sama osebe dosť prekvapujúca.
Keď sa Alex osviežil a preobliekol, pristúpil k oknu, uvažujúc si pritom kravatu. Ďaleko nad lesom zbadal dom lesknúci sa v zapadajúcom slnku, akoby zavesený vo vzduchu. Stadeto bolo vidieť aj park stúpajúci miernym svahom hore, vlastne len vrcholce jeho stromov. Napravo, tesne pri múre domu, zem klesala kolmo dolu. Viac nebolo pre stromy vidieť. Ešte ďalej napravo, po druhej strane zrázu, vyrastala oproti Norford Manoru vysoká strmá skala. Stromy sa približovali k jej vrcholu, ale odrazu akoby sa vzdali úsilia udržať sa na tomto kolmom povrchu a nechali končitý vrchol celkom bez porastu. To asi tam pred storočiami býval v noci diabol a pozeral šikmými, prižmúrenými očami dolu na svet, čo spal pri mesačnom svetle. A do lesa pod končiarom sa schádzali bosorky na metlách na diabolské orgie… Niekde nižšie musela byť jaskyňa.
Joe si uväzoval viazanku, pozrel mimovoľne do malého strieborného zrkadielka na stene a pobral sa k dverám, uvažujúc nad pôvodom sabatov. Bakchantky a fauni… podobnosť s capmi… bôžik Pan… dionýzovské mystériá… Nejaké spoločenstvá ľudí to prenášali z pokolenia na pokolenie, zo storočia na storočie a možno je to iba vplyv antickej literatúry na obrazotvornosť renesancie. V dejinách všetci mali svojho diabla, okrem epikurejcov, ale v stredoveku ho nazývali iba čiernym alebo zlým anjelom… Ten stredoveký diabol bol niekedy poctivý, hlúpy, dal sa oklamať. To nebol ešte ten diabol, pre ktorého ženy horeli na hraniciach a odvísali na povrazoch; kúsočky z povrazov predával potom kat ako amulety proti zlu, práve proti zlému duchu…
Zatvoril dvere izby a schádzal po schodoch, spomínajúc si na celý rad diablov, ktorých poznal z literatúry: veselý diabol z Edmontonu… Mefistofeles… Krivý čert…
Ocitol sa na zákrute schodov a pozrel dolu. Sir Alexander Gilburne prichádzal, spokojný, smutne sa usmievajúci, pokuľhávajúci a klepajúci paličkou.

– Cítim sa ako znovuzrodený, – povedal Joe veselo. Domáci pán ho zaviedol do veľkej jedálne oproti schodom. Boli celkom stratení, keď si sadli za vrch obrovského stola, pri ktorom by sa poľahky mohli najesť tri tucty osôb.
– Nepoznám vaše obľúbené jedlá, ale rozkázal som pripraviť pár hrianok, fazuľku a ovocnú šťavu. Silnejšie nápoje sú od istého času vždy na stole, lebo priznám sa, – Gilburne sa usmial s predstieranou srdečnosťou, – že v poslednom čase pijem trochu viac, ako by som mal.
Odmlčal sa. Ani Alex sa neozýval, čakal, až odíde starý Austin. Len čo sa dvere za sluhom zatvorili, Gilburne povedal:
– Usiloval som sa pozbierať všetko, čo by vás mohlo zaujímať. V knižnici mám odložené všetky knihy a doklady, týkajúce sa diabla v týchto končinách, ba aj to, čo som pozbieral po Patriciinej smrti. Mám aj tú knihu s odtlačkom kopyta a fotografiu stôp v jaskyni spred mesiaca i tých z minulej nedele.
– A aký titul mala kniha, ktorú… na ktorej diabol odtlačil svoju nohu? – spýtal sa Joe nenútene, natierajúc si chlieb.
– Čože? – zdalo sa, že Gilburne sa na zlomok sekundy začudoval, ale potom spokojne odvetil: – Pygmalion Bernarda Shawa.
Alex mlčky prikývol, potom očami ukázal na nízku bucľatú fľašku uprostred stola. Bola v nej dokonale číra zelená tekutina.
– Nikdy som ešte nevidel liehový nápoj takejto farby.
– Ach, – povedal Gilburne, akoby znovu prekvapený, pravdepodobne nesúvislosťou myšlienok svojho hosťa. – Kathrin, žena môjho starého Austina, pochádza rovnako ako on z dedinky Norford. Dedina okrem toho, že prišla o tých štrnásť nešťastníc, ktoré svojho času obesili, preslávila sa aj tým, že takmer každá žena tu veľmi dobre pozná bylinky a vie z nich pripraviť všetko, čo jej v podobe receptúr uchovaných iba v pamäti poručila stará mať alebo matka. Okrem iného robia podivuhodné likéry z tráv a byliniek, čo majú chuť a vôňu, ktorú nepoznajú nikde inde. Toto je napríklad destilát z borievok a istého druhu šišiek, zozbieraných v presne určenom ročnom období. Nemôžem vám prezradiť recept, lebo Kathrin, hoci patrí k mojim najvernejším a najoddanejším ľuďom, nehovorí o svojich tajomstvách s nikým, iba so svojou dcérou. Napokon ani som na ňu nenaliehal. Sir Gilburne siahol po fľaške a nalial do pohárikov.
– Na úspech vašich výskumov a na ich čo najšťastnejší výsledok.
Sir Alexander sa pri týchto slovách neusmial. Alex si priložil pohárik k perám a po krátkom váhaní ho vypil. Spočiatku necítil ani chuť, ani silu nápoja, ale potom ho podnebie zaštípalo a pocítil lesnú vôňu, podobnú trochu vôni živicových guľôčok, čo sa hádžu do kúpeľa, ale ostrejšiu a menej pripomínajúcu voňavky. Je „mužskejší“, označil nápoj v duchu.
– Znamenitý nápoj! – odložil pohárik. – Vôbec to nepripomína borovičku. Pri takejto dokonalosti im tradícia iste zanechala aj niekoľko účinných spôsobov, ako otráviť nepriateľa.
– Isteže. Hoci som nepočul, že by v tomto kraji boli niekoho otrávili.
– Možno sú tie jedy až také dokonalé, že lekári vypisujú zvyčajné úmrtné listy, – usmial sa Alex. – Ale nemyslite si, prosím, že som človek poznačený povolaním. Nechajme tie poctivé dedinčanky ich odvarom a mažiarom. Náš diablik koná buď sám, alebo má oveľa osvietenejších spoločníkov, ak vôbec koná a ak má spoločníkov.
– Ja si to tiež myslím.
– Veď práve to. – Alex dvihol obočie. – A to ma najväčšmi prekvapuje.
– Čo? – spýtal sa Gilburne začudovane.
– To, že ste prijali verziu o vražde a nepovedali ste ani slovo o tom, koho podozrievate zo zločinu, ba čo viac: kto mal nejaký dôvod spáchať tento zločin.
– Ani len potuchy nemám, kto by to mohol byť, a naozaj nevidím nikoho, kto by mohol mať nejaký dôvod spáchať to.
– A predsa si myslíte, že ju niekto zabil. Nezabúdajme, že zločinec pri zavraždení človeka musí mať to, čo sa nazýva silným motívom, takým silným, že ho to prinúti potlačiť strach zo zodpovednosti. Veľa ľudí by pravdepodobne vraždilo z celkom malicherných pohnútok, keby sa nebáli, že zabitím niekoho ich samotných zasiahne smrť z rúk spoločnosti. Každý, ba i potenciálny vrah bez akýchkoľvek škrupúľ a morálnych zásad musí na to myslieť. Vravím o vopred premyslenej vražde. Veď vražda tohto druhu, pri použití diabolských rekvizít, musela byť dôkladne premyslená, a to mozgom dobre fungujúcim, i keď pľuhavým. Preto sa pýtam, či vidíte nejakú príčinu, pre ktorú by niekto chcel zabiť pani Patriciu Lynchovú.
Gilburne chvíľu uvažoval.
– Nie, nepoznám nijakú príčinu, – povedal ticho. – Myslel som už na to sto ráz. Osamote som tu vo svojej pracovni sedel s ceruzkou v ruke a zapisoval si najrozličnejšie kombinácie osôb a pohnútok, ktoré ich k tomu mohli viesť. Nie, neviem. Nebola bohatá, nemala dedičov, nemala osobných nepriateľov, a ako viem, neurobila v živote nič také, čo by prinútilo niekoho zatúžiť po jej smrti.
– Ako viete… To znamená, že nie ste skalopevne o tom presvedčený. Čo viete o rokoch, ktoré prežila v Afrike?
– Dosť málo. Z toho, čo hovorila, vyplývalo, že viedla skromný, jednotvárny život a roky jej plynuli bez nejakých otrasov až do chvíle, keď ten… keď jej manžel zomrel. Napokon keby ste boli Patriciu poznali, vedeli by ste, že jednoducho nemohla mať smrteľného nepriateľa. Bola dokonale dobrá.
Joe si pomyslel, že táto dokonalá dobrota jej kedysi nebránila, aby odmietla zaľúbeného Alexandra Gilburna a urobila ho nešťastným na celý život. Prirodzene nepovedal to nahlas.
– Možno bola trochu tvrdohlavá ako všetci Ecclestonovci, – pokračoval domáci pán, – ale to je všetko. Napokon môžem vás ubezpečiť o jednom: ničoho sa nebála. Pridlho pracujem v súdnictve a priveľa rozmanitých ľudí som videl, viem preto vytušiť strach v správaní sa nejakého človeka. Je to pocit, ktorý možno najťažšie utajiť. Okrem toho… Musím sa vám priznať, že som uvažoval o celej veci aj z tohto hľadiska. Dokonca aj keby sa za jej pobytu v Afrike stalo čosi, pre čo by ju ktosi znenávidel, predsa len zomrela v dome stojacom nad skalnou priepasťou a zamknutom na noc. Do domu nemal nikto prístup. Tento argument považujem za rozhodujúci.
– Áno… – uvažoval Joe. – V okolí sa nezjavil nikto cudzí? Nejakí turisti? Zememerači? Niekto, kto chytal motýle? Tuláci? Slovom niekto cudzí, bez ohľadu na dôvod jeho prítomnosti.
– Nie, nikto. Zisťoval som to veľmi úzkostlivo i s políciou. Nikoho cudzieho v okolí nespozorovali. A ako ste už pobadali, nie je to miesto, kde by niekto cudzí mohol pobudnúť dlhší čas, ktorý je potrebný na prípravu vraždy, a pritom zostal celkom nespozorovaný. Napokon, okrem odtlačkov kopýt v jaskyni, všetko, čo sa stalo, stalo sa v dome, a to v noci, keď je dom zamknutý. Až uvidíte Norford Manor, hneď pochopíte, aké nepravdepodobné je, aby tam niekto mohol nepozorovane vojsť. Na rozdiel od takmer všetkých vidieckych sídiel, dom má vchod iba z jednej strany, pretože architekta k tomuto riešeniu prinútila poloha. Pred niekoľkými rokmi urobili pre dodávateľov malé dvierka ďalej od hlavných dverí, ale aj tie sa na noc zamykajú. Okrem toho tesne vedľa, uprostred stromov, stojí záhradníkov domček. A záhradník mal ešte vtedy psa, na noc ho vždy uväzoval pred domom.
– Mal psa? A už ho nemá?
– Nie. Pes zožral otravu na potkany a zdochol. Otravu kladú stále, lebo potkany majú tú starú stavbu rady, a hoci bojujú proti nim už iste tristo rokov, jednako len sa nechcú dať vykynožiť.
– A toho dňa, keď Patricia zomrela, totiž tej noci, pes ešte žil a bol uviazaný na reťazi pred domom, áno?
– Áno… myslel som na to dokonca pri jej pohrebe. Viete, sú to také nezmyselné myšlienky, ktoré prichádzajú človeku na myseľ v najtragickejších chvíľach, keď by sa zdalo, že nemôže myslieť na nič iné, iba na svoje nešťastie. Vtedy som si pomyslel, že ten pes nezavýjal, hoci Patricia zomrela. Vraví sa, že ak niekto zomrie, psy to vedia a oznamujú to zavýjaním.
– Nie vždy… – povedal Joe. – Správajú sa dosť zvláštne, keď zomrie ich majiteľ, a niektoré dokonca prejavujú nepokoj aj vtedy, keď sú od neho veľmi ďaleko. Veda tento problém dostatočne nevysvetlila. Psy môžu zavýjať aj pri pohľade na mŕtvolu, alebo keď zacítia krv, ale ich vytie a nepokojné správanie za normálnych okolností, teda keď nemôžu vidieť ani počuť, ani zavetriť niečo nevšedné, sa spája s predsudkom patriacim medzi tie, podľa ktorých zavýjanie vetra znamená, že sa na okolí niekto obesil… A potom ten pes zdochol. Áno, a to by poukazovalo na to, že zahynul čírou náhodou, iba ak…
– Čo iba ak…? – spýtal sa sir Alexander ticho hlasom, ktorý sa zdal Alexovi zrazu trochu zachrípnutý.
–… iba ak smrť toho psa nepatrí do vrahovho plánu na spáchanie ďalšieho zločinu.
A-le kto? Tentoraz by to musel byť niekto z domácich obyvateľov.
– Práve to. A tak sa vraciame k otázke motívu vraždy. Pani Patricia Lynchová, ak bola dcérou takej bohatej osoby, ako je Elizabeth Ecclestonová, asi musela byť majiteľkou veľkého bohatstva. Navyše má asi dedičské právo. Poznáte testament Elizabeth Ecclestonovej, ak vôbec existuje?
– Existuje. Poznám ho. Som predsa jej právnym zástupcom.
– Máte tu jeho kópiu?
– Áno.
– Mohli by ste mi ju ukázať?
– Žiaľ… – sir Alexander rozhodil rukami. – V testamente je klauzula, ktorá vyžaduje zachovať úplné tajomstvo až do dňa smrti starej panej, a nesmiem klauzulu porušiť, aj keby som chcel. A nemám nijaké morálne dôvody, aby som túto podmienku nedodržal, pretože Elizabeth Ecclestonová ma pozvala k sebe pred dvoma rokmi, keď bola ešte celkom pri zmysloch a čiastočne aj fyzicky zdravá a nič nenasvedčovalo, že bude strašne, celkom paralyzovaná a že zostane živou mŕtvolou bez akéhokoľvek kontaktu so svetom živých. Zostal jej iba zrak, nič viac. Ale vráťme sa k testamentu. Zavolala si ma a prikázala mi, aby som spísal jej poslednú vôľu. Potom sa so mnou dohovorila, že príde sem za mnou na druhý deň a podpíše tento doklad pred dvoma zaprisahanými svedkami. Pripúšťam, že nechcela, aby niekto v Norford Manore vedel, že spisuje testament. Ošetrovateľka ju sem doviezla v kresle na kolečkách. Cesta medzi našimi dvoma domami je rovná a tvrdá a pani Elizabeth vtedy mala ešte rada dlhé prechádzky na zdravom vzduchu. Nazdávam sa, že to dievča, Stonová, musí mať veľa sily, keď ju môže tlačiť celé míle. Stará pani sem prišla, podpísala testament, ktorý som spísal a potom legalizoval v Londýne. Originál sa nachádza v jej bankovom sejfe aj s drahocennosťami a kópia je u mňa, tiež zamknutá v ohňovzdornom trezore v mojej spálni.
– Pýtal som sa na testament predovšetkým preto, lebo keď ste dnes ráno prišli do môjho londýnskeho bytu, spomínali ste, že mesačne ste v mene pani Ecclestonovej posielali istú sumu peňazí jej dcére, ktorá bola vtedy v Afrike. To bolo už po smrti Jacoba Ecclestona, pravda?
– Áno.
– Nuž prekvapilo ma to. Všeobecným, uzákoneným zvykom v našej krajine je, že zomierajúci muž ponechá časť dedičstva žene a ostatnú časť dedičom, ak neprichádza do úvahy šľachtický majorát. Pretože z vašich slov vyplývalo, že dcéra takého bohatého človeka, ako bol Ecclestone, zostala po jeho smrti na milosť matky, usúdil som, že ju asi vydedil v súvislosti s jej nešťastným manželstvom uzavretým bez súhlasu rodičov. Bolo to tak?
– Nie… – Gilburne rozhodne pokrútil hlavou. – Jacoba Ecclestona sa veľmi dotklo Patriciino konanie, ale priveľmi mal rád svoje deti, aby niektoré z nich vydedil, ak nebol k tomu prinútený. A skutočnosť, že si Patricia vybrala niekoho iného než mňa… ťažko by jej to niekto pripísal za prečin… – trpko sa pri tých slovách usmial. – Celá vec sa má ináč. Elizabeth a Jacob boli veľmi dobrými manželmi, ktorí sa naozaj mali radi a celkom si dôverovali. Zatiaľ čo on väčšinu svojho života prežil v Malajsku a z tých nešťastných kaučukovníkov vytĺkal kapitál, ona sa starala o dom, vychovávala deti a v istom zmysle spravovala celý majetok, investovala a získavala dokonca ľudí, ktorých manžel potreboval v kolóniách. Slovom bola jeho pravou rukou v Anglicku. Takto dosiahli viac, ako keby bola len domácou kvočkou, ktorá sa stará iba o kuchyňu a detskú izbu, alebo dámou utrácajúcou mužov majetok na šaty a klenoty. Jacob jej tak veľmi dôveroval, že jej zanechal celý majetok a iba niekoľkými slovami, spoliehajúc sa na jej rozvahu a dobrú vôľu, zveril jej do opatery deti, aby kryla ich potreby a vyplácala sumy, aké uzná za vhodné, ak by sa niektoré z nich chcelo venovať obchodu alebo pracovať v priemysle. A tak Elizabeth zostala všemohúcou paňou majetku a jej dospelé deti boli považované za malé, nedospelé, ktoré získajú dospelosť až v deň jej smrti.
– Nespôsobilo to nesúlad v rodinnom spolunažívaní?
– Naopak. Keď otec zomrel, Patricia bola ďaleko, a pretože zomrel na srdce pri inšpekcii na jednej plantáži a pochovali ho v Kuala Lumpur, nebola ani na pohrebe. Napokon matka jej posielala slušnú sumu na udržanie domu v Johannesburgu a Patricia v situácii, v ktorej sa nachádzala, nemala asi príležitosť zväčšiť svoje výdavky. Iba raz, keď sa ukázalo, že by jej manželovi pomohol drahý zákrok, napísala matke a hneď dostala peniaze, ba dvakrát toľko, ako pýtala. Ak k tomu prirátame každoročné šeky na narodeniny a na Vianoce, pochopíte, že Patricia vôbec nemala finačné ťažkosti. Pokiaľ ide o jej brata Irvinga Ecclestona, ktorý teraz býva v Norford Manore, ten sa o peniaze vôbec nezaujíma. Zaujíma sa iba o jedno – a jeho jediná dcéra to veru nie je. Ako viete, zaujíma sa iba o diabla, a ten, kto dá Irvingovi starý rukopis s maľbami postáv s rohmi alebo ho požiada o prednášku o Lutherovej halucinácii počas pobytu vo wittenberskom kláštore, preukáže mu veľkú službu, najväčšiu, akú možno preukázať.
– Jeho žena ešte žije? Nespomínali ste ju, keď ste hovorili o dcére.
– Nie. Zomrela pri Joaninom narodení. Irving sa s ňou oženil veľmi mladý. Urobil to podľa môjho názoru na nátlak matky, ktorá bola znepokojená jeho osamelosťou a fanatickou oddanosťou knihám. Po smrti Irvingovej ženy sa Joany ujali guvernantka a stará matka a on s najväčšou pravdepodobnosťou bral ženinu smrť a Joanino narodenie ako dve nepredvídané nevyhnutnosti, ktoré ho odpútavajú od milovaných spisov. Pokiaľ ide o jeho finančné záležitosti, podobne ako kedysi, pred otcovou smrťou, účty jeho krajčírov, výdavky na londýnsky byt, vyplácanie služobníctva atď. sa i naďalej hneď vyrovnávajú. Pani Ecclestonová ho nikdy v ničom neobmedzovala. A ani nebolo treba, lebo Irving by nikdy na seba nevydával peniaze, keby ho neprinútili kúpiť si nové topánky alebo kravatu. Na takéto veci on vôbec nemyslí. Väčšie peniaze vydáva jedine na knihy. Skupuje staré rukopisy, často veľmi drahé, a jeho démonologická knižnica patrí k najbohatším na svete, ak nie je naozaj najbohatšia. Ale keby tie knihy boli zhotovené zo samého zlata, bohatstvo Ecclestonovcov by neutrpelo nijaký viditeľný otras. Okrem toho praktický zmysel starej panej vravel, že hromadenie takej zbierky kníh je viac-menej to isté čo skupovanie akcií, ba možno ešte čímsi istejším, pretože zbierka kníh je hodná hŕbu peňazí a jej cena vzrastá každým novým zväzkom. Navyše Irving má príjmy zo svojich kníh a prednášok. Je svetoznámym odborníkom, a ak by mu aj podľa mojej skromnej mienky chýbal kus umeleckej duše, ktorú musí mať každý veľký bádateľ, predsa len sú jeho vedomosti obrovské, a ak uvážime, že ešte neprekročil päťdesiatku, celkom ohromujúce. Iné je, či človek, ktorý sa zaujíma iba o jeden odbor, naozaj ho aj zvládne.
– A vari aj jeho dcéra pani Joan Robinsonová a jej muž Nicholas majú neprekonateľný odpor k peniazom? – uškrnul sa Joe. – Je to divné, ale tuším veríte, že nikomu ani trochu nezáleží na tom obrovskom bohatstve, ktoré majú na dosah ruky.
– Až vám všetko vyrozprávam, pochopíte, že naozaj si to myslím, a odôvodnene. Pokiaľ ide o Joan, tá nie je dedičkou, kým žije jej stará matka a otec. A v testamente sú isté podmienky, pre ktoré sa dedičkou nikdy nemusí stať. Ale nechcel by som hovoriť o testamente z dôvodu, ktorý som už uviedol. Joan naozaj nezáleží na peniazoch, a keby jej na nich záležalo, jej manžel Nicholas teraz zarába hŕbu peňazí a pravdepodobne ich majú viac, ako môžu utratiť. Joan je dobrá, úprimná a možno priveľmi priamočiara žena, podobná otcovi iba v tom, že aj ju zaujíma iba jedno, jediná vec, čo sa zmenila na vášeň, ktorá všetko ostatné odsúva nabok.
– Maľovanie?
– Ach, nie. Joan sa zaujíma o maliarstvo tak, ako sa mladá žena má zaujímať o to, čo robí jej muž. Ona má iný talent, ktorým ju príroda obdarovala, ak to možno nazvať talentom v plnom význame tohto slova. Mám na mysli jej schopnosť rýchlo bežať. Joan je hviezdou našej krajiny v behu na krátke trate a kandidátkou na medailu pri najbližšej olympiáde.
– Čože? – zvolal Alex. – To je tá pani Joan Robinsonová?! Meno a priezvisko tvoria spolu takú všeobecnú kombináciu, že som nedával dovedna dcéru pána Irvinga s dievčinou, ktorú som párkrát videl na pretekoch. To je skvelá pretekárka. Neviem, či nie je najlepšia na svete, ale jedna z najlepších je určite. A čo tu teraz robí? Veď olympiáda má byť o dva mesiace. Myslel som, že pred takými dôležitými hrami športovci absolvujú osobitný tréning niekde v ústraní.
– To sa musíte spýtať Joan samej, – rozhodil Gilburne ruky. – Žiaľ, ja sa v tom nevyznám. Iba zavše chodím na futbalové zápasy, keď si chcem v sobotu oddýchnuť na čerstvom vzduchu po nejakom ťažšom prípade na súde. No zdá sa mi, že Joan má svoj osobitný plán tréningu a tieto lesy jej veľmi prospievajú. Behá veľmi veľa, po chodníkoch i po ihličí. Ak sa budete chcieť pred zotmením prejsť so mnou smerom k Norford Manoru, pravdepodobne ju stretneme, lebo obyčajne o takomto čase behá po chodníku, ktorým pôjdeme.
Vstal.
– Mohli by ste mi teraz ukázať tú knihu a fotografie odtlačkov v jaskyni? – spýtal sa Alex. – Chcel by som si v mysli nejako usporiadať všetky tie podrobnosti. Máte už premyslený nejaký plán, ako ma zavediete do Norford Manoru?
– Zajtra ráno zatelefonujem Irvingovi a poviem mu, že prišiel za mnou známy advokát, démonológ-amatér, pán James Cotton, ktorý jednoducho túži zoznámiť sa s ním a obzrieť si jeho zbierky. Musíte vedieť, že má tri izby plné diabolského náčinia a niektoré kusy sú celkom otriasajúce i pre laika. Som presvedčený, že zhltne háčik bez žmurknutia oka a hneď vás pozve… A teraz vám ukážem tú knihu a fotografie.
Vzal si paličku z operadla a poklepkávajúc ňou, pobral sa k širokým dvojitým dverám, ktoré viedli do knižnice.
Joe išiel za ním. Na tvári mal výraz takého hlbokého zamyslenia, akoby sníval s otvorenými očami.
(7)
POZNÁM IBA JEDNU TAKÚ OSOBU
Gilburne otvoril veľkú skriňu, vytiahol z nej knihu a podal ju Alexovi, ktorý ju opatrne vzal do prstov a otvoril na mieste, kde bol založený tenký pijavý papier. Kniha bola malá a mäkká ako všetky dvojšilingové vydania Penguina. Pijak bol vložený medzi stranu 110 a 111. Bolo tam veľmi málo textu, jednu stranu čiastočne pokrývali dve kresby zobrazujúce ženy a takmer na celej druhej strane bol pán s paličkou.
– To sú Topolského ilustrácie, pravda? – Joe pozrel pod obálku. – Áno. Vynikajúci výtvarník…
Ako to vravel, so záujmom pozeral na okrúhly, špinavý odtlačok čohosi, čo vyzeralo ako odtlačok menšej konskej podkovy, ale nie zaoblenej, lež zahrotenej akoby v podobe gotického lomeného oblúka. Joe dvihol otvorenú knihu a pozrel na ňu pod svetlom.
– Odtlačok je veľmi výrazný, a to znamená, že predmet bol buď veľmi ťažký, alebo ho niekto pritlačil ku knihe veľkou silou… Keďže bol vlhký, prilepili sa s ním k stránke aj zrniečka piesku, je tak?
– Áno.
– A dali ste urobiť analýzu?
– Áno. Spolu so vzorkami z jaskyne, presne v tých miestach, kde sme našli odtlačky. V geologickom laboratóriu potvrdili úplnú totožnosť vzoriek, pričom piesok bol označený ako pochádzajúci presne z toho istého miesta. Dostatočne analyzujú a určujú všetky chemické prvky a telieska, ktoré boli k zrnkám piesku prilepené alebo nejakým iným spôsobom s nimi spojené. Potom som vzal ešte piesok z viacerých miest v parku a v jeho okolí, stade, kde farbou a zrnitosťou najväčšmi pripomínal piesok v jaskyni, ale výsledky analýzy boli celkom negatívne. To ma ešte väčšmi utvrdilo v tom, že v laboratóriu vedia, čo hovoria…
Podal Alexovi zopár papierikov, na ktorých boli stručné laboratórne posudky. Joe na neho letmo pozrel a prikývol.
– Áno, je to jasné… – povedal a opatrne založil pijak na miesto, kde bol odtlačok. – Ak sa našli stopy v jaskyni a v knihe, znamená to, že sú výsledkom nejakého rozumného konania. Predsa to len niekto urobil vo viere, že ten, koho to zaujíma, bude musieť pozbierať všetky vzorky a analyzovať ich. Iba preto vznikli tie stopy. Iný dôvod nenachádzam.
– Ale kto?
– Diabol, pravdaže. – Alex vzal do ruky zväčšeninu stôp, ktoré sa našli v jaskyni. Tu boli odtlačky oveľa výraznejšie a svetlo fotografického blesku, pri ktorom sa snímky robili, prenikavo osvetlilo aj tú najmenšiu podrobnosť na hladkom mokrom piesku.
Joe ich porovnával s odtlačkami v knihe. Boli veľmi podobné, ale nie totožné. Až teraz si všimol, že na istom mieste, tesne vedľa okraja stopy, text Pygmaliona bol akoby poškodený čímsi ostrým. Ľahulinko prešiel prstom po povrchu papiera.
– Aj ja som si to všimol… – Gilburne ukázal miesto na fotografii. – Vidíte, tu má čosi ako pazúr, ktorým mierne vtláča zem a v knihe tým zaškrabol o papier.
– Vidím… – povedal Joe a podal mu fotografiu i knihu. – Stále sme nútení rozoberať jeden a ten istý bod záhady… – Podišiel k oknu a chvíľu pozeral na vysokú, staršiu ženu, ktorá s malou motyčkou na pleci vzpriamene kráčajúc obchádzala záhon divoko rastúcich bielych ruží. Joe sa odvrátil a pozrel na domáceho pána, ktorý už zamkol skriňu a nehybne stál, pretože čakal na jeho ďalšie slová. – Ak sa chceme dostať ďalej pri pretriasaní tohto bodu, musíme si jednostaj klásť otázku, prečo ten človek chcel, aby sme v tom, čo sa stalo, videli ruku… či skôr nohu diabla? Nemohol predsa rátať s tým, že mu nejaká súčasná rozumná, priemerne vzdelaná bytosť uverí, pravda? Čo chcel dosiahnuť i navzdory tomu?
Chvíľu mlčali. Sir Alexander otvoril ústa, akoby chcel niečo povedať, ale nepovedal ani slovo.
– Je tu ešte jedna eventualita, – pokračoval Joe pokojne, – ktorá by všetko veľmi jednoducho vysvetľovala. A síce tá, že pani Patricia Lynchová sama pre čosi, čo vôbec nechápem, urobila tie odtlačky v jaskyni, neskôr v knihe, a potom spáchala samovraždu. Pravdaže, musela by ešte obrátiť obraz. A potom po jej smrti musel niekto znovu urobiť odtlačky v jaskyni a znovu obrátiť obraz. Aké je to jasné, pravda?
– Čo tým chcete povedať?
– To, že pani Lynchová bola najpravdepodobnejšie zavraždená. Ale neviem to iste. Neviem ani to, prečo by mala byť zavraždená. Vy nepoznáte nikoho, kto by ju mal dôvod zavraždiť. Ak beriem do úvahy svoje neúplné poznatky, poznám len jednu osobu… – urobil pomlku. – Nie jednu, ale dve. Lenže to sú iba teoretické kombinácie, hoci mi v istom zmysle veľmi vyhovujú, lebo jedna z nich je asi pravdivá. Gilburne zbledol.
– Naozaj veríte, že už v tejto chvíli viete, a to dokonca približne, kto zavraždil Patriciu a či ju vôbec zavraždili?!
– Ak nejde o celkom nepredvídanú zhodu okolností, asi áno… – zašepkal Joe. – Ale taká zhoda okolností je celkom možná. A prosím, aby ste mi verili, že to hovorím čiastočne preto, aby som sa nerozptyľoval. Nakoniec musím niečo pochopiť. V tejto chvíli sa usilujem spresniť si veci, ktorým nerozumiem, lebo, ako asi viete, človek si až vtedy môže odpovedať na otázku, keď pozná jej obsah, a v tomto čudnom prípade si ťažko položiť konkrétnu otázku.
– Koho máte na mysli? – spýtal sa Gilburne rýchlo.
– Och, nesmiem uviesť nijaké meno. Veď v podstate neviem nič. Mám iba istú koncepciu…
– Mali ste na mysli mňa? – spýtal sa sir Alexander a očividne sa usiloval ovládnuť.
Joe neodpovedal.
– Áno, mňa ste mali na mysli! Brali ste do úvahy, že som jej kedysi mohol prisahať pomstu a potom, keď sa vrátila, zahral som komédiu zásnub, ktoré mali byť ako alibi… a neskôr som ju zabil… Ale nesmiete tak zmýšľať! Prisahám vám, že som ju nezabil. Musíte mi veriť, lebo ináč nenájdete pravého vraha.
Gilburne pozrel na Alexa očami, v ktorých bolo toľko bôľu ako ohromenia.
– Chcel by som vás upozorniť na dve maličkosti… – povedal Joe. – Po prvé, nepovedal som ani slovo o tom, že vás podozrievam. Vy sám ste takto zareagovali, keď som sa zdôveril so svojou malou koncepciou, v ktorej sú dvaja podozriví. Po druhé, keby ste boli zabili Patriciu Lynchovú, aby ste sa jej pomstili za to, že vás kedysi nechala, potom… Ale nehovorme o tom. V tomto prípade je veľa otáznikov. Moja koncepcia sa môže ukázať ako holý nezmysel. Nemal som sa dnes dotýkať tejto témy vzhľadom na vás. Urobil som chybu…
Ale povedal to takým tónom, akoby neveril, že urobil chybu. No sir Alexander ho nepočúval. Mlčky stál zahľadený do lesa za oknom a po tvári mu prebehovali ľahké záchvevy, ktoré Alexovi zrazu vnukli myšlienku o otrasoch zemskej kôry drásanej znútra seizmickými výbuchmi, ktorých sa len náznak dostáva na povrch. Položil zľahka ruku na plece domáceho pána.
– Poďme, – povedal ticho. – Som tu len na to, aby som odhalil pravdu, a tuším aj vy ste mi povedali, že ste ochotný pomôcť odhaliť ju.
Gilburne dvihol hlavu.
– Napokon postupujete len tak, ako som to sám chcel. Od prvej chvíle uvažujete o všetkých možnostiach. A ak to aj v niektorých okamihoch nie je pre mňa najradostnejšie, dôležitý je predsa náš cieľ, nie moje náhle city…
Vzal palicu a pohol sa k dverám.
Alex sa pobral za ním. Na tvári mal ten istý pochmúrny výraz ako napoludnie, keď sa viezol autom k budove Scotland Yardu. V tejto chvíli sa bál. Bál sa o človeka, ktorého nepoznal, ktorého mohol onedlho zavraždiť neznámy vrah. A Joe Alex vedel, že nijakým spôsobom nemôže zabrániť vražde, ak si vrah zaumieni udrieť rýchlo, ešte dnes… V tejto chvíli po prvý raz v živote túžil, aby sa mýlil. Chcel, aby istá logická obludná konštrukcia, ktorú si už stihol zostrojiť i napriek tomu, že sa ešte ani na kilometer nepriblížil k Norford Manoru a ani k jednému z jeho obyvateľov – padla a zosmiešnila ho vo vlastných očiach. Ale bál sa, lebo už oddávna poznal silu svojich logických konštrukcií. Pravda, mohlo existovať ešte nejaké iné rozuzlenie…

POBOSOROVANÉ GRÓFSTVO
Gilburne dvihol palicu a ukázal na vzdialený bod nad korunami stromov.
– To je Norford Manor. Sme od neho vzdialení presne pol druha kilometra. Teraz sa zdá, že dom je ďaleko, ale bývajú dni, keď mám dojem, že sa za noc priblížil. Všetko závisí od dennej doby, ročného obdobia a od priezračnosti vzduchu. Tamto vpravo je Diablova skala. Neuvidíme ju, ani dom, ak pôjdeme týmto smerom, pretože cesta vedie cez les, a až keď dôjdeme na koniec parku, zbadáme dom znova. Pohľad bude trochu prekvapujúci, lebo rozloha parku je obdivuhodná. Nahor k domu vedie terasovitá aleja obrovských hrabov, uprostred ktorej sú kvetinové záhony. Sir John zrejme chcel takto rozšíriť malé rozmery sídla opierajúceho sa tromi bokmi o okraj priepasti.
Mlčky sa pohli pozdĺž záhonu ruží. Joe ešte raz pozrel na dom na kopci. Videl jeho prvé poschodie a ostrú šikmú strechu pokrytú zeleným medeným plechom. Zrátal malé biele okná, ktoré práve odrážali pásmo oblakov prichádzajúcich z juhu.
Obišli záhon a ocitli sa na chodníku, ktorý viedol cez zelenú lúku s nepokosenou trávou a poľnými kvetmi. Lúka siahala až k múru usadlosti, nad ktorou vyrastali lesné stromy. Na konci chodníka Joe zbadal v múre obdĺžnik bráničky.
– Moja matka mala rada túto lúku… – povedal Gilburne, akoby si neuvedomoval prítomnosť hosťa a akoby sa zhováral sám so sebou. – Chcela, aby vždy vyzerala takto. Siala na ňu iba rozmanité poľné kvety, ktoré tu aj zostali… i ja mám rád túto zelenú plochu… poskytuje domu oddych. Napokon nevládal by som ju zmeniť. Aj Patricia ju mala rada. – A akoby si uvedomil, že hosť ho môže počúvať, s nevôľou dodal oveľa vecnejším tónom. – Radšej mám divoko rastúce záhrady ako najudržovanejšie parky. A tým sa asi líšim od väčšiny svojich rodákov, hoci na kontinente pomenovanie anglický park znamená park v divokom stave. Angličan nemá pokoj, kým neodpíli niekoľko konárov a neoholí kúsok zeme tým pekelným prístrojom, ktorý nazývame kosačkou…
Joe povedal niekoľko konvenčných slov. Slnko bolo už tak nízko, že jeho lúče nedopadali do záhrady. Iba Norford Manor a Diablova skala svietili ako dve jasné škvrny na temnejúcom nebi. Obaja mlčali uchvátení predvečerným pokojom a utíchajúcim spevom vtákov.
– Je tu veľmi pekne, – zamrmlal napokon Joe. – Nečudujem sa diablovi, že sa tu chcel ubytovať.
Prichádzali k bráničke, ale keď boli pár metrov od nej, otvorila sa a Joe uvidel vysokú, peknú tmavovlasú devu v jednoduchých čiernych šatách. Niesla otvorený prútený košík, ale keď uvidela Gilburna, spomalila a uklonila sa. Alex si všimol, že pri úklone si ho stihla premerať krátkym zvedavým pohľadom a sklopiť oči.
– Dobrý večer, pane… – povedala. – Práve nesiem prvé jablká, pán Ecclestone vám ich posiela a želá všetko najlepšie… A tu je čerstvý šalát. Field sa pýta, či nepotrebujete niečo zo záhrady. –– Na chvíľu sa jej oči stretli s Alexovými. Začervenala sa a rýchlo odvrátila zrak. Neprestávala krútiť košíkom, podobalo sa to pohybu, akým sa mladý herec dotýka gombíkov, keď nevie, čo s rukami. Joe so záujmom na ňu pozeral. Mala husté obočie zrastené nad koreňom nosa, a keby nemala modré oči, ktoré pekne kontrastovali s vlasmi a hnedou pokožkou, skôr by pripomínala Talianku než Angličanku. Podľa šiat bola pravdepodobne slúžkou v Norford Manore.
– Ďakujem, Cynthia. Ak stretnem pána Irvinga na prechádzke, osobne sa mu poďakujem, ak ho nestretnem, urob to za mňa. Pokiaľ ide o to, či niečo nepotrebujem zo záhrady, spýtaj sa svojej mamy. Ona rozhoduje o tom, čo bude na stole…
Usmial sa na devu a pobral sa k bráničke. Joe šiel za ním. Deva sa vzdialila smerom k Valley House.
Keď prešli cez bráničku a dostali sa medzi dva rady starých gaštanov, Gilburne povedal:
– To bola Cynthia Rowlandová, dcéra môjho starého Austina a Kathrin. Slúži u Ecclestonovcov.
– To ona ako prvá v oboch prípadoch zbadala, že obraz je obrátený?
– Áno. Ale ona prvá vstáva a zvyčajne vojde do knižnice, lebo tam po nočných rozhovoroch zostávajú šálky, poháre a popolníky.
– Pekné dievča. Asi sem nechodí veľa cudzích ľudí, keď sa slúžka vie tak červenať pri pohľade na neznámeho muža.
– Máte pravdu. Celý život sa pohybuje len v okruhu našich dvoch domov. Iba v nedeľu ide služobníctvo do kostola v Blue Medows. Toto je vyslovený zapadákov. Ale pokiaľ ide o Cynthiu, zdá sa mi, že by sa už mala vydať… Také mladé, zdravé devy s čiernym obočím a žiarivými očami stávajú sa trochu nezodpovedné, ak pridlho musia žiť v panenstve… Napokon Cynthia je čudná stvora.
– Čudná?
– Áno. Pochádza, ako som vám už povedal, z Norfordu a jej rodina býva v týchto končinách dlhšie ako môj rod alebo rod Ecclestonovcov. Roku tisícpäťsto bol v našej farnosti pokrstený Austin Rowland a môj starý Austin je jeho priamym potomkom. Ale pýtali ste sa, prečo je Cynthia čudná? Možno preto, že ešte ako mladé dievča strávila noc v Diablovej jaskyni, lebo chcela uvidieť diabla. Hľadali sme ju vtedy všetci do rána, lebo sme sa báli, že padla do úžľabiny. Je tu niekoľko takých miest, kde treba dávať pozor, lebo možno padnúť do priepasti hlbokej niekoľko desiatok metrov. Ráno sa vrátila a vyhlásila, že sa s ním nestretla. Pravdaže, Austin jej poriadne naložil, ale zdá sa, že bol na jej odvahu hrdý. Potom, keď začala pracovať v Norford Manore, Irving Ecclestone jej raz zo žartu povedal, že ženy so zrasteným obočím bývajú zvyčajne bosorky. Neviem, či tomu uverila, ale rozprával mi, že ju raz našiel v pracovni zahĺbenú do štúdia akéhosi starého rukopisu. Kefa a vysávač stáli nečinne vedľa nej. Irving sa potešil, lebo nebodaj už samotný záujem o diabla považuje za prejav nevšednej inteligencie. Začal jej rozprávať o Norford Manore a o bosorkách z týchto končín. Vravel mi, že sa ho dokonca vypytovala na bosorácke kúsky, z ktorých ich obvinili. Veľmi sa na tom zabával. Zdá sa mi, že sa obaja veľmi spriatelili a že Irving sa s ňou rozpráva častejšie ako s Joan, ktorá, ako ju podozrievam, považuje svojho otca za tichého blázna.
– Božemôj… – vzdychol si Joe. – Čo je to za kút? Prejdeš popri peknej dievčine a odrazu vysvitá, že je v drápoch nášho pľuhavého známeho. Prečo ste mi o tom nepovedali skôr?
– V Londýne? Vari len nepripisujete dôležitosť tým… týmto nezmyslom?
– Ja nie. Ale nevieme, čo si o nich myslí Cynthia Rowlandová. Niesla jablká a šalát…
Odmlčal sa. Kráčali v polotme, pod súvislou strechou gaštanových konárov nad hlavou. Cesta sa pekne vinula, zatáčala sa doľava i doprava, stále stúpala trochu nahor.
– A čo na tom, že niesla jablká a šalát? – Gilburne zastal a po prvý raz pozrel na svojho hosťa s podozrením a nedôverou, ale hneď vykročil dopredu, zabárajúc palicu do zeme.
– Ach dosť málo… – Alex odtrhol púpavu rastúcu pri ceste a fúkol do nej. Biele, sotva viditeľné chumáčiky leteli vzduchom. – Ale ak sme už na území chýrneho grófstva Suffolk, o ktorom vážený inkvizítor Mathews Hopkins povedal, že je „pobosorované“, musím sa odvolať na Maleus Maleficiarum, spoločné dielo popredných hľadačov bosoriek v Európe, v ktorom sa konštatuje, že:
1. Diabol má mimoriadnu moc nad jablkami a čím včaššie odtrhnuté jablko, tým horšie pre jediaceho, ak sa predtým neprežehná.
2. Ženy so zrasteným čiernym obočím majú veľké predpoklady stať sa succubami, to znamená diablicami.
3. Ženy s takýmto obočím majú nepopierateľnú náklonnosť k lykantropii, to znamená k vlkolakstvu. V tejto knihe je podrobne opísaný prípad, keď sa jedna z nich zmenila na vlka a zožrala stádo svojej nepriateľky. Našťastie bola pritom zranená. Bosorka ranená v zvieracej podobe si zachováva rany aj potom, keď nadobudne ľudskú podobu. A tak ju chytili a upálili. Neviem, či upálili aj všetkých obyvateľov mestečka Ossory v Írsku, ktorí sa pravidelne každých sedem rokov premieňali na vlkov. Zaujímavé, že v Taliansku sa bosorky vždy premieňali na mačky. Iste tam už vtedy neboli vlci…
4. Navyše tá deva má pekné dlhé čierne vlasy spletené vzadu do veľkého uzla. To znamená, že sa dokonca môže stať kráľovnou succuby, Lilithou, ktorá mala také isté pekné čierne vlasy, ale nezakrývala si ich šatkou. Môže byť aj milenkou diabla, lebo, ako vieme, priťahujú ho najmä ženy s peknými čiernymi vlasmi. Preto svätý Pavol prikazoval ženám, aby si zakrývali hlavu. V Taliansku doteraz nesmie vojsť do kostola žena s obnaženou hlavou… Ach, a ešte ten šalát! Svätý Gregor Veľký vo svojich Dialógoch spomína nešťastnú mníšku, ktorá sa zabudla prežehnať pred raňajkami a hneď prehltla diabla s lístkom šalátu. Napokon tá povera o prehltovaní diabla musí byť skoršia, lebo už messaliani, heretickí sektári, urobili z odpľúvania náboženský úkon, pretože verili, že vypľúvajú diablov, ktorých prehltujú pri dýchaní.
– A ľudia ako pospolitosť tomu naozaj verili? Nemyslím cirkevnú hierarchiu, ale ľudí vôbec.
– Pravdaže. Ľudia nikdy nepotrebujú priveľa dôkazov, aby uverili tomu, čomu túžia veriť. A nie iba ľud. Približne okolo roku tisícšesťstodesať, teda presne v časoch sira Johna Ecclestona, uhorská grófka Alžbeta Nádasdy, ktorej strýkom bol poľský Štefan Báthory, zamordovala šesťstopäťdesiat mladých dievčat a kúpala sa v ich krvi, aby omladla. Dokonca nedostala za to ani len trest smrti, hoci vykonávatelia jej rozkazov boli upálení… Preto nad mojou skromnou hypotézou, o ktorej ešte nechcem s vami hovoriť, visí tieň vyčíňania neznámeho maniaka, ktorý v tomto diabolskom kraji mohol byť posadnutý a koná proti všetkým zákonom súčasnej logiky. Tie strašidelné stopy akoby potvrdzovali i tento názor, podobne aj záležitosť s obrazom, ktorý mení polohu cez noc a najpravdepodobnejšie sa ho pritom nedotkne ľudská ruka. Ale skôr som ochotný pripustiť, že…
Nedopovedal.
– To, o čom ste hovorili pred chvíľou, sa udialo pred stáročiami… – povedal Gilburne váhavo. – Nemyslím, že by moderný človek vo svojich predsudkoch mohol zájsť až tak ďaleko, aby spáchal vraždu.
Chcel by som vám len pripomenúť, že pred piatimi minútami ste mi hovorili o mladej deve, ktorá predsa chodila do školy, vie, čo je telefón, rádio, televízor, pozerá na lietadlá, autá a používa elektrickú chladničku. Hovorili ste mi, že strávila noc v jaskyni, pretože sa chcela stretnúť s diablom, ktorý vzrušuje jej myseľ až natoľko, že zabúda na všetko, keď vidí knihu o ňom.
– Mohol by som k tomu ešte dodať, že Cynthia opatruje hady Irvinga Ecclestona… – dodal Gilburne a nevdojak sa usmial. – Kŕmi ich, ba po jednom vypúšťa do záhrady, aby sa trochu „poprechádzali“. Neodchádza od nich vtedy ani na krok, a potom ich odnáša späť do terária. Ba zdá sa, že tie pľuhy ju majú rady. Aspoň sa jej neboja.
– Teda on chová hady? Tentoraz sa Joe usmial.
– Áno, dva. Má ich v pracovni. Tvrdí, že pohľad na ne mu pomáha pochopiť strach stredovekého človeka pred týmto tvorom, ktorý je symbolom satana. Sú to napokon celkom neškodné zvieratká, ktoré môžu ublížiť nanajvýš žabe alebo jašteričke, a vôbec nie sú jedovaté. Ale vrátim sa k Cynthii. Nazdávam sa, že je to poriadna, hoci trochu výstredná dievčina. Všetko sa asi onedlho skončí, keď sa o ňu prihlási nejaký nesmelý silák vo sviatočnom obleku a stane si s ňou pred oltár. O desať rokov bude tučná veselá sedliačka obklopená hŕbou detí. Poznám ju od malého mala a neviem si predstaviť, že by bola schopná urobiť nejakú ničomnosť.
– Áno… – Joe pozrel na Gilburna v hustnúcej tme. – A predsa ste prišli dnes ráno za mnou v obave, že diabol môže znovu zasiahnuť. V nedeľu sa portrét znovu obrátil a zjavili sa stopy kopýt v jaskyni, v ktorej tá dievčina odvážne kedysi strávila celú noc. Netvrdím, že ona je maniackym vrahom, ale môže ním byť. A nevedel som o tom ešte pred hodinou. A ak spoznám ešte niekoľko osôb, ktoré majú také potenciálne slabé alibi, prípad sa skomplikuje ešte väčšmi. Sir Alexander, predsa len musím rýchlo izolovať toho človeka, ktorého sa obávam. Ak sa mi to nepodarí, ešte veľa zlého sa môže stať v tomto pobosorovanom grófstve!

MALIAR A ŠPRINTÉRKA
Alex chytil Gilburna pod pazuchu a znovu kráčali cestou pod stromami…
– Čo mi ešte môžete povedať o služobníctve a Norford Manore?
– Dosť málo. Záhradník Field, ktorého pred chvíľou spomínala Cynthia, je starý poctivec. Jediným jeho nedostatkom je hádam to, že sa zavše opije. Ale robí to diskrétne, takže nikdy neboli z toho väčšie nepríjemnosti. Jednoducho z času na čas si vezme v nedeľu do lesa fľašu whisky a tam ju sám vypije. Potom to v lone prírody odspí a večer sa vracia do svojho domčeka. Takto si vyhodí z kopýtka niekoľkokrát do roka. Ináč je to tichý, dobrý človek, ktorý má rád kvety a Joan Robinsonovú. Keď bola ešte malá, zasväcoval ju do tajov sadenia, polievania a kopania hriadok. Aj Joan ho má veľmi rada a zakaždým, keď je v Norforde, starý Field sa opije lepšou whisky, ako by to urobil za vlastné peniaze. Okrem neho už roky v dome pracuje kuchárka Marta Cowleyová, ružolíca, tučná, dosť hlúpa a pobožná žena, ktorá vynikajúco varí a číta pochybné romány o láske a trampotách aristokracie. V dedine Norford má muža a dospelého syna, no zriedkakedy ich ide pozrieť, lenže aj oni málokedy prídu za ňou. Lokaj Joseph Rice je bývalý lokaj Jacoba Ecclestona a prežil s ním polovicu života v kolóniách. Po smrti chlebodarcu vrátil sa do vlasti a od tých čias býva tu. Je k dispozícii Irvingovi, o ktorého sa i napriek jeho veku stará ako o malé dieťa. To sú všetci.
– A lekár a ošetrovateľka?
Kým stihol sir Alexander odpovedať, spoza zákruty chodníka vybehla mladá žena v bielom flanelovom drese. I v šere bolo vidieť, že uteká mäkko a ľahko ako mladé zviera, ktoré si ani neuvedomuje, že zrýchlenie pohybu tela si vyžaduje námahu. Keď ich zbadala, spomalila a zastala.
– Dobrý večer, ujko Alexander! Dobre, že si sa už vrátil! – Nevdojak pozrela na Alexa.
– To je pán James Cotton, môj priateľ, – povedal Gilburne a ukazujúc na mladú ženu, dodal: – Pani Joan Robinsonová.
Alex sa uklonil.
– Veľa raz som vás obdivoval… – povedal s ľahkým úsmevom. – To musí byť asi veľká radosť môcť predbehovať druhých.
– A veľká mrzutosť, keď sa to nedarí, – zasmiala sa Joan. Bola vysoká, chudá a veľmi pekná. Svetlé, takmer biele vlasy mala nakrátko pristrihnuté, ako to mali v obľube chlapci v starovekom Ríme. Obrátila sa k sirovi Alexandrovi. – Hádam už konečne budeme štyria na bridž na zajtra alebo nedeľu.
– Mám hosťa… – advokát pozrel spýtavo na Alexa. Aj mladá žena pozrela na neho. Hoci v tejto chvíli stála zdanlivo nehybne, nohy sa jej takmer nebadane pohybovali v ľahkom, voľnom rytme, akoby hlboko v lese hrala hudba, ktorú iní nepočuli.
– Hráte bridž? – spýtala sa bezprostredne, čo by jej stará matka iste považovala za bezočivosť.
– Áno, – prikývol Joe. – My advokáti takmer všetci hráme. Rozptýlenie pri bridži nám často pripomína naše profesionálne záležitosti.
– To je pre mňa priveľmi zložité! – rozosmiala sa Joan. – Mám tomu rozumieť tak, že si s nami zahráte? Zahrali by sme si vo štvorici: vy, ujo Alexander, Nicholas, môj manžel, a ja. Bez toho príšerného doktora, ktorý hrá najhoršie zo všetkých ľudí na svete! Platí, ujko? Rýchlo povedz, lebo musím letieť. Ešte musím chvíľu behať, a potom pred večerou pár minút cvičiť.
– Iste si poradíme, – usmial sa Gilburne.
– Výborne. Nevravím vám „do videnia“, pretože o pár minút sa budem tadeto vracať. Už je skoro tma…
Odbehla a pred zákrutou chodníka zrazu zrýchlila beh.
– Sympatické dievča, – povedal Joe, keď zmizla.
– Áno, je veľmi milá. Len keby bola trochu rozumnejšia, – povzdychol si Gilburne. – Obávam sa, že odvtedy, ako skončila školu, neprečítala nič okrem pár detektívok. Totiž, chcel som povedať…
– Chceli ste povedať, že ste si spomenuli na remeslo, na ktorom zarába váš hosť! – zasmial sa Joe. – Nie, neurazil som sa… – Nachýlil sa ku Gilburnovmu uchu a zašepkal: – Nenávidím detektívky! Ne-ná-vi-dím, – a znovu sa zasmial. – Len keby mi za ne prestali platiť! A keby som vedel hocičo iné robiť. Ale vráťme sa k našim baránkom. Hovorili sme tuším o ošetrovateľke a le…
Alexovi sa znovu nepodarilo dozvedieť, čo si sir Alexander myslí o opatrovníkoch starej pani Ecclestonovej. Cesta, ktorá od istého miesta začala stúpať, znovu sa skrútla a pred ich zrakmi sa zjavil Norford Manor, a to vysoko, na okraji širokej aleje starých stromov, stúpajúcej k domu dvoma veľkými, trochu šikmými terasami.
– To je práve to miesto, o ktorom hovoríme. Ale pýtali ste sa na ošetrovateľku. Volá sa Agnes Stonová a je…
Tesne pri nich vyšiel z lesa na cestu vysoký mladý muž. Oblečený bol vo voľnom pruhovanom svetri a čiernych štruksových nohaviciach. Obuté mal sandále s dvoma prekríženými remienkami, ktoré ovíjali prsty. Voľné podošvy zaplieskali, keď vyšiel na cestu, a možno práve preto si ich Joe všimol, prv ako pozrel do tváre ich majiteľa. A bola to tvár s mužnými ostrými črtami pod vysokým rovným čelom, zakončená silnou, vyzývavou bradou. Lesk inteligentných sivých očí tlmila však štica červená ako krv. Ešte aj pri takomto svetle si Alex uvedomil, že sú to najčervenšie vlasy, aké kedy videl. Mladý muž v pravej ruke opatrne niesol plátno napnuté na úzky napínací rám a v ľavej čosi, čo na prvý pohľad pripomínalo skladací fotografický stojan, ale skladalo sa to z viacej súčiastok. Cez plece mal prehodenú drevenú neohobľovanú a od farieb zamazanú skrinku, ktorá visela na koženom remienku.
– Dobrý večer, sir Alexander! – usmial sa a zastal pri nich.
– Pán Cotton, – Gilburne predstavil oboch mužov. – Pán Cotton je démonológ ako Irving, – dodal, – ale berie to amatérsky. Povolaním je advokát ako ja.
– Chvalabohu! – povedal Nicholas náhlivo, až to bolo trochu smiešne. – Ešte jeden profesionálny maniak v týchto končinách a vôbec by som sa nečudoval, keby dobrotivý Boh prišiel k záveru, že je načase so všetkým skoncovať, a šmaril by jeden zo svojich príručných bleskov do tejto starej búdy. Len čo sa Irving dozvie, že vás zaujímajú diabli, hneď sadne na metlu a priletí do Valley House, aby uzavrel s vami bratstvo. Potom sa ho už nestrasiete. Je to hrozný človek.
Joe neodpovedal, cítil, že čokoľvek by povedal, bolo by nevhodné.
Nebodaj zasa nejaké malé rodinné nedorozumenie? – usmial sa Gilburne.
– Nedorozumenie! Nedorozumenie je jedinou formou dorozumenia s ním! – Nicholas netrpezlivo potriasol prístrojom, čo držal v ruke. – Ach, keby nebol Joaniným otcom! A keby nemala tak rada toto miesto! A keby som tu tak rád nemaľoval! Nikdy by ma tu neuvideli!… Dnes pri lunchi… – zrazu sa však spamätal.
– Ale načo zaťahovať do toho nešťastných ľudí zvonku… – usmial sa na Alexa a Joe si pomyslel, že chápe, prečo sa Joan Ecclestonová vydala za tohto ryšavca. Nicholasov úsmev bol odzbrojujúci, nevinný a pôvabný ako úsmev devy. – Stačí, ak ho budete musieť sám vidieť…
– Bude to pre mňa veľká česť, – stihol napokon poznamenať Alex. – Pán Irving Ecclestone je známy ako ozajstná autorita.
– Ó, iste! V oblasti, ktorá okrem neho takmer nikoho nezaujíma a ktorej závery sú abstraktnejšie ako moje skromné obrázky. Ja aspoň viem, čo chcem od farby a priestoru. A on? Neviem, načo žijú takí ľudia! Asi na to, aby druhým kazili radosť stýkať sa s prírodou v ich vlasti. Mali by ho vysťahovať na rovník, aby si študoval zvyky černošských čarodejníkov. Bol by veľmi šťastný. Nehovoriac o mne! Dnes povedal, že moje obrazy mu pripomínajú smutne preslávené čiary, čo nakreslili odsúdené bosorky v cele Gultburského zámku! Smutne preslávené čiary! Kto počul o nich? Kto počul o Gultburskom zámku? Kto počul o ňom, Irvingovi, okrem neho samého a ešte zopár takých, ako je on… – Nedopovedal a znova sa usmial. – Prepáčte!
A Joe mal znovu dojem, že sa mu neprihovára dospelý muž, ale desaťročný chlapec, ktorý si uvedomuje, že sa zachoval trochu netaktne…
– Správam sa iste nemožne, – povedal Nicholas s rozosmiatou tvárou. – Ale ten človek ma vyvádza z miery. Našťastie, keď som nahnevaný, maľujem lepšie. Keby som ho zabil, stal by som sa asi dosť dobrým maliarom!
– Čo si mu odpovedal na poznámku o tých čiarach? – spýtal sa sir Alexander.
– Nič! A práve to je to najhoršie! Nepovedal som nič na ten zámok a venoval som sa šalátu… Ó, Joan! – Pozrel na tmavú cestu za ich chrbtami.
Pribehla a zastala. Dýchala trochu rýchlejšie, ale vôbec nebola unavená.
– Dúfam, že neberiete vážne, čo hovorí môj muž o mojom otcovi! – Aj ona sa smiala, veselo, láskavo, prekypujúc radosťou zo života.
– Ako vieš, že som hovoril o tvojom otcovi?
– Po tom, čo povedal dnes pri lunchi, som vedela, ak stretneš uja Alexandra, nevydržíš a všetko mu povieš. – Obrátila sa ku Gilburnovi. – Otec mu povedal, že jeho obrazy pripomínajú…
– Už som o tom hovoril. Ešte budeš dnes behať? To je veru čudná záľuba, keď spočíva v mesiacoch príprav a odriekania pre desať alebo jedenásť sekúnd, počas ktorých sa treba pohybovať trochu rýchlejšie ako niekoľko iných dievčat!
– Nijaké víťazstvo dlho netrvá, – Joan ho chytila pod pazuchu. – A tu aspoň budem naisto vedieť, že som prvá, druhá alebo tretia. A ty do konca života nebudeš vedieť, či robíš to, o čom snívaš, alebo či sa nedopúšťaš nejakého omylu, ktorý sa potom mesiace budeš usilovať napraviť a hľadať východisko z tohto štádia tvorby. A možno jednoducho rada vyhrávam… – Rozosmiala sa. – Idete, páni, k nám?
– Nie, – Gilburne pokýval hlavou. – Tvoj otec ešte nič nevie o príchode pána Cottona a iste je teraz zaneprázdnený. Zatelefonujem mu zajtra ráno.
– Áno, sedí vo svojej jaskyni, – Nicholas ukázal na rožné okno domu, ktoré sa rozsvietilo. – Ak sú rolety cez deň stiahnuté, znamená to, že pracuje. A taký človek chce hovoriť o maliarstve.
– Nicholas! – povedala Joan s predstieranou prísnosťou, ale v jej hlase nezaznieval hnev. – Ak nejdete s nami, páni, tak sa rozlúčime. A zajtra alebo pozajtre musíme usporiadať ten bridž. Možno v nedeľu po lunchi, dobre?… Tri hodiny po poludňajšom jedení netrénujem. Ak by vám to teda vyhovovalo a Nicholas mi neutečie niekam do prírody…
Alex sa uklonil.
– Výborne! – Gilburne jej kývol rukou. – Zajtra zatelefonujem tvojmu otcovi a dohovoríme sa. Myslím, že v nedeľu po lunchi. Sviatočný deň na vidieku je hrozný, ak sa niečím nespestrí. Dobrú noc!
Vracali sa domov. Po chvíli, keď sa kúsok vzdialili, Joe povedal:
– Zdá sa, že medzi svokrom a zaťom nekvitne rodinná láska, ktorá je darom nesmrteľných bohov.
– Rozhodne nie. Našťastie, málokedy sa vidia. Ani stará pani Elizabeth nemala Nicholasa v láske.
– A na prvý pohľad by sa zdalo, že každý musí mať rád toho mládenca.
– Áno. Ja ho však mám veľmi rád. Ale jeho manželstvo s Joan je, ako by som to povedal… veľmi moderné. Vzali sa pred tromi rokmi a všetkých to zaskočilo. Joan odcestovala na návštevu k svojej kolegyni, mladej poetke, s ktorou sa priateľila v penzionáte. Stará pani nemala nič proti tejto návšteve, napokon Joan mala vtedy osemnásť rokov a bola už dospelá, hoci to nikto nebral na vedomie, vari preto, že behanie bez ohľadu na to, ako naň pozeráme, je vášňou súvisiacou so školou. Joan teda odcestovala do Londýna v sobotu ráno a v pondelok večer sa už vrátila vydatá. Pokojne povedala, že jej vyvolený je geniálny maliar, že ho miluje a okrem toho nechce nič od otca ani od starej mamy, že je plnoletá a jej rozhodnutie môžu prijať, ako chcú. Napokon – je už vydatá. Na otázku, ako dlho pozná svojho manžela a prečo neprišiel k nej domov, odpovedala, že by to bolo pre neho veľmi ťažké, lebo sa poznajú od soboty, a nepredvídal, že ju spozná. Otec a stará matka si najprv mysleli, že je to žart. Ale prestali si to myslieť, keď im ukázala sobášny list a potvrdila, že sa volá Joan Robinsonová. Vtedy si stará matka zúfala a strašne sa nahnevala. A verte mi, prosím, že hnev starej pani Elizabeth bol naozaj strašný pre človeka, ktorý mu mal vzdorovať. Ale natrafila na vlastnú krv. Bol som pri tom. Elizabeth sedela pripútaná k svojmu kreslu na kolieskach a sršala ohňom, Joan stála pred ňou, bola veľmi bledá, ale pritom veľmi pokojná, a keď starenka prestala na chvíľu hovoriť, aby sa nadýchla, dievčina jednostaj opakovala, že ho miluje a že je jeho manželkou. Irving stál bokom a nevedel, ako sa zachovať, lebo všetko, čo by mohol povedať a premyslieť si za hodinu, jeho matka povedala za pol minúty. Nakoniec sa Joan zvrtla a odišla. Vzápätí odcestovala.
– Ako sa to skončilo?
– Skončilo sa to tak, že všetky starenkine predpovede boli mylné. Joan a Nicholas sa milujú ako holúbkovia už tri roky a jeden bez druhého nemôžu žiť, hoci majú také odlišné záujmy. A pre starenku Ecclestonovú najcharakteristickejší je fakt, že po vyčerpaní všetkých možností rozbiť toto manželstvo podnikla výzvedy (ku ktorým napokon dohnala aj mňa!) a neviditeľne zorganizovala Nicholasovu kariéru. Podľa mienky mnohých kritikov je veľmi schopným maliarom. Ale veď viete, že veľa schopných maliarov zomiera v podkroví hladom. Nestačí iba niečo vedieť, musia sa o tom dozvedieť ľudia, a to z povolaných úst. Bohatstvo Ecclestonovcov sa použilo tak diskrétne, že Joan a Nicholas nič netušia. Ba ani Irving si to neuvedomuje. V každom prípade Nicholas mal v krátkom čase veľa skvelých recenzií, jedna z popredných galérií mu navrhla usporiadať výstavu plátien a príjmy tohto mladého človeka vzrástli za rok vari tisícnásobne. Pretože som sa sám zúčastnil tejto akcie, musím vám povedať, že som sa veľmi veľa naučil, pokiaľ ide o kritiku a o to, ako vytvára nové talenty. Nevedno, či sa má človek smiať a či plakať, keď vidí, aké kritériá sa v podstate uplatňujú a ako málo majú spoločného s tým, čo si myslí verejnosť. Ale verejnosť je na to, aby ju klamali, a zdá sa, že sama po tom túži. Napokon v Nicholasovom prípade sa veľa nezaujatých znalcov vyjadruje o ňom veľmi pochvalne… Ale vzťahy medzi ním a starou paňou sa vyvíjali ináč. Nicholas sem pricestoval až po roku manželstva s Joan, ktorá sem tiež zavítala po prvý raz po onej pamätnej hádke. Odohralo sa to krátko pred dňom, keď paralýza urobila zo starej panej to, čím je teraz. Obávam sa, že tak Nicholasov výzor, ako aj oblečenie museli na starenku zapôsobiť veľmi zhubne. Ale iné bolo oveľa dôležitejšie. Zásah prišiel z inej strany. Pani Elizabeth, vychovaná v alžbetínskej tradícii, sa nazdávala, že mať deti je prvou a najsvätejšou povinnosťou ženy, ale aj jej najväčšou radosťou. Joan vtedy pri obede povedala, že ešte pár rokov nechce mať dieťa, lebo by to zmarilo všetky jej plány, pretože chce a musí sa raz stať majiteľkou zlatej olympijskej medaily. Stará matka nepovedala na to ani slovo. Ešte horšie však bolo, že Nicholas banálne dodal, že ďakuje bohu za takú rozumnú manželku, lebo on deti nechce mať a nemôže ich ani vidieť. Povedal, že produkovanie budúcich nebožtíkov, ktorých krátky život je v nekonečne väčšej miere naplnený starosťami a strachom ako uspokojením a pôžitkom, je zločin, za ktorý nechce byť zodpovedný. Ani na to starenka Ecclestonová nepovedala nič. Ale zdá sa, že práve vtedy sa pretrhla niť, ktorá ju spájala s vnučkou. Pre Elizabeth Ecclestonovú deti neboli všetkým. Vedela sa venovať obchodným transakciám a žiť aj iným veciam. Ale ženu, ktorá odvrhla posvätné poslanie materstva, aby získala medailu za najrýchlejšie prebehnutie sto metrov, a naviac polonahá a pred revúcim davom, musela považovať za obludu. A nechcem si ani predstaviť, čo si pomyslela o Nicholasovi. Ale iste preto sa rozhodla spísať nový testament.
– Joan Ecclestonová má tvrdú povahu?
– To by som nepovedal. Je veselá, úprimná a bezprostredná. Ale po predkoch zdedila fantastickú oddanosť vlastnému cieľu. To mladé pekné dievča žije ako mních, je presne v určenom čase presne určené jedlo, nedotkne sa alkoholu, vychádza z izby, keď sa niekto pri zatvorených oknách odváži zapáliť si cigaretu, deň prežije takmer s hodinkami v rukách, študuje svoje telo, zdokonaľuje ho, skúma, skúša, akoby bolo iba nástrojom na dosiahnutie cieľa, ktorým je tá nezmyselná medaila. Tri hodiny po lunchi sú jediným časovým úsekom, keď pripomína normálnu mladú ženu. Napokon jediné jej rozptýlenie je bridž, tanec a detektívky. Ale sama mi povedala, že nech by bol román akokoľvek zaujímavý a zostávalo by jej prečítať čo len jedinú stranu do rozuzlenia záhady, odkladá ho presne o jedenástej a zhasína svetlo, lebo musí vstať o siedmej a osem hodín spánku je norma, ktorú musí stoj čo stoj dodržať. Áno, Irving Ecclestone by mohol byť na ňu pyšný, keby vládal pochopiť, ako veľmi sa mu podobá.
Šli už v úplnej tme. V medzere medzi konármi Alex zbadal veľkú jagajúcu sa hviezdu.
– Aj manžel pani Joan chodí spať o jedenástej? – spýtal sa ľahostajne, akoby hľadal tému na predĺženie rozhovoru.
– Nie. Zavše si myslím, že možno oni jediní spomedzi všetkých ľudí, čo poznám, odhalili tajomstvo šťastného manželstva. A tým tajomstvom je jediné slovo: tolerancia. Nicholas žije tak, aby mohol dobre maľovať, ona žije zasa tak, aby mohla dobre behať. A jeden druhého nenútia zmeniť spôsob života.
– Spomenuli ste, že v testamente pani Ecclestonovej jestvuje klauzula, ktorá môže Joan vydediť. Teraz pred chvíľou ste spomenuli, že to, čo obaja povedali počas onoho lunchu pred dvoma rokmi, mohlo mať vplyv na urýchlenie spísania nového testamentu. Chcel by som sa niečo o tom dozvedieť.
Posledné slová už nevyslovil tak ľahostajne. Odrazu zastal. Stáli pred bránkou v múre obklopujúcom Valley House.
Sir Alexander zľahka posotil bránku a dal prednosť svojmu hosťovi. Vošli na cestičku, čo viedla k domu. Chvíľu kráčali mlčky. Odrazu sir Alexander zastal a oprel sa o palicu. Pozrel do Alexovej tváre osvetlenej vychádzajúcim mesiacom v splne. Ticho, ale rozhodne povedal:
– Verte mi, prosím, že mi na ničom tak nezáleží ako na odhalení príčiny smrti Patricie Lynchovej. Nejde tu o pomstu. Sú to oveľa dôležitejšie dôvody, ako je ukojenie nenávisti… Ale ani za cenu, že by som pomohol odhaliť príčiny zločinu, nemohol by som prekročiť etický kódex svojho povolania. Zaviazal som sa zachovať tajomstvo osobe, ktorá mi zverila testament. A hoci je tá osoba živou mŕtvolou, jednako to nemôžem urobiť dovtedy, kým neprestane tĺcť jej srdce.
– Chápem vás… – prikývol Joe. – Ale nie celkom. Keby polícia vyšetrovala vraždu a chcela by nahliadnuť do testamentu, ani vtedy by ste nepociťovali, že musíte vyhovieť jej žiadosti?
Gilburne chvíľu neodpovedal, potom potriasol hlavou.
– Nemal by som inú voľbu… – povedal neisto. – Ako právnik by som nemusel ani polícii vyhovieť a dovoliť jej nazrieť do listín zverených do mojej opatery. Ale pravdepodobne by som jej vyhovel, pretože v takom prípade, ako je vražda, našou povinnosťou je pomôcť nájsť vraha, keď to zákon od nás vyžaduje. Žiaľ, vy nie ste predstaviteľom zákona a ja mám trochu výčitky svedomia, že som vás požiadal o pomoc a že ja som tou osobou, ktorá sa na vlastnú päsť usiluje odhaliť tajomstvo. Preto vám nemôžem ukázať testament.
Vošli do domu a zastali v hale osvetlenej starým viacramenným stojacím svietnikom, v ktorom už nehoreli sviečky, ale elektrické žiarovky v tvare sviečok. Joe chvíľu uvažoval. Nerád klamal a cítil, že to, čo o chvíľu povie, bude len polovičná pravda. Ale na tom nezáležalo. Záležalo iba na jednom. Nájsť diabla, kým uderí po druhý raz. Zhlboka sa nadýchol a vyhlásil:
– Mýlite sa v oboch bodoch. – Siahol do vrecka saka. – Tu je moja legitimácia podpísaná štátnym tajomníkom a šéfom mestskej polície. Po druhé, prichádzam sem rovno zo Scotland Yardu po porade so zástupcom šéfa kriminálneho oddelenia. Pátram tu celkom oficiálne. Napokon už doma som vám povedal, že nikdy nekonám bez súhlasu polície.
Skryl legitimáciu do vrecka.
– Teda vy ste pracovníkom Scotland Yardu? Veď všetci tvrdia, že…
Joe si položil prst na ústa.
– To je tajomstvo. Môžem vás ubezpečiť, že túto legitimáciu nevidel ešte nikto okrem policajného personálu… – S úľavou si vydýchol. Všetko, čo hovoril, bolo čoraz pravdivejšie. – Chcel by som dodať, že tento prípad je veľmi podozrivý. Som o tom presvedčený. Príčiny smrti pani Patricie Lynchovej zostali nevysvetlené. Preto vás ešte raz čo najoficiálnejšie prosím, aby ste mi ukázali kópiu toho testamentu, lebo podľa mňa obsahuje veľmi cenné informácie o dedení majetku Ecclestonovcov, rozporné záujmy dedičov a tak ďalej. Je nepredstaviteľné, aby som sa bez nahliadnutia do testamentu čo len o krok pohol vo svojich teoretických úvahách.
– Ale veď obsah testamentu dedičia nepoznajú…
– Zatiaľ už viem, že ho poznáte vy, stará pani Ecclestonová a okrem toho dvaja svedkovia. Kto sú tí svedkovia?
– Testament podpísala ošetrovateľka Stonová, po zložení prísahy, že jeho obsah zachová v tajnosti, okrem nej môj starý Austin s tými istými podmienkami. Ale ručím za to, že to neprezradili nikomu.
– No prosím. Už štyri osoby z malého okruhu poznajú jeho obsah.
– Áno. – Gilburne v zamyslení nakreslil koncom palice kruh na kamennej dlaždici. – Ale ani jedna z týchto osôb nepoznala pravdu pre moju nediskrétnosť…
– Pán advokát… – Joe hovoril pokojne, ale dôrazne. – Všetky vaše škrupule pochádzajú asi z presvedčenia, že ak ste sám začali vyhrabávať tento prípad, nemáte právo porušiť etiku svojho povolania. Teda, po prvé, etika povolania nikdy nemá prekážať právu odhaliť zločinca. A po druhé… prepáčte mi, prosím, ale váš osobitný záujem o smrť pani Lynchovej je pre mňa druhoradou vecou. Najdôležitejšia tu, podľa mňa, je a bude spravodlivosť.
Gilburne zvraštil obočie a pozrel na Joea Alexa. V mdlom svetle zaprášených žiaroviek vo svietniku sa Joemu zazdalo, že na jeho tvári sa zjavila červeň. Ale po chvíli sa črty advokátovej tváre uvoľnili.
– To, čo ste povedali, vari mení situáciu… Ste predstaviteľom zákona a chcete vidieť ten doklad. Dobre, ukážem vám ho, i keď ho poznám spamäti a nevidím v ňom nič, čo by vám mohlo pomôcť. Kiežby som sa mýlil.
(10)
DVA DOKLADY
„Ja, Elizabeth Ecclestonová, narodená 24. júna 1888 ako Elizabeth Shawcrossová ustanovujem:
1. Nech sa hneď po mojej smrti celý môj movitý i nemovitý majetok rovnako rozdelí medzi mojich zákonitých dedičov.
2. Z tejto čiastky nech je celkom vylúčená moja vnučka Joan Robinsonová, ak sa do dňa mojej smrti nestane matkou.
3. V prípade, že by niektorý z mojich dedičov zomrel predo mnou, môj majetok nech sa odovzdá iným podľa zvyčajných zásad dedičského kódexu. Nech sa rozdelí medzi pozostalých.
4. V prípade, že by Joan Robinsonová porodila dieťa v období dvoch rokov od mojej smrti, jej patriaca čiastka nech sa odovzdá tomuto dieťaťu, spravovať ju však nebudú rodičia, ale osoba, ktorú určí vykonávateľ tohto testamentu. Určený kurátor sa postará, aby sa táto suma odovzdala dieťaťu alebo deťom Joan Robinsonovej po dovŕšení plnoletosti. Keby detí bolo viac ako jedno, nech sa im dedičný podiel odovzdá naraz, ale vždy po dovŕšení plnoletosti.
5. V prípade, že by, nedajbože, všetci tí, ktorým v žilách prúdi krv rodiny Ecclestonovcov, predbehli ma na ceste do večnosti, nariaďujem, aby sa celý môj majetok odovzdal malajskej vláde s podmienkou, že sa celá suma použije na rozvoj tamojšieho zdravotníctva.
6. Rodinná usadlosť Norford Manor nech sa stane vlastníctvom najstaršieho člena rodu Ecclestonovcov. V prípade, že by nikto z nich nezostal nažive, treba ju zmeniť na domov sirôt z grófstva SufFolk.
V deň mojej smrti nariaďujem vyplatiť legáty nasledujúcim osobám:
a) 3000 funtov sirovi Alexandrovi Gilburnovi, dlhoročnému právnemu poradcovi rodiny Ecclestonovcov a nášmu priateľovi, ktorý je zároveň vykonávateľom tejto mojej poslednej vôle.
b) 1000 funtov Agnes Stonovej, ošetrovateľke, ktorá sa už niekoľko rokov na moju spokojnosť o mňa stará.
c) 1000 funtov doktorovi Archibaldovi Dukovi, ktorý sa už päť rokov stará o moje zdravie tak, že nemám voči tomu nijaké výhrady.
Legáty vzťahujúce sa na obe vyššie spomínané osoby sa nevyplatia, ak tieto osoby v deň mojej smrti nebudú u mňa zamestnané. Pritom legátom sa neruší platnosť mojej zmluvy s doktorom Archibaldom Dukom. Tá nech sa presne uhradí a spočíta v deň mojej smrti.
d) Nariaďujem vyplatiť po 500 funtoch: Marte Cowleyovej, kuchárke v Norford Manore, Josephovi Fieldovi, záhradníkovi tamtiež, a Cynthii Rowlandovej, slúžke tamtiež.
e) Lokaj môjho nebohého muža, Joseph Rice, ktorý našej rodine verne slúžil od najranejšej mladosti, musí dostať 2000 funtov i doživotné právo bývať v Norford Manore s plnou penziou, ktorú mu je povinný zabezpečiť môj zákonitý dedič…“ Potom nasledovali podpisy svedkov: Agnes Stonovej a Austina Rowlanda.
– Bola pani Ecclestonová naozaj presvedčená o diskrétnosti slečny Stonovej, keď uvážime, že testament a všetky legáty sa týkajú osôb, medzi ktorými sa táto ošetrovateľka ustavične pohybuje?
– Áno. Veď ani ja som nemal námietky. Agnes Stonová je suchopárna, praktická, puntičkárska, ale absolútne poctivá a diskrétna žena. Teraz má asi tridsať rokov, ale sem sa dostala hneď po skončení ošetrovateľskej školy. Prišla sem ako najlepšia žiačka a v istom zmysle ňou zostala. Pani Elizabeth z túžby zachovať úplnú diskrétnosť ju sama navrhla za svedkyňu testamentu. Napokon Agnes ju sem priviezla v kresle na kolieskach.
– Aká je to zmluva s doktorom Dukom, ktorá sa spomína v testamente?
– Bola to myšlienka pani Ecclestonovej. Doktor Duke tu býva už osem rokov. Jednoducho ho kúpila. Ponúkla mu oveľa viac, než by zarobil ako mladý lekár niekde inde. Mal skvelé odporúčania a pochádza z chudobnej rodiny. Prišiel sem zmluvne na rok a potom si asi zvykol. Má pravdepodobne nudný, ale blahobytný život. Okrem toho býva a stravuje sa zadarmo. Pomáha mladším súrodencom i rodičom a navyše si ušetrí slušné peniaze. Keď sa pani Ecclestonová blížila k sedemdesiatke, zavolala si ho raz v mojej prítomnosti a dala mu papier, ktorý sama podpísala. Nie je to zmluva v právnom slova zmysle, ale skôr zaviazanie sa, v ktorom sa píše: Elizabeth Ecclestonová sa zaväzuje mesačne vyplácať doktorovi Archibaldovi Dukovi tri funty za každý deň, ktorý prežije nad svoju sedemdesiatku. Sama za seba sa zaväzuje, že bude užívať lieky, ktoré jej on predpíše, a že bude dodržiavať jeho pokyny.
– A vtedy príčinlivý lekár začal bojovať ako lev, aby nevyschol pramienok zlata, tečúci do jeho vrecka…
– Isteže. Treba priznať, že aj predtým sa veľmi usiloval. Pritom si však myslím, že keby pani Ecclestonová bola predvídala, v akom stave bude o niekoľko mesiacov po podpísaní tejto zmluvy, asi by ju nepodpísala. Poznal som ju a neverím, že by jej záležalo na takomto vegetovaní. Bola to aktívna, energická, možno až priveľmi energická žena. Ak mám byť úprimný, musím povedať, že tyranizovala všetkých, ktorých sa jej tyranizovať podarilo. Nerobila to so zlým úmyslom, ale z presvedčenia, že jej zásady sú správne a že koná správne. Ak jej mozog pracuje, čo ťažko s istotou zistiť, musí sa príšerne trápiť, že nemôže vplývať na svoje okolie.
– Áno… – uvažoval Alex. – Aká je hodnota majetku pani Ecclestonovej? Pripúšťam, že asi dosť veľká.
– Hodnotu celého majetku by som odhadoval asi na jeden a pol milióna funtov.
– Môj ty bože! – povedal Joe ticho a zahvízdol. – Veď taká suma môže vyvolať lavínu vášní.
– Nemyslím. Nepoznáte Ecclestonovcov. Musíte hľadať iné riešenie, ak si myslíte, že Patriciu zavraždili. Napokon stará pani Ecclestonová žije. A keby niekto rýchlo potreboval veľké peniaze, mohol by zabiť priamo ju a získať dedičský podiel, ktorý je aj tak obrovský. A vystavil by sa pritom oveľa menšiemu nebezpečenstvu.
– I ja si to myslím… Akosi tu jedno do druhého nezapadá… Ale mám istú malú teóriu. Vlastne až tri malé teórie…
– Tri?
– Áno. A to ma trápi. Lebo tam, kde sú tri možné riešenia, obyčajne sa ukazuje, že ani jedno z nich nie je správne… Ak dovolíte, zoberiem si z tohto územia diabolské doklady, ktoré ste tak ochotne pre mňa pripravili, a navečeriam sa vo svojej izbe.
– Pravdaže, pravdaže…
Joe sa rozlúčil s domácim pánom, ticho zatvoril za sebou dvere a pobral sa hore, načúvajúc hluchej ozvene svojich krokov pod klenbou veľkej kamennej haly. Keď už bol v izbe, sadol si za stôl a zbežne si prezrel niekoľko starých kníh viazaných do vyblednutej kože napnutej na doskách s vytlačeným erbom Gilburnovcov. Nakoniec vzal do rúk niekoľko pergamenových listov zošitých dovedna. Práve to hľadal. Pohodlne sa usadil a začal čítať.
„V mene Otca i Syna i Ducha svätého, amen! Ja, Francis Silby, vikár farnosti, na výzvu svätého Eustacha v meste Blue Medows, podujal som sa svojím neskúseným perom opísať vyčíňanie štrnástich odporných bosoriek z dediny Norford v našom grófstve Suffolk, a tiež porozprávať, ako velebný Matthews Hopkins proti diabolskej moci predchnutý milosťou od Pána Boha Všemohúceho pochádzajúcou, nehanebnosť túto na svetlo Božie vytiahol a svetu ukázal, smilné dcéry diabolské ku trestu večnému i pozemskému priviedol, pretože naše oddávna preslávené grófstvo Suffolk bolo známe tým, že si ho nehanebný diabol obľúbil, a preto Prozreteľnosť naň uvalila rozličné tresty, ako sú: nákazy, požiare, suchá, neúrody, hynutie dobytka, búrky, lejaky a mocné vetry. Čo nebolo trestom božím, to nepochybne bosorky nám spôsobili, a to pre utrpenie tých, ktorých satanáš od vekov do záhuby priviesť túži, horiac závisťou, keď myslí na večné šťastie, ktoré ľudí po smrti čakať môže…
Tých bosoriek bolo štrnásť. Zlo veľké ony páchali okolo seba, hnev Boží na celé grófstvo privolávajúc. Tak sa rozťahovali, že i svoje schôdze, sabatami zvané, s tým istým Kniežaťom temnôt a jeho krídlatými sluhami s capími nohami poriadali, telesnú rozkoš s ním zažívajúc a zem hýrením psujúc, aby na nej diabolské plemeno rozmnožili, čo šťastné odhalenie ich praktík nedovolilo, hoci už jedna z bosoriek brucho vyduté tým plemenom mala, keď jej Majster na krk štránok dal a s Božou pomocou nedopustil, aby sa onen malý diablik narodil…“

Joe sa zachvel a prižmúril oči. Potom si povzdychol a čítal ďalej. Opis bol dlhý a týkal sa príchodu velebného Matthewsa Hopkinsa do grófstva Suffolk, potom nasledoval výpočet jeho predchádzajúcich úspechov v kántrení bosoriek v iných končinách.
„… onoho dňa, keď velebný Hopkins do modlitby pohrúžený kľačal, Boha prosiac, aby mu pomohol čo najviac tamtých dcér a diablových mileniek vyhubiť, zavítal na jeho prah, akoby odpoveď na tie modlitby, šľachetný John Ecclestone a porozprával, že majúc dom svoj oproti Diablovej skale, neďaleko dedinky Norford, neraz videl ženy z tejto dedinky, ako na metlách v noci k jaskyni v skale sa zlietali, a zďaleka ich poznať mohol, lebo ako leteli, tancujúce plamienky okolo nich svietili. Pritom riekol, že nie on jediný, ale aj jeho sluhovia toto videli a všetci to pod prísahou potvrdiť môžu. Padol vtedy veľký Hopkins na kolená a hlasom veľkým Bohu Všemohúcemu ďakoval, lebo podľa metiel a ohňa okolo žien hneď pochopil, že s najťažšími a najukrutnejšími bosorkami do činenia má. Neotáľal teda, oslíka svojho osedlal a ponáhľal sa, ženúc ho k súdu jeho svätosti biskupa, aby sa tie bosorky čo najrýchlejšie chytili a potrestali.“

Potom nasledoval opis zlapania štrnástich žien z dedinky Norford a vyšetrovania na biskupskom súde. Rýchlo prebehol očami po podrobnom opise múk, ktorým podrobili bosorky. Jedny sa poddali skôr, iné neskôr. A nakoniec všetky, okrem jednej, priznali svoju vinu. Tá nepoddajná sa volala Cynthia Rowlandová.
„…a hoci dlhými ihlami hľadali na jej tele ono necitlivé miesto, ktoré bosorka musí mať, a hoci prsty jej rúk a taktiež nôh na drobné kúsočky polámali, kožu neroztrhajúc, a hoci tri dni a tri noci sám velebný Hopkins sedel pred ňou, keď pribitá ku stene ostne v ústach vrazené mala, aby hlavu ani dvihnúť, ani spustiť nemohla, aby čo len na chvíľku nezaspala, jednako len taká prevaha a pýcha diabolská v nej spočívala, že hoci ju so slzami v očiach prosil, aby prestala byť zatvrdilá, vinu svoju priznala a vyslúžila si večný očistec, po ktorom jej milosrdný Boh môže aj najťažšie viny odpustiť, tvrdošijne svoje viny popierala a jediná z nich až do konca vo vzdore diabolskom zostala vykrikujúc, že ani jedna z nich nijakú vinu na sebe nemá, lebo že všetko to je pomsta šľachetného Johna Ecclestona, ktorý po kúpe pozemkov chcel si prisvojiť aj lesy pri nich, čo od vekov dedinke Norford patrili, proti čomu sa celá dedina postavila, lebo mala na písme, že tie lesy pridelené má ešte z čias milostivého kráľa Richarda. Ale pravda Božia ako olej vždy na povrch vyjde. Tak sa stalo aj tentoraz. Hoci sa mnohí domáhali, aby tie ženy, ako to býva v iných kráľovstvách, pomalým ohňom pálili, jednako len u nás nie je taký zvyk, asi je Pánu Bohu menej milý, lebo sa vešajú ako obyčajní zločinci. Teda keď súd Jeho Svätosti biskupa vinu ich potvrdil a zákonu svetskému vydal s obvyklými slovami: ‚Nech ich otcovsky potrestajú, kvapku ich krvi neprelejúc‘. Zaviedli ich pod šibenicu, kde ich majster na štrnásť hákov postupne povešal a ľud stál, radoval sa, blato na ne hádzal.
Vtedy pravda ako onen antický Fénix z popola povstala a všetci ju uvideli. Keď mali vešať poslednú bosorku, a bola ňou oná Cynthia Rowlandová, ktorá svoje viny a prečiny priznať nechcela, zakričala už s povrazom na krku, že naozaj je milenkou diabla, že so samým Luciferom sa spárila, honila, stískala a bola jeho súložnicou. A keď všetci prítomní od úžasu onemeli, zvolala, že jej milenec sa nepochybne pomstí za jej smrť šľachetnému Johnovi Ecclestonovi, ktorého svedectvo sa stalo príčinou jej smrti. Obrátila sa k nemu a prstom ukazujúc, zvolala: ‚Lucifer, pán môj a milenec! Tento človek ma zahubil, jemu sa za mňa vypomsti až do desiateho pokolenia a vyhub ten rod, aby ani stopy po ňom nezostalo!‘ Možno by aj niečo viac bola povedala, ale majster, preľaknutý ako iní, rýchlo za povraz potiahol a pomocníkov si privolal. Vysoko ju dvihli a jej hlas zadusili. Takto skončila oná bosorka zo všetkých bosoriek v našom grófstve najhoršia a do poslednej chvíle zatvrdilá chlípnička… A sira Johna Ecclestona, ktorý sa preveľmi zľakol týchto slov, velebný Hopkins potešil svätým slovom z neba plynúcim, a tak sa všetci po domoch rozišli a porozvážali…“

Joe zatvoril manuskript a privrel oči.
– Skvelá dievčina… – povedal ticho. Veľmi dobre ju chápal. Videl ono odľahlé námestie s radom šibeníc a so zízajúcim, nepriateľským davom, videl aj nevinnú ženu, ktorá toľko zbytočne vytrpela a nevyvolala pritom ničiu ľútosť a vieru v jej nevinu. A keď napokon už stála pod šibenicou a zbadala svojho prenasledovateľa, pomstila sa jediným možným spôsobom, aký jej zostal. Vyhlásila za pravdu to, o čom on vedel, že je klamstvo! Keď už zomierala, nenechala svojho nepriateľa v presvedčení, že vyhubil štrnásť sedliačok, ktoré nikto nepomstí, ale presvedčila ho, že má do činenia so samotným Luciferom. Vedela, že sir John Ecclestone sa neraz prebudí zaliaty studeným potom…
A Patricia Ecclestonová bola potomkom Johna Ecclestona v desiatom pokolení… Tak to povedal Gilburne. Takisto ním bol aj Irving Ecclestone, jej brat. Ale Joan už bola jedenástym pokolením…
Alex vstal a začal sa prechádzať po izbe. Zrazu zastal. Až teraz si uvedomil, že pri čítaní opisu popravy celý čas mal pred očami tvár peknej čiernovlasej dievčiny, ktorú stretli, keď niesla košík jabĺk pre Gilburna. Cynthia Rowlandová… Vyrazilo mu dych.
Podišiel k oknu, otvoril ho a vyzrel von. Bola už hlboká noc. Mesiac, takmer okrúhly, stál vysoko nad Diablovou skalou a zaplavoval svet bledým kovovým svitom. Ďaleko nad korunami stromov sa blízko seba trblietali dve maličké svetielka podobajúce sa očiam zvieraťa. Norford Manor. Bolo veľmi teplo a ticho. Netopier preťal pruh svetla padajúci z okna a rýchlo zmizol v tme.

PRECHÁDZKA PRED BÚRKOU
Joe zaspal veľmi neskoro a prebudil sa veľmi zavčasu. Bol nevyspatý a nepokojný. Ráno bolo pekné, hoci ani len vánok nezavial. Bolo však dusno. „Bude búrka,“ pomyslel si, keď si sadal k písaciemu stroju. „Asi bude búrka s hromobitím a lejakom… Veľmi dobre… Veľmi dobre… Hneď po nej ma prejde táto nálada…“

Ale vedel, že táto nálada nepochádza z jeho precitlivenosti na atmosferické javy. Chcel už byť tam. Chcel byť v Norford Manore a prinútiť diabla k… A tu sa mu myšlienky pretrhli, lebo nič nedávalo zmysel. V tejto chvíli si takmer želal, aby smrť Patricie Lynchovej bola samovraždou a všetky tie odtlačky a nezmysly s obracaním obrazu – nepodareným žartom. Hoci mu rozum zlyhával, jeho inštinkt kričal, že aj v tejto chvíli sa deje čosi strašné, čo narastá, dozrieva, čo bude mať tragické dôsledky, ak nestihne včas zakročiť. A jediná možná teória tejto tragickej udalosti, tohto zločinu, bola v úplnom rozpore s faktmi a nemohla byť pravdivá. Možno bola iná. Ale aká?…
Hodinu nehybne sedel za stolom, podopierajúc si hlavu rukami. V mozgu sa mu rodili stovky kombinácií, od tých najnemožnejších až po tie, čo v sebe obsahovali aspoň štipku pravdepodobnosti. Ale všetky sa navzájom vylučovali.
Možno by pokojnejšie rozmýšľal, keby vedel, že to, čo v tejto chvíli prežíva, nie je nič v porovnaní s tým, čo bude cítiť o pár hodín, keď zmeravie pred bariérou nepravdepodobnosti a ocitne sa zoči-voči najneslýchanejšiemu nešťastiu vo svojom živote.
No Joe Alex nepoznal budúcnosť, ako ju nepoznal ani diabol. Keby ju obaja boli poznali, pravdepodobne by smrť tak skoro nebola zavítala do Norford Manoru a slečna Caroline Beaconová by sa bola rýchlejšie stretla s človekom, ktorého ľúbila ako nikdy nikoho na svete, hoci mu to nedávala najavo.
Starý Austin vošiel s raňajkami a správou od sira Alexandra, že obaja sú pozvaní na lunch do Norford Manoru, kde pán Irving Ecclestone očakáva pána Jamesa Cottona a veľmi rád ho oboznámi s materiálmi, ktoré má k dispozícii.
To pomohlo. Alexa upokojilo vedomie, že o pár hodín bude tam a uvidí tých ľudí i to miesto. S chuťou sa naraňajkoval, a hoci mu kdesi v podvedomí horel slabučký plamienok nervozity a ani na chvíľu nezhasínal, sadol si k písaciemu stroju a pokojne sa venoval knihe. Písal do poludnia.
O dvanástej ho zavolal Gilburne. Joe prebehol pohľadom po izbe. Strčil do vrecka lístok, kde si na svitaní poznamenal všetko, čo doteraz vedel, a vyšiel von.
Ako šli, rozprávali sa o počasí a o pravdepodobnej búrke. Až keď boli v lese, Joe povedal:
– Pani Patricia Lynchová a jej brat Irving Ecclestone boli teda práve tým desiatym pokolením, na ktorom sa mal Lucifer pomstiť?
– Vidím, že ste si prečítali ten príbeh. Áno, zisťoval som to v ich rodinných kronikách, – Gilburne pokrčil plecami. – Ale môže to mať nejaký význam? Ak sa začneme oháňať takýmito argumentmi, dostaneme sa na úroveň ľudí, ktorí vtedy obesili tie nevinné ženy.
– Nemyslel som na nás a na naše argumenty, ale na kohosi, koho by mohli presvedčiť. Na kohosi, kto by sa napríklad cítil predurčený vyplniť poslednú vôľu Cynthie Rowlandovej alebo dokonca samotného Lucifera.
– Aj na to som myslel… – sir Alexander znechutene hodil rukou. – Ale to je holá nemožnosť. Nepoznám tu nikoho, kto by bol až natoľko fanatický a zadubený. Ak myslíte na dcéru Austina a Kathrin, hoci sa nazýva presne ako tamtá, pred mnohými rokmi zamordovaná dievčina, dal by som si ruku uťať, že by to neurobila. Jednoducho som vám včera zabudol povedať, že nepoznáte týchto ľudí a možno som jej záujem o diabla a hadov pána Irvinga opísal priveľmi živo. Nezabúdajte, že už celé roky hľadím na previnilcov a v to ráno po Patriciinej smrti som tam predsa bol, ba aj počas policajného vypočúvania. Aj keby som bol ešte väčšmi otrasený, ako som bol, nevedel by som prestať prizerať sa ľuďom. Pozoroval som aj Cynthiu. V jej správaní nebola ani štipka predstierania. Bola uplakaná, prekvapená a zvedavá, ako zvyčajne služobníctvo v takýchto prípadoch býva. Iba ju ste mali na mysli?
– Nie celkom… –– Alex zmĺkol. Mlčky šli ďalej. Napokon sa les skončil a zďaleka uvideli Norford Manor osvietený prudkými lúčmi slnka. Páľava sa stupňovala, bolo čoraz dusnejšie, ale na oblohe naďalej nebolo jediného mráčka. Joe zďaleka zbadal na terase malú bielu postavičku, ale vzdialenosť a skutočnosť, že sa nachádzali poniže domu a pozerali šikmo nahor, nedovoľovali mu dôkladnejšie pozorovať terasu domu.
– To je Agnes Stonová… – povedal Gilburne, akoby čítal Alexove myšlienky. – Iste sa krúti okolo starej panej, ktorú vyviezla na slnko.
Pomaly šli po mierne naklonenej terase parku. Keď sa priblížili k domu asi na dvesto krokov, Joe začul veselý krik, ozývajúci sa spoza stromov na pravej strane. Pozrel ta a medzi kríkmi zbadal pás zeleného trávnika a nad ním nevysokú modernú skokanskú vežu. Na okraji odrazovej dosky práve stála mladá žena v belasých plavkách, na hlave mala čiapku tej istej farby. Vo chvíli, keď pozrel Joe na ňu, odpútala sa od veže, urobila pekný mierny oblúk, a pretože hladina bazénu bola vyššie ako miesto, z ktorého Joe pozeral, vyzeralo to tak, akoby žena ticho zmizla v neviditeľnej štrbine trávnika. Blízko za vežou, tak blízko, až sa Joe začudoval, týčila sa strmá Diablova skala.
– To je Joan, – Gilburne zastal, zapichol palicu do piesku, ktorým bola aleja vysypaná, a utrel si spotené čelo. – Začínam starnúť. Kedysi som túto vzdialenosť prešiel celkom poľahky aj napriek krivej nohe.
Joe takticky pomlčal, po chvíli sa spýtal:
– Zdalo by sa, že tak vysoko položené miesto, ako je Norford Manor, musí mať problémy s vodou. Pravdaže, pri bohatstve Ecclestonovcov sa to dalo zariadiť. Ale nepovedal by som, že tu nájdem plavecký bazén takmer pod vrcholom hory. Kde sa tu berie voda?
Znovu sa pohli. Na veži sa ukázala postava muža, ktorý sa mierne rozbehol a skočil dolu. Pri zoskoku urobil salto, potom sa vystrel a naširoko roztiahol ruky.
– To je Kempt, a ten bazén je vlastne jeho ideou a dielom. Ten mládenec má veľmi rád Norford Manor. Ešte ako študent vymyslel spôsob, ako rúrami zachytiť vodu z potoka tečúceho po dne úžľabiny, čo nás delí od Diablovej skaly. Voda namiesto toho, aby klesala spolu s dnom potoka, tečie do istého miesta pod prirodzeným tlakom, a potom ju neveľké dômyselné zariadenie vybavené elektrickou pumpou vytláča ďalej do bazénu, odkiaľ sa rúrou v zemi vracia do potoka niekoľko stovák krokov ďalej. Thomas sám projektoval vežu a bazén, ktorý je napokon prekrásny, vyložený belasými dlaždičkami na dne a na bokoch. Sám na ňom cez prázdniny s robotníkmi pracoval.
Približovali sa k domu. Až vtedy Joe zbadal, že jeho terasa na jednej strane susedí s priepasťou, od ktorej je oddelená vysokou sieťou porastenou brečtanom. Ďalej bol okraj parku nad úžľabinou lemovaný hustým pichľavým živým plotom. Hneď oproti, na druhej strane úžľabiny, vypínala sa Diablova skala.
– A kde je jaskyňa?
– Trochu nižšie, a preto ju stadiaľto nevidieť. Ukážem vám ju neskôr z okien prvého poschodia.
Na terase už Joe veľmi dobre rozoznal vysokú mladú ženu v bielom plášti a s bielym ošetrovateľským čepcom na hlave. Vedľa nej stál zavalitý muž, ktorý mohol mať asi tridsaťpäť rokov.
– To je doktor Duke… – povedal Gilburne polohlasne, lebo už boli blízko, – a tamto v kresle sedí pani Elizabeth Ecclestonová. Nepribližujte sa, prosím vás, k nej, pozdravte ju zďaleka. Nevedno, či počuje a či vníma to, na čo sa pozerá, ale pre každý prípad ju všetci zdravia Dobrý deň!
Ošetrovateľka držala v ruke malý tanierik a zrejme z neho lyžičkou kŕmila sediacu, lebo podchvíľou sa narovnala a utrela jej ústa bielou vreckovkou. Aj doktor sa narovnal, a keď zbadal prichádzajúcich, vykročil smerom k nim. Vtedy Joe po prvý raz uvidel pani Elizabeth Ecclestonovú, majiteľku Norford Manoru a vlastníčku závratnej sumy pol druha milióna funtov.
Bola to stará, zrejme vysoká žena. Tvár mala pokojnú, pokrytú sieťou drobných vrások a celkom nehybnú ako tvár na obraze. Doširoka otvorené oči zamyslene pozerali pred seba. Boli také živé a výrazné, že Joe na chvíľu zapochyboval, čo hovoril o ich majiteľke sir Alexander.
Doktor Duke sa široko usmial, keď uvidel Gilburna.
– Dobrý deň! Dúfam, že sa vám v Londýne dobre darí…
– Ďakujem, doktor…
Aj ošetrovateľka dvihla hlavu, rýchlo a formálne sa uklonila, ale hneď sa obrátila k chorej. Potlačila trochu kreslo, aby stará pani bola obrátená tvárou k slnku, pričom posunula aj malý, farebný slnečník v stojane, aby vrhal tieň na čelo a oči.
– Ako sa má pacientka?
– Nijaké zmeny, sir Alexander. Srdce je našťastie v poriadku. Neočakávam nejaké náhle zhoršenie stavu.
Gilburne vyšiel po troch kamenných schodoch na terasu a akoby zabudol na Alexovu prítomnosť, priblížil sa k starej žene a dotkol sa jej nevládnej ruky.
– Dobrý deň, lady Elizabeth, – povedal milo, pozerajúc jej do očí, ktoré sa nepohli a ďalej pokojne pozerali kamsi do neurčita ponad les na úpätí parku. – Teším sa, že vás tu ešte vidím, ako vždy… – Naklonil sa ešte nižšie. – Verte mi, prosím, a v duchu sa modlite, možno ešte bude všetko dobré…
Narovnal sa, nebadane kývol na Alexa, ktorý stúpal hore schodmi, ľahko sa uklonil nehybne sediacej starenke, obišiel ju a kráčal za Gilburnom k široko otvoreným dverám domu. Aj doktor sa pobral za nimi. Gilburne predstavil oboch mužov.
– Vaša pacientka má neobyčajne inteligentné oči… – povedal Joe, keď už boli v hale. – Zdalo by sa, že pri takom strašnom nešťastí, akým je úplné ochrnutie, aj mozog prestane pracovať, ako pracuje u rozumnej bytosti… Ona pozerá, akoby bola celkom zdravá.
– Obávam sa, že nie je ľahko odpovedať na túto otázku… – namietol lekár. – Celé hodiny sa dívam na ňu a usilujem sa pochopiť, čo sa s ňou naozaj deje. Ochrnutie znemožňuje vyšetrenie, už len preto, že likviduje reflexy vyšetrovaného. Mohol by som ju zaviesť do Londýna a podrobiť najmodernejším vyšetreniam pomocou elektromagnetických vĺn, ale jej by to vôbec nepomohlo, len by to ukojilo moju profesionálnu zvedavosť. Taká cesta v takomto stave by mohla byť osudná pre jej… – Zadumal sa. Joe vedel, že chcel povedať „zdravie“, ale zdržal sa. – Rozpoloženie… – dodal doktor Duke. – Pre každý prípad jej Agnes číta a rozpráva o rozličných maličkostiach, čo sa stali. Ale nevieme, čo sa dostáva do jej vedomia. Ba aj zrenice jej očí reagujú iba na svetlo, na iné podnety nie. Dokonca ani neviem, či jej mozog prijíma zmysel obrazov, ktoré zachytáva zrak.
– A akého pôvodu je táto choroba? – spýtal sa Joe zdvorilo.
– Paralysis et tumore columnae vertebrarum, ak viete, čo tento termín znamená, – nečakal však na odpoveď a dodal: – Nádor na chrbtici, neslýchane pomaly rastúci. Keby sa pred rokmi, keď nádor spôsobil iba nehybnosť nôh, bola nechala zröntgenovať a operovať, možno by sa bola ešte vyliečila. Ale nenechala sa. Prinútila ma, aby som ju liečil na reumatizmus. Napokon v prvom období sa mi to zdalo správne. Bol som veľmi mladý lekár a niekoľko kapacít, ktoré ju vyšetrovali predo mnou, sa vyslovilo, že je to reumatizmus. Symptómy týchto dvoch celkom odlišných chorôb sú v počiatočnom štádiu identické. Potom už bolo neskoro. Keď nádor narástol, nastala náhla porážka ako obyčajne v takýchto prípadoch. Nikdy sa už z toho nedostane, ale na svoje šťastie či nešťastie môže prežiť aj niekoľko rokov pri zodpovedajúcej opatere a pri zákrokoch proti ochoreniam, ktoré vznikajú druhotne. – Ľahko sa uklonil. – Prepáčte, ale musím odísť. Uvažujem nad istým preparátom, ktorý by som jej mal vstreknúť, hoci, úprimne povedané, neverím v nijaký radikálny účinok a zlepšenie.
Znova kývol hlavou, ukázal pekné zdravé zuby a odišiel.
– Sympatický a optimistický človek, – zamrmlal Alex. – Čo teraz?
Pán Irving Ecclestone, akoby chcel predísť odpovedi na túto otázku, ukázal sa na širokých schodoch, ktoré viedli z haly na poschodie.

MILÉ, POKOJNÉ HADY
Irving Ecclestone bol veľmi vysoký muž s trochu pridlhými nohami a rukami, preto jeho driek vyzeral prikrátky a hlava primalá. Joe nevidel výraz jeho očí skrytých za silnými sklami okuliarov. Videl iba to, že sú svetlomodré a akoby vyblednuté, farbou podobné jasným prešediveným vlasom, na spánkoch už veľmi preriedených. Podal ruku Gilburnovi, potom sa rýchlo obrátil k druhému hosťovi.
– Pán Cotton, pravda? Vaše meno som doteraz nepoznal, ale ak sa vážne zaujímate o odbor, ktorým sa aj ja trochu zaoberám… – nedopovedal a ticho sa usmial, aj Joe a Gilburne sa usmiali, pochopili tento žart, preto Ecclestone dokončil: –… rád sa s vami podelím so svojimi skromnými skúsenosťami, ak vám budú na niečo dobré.
Joe prikývol a povedal:
– Som advokát, ale mojou záľubou od najmladších rokov sú dejiny predsudkov a povier v našej krajine. Poznám všetky vaše knihy a viem, akou veľkou autoritou… Ste jedinou autoritou v tejto oblasti.
– Ach, nezveličujme, mladý muž, nezveličujme. Sú iní, je veľa iných, čo dosiahli veľké úspechy.
Ale tvár Irvinga Ecclestona sa mimovoľne rozžiarila. A Joe po tisíci raz v živote zistil, že aj tá najbanálnejšia pochvala je najistejšou a najrýchlejšou cestou k ľuďom.
Irving Ecclestone ho chytil pod pazuchu.
– V prvom rade mi musíte povedať, čo hľadáte. Ale najprv si hádam prezrieme moje skromné zbierky. Som presvedčený, že vás zaujmú.
Gilburne sa pohol.
– V takom prípade sa ja, čo nie som ctiteľom diabla, trochu prejdem po parku a pozriem na tých mladých ľudí pri bazéne.
– Ale pravdaže, môj drahý, pravdaže! – povedal Ecclestone, ktorý takmer nepočúval, čo sám hovorí. Iste ho nezaujímalo, kam slávny advokát chce odísť. Chytil mistra Cottona pod pazuchu a začal s ním vystupovať hore schodmi.
Vyrezávané, trochu vlnité zábradlie z obdobia neskorého baroka ich miernou zákrutou zaviedlo na poschodie, do širokej pravouhlej haly s radmi masívnych dverí lemovaných kamennými portálmi. Uprostred stál okrúhly stôl a na ňom malá krištáľová guľa plná bielych ruží.
Ecclestone zastal na najvyššom schodíku a naďalej držiac svojho hosťa pod pazuchu, druhou rukou opísal krátky oblúk.
– Nuž teda tu je moje malé kráľovstvo. V niekoľkých izbách som tu zhromaždil najzaujímavejšie démonologické zbierky, aké doteraz vznikli…
Zastal hneď pri prvých dverách a stisol masívnu kľučku zo zlatisto sa lesknúceho kovu. Joe si pomyslel, že ten nádherný lesk je dobrým svedectvom o služobníctve v Norford Manore, ale zároveň si všimol hrubé okovanie dverí a dvojitú zámku.
Dvere sa ticho otvorili. Irving odstúpil a dal prednosť hosťovi. Alex prekročil prah a našiel sa vo veľkej izbe, kde na všetkých stenách, od dlážky až po povalu, bolo vidieť chrbty radov kníh. Aj napriek tomu, že vonku bolo slnečné popoludnie, v izbe bolo pološero, hoci tu svietila silná lampa, stojaca na rohu veľkého starého pracovného stola pokrytého papiermi. Až po chvíli hosť zistil, že izba má dve okná umiestené v dvoch susediacich stenách. Okná boli zatemnené dvoma ťažkými hustými roletami, ktoré neprepúšťali ani lúčik denného svetla. Alex takmer podvedome zaregistroval polohu okien a skutočnosť, že izba sa musí nachádzať v jednom z nároží domu. Dvere, ktorými vošli, boli pre túto trochu pochmúrnu miestnosť jediným spojivom s vonkajším svetom.
Dvere sa ticho zatvorili a domáci pán siahol po vypínači. V ostrom svetle, ktoré zaplavilo izbu, pri stene po ľavej strane písacieho stola Joe hneď zbadal čudnú drôtenú konštrukciu podobnú veľkej klietke. Na jej dne boli skalky porastené trsmi trávy. Spomedzi nich vyrastal nízky stromček bez lístia.
– Toto je knižnica, – domáci pán ukázal na steny izby. – Tu zvyčajne čítam a pracujem. Iste nejedno z tých diel poznáte, ale iné… – podišiel k veľkej zasklenej skrini v kúte, v ktorej bolo vidieť staré kožené chrbty kníh a na sebe naukladané fólie, oddelené lesklým celofánom, – musia vzbudiť vašu zvedavosť, ak naozaj chcete obsiahnuť vedu o diablovi a jeho výskyte v stredovekej Európe. Napokon sledujem ho nielen na tomto území a v tomto časovom období. Teraz pripravujem súhrnnú prácu o jeho rodokmeni. A je to dlhý a zložitý rodokmeň, ako sú dlhé a zložité dejiny samého ľudstva. Iste sa začudujete, ale podľa môjho názoru jeho rohy pochádzajú z Kréty a kopytá až z predpotopného Sumeru. Ale naozaj dôležité je tu čosi iné. V skutočnosti najpodstatnejšie sú jeho psychické vlastnosti, jeho moc a vláda nad ľuďmi; s tým súvisí aj strach, ktorý vyvolával, a spôsoby, akými sa ľudia pokúšali proti nemu bojovať… Irving Ecclestone sa usmial, znížil hlas a trochu pobavene povedal: – No pokiaľ ide o mňa, vždy ma najväčšmi zaujímali jeho stúpenci, tí, ktorí s jeho pomocou chceli získať moc nad blížnymi a hmotou… Preto aj o týchto ľuďoch, z ktorých iba niekoľkí sa preslávili, ako doktor Faust a ďalší, ktorých si básnici nevšimli, takže upadli do zabudnutia, zamýšľam napísať hrubú knihu. Jediný problém je v tom, že mám na ňu priveľa materiálu… – Znovu sa usmial. – Vidím, že ste už zbadali mojich miláčikov. Nie, to nie je čudáctvo démonológa. Diabol je pre mňa objektom skúmania a nikdy sa nedám zatiahnuť do nejakej zábavy s ním. Mám ich tu preto, aby som zo dňa na deň lepšie chápal, prečo sú práve ony jeho symbolom. Veď on vzal na seba podobu hada a nahovoril Evu. Doteraz ho kladú pod nohy Panny Márie, aby rozmliaždila hlavu satanáša…
Podišiel ku klietke, otvoril dvierka a strčil dnu ruku. Joe sa priblížil. Irving Ecclestone vytiahol ruku a zatvoril dvierka. Dlhý zelenkavý had sa mierne zakolísal medzi jeho prstami, mäkko si položil hlavu na rukáv jeho saka a začal sa plaziť hore ku krku. Domáci pán ho zľahka pohľadkal a spýtal sa, takmer si ho nevšímajúc:
– Nebojíte sa ich, pravda?
– Pravdaže nie, – Alex sa rukou dotkol hada, a ten cúvol a znehybnel. V žiari elektrického svetla jeho malé múdre očká matne žiarili.
– Vidíte! – Irving jemne stiahol hada z pleca a vložil ho naspäť do klietky. – Nemá rád cudzích ľudí. Uznáva iba mňa a slúžku Cynthiu, ktorá kŕmi jeho i jeho družku… – Ukázal do klietky, kde na suchom konári stromčeka s chvostom omotaným okolo kmeňa ležal natiahnutý druhý had, trochu menší a bledší. – Doteraz nechápem, prečo vyvolávali iba tieto asociácie. Mne sú sympatické. Sú mierne, pokojné a milé… Ale hovorili sme o mojej knižnici. Vedľa mám tri izby plné exponátov. Zbieram ich už oddávna, a pretože som sa neuspokojil s hocičím, vytvárajú zbierku, ktorou nemožno pohrdnúť. Ako viem, niet na zemeguli múzea, ktoré by malo takúto zbierku. Ale v konečnom dôsledku sú to pre mňa iba vedecké pomôcky. „Nadprirodzené,“ ako povedal náš priateľ Aristoteles, „je iba to, čo sa vymyká pozorovaniu.“ Preto ma zaujíma diabol v ľudskej duši, a nie v stopách, ktoré sa mu pripísali.
– No, keď ste už spomenuli stopy… – povedal Joe polohlasne, prechádzajúc očami po rade zväzkov na najbližšej polici, – práve sir Gilburne mi v Londýne náhodou spomenul, že videl odtlačky jeho kopýt v jednej tunajšej jaskyni. V Diablovej jaskyni, tak sa volá, pravda? Preto som sem prišiel. Pravdu povediac, ani sa mi nesnívalo, že spoznám takého vynikajúceho démonológa, ako ste vy. Ale moje skromné hobby spočíva práve v zbieraní údajov do knihy, ktorej ambíciou je prirodzené vysvetlenie najznámejších druhov viditeľných diabolských fenoménov. Ide mi, pravdaže, zároveň aj o vedomé klamstvá a tiež o hry prírody.
– To môže byt veľmi zaujímavá práca! – povedal uznanlivo Irving Ecclestone. – Materiál k tejto téme je nesmierne rozsiahly. V celom stredoveku až po novovek, ba ešte aj v našom storočí sa vyskytujú tisíce podobných javov. Ak to nebudete pokladať za impertinenciu, mohol by som vás upozorniť na zopár faktov, o ktorých ste možno nepočuli…
– Budem iba šťastný, ak sa budem môcť odvolať na vás aspoň v jednom odkaze. Už samotný tento fakt pozdvihne hodnotu mojej knihy v očiach znalcov.
– Nepreháňajme, nepreháňajme… – Irving Ecclestone skromne pokýval hlavou. – Pokiaľ ide o tie stopy… – nedopovedal a naklonil sa k hosťovi, – dokonca ja sám som ich videl.
– Vy ste ich videli?
– Áno. Dva razy. V Diablovej jaskyni, tesne pri štrbine vedúcej hlbšie do zeme.
– A našli ste nejaké logické vysvetlenie tohto javu?
– Nie. Zatiaľ nie. Ak to, pravdaže, nebol žart niekoho… niekoho z…
Znovu nedopovedal a Joe bol trochu prekvapený, keď spozoroval, že jeho hostiteľ je rozrušený. Ale tento dojem rýchlo pominul.
– Bol by som veľmi rád, – povedal Irving s úsmevom, – keby ste sa tým chceli zaoberať. Fenomén tohto druhu, vyskytujúci sa v súčasnosti a vo vzdialenosti iba niekoľkých kilometrov od Londýna, mohol by sa stať dosť senzačným fragmentom vašej knihy. A ako viete, každá dobrá vedecká práca by mala byť aj zaujímavá. Ochotne vám v tom pomôžem…
Nedokončil vetu, podišiel k oknu a vytiahol roletu. Obaja prižmúrili oči, keď oslepujúce slnečné svetlo prenikalo dnu. Joe sa začudoval, že okno je dobre zamrežované. Irving Ecclestone ho otvoril a ukázal na skalnú stenu, ktorú bolo vidieť oproti a uprostred ktorej sa černel otvor Diablovej jaskyne. Alex podišiel k oknu a vyklonil sa, nakoľko to len dovoľovali mreže. Pod sebou videl takmer kolmú stenu a na dne úžľabiny tenký pás potôčika, ktorý tancoval medzi kameňmi obrastenými tmavým machom. Na druhej strane sa dvíhala takmer rovnako strmá stena. Vchod do Diablovej jaskyne sa vzdušnou čiarou nachádzal približne stopäťdesiat metrov od okna, pri ktorom teraz stáli.
– Sir Alexander Gilburne má dosť zvláštnu teóriu, pokiaľ ide o tie stopy… – zamrmlal Joe a pozeral na slnkom zaliaty les a na ostrý skalný vrchol vyčnievajúci z jeho zelene.
– Nezmysel! – Velikánske oči zväčšené vypuklými sklíčkami okuliarov pozreli prísne na Alexa. – Sir Alexander ako obrovská väčšina takzvaných civilizovaných, kultúrnych ľudí podvedome trpí predsudkami, ktorým podliehali po toľké stáročia jeho predkovia. Niet takmer človeka, ktorý by nebol nejakým spôsobom poverčivý. Ale my sme bádatelia! – Rozosmial sa. – Ak budeme poverčiví a zrazu si pomyslíme, že možno naozaj sám diabol sa prechádza po okolitých skalných jaskyniach, klesneme hneď na úroveň oných vyznavačov Proroka, ktorí sa päsťami vyhrážajú čiernej ruke satanáša odtlačenej v Hagia Sophia. Nechcete vari povedať, že veríte niečomu podobnému?
– Nie, pravdaže, neverím… – zašepkal Joe. – Ale ani sir Alexander nepripúšťal, že je to pravý diabol.
– Aké šťastie! Podľa mňa jediným pravdepodobným vysvetlením je – žart. Podozrievam svoju dcéru, jej šialeného manžela alebo mladého Thomasa Kempta. Asi sa chceli zabaviť na môj účet. Iný dôvod nevidím…
– A voda?
– Voda? – Ecclestone dvihol obočie. – Aká voda?
– Kedysi som vo Francúzsku naďabil na podobný jav. – Alex naďalej pozeral na tmavý otvor jaskyne. – Zjavili sa stopy diablových kopýtok, zotierali ich, strážili vchod do jaskyne, ale zjavovali sa znovu, hoci vierohodní svedkovia boli ochotní odprisahať, že nikto sa ta nemohol dostať. Neskôr sa ukázalo, že v povale jaskyne ukrytej vysoko v tme vytvorili sa drobné štrbinky, ktorými pri daždi kvapkala voda a hneď vsakovala do piesčitého dna. A práve tieto kvapky zhodou okolností, aká sa vyskytuje raz za milión rokov, vytvárali niekoľko takmer totožných stôp pripomínajúcich odtlačenú koziu nohu s dosť zvláštnym obrysom…
– Nepomyslel som na to… – Irving zvraštil obočie. – Ale veď tu nepršalo už dva týždne a stopy sa zopakovali v nedeľu… – Prestal sa mračiť. – Pravdaže, v podstate máte pravdu. Takáto alebo iná príčina musí byť veľmi jednoduchá, a keď ju zistíme, nebude hodno o nej ani hovoriť, vlastne môže sa, ale len vo vašej knihe! Iné je, že tie stopy mi veľmi pripomínali istý typ odtlačku diabolskej nohy, ktorý bol populárny asi v štrnástom storočí. Ba mám pri sebe takmer identický odtlačok… Ukážem vám ho.
Bez slova sa pobral k dverám. Joe vykročil za ním a znovu pozrel na ďalekú skalu za oknom, na tmavý otvor jaskyne a na lenivé telá hadov odpočívajúcich vo vysokej klietke pri písacom stole.
Keď boli na chodbe, domáci pán postrčil do nasledujúcich dverí a ocitli sa v inej, možno trocha väčšej izbe, ako bola predchádzajúca. Ale tu rolety neboli stiahnuté a slnečné svetlo sa voľne kĺzalo po najčudnejšej zbierke predmetov, akú Alex v živote videl. Fascinovalo ho to, ale stačil si ešte všimnúť, že aj tu boli na okne tmavé mreže.
Na stenách viseli rady klieští, hákov a reťazí, na všetkom muzeálne curriculum. Sponad nich sa rad ohavných kovových masiek používaných pri mučení pozeral nehybnými očnými jamkami, v ktorých sa skrýval tieň. Uprostred izby na drevenom pódiu ležali tri veľké kamene. K jednému z nich Irving Ecclestone podišiel a klepol prstom po drsnom povrchu.
– Vidíte… – ukázal na preliačenú pravidelnú stopu viditeľnú uprostred pieskovca, – to je kameň, ktorý satanáš hodil do hlavy svätého Pavla. Tak to chce legenda. Nachádzal sa v istom kostolíku pri Neapoli. Keď museli nedávno kostolík rozobrať, lebo ho takmer načisto zničil istý druh plesne, kameň som získal a priviezol sem. Vidíte stopu diabolskej nohy? Ako čerstvá, pravda? Myslím, že zázračnosť kameňa možno odvodiť od pravzoru v kostole svätej Sabíny v Ríme, kam veľmi dlho putovali ľudia k inému kameňu s podobnou tradíciou. Rozdiel bol iba v tom, že tamten kameň diabol hodil do svätého Dominika, ale márne chcel dodrúzgať jeho hlavu, poľahky ju ochránil anjel strážny! – Odstúpil na pár krokov a ukázal na otvorené dvere do nasledujúcej izby, kde Joe uprostred zbadal veľkú klietku, ktorá sa pred stáročiami pravdepodobne používala na ukazovanie bosoriek verejnosti. – Tam mám sadrové odliatky mnohých odtlačkov diablových rúk i nôh v rozličných európskych kostoloch, kláštoroch, zámkoch i hostincoch. Takmer bez výnimky sa vyskytli krátko po onej chýrnej bule Inocenta VIII., ktorá bola začiatkom ofenzívy. Odvtedy cirkev začala pokladať dobré zaobchádzanie s bosorkami za osobnú urážku najmilosrdnejšieho boha. Potom prišla protireformácia a dôkazy existencie diabla sa ešte väčšmi rozmnožili. Cirkev túžila, aby sa pomocou viditeľného verilo v nadprirodzené, a pretože primitívny rozum bez akýchkoľvek dôkazov neverí, nastala lavína zázrakov a zlovestných aktov protivníckej strany, ktorá od vekov bojuje s nebom. A vychádzalo sa zo starej dobrej Parmenidovej zásady: „To, čo je – je. A to, čo nie je – nie je!“

– Nepochybne, – povedal Joe, lebo domáci pán sa odmlčal, akoby čakal, že to potvrdí. Joe sa obrátil ku kameňu a pozrel na odtlačok, ktorý mu predtým Irving ukázal. – A tu je odtlačok nohy, či skôr kopyta. Z toho, čo ste povedali, by sa zdalo, že na kameni by mali zostať viditeľné stopy prstov diablovej ruky.
– Veď práve to! – usmial sa Irving. – Sám som už na to myslel. Ukazuje sa, že stredovek nebol až taký požadovačný. Stačilo, že sa našla stopa. Vari nikomu neprišlo na um, že dokonca sám diabol by nerád hádzal kamene nohami. Ale veď o to nám nejde, hoci aj z tejto smiešnej drobnosti sa dajú vyvodiť zaujímavé historické závery.
– Máte nepochybne pravdu… – povedal Joe a sklonil sa nad kameň.
Chvíľu naň mlčky pozeral, a hoci nebol človek poverčivý ani veriaci, pocítil, ako mu po chrbte prebehli zimomriavky. Odtlačok diablovej nohy zanechaný pred stáročiami v malom talianskom kostolíku bol navlas totožný so stopou, ktorú videl na stránke Pygmaliona v izbe nebohej Patricie Lynchovej a totožný so stopou na snímke, ktorú urobil Alexander Gilburne v Diablovej skale.
Chvíľu zostal sklonený a nehýbal sa. Potom narovnal štíhlu, ešte vždy mladistvú postavu a pozrel na domáceho pána.
– Táto stopa sa tak veľmi podobá odtlačkom, čo sa našli v jaskyni?
– Tak sa mi to aspoň vidí… – Ecclestone rozložil ruky. – Gilburne má tuším fotografie tých odtlačkov. Dali by sa porovnať. Ale to predsa nie je možné. Ak by to tak bolo, musel by som uveriť, že si zažartoval niekto z domácich ľudí. Nikto iný okrem nich nemá sem prístup. Niekto si musel urobiť voskový odtlačok… Ale to nemá vonkoncom zmysel… – rozveselil sa zrazu. – Ak vás to naozaj zaujíma a zhoduje sa to s vašimi nevšednými záujmami, pokúste sa rozriešiť túto záhadu. Prišli ste nadlho?
– Na niekoľko dní. Zostal by som aj dlhšie, ale nechcel by som zneužívať pohostinnosť sira Alexandra…
– Nezmysel! Poviem mu, že od zajtra budete bývať u nás. Dúfam, že prijmete moje pozvanie. Verte mi, že mi tým urobíte veľkú radosť. V poslednom čase som sa stadiaľto takmer nepohol a pravdu povediac, s terajšími obyvateľmi domu sa nemôžem ani pozhovárať. Možno sa mýlim, ale najpravdepodobnejšie ma považujú za neškodného čudáka a ja ich za neškodných hlupákov. Zato my dvaja by sme si iste mohli o všeličom pohovoriť…
– Bude to pre mňa veľká česť… – zašepkal Joe, – ak, pravdaže…
– Teda prijímate pozvanie? To je skvelé! – Irvingovi sa rozžiarila tvár. – Rozkážem, aby vám pripravili spálňu hneď tu vedľa. A teraz vám ukážem ostatné exponáty…
Ale tento zámer nikdy neuskutočnil, lebo vtom niekto ticho zaklopal na dvere a nehlučne ich otvoril. Na prahu stála tá istá dievčina, ktorú Joe stretol včera večer, keď sa prechádzal so sirom Alexandrom. Mala oblečené tie isté šaty, ale teraz jej hlavu zdobil malý naškrobený čepček a šaty zakrývala tvrdá biela zástera. Keď zbadala Alexa, začervenala sa a sklopila oči, ale hneď ich aj dvihla.
– Lunch čaká už desať minút, prosím, aj slečna vás prosí, aby ste zišli dolu…
– Ach, pravdaže! Ideme!
Irving Ecclestone chytil Alexa pod pazuchu a obaja vykročili k dverám.
(13)
MISTER COTTON ODKRÝVA TVÁR
Doktor Archibald Duke a ošetrovateľka Agnes Stonová jedli lunch s ostatnými obyvateľmi domu. Zatiaľ čo Duke sa veľa ráz ozval pri rozhovore, Joe si všimol, že slečna Stonová nepovedala ani slovo. Pokojne jedla, dvihla oči, keď niekto niečo zaujímavé povedal, ale keď bol rozhovor nezaujímavý, hľadela do taniera a neusilovala sa ani zrakom nadviazať kontakt s nikým zo spolustolovníkov. Nemala už oblečený čistučký biely plášť, ale jednoduché bledomodré šaty, ktoré sa jej lepšie hodili k tvári. Alex takmer podvedome skonštatoval, že hoci mienka o jej chladnej dokonalosti je asi opodstatnená, predsa len nie je príkladným automatom, ale dievčinou, ktorá sa chce zapáčiť svojím svojským pokojným spôsobom. Niekoľko ráz pozrela na hodinky, dvakrát ticho vstala a odišla na terasu, najpravdepodobnejšie preto, aby zistila, ako sa má jej zverenkyňa.
Lunch prebiehal pokojne, rozhovor bol podobný mnohým iným rozhovorom, ktoré Joe Alex počul za podobných okolností a v podobných jedálňach. Nebyť Irvinga Ecclestona a zopár vecných otázok o démonológii, ktoré položili svojmu hosťovi, Alexov mozog mohol pracovať celkom nezávisle od situácie. Joan, Nicholas, Kempt i Gilburne z času na čas utrúsili milé, nedôležité vety. Starý lokaj a mladá chyžná sa nehlučne pohybovali za operadlami stoličiek, sklo ticho štrngalo. Za zamrežovanými oknami svietilo slnko. Bolo ticho, útulne a pokojne.
Ale v ovzduší bolo cítiť blížiacu sa búrku a mozog Joea Alexa pracoval tentoraz ešte rýchlejšie ako zvyčajne. Joe neveril tomu, čo sa nazýva intuíciou, ale v tejto chvíli cítil okolo seba i vo svojom vnútri vzrastajúce napätie, ktoré nevyvolával ani jeden fakt, ani jedno vypovedané slovo či pohyb alebo intonácia. Pociťoval zúfalú nevyhnutnosť niečo urobiť, ale nevedel čo. Pravdaže, mal svoju teóriu, ale tá nemusela byť pravdivá… Mohlo byť veľa iných riešení. Ale každé z nich sa dalo overiť až po ďalšom zločine.
Očami pokojne prešiel po dvoch radoch tvárí ľudí sediacich po oboch stranách stola. Vrah, obeť, vrah, obeť… Kto bol vrahom a kto obeťou? A možno sa všetko zrodilo iba v mozgu Alexandra Gilburna, ktorý zošalel od bolesti, a chopil sa toho mozog Joea Alexa, až priveľmi ochotný špekulovať… Kiežby to tak bolo! Ale všetko poukazovalo na to, že to tak nie je. Chyžná Cynthia Rowlandová postavila pred neho malú šálku a čosi polohlasne povedala. Nerozumel jej, ale prikývol. V tejto izbe bol vrah Patricie Lynchovej i jeho nasledujúca obeť. A on, slávny Joe Alex, pokojne sedel, jedol čokoládovú tortu a bol celkom bezradný. Ťažko si vzdychol.
Vtom došlo k celkom neočakávanej explózii. Mimovoľnou príčinou bol Thomas Kempt.
– Pred kúpaním som dnes predpoludním statočne pracoval, – povedal a naklonil sa ponad stôl k Nicholasovi Robinsonovi. – Priviezol som z Londýna plán a som veľmi rád, že som tak urobil. Celkom ináč sa pracuje s vedomím, že každú chvíľu možno odložiť ceruzku, logaritmické pravítko a ponoriť sa do vody. A ty si niečo namaľoval, Nik?
– Ech… – Nicholas hodil rukou, v ktorej držal malú striebornú lyžičku, – dosť málo. Sedel som nad okrajom úžľabiny a usiloval som sa pochopiť, v čom spočíva krása tej Diablovej skaly, lebo naozaj je v nej čosi diabolské. Myslím, že to namaľujem. Ak sa mi obraz podarí, nazvem ho Peklo I. Ba zamýšľam namaľovať celý cyklus podobných obrazov… – Obrátil sa k Joan:
– Chápeš, o čo mi ide? Chcel by som zachytiť diabolský priestor a linku zatratenia. Pravdaže, bez nejakých tematických analógií. Nikto to nebude môcť presne dešifrovať. Ale ja budem vedieť, čo si myslím o svojom diablovi. Stane sa mojím čisto súkromným vlastníctvom… – zasmial sa. – Ťažko totiž vyžadovať, aby si ľudia bájky o prírode mohli čítať z mojich obrazov.
– Veľmi ťažko… – zašomral Irving Ecclestone, ktorý pri zmienke o diablovi začal načúvať, čo hovorí jeho zať. Alex zbadal, že Joanina svetlá hlava na tenkom krku sa rýchlo obrátila smerom k Agnes Stonovej, a začul náhlivú otázku, ako sa má stará pani. Ale kým ošetrovateľka stihla odpovedať, Nicholas Robinson sa s podozrivým pokojom spýtal:
– Čo rozumiete tým „veľmi ťažko“, vynikajúci otec mojej peknej manželky? Bol by som vám veľmi povďačný, keby ste ma trochu usmernili, hoci mi až natoľko nejde o diabla, ako o dobré maliarstvo, veď o tom viete priveľa, ako som spozoroval.
– Čo rozumiem tými slovami? – Irving chvíľu uvažoval a Joe zbadal, že jeho oči sa za hrubými sklami zrazu usmiali.
– Asi málo. Zdá sa mi, že o takomto chápaní témy vôbec nemožno diskutovať. Ochotne ťa niekedy usmerním, chlapče môj, ak seriózne začneš maľovať. Zatiaľ aj tak všetky tvoje obrazy majú veľa spoločného s diablom. Ak začneš vychádzať z predpokladu, že on je tým, čo pletie ľudské myšlienky a cestičky, iste sa ti ho podarí ukázať. Ktosi ho kedysi nazval, sám neviem prečo, „pánom chmúrneho chaosu“ a toto označenie mi často prišlo na um, keď som pozeral na tvoje plátna. Aj napriek tomu pripúšťam, že táto mystifikácia by ti mala priniesť slávu. Jednoduchí a naivní ľudia pohŕdajú zvyčajne tým, čo ľahko chápu. Človek musí byť veľmi odvážny, aby pravým menom nazval nezmysel, keď je skrytý pod pojmom modernosť. Možno sa jednoducho mýlim. Skutočne neviem veľa o tom, čo ty dosť svojvoľne nazývaš „dobrým maliarstvom“. – Zasmial sa. – Iste som veľmi nepríjemným starším pánom. Ale staroba má aj isté klady: dovoľuje bez obáv vysloviť svoje názory.
Aj Nicholas sa usmial, ale potom nevdojak stisol pery. Uchlipol si z kávy a naďalej sa usmievajúc, pozrel na svokra. Ale v jeho očiach sa nezračila veselosť.
– A čo by ste povedali na to, keby som namaľoval vás, diabla a tú skalu tak pekne, že každý z vás by sa na prvý pohľad spoznal a začudoval sa tomu, čo vy asi nazývate „silou výrazu“.
– Bol by som nadšený. – Irving sklonil hlavu. – Zavesil by som si ten obraz vo svojej pracovni a denne by som naň pozeral a tešil sa, že moje jediné dieťa má za manžela talentovaného človeka. Ale obávam sa, že mi tú radosť neurobíš.
– Obávam sa, že urobím…
Nicholas chcel ešte niečo dodať, ale Joan vstala a milo sa všetkým uklonila, čím dala najavo, že lunch sa skončil. K hroziacej hádke nedošlo. Ale kým niekto stihol opustiť jedáleň, mister James Cotton sa priblížil k mladej domácej panej a hlasno povedal:
– Chcel by som vás teraz poprosiť, aby ste mi odpustili malé klamstvo, ktorého som sa dopustil, keď som prišiel do vášho domu…
– Klamstvo? – Joan sa usmiala a pozrela na neho. V bielych jednoduchých šatách, sandáloch na vysokých podpätkoch a s vlasmi vyčesanými nad čelo nevyzerala už ako chlapec, ale ako mladá dáma, dedička veľkého bohatstva a dcéra starého rodu, ktorá sa vie prispôsobiť každej situácii.
– Áno… – Alex zastal pred ňou a kútikom oka zbadal, že aj iní zastali. Chyžná Cynthia Rowlandová, ktorá sa pred chvíľou priblížila k stolu a držala v ruke prázdny podnos, na ktorý chcela vziať prázdny riad, cúvla k stene. – Moje priezvisko totiž nie je Cotton. Znie ináč, a pretože je dosť populárne, pred príchodom sem poprosil som sira Alexandra Gilburna, aby mi dovolil vystupovať akoby pod pseudonymom. Je to tak, sir Alexander?
Joe sa obrátil a pozrel na Gilburna, ktorý bol nevýslovne prekvapený.
– Áno, je to pravda… – prikývol právnik.
– Moje pravé priezvisko znie Alex… – dodal Joe rýchlo, – a musím vás poprosiť o prepáčenie, mistress Robinsonová, že tak neskoro prezrádzam svoje pravé meno.
– Alex! – zatlieskala Joan a znovu sa na zlomok sekundy stala dievčinou v drese. – Nechcete vari povedať, že sa voláte Joe Alex?… Ale áno! – pozrela na manžela. – Veď som ti včera večer vravela, že poznám tohto pána, ale že si nemôžem spomenúť odkiaľ. Teraz viem. Vaša fotografia je vytlačená na všetkých vašich knihách! Ach, to je skvelé. Vždy som túžila spoznať vás. Som vašou najvernejšou čitateľkou!
– To je pravda… – povedal Nicholas a vzdychol si.
– Môžem sa konečne opýtať, o čo tu ide? – podišiel Irving Ecclestone k dcére. – Ten pán nie je tým, za koho sa vydával? Prečo ste sa potom namáhali rozprávať mi o knihe, ktorú zamýšľate napísať, a prečo ste sa vypytovali na veci, ktoré vás nezaujímajú?
– Naopak, – potriasol Joe hlavou. – Démonológia je naozaj moje hobby, ale…
– Ale tento pán je najvynikajúcejším kriminologickým intelektom v Anglicku, – dodala Joan, – a okrem toho píše knihy. Naozaj ste prišli do týchto končín, aby ste napísali knihu?
– Neviem… – rozložil Joe ruky. – Neviem, či chcem napísať taký román. Radšej by som napísal vedeckú knihu, o ktorej som sa dnes zhováral s vaším otcom. Lebo, ako viete, zvyčajnou témou mojich kníh sú zločiny. Ak som sem teda prišiel, nie je to preto, aby som bol svedkom zločinu a potom ho opísal, ale aby som mu zabránil… – Usmial sa a obrátil sa k Irvingovi Ecclestonovi. – Veľmi som vás neoklamal. Naozaj sa zaujímam o diabla a naozaj by som chcel o ňom vedieť oveľa viac, ako viem. Dúfam, že tento dom a jeho majiteľ budú pre mňa najlepším zdrojom vedomostí. Pravdaže, ak neodvoláte svoje pozvanie hosťovi, ktorý tak ľahko mení priezviská…
Irving Ecclestone sa však tomuto žartu neusmial.
– Nazdávam sa, – povedal ticho, – že nám preukážete veľkú láskavosť, ak prijmete moje pozvanie a pohostinnosť tohto domu. Všetko, na čom sme sa dohodli, zostáva v platnosti a myslím, že Alexander mi nebude zazlievať, ak sa zajtra večer pán Cotton… totiž pán Alex uloží spať v Norford Manore. Myslím, že všetci budeme veľmi radi, pravda?
Chvíľu bolo ticho, potom Joan Robinsonová rýchlo povedala:
– Ach, pravdaže. Budem vás otravovať rozličnými otázkami. Nechápem iba, čo ste mali na mysli, keď ste povedali… – odmlčala sa. Potom pokojne dodala: – Poďme do parku. Myslím, že páni by si chceli vyfajčiť cigaru, a okrem toho je tu moja hodina odpočinku po lunchi. Som otrokom, pravda, nie diabla, ale stopiek, a zavše sa mi začína zdať, že nie je to práve najmilší pán.
Kývla hlavou a pohla sa k dverám. Ostatní sa pobrali za ňou. Joe kráčal na konci malej skupinky. Keď prechádzal prah, na chvíľu zastal a obzrel sa.
Zo steny hľadel za ním portrét v ťažkom hladkom ráme z čierneho duba. Ani čas, ani dobový odev neurobili sira Johna Ecclestona sympatickejším, ako bol za živa. Bola to plná, energická tvár, malé, široko od seba položené oči pozerali pokojne a pohŕdavo. Rovnako pohŕdavo museli tie oči pred mesiacom i minulú nedeľu pozerať do tváre človeka, ktorý nezanechal odtlačky prstov, keď obraz obrátil. A ak onen človek obrátením portrétu chcel upozorniť, že bude konať, potom to musel byť niekto, kto chladnokrvne zavraždil Patriciu Lynchovú a teraz sa pripravoval na ďalší zločin. Ale teraz to už bolo vari nemožné: nech bol zločincom ktokoľvek, pred pár minútami dostal výstrahu, že do Norford Manoru prišiel Joe Alex.
Hoci Joe nebol namyslený, bol si vedomý toho, že ak by dáky v Anglicku žijúci človek vkročil, alebo sa chystal vkročiť na cestu zločinu, musí o ňom vedieť toľko, že ho to odradí konať.
Toto pomyslenie ho potešilo, ale aj napriek tomu mal pocit bezradnosti. Vzdychol si. Urobil všetko, čo mohol. Zločincovi ohlásil svoj príchod. V tejto chvíli viac nemohol urobiť. V najbližších hodinách by sa mal dozvedieť viac.
Joe v duchu zaklial a vošiel do haly.
(14)
DAJ MI HO, DUCH NOCI…
Kráčali pozdĺž živého plota, ktorý hustou bariérou lemoval okraj úžľabiny. Za ňou sa začínala strmá skalnatá stena, klesajúca dolu k ticho žblnkotajúcemu potoku. Napravo, uprostred trávnika, sa dvíhala štíhla veža bazénu a ďalej záhrada terasovite klesala a strácala sa v hustom lese klesajúcom do doliny, kde bol ukrytý Valley House. Gilburne a Nicholas Robinson kráčali vpredu. Joe úmyselne zaostal, lebo chcel byť s Joan sám. Joan to postrehla a pridala sa k nemu.
– Povedzte mi úprimne… – nedopovedala.
– Čo?
– Prečo ste sem prišli?
– Aby som odhalil vraha vašej tety Patricie Lynchovej a prípadne, ak budem vládať, zabránil nejakému novému nešťastiu.
– Presne to som si myslela… – povedala pokojne, čo ho trochu prekvapilo. – Teda nazdávate sa, že on ju zavraždil? Dlhší čas som o tom rozmýšľala, ale vôbec som tomu nemohla uveriť. Nebol by toho schopný.
– Kto?
Teraz ona pozrela prekvapene na neho.
– Vy neviete, o kom hovorím?
– Viem. Ale chcel by som vedieť, prečo to pripúšťate?
– Práve som povedala, že to nepripúšťam. Kým ste neprišli, bola som ochotná uveriť polícii. Veď to mohla byť samovražda…
Alex pokrútil hlavou.
– Čože? Vy ste si teda istý, že to nemohla byť samovražda? Prečo?
– Nuž nazvime to zatiaľ mojím presvedčením. Povedzte mi, prosím, čo ste si mysleli bezprostredne po tej tragédii.
– Nevedela som, čo si mám myslieť… Viete, takmer som ju nepoznala. Počas celého môjho života bývala v Afrike. A potom sem prišla a takmer hneď zomrela. Bola smutná, veľmi nervózna… Jej samovražda nebola niečím, čo sa nemohlo stať. Veď viete, že stratila manžela.
Alex prikývol.
– Ale na druhej strane… – pokračovala Joan, – možno čítam priveľa detektívok. Pravdu povediac, nečítam nič iné, vari ešte teoretické práce o ľahkej atletike… Nuž začala som sa zamýšľať… Veď vyskytli sa tie čudné stopy v jaskyni… To bolo naozaj čosi neobyčajné. A ten obraz. V nedeľu ho znova niekto obrátil. Pravdaže, nebojím sa, ale…
Zachvela sa a Joe pochopil, že Joan Robinsonová sa predsa len bojí.
– Pripúšťate, že sa ešte môže niečo stať?
– Neviem. Ale v každom prípade som sa potešila, keď ste povedali, kto ste. Veľa som o vás počula.
– Jedna otázka a potom ešte jedna prosba… – Joe sa usmial. – Ale najprv otázka.
– Pýtajte sa, prosím.
– Prišla za vami pani Lynchová a o niečo vás žiadala toho večera, keď zomrela?
– Nie… – po chvíľke rozmýšľania Joan potriasla hlavou. – Vrátila sa až po večeri. U nás sa večeria trochu skôr ako v Londýne. Je to vlastne neskorý obed. Patricia odišla rovno do svojej izby a zamkla sa. Polícia sa nás pýtala na to isté čo vy pred chvíľou. Vysvitlo, že nikto u nej nebol okrem Cynthie, ktorá k nej zašla, lebo cez kuchynské okno zbadala, že sa vrátila. Spýtala sa jej, či bude jesť vo svojej izbe. Teta odpovedala, že nič nechce, a tak jej Cynthia pripravila posteľ na spanie a odišla.
– Áno, ďakujem. A teraz prosba: prerušte tréningy do… povedzme do zajtra večera, kým sa neubytujem v Norford Manore.
– To nemôžem! – odvetila Joan stroho.
–… a zdržujte sa čo najviac v spoločnosti svojho manžela. Dobre?
– Ale čo… čo tým sledujete?
– Povedzte, prosím, dobre, – povedal Joe vážne.
V jeho hlase muselo zaznieť čosi, čo ani sám nespozoroval, lebo i Joan sa pomaly obrátila k nemu tvárou, a hoci by mohol odprisahať, že slovo „nie“ mala už na perách, zatvorila ústa, a potom ticho povedala: – Dobre. – Na chvíľu sa ich oči stretli. Joan odvrátila zrak.
Prichádzali práve k bazénu, pri ktorom zastali Gilburne a Nicholas Robinson.
– Veľmi pekné zariadenie… – povedal Joe nenútene, akoby dokončil začatú vetu. Uznanlivo pozeral na dosť veľký obdĺžnik priezračnej zelenkavej vody, v ktorej sa chveli zelenkavé dlaždice… – Jedna z mnohých vecí, ktoré si môže dovoliť veľmi bohatý človek. Vyzerá to takmer ako prepychová kúpeľňa pod strechou.
– To je pravda! – vedome neodporovala Joan. – To je myšlienka Thomasa Kempta. Sme mu všetci do smrti povďační za to, že vymyslel spôsob, ako dostať vodu sem hore a vymieňať ju.
– Áno, je to zaujímavé technické riešenie. A kade voda odteká?
– Potrubím pod lúkou… – vysvetlil Nicholas, – potom padá na dno úžľabiny a znovu vteká do potoka.
Po niekoľkých vetách sa Gilburne začal lúčiť s oboma mladými ľuďmi.
– Nezabudni na zajtrajší bridž, ujko Alexander. – Joan ho chytila pod pazuchu. – Zajtra je svätého Eustacha a všetko naše služobníctvo ide na farskú zábavu do Blue Medows… Niečo obaja zjeme okolo poludnia… – ukázala prstom na manžela, – a potom zbehneme do Valley House, povedzme o dvanástej. Zahráme si bridž a dáko prežijeme tú najhoršiu páľavu.
– A čo tréning? – spýtal sa prekvapený Nicholas.
– Deň alebo dva si urobím prestávku. Bojím sa, že sa pretrénujem… – Pozrela na Alexa. – Musím dať príkazy služobníctvu. Máte radšej slnečnú izbu, alebo od severu? Máme dve na výber… – Zasmiala sa.
– Som skôr človek miernej povahy… – uklonil sa Joe.
– Teda od juhu. Zatiaľ do videnia.
Odišla zavesená do svojho vysokého manžela.
– Priveďte so sebou Thomasa! – zakričal za nimi Joe. – Zahráme sa piati!
– Dobre! Ak bude chcieť prísť. V poslednom čase má tuším veľa roboty…
Joe a sir Alexander pomaly schádzali po šikmom svahu. Obaja mlčali. Až keď boli v lese, Gilburne sa spýtal:
– Prečo ste im, preboha, povedali svoje pravé priezvisko, ak ste sa v Londýne rozhodli ináč?
– Strach… – zamrmlal Joe Alex. – Som zdesený. Mám nejasný dojem, že som ešte nikdy nemal do činenia s takým mazaným, inteligentným a na všetko odhodlaným človekom. Ale našťastie už začínam vidieť prvé lúče svetla. Hmla je však veľmi, veľmi hustá. Ale nie je to už úplná tma. Bojím sa iba toho, že diabol o tom nevie. Je presvedčený, že sa skrýva v úplnej tme. A preto môže udrieť.
Gilburne zastal.
– Do koho uderí?
– Neviem… – Joe rozhodil ruky. – Ale prichádzam na to, z čoho to všetko vyplýva. Veľmi by som chcel, aby bolo už zajtra večer. Mám dojem, že ak budem na mieste, podarí sa mi zabrániť tomu najhoršiemu… Ktovie, možno sa mýlim…
Potriasol hlavou, mlčky sa pobral ďalej a sir Alexander vykročil za ním. Ťažká palica s oceľovým hrotom ticho klopala.
O hodinu neskôr šiel Joe hustým lesom k miestu, kde ho mal čakať seržant Hugh Clarrence. Mladý policajný poddôstojník bol už na mieste. Alex medzi kríkmi najprv zbadal lesknúce sa špice ležiaceho bicykla. Neskôr sa ukázal jeho majiteľ so steblom trávy medzi zubami. Okamžite ho vytiahol a vystrel sa.
– Dobrý deň… – pozdravil a podal Alexovi podlhovastý balíček v pergamenovom papieri, previazaný tenkou mocnou šnúrkou. – Tu je všetko, čo som pozbieral v našom rajóne, a okrem toho obálka z Londýna. Zo Scotland Yardu nám prikázali, aby sme vám to čo najskôr doručili.
– Ďakujem… – Joe strčil balíček do bočného vrecka saka.
– Zajtra máte ľudovú zábavu v Blue Medows, pravda?
– Áno, prosím. Rok čo rok, tuším už sedemsto rokov. Večer máme zvyčajne trochu práce, lebo niektorí chlapci radi do seba vlejú priveľa piva. Napokon nie je najlepšie počasie na pitie…– prstami si prešiel po golieri blúzy. – Je sparno. Ale toto sú pokojné končiny a nikdy tu nedošlo k väčším škandálom.
– Isteže… – Joe si rukou pošúchal čelo. – Dokonca je to celkom dobre, lebo vám budem veľmi zaviazaný, seržant, ak sa zajtra spreneveríte svojim služobným povinnostiam.
– Čo prosím? – Clarrence nadvihol obočie.
– Myslím na tú zábavu. Chcel by som, aby niekto z polície zajtra stále patroloval okolo Norford Manoru. Viem, že nie je to ľahké, lebo ste tam v Blue Medows tuším iba piati. Ale považujem to za nevyhnutné. Nemal by som nič proti tomu, keby sa obyvatelia domu dozvedeli, že terén je pod dohľadom… Rozumiete mi?
– Myslím, že rozumiem, pane. Chcete povedať, že by sme to mali urobiť tak, aby nás zbadali, a aby sa zároveň zdalo, že my nechceme, aby nás zbadali. Je to tak, pane?
– Presne o to mi ide.
– Chcete, aby som si niekoho zvlášť všímal… nejakú osobu?
Alex rozložil ruky.
– Všetkých, seržant. Nič múdrejšie vám neviem povedať. Viem iba to, že dnes v noci, možno už večer, chce niekto spáchať vraždu. Ale tú vraždu môže spáchať aj zajtra ráno alebo zajtra popoludní. Môže ju spáchať vnútri v dome alebo v jeho blízkosti. A môže ju aj nespáchať. Neviem. A neviem, či možno tej vražde zabrániť len takýmto jednoduchým zastrašením vraha. Navyše ako metóda zabrániť zločinu môže sa vám to zdať naivné. Uvažujem však nad tisícimi možnosťami, keď sa ozbrojený predstaviteľ zákona s dobre vycvičeným policajným psom môže odrazu veľmi zísť v takomto zalesnenom a skalnatom teréne. Problém je v tom, že nie som si istý, kto je vrah, koho chce zasiahnuť a aké okolnosti na spáchanie zločinu si vyberie. Aj tá mladá dáma, Joan Robinsonová, behajúca osamote po lese ma trochu znepokojuje…
– Pani Joan Robinsonová… – pozrel seržant rýchlo na neho, – ako vrah alebo eventuálna obeť, pane?
Joe chvíľu neodpovedal. Napokon zamrmlal:
– Myslím, že v každom prípade by mala byť pod našou ochranou. Sľúbila mi, že do zajtra večera preruší tréning. A zajtra večer sa ubytujem v Norford Manore. Máte poruke nejakého dobrého psa?
– Áno, pane. Výborného. Ovčiaka. Volá sa Knox. Múdry je ako človek, ale našťastie je málovravnejší. Ako dlho budeme musieť patrolovať v tomto teréne? – ukázal rukou na les, ktorý mierne stúpal nahor.
– Neviem… – Joe rozložil ruky. – Možno deň, možno týždeň a možno celé roky. Diabol je večný.
Vstal z machu, na ktorom od istej chvíle obaja sedeli ukrytí pred očami prípadných chodcov. – Pravdaže žartujem. Budem tu ešte tri dni, a ak za ten čas nič nevymyslím, spojím sa s vami o tomto čase, dobre?
– Áno, pane.
Seržant Clarrence úctivo stisol Joeovi ruku, dvihol svoj bicykel a tlačil ho po ticho vrždiacom ihličí. Keď zmizol, aj Joe sa pobral smerom k Valley House.
Bol už pri bráne usadlosti, neprešiel však cez ňu, zmenil svoje rozhodnutie a vydal sa popri múre obklopujúcom Valley House. Miestami, cez ktoré sa pustil, vari už roky nešiel človek, kríky tu boli husté a nebolo tu ani stopy po nejakom chodníku. Joe sa predieral k neviditeľnej úžľabine.
Cestou horúčkovite rozmýšľal. Niekoľko ráz si chcel sadnúť a prezrieť si balíček, ale odložil to na neskoršie. Teraz sa chcel jednoducho oboznámiť s terénom a cítil, že dlhá prechádzka s menším výstupom mu urobí dobre v duševnom rozpoložení, v akom sa nachádza.
Les sa zrazu skončil a Alex takmer pod nohami zbadal dno úžľabiny a blízko pred sebou protiľahlú skalnú stenu. Tu hore bola úžľabina zdanlivo oveľa plytšia ako tam, kde potok utekal k rovine medzi oboma skalami. Joe začal hľadať miesto, kadiaľ by mohol zísť dolu. Asi po tristo metroch sa nakoniec dostal k úzkemu chodníku, ktorý iste viedol z Valley House do dediny Norford. Chodník bol strmý, ale pomerne ľahko sa po ňom šlo. Joe zišiel na dno úžľabiny a ani si nezamazal topánky. Po niekoľkých akoby úmyselne tam uložených balvanoch prešiel cez potok a začal stúpať na protiľahlý svah. Chodník ho zaviedol do lesa, ktorý pokrýval temeno vrchu, a keď sa zakrútil doprava, Joe z neho zišiel a pustil sa doľava, tým smerom, kde mala byt Diablova skala, ktorú stadeto nebolo vidieť. Šiel skrytý v tieni stromov, usiloval sa nepriblížiť k okraju, kde by ho mohol zbadať každý, kto by sa teraz nachádzal pri úžľabine medzi Valley House a Norford Manorom. Znovu naďabil na chodník, pravdepodobne málo používaný, zarastený tmavozeleným machom. V istej chvíli zďaleka zbadal stromy parku i skalu a na nej dom Ecclestonovcov. Vošiel hlbšie do lesa, ale nekráčal dlho, o chvíľu sa les skončil a Joe zastal pred strmou skalnou stenou na vrchole osvetlenou lúčmi slnka, ktoré už bolo nízko.
Diablova skala. Joe chvíľu nehybne stál a pozeral na drobné rastlinky vyrastajúce zo štrbín skalnej steny. Pomyslel si na neďaleký Londýn s tisícimi ulicami, davmi chodcov a s prúdmi automobilov. Stačilo sadnúť za volant, aby za hodinu prešiel stovky rokov a ocitol sa v príšernom stredovekom svete…
Tu niekde sa musel začínať chodník k jaskyni, ktorá sa predsa nachádzala dole, uprostred steny úžľabiny.
Joe šiel pomaly a ďalej sa usiloval skrývať, lebo okná Norford Manoru boli teraz tak blízko, že by sa mohol zhovárať s jeho obyvateľmi a ani pritom veľmi nezvýšiť hlas. Hľadal otvor jaskyne, až ho napokon našiel. Chodník do jaskyne viedol z opačného smeru, ako prichádzal Joe, preto naň ešte nenaďabil. Zrazu si ľahol, začal sa plaziť ako chlapec hrajúci sa na Indiánov a pomaly sa posúval od kríka ku kríku, od stromu k stromu, až sa napokon ocitol nad samým okrajom úžľabiny a krytý nízkym borievčím pozrel dolu. Zbadal šikmú skalnú lavicu. Aj napriek tomu, že vyzerala krkolomne, dalo sa ňou dosť pohodlne zísť dolu. Lavica sa končila uprostred steny. To Joea uspokojilo, odplazil sa kúsok dozadu, vstal a krytý stromami starostlivo si oprášil oblek. Veľmi sa mu to nepodarilo, lebo na lakťoch a kolenách zostali vlhké zelené škvrny. Joe sa ich nenamáhal očistiť. Sadol si pod skalu tak, aby bol krytý, a zapálil si cigaretu. A takto sedel, uvažoval, fajčil, zhasínal cigarety a zapaľoval si nové, kým sa nezošerilo. Zapadajúce slnko vrhalo posledné lúče na ďalekú cambridgeshirskú rovinu. Nakoniec sa zotmelo. Joe vstal. Usmial sa, keď si pomyslel, ako sa znepokojuje domáci pán. Ešte dnes sa chcel porozprávať so sirom Alexandrom. Cez krovie pozrel na protiľahlý okraj úžľabiny. V Norford Manore už svietili svetlá.
Opätkom ticho zahasil poslednú cigaretu a chcel prejsť po skalnej lavici, ale zrazu znehybnel. Cez les smerom k nemu niekto šiel. Pod stromami bolo už veľmi tma, a hoci postava prešla popri ňom dosť blízko, nerozoznal, kto je to. Postava prešla veľmi ticho a zmizla za skalným výbežkom. Joe dlhšiu chvíľu čakal, a potom opatrne stúpajúc, aby náhodou nezlomil suchý konár, vydal sa za postavou. Jedno vedel iste. Bola to žena.
Vystrčil hlavu z úkrytu. Mesiac ešte nevyšiel na oblohu. V slabom svetle hviezd a ďalekých okien Norford Manoru uvidel na skalnej stene tmavú škvrnu postupujúcu vpravo a čoraz nižšie. Zrazu postava zastala. Joe zbystril zrak. Ale nič už neuvidel. Postava zmizla. Tam musel byť vchod do jaskyne.
Alex nehybne stál za borievkovým kríkom, pozeral do tmavej hĺbky úžľabiny a počúval tichý žblnkot potoka. Po chvíli začal schádzať dolu, prilepený k stene, ostražitý ako mačka, zatínal pritom zuby a modlil sa ku všetkým bohom, aby nezhodil nejaký kamienčok, ktorý by pri páde narobil hrmot.
– Musela by byť bláznivá… – povedal si v duchu. – Jednoducho by musela byť bláznivá…
Položil nohu na malú skalnú plošinku, ku ktorej viedla lavica, a ocitol sa pred čiernym otvorom vysokým ako dospelý človek. Joe sa pritlačil k stene a opatrne nazrel do jaskyne.
Chvíľu nevidel celkom nič. Potom sa mu zdalo, že vidí skalnú chodbu, ktorá sa ostro zakrúca doprava. Kdesi na konci zužujúceho sa tunela tancovalo bledé svetlo, akoby hlboko v jaskyni horela sviečka.
Joe si nevdojak siahol na zadné vrecko nohavíc. Nebol ozbrojený. Zrazu si spomenul na sympatického šikmookého doktora Yamamota a ticho ako duch vkĺzol do čiernej čeľuste.
Pod nohami cítil suchý kameň a chvíľami sypký piesok. Postupoval dopredu zohnutý, hoci sa mu zdalo, že tma nad ním je vysoká ako katedrála. Tesne pred ohybom chodby zastal a zatajil dych.
Hlas bol ženský, tichý a náhlivý. Joe sa oprel o skalnú stenu chodby a vystrčil hlavu. To, čo uvidel, bolo také nepravdepodobné, že chvíľu sa ako urieknutý díval na výjav, ktorý sa strácal a znovu vynáral v mihotavom svetle plameňov.
Pred Joeom, v žiari malého ohníka horiaceho na zemi, sa nachádzala neveľká, takmer okrúhla skalná komnata. Jej dno, klesajúce k jednej zo stien, končilo sa čiernou štrbinou, pred ktorou kľačala žena s čiernymi rozpustenými vlasmi. Ruky mala zopäté a modlila sa.
– Daj mi ho… daj mi ho, duch noci… Chcem mu prať košele a starať sa o neho v chorobe, milovať ho v noci a variť mu vo dne. Daj mi ho! Iba ty mi ho môžeš dať, lebo všetko nás rozdeľuje a on ma nikdy nebude chcieť za ženu. Bude chcieť so mnou spať a bude ku mne dobrý. Ale ožení sa s inou. A pre mňa život bez neho… Oddám ti celé svoje telo i dušu i večnú spásu za toto jedno…
Zmĺkla a sklonila hlavu. Hovorila tak ticho, že k Alexovi doliehal iba jej šepot. Potom z malého batôžka, ktorý ležal vedľa nej, vytiahla viazaničku suchých bylín a hodila ju do uhasínajúceho ohňa. Plameň na chvíľu vzbĺkol a znovu pohasol.
Joe ustúpil a so zatajeným dychom na prstoch cúval chodbou až po východ z jaskyne.
O hodinu mu na tiché zaklopanie prišiel otvoriť dvere sám sir Alexander. Začudovane ustúpil dozadu.
– Preboha, čo sa vám stalo?
Aj Alex pozrel na seba a videl, že je od hlavy po päty zašpinený plesňou, hlinou a smrekovým ihličím.
– Bol som na prechádzke… – Usmial sa. – Prešiel som štyristo rokov za niekoľko hodín. Náš priateľ Einstein by mal zo mňa radosť.
– Neviem, kde ste boli, ale vyzeráte, akoby ste vyšli z pekla.
– Viac-menej je to tak. V každom prípade som trochu unavený. Tá búrka už pridlho visí vo vzduchu. Noc je teplejšia, ako často bývajú dni v tomto ročnom období.
– Áno… – chýrny právnik znovu vrhol pozorný pohľad na svojho hosťa. – Keď sa okúpete, nechajte oblek v kúpelni. Austin sa ho ráno pousiluje dať do používateľného stavu, kým sa zobudíte.
– Mám so sebou aj iné obleky…
– To nič. Austin vám ho skvele vyčistí. Nezdá sa mi, že by ste na mieste, ktoré ste navštívili, večerali.
– Veľmi pekne ďakujem. Nie som hladný. Ale šálka čaju… – Joe zívol, zakrývajúc si ústa rukou. – A ak to nebudete pokladať za veľkú bezočivosť, chcel by som vás ešte dnes obrať o chvíľu času.
– Ach, pravdaže. Vykúpte sa. Čaj vás už bude čakať. Pokiaľ ide o mňa, ťažko zaspávam, o tomto čase však nikdy.
– To som veľmi rád. Zaujímajú ma isté architektonické otázky. Gilburne zdvihol obočie, ale nepovedal ani slovo.
– Zaujíma ma totiž rozmiestnenie izieb v Norford Manore.
– Vidím, že ste neúnavný. Kiežby vaše počínanie bolo korunované úspechom.
– Za to neručím… – povedal Joe vážne. – Už dávno som ako detektív tak nepochyboval o svojich schopnostiach.
– Objavili ste dnes večer niečo zaujímavé?
– Nie. V istom zmysle ma to neprekvapilo. Ale máme čoraz viac faktov. A ako povedal náš priateľ Herón: prichádzam k záveru, že poznatky sa môžu použiť nielen na zlepšenie existencie človeka, ale aj na vyvolanie strachu a údivu. Nechajme to však zatiaľ tak. Celý čas mám dojem, že všetko, na čo si len pomyslím, je nezmyselné. Pravda je buď oveľa jednoduchšia, alebo oveľa zložitejšia ako moja hypotéza. Ak dovolíte, o štvrťhodinu zídem dolu.
Prešiel popri vynikajúcom advokátovi a rýchlo vyšiel hore schodmi. Keď sa po štvrťhodine čistý a prezlečený vrátil do haly, Gilburne na neho čakal takmer na tom istom mieste a takmer s tým istým výrazom na tvári, aký mal pred chvíľou. Sadli si v jedálni k stolu. Alex nečakal, kým čaj trochu vychladne, a povedal:
– Dnes som si všimol, že doktor Duke býva na prízemí, mám pravdu? Zaujalo ma to preto, lebo v podobných sídlach spálne bývajú spravidla umiestnené na poschodí a nikdy nie na jednej úrovni s jedálňou a salónom. Býva, prosím vás, ešte niekto na prízemí?
– Áno… Predtým to naozaj bolo tak, ako hovoríte, ale keď starej pani Elizabeth ochrnuli nohy, rozhodla sa priemestniť svoju spálňu nadol a spolu s ňou sa ta presťahoval aj lekár a ošetrovateľka, ktorých chcela mať v noci pri sebe na každé zavolanie. V dome sa vtedy urobili isté úpravy a dva salóniky a dávna poľovnícka izba sa premenili na spálne. Dodatočne sa postavili aj dve kúpeľne. Želaním starej panej napokon bolo, aby sa po jej smrti všetko dalo do pôvodného stavu. Okrem toho je na prízemí hosťovská izbička, ktorú Thomas Kempt obýval ako chlapec, keď sem prichádzal ešte s matkou. Odvtedy ju obýva vždy, keď príde do Norford Manoru. Izby služobníctva sú dole a sú obrátené k priepasti. Od záhrady to vyzerá ako suterény, ale v skutočnosti izby majú také veľké okná ako na prízemí. Ibaže sú umiestnené nižšie. Rozmiestnenie izieb na poschodí čiastočne poznáte. Presťahovanie matky a jej dvora Irving Ecclestone hneď využil a zväčšil plochu svojho múzea. Má tam teraz dovedna päť izieb: pracovňu, tri muzeálne izby a spálňu. Oproti sú izby Joan a Nicholasa a ešte niekoľko hosťovských izieb, ktoré sú teraz voľné. To je všetko. Sídlo nie je veľké a vzhľadom na polohu sa k nemu nikdy nepristavovalo. Napokon zriedkakedy sa vyskytujú domy, ktorých steny na troch stranách stoja nad priepasťou.
– Mohli by ste mi spamäti urobiť náčrt prízemia a poschodia Norford Manoru?
– Vari áno, ale môžem vám pomôcť aj ináč.
Vyšiel z izby a po chvíli sa vrátil s fasciklom.
– Mám tu plán domu, pretože sa starám o jeho údržbu a preplácam všetky práce s tým súvisiace. Chcete si to vziať do svojej izby?
– Ak dovolíte.
– Veľmi ochotne. – Gilburne vybral z fascikla niekoľko kartónov. Vyhľadal nadpis: I. poschodie. – V tejto izbe zomrela Patricia… – povedal ticho. – Hovorím vám o tom preto, lebo sa nazdávam, že by vás to malo zaujímať.
– Ďakujem. – Joe strčil kartón do fascikla a vstal. – Dobrú noc, sir Alexander. Ak ráno zaspím, pamätajte, prosím, na to, že budem pracovať do neskorej noci.
– Nikto vás nebude rušiť v spánku…
Joe sa pohol k dverám a zastal.
– No ešte jedna maličkosť. Neviete, prečo sú všetky okná v Norford Manore zamrežované?
– Viem. Prízemie bolo zamrežované pravdepodobne krátko po postavení domu. Prvé poschodie dala zamrežovať Elizabeth Ecclestonová. Bála sa o deti, o Patriciu a Irvinga. Takmer všetky okná sú umiestnené nad hlbokou priepasťou. Po zamrežovaní okien bola aspoň spokojná, že ani jedno dieťa nevypadne. A tak to už potom zostalo.
– Rozumiem. Dobrú noc, sir Alexander.
Joe sa pobral nahor do svojej izby. Dlho pozeral na plány starého domu. Potom ich zložil, zazíval a poobzeral sa okolo seba. Oči mu padli na písací stroj a chvíľu sa mu zdalo, že aj stroj pozrel na neho a v jeho malých husto osadených očkách zalesklo sa čosi ako výčitka.
Zhasol svetlo a ľahol si na posteľ, na ktorej už pred ním ležalo veľa ľudí, započúvaných do šumiacich stromov za oknom.
Keď zaspával, zrazu sa ho zmocnil veľmi nepríjemný pocit. Precitol s presvedčením, že na niečo zabudol. Na čo? Zrazu pochopil na čo. Už druhý deň minul od chvíle, keď naposledy pomyslel na jedno dievča, ktoré teraz iste pokojne spalo pod teplým hviezdnatým gréckym nebom.
Chvíľu nehybne ležal, potom si vzdychol a do tmavej izby ticho povedal:
– Nehnevaj sa, milá, je to pekelne ťažká história. Mnohému nerozumiem… Veď vieš, že sa mi to často nestáva.
Chcel ešte čosi povedať, ale zrejme démon spánku mu poplietol myšlienky. Zaspal.
(15)
RÁNO PRED BÚRKOU
Aj napriek tomu, čo Joe povedal, spal krátko. Prebudil sa, keď ešte celý dom bol ponorený do spánku. Slnko však už vstalo, viselo nízko nad stromami a park ožil. Cez otvorené okno vnikal do izby rozhovor dvoch neviditeľných vtákov, sediacich v korune najbližšieho stromu.
Joe chvíľu nehybne ležal, lebo nemohol pochopiť, odkiaľ tie vtáčie hlasy prichádzajú a kde je. Potom si zrazu všetko pripomenul a posadil sa na posteli.
Vstal, prešiel do kúpelne a potom započúvaný do tichého šplechotu vody tečúcej do vane podišiel k oknu. Aj napriek tomu, že bolo skoré ráno, bolo naďalej horúco. Blankyt bezoblačnej oblohy mal nezvyčajný, takmer nebadateľný oceľový odtieň. Búrku, na ktorú sa zberalo už dva dni, bolo takmer cítiť, akoby každý atóm vzduchu bol nabitý elektrinou.
Joe sa vykúpal, obliekol a pozrel na hodinky. Bolo presne päť hodín. Joe sa usmial. V posledných mesiacoch neraz išiel spať o tomto čase. Dávno sa už nezobudil o piatej. Sadol si za stôl. Na papieri zasunutom do stroja ležal sotva viditeľný nános prachu, ktorý vzlietol, keď sa dotkol papiera. Grécko. Kniha. Joe si vzdychol. Potom sa nepokojne zahniezdil. Nervozita sa vrátila. Kdesi na dne toho chaosu muselo byť celkom jednoduché a jasné riešenie. A on, človek s takým bystrým umom, o ktorom už kolovali v Anglicku legendy, sedel a ničomu nerozumel. Každá teória, ktorú pozliepal, mala medzeru a nedávala zmysel. Patricia Lynchová predsa nemohla spáchať samovraždu. Toto jediné vedel určite. Nemohla ju spáchať. Teda niekto ju zavraždil. Ale prečo ten niekto robil potom diabolské kúsky so stopami a s portrétom?… Šialenstvo? Možno iba vtip. Keby ho boli sem priviedli aspoň deň po jej smrti, keby lepšie poznal týchto ľudí, keby ich vypočúval… Ale prišiel sem, keď na hrobe tej ženy iste už vyrástla vysoká jarná tráva a čas otupil ostrosť tamtých chvíľ v mysliach ľudí…
Jedno bolo isté: vrah zostal v Norford Manore a konal ďalej. Nebál sa polície, ohlasu, nebál sa ani toho, že jeho správanie bude výstrahou pre všetkých naokolo. Nuž nech bol vrahom ktokoľvek, vedel už, že slávny Joe Alex prišiel sem, aby preskúmal okolnosti smrti Patricie Lynchovej. No ak ho ani to neodradí?
Joe zaťal zuby. – Potom ťa dolapím… – povedal ticho a zachvel sa, lebo pred očami zrazu uvidel tvár tej osoby. Zamyslel sa. Nie prvý raz sa tá tvár zjavila pred jeho očami, keď uvažoval nad touto vraždou. Motív bol očividný, ale Joe nemal ani náznak dôkazu.
Vstal. Rozbalený balíček dokladov, ktoré mu poslal Parker, ležal pri posteli. Vzal ho do ruky.
– Thomas Kempt… Agnes Stonová… Alexander Gilburne… Archibald Duke… Irving Ecclestone… Elizabeth Ecclestonová… Joan Robinsonová… miestne poznámky o služobníctve… Telegram z južnej Afriky o živote a záležitostiach nebohej Patricie Lynchovej. Vonkoncom nič zaujímavé. Bohatstvo Ecclestonovcov overené, nedotknuté, vyjadrenie niekoľkých bánk… Gilburne: bez zlozvykov, veľký právnik, veľmi bohatý, veľký majetok zdedený po rodičoch, trochu zväčšený vďaka znamenitej súdnej praxi… Doktor Duke: schopný lekár pochádzajúci z chudobnej sedliackej rodiny, štipendista. Pomáha rodine, bankové konto sa sústavne zväčšuje o neveľké sumy, nikdy nevyberal peniaze… Agnes Stonová, najlepšia žiačka ošetrovateľskej školy… sirota. Po skončení školy prišla hneď sem pracovať… Robinsonovci… dobré manželstvo, dobrá finančná situácia, veľa priateľov, milí, vážení, všeobecne obľúbení… Služobníctvo: bezchybné, bez najmenšej krádeže, bez výtržnosti…
Joe odložil papiere, skryl ich do kufra a zamkol ho na kľúč. Potom po dlhšom uvažovaní otvoril kufor, vybral z neho revolver a náhradný zásobník. Skontroloval revolver, strčil si ho do vrecka a zásobník do druhého.
– Skvelé… – povedal polohlasne. – Správam sa ako blázon z kriminálneho filmu. Mal by som mať ešte pancierové tričko a zväzok ručných granátov za pásom. Do koho mám vlastne strieľať v tomto prekrásnom zákutí? Do ktorého z tých nepoškvrnených občanov? Do známeho advokáta, schopného architekta, vynikajúcej šprintérky z dobrej rodiny? Alebo vari do ochrnutej dámy? V románe by v noci mohla vstať a obracať obraz. Ale ako? A stopy v jaskyni? A vražda Patricie? Keby ju dcéra uvidela chodiť, vybehla by hneď na chodbu, aby zavolala ostatných obyvateľov domu… Začínam blúzniť…
Jednako len nevytiahol revolver z vrecka a neuložil ho naspäť do kufra.
Znovu podišiel k stolu. Zrazu znehybnel.
Dolu zvonil telefón. Potom stíchol. Joe pozrel na hodinky. Päť hodín dvadsať minút. Srdce mu začalo rýchlejšie tĺcť. Teda predsa. Stalo sa to!
Cez hrubé steny nedoliehal nijaký hlas. Vtáky za oknom stíchli, ale iné hlasno štebotali. Joe ticho zatvoril okno. Čakal.
O chvíľu začul to, čo sa bál počuť. Duté, pomalé klopanie na schodoch. Sir Alexander Gilburne vychádzal na poschodie.
Joe sa pohol k dverám a zastal uprostred izby. Klopanie.
– Ďalej!
Dvere sa otvorili. Vynikajúci advokát stál v župane prehodenom na pyžamu.
– Nespíte…
– Nie. Stalo sa niečo?
Gilburne vošiel a zatvoril za sebou dvere.
– Pred chvíľou mi telefonoval Thomas Kempt. Portrét sira Johna Ecclestona sa dnes v noci znovu obrátil k stene.
– To je dobré! – povedal Joe s takou úľavou, že Gilburne na neho nedôverčivo pozrel.
– Čo to podľa vás znamená?
– Ach, nič. Ak mám byť úprimný, bál som sa, že sa stalo niečo oveľa horšie.
– Kempt čaká pri telefóne… – Gilburne sa obrátil k dverám. – Pýta sa, čo má robiť. Povedal som mu, že o štvrťhodinu sme tam autom. Nazdával som sa, že spíte. Hodím niečo na seba a vytiahnem auto z garáže. Nebolo by lepšie, keby ste vy vytiahli svoje, kým sa ja oblečiem?
– Už idem.
Vyšli. O pár minút Joe zašiel autom pred dom. Gilburne neoholený, ale oblečený a učesaný vyšiel a sadol si vedľa neho. Bez slova sa pohli. Keď boli pri bráne parku, Joe sa stručne spýtal:
– Vpravo?
– Áno. Táto cesta vedie iba do Norford Manoru a tam sa končí. Obchádza les a serpentínou sa zboku dostáva do parku.
Po chvíli cesta začala stúpať. Alex preradil rýchlosť a motor začal hlbšie vrčať. Išli v tieni, cez les. Po chvíli sa cesta ostro zakrútila, potom ešte raz v opačnom smere a medzi rozostupujúcim sa riedkym krovím zbadal dom a na druhej strane neviditeľnej úžľabiny trčiacu ihlu Diablovej skaly. Asi sto metrov pred sídlom Ecclestonovcov Joe vypol motor a auto sa ticho priblížilo k terase. Vystúpili. V otvorených dverách stál Thomas Kempt v pyžame a v župane. Joe mu zakýval rukou, obišiel auto a pozrel na chodník vlhký od rannej rosy. Bolo na ňom vidieť výrazné mužské stopy, ktoré sa vzďaľovali od domu hlavnou alejou dolu, k ceste do Valley House. Joe sa im prizrel lepšie a pobral sa k terase.
– Dobrý deň! – podal ruku Kemptovi. – Náš priateľ dal znovu o sebe vedieť.
– Áno… – Thomas prikývol a viedol ich do jedálne. Keď zastal pred jej dverami, vytiahol z vrecka kľúč a otvoril ním dvere.
– Nechcel som, aby sem niekto vošiel… – povedal, odomkol dvere a pustil ich pred sebou.
Joe vošiel dnu a poobzeral sa.
Sir John Ecclestone zmizol zo steny. Namiesto neho pozeral na stojacich tmavý obdĺžnik starého plátna. Zozadu nebol obraz chránený doštičkami. Alex pristúpil bližšie a obzrel si ho. Potom si pristavil k stene stoličku a povedal:
– Musíme ho opatrne dať dolu… – Ako to vravel, zišiel zo stoličky a pohol sa k dverám. – Páni, chvíľočku tu počkajte a ničoho sa nedotýkajte.
Zmizol. V hale ešte vždy nikto nebol. Vyšiel na terasu, priblížil sa k autu a odomkol kufor, z ktorého vybral malý kufrík. Potom siahol do vrecka dverí pri sedadle vodiča a vybral z nich rukavice. Vrátil sa do jedálne. Bolo päť hodín štyridsať minút.
Alex otvoril malý kufrík a začal z neho vyberať náradie. Kempt a Gilburne na neho mlčky hľadeli.
– To vy ste našli obraz v takomto stave? – spýtal sa Joe, utierajúc kúskom irchy veľkú lupu.
– Nie, Cynthia. Práve som vstal, lebo som si nastavil budík na piatu hodinu. Mám veľmi veľa práce s tým projektom: pravdu povediac, je to moja prvá veľká práca. Priviezol som si ju z Londýna, lebo tu mi to oveľa jasnejšie myslí. Teda vstal som a vyšiel na chodbu. Chcel som zabehnúť k bazénu a trochu sa omočiť, kým si zasadnem k pracovnému stolu. Voda hneď zmyje zvyšky spánku a osvieži človeka… Teda vyšiel som na chodbu a stretol som Cynthiu. Dokonca som sa začudoval, že tak skoro vstala. Ale celkom som na to zabudol, keď podišla ku mne a povedala: „Znovu!“ Ukázala na dvere jedálne a hneď som sa dovtípil, čo vraví. Nazrel som dnu a portrét visel tak, ako visí teraz. Zamkol som jedáleň na kľúč, kázal som Cynthii, aby išla dolu a robila si svoje, ale sám som nevedel, čo mám robiť. Pomyslel som si, že vy ste vo Valley House a iste budete lepšie vedieť, ako v takomto prípade postupovať, a navyše budete chcieť byť čo najskôr na mieste, nuž som, bez ohľadu na hodinu, zatelefonoval. To je vari všetko.
Joe sa narovnal.
– Nespozorovali ste, kto z obyvateľov domu dnes ráno vyšiel von a ešte sa nevrátil?
– Čože? Niekto vyšiel von?… Preto ste si obzerali zem pred terasou.
– Preto… – Alex vystúpil na stoličku, navliekol si na ruky rukavice, opatrne priblížil lupu k rámu, potom chytil obraz na miestach, ktoré si prezrel. – Tam iste neboli odtlačky prstov… – zamrmlal. – A som presvedčený, že nebudú ani inde… Ibaže by náš diablik zmenil metódu. Ale nemyslím, že by to urobil. Je to veľmi dôsledná osoba…
S najväčšou opatrnosťou obrátil obraz a postavil ho šikmo k stene, aby sa o ňu opieral iba úzkou hranou. Potom maličkou striekačkou podobnou rozprašovaču voňavky posypal celý rám tmavým práškom. Nato pomaly, centimeter za centimetrom, prezrel celý rám z oboch strán, nevynechajúc najmenšie poškrabnutie. Zrazu znehybnel a dlho pozeral na čerstvú čiarku dlhú asi pol centimetra. Pod lupou čiarka vyzerala ako hlboký úvoz s ostrapkanými okrajmi, ale voľným okom bola takmer neviditeľná.
– Našli ste niečo? – spýtal sa Gilburne sústredene pozerajúci na Joea.
– Neviem. Totiž viem, ale ešte neviem, čo to škrabnutie znamená. – Obrátil sa na Kempta. – Mohli by ste požiadať tú chyžnú Rowlandovú, aby sem na chvíľu prišla?
– Pravdaže… – Kempt sa pobral k dverám, bol veľmi rád, že môže niečo robiť. Na jeho energickej mužnej tvári sa zračilo napätie. Keď odišiel, Joe prestal skúmať rám a narovnal sa.
– Je to tak, ako som predpokladal… – zahundral si pod nos, ale tak, aby ho Gilburne počul.
– Nijaké stopy?
– Nijaké. Ako vidieť, náš priateľ nástojí na tom, aby sme uverili v nadprirodzené vlastnosti tohto obrazu. – Zvysoka pozrel na tučnú tvár starého krivoprísažníka sira Johna Ecclestona. Alexovi sa zrazu zdalo, že vidí na nej výraz šialeného zdesenia. Ale dojem pominul a zostala iba jasná škvrna na tmavom pozadí trochu nažltnutého laku. Čas rozbrázdil obraz ako tvár starenky: bolo na nej plno malých, drobných vrások.
– Volali ste ma?… Cynthia Rowlandová stála za ním v čiernych šatách a nepoškvrnene bielej zástere. Spod rovnako bieleho čepčeka, ktorý pekne kontrastoval s jej čiernymi vlasmi, pozerali na Alexa pokojné oči a nad nimi ako havran s roztiahnutými krídlami černelo sa rovné husté obočie zrastené nad nosom.
– Áno, slečna. To vy ste dnes našli tento obraz obrátený k stene?
– Áno, prosím.
– Kedy to asi bolo?
Cynthia pozrela na malé hodinky, ktoré jej sotva vytŕčali spod rukáva šiat.
– Presne pred hodinou, prosím. Bolo o päť minút päť.
– Pozreli ste vtedy na hodinky?
– Áno, prosím. Totiž nie. Na hodinky som pozrela, keď som si ich dávala na ruku. Vtedy bolo o desať minút päť. A odvtedy mohlo uplynúť najviac päť minút.
– A prečo ste vošli do jedálne?
– Chcela som pozbierať šálky a popolníky. Vždy tu zostanú od večera, lebo je tu bar, preso na kávu a páni si často vypijú pohárik niečoho pred spaním, alebo si varia kávu k práci na noc, keď služobníctvo odišlo spať.
– Vždy tak zavčasu vstávate a začínate robiť?
– Áno, prosím. Totiž nie… – zaváhala. Joe, ktorý pozorne na ňu pozeral, zbadal, že Cynthia je oveľa bledšia ako vtedy, keď ju uvidel prvý raz. – Zvyčajne vstávam o pol šiestej a začínam pracovať o šiestej, ale dnes je deň svätého Eustacha a v Blue Medows je zábava. Je u nás zvykom, že sa tam schádza celé okolie. Tu v dome služobníctvo podáva lunch trochu včaššie a má voľno do rána, lebo zábava sa často pretiahne, keď je pekné počasie. Preto som vstala včaššie, vykúpala sa a rýchlo obliekla, lebo som chcela dolu upratať a vyhladiť si šaty, kým vstane Marta a začne chystať raňajky. Potom by som už nemala čas až do lunchu, lebo treba rozniesť raňajky do izieb, ustlať postele, pomôcť slečne Stonovej pri starej panej, a potom je zas lunch. Teda vstala som pred piatou a prišla som sem, aby som vzala, čo treba vziať. Vtedy som uvidela obraz.
– A čo ste urobili?
– Nič. Veď s tým sa nedá nič robiť. Čo človek zmôže proti… – Nedopovedala. – Nakládla som šálky na podnos a vyšla som von. Vtedy som stretla pána Kempta na chodbe a povedala som mu, čo som uvidela. Pán Kempt sem nazrel, zamkol dvere a prikázal mi, aby som išla do svojej izby a nikomu nič nehovorila, ani nikoho nebudila. Keď som schádzala dolu, počula som, že telefonuje. Tuším vám, pravda, prosím? – Uklonila sa Gilburnovi. – Počula som priezvisko. A potom som zišla dolu, položila som podnos v kuchyni na stôl a vrátila som sa do izby.
– A začali ste hladiť šaty?
– Áno… – zdvihla obočie. – Veď preto som skôr vstala.
– Keď Luther býval vo wittenberskom kláštore, – obrátil sa Alex na Gilburna, – často sa budil, ako sám vravel, a keď počul lomoz na chodbe, pozorne načúval. Ale keď zistil, že to nie je vpád banditov ani požiar, iba diabol, pokojne znovu zaspal.
– Čisté svedomie… – zamrmlal Gilburne, – býva štítom i kopijou.
– Veru. Slečna, ako vidieť, vy sa diabla nebojíte.
– Nie, prosím. Nebojím sa ho. – Cynthia pokojne potriasla hlavou.
Alex otvoril ústa, ale nič nepovedal. Chvíľu mlčal.
– Ďakujem vám, slečna…
Cynthia sa uklonila a pobrala sa k dverám. Potom zastala.
– Prepáčte, že sa pýtam, ale iste ste ešte nejedli. Mám vám doniesť kávu a dačo jesť?
Kým Joe stihol odpovedať, odchýlené dvere sa otvorili a zjavila sa Joan Robinsonová oblečená do peknej sivej pyžamy a krátkeho červeného županu, ktorý jej dával výzor gréckeho dievčaťa oživeného na starom kamennom vlyse. Bola taká rozospatá, že aj vážny sir Alexander sa zasmial, keď ju uvidel.
– Nicholas… – povedala zívajúc. – Si tu? – Rozhliadla sa, uvidela Alexa a Gilburna, potom jej zrak padol na portrét stojaci pri stene. Potriasla hlavou. – čo sa stalo? – Vošla do izby a pristúpila k Joeovi. – Znovu?… – Nedopovedala a ukázala rukou na obraz. V zlomku sekundy ju musela ospalosť prejsť, lebo jej hlas zaznel celkom bdelo.
– Hľadáte svojho manžela? – spýtal sa Alex, odpovedajúc otázkou na otázku.
– Áno… – Joan pozrela na neho a zrazu v jej očiach zbadal strach. – Ráno sme mali ísť k úžľabine. Chcel maľovať na úsvite, lebo povedal, že o takom čase bude mať konečne svetlo na to, čo chce urobiť. Večer som pripravila termosku s kávou a mali sme vstať o piatej. Chcela som ísť s ním… – zaváhala a pozrela na Alexa. – Rozhodla som sa na dva dni prerušiť tréning a odpočinúť si. Ale keď som sa zobudila a nazrela do jeho izby, Nicholasa už nebolo. Musel vstať včaššie, lebo jeho posteľ bola celkom chladná… Teda som zišla… Iste vstal včaššie a nechcel ma budiť…
– Iste… – Joe sa poobzeral. – Váš otec ešte spí?
– Neviem. Zvyčajne vstáva veľmi zavčasu… Niekedy mám dojem, že nikdy nespí… Chcete ho vidieť?
– Keby ho to nevyrušilo v spaní…
Joan sa obrátila k Cynthii, chcela ju poslať po otca, ale iste si to rozmyslela, lebo rýchlo povedala:
– Sama pôjdem po neho.
Vyšla z izby. Červený župan zažiaril vo dverách a zmizol. Alex si zhlboka vydýchol.
– Slečna, veľmi vám ďakujeme… Nech sa páči, môžete odísť a vyhladiť si tie šaty. Diabol je diabol, a taká zábava je iba raz do roka, pravda?
– Už som ich vyhladila, prosím, – odvetila Cynthia s mimovoľným úsmevom. Hneď však zvážnela, uklonila sa a zmizla vo dverách.
– To je na zošalenie… – zamrmlal Kempt. – Teraz sa, dúfam, nečudujete, že sme vtedy prišli za vami do Londýna. Zdanlivo sa nič nedeje a… – Zamyslel sa… – Rozumiete niečomu?
– Zdá sa mi, že áno… Ale dosť málo. V každom prípade… – Joe nedopovedal.
– Áno? – spýtal sa Gilburne.
– Niekomu v tomto dome hrozí nebezpečenstvo a som veľmi rád, že tu niekoľko dní pobudnem. Možno presvedčím diabla, že sa dostane do pekla skôr, ako sa nazdáva…
Myslíte si, že tu naozaj niekomu niečo hrozí? – Kempt zvraštil obočie. – Ale prečo? Nerozumiem, kto by mohol siahať na môj život, na život sira Alexandra alebo na život kohokoľvek iného.
– To som nepovedal, hoci nikto z nás nevie, čo prinesie budúcnosť. Keby ju ľudia poznali, nejednému odpornému činu by sa zabránilo… Nech sa stane čokoľvek, môžem prisľúbiť iba jedno: napriek tomu, že mi nie je všetko jasné, človek či démon v ľudskej koži, ktorý uprostred noci vyčíňa v tomto dome, nebude mať z toho osoh. Keby som bol na jeho mieste, triasol by som sa v tejto chvíli od hrôzy a nevystrájal diabolské kúsky. Nájdem ho, aj keby sa predo mnou skryl hlboko pod zem.
– Všetci vám v tom pomôžeme! – povedal Kempt úprimne a podával mu ruku. – Hoci mnoho vecí nechápem, verím, že sa vám to podarí. Ak vám budem môcť dáko pomôcť, tak…
Nedopovedal, lebo muž stojaci v tejto chvíli na prahu, pokojne povedal:
– Dobrý deň! Mister Alex, musí to pre vás byť šťastná zhoda okolností. Ste očitým svedkom jedného z tých úkazov. Ako sa vám páči tento žartík?
Irving Ecclestone vstúpil do izby. Bol už oblečený. Joan šla za ním a po prvý raz si Joe všimol, ako sa podobá na otca. Na pohľad boli celkom odlišní, Joan bola rovná, vysoká, plná života a pružná takmer ako zviera, jej otec mal trochu neistý krok, mierne sa hrbil, bol krátkozraký. Typický vedec. Tvarom lebiek a skladbou čŕt si boli takí podobní, že antropológ by bez ťažkostí zistil ich príbuznosť.
– Ak mám byť úprimný, mister Ecclestone, ten žartík sa mi nepáči… – Joe chytil obraz, s istou námahou ho dvihol, stal si na stoličku a zavesil portrét na stenu. – Radšej by som bol, keby sa váš ctihodný predok správal trochu pokojnejšie. Ako viete, nie som iba amatérskym dómonológom, ale aj autorom detektívok. Nepáči sa mi táto hra.
Ecclestone podišiel k obrazu, napravil si okuliare a pozorne naň pozeral, akoby v podobe sira Johna chcel nájsť kľúč k tajomstvu.
– Viete čo? – povedal zrazu uprostred mlčania prítomných, ktorí ho mimovoľne pozorovali. – Prišlo mi na um, že to všetko mohol urobiť námesačný človek. Možno má niekto v dome somnambulistické sklony, ktoré nikto doteraz nezbadal. Dejiny poznajú prípady, keď námesačný človek robí v spánku veci spočívajúce cez deň v podvedomí… Je už takmer spln a noci sú bezoblačné…
– Ale minulý týždeň nebol spln… – Joe pokrútil hlavou. – Bol by som rád, keby ste mali pravdu… Ale pokladám to za nepravdepodobné.
Irving odstúpil od obrazu a sadol si na stoličku pri stole.
– V stredoveku sa ľudia nazdávali, že námesačného človeka pokrstil opitý kňaz.
– Božemôj… – povedala Joan. – Hneď sa dostaneme k samému diablovi vo vlastnej osobe. Nechce niekto šálku kávy?
„Pravá žena…“ pomyslel si Joe. „Vždy myslia na to, aby boli muži nasýtení.“

– Myslím, že náš vpád na svitaní trvá už pridlho, pravda, sir Alexander? Okrem toho treba vari zistiť, či súčasne došlo aj k druhému úkazu!
– K druhému? – Irving pozrel na neho. – Ach, máte na mysli stopy v jaskyni? Áno, treba to zistiť.
– V každom prípade ja pôjdem, – Joe kývol hlavou. – Na rozdiel od všetkých tu prítomných niečo podobné som ešte jakživ nevidel…
Uklonil sa. Zbadal, že Joan Robinsonová už vyšla von.
– Pôjdem s vami… – Irving potriasol hlavou. – Treba to konečne vysvetliť… – Neisto sa usmial. – Naozaj dobrý žart… V dome démonológa sa dejú nepochopiteľné veci, a nikto nemôže odhaliť ich pôvodcu…
Joe bol už v hale, keď začul krik z terasy.
– Nik! – kričala Joan. Joe ju zbadal utekať dolu po schodoch. Obehla auto a zavesila sa na krk Nicholasovi, ktorý na ňu začudovane pozeral s rukami ďaleko odtiahnutými od seba. V jednej držal asi obraz, zakrytý veľkým papierom, ktorý voľne visel po oboch stranách plátna napnutého na napínací rám. V druhej sa mu leskol onen hliníkový stojan, ktorý si Joe všimol, keď stretol Nicholasa prvý raz. Skrinka s farbami a štetcami, prevesená na remienku cez plece, sa mu hompáľala nízko pod pazuchou.
Nicholas sa jemne vyslobodil zo ženinho objatia a pobral sa k terase. Joan išla vedľa neho, veľmi bledá a usmiata.
– Prečo si mi nepovedal, že chceš tak zavčasu vstať? Naľakala som sa, keď som ťa nenašla v izbe!
– Naľakala si sa? – Nicholas sa zasmial. – Vari si si nemyslela, že som ťa opustil uprostred noci, aby som prežil ráno v objatí niektorej čarodejnice na Diablovej skale? Napokon ony majú tuším svoje predpisy. Miznú pri východe slnka. – Vtom si zrejme uvedomil, že pred domom stojí auto. – Niekto pricestoval?
Hlasy oboch Robinsonovcov zneli čisto v rannom vzduchu. Nicholas zbadal skupinku mužov stojacich na verande.
– Dobrý deň, vážený tvorca mojej ženy. Dobrý deň, sir Alexander… – s úsmevom sa uklonil Alexovi. Potom zvážnel. Vyšiel na terasu.
– Stalo sa niečo?
Nečakal však na odpoveď, vošiel do haly, zavesil skrinku na vešiak, stojan strčil do jedného z otvorov na odkladanie dáždnikov, opatrne oprel obraz o stenu chrbtom k pozerajúcim a vrátil sa.
– Portrét sira Johna sa dnes v noci znovu obrátil… – povedal Kempt.
– Nepokojný starec… – Nicholas pokrčil plecami. – Joan, som hladný ako vlk. Prikáž, nech mi dajú niečo jesť, lebo si začnem obhrýzať nechty. A pokiaľ ide o váženého zakladateľa rodu, myslím, že by sa hneď upokojil, keby ste si ho prestali všímať…
– Ideme do jaskyne… – povedal sir Alexander, – zistiť, či sa odtlačky nezopakovali.
Nicholas pozeral na Joan, ktorá sa vzďaľovala ku kuchynským schodom, no zrazu obrátil hlavu.
– Nemusíte ta chodiť, páni…
– Prečo? – Alex stál pri vešiaku a nevdojak sa pohrával so zámkou na skrinke s farbami.
– Bol som tam pred pol hodinou. Nie sú tam nijaké stopy. Totiž sú, ale nie diabolské. Pri štrbine sú stopy po nejakom malom ohníku a naokolo odtlačky malých, asi dámskych topánok. Iste sa ta vybrali na exkurziu nejaké dievčatá…
– Si si istý, že si preskúmal celé dno jaskyne?
– Áno. – Nicholas vytiahol z vrecka blúzy plochú baterku. – Všade som pozeral. Nenechal som ani cól neprehliadnutý. Ak mi neveríte, môžete sa napokon sami presvedčiť…
– A prečo ste si tak dôkladne prehliadli jaskyňu práve dnes? – spýtal sa Joe pokojne.
Po týchto slovách zavládlo mlčanie, akoby si všetci prítomní uvedomili, že doteraz nepomysleli na to, na čo mali pomyslieť už pri prvých Nicholasových slovách.
– Prečo? – Nicholas sa usmial. – To je moje sladké tajomstvo… Nie nadlho. Dúfam, že ešte dnes večer ho všetkým prezradím.
Hlasno sa zasmial, rozveselený nejakou myšlienkou, ktorú zrejme nechcel nahlas vysloviť, zvesil z vešiaka svoju skrinku, opatrne dvihol pri stene stojaci obraz a neprestávajúc sa smiať, pobral sa hore, až zmizol za zákrutou schodov.
– Áno… – povzdychol si Irving Ecclestone, – za takých vážnych ľudí sme v dvadsiatom storočí vďaka emancipácii nútení vydávať svoje dcéry, ktoré si dokonca nepovažujú za povinnosť spýtať sa nás, čo si o tom myslíme… Ale hádam to nie je najhorší chlapec, ak ho Joan tak ľúbi… – Pozrel na Alexa. Pôjdeme do jaskyne? Joe potriasol hlavou.
– Myslím, že to nie je nevyhnutné. Neobviňoval by som vášho zaťa z nepravdovravnosti. Ak tvrdí, že preskúmal celú jaskyňu, iste vie, čo hovorí.
– Ale prečo? – Gilburne zvraštil obočie. – Veď nevedel, že obraz bol obrátený. Nemal nijaký dôvod vychytiť sa tak zavčasu a utekať dolu a hore úžľabinou.
Joe rozložil ruky.
– Hoci aj mňa samého čosi podobné zaujíma, myslím, že ak žijeme v slobodnej krajine, musíme počkať do večera. Mister Robinson nám sľúbil, že dlhšie nebude tajiť, čo vie. Napokon obaja dnes prídu k vám na bridž, pravda? Možno sa niečo dozvieme včaššie.
– Keď sa vám zunujú karty, nech sa páči prísť ku mne! – Irving chytil Gilburna pod pazuchu: – Pán Alex bude oddnes mojím hosťom a myslím, že po bridži príde sem a už nás neopustí až do svojho odchodu.
– Ďakujem veľmi pekne… – Joe sa usmial. – Pousilujem sa obohatiť svoje skromné poznatky o vaše obrovské vedomosti.
Prídeme všetci približne o štvrtej… – povedal Gilburne. – Austin zbalí veci pána Alexa a privezie jeho auto do vašej garáže… – Obrátil sa na Joea: – Nemusíte na to vôbec myslieť. Služobníctvo vás „prenesie“ z jedného domu do druhého a všetko vás tu bude čakať. Kedysi sme si neraz takto odovzdávali hostí, ktorí boli našimi spoločnými priateľmi.
Joe poďakoval a vedno s Gilburnom sa rozlúčili s Norford Manorom. Irvingovi prisľúbili, že o štvrtej sa znovu ukážu. Kempt podišiel k Joeovi Alexovi, ktorý už sedel za volantom, naklonil sa k nemu do okienka a povedal:
– Nemôžem zabudnúť, čo ste povedali o tom nebezpečenstve, ktoré hrozí domu. Nepohnem sa odtiaľto do vášho príchodu. Môžete so mnou počítať… ak, pravdaže, celá tá záležitosť nie je nezmyslom.
– Aj vy môžete počítať so mnou… – povedal Joe vážne. – Len čo diabol urobí ďalší pohyb, dolapím ho a oslobodím tento dom od strašných dohadov, ktoré sa rodia v hlave jeho obyvateľov, hoci predstierajú, že sa nič nedeje a že si nič nerobia z hlúpych žartov. Nevedel som nič o Norford Manore, ani o jeho diablovi. Chcel som napísať detektívku a odcestovať do Grécka. Vtedy ste, páni, prišli za mnou a požiadali ma, aby som voči tomu diablovi zasiahol ako archanjel Gabriel s ohnivým mečom. Obávam sa, že to nebude najľahšia úloha v mojom živote, ale dohrám ju do konca.
Zakýval Kemptovi a stlačil plynový pedál. Auto sa ticho pohlo a o chvíľu zmizlo v aleji, ktorá miernymi serpentínami klesala dolu. Stromy hýrili farbami skorého leta.
Ale až keď zastali v podjazde pred Valley House, Alex si nejasne uvedomil, že urobil chybu.
V dlhej scéne, ktorá sa odohrala pred jeho očami v Norford Manore, došlo k nejakému omylu. Čosi nesúhlasilo s ostatným! Čo? Pošúchal si čelo, vysadol z auta a mlčky vošiel spolu s domácim pánom do tmavej kamennej dvorany…
… Áno, bol to fragment čohosi, čo ktosi z nich povedal… Spočíval na okraji vedomia, útočil na myseľ a násilne sa dobýjal do brán mozgu…
Joe nemohol tento fragment zachytiť, a pritom si veľmi dobre uvedomoval, že keby pochopil to, čo nemôže postrehnúť, pochopil by zrazu všetko, a preto sa pobral do svojej izby so srdcom plným zúfalstva.
(16)
OTECKO! OTECKO!!! OTECKOOO!!!
– Rober! – povedal Alex a pozrel na hodinky. Bolo trištvrte na štyri aj päť minút. Všetci štyria vstali od stolíka.
Ani lunch ani bridž u sira Alexandra dnes neprebehli v priateľskej pohode.
– Pôjdeme? – Joan na chvíľu podišla k otvorenému oknu. – Viem, prečo mám tak rada tvoj dom, ujko. Nie sú tu tie prekliate mreže. Norford Manor je ako väzenie… Nie, ako klietka! A v noci ktosi obracia obrazy tvárou k stene! – Bola veľmi bledá a pery sa jej chveli. Pokoj, ktorým sa vyznačovala ráno a potom aj pri jedle a pri hre v karty, zrazu zmizol. – Polícia by s tým konečne mala niečo urobiť!
– Poďme… – Nicholas ju chytil pod pazuchu. – Páni, aj vy idete, pravda? Malá prechádzka nám nezaškodí. Neznervózňuj sa, maličká… Blíži sa búrka, a preto sme všetci trochu podráždení. To je iba taká malá zábava elektriny v ovzduší s elektrinou v našich sivých bunkách.
– Pre každý prípad si vezmime plášte… – Gilburne zazvonil na Austina, a potom sa malá skupinka pobrala cez lúku k bráničke v múre.
Alex letmo pozrel na ďaleký dom na skale, ktorý vyčnieval nad lesom. V malých oknách Norford Manoru sa naďalej odrážala modrá obloha, ale vzduch zmenil farbu a viselo v ňom čosi hrozné.
– Neviem, čo mi je… – Joan pukla prstami ako malé dievčatko, ktoré ukazuje, čo sa práve naučilo. – Dobre, že Thomas tam zostal… Ale napokon… netreba si z toho nič robiť… Zbytočne ste nás vystrašili. – Obrátila sa k Alexovi, ktorý kráčal za ňou. – Toľko som toho o vás počula, až sa mi hneď zazdalo, že Norford sa musí stať miestom čohosi príšerného, čohosi, čo človek nachádza vo vašich knihách: múdry vrah a tajomný kruh… Viete, o čo mi ide? Vy ste sem prišli aj odídete, veď nič sa nemôže stať… dúfam… – dodala tichšie. Potom dvihla hlavu. – Všetci by sme mali odtiaľto odísť. Neviem prečo, ale mám pocit, že starej mame nič nehrozí… Ona by mohla zostať… Nemali by sme tu byť… Chcem odtiaľto odísť, Nik. Vezmime otecka a odíďme do Londýna.
– Obávam sa, že som najposlednejším človekom na svete, ktorý by tvojho otca o čomkoľvek presvedčil… – usmial sa Nicholas. – Ak upadneme do hystérie, asi urobíme práve to, o čo ide nášmu vtipkárovi. Pravdaže, ak chceš, o päť minút po príchode do Norford Manoru vytiahnem auto z garáže a môžeme odísť. Napokon prichádzam sem iba preto, aby som pokojne pracoval a videl ťa s radosťou behať po lese. Ak je to ináč, potom celá zábava nie je pre mňa hodna ani pol pence.
Lúka sa skončila. Prešli bráničkou a vošli do lesa.
– Mohli by ste mi predsa len povedať, prečo ste tak skoro išli do jaskyne? – Alex sa pýtal pokojne, ale vyznelo to ako výzva. Nicholas hneď odvetil:
– Pravdaže by som mohol. Ale chcel by som ešte počkat do večera. To, čo zamýšľam dodať k svojmu rozprávaniu, vyžaduje si ešte… – Nedopovedal. – Ale počkajme do večera! – Usmial sa. – Nehnevajte sa, prosím, ale nie som až taký citlivý ako moje malé žieňa… – Objal Joan, no hneď ju pustil, akoby sa zahanbil, že si na verejnosti toľko dovoľuje. – Verím, že Joan sa upokojí, keď vojdeme do domu a všetko bude po starom. Viete, toto prostredie jej najlepšie prospieva pred veľkými pretekmi a ja sám tu musím vyriešiť niekoľko koloristických problémov. Tunajší svet má magické farby a chcem ich pochopiť. V bielobe týchto skál a zeleni lesov je čosi, čo dovedna dáva vzduchu celkom inú štruktúru než kdekoľvek inde. Možno sa mi to iba zdá. Ale na tom nezáleží. Najvyššou pravdou v umení je presvedčenie.
– Ach, iste máš pravdu, som hysterická… – Joan vystrela svoju srnčiu postavu. – Až prídeme k nám, urobím vám všetkým dobrý, silný čaj. Pán Alex sa s oteckom pozhovára o rohoch a kopytách a ujko Alexander, Thomas, ty a ja sa niečo zahráme, a možno tá búrka nakoniec príde, lebo konečne musí prísť, a… všetko bude skvelé. – Pousmiala sa. – Dobre, že všetko služobníctvo išlo do Blue Medows. Zahrám sa na dobrú gazdinú, žene kuchyňa vždy vracia rovnováhu.
Gilburne, ktorý šiel vedľa nich, ticho poklepávajúc svojou neodmysliteľnou palicou, zrazu dvihol hlavu.
– Celý ten optimizmus by bol celkom odôvodnený… – povedal ticho, – lenže mister Alex vôbec neverí v Patriciinu samovraždu.
– Čože? – Nicholas nespomalil krok, ale v jeho začudovaných očiach Joe vyčítal takmer odpor. – Myslíte to vážne?
– Žiaľ. Okrem mnohých dôkazov, ktoré by sa v krajnom prípade dali vyvrátiť, vidím jeden nevyvrátiteľný. Myslím, že celkom s istotou môžem tvrdiť, že pani Lynchová nespáchala samovraždu. Ale neobviňujem miestnu políciu ani koronera, ani porotu, ktorá potvrdila vyšetrovanie. Môj dôkaz je povahy dosť… subtílnej, ak sa možno tak vyjadriť.
– Z čoho to vyvodzujete? – Nicholas bol teraz možno po prvý raz odvtedy, ako ho Alex stretol, dospelým mužom, a nie rozčuchraným, nezodpovedným umelcom správajúcim sa trochu ako veľké roztopašné dieťa.
– Ako viem… – Joe na neho pokojne pozrel, – aj vy máte svoje malé tajomstvo. Dovoľte mi, prosím, aby som svoje tajomstvo prezradil až vtedy, keď to vyšetrovaniu najväčšmi prospeje.
– Ale to znamená, že vrah je medzi nami, – povedal Robinson s odzbrojujúcim začudovaním. – A ak je medzi nami… – Nedokončil načatú myšlienku. – V každom prípade Joan dnes stadeto stoj čo stoj odíde a nevráti sa do tejto diabolskej diery, kým sa všetko nevysvetlí. Vrahovia nie sú primeranou spoločnosťou pre ženy, dokonca ani pre také, čo môžu rýchlejšie utekať ako iné.
Posledné, zdanlivo žartovné slová povedal vážne a znovu pozrel na svoju ženu.
– Odídem s tebou a vo dne v noci budem na teba dávať pozor, kým polícia nedolapí toho človeka. Niet dôvodu, aby som tu zostal. Nie som detektív a ničomu nerozumiem. Som tu zbytočný a nikto nepovie, že som zbabelec. Zato ti môžem prisľúbiť, že aj vtedy, keď budeš trénovať, budem sedieť na tribúne. – Obrátil sa k Alexovi. – No dobre, ale prečo polícia na to pokojne pozerá?
– Lebo keby pozerala nepokojne, asi by nič nedosiahla, – odvetil Joe trochu fádnejšie, ako chcel. – Vrah bol veľmi prešibaný… – dodal živšie. – Taký prešibaný, že všetko narafičil tak, aby sa to vyšetrovalo iba ako samovražda. Napokon sám ste to videli. Našťastie, či na nešťastie, tým neskončil. Koná ďalej, hoci ešte nevraždí. A ak si myslíte, že mám niečo proti tomu, aby sa všetci terajší obyvatelia Norford Manoru rozišli a nič sa nestalo, tak len vari preto, že teraz diabol koná v mieste, ktoré poznám, a neskôr bude konať na iných miestach, ktoré neviem určiť. Veď ťažko budete môcť byť všetci donekonečna pod policajnou ochranou. Okrem toho tá pekelná záležitosť nedáva nijaké podklady, aby sa začalo nanovo vyšetrovať. Je teraz bez chyby.
– Kto?
– Diabol.
Všetci na chvíľu zmĺkli. Chodník sa zakrúcal.
– Polícia naozaj nezamýšľa zasiahnuť? – Nicholas pokrútil hlavou. – To znamená, že všetci sme jednoducho vydaní napospas diablovi. Spoliehate sa iba na to, že pri niektorom nebožtíkovi urobí nejakú malú chybu a odhalí sa. A čo, ak sa neodhalí?
– Potom sa ocitneme zoči-voči záhadným vraždám, ktoré sa nepodarí policajným orgánom rozriešiť… – Alex sa už celkom ovládol, hoci sa mu ťažko vyslovovali tieto slová. Vyslovil ich prvý raz v živote. – Viete predsa, že aj také prípady sa stávajú. A pokiaľ ide o políciu, zatiaľ aspoň toľkoto: polícia som ja. A keby sir Alexander a pán Kempt nebrali vážne obrátenie obrazu v minulú nedeľu, ani ja by som tu nebol. Pravdaže som schopný zariadiť, aby pred Norford Manorom stál policajt a dvadsať iných sa ubytovalo vo všetkých voľných izbách v dome. Ale nepomôže to odhaliť vraha a ten naďalej zostane neznámy. Aj keby ste sa všetci rozutekali, zostane tu sama pani Elizabeth s doktorom, ošetrovateľkou a služobníctvom. Neviem, čo sa potom stane. Celá ťažkosť spočíva v tom, že ak všetci odídu do Londýna, najpravdepodobnejšie sa nič nestane a vyšetrovanie sa dostane na mŕtvy bod. Lebo z údajov, ktoré mám o smrti pani Patricie Lynchovej, môžem absolútne presne urobiť záver, že bola zavraždená, ale v tejto chvíli nikto na svete nemôže nikomu dokázať, že ju zavraždil. Jednoducho chýbajú údaje. Keby som sem bol prišiel pred mesiacom, hneď po tragédii, možno by som vedel povedať čosi viac. V tejto chvíli stojím zoči-voči rovnici o sto neznámych a poznám niekoľko neistých údajov. Ale som len človek. A pretože som človek, ktorý roky bojuje proti zločinu, som zúfalý. To je všetko.
– Ale nemáte nejakú teóriu? Joan mi hovorila, že vždy máte nejaké teórie, ktoré sa spočiatku zdajú absurdné, ale potom sa ukáže, že sú správne a zázračne sa potvrdzujú.
– Vaša pani bola ku mne priveľmi láskavá. Mávam svoje teórie a zavše sa potvrdia, lebo sa opierajú o elementárnu logiku. Ale logika si vyžaduje údaje, motívy a eventuality. Čo v tejto chvíli viem, nestačilo by ani na to, aby osobu, ktorú mám na mysli, mohli čo len na pol hodiny uväzniť.
– Koho máte na mysli? – spýtal sa Gilburne tak rýchle, že Joe podvedome otvoril ústa, aby odpovedal na jeho otázku, ale včas sa spamätal a odvetil:
– Sir Alexander, ste právnik a viete, že aj človek, ktorý verejne podozrieva iného človeka, že spáchal zločin, a nemôže to náležite logicky dokázať, je previnilcom, hoci menšieho kalibru. V tejto chvíli som bezradný, viem už veľa, možno viacej, ako by vyplývalo z toho, čo hovorím. Ale niekoľkým jeho ťahom nerozumiem. Ale zhodovať sa predsa musia. V každom prípade, len čo sa ubytujem v Norford Manore, naozaj sa pousilujem niečo urobiť. A môžete si byť istý, mister Robinson, že ak aj dnes odtiaľto odídete, dopočujete sa o výsledku môjho vyšetrovania. Lebo v tejto chvíli by ma diabol musel vari zabiť, aby ma prinútil prerušiť toto vyšetrovanie!
Joan pozrela na Joea. V jej očiach zbadal úprimnú prosbu.
– Budeme vám všetci naozaj veľmi povďační… – povedala ticho. – Je to príšerné, keď s takou istotou hovoríte o tom diablovi a o smrti tety Patricie…
Vyšli z parku. V diaľke sa ukázal Norford Manor, ktorý sa vynímal nad oboma rozľahlými časťami parku. Na vzdialenej terase ako maličká figúrka z porcelánu pohybovala sa postava ženy a zvŕtala sa okolo čohosi, čo nemohli ešte dobre rozoznať, ale o čom vedeli, že je to stará pani, sediaca v kresle. Joan si vydýchla.
– Našťastie je všetko v poriadku… Taká som podráždená, že som sa všetkého začala báť… Agnes je pri starej mame… Dobre, že ste s nami, mister Alex… – Pozrela na Alexa takmer úpenlivo, akoby ho prosila o opateru a ochranu pred čímsi, čoho sa bála a čomu nerozumela.
– Myslím, že sa v prvom rade pôjdeme vykúpať. – Nicholas pozrel na oblohu. – Nepamätám si takýto sparný deň…
Nedokončil, lebo spomedzi stromov vybehol pekný alsaský ovčiak, zastal, pozrel na idúcich a potom sa pokojne vrátil k mladému uniformovanému mužovi, ktorý pomaly kráčal hore a približoval sa k domu od lesa.
– Čo sa deje, seržant? – zakričal Gilburne, ktorý ho zrejme poznal. – Nie ste v Blue Medows? Veď tam dnes máte davy ľudí.
– Máme, sir… – seržant zastal, nadvihol si čiapku a utrel si spotené čelo. – Práve preto som tu. Každoročne sa tam zíde aj zopár pochybných indivíduí, a pretože Valley House a Norford Manor sú jediné domy v najbližšom okolí, kde by sa zlodej mohol obohatiť, lebo služobníctvo má v tento deň voľno, nuž… – rozložil ruky, usmial sa, zasalutoval a pobral sa ďalej, usilujúc sa oblúkom obísť dom.
Joe pozrel na dom. Bol dokonca spokojný, že urastený seržant a jeho pekný pes sa tu prechádzajú. Aký to však malo význam? Diabol nebol stvorením, ktoré by sa bálo psov a policajtov. Znovu pozrel na dom. Ošetrovateľka prešla cez terasu a zmizla v domových dverách. Aj zo vzdialenosti niekoľkých sto metrov jej zlatoryšavé vlasy zasvietili na slnku, akoby boli z kovu.
– Servus, Thomas!
Joe odvrátil hlavu a pozrel na Nicholasa, ktorý po týchto slovách zakýval rukou približujúcemu sa Kemptovi, oblečenému do bieleho kúpacieho plášťa. Prichádzal bosý cez chodník a potriasal hlavou, z ktorej padali strieborné kvapky.
– Zázračná voda! – zvolal. – Musíte do nej hneď všetci vojsť! Ponoril som sa na pár minút a som ako znovuzrodený.
Podišiel k nim.
– Ako sa vydaril bridž, sir Alexander? Joan zasa vyhrala?
– Zasa…
Alex sa prudko odvrátil.
Od domu zaznel tlmený výstrel. Joe sa bez rozmýšľania rozbehol. Pritom zbadal postavičku v bielom, ktorá vybehla na terasu, začala sa dívať vpravo a ukazovať čosi rukou. Okná Irvinga Ecclestona. Joe Alex o dušu uháňal hore.
– Otecko! – začul za sebou vysoký ženský výkrik. Kútikom oka zbadal seržanta Clarrencea, ktorý sa tiež rozbehol. Pes utekal popri ňom. Seržant v behu vytiahol revolver z puzdra na opasku.
Joea ktosi predbehol, akoby nebol dospelým, vytrénovaným mužom, ale starcom, ktorý ledva prepletá nohami. A predsa vedel, že uteká veľmi rýchlo.
Joan Robinsonová bežala bosá. Aj to si podvedome uvedomil. Predbehol ju vtedy, keď si vyzúvala topánky s vysokými podpätkami. Hnala sa ako uragán, nedbajúc na svah, úpal a šaty. Dokonca aj v tejto chvíli, keď utekal celý zdesený a s príšerným pocitom istej porážky, obdivoval ju. Kým on stihol prebehnúť tri štvrtiny vzdialenosti, vybehla na terasu a zmizla v čiernom otvore otvorených domových dverí.
Agnes Stonová stála na terase, bola smrteľne bledá a pritískala si ruky k prsiam.
– Tam! – kričala. – Hore!
Joe hneď skočil na najvyšší schod, potkol sa a na chvíľu stratil rovnováhu. V zlomku sekundy, keď bol obrátený k ceste, ktorú prebehol, zbadal, že seržant Clarrence je už celkom blízko. Hlavnou alejou utekal Nicholas a za ním, trochu vzadu, Kempt, ktorému sa nohy plantali do plášťa. Ešte ďalej, smiešne sa kolíšuc a rýchle sa podopierajúc palicou, približoval sa Gilburne.
Tento obraz sa Joeovi iba mihol pred očami. Ale aj to mu pomohlo, aby znovu získal chladnokrvnosť.
– Zostaňte tu a strážte oba východy! – zakričal pribiehajúcemu Clarrenceovi. Narovnal sa, vbehol do haly a siahol pritom do zadného vrecka. S revolverom v ruke bežal ďalej.
Zhora doliehali prudké údery, akoby niekto bubnoval na poplach.
Bežal za týmto búchaním, preskakujúc tri schody naraz. Joan Robinsonová zúfalo vzlykala a drobnými päsťami búchala na dvere pracovne svojho otca.
– Otecko!… Otecko!!!… Oteckooo!!!…

RAZIA NA TOHO, KTORÉHO NEBOLO
Všetko sa odohralo tak rýchlo, že neskôr sa Joe len veľmi ťažko rozpamätal na podrobnosti týchto niekoľkých minút. Vybehol po schodoch a ocitol sa pri Joan.
– Otecko! Otecko!!! Oteckooo!!!
Mierne, ale pritom energicky ju odstrčil a zohol sa ku kľúčovej dierke. Kľúč v nej nebol. Hoci vonku bol slnečný deň, v izbe horelo svetlo. V nízkom kruhu lampy stojacej na pracovnom stole zbadal Alex iba to, čo nechcel zbadať: ľudskú hlavu opretú o dosku písacieho stola, akoby Irving Ecclestone niečomu načúval, s uchom priloženým k papierom pred ním. Tvár mu nebolo vidieť, mal ju obrátenú k oknu.
– Je tam? – spýtala sa Joan, lapajúc vzduch.
Alex bez slova prikývol hlavou. Už bol pri nich aj Nicholas Robinson. Zdola doľahli rýchle kroky a tresnutie dvermi. Potom niekto bežal hore.
– Vyvaľte tie dvere! – kričala Joan hystericky. – Je tam. Nik! Vyvaľte tie dvere. Nepočujete?
Joe odstúpil od dverí, aby sa mohol rozbehnúť. Vtom sa na konci schodov ukázal Kempt v rozopnutom kúpacom plášti, bolo mu vidieť atletickú hruď a mokré belasé plavky. V jednej ruke držal bubienkový revolver a v druhej malé vrecko s nábojmi, ktoré idúcky rýchlo strkal do bubienka.
Joe sa vrhol na dvere a odrazil sa od nich. Trochu zastonali, ale nepovolili.
– Skúsme spolu! – Kempt položil revolver na stôl vedľa gule s kvetmi a stal si k nim. Spolu podvážili ťažké dubové dvojité dvere. Ozval sa tichý škripot. Dvere sa zachveli, ale nepovolili. Takmer naraz vrazili do nich plecami. Jeden rám obitý plechom oblušujúco zaprašťal a dvere sa vyduli dovnútra. Hore sa ukázala úzka škára. Joan stála pod stenou s rukami na lícach, vyzerala ako vydesené dieťa.
– Ešte, naraz! – Vrazili do dverí so zúfalou silou, ktorá sa rodí v človeku, keď nastane krajná nevyhnutnosť. Zámka praskla a dvere sa otvorili. Joe, ktorý bol v strede, vletel do izby a ledva sa udržal na nohách. To, čo zbadal, stačilo, aby veľa pochopil.
Bleskurýchle sa otočil a chytil Joan, ktorá odstrčila oboch mužov a vpadla do izby za ním.
Joan mu znehybnela v rukách. Potom, nespúšťajúc oči zo sediaceho, ticho povedala:
– Nežije, pravda? Môžete ma pustiť. Nebudem vôbec prekážať.
Joe ju hneď pustil a podišiel k písaciemu stolu. Sklonil hlavu, ale vzápätí ju aj dvihol.
– Váš otec zomrel hneď… – prehltol slinu. – Musím vás požiadať, páni, aby ste sem nevchádzali. Je mi to naozaj nepríjemné, ale ani vy, Joan… aspoň zatiaľ nie… – Pozrel na Nicholasa. – Musíte všetci vyjsť z domu do záhrady… najlepšie za záhradníkov domček… Ak… Ak to nebola samovražda… vrah musí byť ešte v dome. Preto tu, Joan, zatiaľ nemôžete zostať. Ani páni…
Zbadal Gilburna vo vyvalených dverách. Slávny advokát držal teraz palicu v ľavej ruke. V pravej mal revolver malého kalibru. Joe si letmo pomyslel, že málo sa medzi týmito ľuďmi hovorilo o nebezpečenstve, ale pritom každý naň veľmi myslel, keď akýmsi magickým spôsobom zo štyroch mužov nachádzajúcich sa v izbe traja mali pri sebe zbraň. A bol tu ešte aj piaty… tiež stískal v ruke revolver. Ale už nikdy z neho nevystrelí.
– Ja tu ešte chvíľu musím zostať… – povedal Gilburnovi. – A vy buďte taký láskavý, zíďte dolu a zavolajte políciu. Kde môže byť teraz doktor Duke? Možno sa bude dať chytiť nejaký iný doktor. Nech okamžite príde. A vy ostatní sa musíte teraz vzdialiť z domu… – Pozrel na Joan, ktorá odvrátila hlavu a začala ticho plakať, skrývajúc tvár na hrudi muža, ktorý ju nevdojak hladkal po vlasoch a šepkal:
– Ticho, maličká, ticho, ticho, ticho…
– Chcel by som, aby sa všetci prítomní zhromaždili za záhradníkovým domčekom a nevzďaľovali sa odtiaľ. Ak to nie je samovražda, vrah tu naďalej musí byť a môže hroziť nebezpečenstvo… – Dal znamenie Nicholasovi, ktorý nebadane prikývol hlavou a odvádzal von plačúcu Joan.
Kempt vyšiel za nimi. Na prahu na chvíľu zastal.
– Nemyslíte si, že by som mal zostať tu? Som ozbrojený a…
Joe potriasol hlavou.
– Nie. To je už záležitosť polície. Choďte za nimi. Tam sú tri ženy a môžete sa im zísť, ak by k dačomu došlo… A kde máte zbraň?
– Bože! Položil som ju na stôl pri schodoch! – Thomas vybehol. Joe ešte chvíľu počul jeho kroky na schodoch. Potom sám podišiel k dverám a zastal. Dolu v hale Gilburne čosi hovoril do telefónu.
Alex sa vrátil a poobzeral sa po izbe. Potom podišiel k oknu, otvoril ho a vyzrel von. Bolo to okno, ktoré bolo obrátené nie k úžľabine, ale k hlavnej aleji parku. Hneď pod ním bola terasa.
Uvidel seržanta Clarrencea, ktorý sa pokojne prechádzal pred domom. Pes chodil vedľa neho, akoby ich oboch spájala neviditeľná niť, ktorú nemožno ani skrátiť ani predĺžiť. V policajtovej ruke uvidel matne sa lesknúcu oxidovanú hlaveň služobného revolvera Smith & Wetson.
– Všetci sú už za záhradníkovým domčekom? – zakričal Joe. Clarrence zastal.
– Áno, pane.
– Okrem toho ste nikoho nespozorovali?
– Nie, pane.
– Dobre. Hneď zídem dolu.
Odostrel druhé okno, čo viedlo k priepasti a Diablovej skale. Potom pomaly podišiel k písaciemu stolu. Pred Irvingom Ecclestonom a pod jeho nevládnou hlavou ležalo niekoľko popísaných listov papiera. Vedľa nezatvorené plniace pero. Naboku niekoľko kníh. Joe sa rýchlo nahol. Nie. Tentoraz diabol nechcel zanechať svoju vizitku.
Opatrne, končekmi prstov dvihol starý obal knihy natiahnutý na tenkú doštičku. Bodin: Demonomanie des sorcier – nádherný, zriedkavý exemplár prvého vydania z roku 1575.
Odišiel od písacieho stola a poobzeral sa okolo seba. Potom vytiahol z vrecka revolver, ktorý si tam vopchal, keď útočil na zamknuté dvere. Kútikom oka zbadal nejaký pohyb v rohu izby a bleskurýchle ta namieril hlaveň.
Dlhý, zelený had sa pomaly plazil po svojom umelom stromčeku zasadenom uprostred terária. Na dne, medzi kameňmi ležal druhý had, zvinutý do niekoľkých prstencov, na ktorých spočívala hlava. Alex chvíľu mlčky na nich hľadel.
Pocit, ktorý sa ho zmocnil, keď počul výstrel, zrazu pominul, akoby sa bol prebral zo zlého sna. Doteraz konal automaticky, hovoril, ale vlastné slová neprenikali do jeho vedomia, vedel, že existuje, že beží, udiera do dverí, vydáva pokyny bezradne pozerajúcim, zdeseným ľuďom. Ale on sám sa nachádzal v celkom neskutočnom stave. Stalo sa to, čo sa nemohlo stať… čo sa nemohlo stať… Čo sa nemohlo stať…
Potriasol hlavou. Znovu ostro vnímal skutočnosť, v mozgu sa mu zapálilo tisíce malých prenikavých žiarovôčok. Znovu sa mu vo vedomí ozvali poplašné zvončeky. Teraz musel konať rýchlo, čo najrýchlejšie. Ešte raz pozrel na písací stôl. Ale obhliadka nebola najdôležitejšia. Dlhý pruh krvi, tečúcej zo sluchy mŕtveho na písací stôl a miznúcej za jeho okrajom, začal už tuhnúť. Joe ešte raz prebehol očami po izbe, usilujúc sa zapamätať si každý, aj ten najmenší detail. Potom vyšiel a s revolverom v ruke schádzal dolu, podchvíľou zastal a napäto pozeral a počúval, pripravený okamžite zaútočiť, keby ho dakto napadol.
Keď vyšiel na terasu, nevidel nikoho okrem seržanta Clarrencea, ktorý sa ďalej prechádzal pred domom, spomaľoval a zrýchľoval krok, ale nespúšťal pritom oči z východov, ktoré mu Joe prikázal strážiť. Joe, ktorý vedel, že Clarrence mení tempo, aby sťažil mierenie prípadnému strelcovi, odvrátil sa a prezrel si všetky okná, na ktoré dovidel. Potom sa pobral k seržantovi. Mal nepríjemný dojem, že plecia mu narástli na obrovský terč, do ktorého by celkom poľahky trafilo hocijaké dieťa. Ale zároveň túžil, aby človek skrytý v dome (ak bol v dome ukrytý človek!) začal nejako konať alebo zaútočil. Potom by bolo všetko jasné.
Išiel pomaly a uvedomoval si, že sa neriadi zdravým rozumom, ale že sa ako malý hanbí za svoj strach.
– Sir Alexander Gilburne sa spojil s naším veliteľstvom v meste. O niekoľko minút by tu mali byť. Povedali, že okamžite to oznámia Londýnu. Vyzerá to tak, že zo Scotland Yardu im prikázali, aby ich informovali o každej udalosti, čo sa tu stane…
– Áno… – Joe stál s revolverom v ruke a na pleciach cítil slnečnú žiaru; slnko pálilo, hoci sa už končilo popoludnie. – A doktor?
– Telefonoval aj lekárnikovi v Blue Medows. Doktor Duke tam každú nedeľu chodí na bridž. Aj tentoraz tam bol, ale cítil sa zle a odišiel o jednej, to znamená pred tromi hodinami.
– Kam odišiel?
– Sirovi Alexandrovi povedali, že domov.
– Domov? To znamená sem?
– Áno, pane. Možno mal cestou nejakú poruchu alebo ho zle rozumeli.
– To sa dozvieme. – Joe znovu pozrel na mŕtve okná domu. – Myslím, že poprosíme sira Alexandra a pána Kempta, aby držali stráž pred domom. Obaja sú ozbrojení. A my vojdeme dnu aj so psom. Netreba strácať čas…
Chcel ešte čosi dodať, ale nedodal, lebo medzi stromami sa ozval charakteristický hukot motora idúceho so zaradeným prvým rýchlostným stupňom. Potom hukot stíchol. Auto sa dostalo na rovinu. Onedlho sa doktor Archibald Duke ukázal za volantom auta, ktorým pred tromi hodinami odišiel z Blue Medows do Norford Manoru vzdialeného štvrť hodiny autom.

ČLOVEČE, ČO ODO MŇA CHCEŠ?
– Človeče, čo odo mňa chceš? – spýtal sa unavene Benjamin Parker a takmer znechutene pozrel na Alexa. Stáli oproti sebe v pracovni Irvinga Ecclestona, ktorého mŕtvola už dávno zmizla za vylomenými dvermi; vyniesli ju dvaja urastení poslucháči lekárskeho ústavu New Scotland Yardu.
– Chcem iba jedno… – Ani Joe nevyzeral najlepšie. Na jeho tvári sa zračilo také veľké napätie, že to vyzeralo, akoby na nej zamrel kŕč bolesti. – Chcem, aby si dokončil to vyšetrovanie a dovolil mi pochopiť, čo sa tu vlastne stalo.
– Čo sa stalo?! Chlapík zomiera vo vlastnej pracovni, v ktorej sa zamkol na kľúč, zabil sa vlastným revolverom, expertíza to potvrdzuje – odtlačky prstov i náboj v hlavni. Aj ty sám môžeš pod prísahou vypovedať, že vo chvíli výstrelu okrem neho nebol nikto v dome. Preklepali sme tento dom a nenašli sme nijaký tajný prechod, chodbu alebo nejaký iný spôsob, aby sa dalo z domu nebadane vyjsť. Všetky okná sú zamrežované a jediné dva východy vo chvíli nešťastia boli pod tvojím dohľadom. Navyše, akoby zázrakom, na mieste bol aj seržant polície so svojím policajným psom. Prehľadali ste celý dom. Nikto v ňom nebol. Celý okolitý terén bol obkľúčený a prehliadnutý už po pol hodine… Fyzicky nemohol toho človeka nikto zabiť. Ba nemohol ho nikto zabiť ani znútra. A to už nehovorím, že určite zahynul guľkou z revolvera, ktorý držal v ruke. Aby prípad bol ešte jasnejší, prozreteľnosť kázala tomu človeku cez deň pracovať pri zamknutých dverách a spustených roletách… V izbe neboli nijaké tajomné prístroje ani nič také, čo sa hojne vyskytuje v detektívkach. Nijaké automaty, prepadliská, výťahy. Nič, čo by mohlo spochybniť samovraždu! Nikto na svete nemôže o tom ani len zapochybovať, ak sa nechce vystaviť večnému posmechu. Pokiaľ ide o moju maličkosť, dobre vieš, že som s tebou riešil najrozmanitejšie zamotané prípady. Ale nechceš mi vari povedať, že mi navrhuješ, aby som celý večer a potom i celú noc lúštil, čo fantastovia nazývajú absolútnou vraždou? Iba ak by to bol urobil sám diabol. Ale v takom prípade si musíš vziať na pomoc kňaza, nie policajta. Raz darmo, moje kráľovstvo je z tohto sveta. Musíme zbaliť veci a odísť. A cestou napíšem hlásenie pre tunajšiu políciu. O pár dní sa zíde porota koronera a vynesie výrok… Tým sa prípad končí. Chceš mi vari ešte niečo povedať?
– Áno… – povedal Joe unavene. – Vôbec ti nemôžem vyčítať, že tak uvažuješ… Chcem… chcem ťa iba poprosiť o službu. Ešte všetkému nerozumiem… Istým spôsobom nemožno tomu rozumieť. Ale, Ben, prosím ťa súkromne, pretože si bol a si mojím priateľom a nikdy som nemal dôvod pochybovať o tvojom priateľstve… prosím ťa, aby sme tu ešte zostali a aby si ty svojou autoritou kryl všetky moje absurdné nápady. Prisľúb mi, že tu zostaneš so mnou i so svojimi ľudmi dovtedy, kým nepoviem, že sa vzdávam. Dobre?
Parker pokrčil plecami a zagánil na neho:
– Joe… Nemôžem! Veď to nemá nijaký zmysel. Je to tak, akoby si mi chcel nahovoriť, že nejaký človek v skutočnosti môže byť na dvoch miestach odrazu… Ale… – uvažoval, – videl som tvoje víťazstvá, Joe. Viem, že máš naozaj veľký talent. Poskytol si nám toľko služieb, že ti nemôžem odmietnuť, ak na niečom nástojíš. Ale ak hovoríš o našom priateľstve, potom súkromne ako priateľ ti musím povedať, že…
– Ďakujem… – prerušil ho Joe. – Nemusíš dopovedať. Viem, čo chceš povedať. Beriem ťa za slovo, Ben.
– Áno. Ale musíš mi iba presne povedať, čo odo mňa žiadaš.
– Musíme tých ľudí vypočuť. Je tu niekoľko bodov, ktorým nerozumiem a chcem si ich vyjasniť.
– A ak si vyjasníš tie body, čo potom?
– Potom možno… – Alex sa na chvíľu odmlčal. – Áno, veľmi dobre ti rozumiem. Musí to vyzerať idiotsky. Iste sa za mňa hanbíš, pravda?
– Ech… – Parker urobil neurčité gesto. – Iba si myslím, že si sa jednoducho dostal do slepej uličky už vtedy, keď ten úbohý Gilburne, ktorý túžil, aby samovražda jeho milej bola pre neho menej nepríjemná, prišiel za tebou a zapôsobil na tvoju obrazotvornosť s tými diablami. A teraz ťa tá istá obrazotvornosť núti k absurdným krokom. Ale pridobre ťa poznám a priveľmi si vážim tvoju inteligenciu, aby som nevedel, že to nepotrvá dlho. Som ti k službám… – Usmial sa, podišiel k Alexovi a položil mu ruku na plece. – Netráp sa. Všetko pominie. Na druhej strane nechápem, prečo túžiš nejakému celkom nevinnému človekovi prilepiť zodpovednosť za nepochybnú samovraždu.
Ale Joe akoby ho ani nepočúval, zahľadel sa na malú zelenú mušku, ktorá sa prechádzala po tmavej škvrne na písacom stole.
– Vidíš, Ben, – ukázal prstom na muchu, ale tá akoby sa dovtípila, že ukazuje na ňu, vzlietla, zakrúžila a sadla si na to isté miesto, z ktorého odletela. – Belzebub bol bohom múch. Nie on jediný, i kyrenejskí uctievali Akaróna, boha múch, a Gréci Dia Myioda…
– Čože? – spýtal sa Parker. – Čo tým chceš povedať?
– Vonkoncom nič… – a Alex podišiel k písaciemu stolu. – Čo by si povedal na to, keby sme pokojne prezreli zásuvky? Napokon aj vtedy, ak prijmeš hypotézu samovraždy, vo svojej správe musíš uviesť možný motív. Pán Irving Ecclestone nebol jedným z tých bežných ľudí, ktorých smrť nezaberie v novinách ani dva riadky. Bol dedičom obrovského bohatstva, najväčším naším znalcom diabla a inkvizície a okrem toho otcom našej najslávnejšej ľahkej atlétky. Ak k tomu pridáš okolnosti, o ktorých sa tlač dozvie skôr, ako si to predstavujeme, i to, že jeho sestra pred mesiacom zahynula za rovnako tajomných okolností, nehovoriac už o tom, že na tejto rodine leží kliatba, ktorá, čuduj sa svete, splnila sa v desiatom pokolení, musíš si predstaviť ten rozruch, až sa zvesť o jeho smrti stane verejným tajomstvom. Už len preto ti radím, aby si bol dôsledný…
– Áno… – prisvedčil Parker. – Myslel som už na to. Ale v mojom povolaní sa tomu človek nevyhne. Napokon polícia nie je na to, aby zabránila dospelým, na vidieku žijúcim ľuďom spáchať samovraždu… Ale myslím, že máš pravdu. Musíme sa cez to prehrýzť až do konca. Verejnosť sa bude pozastavovať už na samotnom fakte, že tu došlo až k dvom samovraždám za jeden mesiac. Mal by som prípad dôkladne poznať.
Nečakal na Alexa a vytiahol vrchnú zásuvku písacieho stola. Rýchlo prezreli poznámky a papiere, v ktorých nebolo nič zaujímavé a týkali sa iba bibliografie. V druhej zásuvke nebolo takmer nič okrem pár listov zo zahraničia. Parker ich zbežne prehrnul. Joe otvoril zásuvku na druhej strane písacieho stola.
Vybral z nej balíček, poťažkal ho v ruke a vzápätí ho rozbalil. Chvíľu sa prizeral tomu, čo v ňom bolo. Potom ticho zahvízdal.
– Čo sa robí? – Parker hodil do zásuvky posledný list a podišiel k nemu. – Čo je to?
Alex opatrne vzal do vreckovky prvý z dvoch predmetov, čo boli v balíčku. Na prvý pohľad vyzerali ako kúsky dreva, zbežne opracované a naspodku vymodelované.
– Môžeš ich dať daktyloskopicky overiť, – zamrmlal Joe, – hoci by som sa stavil o neviem čo, že nebudú na nich odtlačky prstov… Sú vlhké… – dodal, potom zvraštil obočie a chvíľu nehybne stál.
– A čo je to? – Parker sa nahol a nechápavo pozrel na oba drevené predmety.
– Ak sa nemýlim, a hádam sa nemýlim, sú to práve tie diabolské nohy, ktorých odtlačky narobili taký zmätok v tomto dome…
– Chceš povedať, že to on robil odtlačky v jaskyni i v knihe svojej nebohej sestry… – Parker sa zrazu začal zaujímať o predmety. – Počkaj! – zvolal, – začínam tomu rozumieť.
– Čomu? – zdalo sa, že Joe na neho uprene hľadí, ale v skutočnosti boli jeho oči bezvýrazné.
– Vieš, že… – Parker sa na chvíľu odmlčal a potom rýchlo dodal, – to je, pravdaže, iba moja okamžitá hypotéza… Pomyslel som si, že tento človek, bláznivý démonológ, nakoniec… Všetci tak o ňom vravia… Mohol… mohol tak podľahnúť tej predpovedi, že sám… rozumieš?
– Chceš povedať, že zabil svoju sestru a potom seba, aby vykonal ortieľ vyrieknutý nad jeho rodinou pred stáročiami? Na to isté som myslel pred chvíľou…
– Naozaj?! To by potom naraz vysvetľovalo oba prípady. Si absolútne presvedčený, že Patricia Lynchová nespáchala samovraždu?
– Absolútne.
– A prečo?
– Práve pre tieto kopytá… – povedal Joe ticho. – Cyankáli si mohla priviezť, list nemusela zanechať, dvere mohla, nešťastnica, zamknúť na kľúč a položiť ho na stôl, ale nemôžem pochopiť, ako sa stalo, že na knihe, ktorú jej toho večera požičal sir Alexander Gilburne, našiel sa ráno odtlačok diabolskej nohy. Sama to istotne neurobila. Po prvé, nijaká diabolská noha sa v izbe nenašla. Po druhé, z psychologického hľadiska je neprijateľné, aby žena v psychickej depresii z celkom ľudských, pozemských dôvodov mohla premyslene odtlačiť diablovu nohu na knihe, ktorú si požičala, potom tú nohu vyniesla na také miesto, kde by ju nikto nemohol nájsť a ešte sa vrátiť a spáchať samovraždu. Napokon pre ňu ten symbol nemal nijaký zmysel. Ak aj pripustíme, že existujú veci, o ktorých ani netušíme, a tento symbol mal zmysel, ako potom vysvetliť, že znamenia sa opakovali po jej smrti? To by znamenalo, že Patricia mala spoločníka, ktorý zostal a konal ďalej. To je absurdný predpoklad, lebo, po prvé, samovrahovia nemajú spoločníkov, po druhé, ak jeden z milióna má spoločníka, nemohla ho mať žena, ktorá sem prišla po mnohých rokoch, v Norford Manore bola veľmi krátko a prakticky jedine Gilburne bol pre ňu blízkym človekom. A Gilburne zasa nemohol obracať portrét sira Johna v jedálni po jej smrti jednoducho preto, že nenocuje v Norford Manore. Teda Patricia Lynchová mohla spáchať samovraždu, ale bez tých diabolských kúskov, alebo mohla byť zavraždená, a vtedy by sa tie kúsky ukázali ako časť celkového plánu, v ktorom jej smrť bola iba časťou… Rozumieš?
– Rozumiem, ale to nevylučuje, že Irving Ecclestone mohol zabiť svoju sestru a potom spáchať samovraždu, pravda? Ba tým sa to potvrdzuje.
– Áno. To nemožno vylúčiť. Ale najprv musíme mať istotu, že Irving Ecclestone spáchal samovraždu. Ak ju nespáchal, jeho smrť, ako aj smrť jeho sestry patria do plánu nejakej tretej osoby, ktorú navrhujem stručne nazývať diablom.
– Ale veď Irving Ecclestone spáchal samovraždu! – Parker rozložil ruky a pokýval hlavou, akoby chcel povedať, že škoda presviedčať človeka, ktorý je tvrdohlavý ako baran a nechce uznať fakty. – Mám ti azda zopakovať, že človek, čo si strieľa do hlavy v absolútne prázdnom dome, v zamknutej izbe a robí to pred očami početných svedkov, z ktorých najmenej dvaja sú celkom dôveryhodní, nemôže byť zavraždený? Naozaj veríš v nadprirodzené sily?! Joe, človeče, povedz, čo odo mňa chceš?

TEN HAD PRI ŇOM LEŽÍ…
– Čo chcem od teba? Neviem, čo chcem od teba. Keby som to vedel, o päť minút by sme sa mohli rozlúčiť s týmto krásnym zákutím našej krajiny a odísť do menej krásneho Londýna, kde by sa mi možno včas podarilo dokončiť tú príšernú knihu a odletieť do Grécka… Ale prestal som tomu veriť. Nechajme túžby túžbami a radšej si to skúsme usporiadať.
– Budem šťastný, – zahundral Parker. – Keď usporiadaš to, čo máš usporiadať, okamžite odídeme. Tak mi hovorí predtucha…
S povzdychom si sadol do kresla oproti písaciemu stolu a znechutene pozeral na hada, ktorý sa plazil po dne klietky a podchvíľou sa hlavou dotýkal skla, akoby sa v tomto známom prostredí usiloval nájsť niečo, čo doteraz nevidel.
Alex vytiahol zásuvku písacieho stola, v ktorej predtým zbadal čistý papier na písanie, vytiahol jeden hárok a položil ho pred seba.
– Najprv by som chcel napísať mená všetkých osôb, ktoré bývajú v tomto dome, a potom zistiť, kde boli vtedy, keď došlo k zabitiu…
– Načo? – Parker odtrhol zrak od hada a otrávene pozrel na priateľa. – Veď sám môžeš odprisahať, že nikto z nich nezabil Irvinga Ecclestona.
– Božemôj… – Joe vytiahol vreckovku a utrel si spotené čelo. – Sľúbil si mi, že mi pomôžeš. Neprekážaj mi teraz…
– Ale veď… – Parker zmĺkol.
– Začnime služobníctvom… – Alex vytiahol pero. – 1. Joseph Rice – lokaj
2 Marta Cowleyová – kuchárka
3. Cynthia Rowlandová – chyžná…
A záhradník. Ako sa volá? –
Parker pozrel do svojho notesa.
– Field…
– Áno. 4. Záhradník Field. Koho máme ďalej? Zdravotnícky personál, ak ich možno tak nazvať. Čiže:
5. doktor Archibald Duke
6. Agnes Stonová, ošetrovateľka.
Teraz nasleduje rodina:
7. Joan Robinsonová
8. Nicholas Robinson.
Mohli by sme ešte, pravdaže, pridat sira Alexandra Gilburna, ktorému dáme číslo deväť. A tým sa náš zoznam končí.
– Veď do úvahy môže prichádzať aj niekto cudzí, – povedal Parker mimovoľne.
– Sám si povedal, že nemôže… – Alex sa nevdojak usmial a hneď zvážnel. Pozrel do okna. Nad pásmom zalesnených kopcov sa naďalej modrela bezoblačná obloha blížiaceho sa večera, ale zrazu sa na nej zjavil ďaleký záblesk.
– Búrka… – Parker si zhlboka vzdychol. – Konečne. Len aby nás neobišla a neprešla bokom… – Podišiel k teráriu, na dne ktorého teraz ležali zvinuté a nehybné hady. – Dokonca aj tieto tvory stratili už silu, zdá sa… – Sklonil sa nad ne. – Čo je to?
Alex dvihol hlavu sponad papieru, na ktorý v tejto chvíli kreslil malé, zdanlivo nič neznamenajúce znaky vedľa priezvisk.
– Čo sa stalo? Našiel si niečo?
– Áno. Vyzerá to ako pakľúč. Ten had pri ňom leží. Joe podišiel ku klietke a pozrel do nej.
– Nehryzú? Neštípu? – spýtal sa zástupca šéfa kriminálneho oddelenia detsky neisto, čo Alexa, pretože poznal jeho bezhraničnú odvahu v boji s ozbrojenými ľuďmi, takmer dojímalo. – Treba ho odtiaľ vytiahnuť…
– Skúsim to. – Joe otvoril dvierka klietky a prestrčil cez ne ruku. Jeden z hadov dvihol hlavu a zasyčal.
– Dávaj pozor! – povedal Parker.
Alex vzal kovový predmet do ruky a vtedy had zaútočil. Jeho hlava bleskurýchle vyletala a zrazila sa s chrbtom ruky. Joe potriasol rukou. Had padol na dno klietky, ticho zasyčal a podráždene stiahol krk k druhému útoku.
– Uštipol ťa? – Parker rýchlo zatvoril dvierka. – Hneď zatelefonujem po nášho lekára! – Pohol sa k dverám.
Alex ho zadržal:
– Tie hady nie sú jedovaté. A navyše ma neuštipol.
– Ukáž…
Na chrbte ruky boli iba dve malé sčervenené miestočká. Zuby, ktoré usmrcovali žaby a jašterice, nevládali prehryznúť ľudskú kožu.
– „Primálo síl máš, predsa si len diabol.
Zhoď ľudskú podobu a vzdiaľ sa, lezúc
škvrnitým bruchom po zemi, ty had!
Veď moja kliatba rozkáže aj peklu.
Ty prvý okúsiš jej moc…“

– povedal Alex ticho.
Nad skalami sa znovu zablyslo. Ozvalo sa ďaleké zahrmenie.
– Božemôj… – Joe potriasol hlavou. – Vieš, že potom nasleduje komentár. „Hrmot a blesky nad skalami. Tenibrarum princeps, deviatiarum et infirorum Deus, hunc Incubum, in ignis eterni abisum accipite… Skala ho pohlcuje.“ Nikdy som nevidel toľko chýb naraz, koľko ich je v tejto jedinej latinskej vete.
– O čom to hovoríš? – Parker siahol po kúsku opracovaného kovu, ktorý držal Alex v ruke. – O čom to hovoríš, Joe?
– To je úryvok z piateho dejstva hry Merlinovo narodenie, ktorej časť pripisujú Shakespearovi.
– Čože? – Parker potriasol hlavou a v prstoch obracal kovový predmet.
– Je to časť…
– Počul som. Ale čo je toto?
– Najpravdepodobnejšie kľúč.
– Iste. Má veľmi zaujímavý vzor, akoby sa hodil do starej komplikovanej zámky. Ale urobený je iba nedávno…
– Áno. A ak máme postupovať podľa tvojej teórie o šialenom démonológovi, ktorý zabil svoju sestru, tak by sa mal hodiť jedine do dverí izby, v ktorej zomrela Patricia Lynchová… – povedal Alex ticho.
– Čože? – Parker na neho začudovane pozrel. – Nepomyslel som na to…
– Hádam ho hneď vyskúšame. – Joe natiahol ruku a vzal priateľovi kľúč z dlane. Potom podišiel k dverám a skúsil kľúč otočiť vo vylámanej zámke. – Sem sa iste nehodí…
Vyšiel na chodbu, po ktorej sa prechádzal uniformovaný policajt. Obišiel ho a priblížil sa k dverám izby, ktorú mu včera Gilburne ukázal ako izbu Patricie Lynchovej.
– Ak si dobre pamätám rozmiestnenie izieb, hádam to bude táto…
Zastal a počkal, až Parker príde k nemu. Potom stlačil kľučku a nazrel dnu. Kľúč trčal z vnútornej strany dverí. Vytiahol ho a strčil do dierky pakľúč, ktorý našiel v klietke. Zámka sa ticho prekrútila tam i naspäť.
– Hodí sa! – Parker sám skúsil zamknúť i odomknúť, potom strčil kľúč do vrecka. – Prekliata búrka! – zahundral. – Celkom som zabudol na odtlačky prstov. Tá spara môže aj diabla vyviesť z rovnováhy.
– Nemyslím… – Joe vložil do zámky kľúč, ktorý bol v nej predtým, a pomaly sa vracal do Irvingovej pracovne.
– To ťa už vari absolútne presvedčilo? – Parker zastal uprostred izby. – Všetko je také jasné, že to nepotrebuje nijaký komentár. Zabil ju, potom seba. Od detstva bol precitlivený na diabla. Potom to prešlo v tiché bláznovstvo. Títo pokojní starší páni majú zavše čudné koníčky. Tento mu pomútil rozum. Napokon nič iné sa nemohlo stať. Nikto ho nemohol zabiť, v jeho izbe sa našli dôkazy, že bol vrahom.
– Veď práve to… – povedal Joe veľmi ticho. – Veď práve to.
– Nerozumiem ti. – Parker podišiel k Joeovi a položil mu ruku na plece. – Naozaj ti prestávam rozumieť. Vari po prvý raz v živote ti prestávam rozumieť, a to až tak, že neviem, ako sa mám s tebou rozprávať. Človeče! – mimovoľne zvýšil hlas. – Uvedomuješ si, v akej smiešnej situácii sa už teraz nachádzame? Máme všetky dôkazy samovraždy, absolútne dôkazy vraždy spáchanej šialencom, máme motívy jeho konania a vieme s absolútnou istotou, že tento človek si musel vziať život. O čo ti ide?!
– Predovšetkým o to, aby si prestal na mňa kričať. A po druhé… – na chvíľu sa odmlčal, – v tvojom výklade je istá malá medzera.
– Medzera? – Parker luskol prstami. – Nevysmievaj sa mi.
– Predovšetkým, – Joe sa narovnal, – by som ťa chcel upozorniť, že to ja som hneď povedal, do ktorých dverí sa kľúč hodí. Po druhé, a to je najdôležitejšie, ak pripustíme, že Irving Ecclestone bol šialenec, prečo potom zanechal také jasné stopy poukazujúce na neho ako na vraha sestry? Šialenec (ak dobre rozumiem motívom konania takýchto ľudí) usiloval by sa všetkým ukázať, že kliatbu, ktorá sa mala stať v desiatom pokolení, nevykonal on, ale diabol. Preto nechápem, prečo nám dal tak jasne najavo, že to on, a nie diabol zabil Patriciu Lynchovú? Prečo sa v prvom prípade našiel odtlačok diablovej nohy, odtlačky v jaskyni a portrét sira Johna sa obrátil tvárou k stene? Sir John je skutočne osobou, ktorá sa pričinila o vyslovenie kliatby, a jeho odvrátenie sa bez odtlačkov ľudských prstov na ráme obrazu bolo efektnou záležitosťou vyvolávajúcou zdanie, že tu konajú nadprirodzené sily, a preto dochádza k ostatným nevšedným javom, o ktorých som už hovoril. Ale prečo bol potom Irving taký nedôsledný? Veď celkom ľahko mohol na úplne nedostupnom mieste ukryť aj ten pakľúč, ktorým, ako pripúšťaš, zamkol dvere Patriciinej izby a jej vlastný kľúč položil na stôl po spáchaní vraždy – aj tie kúsky dreva s odtlačkami diabolských nôh. Neurobil to, a tým dôkladne a definitívne zmaril všetky efekty vyplývajúce z predchádzajúcich namáhavých a trochu teatrálnych zákrokov. Všetko to dovedna nevyzerá priezračne, pravda?
– Nechceš vari, Joe, aby som od šialenca žiadal absolútnu dôslednosť? – Parker rozložil ruky. – Nie som psychiater. Ale myslím, že aj desaťročné dieťa, ak by som mu predložil a) fakt, že ho nikto nemohol zabiť, a b) fakt, že mal tieto veci pri sebe – muselo by vyvodiť iba jediný záver.
– Viem… prikývol Alex. – Žiaľ, nie som desaťročné dieťa a nechcem veriť tomu, čo vidím, ale to, čo vidím, chcem pochopiť. Nehnevaj sa preto na mňa.
Parker klesol do kresla.
– Vôbec sa na teba nehnevám. Nečudujem sa ani tomu, že sa v tomto bláznivom dome správaš ako blázon. Ničomu sa nečudujem. Ale mám všetkého dosť. Žiadal si ma v mene priateľstva, aby som sa spolu s tebou správal ako blázon. Si mojím priateľom a nastal deň, v ktorom si zatúžil presvedčiť sa o tom. Budem s tebou do poslednej chvíle, hoci by sa mali moji podriadení od zajtra rána chytať za bruchá od smiechu, keď ma uvidia. Rob, čo chceš. Ja a môj aparát sme ti k dispozícii. Ale urči nejaké hranice tohto nezmyslu, a keď pochopíš, že nekonáš podľa zákonov elementárnej logiky, poddaj sa ako statočný, v statočnom boji porazený vojak, dobre?
Joe neodpovedal. Pozeral do okna. Začalo sa zmrákať. Na vysokom obzore ohraničenom korunami stromov a vysokou ihlou skaly vyrástol tmavý mrak, prvý zvestovateľ blížiacej sa búrky. Ďaleké zahrmenie sa prevalilo a utíchlo. Alex sa odvrátil a podišiel k sediacemu Parkerovi. Zastal pred ním, položil obe ruky na operadlá kresla. Parker zbadal jeho chudú, bledú tvár, z ktorej sa ani na chvíľu nestratil výraz ťažkého vypätia. Krátke takmer ryšavé vlasy sa mierne zachveli, keď cez okno prenikol prvý vlhký závan.
– Ben, poznáš taký pocit, ktorý by sa dal vyjadriť iba slovami: „niečo nie je v poriadku“?
Hovoril veľmi vážne a ticho, takmer šepky.
– Myslíš na niečo neurčité, o takej myšlienke, ktorú nemožno ulapiť, ale o ktorej človek vie, že ju nejako možno skonkretizovať, ale nevie ako?
– Áno, myslím na niečo také, čo človek badá a čo sa neformuluje v jeho vedomí, ale spočíva kdesi hlboko a znepokojuje. Podchvíľou mám dojem, že ten obraz sa vynorí a vtom okamžite všetko pochopím. Ale potom to zapadne a som bezradný. Ale príde to, Ben. Viem, že to príde. Dokonca viem, kedy sa ma ten pocit zmocnil. Bolo to dva razy.
– A nevieš absolútne nič určiť?
– Nie. Okrem toho, že naisto viem… – nedopovedal.
– Čo vieš? – Parker sa mimovoľne naklonil dopredu.
–… viem, že v oboch prípadoch ten pocit nemal nič spoločné s Irvingom Ecclestonom.
(20)
LOKAJ – KUCHÁRKA – CHYŽNÁ – KDE JE ZÁHRADNÍK?
Parker vstal a začal sa prechádzať po izbe. Napokon zastal.
– Joe… – povedal takmer srdečne. – Ak to je príčinou tvojho nepokoja, si ospravedlnený. Ale mňa nič neospravedlňuje v tejto absurdnej situácii. Veď obaja vieme, že…
– Viem, viem. Vieme, že nikto ho nemohol zabiť, že sme pri ňom našli dôkazy, ktoré vysvetľujú smrť jeho sestry, že… slovom, že som šialený. Ale dovoľ mi konať… ešte chvíľu.
– No dobre, dobre. Konaj, ak chceš. Nakoniec tvoje šialenstvo na rozdiel od mŕtveho Ecclestona má akúsi metódu. Ty si vynašiel ten kľúč…
– Theodoros zo Samu… – zamrmlal Joe a naklonil sa nad papier.
– Aký Theodoros? Kto je to? O čom to hovoríš, človeče?
– Theodoros zo Samu vynašiel kľúč. Približne roku päťsto pred naším letopočtom… Joseph Rice, lokaj…
– Čo?
– Myslím, že skúsime vypočuť tých ľudí. Mám niekoľko otázok, Ben, ak nemáš nič proti tomu.
– Ach, nič, vonkoncom… Čím skôr ich vyspovedáš, tým skôr odídeme. Dúfam, že stihneme prísť do Londýna pred búrkou…
– Chcel by som začať služobníctvom. Presnejšie povedané Josephom Riceom, lokajom pani Elizabeth, ktorý je tu napoly na penzii.
Parker podišiel k dverám a polohlasne vydal pokyny mužovi, čo mal službu v hale.
Chvíľu mlčky čakali. Parker prezeral listy vyhodené na písací stôl. Ozvalo sa tiché klopanie. Joe povedal „ďalej“, vyvalené dvere hlasno zaškrípali a cez ne sa prestrčil starý muž. Bol vysoký, mal široké plecia a rovno držal hlavu. Iba sieť vrások a tvár tmavo opálená subtropickým slnkom prezrádzala jeho vek. Zastal pri dverách a miernym úklonom hlavy pozdravil prítomných. Joe zbadal, že oči mu zabehli na prázdny písací stôl.
– Sadnite si, prosím… – Alex ukázal na prázdnu stoličku pod radom poličiek.
Starý lokaj zaváhal, ale potom pokojne podišiel k stoličke a sadol si na jej okraj.
– Povedzte nám, prosím, – vyzval ho Joe bez úvodu, – kde pán Irving Ecclestone mával revolver?
Starček sa zachvel a dvihol hlavu.
– Revolver?… – spýtal sa, akoby nechápal, čo sa ho Joe pýta. – Revolver bol vždy v spálni. Pán Irving ho mával v zásuvke nočného stolíka.
Joe dvihol obočie.
– Nazdával sa azda, že mu hrozí nejaké nebezpečenstvo? V dome, ktorý je tak položený ako Norford Manor, kde sú všetky okná zamrežované, kam v noci nemôže nikto vojsť a kde predsa len bývalo niekoľko dospelých mužov, je takéto počínanie asi čudné. Nikdy ste sa tomu nezačudovali?
– Nie, prosím… – po lokajovej tvári preletel váhavý úsmev. – Myslím, že pán Irving sa nechcel rozlúčiť s tým revolverom, bol naň veľmi hrdý.
– Hrdý?
– Áno. Pán Irving mal veľmi zlý zrak. Od malého mala nosil okuliare a neskôr, keď čítal toľko kníh a toľko písal pri elektrickom svetle, oči sa mu ešte väčšmi pokazili. Keď prišla vojna, mal vyše tridsať rokov a pravdaže ako všetci, aj on chcel ísť k vojsku, ale neprijali ho pre tú zrakovú ohybu. Urobili ho však dôstojníkom oblastnej obrany a vtedy si kúpil ten revolver. Po vojne si ho nechal… Pán Irving bol vždy hrdý na tú oblastnú obranu. V spálni, ak tam nazriete, uvidíte veľkú fotografiu pána Irvinga v uniforme. Sám vždy čistil a olejoval ten revolver… – Zrazu zmĺkol. Potom pozrel na Alexa. – To ním, ak sa smiem spýtať, sa pán Irving zastrelil?
– Áno, – prisvedčil Joe. – Tá zásuvka nočného stolíka, pravdaže, nebola zamknutá?
– Nie, prosím. Deti v dome nie sú a do izby okrem pána Irvinga chodila iba chyžná Cynthia Rowlandová a ja. Napokon tie nočné stolíky nemajú zásuvky na zámok.
– Teraz by som sa chcel spýtať niečo iné. Pracujete u Ecclestonovcov už veľa rokov, pravda?
– Vyše päťdesiat, prosím. Ale z toho dvadsať rokov som pobudol v Malajsku so starším pánom.
– A pochádzate stadiaľto?
– Áno, z dedinky Norford, ako aj ostatné služobníctvo.
– Nepočuli ste nikdy o nejakom tajnom prechode, chodbe, diere, slovom o nejakom spojení domu s vonkajším svetom, ktoré nebolo všeobecne známe? V stredoveku tu bol ochranný zámok a asi bola nejaká tajná chodba, ktorou sa dalo utiecť alebo preniesť potraviny v prípade obliehania zámku.
– Nie, prosím. Totiž áno. V skale dolu je urobený vchod do nejakej chodby, ktorá ide hore. Ale chodbu zasypali asi vtedy, keď sa začal budovať tento dom, lebo niekoľkokrát som tam bol a prišiel som k rumovisku. Od domu sa ten prechod začínal pri kotolni, v pivnici za kuchyňou. Ale je zavalený kameňmi a zamurovaný. Ten pochádza z čias, keď tu stál zámok, prosím.
Parker ticho vstal, vyšiel na chodbu a čosi ticho povedal službukonajúcemu policajtovi. Potom strčil hlavu do izby a dal Alexovi znamenie, že odchádza.
– A kde ste boli približne vo chvíli, keď sa stala tá tragická udalosť?
– Z toho, čo viem, asi v Blue Medows, v hostinci U kačice a leva. Rozprával som sa tam pri pive s pár známymi z dávnych čias. Ešte ich zopár zostalo nažive. Mám už predsa sedemdesiatpäť rokov, prosím, a v tom veku nemá už človek veľa známych z mladosti… Rozprával som sa a vtedy prišlo policajné auto, ktoré vzalo služobníctvo z Norford Manoru, to znamená Martu Cowleyovú, ktorá je našou kuchárkou, a mňa, lebo Cynthiu ani záhradníka Fielda nenašli. No a prišiel som tým autom sem, prosím.
Joe vstal z kresla a starý lokaj takmer súčasne urobil to isté.
– Veľmi pekne vám ďakujem, pán Rice… Ach, ešte jedno. – Podišiel k písaciemu stolu a dvihol vreckovku, ktorou boli zakryté oba kúsky dreva nájdené v Irvingovom písacom stole. – Videli ste niekedy tieto predmety?
Starý lokaj pristúpil bližšie, vytiahol z vrecka puzdro a z neho okuliare s tenkým strieborným drôteným rámom, nasadil si ich a nízko sa naklonil.
– Nedotýkajte sa ich, prosím… – Joe urobil výstražný pohyb rukou. Ale Rice sa po chvíľke narovnal.
– Nie, prosím. To vyzerá, akoby ktosi opracoval dva kúsky brezového dreva a vyrezal v nich akúsi vzorku… Nie, niečo také som u nás nevidel.
– A pán Irving alebo niekto z domácich niekedy nestolárčil, alebo nerobí niekto zo služobníctva podobné stolárske práce doma?
– Nie, vari nikto… Možno Field. Zavše ho vidím niečo strúhať pri kvetoch, nejaké kolíky a drevené mriežky… Ale na všetky stolárske práce v dome pozývame Bradleya, stolára z Norfordu.
– Áno, – prisvedčil Joe. Vtom vošiel dnu Parker. Alex podišiel k nemu a po chvíli sa priblížil k starému lokajovi. – Videli ste niekedy tento predmet?
Vyblednuté oči pozreli na čudný, lesklý kľúč.
– Nie, prosím, nikdy.
– To je všetko. Veľmi pekne ďakujem.
Keď sa za Riceom zatvorili dvere, Parker povedal:
– Má pravdu. Ten stredoveký prekop je zamurovaný, a nielen zamurovaný, ale aj zatarasený kotlom ústredného kúrenia. Stena nevydáva ani tupú ozvenu. Zrejme aj tu je zasypaný kus chodby a zavalený kameňmi. Čo teraz? Chceš ešte niekoho vypočúvať?
– Pravdaže. Musím, Ben. Chcel by som sa teraz porozprávať s pani Martou Cowleyovou, kuchárkou.
– Ak je to nutné… – zástupca šéfa kriminálneho oddelenia pokrčil plecami, ale hneď sa ovládol. Mal Alexa veľmi rád, a preto chápal, koľko ho teraz stojí nezmyselný boj s logikou a presvedčivými argumentmi, ktoré vnucovala skutočnosť.
Marta Cowleyová bola tučná žena. Ťažko bolo určiť jej vek, mohla mať štyridsať až šesťdesiat rokov. V každom prípade to bola výbušná žena, čo prejavila hneď prvou otázkou.
– Kde som bola? V Blue Medows! Každý to môže dosvedčiť. Chvalabohu žijem tu od narodenia, a nikdy som ešte nemala do činenia s políciou! A neviem, prečo ma taká hanba stihla?! Prišli po nás autom, po starého Ricea a po mňa, a vzali nás ako zlodejov za bieleho dňa. Bolo tam plno ľudí, samí známi! Nikdy sa už vari ľuďom na oči neukážem! Preto, že chudák pán Irving spáchal samovraždu… Všetci vždy hovorili, že nad ním visí kliatba a že sa raz splní… Ale kto prikázal polícii, aby nás vzala? A prečo? Veď polícia je na to, aby chytala zlodejov, a nie slušné ženy, ktoré vo svojom živote ani penny neukradli, hoci by ľahko mohli. Mne tu dôverujú, akoby som bola z rodiny, a všetky nákupy robím sama a platím dodávateľom, veru, prosím!
Zmĺkla tak náhle, ako začala, a pozrela na oboch mužov očami, ktoré hovorili, že posledné slovo nenechá nikomu z nich, aj keby ju mali obesiť ako tých štrnásť žien pred storočiami v jej dedinke.
– Museli sme to urobiť… – povedal Joe pokojne. – Aj vy, pani, aj Rice ste tu oddávna a iste viete najviac z cudzích osôb o tejto rodine a jej záležitostiach… Ale nechcem sa vás pýtať na rodinné záležitosti Ecclestonovcov… – dodal rýchlo, keď videl, že chce protestovať. – Chcel by som sa vás spýtať na niečo iné. Človek, ktorý tak dobre pozná tento dom ako vy a ktorý si iste všetko všíma a nič mu neujde, mohol by nám povedať, či sa tu v posledných hodinách alebo dňoch nestalo čosi, čo ho zaujalo, alebo čo by, povedzme, pokladal za nezvyčajné.
Povedal to celkom nenútene, ale pozorne sa prizeral buclatej tvári Marty Cowleyovej a náhla zmena, ktorú na nej zbadal, spôsobila, že vstal a podišiel k nej bližšie.
– Pamätajte, prosím, že tu vyšetrujeme prípad smrti vášho chlebodarcu a každá, aj tá najbezvýznamnejšia maličkosť môže mať význam.
– Ale veď… – hlas Marty Cowleyovej zrazu stratil svoju bojovnosť, – veď ten úbožiak, totiž pán Irving, sa sám zabil, pravda? Všetci hovoria, že sám, prosím.
– Či sa zabil sám, či nie, povinnosťou každého statočného občana je pomôcť polícii pri vyšetrovaní, nie? Ak vyšetrujeme, zrejme ešte všetkému dobre nerozumieme a chceli by sme si ujasniť isté fakty.
Zmĺkol a zároveň za sebou počul ťažký Parkerov povzdych.
Marta Cowleyová chvíľu mlčky a nehybne sedela. Ale jej krátke tučné prsty nervózne mädlili okraj bielej zástery. Zrazu dvihla hlavu.
– Nechcela som, prosím, o tom hovoriť, lebo čo ma do toho. Dokonca ak je dievča trochu zbláznené, to je jej vec, pravda? A rodičov poznám od detstva a nechcela by som jej ublížiť… Znova nedopovedala.
– Povedzte nám, prosím, všetko, – povedal Joe pokojne. – Polícia neklebetí a iste neublíži nikomu nevinnému. Ubezpečujem vás o tom.
Prikývla.
– To si myslím. Ale múdrejšie je cudzím nehovoriť, čo človek vie. No keď pán Irving nežije… Nie je to vlastne nič veľké. Ibaže v noci bolo horúco a ja mám trochu slabé srdce, nie že by som bola chorá, ale celý život stojím pri ohni, a tak bolo sparno, že sa nedalo dýchať a nemohla som zaspať. A potom mi začalo srdce tak búšiť, až som sa zľakla… Ležala som sama a pomyslela som si, že vari zomriem, ak sa čosi nestane, lebo ma pot zalieval, až som sa dusila. Teda vstala som a podišla k dverám a pomyslela som si, že zobudím Cynthiu, ktorá spí v izbe vedľa mňa. Bála som sa, že nebodaj zomriem a nebudem vládať ani zakričať. Veď máme doktora v dome a ona by zabehla za ním a zobudila ho. Teda vošla som k nej a zažala som svetlo… a zbadala som, že nikto tam nie je!
– Posteľ bola ustlaná? – spýtal sa rýchle Joe, nezabúdajúc na svoju včerajšiu výpravu do jaskyne.
– Nie. Prikrývka bola preč a bolo vidieť, že Cynthia spala na posteli. Podišla som bližšie a poduška bola ešte teplá. Pomyslela som si, že iste vstala, odišla na chvíľu do kúpelne a hneď sa vráti. Sadla som si teda na okraj postele a čakala som. Ale nevracala sa. Sedela som tam asi pol hodiny a pomaly som zabudla na svoju slabosť. Dokonca som si pomyslela, že jej prišlo zle, a odišla som pozrieť do našej kúpelne pre služobníctvo, ale ani tam nebola. Začala som na chodbičke načúvať a nazrela som do kuchyne a do komory, ale všade bolo pusto. Skontrolovala som teda dvere pre služobníctvo, lebo sama som už nevedela, čo si mám o tom myslieť. No dvere boli zamknuté a poistené tyčou ako vždy. Nuž pobrala som sa do svojej izby, ľahla som si a potom som vari dajako zaspala. Keď som ráno vstala, Cynthia už bola na nohách a povedala, že vyšla hore, lebo sa jej zdalo, že niekto chodí pred vchodovými dvermi. Ale ako sa jej to mohlo zdať, keď okná jej izby, podobne ako mojej, sú práve na druhej strane, obrátené ku skalám?… A čo by tam tak dlho robila? Nemyslela som však na to, ale keď som sa ráno dozvedela, že obraz sa znovu obrátil, spomenula som si na to, lebo Cynthia trochu blaznie, keď sa s ňou človek zavše zhovára o diabloch… A viac neviem, prosím.
– Áno… – ozval sa Parker po prvý raz. – A koľko mohlo byť vtedy hodín?
– Boli dve a potom pol tretej, lebo pamätám sa, že dva razy som pozrela na svoj budík pri posteli, raz, prosím, keď som vychádzala, a druhý raz, keď som sa vracala.
Parker chcel ešte čosi povedať, ale Joe nečakane vstal, ukázal Marte Cowleyovej kľúč, potom kúsky dreva a spýtal sa jej to isté, čo predtým starého Ricea.
– Nie, nikdy som ich nevidela, prosím… – povedala bez váhania.
Alex jej zaďakoval a vyprevadil ju z izby, kým sa jeho priateľ zmohol na slovo.
– Nechápem ťa, – Parker dvihol obočie. – Konečne máš nejaký hmlistý záchytný bod, a ty ho ignoruješ, nekladieš nijaké doplňujúce otázky a neusiluješ sa konfrontovať tie dve ženy.
Alex sa k nemu pomaly obrátil. Výraz dramatického napätia, ktorý sa na jeho tvári zračil od chvíle, keď sa vlámal do tejto izby po smrti Irvinga Ecclestona, zmizol a nahradila ho istá rozpačitosť, ktorú Parker tak dobre poznal a ktorú vôbec ešte nečakal na priateľovej tvári.
– Čo sa stalo?
– Ach, nič, – Alex hodil rukou. – Čosi som si pripomenul, Ben.
– Čo si si pripomenul?
– Hovoril som ti už o tom. Dva razy som mal dnes dojem, že čosi nie je v poriadku. Teraz už viem, prečo som si to myslel. Chcel by som ešte dôkladne pochopiť, prečo sa to dialo práve tak a nie ináč… – Odvrátil sa k písaciemu stolu a chvíľu naň pozeral. Potom preniesol zrak na prekvapenú Parkerovu tvár. – Myslím, že bude treba vypočuť slečnu Cynthiu Rowlandovú. Čo myslíš?
– Obávam sa, že si zblaznel, – povedal Parker vážne.
– Oj, nie – aj Alexov hlas zaznel ináč. – Nezblaznel som, Ben… – nedopovedal a potriasol hlavou. – Hoci neviem, či nemáš pravdu. Buď som zblaznel, alebo…
– Alebo?
– Zavolaj sem slečnu Rowlandovú a neskôr pouvažujeme, ako ma treba liečiť. Nesprávam sa ako šialenec, pravda? Je to skôr ľahšie pomätenie. Zrejme sa už pridlho hrabem v prípadoch násilnej smrti. Potreboval by som dovolenku, Ben.
– Som o tom pevne presvedčený, – povedal Parker a podišiel k dverám, aby vydal príkaz službukonajúcemu policajtovi.
Ale Cynthia Rowlandová nebola dobrou rozprávačkou.
– Nie, prosím, neviem o tom, že by som nespala vo svojej izbe… – povedala pokojne, hoci sa pritom tuho začervenala. – Vyšla som iba nahor, aby som zistila, či sa niekto neponeviera okolo domu, lebo sa mi zdalo, že niečo počujem…
– Ale veď vaša izba je na opačnej strane domu, okno má obrátené ku skalám.
– V noci veľmi dobre počuť, prosím. Kým ešte niekto neotrávil psa, zavše som ho počula cez chodbu, keď behal pod oknami na priečelí… Išla som nahor, do haly, a potom, keď som podišla k dverám a nič nebolo počuť, stála som pri okne a pozerala na mesiac. V noci bol veľmi veľký mesiac, prosím, a bolo vidieť celú dolinu… A potom som sa vrátila do svojej izby a zaspala som. Nevedela som, že Marta bola u mňa. Hneď by som bola zišla, aby som jej pomohla, ak sa zle cítila.
Hovorila trochu prismelo a obaja muži to zbadali. Ale Joe sa jej ďalej nespytoval, prečo nespala vo svojej izbe. Keď, ako obaja predchádzajúci, pri pohľade na kľúč a kúsky dreva odpovedala záporne, Joe ukázal na klietku s hadmi.
– Slečna, vy sa staráte o tie tvory, pravda?
– Áno, prosím. A práve som vás chcela požiadať, či by som nemohla priniesť žaby, prosím, lebo ony vždy žerú po západe slnka. Pán Irving ich tak kázal kŕmiť.
– Možno trochu neskôr… – povedal Alex. – Onedlho stadeto odídeme a môžete dať izbu do poriadku. Chcel by som iba vedieť, ako často čistíte terárium.
– Dva razy do týždňa, prosím. Vymieňam im piesok a vodu.
– Kedy ste naposledy čistili klietku?
– Dnes ráno, prosím. Tesne pred odchodom do Blue Medows.
Cynthia Rowlandová sa znovu začervenala, možno ešte tuhšie ako predtým.
– Pomyslela som si, prosím, že je priteplo, aby som tam celý deň trčala v tlačenici, a pobrala som sa do lesa… a potom som zaspala.
– Iste? – Joe na ňu prenikavo pozrel.
– Iste, prosím.
Stisla pery a opätovala jeho pohľad. A hoci Joe i Parker vedeli, že klame, Joe ju nepritískal k múru, ale dovolil jej odísť. Zostali sami.
Takmer v tej istej chvíli sa ukázala vo dverách pekná, fúzikmi ozdobená buclatá tvár seržanta Jonesa oblečeného do bezchybnej uniformy zo sivého tvídu, pravdepodobne výsledok mnohomesačného šetrenia.
– Našli sme toho záhradníka. Je taký opitý, že by ani necítil, keby ho pitvali. Čo s ním? Je vo svojom domčeku, leží na posteli a Thomson sedí pri ňom.
– Kriesiť! – povedal stručne Parker. – A keď bude schopný rozprávať, možno sa s ním pozhovárame.
– Vykonám, šéf! – Jones odbehol.
– Služobníctvo z tohto domu sa veľmi rado dlhé hodiny zdržiava v lese… – zamrmlal Alex. – Som zvedavý, či sa ešte niekto s nimi takto zabával.
– Čo tým chceš povedať?
– Neviem, – povedal Joe úprimne. – Ale viem aspoň to, že čosi neviem o čomsi určitom.
– To dievča klamalo, až sa hory zelenali… – povzdychol si Parker. – Ale to je jej vec, kde bola. Môže klamať. Navyše nemôžem ju ani vypočúvať, hoci ona o tom nevie. Nemožno ju predsa z ničoho podozrievať. Nemohla zabiť Irvinga Ecclestona, ani pri jeho zabití pomáhať. Nikto nemohol zabiť Irvinga Ecclestona. Irving Ecclestone musel spáchať samovraždu.
– Amen, – povedal Joe. – Toľko vieme od samého začiatku.
– A toľko budeme vedieť do konca, lebo nikto nič nepridá k tomuto neodškriepiteľnému faktu. Čo chceš teraz robiť?
– Teraz by som chcel vypočuť slečnu Agnes Stonovú a doktora Archibalda Duka, ak dovolíš.
– Prosím, prosím, vôbec sa predo mnou neostýchaj… – Parker sa pohol k dverám a zastal. – Ale bol by si konečne taký láskavý a povedal mi, čo si si pripomenul a čo ťa tak znepokojovalo tých niekoľko hodín?
Na Alexovej tvári sa zjavil jeho zvyčajný, zdvorilý, trochu rozpačitý úsmev.
– Obávam sa, že ten postreh je priveľmi nepatrný a týka sa takých maličkostí… – nedopovedal. – Môžeš počkať ešte pol hodiny? Ak ti o pol hodiny nepoviem, na čo som myslel, zbalíme veci a odídeme. Potom sa všetko dozvieš v aute, keď sa povezieš pri svojom zdrvenom priateľovi, dobre?
– Dobre, – súhlasil Parker. – Nech je to aj hodina. Ale chcel by som odtiaľto odísť. Je veľmi nepríjemné vyšetrovať, keď človek vopred pozná pravdu, a nezáleží na tom, či vypočúvaní klamú alebo nie…
– Uhm… – Joe na neho pokojne pozrel. – To sa dozvieme o pol hodiny… Možno i včaššie. Ale priveď nám tú slečnu Stonovú, dobre?
– Budem iba šťastný, ak ti preukážem malú službu, – povedal Parker s neveselým úsmevom.
(21)

Vo chvíli, keď Agnes Stonová vošla do izby, za kopcami zahrmelo a prvé dažďové kvapky zaklopali na okná. Parker sa rýchlo obrátil, aby zatvoril okno, a zároveň si pomyslel, že keby slečna Stonová bola vrahom, ťažko by si bolo predstaviť, aby sa pôsobivejšie zjavila na scéne udalostí.
Agnes mala oblečený bielučičký plášť a na ohnivočervenej hlave ľahko, s odpustiteľnou ženskou koketnosťou nasadený biely čepiec. „Iste nebola škaredá,“ pomyslel si Alex, „ale je priveľmi, až sterilne čistá.“ Jej pohyby boli úsporné, obmedzené na nevyhnutnosť. Zastala pokojne vo dverách, uklonila sa hlavou, a potom nehybne stála, kým ju Joe širokým gestom nepozval, aby zaujala svoje miesto. Ani len nepozrela na písací stôl, pri ktorom sa iba nedávno odohrala tragédia. Podišla k stoličke a meravo si na ňu sadla, kolená mala tesne pritlačené k sebe a jej chodidlá položené tesne vedľa seba sa zľahka dotýkali koberca.
– Miss Agnes Stonová, áno? – povedal Joe s úsmevom. – Ak ma pamäť neklame, mal som to potešenie byť vám predstavený.
– Áno, prosím. – Znovu sklonila hlavu. Biely čepiec ticho zašuchotal.
– Boli ste svedkyňou spísania testamentu starej panej, áno?
Joe sa na to spýtal tak nenútene a zrejme tak nečakane, že Agnes nevdojak dvihla hlavu a pozrela na neho trochu začudovane, ale pokojne odvetila:
– Áno, prosím.
– Nepovedali ste to nikomu?
– Nie, prosím. Prisľúbila som, že zachovám tajomstvo.
– Ste si tým absolútne istá?
– Áno, prosím.
– Ani doma, počas dovolenky, v rozhovore s rodinou?
– Nemám rodinu, prosím. Do ošetrovateľskej školy som odišla z detského domova.
A znovu celkom suchý oznamovací tón, akoby detský domov a to, že nemá nijakých príbuzných, patrilo k celkom drobným, ľahostajným záležitostiam v jej živote.
– Chápem. Teda môžete s istotou tvrdiť, že nikdy a nikomu ste sa nezdôverili ani so zlomkom tajomstva?
– Áno, prosím.
– Mohli by ste mi stručne rozpovedať, ako prebehlo popoludnie v dome od chvíle… povedzme… od ukončenia lunchu?
– Áno, prosím. Hneď po jedle som chorej zmerala tlak a teplotu. Všetko bolo v poriadku, preto som jej trochu čítala, ako inokedy. Slnko bolo veľmi silné, nechala som ju v izbe, a potom, keď už bolo slnko trochu nižšie, vyviezla som ju na terasu. Pripravila som pre ňu paradajkovú šťavu, odložila som ju, neskôr som pozrela na hodinky a zistila som, že je čas, aby som jej ju podala. Vtedy som vošla do izby a počula som výstrel na poschodí. Pretože som v diaľke videla niekoľko ľudí v hlavnej aleji, vybehla som a kričala… A ostatné už viete, pravda?
– Áno. A o ktorej sa vybral pán Kempt do bazénu?
– To presne neviem, prosím, lebo som, pravdaže, nepozrela na hodinky, keď prechádzal okolo mňa. Ale zbadala som ho, lebo vyšiel v župane, a keď prechádzal popri mne, čosi povedal. Nepamätám si presne čo, ale asi povedal, že je veľká horúčava, a ja som, prirodzene, odpovedala, že áno, že je veľmi horúco a že asi bude búrka. Potom sa pán Kempt pobral po trávniku do bazénu. Mohlo to byť štvrťhodinu pred výstrelom a možno trochu menej. Neviem to presne určiť, prosím.
– A ani potom, ani krátko predtým ste nikoho v dome ani v záhrade nevideli?
– Nie, prosím. Chvíľu po pánovi Kemptovi vyšiel na terasu pán Ecclestone, totiž pán Irving Ecclestone.
– Áno?! – Parker k nej pristúpil a zastal. – Presne nám porozprávajte, ako vyzeral a čo hovoril, ak niečo hovoril.
– Vyzeral ako zvyčajne, prosím… chcem povedať, že som na ňom nezbadala nič nezvyčajné. Vyšiel na terasu a spýtal sa ma, či sa už vrátila pani Joan. Pýtal sa asi týmito slovami: „Agnes, nevideli ste tu moju dcéru?“ Odpovedala som mu, že nie a že v dome niet nikoho. Prikývol a podišiel ku kreslu, sklonil sa nad starou paňou a tuším jej povedal „moja milá“, ale nemohla by som to odprisahať, lebo vravel veľmi ticho. Potom sa narovnal a odišiel do domu.
– Nezdalo sa vám to čudné?
– Nie, prosím. Pán Irving sa vôbec správal trochu ináč ako páni v jeho veku a v jeho postavení, ak to možno tak povedať. Bol povahove veľmi nevyrovnaný. Zavše prišiel za starou paňou do izby, sadol si oproti nej a pokúšal sa s ňou rozprávať alebo ju hladkal po ruke, a niekedy prešiel týždeň aj dva a zdalo sa, že ju vôbec nevidí. Nemohla som teda predvídať… Keby som bola mohla…
Rozložila trochu ruky, čo malo asi znamenať, že vtedy by bola urobila všetko, čo je v jej moci, aby zabránila z jej racionalistického hľadiska nezmyselnej samovražde.
– Koľko máte rokov? – Joe si zapálil cigaretu a usmial sa na ňu. Agnes jeho úsmev neopätovala.
– Dvadsaťosem, prosím.
– To je vaše prvé miesto, áno?
– Áno, prosím. Prišla som sem rovno z ošetrovateľskej školy.
– A ako si zamýšľate usporiadať svoj život… povedzme to otvorene, po smrti pani Ecclestonovej?
– Pani Ecclestonová sa, v tejto chvíli vzhľadom na jej chorobu cíti celkom dobre, prosím.
– Isteže. Ale mám na mysli, že ste o pol storočia mladšia od nej a nebudete tu večne. Máte nejaké životné plány?
– Áno, prosím. Odložila som si tu trochu peňazí. Mám plány ako každá žena: chcela by som sa vydať a mať deti.
– A… máte niekoho rada?
Agnes sa zrazu začervenala.
– To vari nepatrí do prípadu, pravda, prosím?
– Usilujeme sa dozvedieť čo najviac o vás všetkých. Polícia, to predsa nie sú vaši známi. Môžete nám smelo odpovedať na všetky otázky.
Začervenanie pomaly zmizlo.
– Áno, prosím. Rozumiem, prosím. Nie, neľúbim ešte nikoho, ale iste by som chcela veľmi ľúbiť, veď nikto nechce prežiť život osamote. Nemala som rodičov ani rodinu, teda o to väčšmi, prosím, by som chcela mať svoj kút na svete a svojich blízkych.
– Veľmi dobre vás chápem. A čo ste presne robili, keď som vybehol na terasu? Myslím tým, čo ste robili, keď som vybehol na schody? Tuším ste nevošli dnu za nami, pravda?
– Nie, prosím. Keď pani Joan, vy, pán Nicholas a pán Kempt prebehli popri mne, vbehla som za vami do haly, ale potom som zastala, lebo som si pomyslela, že ak niekto strieľa v dome, hrozí ešte nebezpečenstvo a ja zodpovedám za starú paniu, ktorá sa predsa nemôže pohybovať. Vrátila som sa teda na terasu a stala si vedľa nej. Vtedy aj sir Alexander Gilburne vyšiel na terasu a policajt zakričal, aby som vozík so starou paňou odtlačila za záhradníkov domček. Nuž urobila som to a zostala som tam až dovtedy, kým neprišli autá s políciou. Potom sme sa už mohli vrátiť do domu.
Alex jej ukázal kúsky dreva a kľúč. Agnes Stonová dva razy záporne potriasla hlavou. Nie, nikdy ich nevidela. Parker ju odprevadil k dverám a vrátil sa. Na tvári mal útrpný výraz.
– O čo ti vlastne ide, Joe? Ak mám byť úprimný, musím ti povedať, že nehodno nikoho z nich vypočúvať. Koho mám vypočúvať? Malo zmysel rozprávať sa s tou ošetrovateľkou, ktorá celý čas bola na terase, na pár sekúnd vošla do izby na prízemí a vybehla, keď počula výstrel, čo si napokon sám dobre videl? Veď nijako nemohla vyjsť hore, zabiť Ecclestona, vložiť mu revolver do ruky, predtým ešte utrieť odtlačky svojich prstov, položiť kľúč od jeho izby na jeho písací stolík, zamknúť tie dvere iným kľúčom, zbehnúť dolu, ukryť ten kľúč, vybehnúť na terasu a kričať na vás! A okrem nej nebol nikto v dome, nebol, Joe! Koho mám ešte podozrievať? Predsa nie ju, lebo tá dievčina nemá nijaký motív, aby zabíjala ľudí, veď by z toho nemala ani len najmenší osoh. Napokon nemohla by to urobiť, lebo sa tu nepoužili nijaké vynálezy, ktoré by rýchlo usmrcovali na diaľku. Zostávajú nám ešte ľudia, ktorí sa vo chvíli výstrelu s tebou a so seržantom Clarrenceom nachádzali v parku. A nikto iný tu v blízkosti nebol. Pes by ho vyňuchal. Dvere pozorujú, všetky mreže sú neporušené! To je šialenstvo, Joe!
– Neviem… – Alex rozložil ruky. – Zrejme spolieham na zázrak… napokon sám neviem na čo…
Na veľké Parkerovo začudovanie sa pousmial.
– Božemôj… – povzdychol si pracovník Scotland Yardu. – Chceš mi povedať, že niekto z tých ľudí mohol byť na dvoch miestach odrazu?
Že človek nemôže byť na dvoch miestach odrazu… – povedal Alex ospalo, – je prirodzené a logické, ale nie vo svete zázrakov. Veľa ráz som čítal zmienky o tom; dokonca v životopisoch svätých. Ale my máme do činenia s diablom. A ak diabol vie vzduchom preniesť samotného Krista, potom vari ešte ľahšie môže prenášať aj iných…
– V takom prípade, – zahundral Parker, – radil by som ti, aby si vstúpil do niektorého náboženského bratstva alebo sa ubytoval v niektorom peknom španielskom kláštore… Tam by si mohol pokojne uvažovať o podobných možnostiach a nedržal by si nezmyselne a neoddôvodnene na nohách policajné sily jej kráľovského veličenstva.
– Iste… – prisvedčil Joe. – Asi to budem musieť nakoniec urobiť! Ale najprv by som chcel vypočuť doktora Archibalda Duka. Veľmi ma zaujíma ten človek, oveľa väčšmi, ako by sa dalo predpokladať z duchaplných výpovedí mojich starých priateľov, s ktorými som neraz stál pred rozmanitými záhadami a hádankami tohto najveselšieho zo všetkých svetov…
Parker sa znovu vzdal.
Doktor Archibald Duke nebol v takej vynikajúcej nálade, v akej ho Joe videl po prvý raz. A stačilo niekoľko úvodných viet, aby sa presvedčil, že nervozita mladého lekára nie je vyvolaná iba nedávnou tragickou udalosťou.
Za zatvorenými oknami šľahal lejak do strmých skál úžľabiny a bubnoval na okná. Časté hromy a blesky na celkom tmavej oblohe vytrhávali izbu z pološera; svietila tu iba lampa na písacom stole.
– Kde ste boli od chvíle, keď ste odišli z Blue Medows? Ide mi o to, čo ste robili odvtedy, ako ste opustili Blue Medows, až dovtedy, keď sme vás uvideli prichádzať do Norford Manoru.
– Opravoval som auto… – doktor Duke pokrčil plecami. – Pokazilo sa mi v lese a nevedel som, čo mám robiť. Ťažko mi ho bolo nechať tam a navyše som sa neponáhľal, otvoril som teda kapotu a začal som sa rýpať v motore.
– Ako dlho to trvalo?
– Možno hodinu, možno dve. Naozaj som nepozrel na hodinky. Zaujímala ma samotná porucha. Žiaľ, kúpil som si auto iba tohto roku. Predtým som žiadne nemal… Nie som mechanik, ani zo záľuby… A potom motor začal sám pracovať. Doteraz to neviem pochopiť…
Dvere sa otvorili a seržant Jones strčil do nich svoju buclatú tvár. V ruke držal lístok. Parker podišiel k nemu, vzal lístok, prešiel po ňom pohľadom a hneď ho podal Alexovi. Joe naň letmo pozrel a potom preniesol zrak na lekára.
– Auto sa vám pokazilo na ceste, pravda?
– Samozrejme. Ale keď začalo spomaľovať, zamieril som na čistinku, ktorú od cesty neoddeľovala priekopa. A tam som začal skúmať vnútornosti toho čudného vozidla.
– Rozumiem, – povedal Joe. – Chcel by som pochopiť ešte jedno. Čo vás viedlo k tomu, aby ste odbočili z cesty a – ako tvrdíte – viedli zo zotrvačnosti idúce auto do krovia, za ktorým ste ho skryli preto, aby ste nazreli do vrtošivého motora? Uznáte, že prirodzenou reakciou vodiča zvyčajne je zastaviť vozidlo na ceste. Po prvé, ľahšie je pohnúť sa na asfalte, oveľa ťažšie na tráve a po druhé, zriedkakedy niekomu príde na um zísť bezdôvodne z cesty. Alebo sa mýlim?
Duke si dlaňou prešiel po čele a po chvíľke váhania odpovedal:
– Ťažko povedať, prečo som to urobil. Keby som uvažoval tak logicky ako vy, iste by som nechal vozidlo na ceste. Ale… – znovu zaváhal, – som iba vodič začiatočník. Myslím, že… – pousmial sa, – viedla ma hlúpučká, chlapčenská pýcha. Nechcel som, aby ma niekto videl rýpať sa v motore. Už dva razy som zostal trčať na ceste pre hlúposti…
– Áno… – Joe pomaly prečítal lístok. – Tu nám hlásia, že stopy vášho vozidla viedli asi sto metrov na čistinku a zastali ste za skupinkou kríkov. Išli ste vtedy trochu do kopca, pravda?
– Áno… Ale moje auto v poslednej chvíli pridalo plyn. To znamená, že som stlačil pedál a auto poskočilo a potom zastalo.
– Veru… Zaujímavé je to vaše auto… Obzvlášť zvyky motora… Tíchne alebo ožíva na požiadanie… No nič. Nevideli ste nikoho pri takej dlhej oprave?
– Nie, – potriasol Duke hlavou.
– A zbadali by ste každého, kto by prechádzal po ceste?
– Nie som si tým istý. Ale váš tón…
– Na tóne nezáleží. Hľadáme pravdu. Teda nie ste si istý, či niekto vtedy prechádzal po ceste?
– Nevidel som nikoho… – tvrdil Duke. – Ale nerozumiem celkom, prečo…
– Božemôj! –– Joe vstal a začal sa prechádzať po izbe. Sprevádzali ho oči oboch mužov. – Drahý doktor, chcete, aby sme tomu všetkému uverili?
Zastal a prudko sa obrátil k sediacemu.
Duke prižmúril oči. Potom ich otvoril a pokojne pozrel na Alexa.
– Vôbec ma to nezaujíma… Podozrievate ma z niečoho? Ak áno, prosím o dovolenie, aby som sa mohol spojiť s advokátom. Vôbec sa mi nepáči…
Vstal.
– Nie. – Parker sa k nemu priblížil. – Nepodozrievame vás z ničoho. Ak chceme, aby ste hovorili pravdu, viete, že máme právo žiadať to od vás. Ale nemáme právo nútiť vás…
– Vaše šťastie… – Duke sa pohol k dverám. – Odpovedal som na vaše otázky, môžem už odísť? Som voľný?
– Pravdaže… – povedal Joe. – Ste absolútne voľný. Ale, ako sa mi zdá, nielen vy, ale aj my vieme, čo ste robili v lese a že ste iba neopravovali čudný motor vášho auta.
Duke zastal a pomaly sa k nemu obrátil. Na jeho tvár vystúpila červeň a Alex si pritom pomyslel, že už tretia osoba spomedzi vypočúvaných sa pred políciou červená.
– Čo tým chcete povedať?
– Iste menej ako vy, doktor. Ale ste predsa voľný. Zatiaľ vám ďakujeme.
Duke otvoril ústa, akoby chcel niečo povedať, ale vzápätí sa zvrtol na päte a odišiel.
(22)
NAMAĽOVANÝ DIABOL
Joan Ecclestonovú navštívili v jej izbe na prvom poschodí. Keď zaklopali, Nicholas pootvoril dvere a polohlasne povedal:
– Plače…
– Nebude to dlho trvať… – Alex prešiel cez dvere a Parker za ním. – Chceme vašej manželke položiť iba niekoľko otázok a hneď odídeme, počkajte, prosím, vo svojej izbe…
Joan vstala z kresla pri okne. Na tvári mala stopy po slzách. Alexa prekvapilo, že oplakáva otca.
– Veľmi sa ospravedlňujeme, mistress Robinsonová, ale chceli by sme vám položiť pár otázok. Jedna z nich je veľmi trápna. Veľmi vás prosím, naozaj vás veľmi pekne prosím, aby ste sa ovládli a rýchle nám odpovedali…
– Pousilujem sa, – povedala Joan ticho. Prestávalo pršať. Búrka sa vzďaľovala a pohundrávala za neviditeľným obzorom. Nastávalo ticho, utíchal špľachot teplých kvapiek.
– Môžem tu zostať? –– spýtal sa Nicholas.
– Boli by sme vám veľmi povďační, keby ste boli taký láskavý a počkali vo svojej izbe. Bude to trvať iba dve minúty.
– Dobre… – Nicholas rozložil ruky. – Prosím vás, nerozrušujte ju…
– Ach, Nik… – povedala Joan ticho. – Aký to má všetko teraz význam… – Hlas jej znovu zlyhal, ale narovnala sa a chrbtom ruky si utrela oči, celkom tak, akoby bola malým dieťaťom. Robinson vyšiel a ticho zatvoril dvere.
– Nehnevajte sa, prosím, že nerozsvietim horné svetlo… – povedala Joan. – Nech… nech sa páči sadnúť…
– Len pár slov… – Joe sa zhlboka nadýchol. – Žiaľ, musíme prešetriť všetky okolnosti smrti vašej tety a dnešnej tragédie. Môžete nám v tejto chvíli jasne odpovedať? Nie ste priveľmi vyčerpaná?
– Pýtajte sa, prosím… – Joe v bledom svetle malej stolnej lampičky videl jej ubolenú tvár. Ale sedela rovno a hlavu držala vysoko.
– Poznáte testament svojej starej mamy?
– Nie… – Joan pokývala hlavou. – Nikdy som ho nevidela.
– Počuli ste o ňom?
– Áno. Stará mama mi hovorila o ňom už dávno, možno pred pol druha rokom, možno včaššie, tesne pred úplným ochrnutím. Hovorila, že nič nedostanem, ak nebudem mať deti.
– Ako ste to prijali?
– Ach… – trochu pokrčila plecami. – Nezáležalo mi veľmi na tom, ba ani si presne nespomínam, čo hovorila.
– Nechcete mať deti?
Joan zmĺkla. Potom ticho povedala:
– Radšej by som o tom nehovorila.
Alex vstal a priblížil sa k nej.
– Pani Joan… – povedal ticho. – Vyšetrujem prípad smrti vášho otca. Nie je mi ešte všetko jasné. Neodmietajte mi pomôcť.
– Čože? – Joan prudko vstala, ale vzápätí klesla naspäť do kresla. – Čo tým chcete povedať? Chcete tým povedať, že… – nedopovedala.
– Chcem vás iba veľmi pekne poprosiť, aby ste mi povedali, čo pokladáte za nevyhnutné. V opačnom prípade by som vás nemučil otázkami, a to práve dnes.
Joan prižmúrila oči. Potom ich otvorila a pokojne pozrela na Alexa.
– Všetci si myslia, že nechcem mať deti, lebo mi väčšmi záleží na behaní… – povedala ticho. – To nie je pravda. Nicholas i ja veľmi túžime mať dieťa. Ale asi ho nebudeme mať. To… to je taká chyba… organická… nejaká malá vec, ktorú lekári nevedia napraviť. Nikomu som o tom nikdy nehovorila, ale dva roky som sa neprestajne liečila. Prišla som sem a podrobila sa kúram… Agnes mi potajomky pichla celú dávku injekcií. A nič nepomohlo… Nie je pravda, že mi väčšmi záleží na medailách ako na dieťati. Zajtra by som prestala športovať, keby… keby…
Znovu jej zrejme zlyhal hlas, lebo si priložila ruku k ústam a ticho vzlykla. Alex vstal a kývol na Parkera.
– Nebudeme vás teraz viacej mučiť, mistress Robinsonová, – povedal ticho. – Možno neskôr sa vás, ak dovolíte, ešte na niečo spýtam. Nemajte mi to, prosím, za zlé, dobre?
Mlčky prikývla a skryla si tvár do dlaní. Joe sa pobral k bočným nízkym dverám, za ktorými zmizol Nicholas Robinson. Ticho zaklopal, ale nečakal na pozvanie a stisol kľučku. Parker išiel krok za ním.
Druhá izba nebola už taká útulná. Bol tu iba stolík a niekoľko stoličiek, na ktorých boli kartóny a malé tégliky s farbami. Na stenách viselo niekoľko plátien, „veľmi abstraktných“, ako ich definoval v duchu Parker, keď zatváral za sebou dvere.
Nicholas Robinson dlhými krokmi chodil po izbe, zakopával pritom do stoličiek a stúpal na ležiace handričky a kúsky papiera. Keď ich uvidel, zastal a pohol sa k dverám.
– Už ste skončili? Môžem ísť k nej, pravda?
– Pravdaže, – Joe zastal uprostred izby. – Chcel som vám položiť iba pár otázok, môžem?
– Prosím, – Nicholas mal už ruku na kľučke, ale vrátil sa.
– Robinson, dnes večer ste nám mali povedať, čo ste robili ráno mimo domu.
– Čo? Ja? – Nicholas otvoril ústa a Alex zbadal, že jeho pehavá tvár bledne v ostrom svetle silnej žiarovky pod povalou.
– Ja? – zopakoval a očividne sa ťažko ovládol. – Ja? Pravdaže, maľoval som. Pobral som sa maľovať do prírody. Preto som sem predsa prišiel…
– Áno. Iste. Mohli by ste nám ukázať obraz, ktorý ste práve namaľovali… – Alex nedopovedal. Už chvíľu sa obzeral okolo seba a teraz rýchlo podišiel k stene a dvoma prstami chytil plátno napnuté na napínacom ráme. Kým mu v tom Nicholas stihol zabrániť, obrátil ho k svetlu.
– Čo je to?! – spýtal sa Parker ticho a takmer priskočil k obrazu, na ktorom uprostred realistickej krajinky zobrazujúcej Diablovu skalu a Norford Manor v žiare vychádzajúceho slnka, diabol, obklopený nočnými motýľmi, strašidlami a hlavami bez drieku, prudko trepal blanitými krídlami a v pazúroch niesol malú postavu s veľkou skarikovanou hlavou.
A tou postavou bol Irving Ecclestone, zobrazený tak dokonale, až si Joe povzdychol. Samotný obraz pripomínal vízie Jerôma Boscha.
– Ja… totiž… – Nicholas sa zrazu vyľakal. – Ona to nesmie vidieť. Ako na smrť som zabudol na obraz, keď sa to stalo… Božemôj…
– Teda toto ste maľovali dnes ráno… – Povedal Joe ticho. – Ako prorocky…
– Chcel som iba… Pamätáte sa, čo povedal vtedy pri lunchi? Hovoril, že my abstrakcionisti nevieme namaľovať nič tak, ako maľovali kedysi. To mal byť darček pre neho…
– Darček! – zahundral Parker. – Asi k narodeninám.
– Čo beriete zvyčajne so sebou, keď idete maľovať? – spýtal sa Joe rýchlo.
– Čo? Ja? – Nicholas nevládal odtrhnúť zrak od obrazu. – To je príšerné… – zašepkal. – Musím to hneď zničiť…
– Ej, nie… – zahundral Parker znovu. – To len tak hneď neurobíte. Ten obraz je priveľmi zaujímavý.
– Ben… – Oslovil Alex Parkera. – Myslím, že bude najlepšie, ak pán Robinson sám rozhodne o osude svojich obrazov. Ale zatiaľ chcem, aby ste odpovedali na moje otázky.
– Čo beriem? Pravdaže farby, plátno, stojan…
– Tento? Asi nie. – Joe ukázal na obyčajný drevený stojan, na ktorom v tejto chvíli nebolo nič.
– Nie. Mám výborný švajčiarsky stojan, taký, čo sa dá ľahko zložiť… Okrem toho si beriem štetce a niečo na jedenie… Dovoľte mi ho zatiaľ obrátil k stene. Mohla by sem vojsť a bolo by to strašné.
Joe obrátil prekvapujúci obraz a uvidel, že Nicholasovi sa veľmi uľavilo.
– Dúfam, že vaša manželka sa nikdy nedozvie, že ste to namaľovali. Ale odpovedzte mi, prosím, ešte na doplňujúcu otázku. Keď sa vrátite z plenéru, beriete si to všetko hore? Asi áno.
– Áno. Iba stojan nechávam dolu, lebo tu ho nepotrebujem. V hale ho kladiem na vešiak na dáždniky. Skladajú sa ako stojan…
– Áno… – Joe sa zrazu obrátil k dverám. – Zatiaľ vám ďakujeme. A pravdaže vás prosím, aby ste išli za manželkou. Potrebuje vás.
– A… – Nicholas pozrel na obraz, videl iba nič nehovoriace sivé plátno. – Nespomeniete tento obraz, lebo nechcel by som, aby… – rozložil ruky.
– Pousilujeme sa byť diskrétni… – povedal Alex a vyšiel von. Nevracal sa však do Irvingovej pracovne, ale začal schádzať dolu. Parker sa pobral za ním, tichulinko si hvízdal a krútil hlavou.

IBA O JEDEN ŠILING
Dolu v hale sa Thomas Kempt pred dverami svojej izby rozprával s doktorom Dukom. Keď uvideli prichádzajúcich, zmĺkli.
– Máte pre mňa chvíľu času? – spýtal sa Joe mladého architekta. Nečakal však, až ho pozve do izby, a stlačil kľučku dverí. Ešte vždy namrzený Parker vošiel za ním. Joe, ktorý ho poznal už veľa rokov, vedel, že zástupca šéfa kriminálneho oddelenia je už nazlostený na túto zdanlivo absurdnú situáciu.
Kempt vošiel za nimi a zatvoril dvere.
– Čo si želáte, páni? – spýtal sa ticho.
Alex sa obzrel po izbe, ktorá bola takmer sparťansky zariadená. V rohu stál nízky diván a celú dĺžku steny pod oknom zaberal šikmý rysovací stôl s porozkladanými papiermi. Na stene visela stará rytina zobrazujúca dámy a pánov v pekných červených frakoch pri honbe na líšku. Na malom vešiaku visel rybársky klobúk z voskového plátna, ďalekohľad a o stenu boli opreté dve udice.
– Čo si myslíte o Nicholasovi Robinsonovi? – spýtal sa Alex z mosta doprosta.
– O Nicholasovi? Nechcete vari povedať, že… Čo si myslím? Mám ho veľmi rád a myslím, že je to najporiadnejší človek pod slnkom.
– Áno? A jeho manželka? Poznáte sa od detstva, pravda?
– Áno. Som starší ako Joan, poznám ju vlastne od jej narodenia. O nej môžem povedať iba to, čo o ňom, ba oveľa viac dobrého, lebo ju poznám dlhšie a hocikedy by som dal za ňu ruku do ohňa. Joan je šľachetné dievča.
– Ďakujem vám… – povedal Joe. – Možno sa vás ešte opýtam na niekoľko podrobností. Ale zatiaľ…
Nedopovedal, kývol hlavou, vyšiel z izby a začudovaný Parker za ním…
V hale už nebol doktor Duke, zato tam stál seržant Jones.
– Ten záhradník už prichádza k sebe, šéf! – povedal. – Čo máme s ním robiť?
Parker pozrel na Alexa.
– Joe, iste snívaš o tom, aby si ho vypočul.
– Nie, nesnívam, ale možno sa to zíde. Sám neviem… V každom prípade sa ho treba na dačo spýtať. Leží vo svojom domčeku?
– Áno, prosím.
Joe vykročil k východovým dverám, ale zrazu zastal.
– Ach, ja blázon! Neslýchaný blázon! Ben… – stíšil hlas. – Veľmi pekne ťa prosím, zhromaždi niekam všetkých tých ľudí, najlepšie by bolo do jedálne. Okrem doktora Duka… Jones, prosím vás, nájdite doktora Duka a doveďte ho sem. Iste je vo svojej izbe alebo tam… – ukázal rukou, – pri starej pani Ecclestonovej.
Jones sa zvrtol, podišiel k dverám doktora Duka a zaklopal. Po chvíľke vošiel dnu a takmer vzápätí vyšiel z izby aj s mladým lekárom.
– Ak páni… – začal Duke.
Alex ho utíšil rýchlym pohybom ruky.
– Doktor, prestaňte robiť hlúposti. Prípad je veľmi vážny. Choďte hneď do spálne starej pani Ecclestonovej a ani na sekundu ju neopustite až dovtedy, kým ta neprídem a neuvoľním vás. Ste absolútne zodpovedný za život a zdravie pani Ecclestonovej. Rozumeli ste?
Duke sa mimovoľne narovnal.
– Vy… Vy naozaj…
– Doktor, neviem, či ste boli vojakom, ale žiadam vás, aby ste to chápali ako rozkaz bez ohľadu na to, čo si myslíte o občianskych slobodách. Ste tu iba na to, aby ste dávali na ňu pozor, a chcem od vás iba to, aby ste v kritickej chvíli plnili svoje povinnosti. A žiadam vás, aby ste v nijakom prípade neopustili jej izbu ani s ňou, ani bez nej.
– Vykonám, – povedal doktor Duke a bez slova zamieril k dverám spálne majiteľky Norford Manoru.
Keď sa dvere za ním zatvorili, Joe sa zvrtol a namieril prst na Jonesovu hruď.
– Seržant! Treba to urobiť veľmi dôkladne.
– Čo, prosím?
– Zhromaždiť všetkých do jedálne okrem doktora Duka a tej starenky. Obaja nesmú opustiť spálňu. Vrátime sa o desať minút.
– Vykonám, prosím.
Alex sa znovu zvrtol, podišiel k stojanu na dáždniky, vytiahol kovový predmet, ktorý zbadal u Nicholasa Robinsona, keď sa s ním po prvý raz stretol na chodníku onoho popoludnia. Parker išiel za ním a čosi si hundral pod nos. V hlavných dverách, za ktorými sa pokojne prechádzal uniformovaný policajt s kapucňou peleríny posunutou nad čelo, zastal.
– Joe, vari nechceš povedať, že…
– Môžem sa s tebou staviť o jeden šiling, že ešte dnes rozriešime najudivujúcejšiu kriminálnu záhadu storočia. – Alex sa zasmial a zvážnel. – Ach, ja blázon! – povedal nahlas, nevšímajúc si začudovaný pohľad službukonajúceho policajta. – Keby som bol pripustil…
– Čo, preboha? Viem, že nemôžeš vyhrať ten šiling, lebo v tejto situácii ho nemôže nikto vyhrať. Viem, že Irving Ecclestone spáchal samovraždu! Ale Joe… Povedz, preboha, o čo ti ide?!
– Ešte teraz nie, ešte štvrťhodinu… – Alex zastal v otvorených dverách a pozrel do vlhkej tmy. Zrazu zvrašil obočie. – A ak sa mýlim? – povedal ticho. – Nemôžem sa predsa mýliť… – Chvíľku stál celkom nehybne. – Nie! – povedal rozhodne. – Nemôžem! To by bolo ešte nepravdepodobnejšie. Ach, Ben, abstraktné dokazovanie. Ach, Ben! Čaro mysle! Som o šiling bohatší.
Nečakal na odpoveď a ponoril sa do tmy.

TRIESKA, BEN, NAJDÔLEŽITEJŠIA TRIESKA V DEJINÁCH KRIMINALISTIKY
Keď vošli do záhradníkovho domčeka, policajt, ktorý sedel na stoličke pri posteli, vstal. Pri okne stál detektív v civile, ktorého Joe poznal z videnia. Pozdravil ho úklonom hlavy.
– Pán Field už prichádza k sebe, ak sa možno tak vyjadriť, šéf, – usmial sa detektív, ale zvážnel, keď videl napätie na Joeovej tvári. –– Zatiaľ nič nehovoril, a my sme sa ho na nič nepýtali.
– Mister Field, – povedal Joe a sklonil sa k ležiacemu. – Mohli by ste nám povedať, ako ste prežili dnešný deň až do chvíle, keď… hm… ste stratili vedomie?
Field dvihol hlavu. Nebol mladý a na bledej tvári mu už od skorého rána narástli tmavé chlpy.
– Ľudia, čo odo mňa chcete? – zašomral. – Niečo som ukradol? Nikomu som nič zlé neurobil… Možno voškám… Je to nejaký zločin, ak si človek v nedeľu zájde do lesa a hrkne si trochu na zdravie? To asi polícia nikomu nebráni, nie?
Sadol si na posteli a spustil z nej nohy v lacných bavlnených ponožkách.
– Mister Field… – Joe mu položil ruku na plece. – Pred mesiacom v tomto dome zahynula pani Patricia Lynchová. Dnes zomrel pán Irving Ecclestone, zomrel práve popoludní, keď ste popíjali na svoje zdravie. Našli ho s guľkou z revolvera v hlave. Ak sa nedozvieme, ako zomrel pán Ecclestone, možno o mesiac budeme musieť zasa pochovať Joan Robinsonovú. A vy ju tuším máte trochu rád, pravda?
Field si pošúchal čelo, pravdepodobne nechápal, čo mu Joe hovorí. Ale čosi predsa len preniklo do jeho vedomia.
– Slečinka zahynula! – vstal z postele celkom triezvy. – Joan! Zahynula! – Lapal dych.
– Nie. Nezahynula. Zahynul pán Irving. – Alex potriasol starca za plecia. – Chcel by som, aby ste mi stručne povedali, či ste videli niečo nevšedné v lese, kým ste sa opili.
– Či som videl, prosím… – Field sa zrazu vystrel. Pošúchal si rukou zarastené líce. – Veľmi pekne vás prosím o prepáčenie… Človek je niekedy… – rozložil ruky. – Pán Irving nežije… Či som videl?… Ale to možno je celkom od veci…
– Nemôžete vedieť, čo má v tomto prípade význam a čo nie. Musíme zistiť, kde boli všetci domáci vo chvíli, keď zomrel pán Irving. Videli ste niekoho z domu pri svojej raňajšej prechádzke?
– Ako to viete? – Field podozrievavo na neho pozrel. – Veď ma nevideli.
– Neviem, človeče! Chcem to vedieť. Koho ste stretli? Nie náhodou Cynthiu Rowlandovú s doktorom Dukom?
– Teda viete to! Viete to predsa… Povedali vám… Ale nevideli ma, ako to teda mohli povedať. – Pozrel začudovane na Alexa, potom si znovu pošúchal neoholené líca. – Nechcem o tom hovoriť… – povedal ticho. – Také veci netreba nikomu hovoriť…
Joe sa k nemu sklonil a položil mu ruku na plece. – Nikto sa o tom nedozvie, ak to nebude celkom nevyhnutné. Pamätajte si, že Joan Robinsonovej môže hroziť veľké nebezpečenstvo, ak sa rýchle nedozvieme pravdu.
Fieldove oči pripomínali oči raneného zvieraťa. Joe sa narovnal a povzbudzujúco kývol hlavou. – Hovorte, Field. Radím vám ako priateľovi.
– Dobre… – Záhradník si ťažko vzdychol. – Poviem. Ležal som na tráve… v kríkoch, na kraji čistinky, vedľa cesty z Norford Manoru dolu… Vypil som už iste všetko a bolo mi dobre. Do večera by som sa odtiaľ nepohol za nič na svete… Slnko hrialo a vtáky spievali, a mne sa nechcelo vonkoncom nič. Ani len prstom pohnúť… Zďaleka som ich zbadal cez lístie… Boli blízko. Počul som aj, čo hovorili, keď nešepkali… On hovoril, že ju ľúbi, a ona, že mu neverí… a jednostaj sa bozkávali. A on jej prisahal, ako muži prisahajú dievkam predtým. Keby som bol býval triezvy, možno by som to nevydržal, vstal by som a povedal mu pár slov o tom, čo si myslím o takom vzdelanom pánovi, ktorý chyžné stíska v lese a tára im do ucha hlúposti… Veď poznám jej otca… spolu sme chodili do školy. Ale tá fľaška ma trochu rozclivela… Vždy je to so mnou tak. Nevládal som sa ani pohnúť a na ničom mi nezáležalo. Ba chcelo sa mi z nej, hlupane, smiať. A oni sa znovu začali bozkávať. Až zrazu ona vytriezvela, vytrhla sa mu z objatia a zakričala: „Počuj!“ alebo možno: „Počuj, niekto strelil…“ Nepamätám sa už presne… Ale sám som počul niečo podobné, akoby od domu… lebo sme boli na miernom svahu, z ktorého zďaleka vidieť dom, ibaže celkom z inej strany ako z parku. Chvíľu nehybne sedeli, potom on tuším povedal: „Áno, ktosi strelil.“ Ona zakričala: „To on, Lucifer!…“ Vyskočila a začala bežať, a on za ňou, nasadol do auta a vyšiel na cestu. Ona sa mi stratila kdesi v lese… A potom som zaspal, lebo hoci som z týchto končín, v nijakého diabla neverím, ba ani v Lucifera… A potom ma henten pán našiel… – ukázal na detektíva stojaceho pri okne. – Asi by som tam bol spal doteraz a možno by ma búrka zobudila…
Chcel ešte čosi povedať, ale Joe sa zvrtol a potiahol Parkera za rukáv.
– Poď, Ben! Ďakujeme vám, pán Field!
Odišli.
– No a čo? – spýtal sa Parker, keď boli vonku. – Vieme teraz presne, kde boli a čo robili doktor Duke a tá dievčina Rowlandová. Možno je doktor Duke mamľas, ktorý z nedostatku inej práce zvádza naivné vidiecke dievčatá, ale to neznamená, že by som ho mal vypočúvať… alebo ju. Napokon to je ich najsúkromnejšia vec. Veď dievčina je plnoletá.
Alex zastal. V tme Parker počul jeho rovnomerný pokojný dych. Aj napriek tomu hlas, ktorým Joe vyslovil nasledujúcu vetu, bol možno trochu tlmený, akoby mu vzrušenie nedovoľovalo ľahko vysloviť súvislú vetu.
– Už teraz, Ben… Už teraz by som ti mohol povedať, kto zabil Irvinga Ecclestona a Patriciu Lynchovú!
– Čože? – začudoval sa Parker a v jeho hlase zrazu zaznela obava. – Nepoplietol sa ti rozum z toho všetkého?
– Nie… – odvetil Alex. – Som zdravý ako nikdy, Ben.
– Nuž kto podľa teba a predovšetkým ako zabil Irvinga Ecclestona?
– Odpoveď… – Alex už hovoril celkom pokojne, – je zarážajúco jednoduchá. Ale nemám ešte ani jeden dôkaz, som však absolútne presvedčený, že všetko sa muselo odohrať jediným možným spôsobom… Veľmi sa hanbím, Ben! Mal som to pochopiť oveľa včaššie. Ale na svoje ospravedlnenie môžem povedať iba jedno: nápad bol tak šialene odvážny, že je takmer nepochopiteľný. Teraz pôjdeme po tie dôkazy, Ben! A musíme ich nájsť! Musíme, musíme, musíme! Lebo, ako povedal náš priateľ Aristoteles, iba nadprirodzené veci nepodliehajú skúmaniu. A náš diabol má nohy i ruky, oči i mozog. A aký mozog, Ben!
Popri tmavom kvetinovom záhone, na ktorý padalo svetlo z nezakrytých okien domu, pobral sa k terase. A v duchu hromžiaci Benjamin Parker za ním. Veď s absolútnou istotou vedel, že nikto nemohol zabiť Irvinga Ecclestona. Ale na druhej strane v hĺbke duše takmer pohansky veril v nepravdepodobné vyšetrovacie schopnosti svojho priateľa.
Pred domom Joe zastal, chvíľu stál a pozeral na zatvorené vchodové dvere. Potom urobil pár krokov dozadu, obzrel si priečelie domu a namieril naň ruku, ktorou začal hýbať, akoby čosi počítal. Parker zbadal, že naďalej v nej drží ten nástroj, ktorý vytiahol zo stojana na dáždniky, keď šiel do záhradníkovho domčeka.
– Nie, nemôžem sa vari mýliť… – povedal Alex. – Ale v takom prípade to musí bezpodmienečne byť v…
Nedopovedal a pobral sa k dverám. Keď boli v hale, vyšiel im oproti seržant Jones.
– Hotovo, šéf! – povedal Parkerovi. – Mám ich všetkých v jedálni. Doktor je u tej starej panej a dáva na ňu pozor. Inde niet nikoho.
– Výborne! – Joe sa pobral k dverám spálne Elizabeth Ecclestonovej a zaklopal.
Po chvíli sa dvere poodchýlili a vyzrel doktor Duke.
– Uložili ste už pani Ecclestonovú do postele? – spýtal sa Alex ticho.
– Nie, ešte nie. Ešte sedí v kresle. Nevedel som, čo mám robiť. Hovorili ste tak tajomne, že som sa začal o ňu báť a čakal som na vás…
– Nikto tu nebol počas našej neprítomnosti?
– Nie, nikto. Celý čas bola s ňou Agnes, potom som ju vystriedal ja, keď prišiel ten mladý človek v civile a všetkých okrem mňa zvolal do jedálne… Vôbec nechápem, prečo vy…
Alex ho zastavil pohybom ruky.
– Doktor, ani ja celkom nerozumiem vášmu počínaniu… – povedal pokojne. – Zatiaľ… – poobzeral sa. – Mohli by ste odtiaľto previezť pani Ecclestonovú do nejakej inej miestnosti a nechať ju tam na niekoľko minút? Niekto z našich ľudí zostane pri nej. Dúfam, že sa jej nič nestane, pravda?
– Asi nič… – pokrčil Duke plecami. – Ale čo mám ja potom robiť?
– Previezť ju a vrátiť sa k nám, dobre?
– Prosím…
Duke pokrčil plecami, vzdialil sa od dverí, po chvíli sa však znovu ukázal a tlačil pred sebou vozík, na ktorom nehybne sedela stará žena ovinutá šálom, pozerajúca do diaľky nevidomými očami.
– Tu vedľa je malý salónik… – ukázal na dvere vedľa spálne. – Bude vám to vyhovovať?
– Veľmi, doktor… Čakáme na vás… – kývol na Jonesa. – Niekto z vašich ľudí nech zostane s tou paňou v salóniku. Nemusí nič robiť, ani sa jej dotýkať. Nech dáva na ňu iba pozor. Dlho to nepotrvá.
Jones prikývol. Alex i Parker vošli do spálne starej panej. Joe zapálil všetky svetlá, stal si naprostred izby a obzeral sa. V ruke naďalej držal prístroj, ktorý Nicholas Robinson nazval stojanom.
– Čo teraz? – spýtal sa Parker.
– Teraz sa pousilujem vyhrať šiling a zároveň splatiť dlh istej osobe, ktorá, ako nikto doteraz, mi už-už chcela udeliť diplom patentovaného idiota a znevážila ma tak, ako ma doteraz ešte nikto neznevážil. Ale počkajme si na koniec… Počkajme si na koniec…
Vybral stojan z puzdra, chvíľu si ho obzeral, potom vysunul dlhé, rozťahujúce sa ramená prístroja.
– Vidíš… je ľahký a skladá sa z niekoľkých hliníkových rúrok zapadajúcich do seba. Dolný koniec sa zapichne do zeme a dve horné ramená udržia hocijaké plátno… A tuhľa na konci majú také pekné háčiky na rám obrazu… Pozri…
Podišiel k stene a manipulujúc stojanom, chytil do jeho ramien ťažký rám starého obrazu, ktorý visel na jednej stene. Potom poľahky zdvihol obraz, odtiahol ho od steny a vo vzduchu prevrátil.
– Čo myslíš, zanechal som odtlačky prstov? – usmial sa.
– Áno… – súhlasil Parker. – To vysvetľuje, ako ten portrét v jedálni menil polohu. Ale to ešte vôbec nepotvrdzuje, že pán Nicholas Robinson zavraždil svojho svokra. A navyše celé popoludnie bol s tebou a stál pol metra od teba, keď zaznel výstrel. Vari mi len také niečo nechceš nahovoriť?
– Ach, Ben… – Alex sa obrátil k nemu. – Len si pomysli, Ben… Ak to nebola samovražda, tak ja…
Nedokončil, lebo sa ozvalo klopanie na dvere a doktor Archibald Duke zastal na prahu.
– Tu som, prosím.
– Pán doktor… – povedal Alex, ale nepozrel na neho, stál uprostred izby a rýchlo sa rozhliadal. – Prepáčte, že sa miešam do toho, čo možno nazvať intímnou stránkou vášho života, ale chceli by sme vedieť, či len zvádzate Cynthiu Rowlandovú, alebo sa s ňou chcete oženiť!
Očakával, že Duke vybuchne, ale mladý lekár veľmi pokojne odpovedal:
– Neviem, prečo vás to zaujíma, lebo to vôbec nesúvisí so smrťou Irvinga Ecclestona, ale ak na tom nástojíte a myslíte si, že je to potrebné pre úspešné vyšetrovanie, musím vám oznámiť, že sa s ňou chcem oženiť, a to onedlho.
– Naozaj?
– Áno. Ľúbim Cynthiu a jej povaha, krása a spôsoby môžu byť ozdobou každého domu, dokonca aj domu vidieckeho lekára… – Pousmial sa. – Napokon povedal som to iba preto, že asi vôbec nie ste zvyknutí, aby sa lekár oženil s chyžnou.
– Vie ona o tom?
– Povedal som jej to, dokonca aj dnes. Ale neviem, či mi uverila. Je presvedčená, že… že je medzi nami priveľký spoločenský rozdiel… Ale ja kašlem na spoločenské rozdiely! – dodal zrazu zvýšeným hlasom, akoby prudko polemizoval s niekým, kto ho chce odhovoriť od manželstva.
– Celkom správne, – zašepkal Joe a naďalej sa obzeral po izbe, akoby neprikladal veľkú váhu slovám mladého človeka.
– Blahoželám k vašej voľbe. Je to veľmi pekné a milé dievča. Chcel by som iba, aby ste jej to zopakovali aj pred nami, dobre?
– Veľmi rád… – povedal už sucho Duke.
Joe podišiel k dverám a Jonesovi polohlasne povedal niekoľko slov. Potom sa vrátil a znovu si stal doprostred izby a obzeral sa. Zrazu podišiel k veľkej starej posteli a nadvihol prikrývku. Pri tomto čine ho zastihla vchádzajúca Cynthia Rowlandová. Joe pustil prikrývku a usmial sa na dievča.
– Pán doktor Duke chcel v našej prítomnosti niečo vyhlásiť… – Alex sa naďalej obzeral po izbe, až to nakoniec rozčúlilo Parkera. Zástupca šéfa kriminálneho oddelenia si hlasno odkašlal. Joe pokračoval ďalej, akoby to nepočul. – Povedal nám, že vás požiadal o ruku a že v najbližšom čase sa chcete za neho vydať. Je to pravda?
– Povedal to… vám… – Jej pekné plné pery sa začali chvieť.
– Pravdaže som povedal! – Duke podišiel k nej a objal ju.
– Sám som z dediny. Moja matka sa iste poteší, keď jej neprivediem vrtošivú mestskú slečinku, ale také pekné stvorenie, ako si ty!
A vtedy Cynthia Rowlandová urobila čosi neočakávané. Ovládla sa, vyslobodila sa z jeho objatia a ticho povedala:
– On ma vyslyšal…
– Nemyslím! – Alex sa prestal obzerať po izbe a s úsmevom pozrel na dievčinu. – Pre každý prípad mu neďakujte. Diabol vraj nie je najlepším priateľom mladých vydatých žien. A… – pohrozil jej prstom, – radím vám nechodiť do tej jaskyne.
Cynthia Rowlandová vyjavene pozrela na neho a mimovoľne sa prežehnala.
– Bože, zmiluj sa… – tichučko zašepkala.
– No, to je už lepšie. A okrem toho sa zdá, že dnes definitívne vyženieme diabla z týchto končín. Moje deti, mám z vás veľkú radosť! Choďte teraz pre starú pani, zavezte ju do jedálne a čakajte na nás. Hneď ta prídeme.
– Ale čo má diabol… – spýtal sa Duke, – do…
– Ach, doktor, je veľa vecí medzi zemou a nebom, o ktorých… Veď viete, Čo chcem povedať. Choďte, žehnáme vás v mene vyšetrovacej služby jej kráľovského veličenstva. A nie každý dostáva podobné požehnanie v deň zásnub!
Odprevadil ich očami k dverám, a keď sa dvere zatvorili za mladým párom, výraz rozveselenia zmizol z jeho tváre tak náhle, akoby ho ktosi neviditeľný zotrel špongiou.
– Tu sú iba dve miesta, Ben! – povedal rýchlo. – Jedným je posteľ a druhým tá skriňa v stene.
– Dve miesta na čo? – Parker sa k nemu priblížil. – Čo hľadáš?
– Ten šiling, o ktorý som sa s tebou stavil.
Ale viac už nepovedal ani slovo, podišiel ku skrini a ako barbar začal z nej vyhadzovať rovnučko poukladanú bielizeň, šály a svetre. Potom rýchlo centimeter po centimetri obzrel stienky odhora dolu.
– Nič tu nie je, – zamrmlal a pobral sa k posteli. – Napokon ani som neveril, že to tam bude, lebo je to veľmi komplikované.
Strhol z postele prikrývku, potom deku, plachtu, nadvihol matrac a…
– Nič… – povedal ticho. – Absolútne nič… Je to možné? Predsa to muselo byť tu… Muselo, Ben, alebo…
– Čo muselo? Začni konečne hovoriť! Vari sa nezačneš so mnou hrať na slepú babu?!
– Ach, nechaj ma rozmýšľať… nechaj ma rozmýšľať! Veď nie som vari slepý… Slepý? – zrazu sa udrel dlaňou do čela. – Pravdaže! Som ja len blázon, Ben! Som ja len blázon!
Zrazu znehybnel a zvraštil obočie. Chvíľu takto mlčky stál, potom pozrel na Parkera, ktorý v Joeových očiach zbadal strach.
– Počuj… – Alex si šúchal čelo. – Veď to azda nemôže byť… To nemôže byť absolútna vražda… Som celkom bezradný… Počkaj. Ale áno! Ale áno! – chytil priateľa za plecia. – Ben, treba okamžite vypustiť vodu z bazénu. Vezmi zopár svojich ľudí s najsilnejšími baterkami a choďte ta. Našťastie okná jedálne nevedú do parku. A nikomu pod nijakou zámienkou nedovoľ pohnúť sa z jedálne, nech by uvádzali akékoľvek dôvody. Ach, teraz sa už nemôžem mýliť. Aké udivujúce indivíduum je ten diabol! Udivujúce!
– Ale čo si čakal, že tu nájdeš?
– Triesku, Ben, najdôležitejšiu triesku v dejinách kriminalistiky! Zatiaľ sa ukázalo, že som bol iba hlúpym dieťaťom a on starým múdrym satanom! Ale predstavenie sa ešte neskončilo. Oh, nie!
Nečakal, čo na to povie jeho priateľ, a vybehol z izby.
(25)
NAJMENEJ – DVA PREDMETY
Oblaky začali rednúť a mesiac zažiaril nad Diablovou skalou. Mesačné svetlo sa odrážalo od jej vlhkého vrcholu. Skupinka nehybne stojacich ľudí hľadela na hladinu bazénu, ktorá pomaly klesala. Zastavili prítok vody a otvorili oceľové stavidlo, ktoré regulovalo odtok. Mesačná guľa na hladine vody pomaly klesala dolu.
– Ešte chvíľu, – povedal Joe polohlasne, – a budeme ta môcť zísť.
– Čo tu chceš nájsť?
– Najmenej – dva predmety! Malý kovový valec a ešte jeden kľúč, veľmi podobný tomu, ktorý sme našli pri hadoch pána Irvinga Ecclestona. Tentoraz som absolútne presvedčený, že ich nájdeme, ba mám chuť staviť sa o ďalší šiling… Chcel by som, aby si svojim ľuďom prikázal preklepať celé dno a skúsiť, ktorá dlaždica pevne nedrží. Niekde tu musí byť skrýša, musí byť, Ben!
Mesiac na dne bazénu zrazu zmizol. Joe sa naklonil. Dno už bolo vidieť, v bledom svetle sa leskli rovné rady tmavých mokrých dlaždíc, dôkladne priliehajúcich k sebe.
Joe zišiel dolu po železnom rebríku a za ním ostatní muži – reťaz postavičiek, ktoré postupne mizli dolu. Rozsvietili sa baterky. Parker prikázal svojim ľuďom, aby utvorili rad a pomaly postupovali dopredu. Muži poklepávali na dlaždice, skláňali sa a pri svetle bateriek skúmali dno bazénu.
Alex išiel za nimi a starostlivo svietil na dlaždice, ktorými boli vyložené boky bazénu. V istej chvíli zastal. Zdalo sa mu, že namiesto úzkeho pruhu cementu, ktorý spájal jednotlivé dlaždice, zazrel lesk ocele. Podišiel bližšie. Priložil baterku takmer k stene a pozorne si začal obzerať to miesto. Po chvíli skúsil dlaždicu posunúť odhora. Ani sa nepohla. Skúsil znovu zľava, potom sprava. Nič. Nakoniec stlačil dolný okraj. Dlaždica sa otočila na osi a ukázal sa tmavý otvor malej diery, z ktorej začala tiecť voda. Keď vytiekla, Joe zasvietil dnu. Chvíľu ta pozeral, potom sa odvrátil.
– Ben, – zakričal ticho. – Nemusíte hľadať. Našiel som to!
Reťaz zastala, potom sa pretrhla a tmavé ľudské postavy sa začali približovať k Alexovi. Zastali niekoľko metrov od neho. Svetlá bateriek zhasli.
– Čo si našiel? – spýtal sa Parker, ktorý už bol pri ňom. V ruke držal baterku namierenú na otvor, akoby revolverom mieril na vraha, ktorý sa tam ukryl.
– Škatuľku… – Alex mu ukázal malú niklovú škatuľku, ktorá ležala v rohu diery. – A myslím, že budú v nej dva predmety: ten kľúč a malý železný valček, jeden z tých, ktoré dobre poznáš…
Parker ju nevidel, lebo bol oslepený svetlom vlastnej baterky, ale uveril Joeovi. Ozval sa tichý šuchot nôh na dne bazénu. Muži sa približovali k nim.
– Dávaj pozor, Ben! – dodal Alex rýchlo. – Lebo na tej škatuľke sú iste odtlačky prstov! A myslím, že ich budeme veľmi potrebovať, ak chceme, aby sa diabol vrátil do pekla s našou najnezištnejšou pomocou!
Parker vytiahol vreckovku a s najväčšou opatrnosťou siahol po škatuľke. Otvoril ju koncami prstov. Dnu… ležali popri sebe malý železný valček divného tvaru a zaujímavo urobený plochý kľúč navlas sa podobajúci tomu druhému kľúču, ktorý popoludní našli pri hadoch mŕtveho Irvinga Ecclestona.
– Jones! – povedal ticho zástupca šéfa kriminálneho oddelenia.
– Nie je tu… – odvetil ktosi. – Stráži ich tam v jedálni.
– Carruthers, vezmi to hneď do laboratórneho auta. Dúfam, že expert ešte nezaspal.
– Nezaspal, – zamrmlal iný hlas z tmy. – Prišiel som sem za vami, aby som nezomrel od nudy.
– Máte odtlačky všetkých obyvateľov domu? Hneď to porovnajte a povedzte, čie sú.
– Ach, to môžem povedať aj bez pomoci vedy… – povedal Joe a pobral sa k rebríku. Parker ho dobehol.
– Tak mi to povedz.
Alex mu to povedal.
– Čože? – Parker ho chytil za plece. – To nie je možné!
– Vyčkaj… – vyšli hore a zastali na trávniku, ktorý znovu pohltila tma, lebo mrak zakryl mesiac. V tme Parker uvidel priateľove biele zuby. – Nielenže je to možné, ale je to jedine možné, Ben. Už pár hodín som vedel, že iba jedna osoba mala zároveň motív i možnosť urobiť to, ale hypotéza, ako sám vidíš, bola taká nepravdepodobná a nepochopiteľná, že… – nedopovedal. – Až vtedy som si pomohol zdravým rozumom. A ukázalo sa, že z istého hľadiska je to neslýchane jednoduché a banálne. Ale najprv som musel vylúčiť všetko ostatné. Nešlo o mňa. Ja som už vedel svoje, hoci som sa niekoľko ráz mýlil v podrobnostiach. Ale myslel som na teba. Bol si veľmi proti tomu nezmyselnému vyšetrovaniu. Napokon, kým som presne nevedel, kde boli všetci obyvatelia domu vo chvíli, keď došlo k zabitiu, nemohol som mať absolútnu istotu. V tomto fantastickom prípade vždy zostávala nejaká neznáma, ešte fantastickejšia možnosť… Našťastie, keď som použil elementárnu logiku, veci sa začali usporadúvať tak, ako sa museli usporiadať. Lebo tento svojím spôsobom geniálny zločin mal jednu chybu. Bol takmer absolútny a v súvislosti s tým vylučoval všetky možnosti okrem jednej: pravdivej, ale keď som nenašiel pravdu v celej húštine zdaní a v labyrinte tohto diabolského plánu, stávala sa samočinne absolútnym zločinom, to jest samovraždou Irvinga Ecclestona, čo pre nášho diablika zasa znamenalo, že dosiahol úplný triumf a vytúžený cieľ…
– Ale ja ešte vždy nechápem, ako ten zločin…
– Počkaj, Ben. Dovoľ, aby som sa aj ja trochu radoval.
– O čo ti ide? – spýtal sa Parker zdrvene. Bol vynikajúcim vyšetrujúcim dôstojníkom a veľmi statočným človekom. Dokonca ani teraz nezabúdal na to, že ešte pred dvoma hodinami nahováral Alexa, aby prestal s nezmyselným pátraním a odišiel stadeto.
– Mohol… mohol by som na základe tej mojej legitimácie, pravdaže, v tvojej prítomnosti, niekoho zatknúť? Ten diabol ma riadne nasrdil. Premyslene si naplánoval nielen dokonalý zločin, ale aj absolútny posmech zo mňa a z mojej skromnej slávy, na ktorej mi, pravdu povediac, trochu záleží. Chcel by som mu oznámiť jeho porážku.
– Ach, urob to! Beriem na seba zodpovednosť aj prípadné chyby, ak si nezapamätáš text formulky. Len keď sme neurobili ozajstný omyl, Joe. Nechcem na to ani myslieť.
– Už som ti povedal, že tento udivujúci prípad má práve tento udivujúci aspekt: nemôže byť iné rozlúštenie, ak neberieme do úvahy zásah nadprirodzenej sily. Napokon náš posledný objav vylučuje aj túto prekrásnu možnosť.
Prichádzali k domu. Alex sa narovnal, obišiel policajta, ktorý hliadkoval na terase, a vošiel do haly.
Za sebou počul Parkerove kroky a kroky niekoľkých policajtov vchádzajúcich za ním. Priblížil sa k dverám jedálne, otvoril ich a zastal na prahu.
Chvíľu sa mlčky díval na prítomných. Pod portrétom sira Johna stála Cynthia Rowlandová a doktor Archibald Duke, obaja boli pohrúžení do tichého rozhovoru, v ktorom ich zrejme vyrušil. Oproti dverám pri stole sedeli Joan a Nicholas Robinsonovci, z druhej strany stola, bližšie k dverám, Kempt a Gilburne, ktorý medzi kolenami stískal svoju nerozlučnú palicu. Agnes Stonová v bezchybne bielom plášti a v bielom čepci stála v rohu jedálne pri kresle, na ktorom nehybná starenka strnulo pozerala pred seba. Marta Cowleyová a starý Rice stáli neďaleko, zrejme sa neodvážili sadnúť v prítomnosti svojich pánov. Všetci mlčali. Ich oči sa upreli na vchádzajúceho. Seržant Jones, ktorý pokojne stál pri dverách, ustúpil, aby mohol Alex prejsť ďalej, a pošepky sa spýtal Parkera:
– Už, šéf?
Zástupca šéfa kriminálneho oddelenia nebadane prikývol.
– Prepáčte, že ste tu museli tak dlho čakať, – povedal Joe. – Ale nastali isté neočakávané okolnosti, ktoré trochu predĺžili vyšetrovanie… Napokon nebolo to ľahké vyšetrovanie, lebo vražda bola naplánovaná neslýchane dômyselne…
– Bože! – povedala ticho Joan. – Vražda… Teda otec…
– Žiaľ, – Alex rozložil ruky. – Bola to vražda naplánovaná s neslýchanou, takmer bezpríkladnou bravúrou… Ak možno použiť toto predsa len pozitívne slovo v súvislosti s najväčšou ničomnosťou, akú môže človek spáchať na zemi. A musíme tu s hanbou priznať, že takmer sme sa stali obeťami šikovnosti vraha, ktorý vytvoril bezchybný, komplikovaný obraz mystifikácií a usiloval sa nás obalamutiť tak zručne, že nebyť… – odmlčal sa, ale hneď pokračoval. – Ale mystifikácia je iba mystifikácia. Už pred dvoma tisícročiami istý starý múdry Grék Parmenides z Eley vo svojej poéme O pravde a mienke napísal slová, ktorými pokojná sila znovu prehovorila ku mne dnes večer: „Nedopusťte, aby vás zvyk, vyplývajúci z opakujúcej sa skúsenosti, zaviedol na cestu, kde nástrojom poznania je slepé oko a ucho opakujúce zvuky, ale skúšajte pomocou rozumu…“ Nebudem citovať ďalej. Prestali sme veriť očiam i ušiam, pomohli sme si v tomto prípade rozumom a výsledkom je fakt, že v tejto chvíli musím zopakovať obradnú formulku: „V mene zákona zatýkam vás pre spáchanie premyslenej vraždy Patricie Lynchovej a Irvinga Ecclestona a vystríham vás, že všetko, čo odteraz poviete, môže sa použiť proti vám…“

Na chvíľu sa odmlčal.
– Ale… ale na koho sa to vzťahuje? – spýtal sa sir Alexander Gilburne priškrteným hlasom.
– Tieto slová sa vzťahujú na tu prítomných Thomasa Kempta a Agnes Stonovú… – povedal Alex pokojne a v tej istej chvíli si zahryzol do jazyka, lebo v ruke, ktorú Thomas Kempt vytrhol z vrecka, zbadal revolver. Hlaveň toho revolvera bola namierená rovno na jeho hruď, na hruď Joea Alexa. A v tomto zlomku sekundy si s ľútosťou pomyslel, že nanič sú mu hodiny doktora Yamamota, lebo stojí tu ničím nechránený, a keby uskočil, odkryl by za ním stojaceho Parkera. A Kempt bol priďaleko, nemohol ho dosiahnuť.
Ale toto všetko sa mu iba mihlo hlavou, kým zaznel výstrel. Jedna zo žien vykríkla.
Joe chvíľu stál prekvapený, že nič necíti, a podvedome hľadal miesta, ktorými guľka vošla do jeho tela. Ale nepodlomili sa mu kolená. Naopak, Thomas Kempt zvesil hlavu, ruky a ťažko ako vrece sa zvalil na zem pod nohy stojacich.
Alex sa bleskurýchle obzrel. Bacuľatý seržant Jones už sklonil zbraň k zemi.
– Nosím ho v puzdre pod pazuchou, šéf… – povedal polohlasne. – A vždy, keď sa má niektorému z tých vtáčikov oznámiť jeho osud, mám ruku na hrudi ako Napoleon. Držím ho v ruke odistený, s guľkou v hlavni… pre každý prípad.
Ale Parker nepočul ani jeho posledné slová.
– Ty diabol… – Agnes Stonová strašne, celkom zúfalo pozerala na Alexa. Potom si aj ona vytrhla ruku z viečka plášťa. Ale nemala v nej zbraň. Bleskurýchle ju dvihla k ústam.
V tom okamihu sa stala druhá nečakaná vec. Joan Robinsonová vyskočila zo svojho kresla a zavesila sa jej na ruku. O chvíľu stála Agnes s putami na rukách, nehybná, bledá a celkom pokojná.
Parker násilím otvoril jej zovretú päsť a vybral z nej malú kapsulku.
– Cyankáli… – zašomral a pokýval hlavou. – Myslím, že to bude cyankáli.
Seržant Jones položil ruku na Agnesino plece.
– Poďme… – povedal pokojne.
Šla pred ním upäto vystretá so zdvihnutou hlavou, na ktorej mala biely naškrobený čepiec. Odprevádzali ich oči všetkých prítomných. Iba stará žena vo vozíku sa ani nezachvela a ďalej pozerala nevidomými očami kamsi pred seba, ľahostajná a nehybná ako socha.
(26)
ALE AKO TO VÔBEC BOLO MOŽNÉ?
Auto sa pohlo.
– Ale ako to vôbec bolo možné? – spýtal sa Parker zahľadený do širokých pliec vodiča.
Joe chvíľu neodpovedal. Bol obrátený dozadu a cez zadné sklo pozoroval miznúce svetlá Norford Manoru. Postupne štartovali aj ostatné autá a pretínali tmu bielymi reflektormi. Povzdychol si, odvrátil sa a pohodlne sa usadil v kúte auta.
– Musel to byť človek s chorobne bujnou fantáziou… – zamrmlal. – Priznám sa, že už-už by ma bol porazil, čo sa doteraz nikdy nikomu nepodarilo. A už ani nehovorím o tom, že keby nebolo tvojho neoceniteľného Jonesa, nakoniec by ma zabil, bezbranného ako dieťa. Zahovoril som sa. Vždy som vedel, že moje rečnícke sklony ma jedného dňa môžu zahubiť. Našťastie naša polícia bdela.
– Áno… – Parker luskol prstami v tme. – Polícia bdela! – dodal ticho a sarkasticky. – Keby nebolo teba, obávam sa, že ja a so mnou celý môj štáb detektívov, daktyloskopov, expertov s vedeckými pomôckami by sme stadeto spokojne odišli a nechali by sme tých dvoch vrahov slobodných a šťastných ako párik holubov. Ale povedz konečne, ako si na to prišiel?
– Už v prvý deň, keď prišli za mnou Kempt a Gilburne, veľmi sa mi nepáčila tá záhadná smrť jedného z dedičov starej pani Ecclestonovej. Lebo Patricia bola pre mňa predovšetkým jedným z dedičov obrovského bohatstva, ktorého jedinou majiteľkou je dožívajúca, ochromená starenka. Aj jej samovražda bola prinajmenej záhadná. Nevedno prečo vytiahla kľúč z dverí. Užila cyankáli pri čítaní knihy?! Na tej knihe sa našiel odtlačok diabolskej nohy, ale v izbe nebohej sa nenašiel nijaký predmet, ktorý by mohol odtlačok zanechať. V noci, pred jej smrťou, niekto obrátil obraz sira Johna Ecclestona, ktorého bola potomkom v desiatom pokolení, a vedeli sme už, že rod Ecclestonovcov mal z diablovej vôle vyhynúť práve v tomto pokolení. Ťažko som si vedel predstaviť, aby tá utrápená žena, smrteľne unavená strašnou mužovou chorobou, zrazu urobila také diabolské fígle pred spáchaním samovraždy. Okrem toho zdalo sa mi nepravdepodobné, aby tá predsa len šľachetná žena, aj keby konala z nejakého náhleho impulzu, druhý raz poplietla hlavu úbohému Gilburnovi, znovu mu zničila život a nenapísala ani pár slov na rozlúčku, ktorými by vysvetlila svoj krok. Aj ten kľúč na písacom stolíku bol zarážajúci. Ak užila cyankáli, keď dočítala Pygmalion do sto desiatej strany – kniha bola totiž na tejto strane otvorená, keď ju našli pri mŕtvej – prečo potom vyťahovala kľúč. A nakoniec, čo v Pygmalione môže náhle vyvolať podobné rozhodnutie?…
Na všetky tieto otázky som si nevedel odpovedať. Ale prišiel som sem predovšetkým preto, lebo ma znepokojilo opakovanie javov, ktoré sa vyskytli pri smrti Patricie Lynchovej. Znovu niekto obrátil obraz a znovu sa zjavili diablove stopy v jaskyni. To ma ešte väčšmi utvrdilo v presvedčení, že Patriciu niekto zavraždil. Preto som sa čoraz naliehavejšie pýtal, kto ju mohol otráviť v noci v jej vlastnej izbe? Ktosi, od koho by pokojne vzala jed, a neuvedomila si to. To mohli prakticky urobiť všetci obyvatelia domu, okrem Nicholasa Robinsona, ktorého by vyslobodila Joan, keby ich Patricia požiadala o prášok. Mohla to urobiť chyžná Cynthia, ktorá iste nazrie do izieb paní a pýta sa, či nepotrebujú niečo pred spaním. Mohol to urobiť starý lokaj, kuchárka, ošetrovateľka, lekár, ba aj Irving… Po dlhšom uvažovaní som ešte vylúčil Kempta, lebo bolo veľmi málo pravdepodobné, aby jej uprostred noci mohol dať prášok. Pravdaže aj Gilburne jej mohol dať ten prášok, keď ju odprevádzal domov. Veď sa žalovala na bolesti hlavy. Mohla prášok užiť pri čítaní knihy a zomrieť. Ale vtedy by nevyťahovala kľúč zo zámky. Ak teda Patriciu Lynchovú niekto zavraždil, iste to neurobil Gilburne, lebo on jediný z podozrivých nebol v noci v dome, nemohol vyjsť z izby, zamknúť dvere iným kľúčom a pravý kľúč od izby nechať na stole pri mŕtvej. Napokon predmet, ktorý odtlačil stopu diablovej nohy, musel pochádzať zvonka. Nie od Gilburna, lebo ani vo sne som nemohol pripustiť pravdepodobnosť, že by Gilburne urobil znak na jednej strane knihy a že by Patricia užila jed, keď sa dočítala práve po túto stranu. Ale kde bol ten predmet, čo robil odtlačky do kníh a do piesku jaskyne? Sama Patricia to neurobila. Keby sama urobila odtlačok, musela by vyjsť z izby, ukryť ten predmet, vrátiť sa a otráviť. To bol očividný nezmysel, ak uvážime, že po jej smrti niekto predmet znovu použil s tým istým cieľom. Stopy v jaskyni sa znovu zjavili a boli totožné. Toto malo dvojaký význam:
1. Gilburne nemohol byť vrahom Patricie, lebo v noci nemal prístup do domu a nemohol urobiť stopu do knihy a neskôr ukryť nástroj, ktorým stopu urobil. Bolo predsa jasné, že stopy urobil vrah z ešte neznámych príčin.
2. To, že sa zopakoval žart s portrétom a obnovili sa stopy v jaskyni, malo v prvej chvíli prekvapujúci význam: vrah túžil potvrdiť svoju existenciu a upozorniť bystrejšieho pozorovateľa, že Patricia Lynchová nespáchala samovraždu. V prvej chvíli to bolo ťažko pochopiteľné. Ak niekto zabíja a podarí sa mu polícii nahovoriť, že zavraždený spáchal samovraždu, zdalo by sa, že nezatúži po ničom inom na svete, ako nedať už o sebe nikdy vedieť a vyhnúť sa spravodlivému trestu. Zatiaľ náš zločinec začal konať ako ozajstný šialenec. Z toho bolo možno vyvodiť dva závery:
1. Že je naozaj šialenec.
2. Že túži zvaliť tú vraždu na niekoho iného a je si istý, že sa mu to podarí.
Dodatočný a najhroznejší záver z toho, že sa znovu obrátil obraz a ukázali sa stopy v jaskyni, bol:
„Ak zločinec koná naďalej, celá záležitosť sa neskončí smrťou Patricie Lynchovej, ale v odľahlom Norford Manore dôjde k nejakým novým udalostiam.“

Pravdaže zločinec už od prvej chvíle mal nado mnou obrovskú prevahu. Nebol som na mieste po Patriciinej smrti, od ktorej uplynul už mesiac. Nevedel som, o čo sa usiluje a čo chce urobiť. Prirodzene, on to vedel presne. To, že polícia smrť Patricie Lynchovej uznala za samovraždu, poukazovalo na to, že ak je to šialenec, v každom prípade je obdarený triezvym rozumom. Ak to nie je šialenec, máme do činenia s nezvyčajným zločincom, ktorý provokuje políciu, aby sa zaoberala zatušovaným zločinom, možno i novým, ešte nespáchaným. Táto sebaistota ma donútila, aby som ta okamžite išiel. Cestou ta som mal dojem, že ak ho aj nedolapím, aspoň ochromím jeho činnosť natoľko, že nespácha nový zločin. Okrem iného i preto som čo najrýchlejšie prezradil svoje pravé meno. Chcel som, aby v Norford Manore všetci vedeli, že predsa len prišiel odborník na odhaľovanie zločinov. S hanbou priznávam, že ešte vtedy som nepripúšťal, že je až taký odvážny, aby si práve mňa vybral za svedka svojho absolútneho alibi…
… A prišiel som sem. Hneď po príchode som sa zamotal do metafyzických úvah o diablovi a čarodejniciach. Aj to si náš vrah naplánoval originálne. Okolie bolo úplne opantané démonologickými povesťami, sám Irving Ecclestone bol démonológ, nad rodom visela kliatba, v najbližšom okolí bola Diablova jaskyňa a Diablova skala a navyše tie odtlačky diablových nôh… Ťažko mi bolo nebrať toto všetko do úvahy, hoci, ako sa potom ukázalo, bolo to možno obísť a zaoberať sa jedine rozumným motívom zločinu: bohatstvom Ecclestonovcov. Ale veď ja som ešte vždy nevedel, či mám do činenia s maniackým vrahom. Nakoniec nemohol som to nebrať do úvahy. Cynthia Rowlandová a jej rodičia boli obyvateľmi oboch domov, ktoré ma zaujímali. Aj to mohlo niečo znamenať. Cynthia bola dievčinou s prebujnenou fantáziou, ktorú ešte väčšmi rozdráždil Irving Ecclestone svojím rozprávaním o diablových výčinoch v týchto končinách. Cynthia nepochybne vedela, že kedysi obesili jej pra-pra-pra-prastarú mamu pričinením ktoréhosi Ecclestona a že diabol vyhlásil tomuto rodu pomstu. Pravdaže, túto jej chorobnú predstavivosť si ľudia nemuseli povšimnúť. Bývajú také tiché mánie. Sama vyzerala ako čarodejnica, mala zrastené obočie a čierne dlhé vlasy. Našťastie Cynthiu to priviedlo iba k tomu, že sa modlila k satanovi, aby ju doktor Archibald Duke ľúbil. Ale o tom som sa dozvedel až oveľa neskôr, hoci priznávam, že som ju z toho podozrieval, keď som ju počul modliť sa. Iné je, že som vtedy Kempta pokladal za potenciálneho vraha, ktorý mal najväčší motív vykynožiť rod Ecclestonovcov, a ju som podozrieval zo spoluúčasti… Nie, nebolo to jednoduché. Veď ona ľahko mohla dať Patricii Lynchovej prášok s jedom, zanechať odtlačky v jaskyni, obrátiť ráno obraz, keď ešte všetci spali, ona jediná bola vždy prvá na nohách a tak ďalej. Mohla ľúbiť Kempta a bolo celkom možné, že mala utkvelú predstavu o satanovej pomste a o sebe ako o nástroji, ktorý má pomstiť tamtú dávnu Cynthiu.
Ale od chvíle, ako som si prečítal testament starej panej, pochopil som, že človekom, ktorý má najväčší motív vykynožiť rodinu Ecclestonovcov, je Thomas Kempt. Veď bol vnukom sestry Jacoba Ecclestona, keby teda neboli iní dedičia, on jediný bol by osobou, „v ktorej žilách“, ako hovoril testament, „prúdila by krv tohto rodu“. Joan bola ako dedička vylúčená klauzulou o bezdetnosti, a pretože stará pani by už v stave, v akom sa nachádza, nemohla nikdy testament zmeniť, Kempt by sa pokojne stal majiteľom poldruhamiliónového bohatstva, ktoré starý Jacob vyžmýkal zo svojich malajských plantáží a podnikov v tejto krajine. Preto, keď sa ráno zistilo, že obraz je znovu obrátený, prišiel som s Gilburnom do Norford Manoru. Pri odchode som Kempta otvorene vystríhal. Pravdaže, nič inšie som nemohol urobiť, lebo som nemal ani ten najmenší dôkaz proti nemu. Naopak, on nahovoril Gilburna, aby prišiel za mnou so svojimi podozreniami. Okrem toho o štvrtej popoludní mal som sa už ubytovať v Norford Manore a jednoducho som neveril, že by ktokoľvek riskoval udrieť za takýchto okolností. Navyše som ta poslal seržanta Clarrencea s policajným psom a prípadný vrah ich musel vidieť, keď sa od rána motali po parku a po okolí… Možno by Kempt neuderil, keby jeho plán nebol taký jednoduchý, taký bezchybný a tak absolútne „bezpečný“. Priznám sa ti, Ben, že som videl veľa zločinov, napokon aj ty, ale tak presne vypracovaný a tak uskutočnený plán som ešte nikdy nevidel. Veď sám vieš, ako to vyzeralo na prvý pohľad… Zdalo sa, že to vôbec nemôže byť vražda, a všetky stopy poukazovali na samovraždu, ba čo viac, dávali istotu, že Irving bol maniackým šialencom, ktorý zavraždil svoju sestru a spáchal samovraždu opantaný myšlienkou o diablovej pomste a príslovečnom desiatom pokolení…
– Ach, či o tom neviem?! – Parker sa v tme chytil za hlavu. – Zima ma striasa, keď si spomeniem, čo som ti hovoril a ako som na teba pozeral. Som vyslovený somár, Joe!
– Nebral by som to tak tragicky… – povedal Alex celkom vážne. – Myslím, že ani jeden policajt na tvojom mieste by sa nezachoval ináč. Ste sputnaní zákonom, metodikou vyšetrovania, tým, čo nazývame dôkazmi. Čoraz väčšmi začínam však veriť, že také čosi ako dôkazy, odtlačky prstov a tak ďalej teraz oveľa väčšmi potrebujú inteligentní vrahovia ako polícia. Vrah má vždy desivú prevahu nad políciou, lebo má neobmedzený čas na rozmýšľanie a vyskúšanie svojej metódy, a my môžeme rátať iba s jeho chybami a nešikovnosťou. V tomto prípade vrah neurobil nijakú chybu, nijakú nešikovnosť a bol tak absolútne presvedčený o svojej beztrestnosti, že ma pozval, aby som sa prizeral, ako spácha zločin. Rozumieš tomu, Ben? Ten človek iba jedno nebral do úvahy: že vopred som bol pripravený na falošné dôkazy a na falošný obraz. Ináč by predsa nikdy neurobil tie kúsky pred zabitím. Ak ich urobil, tak len preto, že chcel, aby inteligentný predstaviteľ zákona bol na mieste a dospel k záverom, ktoré mu on nanúti. A pretože vedel narafičiť tie dôkazy tak, že poskytovali absolútne všetkým absolútne dokonalé alibi, potom Patriciina aj Irvingova smrť sa museli pokladať za prejavy Irvingovej mánie a on, Thomas Kempt, by sa po otvorení testamentu Elizabeth Ecclestonovej stal pánom – pravdaže, na svoje začudovanie! – celého bohatstva Ecclestonovcov…
A tu bolo najslabšie miesto jeho plánu. Ako ti neskôr vysvetlím, Kempt sa premyslene postaral o to, aby som bol svedkom, lepšie povedané, aby som počul ten výstrel. Keď sme vrazili do Irvingovej izby, krv vytekajúca z rany práve tuhla. To ako vrahov vylučovalo Joan Robinsonovú, Nicholasa Robinsona a sira Alexandra Gilburna, ktorí boli so mnou už niekoľko hodín, teda v nijakom prípade nemohli byť v Irvingovej izbe. Po ďalšom vypočúvaní sa ukázalo, že z domácich ľudí nikto nebol blízko domu, keď došlo k zabitiu Irvinga. Najbližšie boli Cynthia a doktor Duke, ktorým poskytol stopercentné alibi záhradník, o ktorom nevedeli, že je pri nich. Z jeho výpovede vyplývalo, že už dlhší čas boli na lúke, keď počuli výstrel. Oni teda nemohli Irvinga zabiť. A tak tajomné správanie Cynthie i to, že v noci nespala vo svojej posteli a že sa modlila v jaskyni, dalo sa jednoducho a jasne, hoci trochu trúfalo vysvetliť. Vari nemusíme o tom zoširoka hovoriť. Zostali nám iba: Agnes Stonová a Thomas Kempt. On: prípadný dedič bohatstva Ecclestonovcov, ona – osoba, ktorá mohla ľahko otráviť Patriciu Lynchovú a navyše jediná osoba (okrem Gilburna), ktorá mohla informovať Kempta, že:
a) Joan Robinsonová bola podmienečne vydedená pre bezdetnosť,
b) Joan Robinsonová chcela mat dieťa, a nikdy ho nebude môcť mať.
O oboch týchto veciach Agnes vedela: po prvé, ako svedkyňa testamentu, po druhé, ako dôveryhodná osoba, ktorá pichala Joan injekcie, keď sa v Norford Manore liečila proti bezdetnosti. A vďaka tomu nenaplánovali pre ňu osud, ktorý postihol jej otca a tetu. Neprichádzala do úvahy ako konkurent na dedičstvo.
Toto všetko som začal presne chápať pri vypočúvaní. Ešte lepšie som to pochopil, keď som na Irvingovom písacom stole uvidel kľúč od jeho izby, v zásuvke sme našli tie kúsky dreva s odtlačkami diablových nôh a v teráriu kľúč číslo dva od Patriciinej izby.
Vrah nám dal do ruky všetky dôkazy, ktoré hovorili, že Irving zavraždil svoju sestru i seba samého. Zároveň vytvoril situáciu, v ktorej zdanlivo on sám a nikto iný nemohol spáchať túto vraždu. V konečnom dôsledku si bol taký istý našimi závermi, že vari až dovtedy, kým ho náš nenahraditeľný Jones neusmrtil, nechápal, ako sa mohlo stať, že jeho plán zlyhal…
– Keby nebolo teba… – začal Parker.
– Ale ba, keby nebolo mňa! Veď on sám ma sem dotiahol! Nechaj ma radšej dohovoriť. Pamätáš, vravel som ti, že ma znepokojujú dva malé fakty, ktoré sa akosi nezhodujú s normálnym stavom vecí. Keď som si pri vypočúvaní na ne spomenul, vedel som už s istotou, že je to Kempt, ale ešte vždy som si nemohol všetko presne usporiadať. A tak prvý znepokojujúci pocit som mal ráno, keď sme prišli do Norford Manoru s Gilburnom hneď, ako sme sa dozvedeli, že portrét sa obrátil. Vtedy nám Kempt povedal, že práve sa išiel kúpať do bazénu. Ale mal oblečený župan a pyžamu. Ide sa niekto na svete kúpať v pyžame? Po druhý raz som mal ten istý pocit, keď som po výstrele vybehol na terasu, potkol sa a obzrel za seba. Vtedy som uvidel Kempta v plavkách a rozviatom župane, ako uteká za Nicholasom a nohy sa mu plancú v polách župana. Akosi mi to nešlo dovedna. Bolo predsa celkom prirodzené, aby pri behu jednoducho zhodil z pliec župan, ktorý mu prekáža…
Ale čo to mohlo znamenať? V prvej chvíli som mal iba nejasné tušenie, že som iba na krok od pravdy. Vedel som, že o chvíľu všetko pochopím. Keď Agnes Stonová vypovedala, že po Kemptovom odchode do bazénu Irving zišiel dolu, vedel som, že musí byť Kemptovou spoločníčkou. Jej výpoveď mohol potvrdiť iba mŕtvy Irving. Znamenala predsa najdokonalejšie alibi pre Kempta. Ani Agnes Stonová nemohla zabiť Irvinga, pri výstrele bola mimo môjho zorného poľa, ale nestihla by vybehnúť hore…
Napokon záujem vraždiť mal iba Kempt, ktorý bez nej nemohol ani jednu z oboch vrážd spáchať tak, ako ich spáchal. Ale ako spáchal druhú vraždu? To, že ju spáchal, vedel som takmer isto. Veď Irving Ecclestone zahynul rovnako neurčito ako jeho sestra. Kľúč sa znovu nachádzal v izbe, a nie vo dverách zamknutých zdnuka, čo by dokonca i mňa prinútilo uznať samovraždu. Tiež zahynul bez slova, uprostred porozhadzovaných kníh a poznámok, a nielen to, pri mŕtvom ležalo otvorené plniace pero. Dohovoril sa so mnou na štvrtú hodinu, pozval ma do svojho domu, bol človekom zamilovaným do svojej práce a rozprával mi o tom, čo zamýšľa v blízkej i ďalekej budúcnosti vydať. Ak zišiel dolu a spýtal sa, či jeho dcéra je nablízku, ako tvrdila Agnes, mohol sa to spýtať iba preto, aby nebola pri tom, keď spácha samovraždu. Prečo ju teda spáchal vtedy, keď sa v diaľke zjavila s nami všetkými? Veď ju musel veľmi dobre vidieť z okien svojej izby. A prečo kúsky dreva, na ktorých bola vydlabaná diablova noha, boli vlhké? Kedy a prečo ich niekto ponoril do vody? Pravda, boli už takmer suché, ale drevo si dlho udržiava vlhkosť, či skôr jej stopy. Vtedy som si pomyslel na Kempta a bazén. Ale aj tak… Kempt bol predsa pri mne, keď sa ozval výstrel…
Vtedy mi prišiel na um ten citát z Parmenida: „Nedopusťte, aby vás zvyk vyplývajúci z opakujúcej sa skúsenosti zaviedol na cestu, keď nástrojom poznania je slepé oko a ucho opakujúce zvuky, ale skúšajte pomocou rozumu…“

A začal som skúšať pomocou rozumu. Vyšiel som z predpokladu, že Irving Ecclestone nespáchal samovraždu, hoci všetko na to poukazovalo. Ak teda vo chvíli, keď zaznel výstrel, nebol okrem neho nikto v dome, musel asi zahynúť včaššie.
A zrazu sa mi otvorili oči. Musel som ešte zistiť, kde boli všetci obyvatelia domu, a potom pouvažovať nad všetkými možnosťami tej dvojice. V mojom teoretickom predpoklade bolo isté iba jedno: ak Irving zahynul včaššie, nemohol zahynúť oveľa včaššie, najviac o niekoľko minút, lebo ináč by sme našli mŕtvolu, na ktorej by bolo výrazne vidieť, že zomrela včaššie. Ako vieš, ťažko poznať, či človek zahynul tri hodiny alebo tri a pol hodiny predtým, ale oveľa ľahšie, či zahynul pred minútou alebo pred pol hodinou.
Ale ako sa to stalo? A kto strelil, keď sme počuli výstrel? Streliť mohla iba Agnes, lebo okrem nej a Irvinga nikto nebol v dome. A mohla streliť iba vtedy, keď uvidela nás a Kempta, – vrátila sa do izby starej panej a… po chvíli vybehla na terasu, ukazujúc na Irvingovo okno. Vzdialenosť, pravdaže, nedovoľovala presne určiť miesto výstrelu dnu v dome a pomýlilo ma aj Agnesino sugestívne gesto a jednoducho mi neprišlo na um, aby ošetrovateľka, ktorá sa na terase zvŕta okolo chorej, pre čosi na chvíľku vošla do domu a do jej izby, kde práve v tejto chvíli vystrelila, vybehla von a ukázala na iné, napokon blízke miesto. Tu som urobil prvú chybu. Keď som konečne pochopil, že iba tak sa to mohlo stať, prvé, čo mi vhuplo do hlavy, bolo, aby som prehľadal izbu starej panej a našiel miesto, kde vrazila guľka. Pravdaže, muselo to byť drevo; teda skriňa alebo posteľ… Nazdával som sa, že Agnes už vopred odhrnula matrac a zospodu strelila do hrubej mahagónovej postele, potom jedným pohybom dala všetko naspäť, ukryla revolver pod plášť a vybehla von skalopevne presvedčená, že nikto sa pri nej nepristaví a nebude ju prehliadať… Pravdaže, nenašiel som nič. Vtedy som pochopil, že taký predvídavý zločinec ako Kempt myslel aj na takúto podstatnú maličkosť. Prirodzene náboj bol slepý. Veď išlo iba o tlmený výstrel dnu v dome. Agnes, ktorá bola oveľa bližšie ako my, mala upriamiť našu pozornosť na miesto, z ktorého sa ozval výstrel. A my sme poslušne a bez akýchkoľvek pochybností mali bežať na to miesto, to znamená do pracovne Irvinga Ecclestona, mordovať sa tam s ťažkými dvermi, čo trvalo niekoľko minút, potom vojsť dnu a uvidieť ho s revolverom v ruke, mŕtveho, samého v prázdnom dome a obklopeného dôkazmi viny, že zavraždil sestru a, že bol tichým bláznom. Ale odrazu sa nanucovali nové otázky:
1. Čo urobila Agnes s revolverom, z ktorého vystrelila? Nemohla ho mať predsa naďalej pri sebe, ani ho ukryť niekde v dome, lebo by sme ho našli a padla by ideálna hypotéza samovraždy.
2. Čo sa stalo s druhým kľúčom? Veď ak Agnes a Kempt zavraždili Irvinga, potom musel existovať kľúč, ktorým po vražde zamkli dvere jeho pracovne. Čo sa s ním stalo? Nemohli ho mať pri sebe, ani ho ukryť v dome z obavy, že ho pri prehliadke nájdu. Poprelo by to tézu o samovražde a pri vyšetrovaní by sa začalo špekulovať, čo by sa pre oboch mohlo zle skončiť. Na to, aby kľúč zakopali alebo ukryli, mali iba pár minút času. Napokon pochyboval som, že by ho zakopali, lebo sa obávali policajného psa, ktorý by ho v zemi našiel, a keby ho ukryli v dome, polícia by ho našla v každej skrýši. Kde teda bol?
3. Kde bol tlmič? Pretože Irvingov revolver sa vždy nachádzal v nezamknutej zásuvke a každý sa k nemu mohol dostať, nebolo ťažké nabiť ho, vojsť do Irvingovej izby, streliť mu do hlavy, utrieť odtlačky prstov na revolveri a vložiť ho mŕtvemu do ruky. Ale nemohli ho zabiť bez tlmiča. Norford Manor je položený na vyvýšenom mieste a obklopený lesom. Niekto, o kom nevedeli, mohol byť nablízku a počul by dva výstrely, skorší a neskorší. Aj polícia by sa začala nad tým pozastavovať a musela by nakoniec zistiť, ako sa to stalo. Preto pri zabití museli použiť tlmič a ten tlmič museli okamžite skryť tak, aby ho jakživ nikto nenašiel. Rovnako museli skryť aj druhý kľúč od pracovne.
Na prvú otázku: čo urobila Agnes s revolverom – som našiel rýchlo odpoved: Kempt preto utekal v župane tak nemotorne a na konci skupiny, aby, po prvé, v jeho záhyboch skryl revolver, ktorý Agnes vytiahla spod plášťa a podala mu ho, keď vbehla do haly, ale nevybehla hore. Po druhé, župan spomaľoval jeho beh a takto Kempt zaostal za nami, hoci bol mladý, vytrénovaný človek. To bolo jasné, lebo keby bol do haly vbehol spolu s Nicholasom alebo so mnou, nikdy by v behu nemohol prebrať revolver a ukryť ho tak, aby ho nikto nespozoroval. A keď sa všetko stalo tak, ako sa stalo, Kempt pokojne predstieral, že uteká ďalej do svojej izby a berie ho stadiaľ. Neskôr pred našimi očami chladnokrvne očistil revolver a nabil ho pod zámienkou, že spolu s nami bude bojovať proti neznámemu vrahovi, čo sa skrýva v dome. A tak stopa po výstrele zmizla.
Odpoveď na druhú a tretiu otázku: čo sa stalo s tlmičom a kľúčom – musela byť rovnaká. Ak sa nájde tlmič a kľúč, prípad sa vysvetlí. A tu mi pomohli tie kúsky dreva s odtlačkami diablových nôh, tie vlhké kúsky dreva. Pomyslel som si, že vrah musel aj tie kúsky dreva stále skrývať a vytiahol ich iba vtedy, keď nimi robil odtlačky diablovej nohy. Keby ich bola polícia našla po Patriciinej smrti, alebo keby ich náhodou niekto videl, celý prípad by vyzeral ináč. Teda kúsky dreva museli byť dokonale ukryté. Ani kúsky dreva, ani kľúč zo služobníctva nikto nikdy nevidel. Napokon vedel som, že museli byť ukryté mimo domu. Ale kde? Dávno nepršalo. A vrah ich vytiahol asi tesne pred vraždou. Vtedy som si spomenul, že mi ktosi povedal, aký milý chlapec je ten Kempt. Sám pomáhal robotníkom budovať bazén a sám ho aj projektoval. Navyše krátko po vražde sa Kempt pobral do bazénu a zastihli sme ho, keď stade vychádzal. Musel teda vziať tlmič a kľúč do nejakej skrýše v bazéne. To bolo jediné logické riešenie, ktoré umožňovalo pochopiť, prečo tie kúsky dreva boli vlhké. Napokon veľmi dobre som nechápal, kde inde by ich za taký krátky čas skryl. A predsa ich musel skryť, aby ich nikto nenašiel. Tam by ich nenašiel nijaký policajný pes, ba ani to najbdelejšie oko. Bolo to ideálne miesto a Kempta som pokladal za človeka, ktorý vie všetko ideálne zariadiť a ktorý nezabudne ani na ideálnu skrýšu pre svoje zločinecké rekvizity… Ukázalo sa, že som mal pravdu.
– Áno… chápem. Ale nechápem jedno: ako taký zločin, kde záležalo na každej minúte, mohol tak ideálne vyrátať? Ako vedel, že musíte prísť v tom čase, a nie napríklad v inom.
– Ach, to je jednoduché. Z okien Norford Manoru predsa vidieť lúku, ktorá obklopuje Valley House… A hoci je ďaleko…
– Nechceš mi povedať, že voľným okom…
– Nie, nechcem. Preto som vpadol do Kemptovej izby a dal som mu nejakú bezvýznamnú otázku. Zbadal som ďalekohľad, veľký, spoľahlivý, poriadne zväčšujúci. Pomocou neho nás ľahko zbadal, keď sme vychádzali z domu a išli k bráničke v múre na cestu, ktorá viedla iba do Norford Manoru. Veľmi dobre poznal čas, za aký ju prejdeme, lebo iste ju viac ráz predtým prešiel so sirom Alexandrom. Pravdaže, vedel, že ju neprejdeme skôr ako Gilburne, ktorý je mrzák. Vtedy asi začal konať ako stroj. Zišiel dole a presne vypočítal čas. Irvingov revolver mal už zaiste vo vrecku. Agnes mala pod zásterou jeho revolver so slepým nábojom v hlavni. Keď usúdil, že už nastal čas, otvoril dvere Irvingovej pracovne, vošiel dnu pod nejakou zámienkou, strelil mu zblízka do hlavy, odstránil tlmič a vložil mu revolver do ruky. Kľúč od Patriciinej izby hodil do terária a kúsky dreva strčil do zásuvky. Potom vytiahol kľúč z Irvingovej izby a položil ho na pracovný stolík, vyšiel, zamkol dvere kľúčom číslo dva, zišiel dolu, oznámil spoločníčke čakajúcej na terase, že to už urobil, a pobral sa do bazénu, kde do skrýše ukryl kľúč a tlmič, potom vyšiel z vody, aby nás uvítal. Keď Agnes vystrelila, bežal za nami, v hale vzal od nej revolver a ostatné už poznáš…
– Áno… – prisvedčil Parker v tme. – Všetko je to veľmi jednoduché, keď takto o tom hovoríš.
– Naozaj? – Joe si zapálil cigaretu. Horiaca zápalka chvíľu osvetľovala unavené, ale triumfujúce tváre oboch mužov.
– A ešte jedno… – Prečo vtedy ráno povedal, že sa išiel kúpať, keď bol v pyžame a v župane?
– Myslím, že ho Cynthia zaskočila, keď sa zjavila tak zavčasu. Asi práve prevrátil obraz tým pekelným švajčiarskym stojanom, keď ju začul a možno… Nevedel, pravdaže, ako nevedel nikto z obyvateľov domu, o jej ľúbostnom románe s doktorom Dukom. Vtedy jej povedal, že sa práve išiel kúpať, a ja som podvedome zaregistroval chybu v jeho oblečení. Pravdaže, tento fakt ešte nič neznamenal. Ale potom potvrdzoval moju teóriu, že šlo o zabitie, a nie o samovraždu.
– Áno, rozumiem, – Parker prikývol. – A ešte jedno…
– Čo?
– Na.
V tme natiahol ruku. Joe pocítil v dlani studený, kovový krúžok.
– Čo je to? – spýtal sa.
– Božemôj… – povzdychol si Parker. – Kto by si to pomyslel, že človek, ktorý vie lúštiť také záhady, nevie bez baterky rozoznať jeden anglický šiling, navyše keď ho má v ruke!
Joe sa usmial.
– Myslel som na niečo iné… – povedal ticho.
A naozaj v tejto chvíli myslel na ďaleký slnečný kraj, kde asi už spala istá pekná slečna po ťažkom pracovnom dni na vykopávkach.
Tichý let smrtihlava

Erínya:
Jak rýchla plachetnica som ho stíhala všade, nad vodou, nad zemou, tichým a nečujným letom, nakoniec predsa som chytila skrytého vraha – na mňa sa usmiali výpary človečej krvi.
Aischylos: Eumenídy
PRVÁ ČASŤ
alebo EPILÓG
uvádzaný na začiatku, a nie na konci tejto knihy preto, aby sa čitateľ dozvedel, prečo si Joe Alex, ktorý predtým neznášal život na vidieku, kúpil celkom nečakane domček so záhradkou a pozval ta na víkend svojich troch najlepších priateľov: Caroline Beaconovú a Benjamina Parkera s manželkou.
Urobil to, lebo:
po prvé – vedel, že musí porozprávať svoj príbeh práve v týchto podmienkach: na terase, po západe slnka, uprostred lesov a záhrad, keď zaspávajú denné zvieratá a budia sa netopiere a nočné motýle – tisíce tichých, chlpatých motýľov, ktoré žijú v noci a večne letia za svetlom. Jedného z tých pekných neškodných tvorov nazývajú prírodovedci Atropos L., ale ostatní ľudia ho poznajú iba pod názvom smrtihlav. A práve smrtihlav – vďačiaci za svoje meno umrlčej lebke, ktorú mu príroda nakreslila na chlpatý chrbát – hral dôležitú úlohu v Alexovom príbehu.
Po druhé – Alex vedel, že bude musieť porozprávať svoj príbeh v čo najbližšom čase. Odo dňa vraždy uplynul mesiac, už vymizla zo stránok novín, začala sa vytrácať aj z ľudskej pamäti a slečna Caroline Beaconová, ako aj pani Rosemary Parkerová neprestajne naliehali na Alexa, aby ich zasvätil do všetkých podrobností tohto zaujímavého prípadu. Teda ak chcel kúpiť domček so záhradkou, lepšie bolo urobiť to teraz ako neskôr.
Tretí dôvod, pre ktorý bol Alex kúpil domček, uviedol slečne Caroline Beaconovej týždeň pred tým, ako prečítal priateľom svoj príbeh. Vráťme sa k tej chvíli.
Caroline Beaconová a Joe Alex sedeli naproti sebe pri stolíku v reštaurácii, ktorá bola vo veľkej umelej záhrade na streche obrovského, asi pätnásťposchodového domu. Budova s výraznými hranatými obrysmi, ligotajúca sa niklom a širokými sklenými tablami, dominovala nad šikmými strechami domov na Pall Mall ako krížnik nad radmi nízkych vĺn splývajúcich s obzorom.
Bol teplý večer a Caroline si dala dolu ľahkú štólu, čo jej zakrývala pekné, rovnomerne opálené plecia. Farbou pripomínali svetlé zlato, ktoré teraz, v blížiacom sa súmraku, malo matný odtieň. Ľahučkým pohybom odtisla šálku a pritiahla si trojuholníkový kúsok torty voňajúci punčom.
– Počul si, čo som povedala, Joe? – pousmiala sa.
– Pravdaže! Každú slabiku! – vyhlásil.
Ale nepočul. Počul slová, vedomie registrovalo celé vety a ukladalo ich vedľa seba podľa zmyslu, ale celkom im nerozumel, hoci vedel, že Caroline sa ho už druhý raz pýta na to isté. Na čo?
– Pravdaže! Do poslednej hlásky! – ubezpečoval ju. Stiahla obočie.
– Teraz som si už absolútne istá, že si myslel na niečo iné, ty podvodník. Pýtala som sa, kedy mi konečne porozprávaš o tej afére s nočným motýľom. Chcela som ti pri tejto príležitosti oznámiť, že o tri týždne odchádzam do Egypta… – A keď videla Alexovu prekvapenú tvár, dodala: – Budeme kopať neďaleko Sidi-Hafry. Profesor Nicholas je presvedčený, že práve tam sú pochovaní poslední dvaja faraóni siedmej dynastie. Jeden z nich… ale nechajme to. Nehovorme o faraónoch. Ak sa nedozviem nič o tej more v najbližšom čase, nedozviem sa o nej nikdy. Neskôr, keď sa vrátim, bude už sto iných prípadov.
– Ľutujem, ale nebolo to moje tajomstvo. – Joe roztiahol ruky tak vehementne, že takmer prevrhol vázu s cíniami, ktorá stála na stolíku v plytkej porcelánovej miske. – Parker mal s tým kopu starostí, všelijaké vysokopostavené osobnosti naliehali, aby sa prípad zachoval v úplnej tajnosti, a všetko sa skončilo tým, že tlač dostala správu o samovražde. Keby bol vtedy niektorý z novinárov prišiel na stopu celej tej aféry, polícia by to bola musela dlho a krvopotne vysvetľovať. Preto sme sa rozhodli, teda Parker a ja, že budeme obaja mlčať, kým neprejde nejaký čas a ľudia na to nezabudnú. „Prípad smrtihlava“ teda zostáva naďalej tajomstvom a zostane ním, ale… – zľahka sa usmial, – žena zástupcu šéfa kriminálneho oddelenia Scotland Yardu a ty, ktorá si… si… no si! – dokončil, lebo nemohol nájsť vhodný výraz, – môžete sa teraz o tom dozvedieť. Ale znovu opakujem, že…
– Myslím, že som ešte nikdy nikomu nepovedala nič o tvojich prípadoch, Joe. – Slečna Beaconová sa trocha urazila. – A iste ti nemusím hovoriť, že už stokrát sa najrozličnejší novinári pokúšali rôznymi dômyselnými spôsobmi niečo zo mňa vytiahnuť. Veď si tak nechutne populárny… – Zľahka ohrnula pery. – Pravda, nemusíš mi o tom prípade vôbec nič hovoriť. Veď vieš, že táto životná sféra nie je pre mňa najzaujímavejšia.
– Hej, – smutne pokýval Joe hlavou. – Dokonale chápem, že vykopávame starých črepov a termitmi obžratých kostier má svoje pôvaby, a pri troche dobrej vôle to možno pokladať za najvzrušujúcejšie zamestnanie pod slnkom. Archeológia je krásna veda. Som na teba hrdý! – Zasmial sa a zakryl dlaňou jej drobnú, ale silnú ruku. – Žartujem, miláčik… Sľubujem ti, že ešte tento týždeň ty aj Rosemary Parkerová budete vedieť všetko. Zmenil som iba meno, miesto a charakteristické črty hrdinov. Inak zostalo všetko tak, ako bolo.
– Napísal si o tom knihu? Kedy?
– Za posledné dva týždne.
– Ako sa volá?
– Tichý let smrtihlava… – povedal Joe a trocha sa začervenal, lebo predvídal ďalšiu otázku.
– Bože, – vzdychla Caroline. – Odkiaľ si zasa vzal ten titul?
– Inšpirovali ma Eumenídy…
– Aischylos! Každý tvoj bestseller profanuje nejakú osobu, ktorá mi je blízka.
– Isteže. – Joe skromne sklonil hlavu. – Ale tie úryvky sám prekladám a pri tej príležitosti sa vzdelávam. – Zasmial sa. – Okrem toho popularizujem tých starčekov, a to tiež čosi znamená v časoch, keď si obrovská väčšina ľudí myslí, že Aischylos je meno dostihového koňa alebo názov istého druhu reumatizmu. Napokon, sú to také pekné tituly pre kriminálne romány… Spájam príjemné s užitočným…
– Obávam sa, – šepla Caroline, – že to príjemné a užitočné si si v tomto prípade rezervoval výlučne pre seba. Ale nehovorme už o tom. V obesencovom dome sa nemá…
– Hovoriť o skutočnej literatúre, – pokýval Alex hlavou. – čo ak raz napíšem knihu, – zašeptal podozrivo roztúženým tónom, – epochálnu knihu, veľké skvelé dielo, ktoré budem večer čo večer vyťahovať spod podušky a sústredene si ho prečitovať, aby som si potom s úctou pobozkal vlastnú ruku. Len sa obávam, že ju nikto nebude čítať a všetci mi budú zazlievať, že márnim čas namiesto toho, aby som písal dobré, precízne vykonštruované záhady pre amatérskych detektívov, akými sa stávajú moji čitatelia, keď zaplatia niekoľko pencí za výtlačok ktoréhokoľvek z mojich traktátov o zločine… – zasmial sa.
Labutie pierka snenia!
Vyslobodí nás azda
čas, keď sa zjaví staroba?
– Prepáč mi ešte jeden citát. Ale ak už máme hovoriť o mne, priznám sa, že som ťa pred chvíľou nepočúval s takou pozornosťou, akú si zasluhuje každé tvoje krásne slovo. Uhádni, na čo som myslel.
– Pravdepodobne na nejakého nebožtíka, ktorého neznámy páchateľ poslal na druhý svet.
Caroline dopila kávu a poobzerala sa. V priepasti pod nimi sa rozsvietil prvý neón a modrými zábleskmi začal vyzývať deti, aby jedli čo najviac Nestleovej múčky.
– Nič také! Myslel som na čosi veľmi mierumilovné, na… – odmlčal sa, potom na ňu kradmo pozrel. – Vždy som vedel, že nepatrím k ľuďom s najustálenejšími názormi a s najtrvalejšími záľubami. Ale zdalo sa mi, že na druhej strane viem veľmi dobre, čo nemám rád…
– S tým prvým súhlasím, – prikývla Caroline. Druhý neón, ktorý ožil nad strechou náprotivného domu, jej zažal v očiach fialové ohníčky.
– Okrem iného som bol presvedčený, – pokračoval Joe nevyvedený z konceptu tou poznámkou, – že nemám rád život na vidieku. Narodil som sa v Londýne, a hoci som veľa cestoval a zavše dokonca prijímam pozvania známych, čo bývajú na vidieku, predsa len sa mi vždy zdalo, že by som nevedel žiť ďaleko od mesta…
– Aký pekný úryvok autobiografie, – vzdychla Caroline. – Chvíľu som mala dojem, že si umrel a čítam o tebe nekrológ. Viem si predstaviť tvoj pohreb: všetci londýnski policajti a všetci ťažší zločinci kráčajú spolu do taktu… tuším obľubuješ Chopinovu smútočnú hudbu, nie?
– Ó áno! Ale myslím, že v tom sprievode by sa ocitla aj istá známa dáma, pravda, ak by nebola práve v nejakom obskúrnom kútiku zemegule a nedlabala sa v nose múmie Amenhotepa Stredného. Plakala by si za mnou?
Spýtal sa jej to tak ľahkovážne, že Caroline otvorila ústa a už-už mu chcela povedať, ako by ju tá správa rozosmiala, ale nepovedala nič. Sklopila oči.
– Veď vieš, že by som veľmi plakala, Joe, – povedala ticho.
– Hm… – odkašlal si Alex. – Naozaj, o smrti sa nemá hovoriť po dobrom jedle, lebo človek sa hneď stáva sentimentálnym. Aby som sa vrátil k našej téme: vidím, že neuhádneš, na čo som myslel.
– Nie, – pokrútila Caroline hlavou. Pričasto sa oňho bála, keď zmizol s tým svojím ironickým úsmevom na perách po nejakom nezrozumiteľnom telefonáte, ktorého obsahom bola prevažne správa, že sa niekde našla mŕtvola.
– Vieš, rozhodol som sa, že sa presťahujem na vidiek.
– Na vidiek? – pozrela naňho vyjavene. – Ako to, na vidiek? Azda len nechceš povedať, že…
– Nie, nie celkom. Totiž – nevravím, že sa sťahujem na kraj sveta. Ale kúpil som včera domček s veľkou, pochmúrnou záhradou na sever a s trávnikom strihaným ako tenisový dvorec na juh. Mám tam ruže, jazmín, magnólie a… nenaučil som sa ešte všetky názvy. Úprimne povedané, mám rád iba cínie. Nikdy som sa nevyznal v botanike. Dokonca som mal v súvislosti s tým isté ťažkosti v škole a neskôr…
– Ako to? – Caroline sa ešte nespamätala. – Chceš mi nahovoriť, že odteraz budeš bývať ďaleko od Londýna?
– Nie. Môj domček leží v Londýne, presnejšie povedané, neďaleko Richmond Parku.
– No, to ešte nie je také strašné. – Vydýchla si, ale hneď naňho zvedavo pozrela. – Počuj, neodohrala sa tá tragédia práve tam?
Prikývol.
– Áno, som dokonca susedom – ak môžem použiť tento výraz – domu, v ktorom sa odohrala „záhada smrtihlava“. A práve ta mám v úmysle pozvať vás všetkých, aby som vám po večeri, v prostredí ideálne vhodnom pre tú tragédiu, s výhľadom na tú záhradu, ba i na osvetlené okná toho domu, prečítal svoju správu o priebehu vyšetrovania.
– No dobre, ale iste si nekúpil ten domček len preto, aby si nám v ňom prečítal svoju novú knihu?
– Pravdaže nie. Chcem tam ostať. Je tam veľmi pekne, Caroline, a ak niekedy zatúžiš ma tam navštíviť, sama sa presvedčíš, že…
– A čo bude s tvojím terajším bytom? Veď si o ňom rok sníval, vyše pol roka ho pripravoval a niekoľko mesiacov zariaďoval. Chceš ho nechať plávať?
– Nie, – pokrútil Joe hlavou. – Vieš, mám istý plán. Chcel by som… chcel by som naozaj trochu prestať s písaním tých… tých, no veď vieš. Sama si veľmi nevážiš tie moje knižtičky. Chcel by som napísať knihu, ktorú by som nenapísal iba pre peniaze. Myslím, že taký domček je na to ako stvorený…
– Určite. – Carolinin hlas znel trocha pochybovačne. Približne raz za rok pochytil Joea odpor už pri pohľade na plochý písací stroj Olivetti a na papier v ňom založený. Vtedy chodil po izbách a kul plány, ako napíše nejakú epochálnu knihu, ktorá otrasie svetom. Trvalo to zvyčajne týždeň-dva a končilo sa to tým, že si rezervoval miesto na lodi alebo lietadle do nejakej exotickej krajiny. Vracal sa opálený, veselý a zmierený s osudom. Znovu telefonovali vydavatelia a znova si sadal k stroju, aby opisoval dobrodružstvá hrdinu, ktorým bol on sám. Okrem toho hneď zavolal alebo prišiel Benjamin Parker, lebo v takom obrovskom meste, ako je Londýn, ustavične umierajú ľudia za záhadných okolností alebo sa jednoducho stávajú obeťou neznámych vrahov. A vtedy Joe zmizol z obzoru, aby sa po čase vynoril na svetlo sveta ako kométa, za ktorou sa ťahá húf reportérov a fotografov. Tlač ho mala rada, obľúbila si ho aj verejnosť. A keďže písal veľa, jeho popularita rástla každým rokom. Caroline si nemyslela, že by v tej situácii bol schopný zanechať svoj spôsob života a pustiť sa do oveľa ťažšieho boja. Lebo hoci verila, že by Alex mohol byť spisovateľom veľkého formátu, nevedela si predstaviť, že by niekedy mal dosť pevnej vôle, aby napísal čo len jednu knihu pod svojím pravým menom. Lebo Joe Alex bol, pravdaže, pseudonym, pod ktorým ho poznala verejnosť, policajti i zločinci. Iba Parker, ktorý spolu s Alexom prežil celú vojnu na palube bombardéra určeného na nočné nálety na Nemecko, poznal jeho pravé meno. Poznala ho aj Caroline, hoci nikdy nebola na palube nijakého bombardéra. Ale Caroline sa nikdy nechcela vydať za toho neobyčajného človeka, ktorého už roky milovala pravou a úprimnou láskou. Bolo v ňom čosi nepostihnuteľné a také nepravdivé, že sa jej chvíľami zdalo, akoby ustavične hral bližšie neurčenú úlohu v hre, ktorej začiatok, prostriedok i koniec sám nepoznal, iba vedel, že v istých situáciách mu neviditeľný režisér prikazuje počínať si tak a nie inak. Bála sa toho a nechápala to. Možno preto zakrývala svoj strach zľahčovaním jeho povolania – autora kriminálnych románov. Sama patrila medzi popredných mladých anglických archeológov a vedela, že jej všetci prorokujú veľkú budúcnosť. Ale bývali chvíle, keď si pripadala až groteskne maličká so všetkými svojimi vážnymi záujmami, a ten muž, ktorý na pohľad ničomu neprikladal veľkú váhu a pracoval len vtedy, keď mal chuť, a vtedy robil vždy veci, ktoré ho vôbec nezaujímali (lebo mu verila, keď tvrdil, že píše iba pre peniaze), zdal sa jej pravdivejší a oveľa hlbší ako ona. A možno preto sa bála, že jedného dňa jej Joe nedbanlivo podá rukopis, ktorý bude literárnym objavom epochy. Mal pre to všetky predpoklady: veľmi dobre poznal život, bol neuveriteľne inteligentný a schopnosť rýchlo nachádzať súvislosti medzi faktami a myšlienkami mu umožňovala odhaľovať s obdivuhodnou ľahkosťou ponuré tajomstvá, pred ktorými stál Scotland Yard aj s celým svojím obrovským vedeckým aparátom a s tisícmi spolupracovníkov bezradne ako dieťa. Caroline sa podvedome bála toho okamihu, lebo vedela, že vtedy sa zaňho vydá a bude… nešťastná.
– Iste sa taký domček bude lepšie hodiť na vážnu literárnu prácu ako byt v centre mesta, ale nie som presvedčená o tom, že si doteraz nenapísal nič seriózne len preto, lebo si nemal domček so záhradkou.
– Och, nie! Nenapísal som doteraz nič seriózne z toho jednoduchého dôvodu, že… – nedopovedal, – akosi som cítil, že na to neprišiel čas… Ťažko sa mi to vysvetľuje…
– A teraz cítiš, že ten čas už prišiel?
– Áno.
Caroline zmĺkla, potom zdvihla hlavu.
– Som celým srdcom s tebou… Ale veď si pred chvíľou povedal, že nám prečítaš svoj posledný kriminálny román. Naozaj… naozaj má byť posledný?… Totiž, nebudeš už písať knihy tohto druhu?
– Ale čoby nie! Budem! – Usmial sa. – Nevedel by som tvoriť v manzarde. A z umenia málokto vyžije na tomto svete, ktorý si umenie tak vysoko váži. Prvá časť tragédie spočíva v tom, že ľudia oveľa ochotnejšie dávajú umelcom úctu ako peniaze, a druhá v tom, že bez peňazí je neslýchane ťažko udržať si na dlhšie úctu k sebe samému. Chudobný človek musí znášať nespočetné nepríjemnosti, nevýhody a poníženia, ktorých je bohatý ušetrený, a tak Joe Alex bude písať svoje detektívne záhady dovtedy, kým budú ľudia ochotní ich čítať a platiť za ne. Ale tieto dve veci spolu vôbec nesúvisia. Jednoducho písať také knihy iba pre peniaze je v konečnom dôsledku nemorálne. Ak však majú slúžiť vyššiemu cieľu… – znovu sa usmial, – vtedy je všetko ospravedlnené.
– To hovoríš vážne, Joe?
– Sám neviem, či to hovorím vážne. Ale viem, že ťa týmto pozývam na víkend do môjho domčeka. Okrem teba tam bude len Parker a Rosemary. Prečítam vám tú svoju poslednú knižku, ktorá bude zároveň odpoveďou na sto tvojich otázok z celého uplynulého mesiaca. A neskoršie…
Odmlčal sa.
– Čo neskoršie? – opýtala sa Caroline. Bolo už celkom tma. Zo všetkých strán sa k nim zbiehali milióny svetiel. Ich odlesk tvoril jasný opar, ktorý zastieral hviezdy.
– Neskoršie… – Joe sa zasmial. – Uvidíme. Všetci ľudia predsa mávajú v živote nejaké dobrodružstvá. Možno sa aj ja zmôžem na nejaké dobrodružstvo. – Kývol na čašníka, ktorý stál pod ozrutnou zaprášenou palmou. – Chceme zaplatiť, – povedal, – za všetko, čo sme zjedli pod touto strechou, – pozrel na oblohu, – ak môžem použiť tento výraz…
– Je to najkrajšia strecha, akú sa nám podarilo zadovážiť pre našich hostí. – Čašník sa uklonil a zdvihol pohľad k zahmleným hviezdam.
– Hovoríte ako starý klasik. – Joe položil na stôl bankovku a vstal súčasne s Caroline. Ale čašník ho predbehol a s úklonom podal dievčaťu štólu.
– Ste náš prvý hosť, ktorý v tom poznal citát z Theofrasta, – uklonil sa. – Dúfam, že vám večera chutila.
– Bola vynikajúca… Do videnia…
– Aká obdivuhodná krajina – Anglicko! – povedal ticho, naklonený k jej malému ružovému uchu. – Čašníci citujú antických autorov a baví ich, že nikto z hostí to nebadá!
Ale Caroline neodpovedala. Tak ako predtým Joe, teraz zasa ona nepočula, čo povedal. Myslela na to, že ten obdivuhodný človek, ktorý prežil pravdepodobne viac dobrodružstiev než ktokoľvek iný z obyvateľov toho obrovského veľkomesta, čo sa im rozprestieralo pod nohami, jej pred chvíľou povedal, že aj on má právo na nejaké dobrodružstvo. A tým dobrodružstvom mala byť kniha, ktorú chcel napísať.
– Áno, – odpovedala v domnení, že sa jej opýtal, či príde. – Pravdaže prídem. Ale zabudol si mi dať adresu. Naozaj ten dom existuje?
– Prirodzene! Higgins je už tam a vyvíja činnosť. V sobotu popoludní ťa ta sám odveziem a prenesiem cez prah. Budeš hostiteľkou toho víkendu.
– Ak je tam Higgins, nepotrebuješ nijakú hostiteľku, – povedala Caroline a vošla do nečujne sa otvárajúcich dverí výťahu.
A mala pravdu. Keď prišla v sobotu popoludní do malého rozkošného domčeka v jednej z tichých zelených ulíc v okolí Richmond Parku, všetko už bolo pripravené na príchod hostí.
Higgins, najdokonalejší sluha, bol neviditeľný. Našla ho až pri prehliadke domu. Po pás bol vopchatý do obrovskej chladničky, čo stála pri dverách kuchyne. Keď ju zbadal, narovnal sa. Mal na sebe bielu zásteru a v rukách držal dve štíhle fľaše rýnskeho vína. Pokojne a dôstojne sa jej uklonil. Na šedivejúcej hlave mu neodstával ani vlások.
– Dobrý deň, slečna Beaconová. Máme dnes pekné počasie, pravda? – Ukázal očami na víno. – Dúfam, že sa nám ho podarí podať patrične ochladené, hoci neustále zmeny v našej domácnosti a s tým spojený nákup nového kuchynského príslušenstva, – ukázal očami na chladničku, – môžu viesť k istým nedopatreniam…
– Som presvedčená, že k nijakým nedopatreniam nedôjde! – Caroline nazrela do chladničky. – To je ozruta! Som zvedavá, čo v nej budete mať. Veď by vystačila pre celý pluk!
– Som toho istého názoru, slečna Beaconová, ak smiem poznamenať… Ale pán Alex má rád vo všetkom veľkorysosť. Kázal mi kúpiť najväčšiu a najlepšiu chladničku, akú nájdem. Pravda, boli ešte aj väčšie, ale obával som sa, že ani jedna z nich by sa nedala dopraviť nadol… Tak sme sa rozhodli pre túto. Okrem toho je to tu trocha od ruky… – Higgins roztiahol ruky a znova sklonil hlavu, akoby sa ospravedlňoval, – preto sa obávam, že obed azda nebude taký, aký by bol, keby sme boli zostali v starom byte… Hoci aj toto, pravdaže, má svoje výhody. Napríklad, je tu veľmi ticho.
Ale z jeho tónu Caroline uhádla, že ticho, čo panovalo navôkol, neráta Higgins medzi najväčšie výhody akéhokoľvek bytu.
Napriek všetkým tým výhradám sa obed skvele vydaril, a keď sa konečne vo štvorici usadili na terase skrytej za hustým pletivom brečtana a Alex vyšiel na chvíľu do svojej pracovne, pani Rosemary Parkerová si vzdychla.
– Mali by sme sa presťahovať do takejto štvrte, Ben. Chlapci dorastajú a veru neviem, čo budem robiť, keď odídu do sveta. Tu by som mala aspoň záhradu a susedov. V centre mesta môže človek bývať v činžiaku dvadsať rokov pod jednou strechou s tisíckami ľudí, a pritom nevie, ako sa volajú. Tu na predmestí sa všetci poznajú a všetci sú takí sympatickí… Narodila som sa a vyrástla v takejto štvrti…
– Nuž… – Parker sa uvelebil v kresle. – Po prvé: pri mojom plate by som si na takýto domček ušetril asi tak o dvesto rokov, a po druhé: nie sú tu všetci takí sympatickí, ako by sa azda na prvý pohľad zdalo. Tie tiché domčeky a pôvabné vilky skrývajú nejedno tajomstvo, z ktorého by človek ošedivel…
Alex sa vrátil na terasu a sadol si k lampke, čo svietila na stolíku.
Parker sa trocha nadvihol a dotkol sa prstom obalu Alexovho rukopisu.
– Tu máte opis udalostí, ktoré sa odohrali v hentom dome… Zdvihol ruku a ukázal do hustnúcej tmy na dve osvetlené okná na prízemí neviditeľnej vily na druhej strane ulice.
– Pred mesiacom sme stáli tamto v jedálni, ku ktorej patria tie dve osvetlené okná, a nerozumeli sme absolútne ničomu, zatiaľ čo v susednej izbe… Ale nechcem predbiehať udalosti…
– Veď zato! – Pani Parkerová sa obrátila k Alexovi. – Začni už čítať, Joe. Umieram od zvedavosti a ten môj zákona sa držiaci policajt nechcel celý mesiac ani ústa otvoriť.
– Dobre! – Joe otvoril obal. Vtom narazila na lampu veľká mora, zakrúžila okolo nej a zmizla v tme. – Pekný divadelný efekt na začiatok! – usmial sa Alex. – Pravda, to nebol smrtihlav, ale Sphinx, tiež pekný nočný motýľ, ružovkavý a takmer rovnako veľký… Majú rady toto okolie.
– Čítaj už, – povedala ticho Caroline. – Aj ja som len žena a mám právo byť zvedavá…
Joe prikývol.
– Viete, Ben a ja sme boli na mieste až po zločine. Ale dovolil som si na základe dosť presnej rekonštrukcie rozdeliť knihu na dve časti: jedna sa odohráva pred zločinom, v druhej účinkujeme my. Zdalo sa mi to potrebné, lebo práve rekonštrukcia prvej časti a to, že sme poznali udalosti pred zločinom, sťažilo nám odhalenie vraha…
– Sťažilo! – Parker pokrčil plecami. – Vraha sme odhalili za dve hodiny!
– Ale málo chýbalo, a neboli by sme ho odhalili nikdy, a čo je horšie, ešte menej chýbalo, aby namiesto neho nebol zatknutý a odsúdený celkom nevinný človek… No, ale začnime.
Otvoril obal a pristrčil k svetlu prvý list papiera s husto naklepaným textom.
DRUHÁ ČASŤ
(1)
MUŽI SI MYSLIA, ŽE ŽENY SPIA
V ten večer Joe Alex písal ako zvyčajne nie s veľkým pôžitkom, ale ani nie s odporom. Listy papiera s rovno poukladanými modrými kópiami padali v pravidelných intervaloch na stolík vedľa písacieho stola. Joe si nikdy nesadal k písaniu, ak nemal celkom hotový plán románu aj s podrobne vypracovaným „cestovným poriadkom“ každej kapitoly. Preto aj teraz písal tak, že ani veľmi nemyslel na to, čo píše. Bolo to, akoby polovica jeho mozgu ukladala hladké, plynulé vety a viedla hrdinov cez dialógy a opisy k nevyhnutnému dolapeniu vraha, zatiaľ čo druhá polovica sa zaoberala niečím celkom iným. V tejto chvíli ju zapĺňal obraz slečny Caroline Beaconovej, ako práve zaspala alebo zaspáva nad knihou kdesi na druhom konci Londýna. Pozrel na stranu, ktorú práve vytiahol zo stroja. Stodeväťdesiatosem…
Pošúchal si unavené oči, vstal, ani nepozrel na kapitolu prerušenú v polovici a šiel do kúpelne. Po desiatich minútach už zahasil svetlo a zaspával. Ešte raz si spomenul na Caroline. Dokonca zdvihol ruku k telefónu na nočnom stolíku. Chcel jej povedať niečo milé na dobrú noc.
Ale nepovedal. Bol veľmi unavený, lebo pracoval celý deň od včasného letného úsvitu. Pod lebkou mu behali rady čiernych drobných písmeniek, jedny po druhých ako húfy dotieravého hmyzu, tichučko šušťali a tvorili vety – banálne, nezmyselné i logické, pospájané mostíkmi pomlčiek a oddelené výkričníkmi. Písmenká postupne zmizli a zostal len hmyz: mravce, kobylky lúčne a blchy, čo skákali z riadka na riadok. Konečne nastal príjemný chaos sna, obrysy sa rozmazali, mravce sa premenili na motýle, mihotavé vtáčiky a nočné motýle… Mávali krídelkami čoraz pomalšie, krúžili v čoraz širších kruhoch. Zaspal. Posledným obrazom, ktorý mu utkvel vo vedomí, bol tmavý chlpatý nočný motýľ, pomaly krúžiaci v oranžovom šere. Možno preto ho veľmi neprekvapil telefón, čo zacengal na svitaní.
Ale to príde až o niekoľko hodín. Teraz, keď Alex zaspával, nezjavil sa veľký chlpatý nočný motýľ iba pred jeho očami. Na ďalekom predmestí, uprostred záhrad Richmond Parku, bolo veľa nočných motýľov a zopár osôb, ktoré sa o ne zaujímali.
– Smrtihlav! – zvolal v tme sir Gordon Bedford. – Cyankáli, Cyril, rýchlo!
Jeho veľká ťažká ruka jediným opatrným, šikovným pohybom pritisla na povrch malého premietacieho plátna sklenú nádobku s trocha rozšíreným otvorom. Obrovský uväznený nočný motýľ sa zúfalo zatrepotal, začal sa v nádobke zmietať a mávať krídelkami v úsilí nájsť cestu k slobode.
Z prítmia sa bleskurýchle vynorila ruka Cyrila Bedforda, rovnako veľká a ťažká ako bratova. Šikovne strčila cyankáli na kúsku vaty do otvoru nádobky. Nočný motýľ sa ešte raz prudko zatrepotal, potom pomaly zložil krídla a spadol na dno nádobky. Ešte raz sa šklbol, nato sa jeho ohnuté nožičky vystreli a motýľ znehybnel.
Gordon Bedford opatrne vytiahol vatu. Nočný motýľ mu vypadol do otvorenej dlane. V tlmenom svetle silnej baterky, čo svietila na druhej strane plátna a vábila nočné motýle a húfy iného nočného hmyzu, ktorý pokrýval plátno a chaoticky sa na ňom hmýril – vyzeral ako malý zabitý vták ležiaci na chrbte.
Obaja bratia sa nad ním sklonili. Ešte aj v prítmí si boli veľmi podobní: obrovskí, mohutní, s malými hlavami na krátkych širokých krkoch. Ale Cyril mal na sebe iba bielu košeľu s krátkymi rukávmi a šortky. Gordon Bedford mal hrubý sveter s vysokým zrolovaným golierom, ktorý mu tesne obopínal krk, na hlave hrubú vlnenú škótsku čiapku.
– Máme výnimočné šťastie, Cyril. To je dnes už tretí. Výnimočné šťastie. To sa mi v tejto krajine ešte nikdy nestalo… – Rýchlymi, obratnými prstami strčil nočného motýľa do skúmavky, jednej z mnohých, čo ležali na malom skladacom stolíku vedľa plátna. – Atropos… – Narovnal sa a utrel si pot z čela. Zrejme mu bolo v hrubom svetri horúco. Bola dusná noc a vo vzduchu visela búrka, hoci obloha nad ich hlavami bola plná hviezd. Zdvihol skúmavku k svetlu a prezrel si nočného motýľa. – Atropos… nesympatická mytologická bytosť, ktorá naháňala strach ešte aj Platónovi. Prestrihávala niť ľudského života. Máme mimoriadne šťastie, Cyril. Len si predstav, že sa všetky tri zatúlali do tejto záhrady až sponad Stredozemného mora.
Cyril Bedford neodpovedal. Podišiel k plátnu a mlčky sa zahľadel na akýsi dlhý úzky hmyz s obrovskými, nervózne sa pohybujúcimi tykadlami, ktorý behal stále dookola, akoby sa chcel dostať k zdroju svetla ukrytého za bielou clonou plátna. Cyril zmietol rukou všetok hmyz a plátno zasvietilo jasnejšie.
Aj Gordon sa priblížil a pozrel na hodinky.
– Pol druhej… Už musíme skončiť. Bol by som rád, keby si teraz šiel k Reuttovi a povedal mu, že ho prosím, aby prišiel urobiť konečnú revíziu textu nie o siedmej, ale o šiestej. Povedz mu, že aj ty tu budeš a donesieš všetok obrázkový materiál.
Cyril prikývol.
– Prirodzene. – Pozrel na dom. – Naše ženy už spia. U Judith zhaslo svetlo pred niekoľkými minútami. Ale Robert ešte pracuje…
– To je dobre… – Gordon prebehol pohľadom po tmavých oknách prvého poschodia. Len v jednom z nich svietila lampa za nedbanlivo zatiahnutými závesmi. – Myslím, že budem načas hotový. Aj Sylvia asi spí. Nevšimol som si, že by po jedenástej rozsvietila… – A doložil napoly pre seba: – Čudné, ako ľahko ženy zaspávajú. Myslím, že je to jedna z príčin, prečo zohrali takú malú úlohu v rozvoji nášho druhu.
– Áno? – Cyril potriasol hlavou ako človek, ktorý intenzívne rozmýšľa o jednom probléme a je nútený uvažovať o inom, ktorý ho vôbec nezaujíma. – Prečo?
– Pravdepodobne za celý pokrok na svete môžeme ďakovať ľuďom, ktorí nemohli v noci zaspať a ležali zahladení do povaly, hoci to bola povala jaskyne, keď ešte neboli domy. Muži vedia rozmýšľať o tom, čo ešte neexistuje a čo by chceli vytvoriť. Ženy nie. Sú psychicky determinované svojou funkciou matky – opatrovkyne detí. To ich robí i naďalej blízkymi príbuznými iných zvierat. Riadia sa pudom. Preto by som v intelektuálnych záležitostiach mal vždy radšej dočinenia s najhlúpejším mužom ako s najhĺbavejšou ženou. A ak ide o spánok, sú známe prípady, keď žena po spáchaní najohavnejšieho zločinu zaspala ihneď, kým muži v tej istej situácii zvyčajne ležia a trápia sa výčitkami svedomia alebo – ak ich nemajú – horúčkovito uvažujú o najbližšej budúcnosti. Ženy majú v sebe čosi desivé, Cyril, to, čo nenájdeš u samíc rýb, vtákov, hmyzu, ba ani vyšších cicavcov. To civilizácia ich od nás oddelila a najväčšie výdobytky ľudskej mysle, ktoré dosiahli výlučne muži, oddelili ich od nás ešte väčšmi… – Znova pozrel na tmavé okná. – Dobré i zlé, pekné i škaredé, cnostné i nerestné, všetky vedia spať bez ohľadu na situáciu, ktorú pokojne vyvolali, lebo dobro, zlo, šľachetnosť i zločin sú pre ne iba rekvizity ako dobre alebo zle zvolené farby šiat či šatky…
Ale mýlil sa. Ani Judith Bedfordová, žena jeho brata, ani Sylvia Bedfordová, jeho vlastná žena – v tej chvíli nespali, hoci svetlo v ich izbách už dávno zhaslo.
Judith Bedfordová ležala horeznačky na svojej posteli. Oči mala naširoko otvorené. Dívala sa do povaly. Chudé ruky založené pod hlavou mala celkom nehybné, ale tenké, ostro krojené pery sa jej slabulinko pohybovali, akoby sa zhovárali s kýmsi neviditeľným, a výraz očí svedčil o tom, že nenávidí toho neprítomného spoločníka. V bledom svite hviezd vyzerala Judith ako mŕtva mníška s asketickými črtami tváre, veľkým úzkym orlím nosom a s hladko učesanými, prešedivenými vlasmi. Vysoké čelo jej brázdila sieť vrások, ktoré jej život na ňom predčasne nakreslil. Judith Bedfordová mala v tej chvíli tvár človeka zachváteného zúfalstvom. Ale hĺbavý pozorovateľ by hneď vybadal, že na dne toho zúfalstva sa skrýva nenávisť k niečomu či k niekomu, s kým práve vedie svoj nemý dialóg.
Ani Sylvia Bedfordová nespala. Ležala horeznačky na posteli v svojej izbe a dívala sa široko otvorenými očami do povaly. Ruky mala založené pod hlavou. A hoci jej izba bola zariadená celkom inak ako Judithina spálňa a hoci Sylvia bola pekná, mladá a urastená, kým Judith škaredá, malá a predčasne ostarnutá, predsa si v tej chvíli boli – hoci o tom vôbec nevedeli a ani to netušili – veľmi podobné. Sylviine pery sa nečujne pohybovali a v očiach sa jej zračilo práve toľko zúfalstva a nenávisti ako v očiach jej švagrinej.
– Tak, – zašeptala Sylvia. – Iba tak… – Zrazu sa posadila na posteli, ani nezažala lampu, len sa potme natiahla po župan. Vkĺzla nohami do mäkkých papučiek a vstala. Idúcky k dverám si prehodila župan. Potriasla hlavou. Dlhé tmavé vlasy sa jej rozsypali po pleciach. Sylvia položila ruku na kľučku. Chvíľu stála celkom nehybne, potom s náhlou odhodlanosťou ticho otvorila dvere a vykĺzla z izby.
V dome bola ešte tretia žena. Stála pri posteli v svojej malej izbičke pri kuchyni ležiacej napoly pod zemou a dívala sa do tmavej záhrady. Nechcela, aby vedeli, že ešte nespí. Baterka za plátnom bola od nej asi na pätnásť krokov, na druhej strane veľkého kvetinového záhonu, a preto žena ledva rozoznávala postavy oboch mužov, ktorí sa pohybovali na hranici svetla. Dlho sa na nich dívala, napokon vzdychla a vkĺzla do postele. Bola mladá, pekná a krásne urastená. Chvíľu ležala so široko otvorenými očami a usilovala sa myslieť na to, čo má zajtra urobiť v kuchyni. Kuchárka odcestovala za chorým synom a Agnes Whiteová, ktorá bola chyžnou u Bedfordovcov, musela ju počas víkendu zastúpiť. Ale zároveň myslela na svojho snúbenca, ktorý bol ďaleko, a na istého muža, ktorý bol blízko. Ešte raz vzdychla a zažmúrila oči. Niečo sa konečne musí stať, a to rýchlo. Nie je ľahké byť pekným mladým dievčaťom a bývať dlho osamote na takom vyhnanisku… Agnes stisla pery. Najbližšia budúcnosť musí priniesť rozuzlenie. Otvorila oči a zahľadená do tmy uvažovala. Musí sa konečne rozhodnúť. Inak… Nie, nebolo iného východiska. Vedela, že to, na čo myslela posledné dni, musí urobiť, čo ako ťažko sa na to odhodlávala.
Poležiačky si zotrela dve veľké slzy, čo jej vyvreli pod viečkami. Bola veľmi nešťastná, ale rozhodnutá. Nenadarmo jej v žilách prúdila od desiatok pokolení krv škótskych horalov. Zrazu sa jej zacnelo po malej dedinke, v ktorej prišla na svet a rástla prvých sedemnásť rokov svojho života. Odišla odtiaľ pred troma rokmi. Znova zažmúrila oči, a aby zaspala, rátala ovce. Ale tie ovce sa pásli na skalnatom, jej tak dobre známom úbočí, pokrytom kôpkami sena. A tak spánok neprichádzal.
– Ó dobrý, veľký, milosrdný Bože, – zašeptala. – Asi som najhoršia zo všetkých dievčat. Ale ty jediný ma pochopíš. Lebo ľudia ma asi nepochopia…
(2)
„…TAM BUDE IBA PRÁZDNOTA A TICHO…“
Robert Reutt sedel pri stole uprostred izby a s perom v ruke pozorne kontroloval pod lampou text naklepaný na stroji, pritom zavše nazrel do hŕby poznámok, čo mal po pravej ruke. Nezbadal otvárajúce sa dvere, lebo sedel k nim chrbtom. Nepočul nič aj preto, že dvere boli dobre naolejované a otvorili sa celkom nečujne. V škáre sa zjavila holá ženská ruka a pomaly sa sunula k vypínaču. Konečne sa ho prsty dotkli a izba sa zrazu ponorila do tmy.
Reutt vyskočil zo stoličky.
– Kto je? – opýtal sa mimovoľne stlmeným hlasom.
– Pssst… to som ja…
Žena zavrela za sebou dvere rovnako nečujne, ako ich otvorila.
– Sylvia! – Hlas mu znel tak ohromene, že znehybnela. – Ako si mohla?… Čo ak ťa niekto videl?! On… môže sem prísť.
– Je v záhrade, – šepla Sylvia Bedfordová. Počul jej tiché kroky, ako sa k nemu blížili. Už sa trocha rozhľadel v tme. Rozoznal obrysy jej postavy zahalenej do svetlého županu a odrážajúcej sa od tmavého pozadia steny.
– Nemôžeš tu zostať…
– Prestaň! – povedala ostro, trocha zvýšeným hlasom. – Nik ma nevidel, keď som vchádzala, a nik ma neuvidí, keď budem vychádzať. Hneď pôjdem… Ale najprv sa musím s tebou pozhovárať.
– Pre Boha živého! – Robert Reutt pristúpil k nej a položil jej ruku na plece. Ale hoci ten dotyk nebol surový, nebolo v ňom ani nehy. – Nemôžeme sa pozhovárať niekde inde? Prosím ťa…
Striasla si jeho ruku z pleca a obrátila sa k nemu. Potme jej nevidel do tváre, ale ľahko si vedel predstaviť, ako v tej chvíli vyzerá. Cúvol o krok.
– Bola by som rada, keby sem teraz niekto vošiel a keby sa celá tá komédia konečne skončila! Niečo by sa predsa muselo stať, keby ma tu našiel!
– Pre Boha živého! – zopakoval Reutt. – Za tou stenou spí Judith…
– Nech si spí! Zahasila svetlo už pred hodinou. Ale čo ma je po Judith. – Napriek tomu sa obzrela na stenu, za ktorou bola izba Judith Bedfordovej, a stíšila hlas. – Neboj sa, – dodala pokojnejšie, – iste spí ako zabitá. Veď celý deň pracovala.
Reutt pozrel k otvorenému oknu. Ďaleko dolu žiarilo malé svetielko pred plátnom. Zazrel dve postavy sklonené nad stolíkom vedľa plátna. Vydýchol si. Nespúšťajúc oči z tých dvoch postáv a z baterky, čo ich osvetľovala, povedal:
– Musím dnes v noci prezrieť jeho rukopis. Mám ešte osemdesiat strán. Ak si si istá, že Judith spí, povedz rýchlo, čo sa stalo. Neprišiel na niečo?
– Nie, na nič neprišiel. – Pohŕdavo pokrčila plecami. – Napokon, pokladá ma za osobu celkom mimo podozrenia a neuveril by ničomu, ani keby ma tu teraz uvidel na vlastné oči. Veď ho poznáš… A Judith spí…
Mýlila sa, lebo v tej chvíli Judith nielenže nespala, ale už ani neležala v posteli. Počula šepot vo vedľajšej izbe, vstala a bosá pribehla ku kozubu. Zohla sa a strčila hlavu do otvoru kúreniska. Vyzerala v tej chvíli ako čarodejnica z strašidelnej rozprávky – splývavý šat, oči blýskajúce v tme. So zatajeným dychom načúvala.
– Nehnevaj sa. Musela som prísť, – povedala Sylvia. Ticho k nemu pristúpila a objala ho okolo krku, pritom mu takmer nasilu odvracala tvár od okna. Aj on ju neisto objal a ďalej sa usiloval pozorovať záhradu.
– Už nemôžem… – oprela mu hlavu o plece. – Musí sa to skončiť! Musí, rozumieš?… Nemôžem sa už ani o deň dlhšie naňho usmievať, neznesiem, keď ma bozkáva na dobrú noc a na dobré ráno. Nemôžem ani pomyslieť na tú cestu s ním do Ameriky. Och, vedela by som ho chladnokrvne zavraždiť!
Pozrela mu rovno do očí.
– Vedela by som ho zavraždiť, a zavraždím ho, ak niečo nevymyslíš!
Pri posledných slovách mimovoľne zvýšila hlas.
– Pssst… – Pritisol ju k sebe, ale aj ona zrejme vycítila, že to urobil iba preto, aby ju utíšil, lebo sa od neho prudko odtiahla.
– Veď vidíš, že tam chytajú tie prekliate mory, – povedala zlostne.
– Ale tvoja švagriná… Ak začuje čo len slovko, hneď mu to donesie. Nenávidí ťa…
Odmlčal sa a rýchlo jej položil prst na pery, lebo tušil, čo chce povedať.
– Pochop, – dokončil neisto, – veď mu vďačím za všetko. Nezniesol by som myšlienku, že o nás vie… Že ty a ja práve tu, pod jeho strechou…
– Pod jeho strechou! – Chvíľu sa naňho dívala v tme a v Robertovi sa náhle prebudila nádej zmiešaná s ostrou bolesťou pokorenia. Možno si práve uvedomila, že miluje človeka, ktorý je len asistentom slávneho profesora, nikdy nechce byť ničím iným a svoj flirt s jeho ženou pokladá za najväčší, i keď azda najpríjemnejší omyl svojho života. Ale Sylvia zjavne chcela byť slepá. Ako drvivá väčšina žien silnej povahy nevidela do očí bijúcu pravdu, ak ju nechcela vidieť.
– Čo ma po jeho streche?… Ale ak to ani ty nemôžeš dlhšie vydržať, ujdime. – Znova pristúpila k nemu a chytila ho za plecia. – Počuješ? Ujdime ešte dnes alebo zajtra! Už to dlhšie nevydržím!… Och, keby umrel! Bola by som najšťastnejšia žena pod slnkom!
– Pssst… – znova ju mimovoľne napomenul, ale hlavou mu ako blesk preletela myšlienka, že keby Gordon Bedford naozaj tejto noci nejakým zázrakom umrel, najšťastnejším človekom pod slnkom by bol on, Robert Reutt. Alebo keby umrela ona? Pri myšlienke, čo sa stane, keď tá bláznivá žena nakoniec prezradí ich vzťah, oblieval ho studený pot…
– Počuj, – povedala Sylvia nežne a prerušila beh jeho myšlienok. – Vydala som sa zaňho, lebo bol ku mne dobrý a bol veľmi bohatý. Bola som veľmi unavená a myslela som, že nechcem nič, len pokoj, a preto sa cez všetko ľahko prenesiem. Ale teraz už nechcem ani dobrotu, ani peniaze toho odporného starého reumatika. Chcem teba. A budem ťa mať zjavne, otvorene, pred celým svetom, ako žena má mať muža.
Robert si pomyslel, že toto by mal skôr povedať muž žene, po ktorej túži, ale znova sa zmohol iba na slová:
– Tichšie, pre Boha živého…
– Práve! – Sylvia potriasla hlavou. – Mám už dosť šuškania, schôdzok, klamstiev. Ak ma miluješ tak, ako hovoríš, ak ma čo len spolovice miluješ tak, ako hovoríš, ujdime alebo… alebo… Počuj, musíme predsa niečo urobiť! Nemôže to ísť takto ďalej… Robert! – Chytila mu hlavu do rúk a donútila ho, aby jej pozrel do očí. – Počúvaš ma? Povedz niečo!
– Počúvam ťa, – šepol. – Ale čo máme urobiť? Pochop, keby som teraz odišiel s tebou, stratil by som zamestnanie. Veď som jeho tajomníkom a žijem z platu, ktorý od neho dostávam… Živím z neho matku a mladšiu sestru. Nehovoril som ti o tom, – dodal rýchlo, – lebo sme sa akosi nikdy nezhovárali o mojich záležitostiach. Ale je to pravda. Som zodpovedný za ich osud. Ale aj ty… aj ty stratíš všetko, keď už nebudeš jeho ženou. Teraz sa ti to zdá ľahké, ale potom? Nemohol by som ti zabezpečiť ani stotinu toho, čo ti dáva on. Milujem ťa, ale nie som taký šialený, aby som nás oboch vohnal do bezvýchodiskovej situácie… naša láska by sa rozplynula uprostred nedostatku a výčitiek svedomia. Musíme porozmýšľať. Keď sa vrátiš z Ameriky, niečo vymyslíme…
Odmlčal sa a hodil pohľad dolu do záhrady. Svetielko tam ešte žiarilo. Pred plátnom sa hýbali tiene dvoch obrovských postáv. Robert rýchlo odvrátil pohľad a pozrel na Sylviu. Argument o matke a sestre mu prišiel na um v poslednej chvíli. S úľavou si vydýchol. Toho sa mohol držať.
– Dobre, – povedala zamyslene. – Možno máš pravdu. Musíme pokojne porozmýšľať, ale…
– Počuj… – Robert znova pozrel do záhrady. – Veď oni si odtiaľ mohli všimnúť, že zhaslo svetlo. Veď profesor… chcel som povedať tvoj muž vie, že teraz sedím nad textom a mám mu ho odniesť, len čo skončím. Už sú skoro dve a onedlho prestanú chytať tie nočné motýle. Profesor nikdy nezostane dlhšie na čerstvom vzduchu… Veď vieš… Zídem teraz k nim a opýtam sa ho na niečo, na hocičo… Tým sa vysvetlí, prečo tu zhaslo svetlo. Pozhovárame sa ráno, alebo najlepšie, keď sa vrátiš z Ameriky. Potrebujeme predsa trocha času. Nechaj aj mňa porozmýšľať… A teraz pôjdem…
Pohol sa, akoby už chcel odísť, ale zastal. Sylvia stála nehybne a uprene sa naňho dívala v tme. Potom sa k nemu priblížila, objala ho, pritisla si hlavu na jeho prsia a povedala takmer zúfalo:
– Ó Bože, Bože, bože… ako ťa ja hlúpa strašne milujem. A mala by som tebou pohŕdať, ty zbabelec… Ale nemôžem, nemôžem, nemôžem…
– Ktosi sem ide od domu, – povedal sir Gordon Bedford obrátil sa chrbtom k plátnu, zaclonil si rukou oči a usiloval sa rozoznať postavu, čo obchádzala záhon a blížila sa k nim.
– Nevyrušujem? – Reutt zastal niekoľko krokov od oboch bratov.
– Vy ma nikdy nevyrušujete, Robert, – usmial sa sir Gordon. – Čo je? Nejaké problémy s opravami?
– Ale nie, pán profesor. Je tam len zopár chýb v interpunkcii, aj tie som urobil ja pri prepisovaní. Prišiel som sa len opýtať, či vám mám doniesť rukopis hneď po opravení, aby ste si ho prezreli ešte pred odchodom?
– Áno, pravdaže. Práve pred chvíľou som poprosil brata, aby vás pozval na šiestu ráno, nie na siedmu, ako sme sa predtým dohovorili. Povyberáme fotografie a rozmiestnime ich v texte. Bude ich treba nalepiť na osobitné papiere a farebnými ceruzkami označiť, kam ktorá patrí. To nám potrvá také dve hodiny. Potom pôjdete do vydavateľstva. Dohodol som sa s nimi, že odovzdám celú knihu s úplným obrázkovým materiálom do zajtra obeda. A budeme to mať z krku. – Podišiel k svojmu tajomníkovi a nedôverčivo sa naňho zahľadel v slabom svetle baterky. – Len sa bojím, či sa nezrútite od únavy. Žiaľ, neviem pracovať vo dne…
– Cítim sa výborne, pán profesor, – odpovedal Reutt horlivo. – Hneď po návrate od vydavateľa si ešte prezriem text vašej prednášky, ak dovolíte.
– Chcel som to urobiť v lietadle… – zamyslel sa sir Gordon.
– Najlepšie bude, ak sa teraz vrátite, skončíte opravy a niekoľko hodín si pospíte. Máte budík, pravda?
– Prirodzene, pán profesor…
– Tak dobre. – Sir Gordon pristúpil k plátnu a obzrel si dva malé nočné motýle, ktoré sa usadili na osvetlenom povrchu, potom sa obrátil k obom mužom, mlčky stojacim obďaleč. – Poďme už odtiaľto. Iste máš ešte prácu s retušovaním, – obrátil sa k Cyrilovi. – Okrem toho netreba pokúšať šťastie… Viete, Robert, že sme mali dnes neobyčajné šťastie? Pred chvíľou sme chytili štvrtého smrtihlava tejto noci. Neuveriteľné, pravda?
– Už štvrtého? – začudoval sa Reutt úprimne. Rozžiaril sa. – To by potvrdzovalo vašu teóriu, pán profesor, o ich stádovom inštinkte a skupinových migráciách.
– Prirodzene! Zdá sa mi, že sme ich dnes chytali práve na trase preletu. Som zvedavý, aké výsledky budú mať pozorovania Nemcov a Francúzov. Aj oni skúmajú od polovice mája predpokladané trasy ich letu. Ale je tu ešte problém toho záhadného pokolenia, ktoré privádzajú na svet tu i v Škandinávii. Mám, pravdaže, istú koncepciu, prečo sa tak deje, ale… – Odmlčal sa a nevdojak si pošúchal rameno. – Poďme odtiaľto. Bojím sa, že je už veľmi neskoro. A noc je pre mňa vražedná, Robert… K tomu ešte zajtra večer letíme do New Yorku. Zrolujte to plátno… – Znova si pošúchal rameno. – Naozaj sa ochladilo, alebo sa mi to len zdá?
– Bude búrka, – povedal Cyril Bedford, opatrne zbieral zo stolíka skúmavky a zastrkoval ich do priehradiek koženej tašky. – Reumatici cítia, keď sa blíži búrka, čo?
Reutt očistil plátno od nahromadeného hmyzu, vytiahol zo zeme dva zaostrené kolíky a plátno pedantne zroloval. Potom šiel k stolíku a aj ten zložil.
– Mám vám doniesť prášky?
– Načo? Ešte ma nič nebolí… Napokon, v dome je teplo a dúfam, že nikto neurobil v pracovni prievan. Poďme. Pobrali ste všetko?
– Všetko, – prikývol Cyril a prvý vykročil k domu. Cestou vzal baterku a držiac ju v zdvihnutej ruke, svietil na cestu. Obišli záhon.
Keď zastali pred dverami domu, sir Gordon pozrel na hodinky.
– Budú dve hodiny. Doopravujte to, Robert, a trocha sa vyspite… Vlastne nemám výčitky svedomia, lebo po mojom odchode sa naspíte dosť… Vrátime sa až o desať dní. Len si, prosím vás, zapamätajte: presne o šiestej vás chcem oboch vidieť dolu. Teba, Cyril, s celým fotografickým materiálom a vás, Robert, s opraveným rukopisom.
Vošli do domu. Cyril zahasil baterku a hmatom našiel vypínač. Robert zatvoril vchodové dvere. Zažiarilo svetlo. Reutt postavil zrolované plátno k stojanu na dáždniky, potom sa obrátil a zasunul na dverách ťažkú starú závoru, ktorá zapadla ľahko a ticho, zrejme dokonale naolejovaná.
– No, – povedal Cyril Bedford a zoširoka zívol. – Pôjdem do tmavej komory pozrieť, či netreba fotografie trocha vyretušovať. A potom si hádam tiež trocha zdriemnem…
– Dobrú noc, pán profesor, – povedal Reutt a vykročil k schodišťu, čo sa vinulo nahor. Cyril šiel za ním.
– Dobrú noc… – Sir Gordon zastal s rukou na kľučke. – Nezabudnite: o šiestej… Potom budem mať ešte veľa roboty až do poludnia a popoludní by som si chcel pred cestou zdriemnuť. Našťastie v lietadle dobre spím a pravdepodobne sa zobudím až v New Yorku…
Stlačil kľučku, a keď vchádzal do svojej pracovne, počul ich pritlmené hlasy na schodišti.
Starostlivo zavrel dvere, zastal a so zvrašteným obočím sa poobzeral. Pomaly pristúpil k dlhému laboratórnemu stolu, ktorý stál pozdĺž celej jednej steny. Položil naň tašku so skúmavkami, vedľa nej čiapku a utrel si vreckovkou spotené čelo. Naokolo, od dverí až po okno, tiahli sa popri všetkých stenách rady vitrín, v ktorých ležali nočné motýle, malé i veľké, so zloženými i roztiahnutými krídlami, v rozličných štádiách vývinu – vajíčka na listoch, húsenice a larvy v drobných skúmavkách, dospelé exempláre. Niektoré boli také veľké ako tie, čo chytil tejto noci, iné celkom maličké. Gordon sa poobzeral po izbe, prešiel nevidomým pohľadom po svojom múzeu a vrátil sa očami k stolu, uprostred ktorého stála o stenu opretá malá skrinka s červeným nápisom „Pozor, jed!“ Vytiahol z tašky fľaštičku s cyankálim, vložil ju do skrinky a automaticky zvrtol kľúčik. Potom sa obrátil a pristúpil k malej príručnej knižnici vedľa písacieho stola. Odsunul jednu z dosiek, ktorá šikovne maskovala kávovar ukrytý za ňou. Sir Gordon vsypal z malého vrecúška do kávovaru kávu a zapol ho. Potom chvíľu nehybne stál a díval sa na stolík, kde stál písací stroj.
Počul, ako kávovar ticho šumí. Vrátil sa k laboratórnemu stolu, zastal a z jednej zásuvky vytiahol škatuľu, v ktorej ležali biele priesvitné kapsuly. Jednu vybral, zavrel škatuľku a zastrčil zásuvku. Potom s kapsulou v ruke znova otvoril dvierka skrinky s nápisom „jed“ a vytiahol z nej fľaštičku, ktorú ta pred chvíľou vložil. Z bočnej zásuvky vytiahol gumené rukavice, natiahol si ich, odkrútil vrchnáčik a malou drevenou lyžičkou šikovne vsypal prášok do kapsuly.
Uzavrel kapsulu, vzpriamil sa a položil ju na stôl. Potom zavrel aj skrinku s jedmi, obzrel si kapsulu, vložil ju do jednej z mnohých malých škatuliek, čo ležali na rohu stola, a strčil si ju do bočného vrecka na nohaviciach.
Kávovar ticho a melodicky zapískal. Sir Gordon si stiahol rukavice, obrátil sa, rýchlo podišiel ku kávovaru a nalial si do šálky kávy. Šálku postavil na stolík, k písaciemu stroju.
Zadíval sa nevidomým pohľadom na jemný obláčik pary, čo sa chvel nad šálkou, a ticho si povedal:
– Tak… tak… To by hádam bolo všetko.
Pomaly pristúpil k písaciemu stolu, ktorý bol zaprataný knihami a papiermi, a predsa vyzeral, akoby na ňom bolo všetko uložené podľa presne stanoveného systému a dokonalého, takmer automaticky udržiavaného poriadku, ktorý nie je výsledkom upratovania, ale existuje vždy, keď človek pracujúci za tým stolom pocíti vnútornú potrebu obracať sa k predmetom, čo stoja vždy na tých istých, vopred určených miestach, aby mohol po nich siahnuť a bez ťažkostí ich nájsť tam, kde majú byť.
Sir Gordon natiahol ruku a dvihol si k očiam malú fotografiu v rámiku. Bola to fotografia jeho ženy. Sylvia – pekná, usmiata, v bielych šatách – stála na chodníku medzi kvetmi. Dlho sa prizeral fotografii, potom pomaly spustil ruku a postavil rámik presne na to isté miesto, kde stál predtým.
Obrátil sa a pristúpil k oknu. Odhrnul záves. Vonku ešte nesvitalo, ale noc už nebola taká tmavá ako pred štvrťhodinou…
– Dvadsiaty prvý jún, – zašeptal sir Gordon. – Najdlhší deň roka… – Pozrel na hodinky. Štvrť na tri. Spustil záves a vrátil sa k stolíku, na ktorom ležal písací stroj. Bezmyšlienkovite vypil kávu, odtisol šálku a založil do stroja papier. Chvíľu sedel s prstami na klávesnici a díval sa na prázdny papier. Potom sa dotkol vrecka, vytiahol z neho kapsulu, poobracal ju v prstoch a znova ju strčil do vrecka.
– Človek sa nesmie báť toho, čo musí urobiť, – povedal tupo, akoby tie ticho vyslovené slová boli odrazom myšlienky, ktorá má oveľa hlbší význam. S náhlou odhodlanosťou vyrovnal papier na valci a začal písať:
Už nevládzem ďalej. Stojím v ceste láske dvoch ľudí, ktorých si cením a vážim. Keby som neodišiel, stal by som sa príčinou ich celoživotnej tragédie. Uvažoval som o sebe aj o nich, a kedže ich šťastie sa mi zdá oveľa dôležitejšie ako môj život, našiel som riešenie, ktoré sa mi zdá jedine možné. Žiaľ, nevedel by som žiť bez jedinej ženy, ktorú som v svojom živote miloval. Moja milovaná, nehnevaj sa. Nezazlievaj mi tento krok. Pochop, že tu pri pohľade na vás by som ustavične trpel. A tam… bude iba prázdnota a ticho…
TRETIA ČASŤ
(3)
„UMREL. TO SA MÔŽE STAŤ KAŽDÉMU…“

Nemecká stíhačka opísala široký kruh a zjavila sa hore, na pravej strane. Za sebou mala slnko, ktoré Alexa oslepovalo. „Stíhačka, vpravo hore…“ povedal do mikrofónu. „Stíhačka, vpravo hore, rozumel som…“

„Stíhačka, vpravo hore, rozumel som…“ odpovedali dva pokojné hlasy, z ktorých jeden patril palubnému strelcovi Benjaminovi Parkerovi. Vtom zakryl slnko na zlomok sekundy malý tmavý tieň a cez hukot motorov počul Joe dlhú, nekonečnú dávku nepriateľských guľometov. Potisol riadiace páky a nos ťažkého stroja sa nachýlil nadol k neviditeľnej zemi zakrytej oblakmi. Streľba pokračovala. Ešte pol sekundy – uvažoval Alex – ešte štvrť… Hneď sa to musí skončiť, preletí popri nás a zaútočí z druhej strany… A vzápätí náhly, hrozivý signál v mozgu: Prečo naše guľomety mlčia? Zato rapot nepriateľských guľometov pokračoval a nekončil sa. Potisol páky ešte ďalej. Bombardér sa naklonil na krídlo a vnoril sa do bielej, takmer lepkavej masy oblakov… Teraz som ho stratil… Ale nestratil ho. Ostrý, prenikavý rapot pokračoval… Akým zázrakom sa drží nado mnou? – stačil si Joe ešte pomyslieť a zobudil sa.
Prudko sa posadil na posteli. Telefón bez prestania cengal. Alex ticho zahrešil a zdvihol slúchadlo.
– Tu Alex, kto je tam?
–…

– Panebože… Hneď som vedel, že si to ty… Kto iný by si zmyslel budiť človeka uprostred noci, a ešte takto?
–…

– Čože? Už je deň? Tak dobré ráno.
–…

– Dúfam, že niekoho zavraždili. Inak by si mi azda dovolil využiť moje občianske práva…
–…

Nazdávam sa, že pokojný spánok po práci patrí v Anglicku medzi občianske práva.
–…

– Áno. Chápem. Ale povieš mi už konečne, čo sa stalo?
–…

Alex ticho zahvízdal a voľnou rukou si pretrel oči.
–…

– Áno, pravdaže, dokonca ho poznám. Totiž poznal som ho. Ten profesor, ekonóm, čo písal o morách?
–…

– Áno, pravdaže prídem. O pätnásť minút. Totiž – vyrazím z domu o pätnásť minút.
–…

– Darmo, musím sa oholiť. Neviem myslieť, keď nie som vykúpaný a oholený.
–…

– Áno, ale vy nemusíte myslieť. Polícia nemyslí, polícia koná a stráži pokoj občanov.
–…

– No dobre, dobre. Len ešte jedna maličkosť: daj mi adresu. Londýn je dosť veľké mesto, a keď budem chodiť z domu do domu a vypytovať sa, či niekto náhodou tejto noci neumrel, mohlo by mi to zabrať trocha času…
–…

– Nie. Nemusím si to zapisovať. Zapamätám si to.
–…

– Rozumiem. O pätnásť minút štartujem. Položil slúchadlo a vyskočil z postele.
Prešlo pol hodiny. Alex zabočil doľava a pomaly viedol auto po širokej predmestskej ulici lemovanej stromami. Na oboch stranách za vysokými plotmi stáli vily v starých záhradách, z ktorých takmer všetky niesli na sebe pečať druhej polovice panovania kráľovnej Viktórie. Hoci architektúra tej doby sa mu vždy zdala prejavom najväčšieho úpadku ľudského ducha v tomto druhu umenia, so záujmom sa obzeral a všímal si najmä vily s párnymi číslami.
Začínal sa zamračený, teplý letný deň. Mohutný špalier starých líp, ktoré stáli pozdĺž chodníkov rovno ako grenadieri, vrhal hlbokú tôňu na záhrady a domy.
– Päťdesiat… päťdesiatdva… päťdesiatštyri…
Pri obrubníku naproti domu označenému číslom päťdesiatštyri zazrel dve veľké čierne autá. Dobre ich poznal. Pre istotu ešte hodil pohľad na ich registračné čísla. Jedno z nich patrilo zástupcovi šéfa Kriminálneho oddelenia Scotland Yardu. Joe zľahka stlačil brzdový pedál a zastavil auto za tými dvoma.
Dom s číslom päťdesiatštyri stál trochu ďalej od ulice ako susedné vily. Z miesta, kde Joe zastal s autom, bolo vidieť iba strechu, lebo výhľad zacláňal hustý divý vinič, ktorý ovíjal zhora nadol železné tyče plota zakončené pozlátenými hrotmi. Hrubé kaskády viniča padali až na dlaždice chodníka a obrástli bránu tak husto, že sa do záhrady vchádzalo ako do tunela.
Alex vystúpil z auta, pomaly vykročil k bráne a zvedavo sa okolo seba obzeral. Teda tu býval a umrel Gordon Bedford.
Pokýval hlavou. Taký bohatý človek si mohol vari vybrať optimistickejšie prostredie, než tento trocha pochmúrny, masívny dom na odľahlom predmestí. Ale mohol to byť dom jeho detstva. Pravdepodobne stál už najmenej osemdesiat rokov. Možno tu bývali Bedfordovi rodičia. Možno sa tu dokonca narodil. Deti sa predtým nerodili na klinikách, ale doma. Ba za starej kráľovnej to patrilo k dobrému tónu, lebo dobrá výchova a skromné obyčaje boli vtedy najvyšším, ak nie jediným meradlom hodnoty človeka.
Alex sa nechal myšlienkami uniesť do hmlistých oblastí hypotetickej minulosti a takmer podvedome uvažujúc, či sa Gordon Bedford narodil na poschodí alebo na prízemí, priblížil sa k bráne a zdvihol ruku k bielej okrúhlej emailovej tabuľke, uprostred ktorej bol čierny lesklý gombík zvončeka. Spálne sú pravdepodobne na prvom poschodí, teda ak sa Bedford narodil v tomto dome, stalo sa to práve v jednej z nich…
Potriasol hlavou. Bol ešte vždy rozospatý. Ale nestihol sa dotknúť gombíka, keď sa brána otvorila a zjavil sa v nej uniformovaný policajt, ktorý mu zastal cestu.
– Koho hľadáte, pane?
– Volám sa Alex, – povedal Joe. – Pán Parker ma pred štvrťhodinou telefonicky požiadal, aby som prišiel na túto adresu.
– Áno, pane. Mám príkaz, aby som vás pustil. Nech sa páči ďalej. Tá cestička vás zavedie priamo k vchodovým dverám.
Zasalutoval, zdvorilo sa usmial a cúvol o krok, aby Alex mohol prejsť bránou.
– Ďakujem, pán strážnik. – Joe naňho sprisahanecky žmurkol a nenáhlivo vošiel.
Počul za sebou ťažký, dutý zvuk. Brána sa pribuchla. Ako kráčal po úzkej, vydláždenej cestičke, ktorá viedla rovnobežne s cestou pre autá vysypanou štrkom, cítil na sebe policajtov pohľad.
Iste čítal niektorú z mojich knižiek alebo dokonca všetky. Popoludní sa vráti domov, a keď si bude dávať dolu helmu a vešať ju v predizbe na vešiak, povie svojej žene: „Predstav si, dnes som videl toho Joea Alexa…“ Tá spľasne rukami a utrie si ich do zástery, ktorú si uviazala, aby mu pripravila obed. „Ktorého Alexa?!“

„No toho, čo píše tie knihy…“

„Nehovor! A kde si ho videl?“ Nato si policajt položí prst na ústa: „Pst… O tom sa nesmie hovoriť. Bol som v službe, keď umrel ten slávny sir Gordon Bedford…“ Nato žena pokrúti hlavou: „Gordon Bedford? Nepočula som o ňom. Kto je to?“

„Nevieš? Ten veľký ekonóm, čo písal knihy o morách…“

Nie. To policajt nepovie. Policajti sa nevyznajú ani v morách, ani v ekonomike. Ak ten policajt už dlhšie vykonáva službu v tejto štvrti, mohol niečo vedieť o osobe tohto mena, ale určite nie nijaké podrobnosti. Podrobnosti vyčíta až z večerníkov.
Joe sa poobzeral. Až v tej chvíli si uvedomil, že pred bránou niet nijakých zvedavcov a nestojí tam ani jedno auto, ktoré by nepatrilo polícii. To by nasvedčovalo, že noviny ešte o ničom nevedia a že služobníctvo nestačilo ešte vyniesť správy z domu do blízkych obchodíkov, čo sa prebúdzali do každodenného života.
Vchodové dvere boli v bočnej stene domu. Alex sa pustil k nim a len čo kúsok prešiel, videl veľkú, starostlivo udržiavanú záhradu. S údivom si všimol nádherné červené dálie, ktoré kvitli vo veľkom záhone uprostred záhrady, hoci bolo na ne ešte privčas.
Dvere sa otvorili a zjavil sa v nich vysoký mládenec s buclatými lícami, v obleku až priveľmi dokonalého strihu a s bezchybne uviazanou, trocha priveľmi krikľavou viazankou.
– Dobrý deň, pán Alex! – Blysol krásnymi bielymi zubmi, mierne sa uklonil a úctivo stisol ruku, ktorú mu Alex podal. – To je prípad, páni! – povedal veselo. – Od prvej chvíle, ako sme sem prišli, ustavične vyzváňa telefón! Samí ministri!!! Šéf tuším ešte nemal kedy sa ani poobzerať. Inšie nerobí, len stojí pri aparáte a hovorí: „Áno, prosím!“

Joe sa usmial.
– Vášho šéfa zastihnem teda vo výbornej nálade, – povedal, vošiel do domu a poobzeral sa po úzkej hale vykladanej tmavým drevom. – Viem, že z ničoho nemá takú radosť… Rozhovory s oficiálnymi osobnosťami sú najväčšou a najkrajšou odmenou za všetku prácu a námahu, ktorú so sebou prináša život policajta…
– Tak je, – pokýval Jones hlavou ozdobenou dokonale učesanými hladkými tmavými vlasmi. – Je taký naštvaný, že neradno sa k nemu priblížiť. Dobre, že ste prišli.
Z haly viedlo dvoje dverí do vnútra domu. Úzke schodište vystlané hrubým kobercom sa vinulo nahor. V rohu bolo vidieť kamenné schody, ktoré pravdepodobne viedli do suterénu.
– A aké sú prvé dojmy môjho priateľa Parkera, seržant? – opýtal sa Alex a ďalej sa obzeral. Zrejme už videl, čo potreboval, lebo po tejto otázke sa obrátil k seržantovi Jonesovi a pozrel naňho s netajenou sympatiou. Mal rád tohto mládenca s výzorom elegána z predmestia. Ten výzor bol až príslovečne klamný, lebo Jones bol Parkerovi skvelým pomocníkom a vedel obetavo, často bez spánku a jedla, zotrvať po boku svojho šéfa, vždy usmiaty, vždy elegantný a vždy zapálený pre svoje povolanie. Na Alexa sa díval takmer s poverčivou úctou, akú pociťujú divosi voči čarodejníkom, ktorí podľa ich presvedčenia majú moc nad životom a smrťou na zemi i v nebesiach. Metódy, akými Joe riešil problémy spojené s vyšetrovaním, museli sa zdať každému mladému absolventovi policajnej školy priam nadprirodzené.
– Neviem, pane, – rozhodil Jones rukami. – Zatiaľ sme rozkrútili zvyčajný kolotoč: fotografisti, daktyloskopici, lekár… teraz sa tam všetci mocú a robia si svoje. Na prvý pohľad to vyzerá, že ide o samovraždu. Ale šéf nie je spokojný. Asi preto vám hneď zavolal.
Vtom sa otvorili dvere a Alex v nich uvidel Benjamina Parkera, zástupcu šéfa Kriminálneho oddelenia Scotland Yardu. Zároveň prievan zatresol vchodové dvere.
– Á, – povedal Parker s úsmevom, – už si tu… – Podľa toho úsmevu Joe uhádol, že zástupcovi šéfa kriminálneho oddelenia vôbec nie je do smiechu.
Parker sa obrátil k seržantovi:
– Jones, tí tam už končia. Keď pošlú odtlačky prstov, lekársku správu a snímky, hneď mi ich dones bez ohľadu na to, či budeme práve niekoho vypočúvať alebo nie. Vyvolaj ma.
– Áno, šéf.
– Poď, – povedal Parker Alexovi a chytil ho popod pazuchu. – O chvíľu moji ľudia skončia zvyčajnú prácu v izbe, kde nastala smrť, a môžeme ta vojsť. Zatiaľ prejdime do jedálne…
Nepúšťajúc priateľovo rameno, obrátil sa k dverám, z ktorých pred chvíľou vyšiel, a zľahka ho k nim postrčil.
Vošli do veľkej tmavej jedálne, uprostred ktorej stál, vlastne ťahal sa dlhý obrovský stôl obklopený stoličkami. Na dvoch stenách izby viseli portréty, pravdepodobne portréty manželských párov z konca osemnásteho a začiatku devätnásteho storočia. Tretiu stenu zaberal nádherný neoklasicistický príborník, ktorý tak pripomínal posledné práce Thomasa Chippendala, že Alex zastal na prahu, potom podišiel k príborníku, obzrel si ho zblízka a niekoľkokrát pochvalne kývol hlavou.
– Čo tam vidíš? – opýtal sa Parker so zbystrenou pozornosťou.
– Ale nič… totiž nič, čo by súviselo s tvojím ponurým zamestnaním. Ale zdá sa mi, že je to jeden z najkrajších Chippendalových výtvorov.
– Ako to? – povedal Parker. – Veď Chippendalov nábytok vyzerá celkom inak.
– To je pravda. – Alex obišiel príborník a s nechuťou si obzeral striebro, čo ležalo za sklenými dvierkami. Nemal rád priveľmi vyleštené striebro. – To je pravda a si azda jediný policajt v Londýne, čo sa trocha vyzná v nábytku… pravda, nie dokonale. Lebo Thomas Chippendale sa na staré kolená zaoberal stolárstvom práve tohto štýlu. Ak sa jeho výtvory dajú nazvať stolárstvom. Ale iste ich sám takto nazýval. Bol to veľmi skromný človek, hoci urobil svoje meno nesmrteľným. A som si takmer istý, že je to jeho práca…
– No dobre… – Parker si pošúchal čelo. – Prosím ťa, Joe, nezaťahuj ma do idiotských úvah o štýloch nábytku!
– Áno, – vzdychol Alex. – Jediný kus nábytku, ktorý ťa naozaj zaujíma, je rakva, čo?
Pristúpil k stolu, sadol si, vytiahol žltú škatuľku cigariet Gold Flake, jednu vybral. Ale nezapálil si ju, čakal, kedy si Parker sadne na jednu zo stoličiek naproti. Až teraz, keď sa mu pozorne prizrel, videl, aký je jeho priateľ zničený.
Chvíľu mlčali. Za dverami naproti príborníku bolo počuť šuchot krokov a tiché hlasy.
– Je tam, – povedal Parker. – Môžeme ta ísť už teraz, ale radšej ešte chvíľu počkajme, kým technická skupina neskončí. Prikázal som pozbierať všetky odtlačky a stopy z celej izby, urobiť snímky… – pokrčil plecami, – ešte aj také, ktoré sa mne samému zdajú celkom zbytočné. A vôbec, usilujem sa čo najviac sa pridržiavať predpisov, aby mi nik nemohol vyčítať ani to najmenšie nedopatrenie… – Zasmial sa neveselým, suchým smiechom.
– Ale čo sa vlastne stalo? – opýtal sa Joe pokojne. – Zobudil si ma v celkom neľudskom čase celkom neľudským spôsobom. Prišiel som na miesto tragédie, a nevidím nijakú mŕtvolu, ba nevidel som v dome živej duše okrem vašich zaslúžilých kerberov. Býval ten chlap sám?
– Ale kdeže! V dome je plno ľudí: jeho žena, brat, švagriná, tajomník, chyžná, všetci tu boli spolu s ním, keď umrel… Všetci spali a nikto nič nepočul.
– Zastrelil sa?
– Nie, – pokrútil Parker hlavou. – KCN v káve.
– Prosím? – zdvihol Joe obočie. – Nie som expert na toxikológiu. Môžeš mi vysvetliť, čo je KCN?
– Kyanid draselný.
– Ďakujem. Bol sám v izbe, keď vypil tú kávu?
– Tak sa zdá.
– O koľkej?
– Približne medzi pol treťou a štvrtou nad ránom, ako tvrdí doktor Berkeley. Ale vraj keď bude mať nebožtíka na stole, ustáli čas presnejšie.
– Tak prečo by ostatní mali niečo počuť? – Alex si zapálil cigaretu a zhlboka si potiahol. Potom vstal a obzeral sa za popolníkom.
– Neviem prečo… Nič neviem. Zhováral som sa chvíľu so všetkými. Nikto sa nespráva hystericky. Sú zdržanliví, ako sa na našich britských bratov a anglické sestry patrí, ale nepáčia sa mi, všetci, koľko ich je. Kázal som im ísť do svojich izieb a sú – ako by som to povedal – pod akýmsi dozorom Stephensa, ktorý sa tam prechádza po chodbe, – ukázal prstom na povalu. – Jones stojí dolu v hale. Je to jediný východ z domu.
– A neberieš do úvahy samovraždu?
– Ale beriem. Pred mŕtvym dokonca ležal list na rozlúčku.
– No prosím. – Joe si sadol, potom zívol. – Nemôžeme teda prijať jedinú obstojnú hypotézu, totiž povedať si, že sir Gordon Bedford, hoci bol majiteľom prekrásneho príborníka, zatúžil rozlúčiť sa so svetom? Ak to urobíme, pôjdem domov a znova si ľahnem. Zaspím okamžite, ver mi… – Pozrel na hodinky. – Sedem. Panebože… a ty, čo tuším ani nespávaš, vrátiš sa do Yardu, telefonicky podáš milú správu všetkým zainteresovaným hore a pustíš sa do svojej obľúbenej kancelárskej práce. Čo, Ben? Veď máš list, list na rozlúčku, nijakého podozrivého, ako sa nazdávam, lebo by si mi už bol o tom povedal, a okrem toho nijaký záchytný bod, čo? Len jedno nechápem – prečo sa tváriš, akoby si ho bol sám zavraždil?
– Keby som ho bol ja zavraždil, aspoň by som vedel, čo sa tu stalo. Momentálne nerozumiem absolútne ničomu, akoby týmto domom bola pred mojím príchodom prebehla črieda slonov. Veď hádam vieš, kto bol Gordon Bedford, nie?
– Viem. Veľmi bohatý pán v strednom… no, povedzme v pokročilom strednom veku, ktorý mal rozličné záujmy a záľubu v štúdiu nočných motýľov. Dokonca bol tuším profesorom honoris causa v Oxforde? Umrel. To sa môže stať každému. Asi mal už dosť života a nechal list na rozlúčku, v ktorom vysvetľuje motívy svojho kroku. To sa tiež hocikomu prihodí.
– Hej, – usmial sa Parker s mimovoľnou zlosťou. – Nechal, áno, ibaže nie jeden list na rozlúčku, ale dva. A k tomu ešte každý list obsahuje celkom iný motív tohto, ako si sa vyjadril, kroku. A to sa, pokiaľ viem, tak často nestáva, nemyslíš?
– No konečne! – Joe vstal. Všetka ospanlivosť z neho spadla, akoby mu bol niekto zrazu vylial na hlavu vedro studenej vody. – Vedel som, že niečo schovávaš v rukáve, ty starý rutinovaný podvodník. Áno! Viem si to všetko predstaviť: prídete, ty nájdeš list na rozlúčku, s úľavou si vydýchneš, potom niekam siahneš a… nájdeš druhý list! A hneď začnú telefonovať vysokopostavené osoby, ktorým jednoducho to, že si zástupcom šéfa kriminálneho oddelenia, stačí, aby žiadali od teba po dvoch minútach kompletné výsledky vyšetrovania, meno vraha, motívy i spoveď odporného traviča pred dvoma svedkami s jeho vlastnoručným podpisom. Chudák Ben, obeť úradných vrchností! Ale neboj sa, som pri tebe!
Zasmial sa a zahasil cigaretu. Potom zvážnel.
– Naozaj to takto vyzerá, Ben?
Parker zabubnoval prstami po stole.
– Tvoje postrehy ti robia česť, – zamrmlal, – a je v nich, žiaľ, veľa pravdy.
Joe sklonil hlavu.
– Počúvam ťa. Povieš mi, čo vieš, a pustíme sa do roboty. Len čo je pravda, – Joe pozrel znova na hodinky, – púšťame sa do roboty veľmi zavčasu, ale kto včasráno vstáva…
– O ničom inom nesnívam, – povedal zástupca šéfa kriminálneho oddelenia. – Žiaľ, nechceš ma pripustiť k slovu. Tak počúvaj…
(4)
„UPROSTRED VITRÍNY, MEDZI DVOMA OBROVSKÝMI SMRTIHLAVMI…“

Parker zhlboka vdýchol.
– Musím ti povedať, že za posledných dvadsať minút mi sem telefonovali: najprv môj šéf, potom šéf môjho šéfa, potom jeden minister, potom znova môj šéf, u ktorého interpeloval akýsi vplyvný finančník, potom ďalší minister. Všetci stručne, vecne, požadujúc čo najrýchlejšie výsledky vyšetrovania. Nakoniec som ja zavolal šéfovi s prosbou, aby ma od nich oslobodil a zablokoval cestu reportérom. Úprimne povedané, mal som maximálne desať minút na to, aby som prehodil zopár slov s obyvateľmi domu a poobzeral sa po izbe, v ktorej sa našla mŕtvola. To stačilo, aby som ťa zavolal sem. Ale najprv o Bedfordovi… – Chvíľu rozmýšľal, potom sa náhlivo rozhovoril, akoby si uvedomoval, že čas letí a kdesi na druhom konci telefónnych liniek čakajú v obrovských kabinetoch veľmi dôležité osobnosti, ktoré sa vôbec nevyznajú v metódach policajného vyšetrovania, ale napriek tomu sú pripravené na okamžitú a najprísnejšiu kritiku, ak sa čosi nedeje podľa ich predstáv.
Bedford nebol multimilionár ani burzový magnát, ktorého smrť by mohla ovplyvniť kurz akcií na celom svete ako kedysi smrť Ivana Kreugera. Je pravda, že mal pomerne veľký majetok a ešte donedávna sa venoval rozsiahlym obchodom, ale zanechal ich a v poslednom čase, ako viem, venoval celý svoj čas žene, ktorú spoznal pred niekoľkými rokmi a po niekoľkotýždňovej známosti sa s ňou oženil, ako aj motýľom, ktoré mal rád a už od detstva boli azda jedinou vášňou v jeho živote. Už vieš, že dostal za svoje práce o živote nočných motýľov doktorát honoris causa. Pravda, ako znalec života tohto hmyzu bol známy iba úzkemu kruhu odborníkov a nemám potuchy, odkiaľ napríklad ty môžeš o tom vedieť…
Na chvíľu sa odmlčal, ale Joe sa namiesto odpovede iba usmial.
– Vo vládnych kruhoch, – pokračoval Parker, – a v City ho poznali ako finančného experta. Mal vraj úplne geniálnu schopnosť predvídať výsledky uzavretých zmlúv a rozvoja zahraničného obchodu. Bol dokonca stálym poradcom našej vlády pri uzavieraní medzinárodných dohôd. Poznal veľa tajomstiev a cez jeho ruky prechádzali prísne tajné projekty, na ktoré mal dať odborný posudok, projekty týkajúce sa cla, taríf, obratu medzinárodného obchodu a stoviek iných odborov, v ktorých sa ani ty, ani ja nebudeme nikdy vyznať. Jeho svedomitosť bola príslovečná. Musíš mať na pamäti, že expertom posudzujúcim problémy medzinárodného obchodu sa často ponúkajú úplatky. Prijímanie „provízií“ tohto druhu sa v mnohých krajinách nepokladá za zločin, ale jednoducho za zisk, ktorý zákonite vyplýva z ich postavenia. Aj u nás sa tu a tam stretneš s takýmto názorom. Bedforda si najviac vážili práve pre jeho nezmieriteľný postoj k úplatkárstvu a k všelijakým poloilegálnym machináciám. A kedže to bol tvrdý človek, pranieroval takéto prípady vždy, keď im prišiel na stopu, a otvorene o nich hovoril bez ohľadu na postavenie a osobnosť dotyčného. Nejedno dobré meno bolo vďaka nemu navždy pochované. Mal veľa nepriateľov, báli sa ho, dostal dokonca prezývku „finančný Cato“. Samovražda takého človeka a vlastne otázka, či to naozaj bola samovražda, a ak áno, z akých príčin – musí zaujímať aj najvyššie kruhy. Preto odo mňa požadujú čo najrýchlejšie výsledky vyšetrovania. Pravda, hneď som informoval patričné osoby, že chcem prizvať na pomoc teba. Našťastie súhlasili. Dôverujú nielen tvojim schopnostiam, ale aj diskrétnosti. Jedno i druhé sa nám tu môže veľmi zísť, lebo úprimne ti poviem, že ak hneď niečo nepodnikneme, veľmi ľahko sa môžeme ocitnúť zoči-voči tomu, čo noviny nazývajú neriešiteľnou záhadou. Ak nepomôžu odtlačky prstov alebo ak niekto nepríde s nejakým závažným svedectvom, nuž veru neviem, čo by som tu ešte mohol urobiť. Vlastne nebyť tých dvoch listov…
Odmlčal sa. Niekto zaklopal. V dverách sa ukázala Jonesova buclatá tvár.
– Naši ľudia už skončili, šéf. O desať minút príde ambulantný voz po nebohého. Máme ho nechať v pracovni v tej polohe, ako sedel?
– Áno! – Parker vstal. – Chceme ešte raz urobiť prehliadku toho miesta a mŕtvola sa nám môže zísť. Nech ľudia z pitevne počkajú. Sám im poviem, kedy ho majú vziať.
– Prosím, šéf.
Jones zmizol. Parker sa pohol k dverám, ale ešte sa na chvíľku zastavil.
– O šiestej alebo o niekoľko minút neskôr tajomník zosnulého Robert Reutt zavolal telefonicky lekára, doktora Gardnera, ktorý býva neďaleko, a oznámil mu, že našiel sira Gordona Bedforda, ako sedí v pracovni za písacím stolom a nejaví nijaké známky života. Lekár prišiel asi o desať minút a ihneď konštatoval smrť. List, ktorý ležal pred zosnulým na stole, charakteristická vôňa zvyškov kávy v šálke a tá istá vôňa vychádzajúca z úst mŕtveho priviedli lekára k dohadu, že Gordon spáchal samovraždu pomocou draselnej soli kyseliny kyanovodíkovej čiže toho KCN, na ktorý si sa pýtal, čiže kyanidu draselného. Zásoba tejto chemikálie sa našla v pracovni, lebo sir Gordon ju používal na usmrcovanie hmyzu.
– Kto mečom bojuje… – zašeptal Alex. – Poďme. Pozrieme si bojisko…
– Okamih. Lekár mal našťastie toľko rozumu, že nikomu nedovolil ničoho sa dotknúť, ostal pri mŕtvom a zavolal hneď na najbližšiu policajnú stanicu, ktorá zasa o niekoľko sekúnd upovedomila nás. Bedforda poznalo celé okolie. Narodil sa v tomto dome, tu strávil detstvo…
Alex sa usmial sám pre seba, ale hneď zvážnel.
– Čomu sa usmievaš? – pozrel naňho Parker upodozrievavo.
– Ale ničomu. Nevšímaj si to. Poďme…
A prvý vykročil. Parker ho dohonil pri dverách a otvoril ich.
Keďže jediné veľké okno v pracovni sira Gordona zastieral záves a izbu osvetľovala iba malá lampka na stole, Joe chvíľu stál a napínal zrak, aby niečo rozoznal v prítmí.
Parker rýchlo prešiel cez izbu a rozsvietil veľký šesťramenný luster, čo visel z povaly.
Sir Gordon Bedford sedel pri písacom stole, vlastne do pol tela na ňom ležal. Z miesta, kde stáli, mu nebolo vidieť do tváre.
Joe sa poobzeral.
Knižnica, písací stôl, dlhý stôl, ktorý sa blýskal skúmavkami a niklom rovno poukladaných prístrojov… Malý stolík, na ňom písací stroj a vedľa malá stolička… A pozdĺž stien od okna až po dvere naproti nemu dva rady veľkých vitrín plných nehybných motýľov napichnutých na špendlíky a usporiadaných ako eskadry lietadiel na oblohe na tmavom pozadí látky, ktorou bol obtiahnutý vnútrajšok vitrín.
Joe sa nehýbal z miesta. Spýtal sa:
– Dom bol znútra zamknutý?
– Áno.
– Všetky okná majú mreže? Všimol som si ich cestou sem.
– Áno, všetky. Poznáš ten štýl: kované, ohýbané, ozdobné, na pohľad filigránske mreže, ale v skutočnosti pevné a odolné. Dbali o svoju bezpečnosť… ľudia tých čias… Chceli pokojne spať…
– A naozaj už všetci zaspali na večné časy, amen, – zamrmlal Alex.
Pristúpil k oknu a odhrnul záves. Záhrada bola plná červených dálií. Chvíľu sa díval na kvety, pritom cítil za chrbtom prítomnosť nehybnej postavy pri písacom stole a počul Parkerov tichý, pokojný dych.
– A vchodové dvere?
– Majú automatickú zámku a závoru. Aj brána je vždy zamknutá na kľúč. Sir Gordon kategoricky vyžadoval od všetkých obyvateľov domu, aby počas jeho pobytu tuná mal každý svoj kľúč od automatickej zámky a aby pravidelne zamykal dvere. Často tu prechovával tajné dokumenty, ktoré si so sebou nosil na víkendy, preto chcel mať absolútnu istotu, že nikto cudzí sa tak ľahko nedostane do domu. Náš odborník hneď preskúmal všetky zámky a mreže. Sú v poriadku. Nijaké stopy vlámania. Na vchodových dverách bola dnu zasunutá závora. Preto si azda môžeme povedať, že ak to nie je samovražda, tak…
– Tak vrah bude niekto z domácich, čo? – Alex sa odvrátil od okna. – A kto bol v dome poslednú noc?
– Tieto osoby:
1. manželka zosnulého Sylvia Bedfordová
2. jeho brat Cyril Bedford
3. jeho tajomník Robert Reutt
4. švagriná Judith Bedfordová a
5. chyžná Agnes Whiteová.
– Kuchárku nemajú?
– Majú, ale odcestovala k chorému synovi.
– Aha. Ešte sekundu. Povedal si tuším: počas jeho pobytu tuná… Teda Bedford nebýval v tomto dome?
– Nie. Mal byt v City a tu trávil len niektoré víkendy a obdobia, keď chcel pokojne pracovať na výskume života svojich milovaných nočných motýľov. Trvale tu býval iba jeho brat so švagrinou a so služobníctvom.
– Taaak… – Joe sa odvrátil a pozrel na písací stôl.
– A teraz prejdime k tým listom. – Parker sa priblížil k písaciemu stolu. Joe sa pohol za ním a zastal naproti mŕtvemu.
Gordon Bedford bol takmer obor. Jeho mohutné plecia zakrývali takmer celý stôl a prsty pravej ruky, ktorá visela k zemi a pod ktorou boli roztrúsené čriepky malej kávovej šálky s pozláteným okrajom, skôr pripomínali prsty boxera ťažkej váhy ako vedca. Keď Parker s istou námahou nadvihol hlavu a plecia mŕtveho, Joea až striaslo. Tvár sira Gordona bola skrivená tou tajomnou, strašnou grimasou, ktorú už Hippokrates pred tisícročiami nazval ironickým úsmevom smrti. Jed zrejme zaúčinkoval bleskove.
Šéf polície opatrne oprel telo o operadlo kresla. Alex mal chvíľu dojem, že zosnulý majiteľ domu už-už zaryčí smiechom. Ale meravé skrivené pery sa nepohli.
Parker ukázal prstom na list, ktorý ležal na stole. – Tento som našiel hneď, – povedal. – Všetko tu už sfotografovali a zo všetkého sňali odtlačky, môžeme teda pokojne vziať každú vec do ruky. Ber a čítaj.
Sú v mojom živote veci, ktoré sa dlho ťahali a stali sa príčinou môjho terajšieho kroku. Možno nikdy nevyjdú najavo. V tejto oblasti sa nedostane veľa do uší nezasvätených ľudí. Napokon nemá zmysel púšťať sa do podrobností. Osoby, na ktoré by som sa mohol odvolať, mohli by ľahko potvrdiť pravdu obsiahnutú v tomto liste, lenže nikto ich nedonúti, aby sa odhalili. Nikto im nikdy nič nedokáže. Ale pravda je len jedna: narodil som sa v počestnom dome, moji rodičia i starí rodičia boli bezúhonní ľudia, a ja sám som začal žiť ako statočný človek a chcel som ním zostať až do konca. Žiaľ, podľahol som pokušeniu. Už vtedy som chcel so sebou skoncovať. Vedel som, že neviem klamať tak ľahko ako iní. Ale chýbala mi odvaha. A potom, keď som pochopil, že spáchaný zločin zo seba nezmyjem, začal som klesať čoraz hlbšie. Moja skvelá povesť mi v tom len pomáhala. Zdalo sa, že som posledný človek, ktorého by niekto obvinil z nestatočnosti a úplatkárstva. A predsa. Robil som to potom s vášňou mne samému nepochopiteľnou, akoby som veril, že jedna škvrna zotrie druhú. Predpokladal som azda, že sa takto naučím cynizmu? Že nakoniec zabudnem, čím sú moje činy? Ale nezabudol som. Rozhodnutie, ktoré musím dnes premeniť na skutok, kryštalizovalo vo mne už dávno. Nie je pre mňa ničím novým, hoci pre mnohých mojich známych a spolupracovníkov bude iste veľkým prekvapením. Nie, nie som „finančný Cato“. Nie som ani normálny statočný človek. Zrádzal som svoju vlasť a svoje dobré meno pre zisk. Túto moju vinu nič nezotrie. Ale keď teraz pred smrťou priznávam túto strašnú pravdu, verím, že mi milosrdný Boh odpustí aspoň čiastočku mojej viny a ľudia, ktorí mi tak dôverovali a ktorých som tak oklamal, pochopia, že som nebol celkom zlý. Sám som si vymeral spravodlivý trest. Nech je môj osud výstrahou pre všetkých, čo si myslia, že peniaze sú hybnou silou a cieľom všetkého na tomto zo všetkých najťažšom svete. Čisté svedomie sa nedá kúpiť za nijaké peniaze. Do videnia, moja najdrahšia Sylvia. Bola si jasným lúčom môjho života. Bola si čistá, verná a čestná, stokrát hodnotnejšia ako ja. Píšem „do videnia“, lebo verím, že sa niekedy ešte stretneme tam, kde ozvena ľudských slabostí už nezaznieva a dlhý trest nakoniec vykúpi všetky viny. Kiež by to tak bolo! To jediné ma utešuje: túžba uvidieť Ťa na druhom, lepšom svete. Nech Tvoja veľká duša a veľká statočnosť nájdu čo len trocha súcitu a zhovievavosti k inej duši, nie takej čistej a takej odolnej proti pokušeniam tohto sveta. Prosím Ťa o to. Na večné časy Tvoj Gordon.
Alex poskladal list a opatrne ho položil na stôl.
– Čo si o tom myslíš? – spýtal sa Parker, vzal list a strčil ho do veľkej bielej obálky, ktorú vytiahol z bočného vrecka na saku.
– Je to také clivé a banálne, že by to mohlo byť pravdivé, – zamrmlal Joe. – „… Čisté svedomie sa nedá kúpiť za nijaké peniaze…“ Veľmi pravdivé, hoci strašne zle napísané. – Poobzeral sa. Jeho pohľad všade narážal na nočné motýle s roztiahnutými i zloženými krídelkami, veľké i malé, tmavé i prekvapujúco farbisté, predstierajúce let, napichnuté na špendlíky, mŕtve a nehybné ako…
Pomaly preniesol pohľad na písací stôl.
– Je telo presne v takej istej polohe, v akej ho našli?
– Áno. Ak sa poloha čo len minimálne zmenila, máme snímky a môžeme si to skorigovať.
Joe obišiel stôl a pozrel na ovisnutú ruku mŕtveho. Pod ňou ležala rozbitá šálka so zvyškami kávy. Na druhej strane tela ležal rozbitý tanierik.
– Čo si o tom myslíš? – Alex si kľakol, ovoňal šálku a potom ukázal na tanierik. Vstal.
– No čo! – pokrčil Parker plecami. – Zrejme držal šálku na tanieriku, ako sa to zväčša robí. Keď vypil kávu, smrť nastala okamžite. Šálku vtedy držal v pravej ruke a tanierik asi na dlani ľavej ruky.
– Áno. Máš pravdu, – prikývol Alex. – Šálka spadla, keď ju vypustil z meravejúcej ruky, a tanierik sa mu jednoducho zošmykol z lona… Aha, tu sú stopy po káve, – ukázal na nohavice mŕtveho. – Áno. – Obišiel kreslo a znova pozrel na dlážku. – Muselo to tak byť. Zaujímavé…
– Mňa zase najväčšmi zaujíma, prečo ťa nezaujíma ten druhý list?
– Akoby nie? Zaujíma, a veľmi! – Joe zdvihol obočie. – Ale ešte väčšmi ma zaujíma to, čo sa tu odohralo. Ten prvý list je naklepaný na stroji, ešte aj podpis. Je to tento písací stroj?
– Áno. – Parker prikývol, šiel k malému stolíku a zľahka udrel na jeden kláves otvoreného prenosného stroja. – Je to prenosný Underwood zakúpený pred pol rokom. Všetci v dome mali k nemu prístup. Oba listy sú naklepané na ňom. Ten druhý list som našiel tuto… – Pristúpil k písaciemu stolu a zdvihol otvorený obal s rukopisom, Pod ním ležal kúsok papiera zložený vo dvoje. Parker ho bez slova podal Alexovi.
Už nevládzem ďalej. Stojím v ceste lásky dvoch ľudí, ktorých si cením a vážim. Keby som neodišiel, stal by som sa príčinou ich celoživotnej tragédie. Uvažoval som o sebe aj o nich, a keďže ich šťastie sa mi zdá oveľa dôležitejšie ako môj život, našiel som jediné riešenie, ktoré sa mi zdá možné. Žiaľ, nevedel by som žiť bez jedinej ženy, ktorú som v svojom živote miloval. Moja milovaná, nehnevaj sa na mňa. Nezazlievaj mi tento krok. Pochop, že tu, pri pohľade na vás, by som ustavične trpel. A tam… bude iba prázdnota a ticho… Je strašné pomyslieť, že Ťa už nikdy nebudem držať v náručí, Sylvia moja jediná. Ale nad osudom ešte nikto nezvíťazil. Tak to zrejme musí byť. Dobrú noc. Boh Ťa opatruj. Spomeň si na mňa niekedy. To je všetko, o čo Ťa chcem poprosiť. Miloval som Ťa, ako ešte nikdy nikto nikoho nemiloval. Dobrú noc – navždy.
Joe dočítal list a podal ho Parkerovi. Ten ho vložil do obálky, v ktorej už zmizol list číslo 1.
– Tak… Veľmi zábavné…
– Mne sa to nezdá až také zábavné, – zamrmlal Parker. – Aspoň si niečo z toho pochopil?
– V najlepšom prípade vyzerá sir Gordon Bedford na človeka, ktorý chcel spáchať samovraždu a usiloval sa vybrať si čo najefektnejší dôvod. Poskytol nám naraz dva: výčitky svedomia a sklamanú lásku. Škoda len, že nám ponúkol oba naraz. Okrem toho ma zaujíma, ako môže niekto písať také exaltované listy – na písacom stroji?… Veď vedel narábať perom…
Pristúpil k stolu a ešte raz zdvihol otvorený obal s rukopisom, spod ktorého Parker pred chvíľou vytiahol list číslo 2. Asi v prostriedku rukopisu, v priehlbinke utvorenej ohnutými listami, ležalo odkrútené plniace pero.
– Odtlačky prstov z neho sňali, však?
– Pravdaže.
Joe odložil pero na stôl a pozrel do rukopisu.
– To je naklepaný text jeho knihy, – potvrdil nahlas to, čo bolo aj tak jasné na prvý pohľad. – Vyzerá to, že ho práve opravoval, lebo všade vidieť odtlačky.
Mlčky behal očami po texte a nečujne pritom pohyboval perami. Nakoniec ticho prečítal:
– „V okolí západného Londýna sa prelety Atropos L. vyskytujú v období…“

Zdvihol hlavu a pozrel na Parkera, ktorý stál nehybne naproti stolu s rukami založenými na prsiach a uprene sa naňho díval.
– Zaujímavé, čo? Taký odborník ako sir Gordon hádam vedel, v ktorom období sa Atropos L. vyskytuje v okolí západného Londýna?
– O čom to hovoríš, preboha? – Parker podišiel k nemu a nazrel mu ponad plece.
– O tom, že sa čudujem, prečo sir Gordon na tomto mieste zrazu prestal písať. Ako vidíš, je to oprava celkom naspodku strany. Všetko vyzerá na to, že dočítal text až sem a práve chcel dopísať túto vetu, ale čosi ho vyrušilo a nedopísal ju.
– Áno, – Parker vzal do ruky pero. – Možno to jednoducho pred smrťou už nestihol urobiť.
– To je pravda. Ale zdá sa mi nepravdepodobné, že by v polovičke vety prestal písať, odložil pero a spáchal samovraždu. Čo povieš?
Zástupca šéfa kriminálneho oddelenia neodpovedal, len vytiahol svoj notes a rýchlo napísal jedno slovo:
VRAŽDA!!!
Po poslednom výkričníku zdvihol pero a obzrel si jeho hrot, potom porovnal oba zápisy.
– Áno, je to ten istý atrament, svetlozelený.
Alex, akoby nepočul jeho posledné slová, zavrel rukopis a prečítal na nálepke uprostred tvrdého obalu:
GORDON BEDFORD
Migrácie Atropos L.
(Pokus o určenie zvláštností javu na základe výskumov v rokoch 1957-1961)
Položil obal presne tam, skadiaľ ho vzal, a pozrel na mŕtveho, ktorý sedel s trocha zaklonenou hlavou a díval sa do prázdna nehybnými očami, prižmúrenými v príšernom úškľabku.
– Nočné motýle a pevné zásady… – Alex podišiel k mŕtvemu a chvíľu sa naňho pozorne díval. – Vyzerá na takého, aký bol: pokojný, vyrovnaný, kultúrny Angličan, slušný človek, charakterný, rozhodný. Tá silná brada vyjadruje presvedčenie, že život nie je krivolaká cesta plná jám a výmoľov, ale rovná autostráda, po ktorej sa dá pohodlne jazdiť s podmienkou, že sa človek bude prísne držať predpisov. Čítal Shakespeara, nenávidel lož, používal dobrú levanduľovú kolínsku, miloval monarchiu a veril, že človek musí svedomite pracovať, každý na takom mieste, aké mu určil osud a prostredie, z ktorého vyšiel… V hĺbke duše pohŕdal slabochmi a kolísavými ľuďmi, nepoznal strach, mal rád otvorenú, jednoduchú hru, narodil sa o pol storočia neskôr, ako sa mal. Iste bol veľmi pedantný…
Ešte raz prebehol očami po vysokom, niekoľkými vráskami zbrázdenom čele, pod ktorým teraz navždy zaspali vedomosti o nočných okrídlených šesťnohých tvoroch i o platobnom potenciáli exotických krajín.
– Som zvedavý, prečo má na sebe taký hrubý sveter. V noci bolo veľmi teplo, ba chystalo sa na búrku…
– Mal tuším reumu, – zamrmlal Parker. – Tam na poličke sú pilulky proti bolestiam.
– Hej… – Joe sa očami vrátil k písaciemu stolu. – A v tom rámiku bude iste obrázok jeho milovanej Sylvie, kvôli ktorej, ako tvrdí jeden jeho list, opustil toto slzavé údolie… Som na ňu ozaj zvedavý.
Natiahol ruku a vzal zo stola malý rámik, do ktorého sa ledva zmestila fotografia šesťkrát deväť. Chvíľu sa díval na fotografiu, potom pokýval hlavou.
– Ak je to pani Sylvia Bedfordová, zdá sa mi veľmi pôvabná, žiaľ, črty jej tváre sa nedajú dobre rozoznať. Ale pozri sa sám.
Podal mu rámik. Parker bez záujmu pozrel na fotografiu, pozrel ešte raz, nakoniec si ju zdvihol k očiam.
– Čo to má byť? – zamrmlal.
– Veď to. – Joe pozrel na mŕtveho. – Dúfam, že sir Gordon nebol fetišista. V Melanézii sú primitívne kmene, ktorých príslušníci si maľujú portréty mŕtvych na telo, aby si predĺžili život. Ale nikdy som nepočul, aby si niekto vzal so sebou na poslednú cestu hlavu milovanej ženy… Som zvedavý, či ten chýbajúci kúštiček tu niekde je. Prehľadali ste izbu dôkladne?
– Hádam áno… – Parker sa mimovoľne poškrabal na hlave. – Pravda, taká malá vec ako ľudská hlava vystrihnutá z fotografie by mohla ľahko ujsť pozornosti mojich chlapcov, najmä keby bola medzi papiermi, ale…
Joe sa sklonil a pozrel do koša na smeti.
– Sem si sa díval?
– Áno, – prikývol Parker. – Našli sme tam iba jedného veľkého nočného motýľa, ktorého už asi nepotreboval… Ale aj toho sfotografovali, a keby na ňom boli nejaké odtlačky prstov, dostanem ich. Kázal som všetko uložiť presne tak, ako to bolo pred naším príchodom.
Alex strčil ruku do koša, a keď sa narovnal, držal v prstoch obrovského nočného motýľa. Bol prepichnutý dlhým špendlíkom a mŕtvy.
– Veľmi ľahký, – povedal ticho. – Podľa všetkého zahynul už dávno a celkom vyschol…
Parker pristúpil k nemu a obaja si obzerali mŕtveho nočného motýľa.
– Ohava, – zamrmlal zástupca šéfa kriminálneho oddelenia. – Nechápem, ako môže rozumný človek…
Zmĺkol, lebo Alex sa už nedíval na nočného motýľa. Jeho pohľad rýchlo behal od vitríny k vitríne. Zrazu sa zastavil.
– A to je zasa čo? – šepol a s nočným motýľom v prstoch rýchlo pristúpil k vitríne, čo visela na stene za chrbtom mŕtveho.
Vitrína bola takmer prázdna. Na tmavom zamatovom pozadí spočívali dva obrovské nočné motýle napichnuté na špendlíkoch, žltkasté, s hrubými chlpatými bruškami, popretínanými priečnymi hnedými pásikmi po šírke a s dlhým bledomodrým pásikom po dĺžke. Uprostred trupu mali vzorku v podobe malej lebky. Obe boli na nerozoznanie podobné motýľovi, ktorého Joe držal v prstoch. Nad nočnými motýľmi bol nápis:
ACHERONTIA LASPEMRES – LIŠAJ ATROPOS L. (LIŠAJ SMRTIHLAV)
(Ulovené v Londýne 1.-7. júna 1959)
Ale obaja muži pred vitrínou sa nedívali na obrovské nočné motýle. Nehybnými ohromenými očami sa dívali na tretí predmet, umiestnený presne medzi oboma exemplármi.
Bola to ženská hlava vystrihnutá z malej fotografie a napichnutá na špendlíku.
(5)
„MÁM UŽ VŠETKY SPRÁVY…“

Prvý sa pohol Parker. Pristúpil k vitríne tak blízko, že sa čelom takmer dotýkal skla, ktoré oddeľovalo jej obsah od izby.
– Nech ma zabijú, – povedal napokon priduseným hlasom. – Nech ma premenia na nočného motýľa a napichnú na špendlík, ak to nie je tá hlava, čo chýba na našej fotografii!
– Iste. – Alex sa ešte chvíľu díval na hlavičku, potom sa vrátil k stolu a vzal do ruky rámik. – Atropos, – zamrmlal. – Ako sa to volali?… Klóthó, Lachesis, Atropos… Tri sestry…
– Aké sestry? – Parker sa zvrtol na opätku a pozrel na Alexa.
– Moiry, bohyne. Atropos bola práve tá, čo prestrihávala nožnicami niť ľudského života.
– Čože? Si si tým istý?
– Och, celkom istý, – usmial sa Joe. – Mytológia na rozdiel od vyšetrovania má istú výhodu – všetko v nej je nezmeniteľné a nemôžeš v nej očakávať nijaké prekvapenia.
Pristúpil k písaciemu stolu a vytiahol obe bočné zásuvky, ploché a prázdne okrem niekoľkých voľne pohodených ceruziek a gumy.
– Náš nebožtík, ako vidieť, nepoužíval zásuvky písacieho stola.
– Asi všetko, čo mal urobiť, nosil si na víkend so sebou. – Parker pokrčil plecami. – V zásuvkách nie je celkom nič.
Joe podišiel k dlhému laboratórnemu stolu, prezrel si predmety, čo na ňom ležali, a otvoril skrinku s nápisom „Pozor – jed!!!“ Nazrel do nej, odstrčil hermeticky uzavretú fľaštičku s bielym práškom, potom sa poobzeral po stole, vytiahol jednu z jeho dvoch bočných zásuviek, zastrčil ju, vytiahol druhú, znova sa poobzeral a podišiel ku kávovaru, ukrytému na poličke s knihami. Teraz, po bežnej policajnej prehliadke, bola knižnička trocha odsunutá. Joe do nej nazrel, premiestnil malé, čisté šáločky, rovno poukladané v jednom rade, strčil ruku za kávovar, narovnal sa. Parker stál celý čas uprostred izby a sledoval jeho pohyby.
– Viacej skrýš tu niet, – zamrmlal Joe. Ešte raz pristúpil k stolu a obzrel si tašku so skúmavkami. Každú skúmavku si prezrel v svetle a odložil… Potom nazrel hlbšie do priehradiek. Narovnal sa.
– O čo ide? – stiahol Parker obočie.
– Chvíľočku… – Joe si prezrel náčinie, čo ležalo na stole, zdvihol dlhé, jednoduché nožnice, chvíľu sa na ne díval a odložil ich na miesto.
– Čo hľadáš?
– Ale… – Alex neurčito hodil rukou. – Keď som povedal, že Atropos prestriháva niť ľudského života, prišlo mi na um, že osoba, ktorá vystrihla tú hlavu z fotografie, tiež musela použiť nožničky… Ale kde sú tie nožničky? Lebo tie veľké nožnice na stole nemohli slúžiť na ten cieľ… Vidíš, tu na fotografii niekto vystrihol tú hlavu zakrivenými nožničkami, takými, aké ženy používajú na manikúru alebo aké sa vôbec používajú na veľmi jemné práce. Okraj papiera je celkom hladký…
Parker pristúpil k písaciemu stolu a spolu s Alexom sa chvíľu díval na fotografiu.
– Áno, – zamrmlal. – Predstav si, že aj ja som si to všimol, ale potom, keď si našiel tú hlavu vo vitríne, zabudol som na to. Môžu byť ukryté medzi knihami…
Joe pokrútil hlavou.
– Osoba, ktorá vystrihla tú hlavu, mohla ich buď nechať niekde na viditeľnom mieste, alebo ich dobre ukryla niekde inde, rozhodne nie tu…
Vzal zo stola zväčšovacie sklo a pristúpil k vitríne.
– Je tu trocha prachu a dobre vidieť odtlačky prstov. Ten, čo sa zaujímal o tú vitrínu, nedal si veľkú námahu, aby to zakryl… Ale možno mal gumené rukavice… Ak už o tom hovoríme, jeden pár takých rukavíc leží v zásuvke toho veľkého stola. Kedy dostaneš daktyloskopické výsledky a lekársku analýzu?
– Asi o pol hodiny. Veľmi som im kládol na srdce, aby sa poponáhľali, a moji ľudia vedia, že ak ich o to požiadam, iste mám na to vážny dôvod.
– Nuž… – vzdychol Joe. – Je to zaujímavý prípad, Ben. A azda prvý raz sa ti musím priznať, že ma veľmi budú zaujímať všetky možné odtlačky prstov v tejto izbe…
– Ako to? Veď sme ešte nikoho z prítomných nevypočuli!
– Práve preto.
– Nechápem. – Parker to povedal celkom úprimne. – Chceš povedať, že už niečo vieš?
– Vôbec nie! Zatiaľ mám v hlave úplný chaos. Ale faktov je hŕba. A keď je toľko faktov, naše sivé bunky majú vždy široké pole pôsobnosti. Najhoršie sú suché zločiny, keď sa vrah veľmi nenamáha, aby zotrel za sebou stopy…
– Teda si myslíš, že je to vražda?
– Neviem, – roztiahol Joe ruky. – Veď ešte nemáme všetky údaje, ani úradné… Ale myslím, že áno. Totiž som si istý tak na deväťdesiatdeväť percent, že áno.
– Zrejme vďaka tým dvom listom na rozlúčku?
– Ale kdeže! Napokon samovrah mohol napísať aj dva listy. V jednom z nich chcel zatajiť pravú príčinu a udať falošnú. A potom, pod vplyvom emócií (lebo keď človek ide spáchať samovraždu, dosť to ním otrasie, nie?) mohol zabudnúť na ten list, čo si dopredu pripravil, a vyrukovať s pravdou… Nie, listy ma vôbec nepresviedčajú. Ale ak sira Gordona predsa len zavraždili, mohli by mať pre vyšetrovanie obrovský význam.
– Aký?
– Hm, keby som vedel! Nič ešte neviem. Počuj, Ben, to je už všetko? Nič viac ste nenašli?
– Ale áno. V pravom vrecku nohavíc má mŕtvy malú škatuľku, jednu z tých, ktoré nájdeš v pravej zásuvke stola. V škatuľke je kapsula s kyanidom draselným.
Pristúpil k mŕtvemu a opatrne mu vytiahol škatuľku z vrecka. Alex letmo na ňu pozrel, potom sa obrátil k písaciemu stolu.
– Tak, a sme hotoví, – zamrmlal. Sklonil sa nad stôl, odtisol opravený rukopis a vzal do ruky malý čierny notes. Otvoril ho.
– Čítal si to?
– Nestihol som. – Parker sa priblížil a spolu sa sklonili nad notesom, na ktorom bolo zlatým písmom vytlačené: IN MEMORIAM.
… 19. VI.… overiť si rezervovanie leteniek…
R. nech zavolá C, že prídeme na víkend…
20.6. Fľaštička, poprosiť ho, aby vsypal naspäť.
To isté s kávou. Byť k nej potom milý.
21.6. Spáliť! Pamätať na rozloženú prácu… Kázať mu napísať
niekoľko slov. Spáliť!!!
– Hm, – pokrútil Parker hlavou. – Tie poznámočky sú zaujímavé… Nevyzerajú ani na prírodovedecké, ani na ekonomické poznámky…
– Tak je. – Joe znova vzal do ruky zväčšovacie sklo a šiel k vitríne. – Pekná žena, – zašeptal. – Tmavé vlasy, veľké, trocha šikmé oči s vážnym pohľadom. Pekná tvár, ale bez úsmevu. Som zvedavý, či tie ústa hovoria pravdu. Fyziognomika je veľmi ošemetná veda… A pery sú zmyselné, trocha priveľké… – Obrátil sa k mŕtvemu. – Ak tú fotografiu urobili nedávno, musí byť pani Bedfordová oveľa mladšia ako jej muž.
– Je mladšia o tridsať rokov! – Parker vytiahol z bočného vrecka na saku svoj notes a nazrel doň, či je ten údaj presný. – Áno, tridsať, dokonca tridsaťjeden. Ona má dvadsaťsedem a on mal päťdesiatosem.
– Shakespeare by vedel z tohto jednoduchého aritmetického rozdielu stvoriť drámu, v ktorej by bolo päťkrát viac mŕtvol, ako máme v tejto izbe. Ale môžeme sa, prirodzene, fatálne mýliť, hoci jeden z listov nám jednoznačne vsugerúva práve tento dôvod Bedfordovej smrti a nie iný. Aj tá ženská hlavička medzi dvoma smrtihlavmi má svoj význam, ak o to šlo autorovi toho žartíka.
– Musím sa s hanbou priznať, že ma ten žartík veľmi nerozveselil. – Parker šiel k dverám a vystrčil z nich hlavu. V škáre zazrel Joe seržanta Jonesa, ktorý sa zhováral s vysokým mladým dievčaťom v čiernych šatách so zásterkou a s bielou čipkovou čelenkou na hlave. Bola to zjavne chyžná.
– Jones!
– Prosím, šéf!
Buclatý seržant sa postavil do pozoru.
– Ak vám nezaberiem priveľa času a nevyruším vás z príjemnej rannej pohody, – povedal zástupca šéfa kriminálneho oddelenia, – tak buďte taký láskavý a ihneď pošlite túto vitrínu autom do Yardu, aby zistili odtlačky prstov na jej povrchu i na tej hlavičke, čo je tam napichnutá na špendlík…
Jones ta pozrel a ticho zahvízdal.
– Áno, šéf!
– Poďme, – chytil Parker Alexa popod pazuchu. Keď vychádzal, ešte povedal Jonesovi: – Keď prídu odtlačky, hneď ma zavolaj!
– Jasné, šéf!
Prv než vošli do jedálne, Alex ešte raz pozrel na stôl v pracovni, zastal a pomaly odriekal:
– Mikroskop… čisté skielka v škatuľke… špendlíky v otvorenej plechovej škatuľke… sklená nádoba s vatou, zakrytá priesvitným vrchnákom… pinzety rozličnej veľkosti v malom stojančeku… taška… v jednej zásuvke škatuľky, v druhej gumené rukavice, ktoré sú z bezpečnostných dôvodov iste veľmi potrebné, keď sa tie úbohé motýle otravujú cyankálim na vate…

Jones znovu vopchal hlavu do odchýlených dverí.
– Aj jeho už môžeme zobrať, šéf? – ukázal očami na nehybnú postavu pri písacom stole.
– Áno, – povedal Parker a vošiel za Alexom do jedálne.
– Čo si myslíš o tom všetkom? – opýtal sa. Bolo vidieť, že je celkom bezradný.
– Myslím si… – Joe pokrčil plecami. – Myslím si, že… Neviem. Neviem, prečo by sme si už teraz mali priveľa myslieť. Počkajme…
– Nuž… – Parker sa ponuro usmial, prisunul si nohou stoličku a sadol si. – Myslieť pri vyšetrovaní patrí k mojim profesionálnym povinnostiam.
– Aj vrah má čosi ako svoje profesionálne povinnosti. Predovšetkým to, aby sa nedal chytiť. Pokiaľ ide o to, čo vieme, tak zatiaľ vieme jedno – pravda, ak tvoja prehliadka mreží a dverí bola dôkladná: vieme, že sira Gordona Bedforda podľa všetkej pravdepodobnosti zavraždila jedna z piatich osôb, ktoré sa v tejto chvíli nachádzajú tu pod strážou tvojich zdatných hrdlorezov. Na veci nič nemení, že som ešte ani jednu z tých osôb nevidel.
– Aj ja si to myslím, hoci nie som o tom taký presvedčený ako ty. Ale päť osôb nie je jedna, a aby sme izolovali…
Zmĺkli. Z pracovne sa ozvali ťažké kroky pomaly kráčajúcich ľudí a hlas seržanta Jonesa:
– Tadeto, chlapci…
Alex vstal a šiel k dverám, čo viedli do haly. Štyria chlapi zohnutí pod ťarchou veľkého koša s držadlami na rohoch pomaly postupovali k východu.
– Páni moji, – povedal jeden z chlapov, – ten je ale ťažký!
Sir Gordon, ktorému patrili tieto slová na rozlúčku, posledný raz prekročil prah svojho rodného domu.
Takmer súčasne počuli zavýjanie policajnej sirény, najprv slabé, potom čoraz silnejšie. Keď jej zvuk dosiahol najvyšší tón, zmĺkla pred bránou domu.
Joe sa vrátil.
– Tuším niekto prišiel za tebou, – povedal Parkerovi, ktorý už kráčal k dverám.
Alex si sadol za stôl, zažmúril oči a poslepiačky siahol do vrecka po škatuľku cigariet Gold Flake. Ešte vždy so zažmúrenými očami si vložil cigaretu do úst a zažal zápalku. Na chvíľu prestal myslieť na Bedfordovu smrť a usiloval sa trafiť zápalkou koniec cigarety.
Vrzli dvere. Joe rýchlo otvoril oči, dotkol sa plamienkom cigarety a zároveň zazrel Parkera, ktorý držal v ruke veľkú obálku.
– Mám už správy daktyloskopika… – Parker si sadol za stôl a rýchlo roztrhol obálku. Bol v nej len jeden papier.
– Počúvaj: Popis stôp, ktoré sa našli na predmetoch a na nábytku v izbe zosnulého sira Gordona Bedforda:
1. Na vnútornej a vonkajšej kľučke dverí vedúcich do haly: odtlačky prstov identifikované ako odtlačky pani Judith Bedfordovej a pána Roberta Reutta, ktorým vzali daktyloskopické vzorky. Odtlačok palca pána Reutta prekrýva na jednom mieste odtlačok ukazováka ľavej ruky pani Judith Bedfordovej, čo by poukazovalo na to, že pán Reutt sa dotkol dverí neskoršie. Okrem týchto odtlačkov nie sú na dverách nijaké iné, zjavne boli predtým dôkladne zotreté.
2. Na kľučke, ktorou sa zatvára okno v izbe, nie sú nijaké odtlačky, aj tú zrejme dôkladne poutierali.
3. Kľučka dverí do jedálne: početné odtlačky rôznych osôb. Vznikli pravdepodobne o 5 až 10 hodín skôr ako odtlačky na dverách do haly, lebo je na nich vrstvička prachu, ktorý by sa inak nebol usadil (ako vyplýva z prehliadky izby uskutočnenej predtým).
4. Kávovar – nijaké stopy, aj ten bol dôkladne poutieraný.
5. Šálky a tanieriky vedľa kávovaru – odtlačky prstov slečny Agnes Whiteovej, chyžnej.
6. Lyžičky – odtlačky slečny A. W.
7. Dvierka skrinky s jedmi a fľaštička s jedom – odtlačky dôkladne pozotierané.
8. Cukornička na poličke vedľa kávovaru – odtlačky prstov sira Gordona Bedforda a staršie odtlačky slečny Agnes Whiteovej.
9. Písací stroj – sir Gordon Bedford, zreteľné odtlačky na viacerých klávesoch, celkom čerstvé.
10. Rozbitá šálka pri nohách mŕtveho: odtlačky prstov chyžnej Agnes Whiteovej a neskoršie sira Gordona Bedforda.
11. Rozbitý tanierik – to isté. Odtlačky Agnes Whiteovej a neskôr sira Gordona Bedforda.
12. Rámik fotografie na písacom stole: zreteľné odtlačky prstov sira Gordona Bedforda, pani Judith Bedfordovej a slečny Agnes Whiteovej.
13. Plniace pero, plocha písacieho stola, otvorený rukopis, lampa na písacom stole – iba odtlačky sira Gordona Bedforda.
14. Listy:
a) na liste číslo 1, v ktorom sa hovorí o finančných podvodoch, sú stopy prstov sira Gordona Bedforda. Upozornenie: sú to akoby odtlačené stopy bezvládnej ruky. Niekde priveľmi zreteľné, niekde priveľmi slabé (možno vznikli až po smrti G. Bedforda);
b) na liste č. 2, ktorý sa našiel pod rukopisom, nie sú nijaké odtlačky prstov. Upozornenie: na písmenách vidieť, že prešli po nich handrou, to znamená, že list dôkladne utreli. Zdá sa, že to isté by sa mohlo týkať aj prvého listu, ale ten naklepali na veľmi starej páske, s minimálnym množstvom farby, takže sa nedá presne zistiť, či to tak bolo.
Všeobecné upozornenie: Zdá sa, že hoci sú oba listy napísané na tom istom písacom stroji, zakaždým bola použitá iná páska. List č. 2 je napísaný na novej páske a list č. 1 na starej a vydratej. Môže to byť aj tá istá páska, na jednom konci opotrebovaná viac, na druhom menej, ale nezdá sa to pravdepodobné, lebo stupeň opotrebovania je priveľmi rozdielny a stroj Underwood automaticky prehadzuje pásku tak, že sa raz posúva doľava až na koniec a potom doprava až na koniec. Toto upozornenie pripájame pre prípad, že by mohlo byť užitočné pri vyšetrovaní, hoci to, pochopiteľne, nepatrí do oblasti daktyloskopických výskumov.
Srdečný pozdrav. Drž sa, Ben!
(podpis)
Parker zdvihol hlavu.
– To je všetko. – Vytiahol z vrecka obálku a z nej oba listy. Položil ich pred seba na stôl. – Áno, má pravdu. Jeden list je napísaný na slabej, už nezreteľnej páske, a druhý na celkom novej.
– Treba to overiť. – Alex vstal. – Vaše laboratórium pracuje skvele. Ale ako to, že som si to nevšimol? – Pohol sa k dverám. – Zrejme som sa ešte celkom nezobudil. – Zastal a povedal priateľovi, ktorý šiel za ním. – Počuj, mohol by človek dostať v tomto dome šálku tuhej kávy?
– Kávy? Hádam áno… V služobných predpisoch sa síce nič nehovorí o tom, že by v dome, kde bol spáchaný zločin, mali napájať a hostiť policajných úradníkov, ale…
– Ale tak či onak tu pracujeme v záujme pána domu, vlastne v záujme jeho pamiatky… – pošúchal si rukou čelo. – Začínam tárať, ako vidíš. Popros ich o kávu, a predovšetkým o to, aby nám ju donieslo to chutné dievčatko, s ktorým sa pred chvíľou zhováral v hale tvoj neoceniteľný Jones. Je to zrejme slečna Agnes Whiteová, ktorej odtlačky prstov objavil náš daktyloskop na predmetoch domácej potreby.
– Áno, je to ona, – prikývol Parker. Pristúpil k dverám, čo viedli z jedálne do haly, otvoril ich a povedal:
– Ach, dobre, že ste tu… Dúfam, že by sa v tomto dome našli pre nás dve šálky tuhej kávy, čo poviete?
Joe sa usmial, keď počul vyplašené:
– Ale prosím, pane! – Bolo počuť rýchle kroky, v škáre dverí sa mihlo čosi biele a zmizlo. Parker s rukou na kľučke oslovil druhú neviditeľnú postavu v hale:
– Keď som vám prikázal strážiť vchod do domu, Jones, nemal som na mysli až také striktné plnenie príkazov. Nikoho z domácich nemusíte držať za ruku, aj keď je to pekné, milé dievča v bielom čepčeku. Sú aj inakšie spôsoby, ako zabrániť ľuďom v úteku…
– Áno, šéf. – Jonesov hlas neprezrádzal nijaké rozpaky. – Ale na druhej strane, šéf, mi Agnes povedala všeličo o tých…– stlmil hlas a Joe zazrel seržanta v dverách, keď sa naklonil a ticho dodal: –… o tých Bedfordovcoch. Všeličo sa tu odohrávalo v poslednom čase, šéf, pred naším príchodom…

– Hm, – odkašlal si Parker. – V tom prípade ju ďalej držte za ruku a neskôr sa pozhovárame. Len dozrite, aby nám dnes uvarila kávu. Nedávno jeden z domácich vypil šálku kávy, v ktorej bolo trocha priveľa kyanidu draselného…
– Nijaký strach, šéf. – Jones sklopil oči. – Agnes nám to neurobí. Už sme sa, ak smiem použiť tento výraz, spriatelili… Ba dohovorili sme sa, že pôjdeme spolu do kina, keď ona i ja budeme mať voľno.
– Veľa šťastia, – povedal Parker sucho. – A želám vám aj to, seržant, aby vás pustili na film mládeži neprístupný. – Sprisahanecky žmurkol. – Čo hovorí to dievča?
– Že sira Gordona Bedforda iste zavraždili. Tvrdí, že on nebol z tých, čo by spáchali samovraždu… Hovorí, že všetci by ho tu boli utopili v lyžičke vody, keby sa neboli báli. A hovorí, že zrejme nakoniec jeden z nich nevydržal…
– Hm… – Parker kývol hlavou. – Ešte sa o tom pozhovárame. Zatiaľ dávajte pozor na tamtých… – Ukázal prstom na povalu. – Nikto nemá právo vyjsť z tohto domu bez môjho osobitného povolenia, rozumiete?
– Jasné, šéf.
Jones ešte raz blysol zubami, zmizol a ticho zatvoril za sebou dvere.
Alex otvoril dvere do pracovne a šiel k písaciemu stroju. Rýchlo posunul pásku prstom, potom ju pretočil naspäť.
– Tvoje laboratórium má úplnú pravdu. – Vložil do stroja papier a naklepal:
„To je celkom nová páska, na ktorej bolo naklepaných len niekoľko desiatok slov…“

Vstal. Potom pretočil pásku naspäť. Na hladkom tmavom pozadí stužky bežali písmená:
„… Už nevládzem ďalej. Stojím v ceste lásky dvoch ľudí…“

Alex pretočil pásku až do konca listu. Hneď po ňom sa začínal text, ktorý napísal pred chvíľou.
– Keďže oba listy naklepali na tomto stroji a na tejto páske len tento jeden, musíme dospieť k celkom jednoznačnému záveru, že ten prvý list napísali skôr. A keďže na stroji je hŕba odtlačkov prstov sira Gordona, a to celkom čerstvých, môžeme predpokladať, že tento list napísal on… čiže, stručne povedané, že sa odpratal z cesty svojej ženy a ešte kohosi, koho si vážil…
– Áno, – prikývol Parker. – Na šálke, ktorú držal v ruke, aj na rozbitom tanieriku sú iba jeho odtlačky, ak nerátame staršie odtlačky chyžnej, ktorá pravdepodobne umýva riad a kladie ho ku kávovaru. To isté sa týka pera, rukopisu a tak ďalej. Len škoda, že jeho odtlačky nie sú na kľučke dverí do haly, veď nimi vošiel… A najhoršie je to, že jeho odtlačky nie sú ani na kávovare, hoci si musel sám uvariť kávu, ak sa ňou otrávil. No a ten druhý list…
– A fakt, že na tom rámiku, – zamrmlal Alex, – je aj odtlačok prsta pani Judith Bedfordovej… Myslím, že je najvyšší čas vypiť kávu a pozhovárať sa s tými ľuďmi. Prišlo mi na um… – Odmlčal sa.
– Čo? – opýtal sa Parker.
Ale Joe iba potriasol svojou svetlou, krátkou šticou.
– Nehrajme sa na prorokov, – povedal ticho. – V každom prípade sa mi zdá, že ešte zo všeličoho tu budeme mať ťažkú hlavu. Ale možno sa niekto sám prizná, čo povieš? – Uškrnul sa. – Dúfajme. – Pozrel na hodinky. – Som tu už pol hodiny a nerobím nič, len s tebou stále nachádzam nové, nie celkom pospájané fragmenty. Zatiaľ je všetko také chaotické, že neviem, čo k tomu patrí… pol hodiny, panebože! Čoskoro určite zavolá niektorý z tvojich nadriadených. Iste sa im zdá, že polhodina je fúra času, ktorý si nemilobohu premárnil namiesto toho, aby si chytil zločinca.
Zmĺkol, lebo niekto zaklopal na dvere.
– Káva je už tu, šéf, – povedal seržant Jones a ukázal palcom za seba. – Kde ju vypijete?
– V jedálni. – Parker rýchlo pristúpil k dverám, ktoré viedli z pracovne do jedálne, ale Alex ho predbehol a vošiel prvý.
– Dobrý deň, – odpovedal na spôsobný pukerlík, ktorým ho privítala chyžná v dverách haly. – Keby ste to všetko láskavo dali ta na stôl, – ukázal na tácňu, ktorú držala v rukách. – Ó, aj chlebíčky? Celkom som zabudol na jedlo, a dnes som ani neraňajkoval…
Parker sa prekĺzol za ním a pozorne sledoval pohyby chyžnej, ktorá položila tácňu na stôl, vzala z nej pripravený tanier s chlebíčkami, dve šálky a pariacu sa kanvicu, z ktorej sa šírila tuhá, príjemná vôňa.
Vzala tácňu, znova bez slova sa uklonila a trocha zrumenená zamierila k dverám.
– Okamih, slečna. – Joe pristúpil k stolu a zdvihol obrúsok, ktorým boli prikryté chlebíčky. – To je nádhera!
– Želáte si ešte niečo, prosím? – šepla a ešte tuhšie sa začervenala.
– Nie, nie. To nám celkom stačí… Ale mohli by ste tu chvíľočku ostať? Chceli by sme si s vami spresniť zopár maličkostí…
– Prosím, pane.
Joe si sadol a nalial si kávy.
– Vezmi si, preboha! – povedal Parkerovi, ktorý sa pomaly priblížil k stolu. – Prečo si nesadnete, slečna? Veď nie sme hostia pánov Bedfordovcov. Nech sa páči. – Vstal a pristrčil jej stoličku. Po krátkom váhaní podišla k stoličke a sadla si na jej kraj. Oči mala naďalej sklopené a kŕčovite zvierala držadlá tácne, ktorú opatrne položila pred seba na stôl.
– Slečna Agnes Whiteová, však? – opýtal sa Joe a vzal si chlebíček.
– Áno, prosím.
– Teda, slečna Whiteová, ako veľmi dobre viete, tejto noci tu došlo k tragickej udalosti a chceli by sme od vás počuť odpoveď na niekoľko otázok. Dobre sa pamätáte, čo ste včera robili celý deň?
– Hádam áno, prosím, – povedala Agnes Whiteová a Joe, ktorý si niesol k ústam chlebíček a pritom ju uprene pozoroval, videl, ako sa jej červeň pomaly vytráca z tváre. Dievča zbledlo. – Prosím, pane…
(6)

Joe si usrkol z kávy.
– Výborná, – povedal s uznaním. – Sama ste ju robili?
– Áno, prosím. Pravdaže. – Prvý raz zdvihla oči. Bol v nich mierny údiv zmiešaný so zvedavosťou. Ale bolo v nich ešte čosi, možno strach a možno nejaký iný cit, ktorý Alex zatiaľ nevedel definovať.
– Pýtam sa len preto, lebo neviem pochopiť, prečo si sir Gordon sám varil kávu, keď mal v dome osobu, čo ju vie tak znamenite pripraviť.
– Och, to nie je tak ťažko pochopiť, prosím. Sir Gordon vždy pracoval v noci a vtedy zvyčajne býval sám. Nechcel budiť po polnoci mňa ani kuchárku, lebo obe pracujeme od včasného rána, preto mal v pracovni kávovar. Pil veľmi veľa kávy, prosím. Mal nízky tlak a lekári mu to dokonca odporúčali. Sám to raz povedal, prosím, keď sa ho pani Judith pýtala pri obede, ako môže piť denne toľko kávy. Počula som to, lebo som práve podávala…
Presvedčivo potriasla hlavou. Bolo vidieť, že si všetko dobre pamätá. Mala naozaj krásne, celkom zlaté vlasy, zvinuté vzadu do ruličky. Tvorili lesklý, hladký rám peknej tváričke s veľkými, pokojnými belasými očami.
„Áno,“ pomyslel si Joe, „len či naozaj pokojnými?“

– Teda sir Gordon Bedford bol, ako sa hovorí, človek prudkých vášní, však?
– Ale nie, prosím! – Energicky pokrútila hlavou. Ten pohyb bol plný pôvabu. Joe sa na ňu díval so sympatiou. Bola svojím spôsobom naozaj pôvabná. Vysoká, urastená a psychicky tak dokonale zdravá, ako len môžu byť zdravé dievčatá, ktoré vyrástli v horských dedinách.
– Pochádzate zo Škótska, pravda? Odniekiaľ z okolia Loch Shaerne?
Usmial sa, keď videl jej údiv.
– Áno, prosím. Odkiaľ to viete?
– Prízvuk… – šepol Joe a usmial sa na ňu. Aj ona odpovedala letmým úsmevom a začervenala sa. Potom akoby jej tvárou prebehol tieň; zvážnela. Joe si všimol Parkerov trocha pohoršený pohľad a rýchlo povedal: – Ale hovorili sme o sirovi Gordonovi Bedfordovi. Teda vravíte, že nemal nijaké veľké vášne?
– Okrem kávy ani nie, prosím. Nepil, nefajčil, ba neznášal, keď niekto pil alebo fajčil v jeho prítomnosti. Pán Cyril musel vždy vyjsť s fajkou do záhrady, keď bol sir Bedford tu, alebo šiel do svojej spálne, aby mu dym neprekážal. Sir Gordon nezniesol v dome ani pivo… Hovoril, že alkohol je najväčšie nešťastie ľudstva, a takisto tabak, prosím.
Joe mimovoľne zadržal ruku, ktorou už siahal do vrecka po svoju neodmysliteľnú škatuľku cigariet Gold Flake.
– A čo si vy o tom myslíte? Mal pravdu?
– Asi áno, prosím. Hoci mne sa celkom páči, keď si muž niekedy vypije a zapáli fajku. Môj tatko, ten nevytiahol fajku z úst, a keď umrel, mama mu ju potajomky vložila do truhly, vravela, že si nevie predstaviť, čo by si bez nej počal na druhom svete… A rád si aj vypil… Pritom to bol veľmi poriadny človek… Nik nemohol naňho nič povedať, ani on s nikým nič nemal. – Odmlčala sa. – Ale sir Gordon rozmýšľal inakšie. Už je mŕtvy, chudák, nuž nech mu je zem ľahká… – Mimovoľne sa prežehnala.
– Ste katolíčka, pravda?
– Áno, prosím, ako všetci v našom kraji.
– Kuchárka tu teraz nie je, čo? – opýtal sa Joe nečakane.
– Nie, prosím. Má syna pri vojsku, a teraz ochorel. Je u letcov a čímsi sa otrávil, tuším akýmisi benzínovými výparmi… Predvčerom odcestovala za ním, ale včera telefonovala, že mu je už lepšie, a zajtra sa má vrátiť.
– Teda tie dva dni ste sama varili a viedli domácnosť?
– Nuž hej… – Dievča sa zamyslelo. – V sobotu popoludní som mala voľno, len som po večeri musela umyť riad, pripraviť spálne na noc a trocha upratať. Včera som už pracovala celý deň, ale nie sama.
– A kto pripravoval a podával večeru v sobotu, ak kuchárka odcestovala a vy ste mali popoludní voľno?
– Viete, to je tak, prosím, sir Gordon bol trocha staromódny… vlastne, prepáčte…
– To nič, – Alex povzbudivo kývol hlavou. – Len hovorte čo najpresnejšie a na zdvorilosť voči svojim chlebodarcom teraz zabudnite.
Dievča sa slabulinko usmialo, akoby z vďačnosti, a trocha sklonilo hlavu.
– Vlastne som chcela povedať, prosím, že podľa sira Gordona ženy, ktoré nevedia dobre variť a samy obsluhovať mužov, nie sú naozajstné ženy. Rád videl, keď pani Sylvia zišla k nám do kuchyne a pripravovala s kuchárkou obed. A keď sme niekedy mali obe voľný deň, pani Sylvia a pani Judith samy varili a podávali na stôl. A to sa sirovi Gordonovi najväčšmi páčilo, hovoril, že mu najlepšie chutí to, čo mu uvarí vlastná žena. – Chvíľu rozmýšľala a potom dodala: – A ja si myslím, že mal aj pravdu. Žena by sa mala sama starať o muža, aj keď je taký bohatý, ako bol sir Gordon.
– A pani Sylvii sa to páčilo?
– Neviem, prosím. Som len chyžná a pani Bedfordová sa mi s takými vecami nezdôverovala… Ale nemôžem povedať, že by sa jej to bohvieako páčilo. Nerada varila, hoci nevarí najhoršie. To len pani Judith hovorí, že pani Sylvia nevie ani natrieť chlieb maslom…
– Teda radi trávili víkendy v rodinnom kruhu a žili ako vzorná, milujúca sa rodina?
– Neviem, či všetci, prosím. Ale sir Gordon iste rád takto trávil čas a nikto sa neopovážil protiviť jeho vôli. Takže nakoniec to vychádza na jedno: či sa im to páčilo alebo nie, robili to, čo on chcel. A človek sa ani nemôže čudovať, veď on bol tu pánom a všetci ostatní od neho záviseli.
– Tak, tak, – Joe chápavo pokyvoval hlavou, akoby celý život inšie nerobil, len trávil víkendy s rodinou Bedfordovcov. – A tie dve panie sa nemali rady, pravda? Čo poviete?
Chyžná rýchlo otvorila ústa, ale ešte rýchlejšie si to rozmyslela a zavrela ich. S miernou výčitkou pozrela na oboch mužov, čo sedeli naproti nej. Neisto pokrútila hlavou.
– Odpusťte, prosím, ale ja tu slúžim, a ak smiem poznamenať, nepatrí sa mi hovoriť o mojich pánoch ani o tom, čo sa deje v dome a čo si kto myslí alebo hovorí o iných…
– Veľmi správne, – prisvedčil Joe vážne. – Myslím, slečna, že máte úplnú pravdu. Nepatrí sa pretriasať špinavú bielizeň ľudí, u ktorých pracujeme. Ale musíme mať všetci na pamäti, že človeka, ktorý bol vaším zamestnávateľom, pred niekoľkými hodinami pravdepodobne zavraždili. A len to jediné má v tejto chvíli význam. Nie sme kofy z trhu, ktoré sem prišli zbierať klebety, sme tu preto, aby sme odhalili vraha a odovzdali ho do rúk spravodlivosti. A len preto žiadame všetky informácie, aké môžeme získať. Iste to sama dobre chápete.
Ale Agnes Whiteová akoby jeho posledné slová nepočula.
– Zavraždili… – šepla. Pozrela na dvere pracovne a v očiach sa jej zrazu zjavil strach. – Ja som si to hneď myslela, ale potom, keď tí v uniforme, čo prišli prví, povedali, že našli list na rozlúčku, pomyslela som si, že hádam predsa… A vy teraz hovoríte, čo som si myslela predtým…
– Ale prečo ste si hneď mysleli, že sira Gordona zavraždili?
Po tejto otázke nastalo úplné ticho, ktoré prerušil Parker tým, že škrtol zápalkou o škatuľku. Dievča sa nepohlo. Zdalo sa, že zbiera myšlienky.
– Neviem, – povedala napokon bezradne. – Keď sa už pýtate, tak musím povedať, že naozaj neviem. On… on bol tuším z tých, o ktorých sa vie, že si nikdy nevezmú život… A oni ho všetci nenávideli, tak som si to nejako dala dokopy… – Odmlčala sa a zakryla si rukou ústa. – Ja hlúpa, čo to táram? – So strachom pozrela na Alexa, ale Joe, akoby nepočul jej posledné slová, zrazu zmenil tému:
– Pýtal som sa vás, kto pripravoval v sobotu večeru, a ešte som sa chcel opýtať, kto v nedeľu popoludní upratoval.
– Ja, prosím.
– Boli ste v pracovni sira Gordona?
– Áno, prosím.
– A čo ste tam robili?
– Priniesla som umyté šálky a tanieriky, prosím, a dala som ich do skrinky, kde je kávovar.
– Koľko mohlo byť hodín?
– Asi päť alebo pol šiestej popoludní, prosím.
– A potom ste tam už neboli?
Prikývla.
– Bola som tam ešte po večeri.
– Áno? O koľkej?
– Mohlo byť už jedenásť alebo hádam aj viac…
– A čo ste tam robili tak neskoro?
– Šla som tam, lebo po večeri sir Gordon s pánom Cyrilom, teda so svojím bratom, šli chytať nočné motýle do záhrady. Poumývala som riad a chcela som už ísť spať. Ale mala som ta odniesť ešte dve šálky a chcela som pozrieť, či je v cukorničke dosť cukru, lebo som vedela, že sir Gordon bude celú noc pracovať…

– Odkiaľ ste to vedeli? Povedal vám to sir Gordon?
– Áno… vlastne nie… Pri večeri, keď som bola v jedálni, povedal pánu Robertovi, teda pánu Reuttovi, svojmu tajomníkovi, že ho čaká ráno o siedmej u seba, aj pána Cyrila s fotografiami… A že teraz ide chytať nočné motýle a potom bude trocha pracovať…
– Moment, – Alex ju zastavil pohybom ruky, aby nezabudol, čo sa jej chcel opýtať. – O aké fotografie išlo?
– Neviem presne, prosím… Ale pán Cyril má hore pri svojej spálni tmavú komoru a vždy robí fotografie pre sira Gordona… Samé nočné motýle… Sú strašné, lebo ich fotografuje celkom zblízka, majú hlavy ako kone, len strašnejšie… Až sa bojím na ne pozrieť… A pán Cyril aj pán Robert mali iste všetko pripraviť pre sira Gordona, lebo mal s pani Sylviou dnes večer odletieť do Ameriky, mal tam mať prednášku…
– Rozumiem… Ale vráťme sa ešte k včerajšiemu večeru. Tak ste počuli, že sir Gordon bude v noci pracovať, odniesli ste šálky do baru pri kávovare a pozreli ste sa, či je dosť cukru. A čo? Bolo dosť cukru?
Chyžná sa usmiala, ale hneď zasa zvážnela. Zjavne ju pobavilo, že polícia je zvedavá, či bolo dosť cukru. To všetko jej Joe ľahko vyčítal z tváre ešte skôr, ako odpovedala. Ale jej odpoveď ho prekvapila.
– Áno, cukru bolo dosť, tak som sa ešte poobzerala, či niečo netreba. Z môjho obloka v suteréne dobre vidieť to miesto, kde páni chytali včera nočné motýle na to plátno, nuž som vedela, že sir Gordon sa tak hneď nevráti. Viete, ako mal rád čistý a čerstvý vzduch v izbe, tak neznášal, keď sa v jeho prítomnosti otvárali obloky. Mal hrozný ischias… a raz som ho videla, keď dostal prievan. Vtedy chodil o barlách. Nemohol ani ležať a každý pohyb mu robil bolesť. Hovoril, že aj najmenší prievan ho hneď položí… Preto nám vždy prikazoval, aby sme vetrali len vtedy, keď on nie je v izbe.
Alex stiahol obočie.
– Okamih, – povedal rýchlo a hodil na Parkera krátky pohľad, ktorý si Agnes Whiteová nemohla všimnúť. – Teda ste vošli do pracovne, vložili šálky do baru, a čo ste urobili potom?
– Šla som k obloku, odhrnula som záves a otvorila som oblok dokorán. Vetrala som asi päť minút, potom som oblok zavrela a tuším som odišla… Hej, potom som už odišla.
– Vždy nosíte pri sebe prachovku?
– Ako kedy, prosím. Podľa toho, čo robím a koľko je hodín.
– A vtedy v pracovni ste mali prachovku so sebou?
– Nie, prosím. Bola som len v šatách a bez zásterky. Vedela som, že už nikoho nestretnem, lebo obe panie aj pán Reutt už odišli hore a sir Gordon s pánom Cyrilom sú v záhrade. Viem, že som nemala prachovku, lebo som niesla šálky. A ani som ju nemala prečo brať so sebou.
– Rozumiem… A čím ste teda utreli okennú kľučku po vyvetraní?
Dievča pokrútilo hlavou.
– Nerozumiem, prosím.
– Pýtam sa… – povedal Alex pomaly a nespúšťal z nej oči, – čím ste utreli kľučku, ktorou sa zatvára okno v pracovni sira Gordona? Veď ste ju utreli, nie?
Agnes Whiteová naňho nedôverčivo pozrela a pokrútila hlavou.
– Nie, prosím. Iste som ju neutrela… Prečo by som ju mala utierať? Veď nebola špinavá. Okrem toho sa u nás kľučky neutierajú, ale čistia práškom.
– No, ale mohli ste to urobiť len tak zo zvyku…
– Ale veď som nemala so sebou nič, čím by som ju utrela… Celkom iste som ju neutierala, prosím.
– Alebo azda, – opýtal sa Joe rýchlo, – pracujete v gumených rukaviciach, aby ste si šetrili ruky?
– Len keď robím so sódou a s kyselinami, prosím… Pri niektorých kuchynských prácach si ich navliekam. Ale už som ich nemala na rukách zo dva týždne… Možno sú aj praktické, ale keď si ich človek natiahne, stráca cit v prstoch a horšie sa v nich pracuje…
– Mohli by ste teda vypovedať pod prísahou, že keď ste včera zavreli okno, neutreli ste kľučku? – Povedal to s takým napätím, že Agnes Whiteová naňho preľaknuto pozrela. Ale po chvíli sa narovnala na stoličke.
– Áno, prosím. Mohla by som to vypovedať pod prísahou. Iste by som mohla…
Joe vstal, šiel k oknu, vrátil sa, potom na ňu pozrel a usmial sa.
– Spomínal niekedy sir Gordon pred vami, že má v skrinke na stole kyanid draselný?
– Ó áno, prosím. Všetkých nás na to upozornil, ale najmä kuchárku a mňa. Schválne zišiel k nám už pred dvoma rokmi, keď doniesol ten kyanid, a povedal, že hoci je fľaštička zamknutá v skrinke, vždy sa môže stať, že niektorá z nás na ňu naďabí. Povedal, že keď sa tej fľaštičky čo len dotkneme, ostane nám na prstoch usadenina, a tá by nám mohla zapríčiniť smrť, keby sme sa potom tými prstami dotkli jedla alebo úst. Keď odchádzal, zakaždým zamkol pracovňu na kľúč. A keď bol tu, vždy držal fľaštičku pod zámkou v skrinke.
– A nikto iný nemal kľúč ani od pracovne, ani od skrinky?
– Nie. Všetky rezervné kľúče sú v dome, ale pani Judith ich má kdesi schované.
– Chápem. A teraz by som sa chcel vrátiť k tej otázke o oboch paniach. Vy si teda myslíte, že pani Judith Bedfordová nemá rada svoju švagrinú?
– To som nepovedala, prosím. Ale ak mám byť úprimná, poviem vám dôverne, že pani Judith azda nemá rada nikoho okrem pána Cyrila. Viete, ona je veľmi nešťastná, prosím. Alebo sa jej len zdá, že je nešťastná. Veď čo by ešte chcela od života, keď už nie je najmladšia, ani veľmi pekná, a muža má oveľa mladšieho od seba a ešte takého fešáka, ako je pán Cyril?
Alex sa za jej rozprávania naoko díval na príborník, ale v skutočnosti ju sledoval veľmi pozorne, a všimol si, že chyžná sa znova začervenala. Sedela teraz veľmi vzpriamená a so svojimi zlatými vlasmi, rovným nosom a s vysokým, dobre vyvinutým poprsím pripomínala sochu mladej bohyne z toho najprísnejšieho, archaického obdobia gréckeho umenia. Bola v tej chvíli naozaj veľmi pekná.
– Aj pán Cyril Bedford je taký bohatý ako jeho brat? – opýtal sa, len aby niečo povedal.
– Ani nie, prosím. Pravda, ja o tom nemôžem nič vedieť, ale keď žijete s ľuďmi na takej samote, vždy sa o nich niečo dozviete. Pán Cyril vám to bude vedieť lepšie povedať, ale mne sa zdá, že mal iba toľko, koľko mu dával jeho brat…
– Tak pani Judith azda nemá rada pani Sylviu preto, lebo je sama vydatá za chudobného brata, kým tá druhá za bohatého? To sa predsa stáva…
– To ja už neviem, prosím…
– A ako sa tu žilo, keď tu sir Gordon a pani Sylvia neboli?
– Veľká nuda, – odpovedala Agnes úprimne. – A myslím, že nielen pre mňa. Ani oni dvaja, teda pán Cyril a pani Judith, skoro vôbec nevychádzajú z domu, ešte menej ako ja alebo kuchárka. Pán Cyril vždy buď sedel pri tých dáliách v záhrade, lebo je veľký záhradkár a vypestoval tu u nás takú veľmi ranú odrodu, vidieť ju hentam, za oblokom… aj ja som mu pritom trocha pomáhala… – líca jej znova sfarbil ľahký rumenec, – lebo som z dediny a rada sa piplem v zemi… Alebo pán Cyril sedel v tmavej komore a vyvolával či zväčšoval fotografie… A pani Judith viedla dom, venovala sa domácnosti a často chodila s kuchárkou na nákupy… Som tu tri roky a za ten čas si ani raz spolu nikam nevyšli. Pán Cyril sa hádam nikdy nevybral ani do mesta. Ešte aj krajčír chodí za ním sem, keď ho pán Cyril potrebuje… Iba raz za čas ide pán Cyril k holičovi a na prechádzku po okolí… to je všetko…
– Hostí neprijímali?
– Nie, prosím.
– Hm… Tak predvčerom popoludní ste mali voľno, pravda?
– Áno, prosím.
– A kde ste boli? V kine?
– Áno, prosím.
Joe rýchlo zdvihol oči. Všimol si, že aj Parker pozrel so záujmom na dievča. Zrejme aj jeho ucho vycvičené v tisícoch výsluchov zachytilo falošný tón, čo zaznel v tých dvoch jednoduchých slovách.
– Na akom filme?
– Na… na… – Agnes Whiteová stisla pery. Buď nevedela dobre klamať, alebo ju tá otázka zaskočila. Sklonila hlavu.
– Čo vám je? – opýtal sa Alex a vstal.
– Nič… nič…
Pristúpil celkom k nej, chytil ju za bradu a zdvihol jej tvár k svetlu. Po lícach jej tiekli slzy.
– Neboli ste v kine, pravda? – spýtal sa jemne.
– Nebola, – šepla tak ticho, že jej odpoveď nepočul, skôr ju vyčítal z pohybu jej pier.
– A kde ste boli?
Mlčky potriasla hlavou a rukami si zakryla oči. Ticho sa rozplakala.
Joe hodil na Parkera zvedavý a trocha bezradný pohľad.
– Upokojte sa, prosím vás, – povedal šéf polície. – Nechceme vám ublížiť. Chceme sa len dozvedieť, čo robili domáci v posledných desiatich alebo pätnástich hodinách. A vy ste tiež domáca…
Agnes Whiteová prestala plakať, ale pery sa jej ešte triasli, keď odpovedala:
– Keď ja… ja vám nemôžem povedať, kde som bola…
Všetci traja zmĺkli: zlatovlasé dievča v predpísanom úbore chyžnej, uslzené a rozochvené, i dvaja muži, čo stáli z dvoch strán jej stoličky, chvíľu bezradní nad celkom nepredvídaným priebehom výsluchu.
Zrazu sa Joe k nej sklonil a ticho sa opýtal:
– Povedzte mi úprimne… Boli ste u lekára?
Keby jej bol povedal, že mŕtvy sir Gordon Bedford o chvíľu vojde do izby živý a zdravý, nebolo by ju to väčšmi prekvapilo.
– Vy… vy ste to vedeli? Odkiaľ ste to mohli vedieť? – Dívala sa naňho so široko otvorenými ústami a zrazu vyzerala ako dedinské dievčatko postavené pred záhadu, ktorá je preň úplne nepochopiteľná.
– Len tak mi to zišlo na um, – povedal Alex a celkom mimovoľne ju pohladkal po hlave. – Chúďatko… nezabúdajte, že tuto pán Parker by vám mohol byť otcom a ja som bol už vojakom, keď vy ste ešte nosili krátke sukničky… Báli ste sa, že budete mať dieťa, pravda?
Dievča bez slova prikývlo.
– A vaše obavy boli neopodstatnené?
Znova prikývnutie.
– No fajn, – s úľavou si vydýchol Joe. – A čo teraz mienite urobiť? Odísť odtiaľto?
– Áno! – povedala s náhlou energiou. – Vrátim sa domov…
– Máte tam niekoho?
– Áno… – Znova sa jej ukázali v očiach slzy. – Snúbenca. On… je automechanikom. Obaja šetríme na malú opravovňu áut, on tam a ja tu. Povedali sme si, keď budeme mať dosť na knižke, vezmeme sa. – Tupo sa zahľadela do okna. – A teraz sama neviem, čo bude. Už rok som ho nevidela… Mala som ísť o dva týždne domov na dovolenku.
– Tak pôjdete skôr, – usmial sa na ňu Joe. – Nejako už bude. Nie je dobre, keď mladé dievča žije samo vo veľkom meste…
– Veru tak, prosím, to nie je dobre, – povedala Agnes Whiteová. Zrazu sa zatvárila vydesene. – Hádam, preboha, nikomu nepoviete, že som…
– Sme viazaní úradným tajomstvom, – povedal Parker slávnostne, – a našou povinnosťou je chrániť osobné tajomstvá každého občana rovnako svedomite ako jeho názory.
– To je dobre. – Dievča si zhlboka vydýchlo. Utrelo si slzy, napravilo čepček a vstalo. Vyčkávavo pozrelo na Alexa, ktorý sa takmer nebadane usmial. Hoci toľko vedel o ženách, vždy znova a znova ho prekvapovali. To dievča nebolo ani zďaleka také zúfalé, akým sa robilo. Bolo mladé, zdravé a slobodné. V zastrčených horských dedinách Škótska sa diali oveľa horšie veci. Nemalo nijaký dôvod trápiť sa. Pôjde k svojmu snúbencovi, vydá sa zaňho a budú žiť šťastne až do smrti… Áno, ak Agnes Whiteová vie o vražde sira Gordona Bedforda iba toľko, koľko im povedala.
– Ešte niečo, – povedal ešte vždy s úsmevom. – V poslednom čase ste zle spávali, pravda? Aj minulú noc ste boli dlho hore? Pre všelijaké myšlienky nemohli ste zaspať, však?
– Veru jednostaj chodím nevyspatá, to je pravda, prosím. A včera som zaspala vari o pol tretej…
– Áno? A už ste spali, keď sa sir Gordon a jeho brat vracali z poľovačky na nočné motýle?
– Už som ležala v posteli a mala som zhasnuté svetlo, ale počula som, keď zamykali za sebou domové dvere a potom sa potichu zhovárali v hale. Myslím, že aj pán Robert bol s nimi. Potom pán Cyril a pán Robert šli hore a sir Gordon do svojej pracovne. Jeho pracovňa je práve nad mojou izbou a počula som, ako sa chvíľu prechádzal, potom si sadol a začal klepať na stroji… A potom som asi zaspala…
– Áno… – Alex si pošúchal rukou čelo. – A potom ste zaspali. – Pozrel na ňu. – No, tak vám veľmi pekne ďakujeme. A ak je to možné, poprosili by sme vás ešte o dve… kávy. Aj my sme málo spali tejto noci a čaká nás ešte veľa práce…
– Áno, prosím. Hneď vám donesiem kávu, prosím. – Agnes sa uklonila. Hoci mala ešte trocha červené oči, nikto by neuhádol, že pred niekoľkými minútami prežívala také dramatické chvíle.
– A prosím vás, nezabúdajte na jedno, – doložil Parker. – Že my sa nepamätáme na nič z toho, čo o vás vieme, a že vy nezopakujete nikomu z domácich nič z toho, o čom sme sa tu zhovárali. Dobre?
– Ach áno, prosím!
– V tom prípade nám povedzte… – Alex podišiel k nej a stlmil hlas, ale hovoril dôrazne a dievča mimovoľne sklonilo hlavu a po každom slove mu prikyvovalo, – aké boli vzťahy medzi vašimi chlebodarcami. Máme dôvody predpokladať, že pani Sylviu mohlo niečo spájať s iným mužom, a rozhodne môžeme predpokladať, že mala vrelý záujem o kohosi iného ako o svojho muža. Viete niečo o tom?
– Či… ja… viem? – Agnes znova zaváhala. – To je tak, prosím, aby som bola úprimná: i kuchárka i ja sme si v kuchyni neraz vraveli, že sir Gordon zle robí, keď si drží pri takej mladej žene takého tajomníka, tým skôr, že už sám nebol ani mladý, ani pekný… Ale hoci bolo vidieť, že pani Sylvia je rada v spoločnosti pána Roberta, bolo vidieť aj to, že pán Robert je veľmi oddaný sirovi Gordonovi. Ale kuchárka vraví, že nech by jeden chlap neviem za čo vďačil druhému, aj tak mu odvedie ženu, len čo sa mu trafí príležitosť… Ale nie, že by sme si to naozaj mysleli, božechráň, to sú len také dedinské reči, veď rozumiete, nie? A okrem toho veru neviem, kto iný by sa mohol krútiť okolo pani Sylvie… Sir Gordon bol náramne prísny pán. On a pani Sylvia nežili tak ako iní ľudia z ich spoločnosti. Nikam nechodili, na nijaké večierky, na nijaké miesta, kde sa pije alebo tancuje. Sir Gordon ani nepil, ani netancoval a pani Sylvia ho nemohla nútiť… Nuž, ak nie pán Robert, tak naozaj neviem, kto iný by to mohol byť…
Znova na okamih zaváhala. – Ale pán Robert by to mohol byť, – dodala. – Keď tak o tom rozmýšľam, zdá sa mi to celkom možné. Ani sa niet čo čudovať. Žena mladá, pekná, vlastný muž by jej mohol byť skoro starým otcom.
A Agnes Whiteová sa nečakane usmiala.
– Ak je tak, – povedala, – hádam je to aj lepšie. Skôr sa uteší a nebude toľko nariekať na pohrebe. U nás na dedine sa ľudia pozerajú na to akosi jednoduchšie ako v meste… Ale možno my tam v horách skôr robíme to, čo chceme, ako vy tu dolu… A hádam je nám tam lepšie… Alebo možno robíme všetko rovnako, len to menej tajíme.
Uklonila sa, pousmiala a zmizla za dverami. Joe sa za ňou chvíľu díval.
– Možno je Agnes Whiteová trochu ľahkomyseľná osôbka a má naozaj horalský temperament, ale nech je tak či onak, môžeme si úprimne povedať jedno: v Škótsku nie je veľa naozajstných krásavíc, ale keď sa nejaká narodí, má ešte okrem krásy toľko šarmu ako desať Francúzok dovedna.
– Hej, hej, pravdaže, – prikyvoval Parker, ale bolo vidieť, že takmer nepočúva, čo jeho priateľ hovorí o krásnych horalkách. – Ak nerátame jej osobný šarm, – zamrmlal, – máme od nej zopár cenných postrehov…
(7)
„PRV NEŽ SA POZHOVÁRAME S TOU RODINOU…“

– To je pravda, – prikývol Joe. – Myslím, že sme už vlastne nazbierali hŕbu informácií a musíme si ich trocha usporiadať, prv než sa pozhovárame s tou rodinou…
Parker vzal ceruzku a vytiahol notes. – Spíšme si to, – zamrmlal. – Mám rád všetko pekne na papieri.
– Dobre. Teda na mieste zločinu alebo nehody – osobne dávam prednosť slovu „zločin“ – našli sme tieto záchytné body pre vyšetrovanie:
1. Dva listy na rozlúčku:
a) list „a“ ležal pred mŕtvym na písacom stole a obsahoval čosi ako spoveď. Sir Gordon v ňom tvrdí, že umiera vlastnou rukou, lebo ako finančný expert sa pre peniaze spreneveril svojim povinnostiam. Na tom liste sú odtlačky prstov sira Gordona, ale váš daktyloskopický expert upozorňuje, že nevyzerajú prirodzene. Okrem toho sme zistili, že ten list bol napísaný predtým, ako v písacom stroji vymenili pásku, ktorá je v ňom teraz;
b) list „b“ ležal takisto na písacom stole, ale skrytý pod rukopisom, ktorý sir Gordon práve opravoval. Nie sú na ňom nijaké odtlačky a váš expert tvrdí, že ich niekto zotrel. Ten list, ako sme zistili, bol jediný dokument napísaný na stroji v pracovni od chvíle, keď založili novú pásku. Chyžná Agnes Whiteová počula, keď sa sir Gordon vrátil, a potom ho počula klepať na stroji… Mohli by sme teda predpokladať, že list „b“ napísal on…
– Počkaj, – potriasol Parker hlavou. – Ak sir Gordon napísal list „b“, v ktorom sa lúči so životom, lebo jeho žena miluje iného a on jej nechce kaziť život, tak určite spáchal samovraždu a nechápem, prečo by sme mali…
– Nie. – Joe vstal a podišiel k nemu. – Povedal som „mohli by sme predpokladať“… Lenže nevieme, prečo na tom liste nie sú odtlačky sira Gordona, kým na druhom liste, napísanom skôr a na inej páske, sú. Okrem toho nevieme, prečo niekto zotrel jeho odtlačky prstov z kávovaru, na ktorom si varil tú nešťastnú kávu, ako aj z kľučky na dverách, ktorými vošiel z haly do pracovne. Nie, Ben, to musí počkať. Ba povedal by som, takmer všetko poukazuje na to, že sir Gordon nechcel v danej chvíli spáchať samovraždu. Ale poďme ďalej. Okrem tých dvoch listov sme v pracovni našli:
2. kyanid draselný v kapsule uloženej v malej škatulke, ktorá bola v bočnom vrecku nohavíc sira Gordona;
3. nočného motýľa v odpadkovom koši a na jeho mieste vo vitríne zapichnutú hlavičku, vystrihnutú z fotografie na písacom stole. Okrem toho chýbajú nožničky, ktorými hlavičku niekto vystrihol. Odtlačky prstov sme ešte neidentifikovali, ale onedlho, keď príde odpoveď z vášho laboratória, budeme vedieť, komu patria. Ibaže…
– Čo? – zdvihol Parker hlavu od notesa. Ruka s ceruzkou, ktorou rýchlo behal po papieri, sa zastavila.
– Myslím na to, že tu niekto pozotieral priveľa odtlačkov, takže nemajú veľkú cenu, – zamrmlal Joe. – Zdá sa, že tade cesta nevedie…
Ale aj tak budem rád, keď sa dozviem, komu patria, – zamrmlal zástupca šéfa kriminálneho oddelenia. – Človek, ktorý zanechá odtlačky prstov, nám predsa musí vysvetliť, kde sa vzali. Napokon, sám si hovoril, že tentoraz ti na odtlačkoch veľmi záleží…
– Áno, – prikývol Joe, – veľmi. Ale trocha inak. Tentoraz ma najväčšmi zaujímajú tie zotreté…
– Poďme ďalej, – Parker sa znova pribral písať.
– Kde sme prestali? Aha, nočný motýľ v koši a tá fotografia. Ďalej nasleduje:
4. šálka s kyanidom draselným, z ktorej sir Gordon vypil kávu. Sú na nej iba jeho odtlačky a odtlačky chyžnej. To by poukazovalo na to, že ho buď otrávila chyžná, alebo to urobil on sám… Alebo…
– Alebo?
– Ale nič… Poďme ďalej.
5. Na písacom stole rukopis s čerstvými poznámkami. Pero, ktorým sa nevedno prečo nepodpísal ani na jeden z listov na rozlúčku, a notes „IN MEMORIAM“, do ktorého si bol zapísal niekoľko zaujímavých viet:
19. 6. (teda predvčerom) … overiť si rezervovanie leteniek (pravdepodobne do Ameriky) … R. nech zavolá C, že prídeme na víkend.
(To je tiež ľahké: súkromný tajomník sa volá Robert Reutt, teda obe R súhlasia, a brat sa volá Cyril a býva tu).
20. 6. (teda včera) Fľaštička, poprosiť ho, aby vsypal naspäť. To isté s kávou. Byť k nej potom milý… (Tu si musíme dať samé otázniky. Aká fľaštička? Čo vsypať? Čo s kávou? Byť milý ku komu?)
21. 6. (teda dnes) Spáliť! Pamätať na rozloženú prácu… Kázať mu napísať niekoľko slov. Spáliť! (To je už normálnejšie. Môže sa to týkať nejakej práce, o ktorej napokon bola reč.)
– Dnešný dátum? – Parker pokrútil hlavou. – To by znamenalo, že si urobil tie poznámky po návrate z chytania nočných motýľov…
– Nie nevyhnutne. Môžu to byť úlohy na dnešný deň, len zaznačené skôr. Ale poďme ďalej.
6. Existuje celá skupina predmetov, na ktorých nie sú nijaké odtlačky prstov, hoci by mali byť:
a) okenná kľučka, hoci Agnes Whiteová tvrdí, že tu bola pred polnocou, keď sa už všetci porozchádzali, otvorila to okno, a teda musela na ňom zanechať svoje odtlačky prstov;
b) kávovar, na ktorom by odtlačky prstov z pochopiteľných dôvodov mali byť, veď si v ňom sir Gordon v noci varil kávu a vypil ju aj s cyankálim;
c) fľaštička v skrinke obsahujúca kyanid draselný;
d) list „b“ na ktorom takisto nie sú odtlačky, ako sme povedali;
e) kľučka na dverách do haly, na ktorej nie sú odtlačky sira Gordona, ale odtlačky dvoch iných osôb. Pravda, je možné, že sa sir Gordon vrátil z chytania motýľov v gumených rukaviciach a tie potom uložil do zásuvky. To by vysvetľovalo tú kľučku. Pani Judith napríklad mohla prejsť tými dverami po večeri a pán Robert Reutt ráno, keď šiel do pracovne. Sir Gordon v gumených rukaviciach by nezanechal nijaké odtlačky…
– A Agnes Whiteová? – opýtal sa Parker pokojne. – Veď bola tu ešte pred zločinom!
– Naozaj… – Joe si pošúchal čelo. – Agnes Whiteová, ktorá bola tu a nezanechala odtlačky ani na kľučke na dverách, ani na okennej kľučke… Ako duch, čo?
– A čo ak tu Agnes Whiteová vôbec nebola? – Parker vzdychol a pokrútil hlavou. – Čo ak práve ten dokonalý manžel, finančný Cato a hubiteľ nočných motýľov bol pôvodcom jej strachu a návštevy u lekára? Čo ak ho zabila ona? Mohla mu podať tú kávu v šálke, na ktorej sú jeho odtlačky.
– Nuž, – roztiahol Joe ruky, – všetko je možné, ba aj to, že ten list nenapísal sir Gordon, hoci ho Agnes počula klepať na stroji a na klávesoch sú odtlačky jeho prstov. Niekto ho napríklad mohol otráviť hneď po jeho príchode o druhej, potom preniesť písací stroj na písací stôl a naklepať prstami mŕtveho ten krátky text… Ale vráťme sa k tomu oknu. Ak Agnes zanechala odtlačky a teraz tam nie sú, môže to znamenať len jedno: že niekto otvoril okno a potom zotrel stopy. Ale ak to urobil sir Gordon-samovrah, aký mal na to dôvod? Azda niečo vyhodil? Niekto mu niečo podal? To by sa napokon dalo nejako zistiť…
Pristúpil k oknu a otvoril ho. Pred nimi, za ozdobnou mrežou, bolo vidieť veľký záhon a ďalej živý plot. Bližšie, hneď pod oknom, ťahala sa mäkká, niekoľko krokov široká hriadka, na ktorej rástli prekrásne purpurové dálie.
– Ďaleko by sa odtiaľto nedalo nič vyhodiť, – zamrmlal Parker. – Prekážajú mreže…
– Áno, – vykukol Joe. – Poďme pozrieť, čo nám povie hriadka.
Vykročili z pracovne, prešli okolo seržanta Jonesa, ktorý sedel na schodišti, a keď ich zbadal, hneď vyskočil, a vyšli do záhrady.
Ale aj dieťa by bolo videlo, že popod okno pracovne sira Gordona Bedforda už dávno nikto neprešiel. V mäkkej pokopanej zemi neboli nijaké šľapaje. Parker prikázal dvom detektívom v civile, aby dôkladne prehľadali celý terén, ktorý vidieť z okna, a vrátil sa k domu. Znova sa ocitli v hale. Joe pozrel na malé zrolované plátno a skladací stolík, čo stál pri stene. Dotkol sa jedného i druhého, potom vošiel do pracovne. Len čo Parker zavrel dvere, niekto zaklopal.
– Ďalej!
– Telefón z centrály, šéf. – Jones rýchlo uhol z dverí, aby jeho šéf mohol prejsť. Parker vyšiel. Alex stál uprostred pracovne so zvrašteným čelom a s očami upretými na koberec.
– Tie listy, – zamrmlal. – Tie nešťastné listy…
– Lekárska správa, – povedal Parker, ktorý sa zjavil na prahu. – Doktor Berkeley ručí za to, že sir Gordon umrel medzi pol štvrtou a pol piatou ráno. Príčina: kyanid draselný, smrť okamžitá.
– Ach Bože, – vzdychol Joe. – Tak to on napísal ten list, v ktorom sa lúči s týmto slzavým údolím, aby neprekážal svojej šľachetnej manželke… A Agnes Whiteová počula jeho klepať na stroji, prv než zaspala. To znamená, že jedna z mojich troch koncepcií padá a ostávajú len dve.
– Z akých troch koncepcií?
– V súvislosti s listami:
1. že sir Gordon chcel spáchať samovraždu a napísal jeden z listov, ale niekto ho zavraždil, prv než to stihol urobiť sám, a podhodil mu druhý list, lebo nevedel o existencii prvého;
2. že sir Gordon spáchal samovraždu, ale ktosi ho našiel mŕtveho, nevidel list, ktorý bol skrytý, a podhodil mu druhý;
3. že sir Gordon nenapísal ani jeden list, niekto ho zavraždil a obidva listy podhodil z dôvodov, ktoré ešte nepoznáme.
To sú jediné tri možnosti: že mohol napísať jeden list alebo oba, alebo nenapísal ani jeden. Teraz tá tretia eventualita odpadá a zostávajú iba dve prvé…
Joe vtedy ešte nevedel, že napriek všetkým zákonom primitívnej logiky mohla existovať ešte jedna možnosť. Ale v tej chvíli na ňu ešte nepomyslel.
(8)
VYDESENÝ MLADÝ MUŽ
Robert Reutt vošiel do jedálne, zastal pri dverách a uklonil sa obom mužom, čo sedeli za stolom. Joe vstal zo stoličky a ukázal mu na miesto naproti. Mladý muž bol zjavne celý vydesený, cestou k stoličke sa potkol a takmer stratil rovnováhu. Ticho vyhabkal:
– Prepáčte… – sadol si, sklopil oči a mlčky čakal.
– Pán Robert Reutt, áno?
– Áno, pane.
– Boli ste osobným tajomníkom zosnulého sira Gordona Bedforda?
– Áno, pane.
– Odkedy?
– Keď som skončil štúdiá, pán profesor ma zamestnal ako súkromného tajomníka. Skončil som s vyznamenaním entomológiu na katedre zoológie, a tak som aj jeho asistentom… totiž bol som… panebože… – Zmĺkol a sklopil oči. Prsty štíhlych nervóznych rúk na stole sa mu spletali a rozpletali, akiste bez vedomia ich majiteľa.
– Chápem, že je to pre vás veľký otras, – prikývol Joe s porozumením. – Ale čo sa malo stať, stalo sa a treba pozbierať sily. Nesmiete sa tomu tak poddávať. – Natiahol ponad stôl škatuľku cigariet Gold Flake. – Zapálite si?
– Nie, nie, ďakujem. Nefajčím. – Reutt potriasol hlavou. – Je to strašné. Prišlo to tak nečakane.
– Teda nič nepoukazovalo na to, že si sir Gordon môže siahnuť na život? Iste ste ho dobre poznali ako jeho asistent a súkromný tajomník, pravda?
– Áno, pravdaže… Totiž poznal som sira Gordona dobre, ale nič na to nepoukazovalo, absolútne nič… Veď ešte o druhej v noci, keď sme sa rozchádzali, zhováral sa s pánom Cyrilom a so mnou o knihe a o prednáškach, ktoré mal mať v Amerike. Dnes mal so ženou odletieť do New Yorku. Pripravovali sme všetko vo dne v noci. Sir Gordon mal veľkú zásobu nevyužitej energie. A bol plný života… Ešte dnes, ako som povedal… Dohovoril sa s nami na siedmu ráno, a potom o druhej v noci, keď sme sa rozchádzali, zmenil tú hodinu na šiestu. Pravdepodobne chcel so mnou ešte raz čo najdôkladnejšie prezrieť rukopis knihy, ktorú som mal dnes odniesť do vydavateľstva, ako sľúbil. A pán Cyril mal dodať všetok obrázkový materiál. Mali sme označiť miesta, kde prídu fotografie do textu. Okrem toho sir Gordon dopisoval svoju prednášku. Mal mať v Amerike prednášku o migráciách lišaja Atropos čiže smrtihlava. V posledných rokoch uskutočnil v tomto smere objavné výskumy… Neviem, či viete, že smrtihlav žije prevažne v severnej Afrike a na európskych brehoch Stredozemného mora. K nám a do Škandinávie priletúva koncom mája a začiatkom júna…
Odmlčal sa, keď videl Parkerovo trocha netrpezlivé gesto, ale Joe rýchlo povedal:
– Len hovorte! Hovorte, prosím vás. Chceme sa zorientovať, na čom sir Gordon v poslednom čase pracoval, a hoci o smrtihlavoch toho veľa nevieme, pokúsime sa čo-to pochopiť…
– Teda práve sir Gordon, vďaka veľmi precíznym a namáhavým výskumom, do ktorých zapojil aj vedcov z kontinentu, zistil presne trasy migrácie smrtihlava, jeho zvyky, spôsob života počas letu aj na novom mieste po prílete a taktiež, čo je azda najdôležitejšie, formuloval veľmi zaujímavú, a ak sa tak môžem vyjadriť, veľmi „modernú“ teóriu o istom fenoméne, ktorý je pre tieto nočné motýle príznačný. Smrtihlav totiž po prílete na sever splodí potomstvo, ktoré nie je schopné ďalej sa rozmnožovať a v istom zmysle je pre druh celkom neproduktívne. Je akousi slepou odnožou, ktorá každý rok vyrastie a zahynie bez schopnosti ďalej odovzdávať život. Sir Gordon pokusne zistil, ktoré smrtihlavy prilietajú na sever, prečo a predovšetkým čomu treba pripísať tento v prírode taký prekvapujúci prípad neustáleho plodenia jedincov odsúdených na smrť bez potomstva.
Jeho závery, pre odborníkov také objavné, vyžadujú si však veľkú prípravu. Treba brať do úvahy genetiku, podnebie, dejiny krajiny za posledných desať tisícročí… Závery sira Gordona mali tým väčší význam, že boli podstatným prínosom k analýze nielen hmyzu, ale aj problémov vývinu sociálneho života zvierat a druhotných genetických vlastností… Sir Gordon zistil okrem iného isté pozoruhodné sociálne schopnosti lišaja Atropos v období migrácie a dokázal, že jedince používajú cestou systém komunikácie, ktorá im umožňuje nielen nachádzať smer, lebo túto schopnosť majú všetky živé tvory, ktoré sa v istých obdobiach sťahujú, ale aj nachádzať miesta, kde nájdu obživu… Ako je známe, larvy Atropos sa živia zemiakmi a… Odmlčal sa.
– Prepáčte, prosím, – povedal ticho. – Zdá sa, že som sa priveľmi rozhovoril…
– Už približne vieme, o čo profesorovi šlo, – pousmial sa Joe. – A obávam sa, že bez dôkladného štúdia by sme sa nedostali oveľa ďalej. Musíme sa, žiaľ, vrátiť k nášmu smutnému prípadu a k našim smutným povinnostiam. Ste si teda celkom istý, že sir Gordon až do poslednej chvíle neprejavoval nijaký úmysel spáchať samovraždu? Nepodliehal, napríklad, náhlym depresiám? Frustráciám? Nezhováral sa s vami pesimisticky o svete, ľuďoch alebo o svojej práci? Slovom, chápete, o čo mi ide…
– Áno, chápem. – Reutt sa na okamih zamyslel. – Nie, pane. Nikdy. Naopak, sir Gordon vždy na mňa robil dojem človeka, ktorý si vie aj pri najväčšej únave zachovať chuť a vôľu do práce. Veľmi ho tešili posledné úspechy a s naozajstnou radosťou pripravoval svoju knihu do tlače. Prednáška, ktorú mal mať v Spojených štátoch, bola akýmsi kratším vydaním jeho knihy a podľa mňa ta cestoval s pocitom, že si ide po veľký a zaslúžený úspech… Hoci bol v istom zmysle odborníkom v celkom inej oblasti, v ekonomike, môžeme povedať, že jeho entomologické výskumy by mu boli onedlho priniesli svetovú slávu. Aj tak bol jedným z najznámejších bádateľov nočných motýľov. Ale viete, entomológia je taká veda, že veľa slávnych vedcov v tomto odbore pochádzalo a pochádza spomedzi ľudí iných profesií. Najďalej dostali vedu o nočných motýľoch, mravcoch, pavúkoch, včelách a termitoch tí, ktorí neboli zoológmi z povolania…
– Áno, tomu rozumieme… A podľa vás mohol mať sir Gordon nejaký dôvod na samovraždu?
– Dôvod?
– Áno, neviete náhodou o niečom, čo by mohlo sira Gordona dohnať k samovražde, keby sa o tom zrazu dozvedel?
Pri týchto slovách ani okom nemihol a uprene sa díval mladému vedcovi do tváre. Všimol si, že Robertovi vyrazili na čele kvapky potu.
– Ne… nechápem, prosím.
– No, bude azda jednoduchšie, keď vám poviem, že sme pri mŕtvole našli list, v ktorom sir Gordon vyhlasuje, že sa lúči so životom, aby umožnil milovanej žene žiť s mužom, ktorého miluje… Prepáčte mi túto otázku, ale ako človek žijúci ustavične v blízkosti Bedfordovcov ste azda mali možnosť zistiť, či by sir Gordon napísal takýto list…
– On… on to napísal? – zašeptal Robert Reutt a zrazu si zakryl rukami tvár. Ale po chvíli sa narovnal a spustil ruky na kolená. Joe si všimol na jeho tvári stopy dvoch sĺz, ktoré mladý vedec nechcel skrývať… – To je strašné, – zašeptal. – Nie, to je nemožné. On… nepatril k ľuďom, čo by sa odpratali niekomu z cesty a takto rezignovali… Skôr by som predpokladal, že by takého človeka zabil a s ním aj vlastnú ženu. Ale… ale… – rozhodil rukami. – To je strašné, – zopakoval ešte tichšie.
– Pýtal som sa vás, či ste si nevšimli niečo, čo by mohlo vysvetliť takýto list.
– Ja? – Reutt hlasno preglgol. – Ja? Nie, nie, – povedal zvýšeným hlasom. – Nie, kdeže! Som iba tajomník. Keby aj, netrúfal by som si… Ale pani Sylvia… tá je predsa celkom mimo podozrenia. Sir Gordon ju obklopoval veľkou úctou. Nie, iste nie.
– Dobre, – vzdychol Alex. – Nemusíte sa tak znervózňovať. Ste dospelý muž a my teraz vedieme vyšetrovanie a záleží nám na pomoci ľudí, ktorí dobre poznali zosnulého aj vzťahy ľudí v jeho okolí.
– Áno, prosím, – zašeptal Reutt a narovnal sa na stoličke ako pokarhaný chlapec. Ale darmo sa usiloval, jeho blúdiace oči sa ani na okamih neopovážili stretnúť s Alexovými, prsty sa bez prestania nezmyselne spletali a rozpletali.
– Aby sme sa vrátili k tomu, o čom ste hovorili pred chvíľou, – povedal Joe nenútene. – Taká schôdzka o šiestej ráno, keď sa predtým pracovalo do druhej alebo do tretej v noci, asi nepatrila k zvyčajnému štýlu práce sira Gordona, pravda?
– Čože? Ach tak! Ale áno, stávalo sa to dosť často… Vždy pracoval v noci, keď mal veľa práce, a zvyčajne jej mal veľmi veľa, lebo si kládol čoraz vážnejšie úlohy. Zvykol som si na to, hoci som býval spočiatku ospanlivý. Na druhej strane zasa boli obdobia, keď ma nepotreboval, a vtedy som sa mohol do sýtosti vyspať. Sir Gordon nepatril k ľuďom, ktorí si nevšímajú spolupracovníkov.
– Teda vás ten posun o hodinu dnes o druhej v noci neprekvapil?
– Nie. Pracoval som do tretej, skončil som opravu rukopisu, nastavil som si budík na tri štvrte na šesť, a keď som sa zobudil, dal som si sprchu a zišiel som dolu.
Zachvel sa.
– A našli ste sira Gordona mŕtveho, pravda?
– Áno, prosím.
– Koľko bolo hodín?
– Presne šesť, na minútu. Sir Gordon mal veľmi rád dochvíľnosť a všetci sme sa podľa toho zariadili.
Alex chápavo prikývol. Zapálil si cigaretu, potom povedal akoby nechtiac:
– Spomenuli ste, že sa sir Gordon s vami dohovoril najprv na siedmu ráno, a potom zmenil termín schôdzky na šiestu. Za akých okolností sa s vami dohovoril na siedmu?
– Nerozumiem.
– Jednoducho: kedy vám to povedal?
– Kedy?… Hneď… Pri večeri. Sedeli sme všetci pri večeri, teda obe dámy, sir Gordon, pán Cyril a ja. Vtedy sir Gordon povedal: „Robert, buďte pripravený na to, že presne o siedmej ráno vás čakám u seba v pracovni. Verím, že prinesiete už hotový, opravený rukopis…“ Odpovedal som, že ho určite prinesiem, a hneď po večeri som si sadol k práci.
– Preto ste večer nechytali motýle spolu so sirom Gordonom a s pánom Cyrilom?
– Áno, preto.
– A kedy sa sir Gordon rozhodol inak?
– Vtedy, keď som približne o tri štvrte na dve zišiel k nim do záhrady. Chcel som sa opýtať sira Gordona, či mu mám doniesť rukopis hneď alebo až ráno o siedmej. Ale sir Gordon chcel ešte pracovať na prednáške a dohovoril sa s nami na šiestu, aby mal viac času dorobiť, čo bolo treba. Potom som mal odniesť knihu do vydavateľstva… Neskôr, keď sme s pánom Cyrilom vychádzali hore schodmi, ešte raz nám to pripomenul. To boli vôbec posledné slová, ktoré som od neho počul…
– Pred svedkom?
– Ako, prosím?
– Ide mi o to, – vysvetľoval Alex trpezlivo, – či vám sir Gordon povedal pred nejakým svedkom, že vás čaká o šiestej.
– Áno, pravdaže. Bol pri tom pán Cyril Bedford.
– A ste presvedčený, že sa na tie slová bude pamätať?
– Áno. Veď sa týkali aj jeho.
– Chápem. A ešte jedno: všimli sme si, že do toho stroja Underwood, čo stojí v pracovni sira Gordona, nedávno založili novú pásku. Neviete, kto ju založil a kedy?
– Viem. Ja som ju založil.
– Kedy?
– V sobotu ráno. Prišiel som do domu skôr ako sir Gordon a pani Sylvia. K mojim povinnostiam patrí starať sa o to, aby v pracovni bolo všetko pripravené na prácu: písací stroj, ceruzky, atrament, papier a podobne… Keď som prišiel, zistil som, že páska je už opotrebovaná, a poslal som chyžnú po novú. Tu neďaleko je papiernictvo.
– Písali ste potom na tej páske vy alebo sir Gordon?
– Ja nie… A asi ani sir Gordon, pravda, ručiť za to nemôžem… Doniesol si hotový naklepaný text svojej prednášky a už ho iba štylisticky upravoval a dopĺňal poznámkami. Vpisoval to zvyčajne perom. Ja som tiež mal už naklepaný rukopis jeho knihy, opravoval som ho, overoval si údaje a tak ďalej… Ani jeden z nás neklepal na stroji…
– Chápem. A ako ste sa dostali do pracovne pred príchodom sira Gordona? Ako si spomínam, chyžná nám povedala, že pracovňa býva počas jeho neprítomnosti zamknutá.
– Áno. Sir Gordon mi dal kľúč, keď som mal ísť sem. Chyžná musela pred jeho príchodom upratať, a okrem toho, ako som už povedal, musel som pripraviť písacie potreby.
– Áno, – prikývol Alex. – Koľko máte rokov?
Reutt bol v prvej chvíli taký prekvapený, že sa nezmohol na odpoveď.
– Ja vám nerozumiem.
– Moja otázka bola celkom jednoduchá. Spýtal som sa vás, koľko máte rokov.
– Dvadsaťosem.
– Správne som hádal. A sir Gordon mal tuším päťdesiatosem, nie?
– Áno. Ale nerozumiem…
– Nerozumiete veľmi mnohým veciam, pán Reutt, – pokrútil Joe hlavou. – A pritom ste s vyznamenaním skončili vysokú školu. Zdalo by sa, že… Ale nič. Ďakujeme vám – zatiaľ…
Reutt vstal. Aj Joe sa zdvihol.
– Ozaj, ešte jedna maličkosť… – Udrel sa dlaňou po čele, akoby si na to až teraz spomenul. – Mohli by ste na chvíľu prejsť do pracovne zosnulého?
Pohybom ruky ukázal mladému mužovi dvere, čo viedli z jedálne do pracovne sira Gordona. Vykročil prvý a otvoril ich. Reutt sa pobral za ním a na prahu zastal. Parker zavrel notes, do ktorého si od istého okamihu čosi zapisoval, vstal a priblížil sa k nim.
– To sú tie nočné motýle, čo včera profesor ulovil? – Joe pristúpil k stolu a ukázal na skúmavky vytiahnuté z tašky. Reutt sa pomaly priblížil, vrhajúc prestrašené pohľady k písaciemu stolu, za ktorým už nikto nesedel.
Sklonil sa nad stôl.
– Asi áno. – Rad-radom si poobzeral skúmavky. – Áno… Sú tu štyri nočné motýle Atropos. A sir Gordon mi hovoril, že práve toľko ich tejto noci ulovil… Povedal, že je to výnimočné šťastie, a asi mal pravdu, lebo sa to zriedka stáva na jednom mieste za jednu noc. Viac vám neviem povedať, lebo som s nimi včera nechytal… Pán Cyril Bedford vám to hádam lepšie vysvetlí. Bol pri tom…
– Áno, – prikývol Joe. – A ešte posledná otázočka: nepriblížili ste sa v poslednom čase k tomu oknu?
– Ako to, prosím?
– Chcem povedať, – vzdychol Joe, – či ste sa nepriblížili k tomu oknu dnes ráno, keď ste našli sira Gordona. Mohlo sa vám zdať, že zamdlel, a mohli ste otvoriť okno, aby ste vpustili trocha čerstvého vzduchu. Mám na mysli túto konkrétnu činnosť.
– Nie, prosím, nepriblížil som sa k oknu… Iste nie. Jednoducho mi to nezišlo na um. Možno preto, že sme nikdy neotvárali okná v prítomnosti sira Gordona… Trpel na zápal kĺbov. Mal reumu a prievan mu škodil… Pri záchvatoch mával veľké bolesti, preto sa obliekal oveľa teplejšie, ako si vyžadovalo počasie, a dbal, aby ho v byte nikdy neprekvapil ostrejší závan vzduchu. Bol na to chorobne háklivý, ak sa môžem tak vyjadriť…
– Tak vám ešte raz ďakujeme. – Joe sa naňho pozorne zadíval. – Poskytli ste nám veľa cenných informácií. Dúfam, že ste nám povedali všetko, čo viete, a pravdivo ste odpovedali na naše otázky. Ste si vedomý, že zatajiť pred vyšetrujúcimi orgánmi fakty, ktoré by mohli prispieť k odhaleniu pravdy, je zločin, pravda?
– Áno, prosím, – zašeptal Reutt. – Domýšľam si to. Odvrátil oči, lebo už nemohol vydržať Alexov upretý pohľad.
– Môžem… môžem už odísť?
– Ale pravdaže, pravdaže…
Joe sa chvíľu díval na zavreté dvere, za ktorými zmizol Reutt, potom sa pomaly obrátil k Parkerovi.
– Čo si myslíš, Ben, o tom peknom mládencovi?
– Myslím si, že je naozaj pekný. – Parker šiel k dverám do jedálne a otvoril ich. – Ale myslím si aj to, že nám nepovedal všetko, čo vie. Čosi tají, Joe, a nebyť toho, že som ťa nechcel prerušovať a že si ho zrejme pustil len preto, aby osamote „dozrel“, nenechal by som ho, aby sa tak ľahko vykrútil tými zdvorilými „nerozumiem, prosím… áno, prosím… nie, prosím…“ Ale máme ho poruke, a keď sa pozhovárame s ostatnými obyvateľmi domu, hádam sa nám oplatí ešte sa k nemu vrátiť.
– Aj ja som toho názoru. – Alex vošiel do jedálne a sadol si za stôl. – A čo teraz, Ben, čo myslíš? – Prv než Parker stačil odpovedať, ozvalo sa zaklopanie a na prahu sa zjavil seržant Jones. V ruke držal úzku, dlhú zapečatenú úradnú obálku.
– Z Yardu, šéf… Šofér povedal, že vám odkazujú, aby ste každú chvíľu čakali správu o odtlačkoch prstov na vitríne a na tej hlavičke vystrihnutej z fotografie.
– Dobre, – povedal Parker, vzal obálku a pristúpil s ňou k stolu. Jones ticho zavrel za sebou dvere a vrátil sa na svoje stanovište.
– Čo je to? – spýtal sa Alex a naklonil sa ponad stôl. Zástupca šéfa kriminálneho oddelenia otvoril obálku. – Len čo som sem prišiel, hneď som poslal na centrálu mená domácich i zavraždeného. Chcel som vedieť, či náš archív nemá o niektorej z tých osôb nejaké zaujímavé údaje. Veď zbierajú údaje o tisícoch ľudí a vždy je šanca, že nám to pomôže pri… – Nedopovedal, prebehol očami po liste papiera spojeného spínačom s inou, menšou obálkou, ktorá bola v tej väčšej. Podal papier Alexovi. Joe čítal:
Archív uvádza:
1. Sir Gordon Bedford – nikdy nemal nijaký konflikt so zákonom ani nijaké spojenie s prípadmi, ktoré sa prejednávali pred súdom alebo sa vyšetrovali.
2. Sylvia Bedfordová – to isté.
3. Judith Bedfordová – to isté.
4. Agnes Whiteová – to isté.
5. Robert Reutt – to isté.
6. Cyril Bedford – prikladáme výťah z jeho spisov.
Parker to ani nedočítal do konca a otvoril menšiu obálku. Vytiahol z nej niekoľko strán husto naklepaného textu a rozložil si ich pred sebou.
– Počúvaj, – povedal po chvíli. – Dobre počúvaj, lebo je to zaujímavé…
– No, čo je to? – nazrel mu Joe ponad plece. – Možno sa im podarí stručne nám vysvetliť, že pán Cyril Bedford zavraždil svojho brata, a ja sa budem môcť vrátiť do svojho útulného, tichého, teplého bytu… a pospať si… Tá káva mi nepomohla.
– Len počúvaj, – mávol Parker rukou, aby zastavil prúd jeho reči. – Prečítam ti to rýchlo.
Začal polohlasne čítať. Joe sa pohodlne uvelebil na stoličke. Ale hoci zavrel oči a mohlo sa zdať, že podriemkava, ani jedno slovo neušlo jeho napätej pozornosti.

PÁN CYRIL BEDFORD
CYRIL BEDFORD – narodený 27. X. 1914 v Londýne, syn Edwarda a Diany rodenej Barnettovej, výška 188 centimetrov, váha asi 110 kg, modré oči, svetlé vlasy, zvláštne znamenie nijaké, kapitán pancierových zbraní v zálohe, vyznamenaný početnými medailami za odvahu v čase poslednej vojny.
ZATKNUTÝ 10. februára 1951 za falšovanie podpisu a pokus vybrať na šek sumu 1000 (jedentisíc) libier z konta svojho brata sira Gordona Bedforda v londýnskej centrále Barclayovej banky. Šek v banke prijali, ale vzhľadom na pomerne vysokú sumu sa kvôli kontrole spojili s majiteľom konta, ktorý ihneď poprel, že by bol kedykoľvek vystavil taký šek na doručiteľa… Sir Gordon Bedford v tej chvíli ešte nevedel, že šek predložil jeho vlastný brat. CYRILA BEDFORDA ihneď uväznili. V ten istý deň popoludní prišla na políciu ďalšia sťažnosť firmy Bezeg a Bezeg, ktorá obchoduje s fotografickými prístrojmi a potrebami. Obvinený bol agentom tejto firmy a predával jej tovar. Revízia, ktorú v ten deň uskutočnili, zistila, že chýba tovar v hodnote 980 (deväťstoosemdesiat) libier, ktoré neboli poukázané na konto firmy.
Večer toho istého dňa pri predbežnom výsluchu sa obvinený priznal k činu v jednom i v druhom prípade.
Vec sa nedostala pred súd, lebo na druhý deň ráno boli obe súkromné žaloby stiahnuté. V dôsledku toho prepustili obvineného na slobodu.
POZNÁMKA: Z dôverných prameňov je známe, že keď sa sir Gordon dozvedel, že šek falšoval jeho vlastný brat, ihneď stiahol žalobu. Pokiaľ ide o firmu Bezeg a Bezeg, podľa získaných informácií sir Gordon v tomto prípade použil svoj vplyv a ihneď vyrovnal straty, ktoré vznikli následkom manka v pokladnici tejto firmy…
Parker prestal čítať a pozrel na Alexa.
– Zrejme mu nerobilo väčšie ťažkosti vysvetliť firme Bezeg a Bezeg, že by mala prijať peniaze a stiahnuť žalobu. Pochybujem, že by sa v Anglicku našiel podnik, ktorý by si chcel zbytočne znepriateliť jedného z najvýznamnejších korunných expertov na import a export… Ale čítajme ďalej:
INFORMÁCIE TÝKAJÚCE SA ŽIVOTOPISU A CHARAKTERU CYRILA BEDFORDA
Človek neobyčajne odvážny, viackrát uvádzaný v armádnych rozkazoch. Od detstva sa uňho prejavovali zlé sklony. Ako pätnásťročný ušiel z domu. Chytili ho v jednom z prístavov, keď sa chcel ako čierny pasažier preplaviť cez oceán, a dopravili ho do rodičovského domu. Neskoršie absolvoval štúdiá v Cambridgei, ale už tam mal povesť zhýralca a sukničkára. Potom hrával na dostihoch a v karty. Po otcovej smrti premárnil za niekoľko rokov svoju polovicu dedičstva, ktorá predstavovala značnú sumu, asi osemdesiattisíc libier. Jeho dedičský podiel na rodinnom dome v Richmonde odkúpil od neho starší brat Gordon.
Po skončení štúdií a premrhaní majetku dostal sa Cyril Bedford do pochybnej spoločnosti bookmakerov a agentov zakázaných brlohov v Soho, kde hrával bakarát a ruletu. S. Y. dlhší čas sledoval jeho činnosť, ale nepodarilo sa mu zistiť nijaké vážnejšie priestupky, za ktoré by ho bolo možné postaviť pred súd. Rok pred vojnou spoznal o osem rokov staršiu Judith Spencerovú a oženil sa s ňou. Mala nejaké peniaze v banke a usadlosť v Surrey. Usadlosť i peniaze stačil Cyril Bedford podľa získaných informácií prehrať ešte pred vojnou. Keď ho povolali do zbrane, jeho žena nemala už nijaké prostriedky na živobytie, ale sir Gordon Bedford jej poskytol domov v rodinnom sídle Bedfordovcov v Richmonde a prispieval na jej živobytie. Po skončení vojenských akcií a po demobilizácii sa Cyril Bedford k manželke nevrátil. Skúšal rozličné zamestnania. Raz nechýbalo veľa a bol by sa dostal pred súd za pomoc pri výrobe a rozširovaní pornografických pohľadníc spolu s istým Davidom Shinglom (ktorý má v našom registri viacero záznamov). Ale ani tentoraz sa nepodarilo zozbierať dostatočné dôkazy jeho viny. Neskôr sa Cyril Bedford pokúšal zarábať najrozličnejšími spôsobmi, až napokon dostal miesto vo firme Bezeg a Bezeg. Podrobnosti týkajúce sa ukončenia tejto práce sme uviedli na začiatku tohto výťahu.
Po prepustení z väzenia sa Cyril Bedford vrátil k žene a žil s ňou v rodinnom sídle. Sú dôvody predpokladať, že sir Gordon Bedford, človek bezúhonnej povesti a života, vyvinul na mladšieho brata istý druh nátlaku, pravdepodobne si uschoval materiály, pomocou ktorých by mohol dosiahnuť obnovenie procesu za falšovanie šeku. Máme dôverné informácie, že sa vyhrážal bratovi väzením, ak nebude žiť tak, aby nerobil hanbu menu Bedfordovcov. Ťažko si inak vysvetliť fakt, že sa Cyril Bedford vrátil k žene a odvtedy vedie samotársky život…
POSUDOK O CHARAKTERE Cyrila Bedforda, vyplývajúci zo získaných informácií: veľmi inteligentný a neobyčajne schopný, ako sa zistilo už v škole a neskôr na univerzite. Brilantný intelekt. Spôsoby a správanie dokonalého gentlemana. Žiaľ, zlé sklony v ňom prevládali nad dobrými…
Parker vložil papiere naspäť do tašky.
– Toľko v skratke. Je tam ešte správa o odtlačkoch prstov a podrobné životopisné údaje…
– Váš archív si zaslúži najväčší obdiv. – Joe sa narovnal na stoličke a zívol. – Veľa by som dal za to, keby som si mohol prečítať, čo si Scotland Yard myslí o mne. „Podľa informácií, ktoré máme k dispozícii, je Joe Alex nafúkaný, ľahkomyseľný a čudácky človek…“ Čo, Ben?
Parker potriasol hlavou.
– Nikdy si nemal konflikt so zákonom… Keby si mal, údaje o tebe by sa zbierali buď systematicky, alebo by sa dopĺňali od prípadu k prípadu počas celého tvojho života… Pán Cyril Bedford pravdepodobne nemá ani tušenia, ako veľa o ňom vieme.
– Možno. Ale to nám nič neuľahčuje… Iba ak je hlavným cieľom tvojej návštevy zaimponovať pánu Cyrilovi Bedfordovi množstvom informácií, ktoré vaši sliediči vpísali do knihy jeho života… Zavoláme si ho? Jeho životopis ma zaujal. Ten sir Gordon so svojimi nočnými motýľmi, obchodno-ekonomickým talentom a s bezúhonnou povesťou, abstinent a nefajčiar, vyvolal vo mne akosi menej sympatií ako jeho márnotratný braček. Ale pozhovárajme sa s tým štyridsaťsedemročným nespratníkom. Možno nám povie niečo zaujímavé.
Parker prikývol. Potom bez slova vstal, šiel k dverám a čosi pošepol neviditeľnému Jonesovi. Mlčky čakali, až sa konečne ozvalo zaklopanie, Jones strčil hlavu do dverí a povedal: – Pán Cyril Bedford! – Potom vpustil ohlásenú osobu a zavrel dvere. Parker, akoby si to všetko ani nevšimol, vytiahol notes a začal v ňom listovať.
Alex vstal.
– Sadnite si, prosím, a prepáčte, že vám to hovorím vo vašom vlastnom dome, – povedal nenútene, sám si sadol a zahľadel sa na Cyrila Bedforda. Aj keby nevedel, že ten človek je bratom Gordona Bedforda, uhádol by to na prvý pohľad.
Cyril Bedford bol človek obrovskej postavy a plecia mal široké ako jeho brat. Ale hoci Joe nikdy nevidel slávneho znalca nočných motýľov živého, bol by prisahal, že v jeho pohyboch nebolo ani spolovice toľko ľahkosti ako v pohyboch človeka, ktorý si sadol naproti nemu, vytiahol fajku a zápalky. A keď sa im stretli pohľady, Alex pochopil, prečo Agnes Whiteová nazvala Cyrila fešákom. Bol to naozaj pekný muž.
Joe si ho chvíľu mlčky obzeral s pocitom akéhosi sklamania a zrazu si uvedomil, že ten pocit pramení z toho, že nenašiel na tvári toho človeka nijaké príznaky slabosti, ktoré očakával po tom, ako Parker prečítal jeho životopis. Fyziognomikovi by sa iste veľmi ťažko vysvetľovalo, prečo sa Cyril Bedford nestal známym, všeobecne váženým občanom, ale musel tráviť groteskný život v dome svojho detstva, po boku ženy, ktorú nemiloval, odkázaný na milosť brata, ktorý ním pravdepodobne aj napriek bratským citom pohŕdal.
– Dovolili sme si vás pozvať v súvislosti s tragickou udalosťou, ktorej obeťou sa stal váš brat sir Gordon Bedford, – povedal Joe ticho. – Ak nie ste priveľmi otrasený, boli by sme vám veľmi vďační, keby ste prejavili ochotu nám pomôcť. – Na chvíľu sa odmlčal, ale muž sediaci naproti nemu sa ani nepohol. Joe pokračoval: – Ak som povedal, že potrebujeme pomoc, chcel by som zároveň dodať, že okolnosti smrti sira Gordona stavajú políciu pred veľmi ťažkú úlohu…
Všimol si, že po posledných slovách sa Cyril Bedford mykol. Parker si prestal robiť poznámky a zdvihol hlavu.
– Budete taký láskavý a vyjadríte sa jasnejšie? – povedal Cyril Bedford tak pokojne, že tentoraz sa mykol Alex. – Neviem si momentálne dosť jasne predstaviť, ako by tu mohol niekto pomôcť. Smrť sa nedá odčiniť.
– Ani zločin, – povedal Joe. – Ale ja vás neprosím, aby ste pomohli svojmu tragicky zosnulému bratovi, lebo to nie je v ľudských silách. Ide mi jednoducho o to, aby ste pomohli nám, čo sa usilujeme slúžiť výkonu spravodlivosti na tomto svete. Vášho brata zavraždili.
Človek, čo sedel naproti nemu, na chvíľu zažmúril oči, potom ich otvoril. To bol jediný prejav emócie. Hlas mal naďalej celkom pokojný, keď sa opýtal:
– Ste o tom presvedčený?
– Áno…
Znova nastala chvíľa ticha. Cyril Bedford si pripálil fajku a začal pomaly vypúšťať kúdoly dymu.
– Mohli by ste nám porozprávať, ako vyzerali posledné chvíle, ktoré ste strávili so svojím bratom? – Joe s pôžitkom vtiahol nosom vôňu tabaku… Stredne kvalitný Capstan, pomyslel si.
– Pravdaže, – prikývol Cyril a odložil fajku. – Po večeri sme šli spolu chytať nočné motýle. Asistent môjho brata Robert Reutt opravoval rukopis, ktorý mal ráno odniesť do vydavateľstva, a keďže bola pekná noc a práve nastalo obdobie zvýšených letov smrtihlavov, brat chcel stoj čo stoj stráviť niekoľko hodín pri premietacom plátne, na ktoré sme nočné motýle vábili. Šli sme spolu do záhrady. Ja som hmyz ako zvyčajne usmrcoval a Gordon ho chytal. Vedel to robiť veľmi zručne. Ide o to, aby človek neublížil tým chúlostivým tvorom, ktoré sa prudko zmietajú, aby sa opäť dostali na slobodu. Poľovačka sa nám naozaj vydarila. Gordon chytil štyri smrtihlavy a mal skvelú náladu, lebo ich zvýšený výskyt v tomto okolí a v tomto čase sa zhodoval s jeho teoretickými výpočtami. Ťažko vysvetliť s akými, lebo… – odmlčal sa a Alexovi sa zdalo, že sa mu v kútikoch úst mihol akýsi náznak úsmevu, – nemám veľmi rád nočné motýle a najmä nie smrtihlavy. Slovom, chytali sme ich až do druhej v noci. Prišiel Reutt, chcel sa totiž brata na čosi spýtať, a všetci traja sme sa vrátili do domu. Robert a ja sme šli hore a Gordon zostal dolu. Mal dnes odletieť do Ameriky a vybrusoval prednášku. S nami dvoma sa najprv dohovoril na siedmu ráno, ale potom preložil termín schôdzky na šiestu, lebo ostalo ešte trocha roboty s knihou, potom si chcel pospať a pred odletom dokončiť s Reuttom úpravu prednášky.
– Rozumiem. Čo ste robili po tom, ako ste odišli hore?
– Šiel som do tmavej komory, aby som si pozrel sušiace sa zväčšeniny. Bol som tam asi pätnásť minút, keď vošiel Gordon…
– Ach, teda váš brat bol po vašej rozlúčke hore?
– Áno. – Cyril s výrazom mierneho údivu zdvihol obočie. – Pravdaže bol. Obzrel si snímky, chvíľu sme sa zhovárali o tom, že chce vziať so sebou všetky snímky Atropos do Ameriky, a potom odišiel…
– Šiel do svojej spálne alebo dolu do pracovne?
– Myslím, že dolu. Veď chcel ešte pracovať. Prv než odišiel, povedal som mu, že pred treťou skončím a trochu si zdriemnem. Keďže môj budík dosť slabo cengá, nie ako Reuttov, poprosil som brata, aby ma o pol šiestej zobudil. Chcel som si pokojne zo dve hodinky pospať, lebo som vedel, že ma čaká namáhavý deň, kým konečne Gordon neodíde večer na letisko…
– Asi do koľkej bol váš brat v tmavej komore?
– To vám môžem povedať dosť presne, – povedal Cyril pokojne. – Keď sme hovorili o budení, pozrel som na hodinky a spomínam si, že boli presne dve hodiny a dvadsaťpäť minút…
– Ďakujem vám. A čo bolo potom?
– Pracoval som ešte asi pätnásť minút. Uložil som snímky, s ktorými som mal o šiestej zísť dolu, porátal som ich a presvedčil sa, či sú kópie dobré… Niektoré snímky som vyhotovil už predtým… Potom som šiel do svojej spálne, vyzliekol som sa, umyl a hneď som zaspal…
– Koľko bolo vtedy hodín?
– Keď som chcel zhasnúť svetlo, znova som pozrel na hodinky a zdá sa mi, že bolo o päť minút tri alebo päť minút po tretej… Neviem presne. Bol som ospanlivý a nevedel som, že to niekedy môže byť dôležité… Zobudil ma až Reutt… Sám som sa predtým, pravdaže, nezobudil a ani Gordon ma neprišiel zobudiť, lebo ako vysvitlo, bol už vtedy mŕtvy.
Rozprával to všetko pokojným, normálnym tónom a neusiloval sa predstierať, že je zdrvený náhlou, ťažkou stratou. Smrť najbližšieho príbuzného naňho zrejme nezapôsobila veľkým dojmom.
Alex si zhlboka vydýchol a povedal rýchlo, akoby neuvažoval o tom, čo hovorí:
– Prepáčte mi, prosím, ale nebadám, že by sa vás bratova smrť veľmi dotkla.
Cyril Bedford vytiahol z úst fajku, ktorú si do nich práve vložil, a chvíľu sa bez odpovede díval na Alexa. Nakoniec povedal:
– Boli časy, keď som ho nenávidel väčšmi ako kohokoľvek iného. Myslím, že sme sa nikdy nemali radi, ani vtedy, keď som bol ešte dieťa a on dorastajúci chlapec.
– Ďakujem vám za úprimnosť. Chcel by som vás upozorniť na to, že viac-menej poznáme príčiny, pre ktoré žijete v tomto dome a nikam nevychádzate. Scotland Yard má vo svojom archíve dosť podrobné záznamy o tej afére. Uznáte, že ste osobou, ktorá by mala veľký osoh zo smrti sira Gordona?
– Ach, vy teda poznáte hriechy mojej mladosti, – usmial sa Cyril zľahka. – Áno, zaiste, Gordonova smrť nie je najsmutnejšou udalosťou v mojom živote. Ale budem vás musieť sklamať, ak sa ma spýtate, či som zavraždil svojho brata. Nie, nezavraždil som ho.
– A kto ho podľa vás mohol zavraždiť?
Cyril Bedford rýchlo zdvihol hlavu a chvíľu sa skúmavo díval na oboch mužov, čo sedeli naproti nemu; vzal vyhasnutú fajku a dlho si ju pripaľoval, zrejme rozmýšľal nad odpoveďou.
– Neviem, – povedal napokon nenútene, možno až priveľmi nenútene. – A aj keby som vedel, nepovedal by som vám to.
– Prečo?
– Preto, lebo môj zosnulý brat napriek svojej príslovečnej počestnosti, mravnosti a pevnému charakteru bol podľa mojej skromnej mienky bytosťou pozbavenou ľudských kvalít. Bol to neznesiteľný hypochonder a hlupák, ktorý celému okoliu otravoval život. Ktokoľvek ho zabil, ak to, pravda, nie je samovražda (a pochybujem, že je to samovražda, bola by to prvá ľudská reakcia, ktorú by som bol u neho zbadal), urobil mi veľkú službu. Myslíte, že sa patrí udávať vlastných dobrodincov? – Odmlčal sa a zrazu zvážnel. – Nezdá sa vám, páni, že by to mohla byť aj samovražda?
– A aký by podľa vás mal dôvod spáchať samovraždu?
Cyril Bedford znova chvíľu mlčal.
– Neviem, – povedal napokon ticho. – Nevidím dôvod, prečo by si mal brať život. Ak mám hovoriť vážne, vyznám sa trocha v ľuďoch a zhováral som sa s ním krátko pred jeho smrťou. Vôbec nepôsobil dojmom človeka, ktorý sa chystá spáchať samovraždu… Nie… to je vylúčené…
– Ale pritom neviete o nikom, kto by ho bol chcel zabiť?
– Nie. Vlastne, ak mám byť úprimný, áno. Každý z nás svojím spôsobom mohol mať nejaký dôvod. Ale ľudia sa nevraždia pre hlúposti… Nie, neviem… Azda jedinou osobou, ktorá mala naozaj chuť aj motív ho zavraždiť, som bol ja.
– Určite ste na to mali dôvody aj možnosti, – prisvedčil Joe pokojne. – Ale nie som si celkom istý, či iba vy. V každom prípade si môžeme domýšľať, že ak váš brat nechcel spáchať samovraždu, najmenej dve osoby ho chceli pripraviť o život… Ale možno sa mýlim… Možno to bolo inak. Priznám sa vám, mám istú teóriu, ktorá sa zatiaľ opiera iba o abstraktné úvahy. Ešte sme ani nevypočuli všetkých v dome. To vy pestujete tie krásne dálie?
Bedforda tá otázka na okamih zarazila, ale hneď sa spamätal.
– Áno. Páčia sa vám?
– Veľmi. Prekvapili ma, lebo je na ne ešte privčas. Ako to robíte, že kvitnú o tomto čase?
– Nuž, trocha vynachádzavosti a veľa voľného času… To je všetko. S rastlinami sa dajú robiť zázraky, ak má človek čas a záujem…
– Dálie tuším pochádzajú z Mexika, nie?
– Všetky odrody georgín, či ako ich vy radšej nazývate, dálií, pochádzajú z Mexika.
– Správne. Zdá sa, že iba ony a istý druh červenej ruže obsahujú veľmi špecifické prírodné farbivo, ktorým sa kedysi farbila vlna a hodváb. Ako sa volá? Nepamätáte sa?
– Priznám sa, že ma skôr zaujíma ich farba a tvar než ich chemické vlastnosti.
– Áno, iste, – prikývol Joe. Kútikom oka si všimol Parkerov udivený pohľad. – Ďakujem vám… – Vstal. Aj Cyril Bedford sa zdvihol. – Prosím vás, aby ste sa teraz vrátili do svojej izby. V súvislosti s vyšetrovaním ešte nejaký čas budeme nástojiť, aby sa všetci zdržiavali na poschodí vily, až kým toto nariadenie neodvoláme. Veľmi ľutujem, ale policajti v hale a v záhrade majú rozkaz nikoho nepustiť von bez nášho výslovného dovolenia. Dom je dôkladne obkľúčený a hovorím o tom len preto, aby som každému z vás ušetril zbytočné nepríjemnosti.
Bedford len zdvorilo prikývol, bez slova zamieril k dverám, otvoril ich a ticho za sebou zavrel. Len čo zmizol, Parker sa prudko pohol.
– Čo je to za nezmysel? Správaš sa k nim všetkým, akoby si sa spoliehal na to, že vrah príde sám, prizná sa a ešte nám bude vďačný, že ho odvedieme na šibenicu! A čo mali znamenať tie táraniny o dáliách?
– Odpoveď na prvú otázku znie, – Joe zdvihol jeden prst, – áno, verím, že vrah sa onedlho nájde sám. Máme už toľko stôp, že chýba len to príslovečné ohnivko… Odpoveď na druhú otázku, – zdvihol druhý prst, – konečne som si spomenul, ako sa to farbivo volá. Obsahujú ho iba červené ruže a červené dálie.
– Ako?
– Cyanín. – Joe potriasol hlavou. – Keď si pomyslím, že som v chémii úplný ignorant, a náhodou to viem!
(10)
ODTLAČKY PRSTOV NA VITRÍNE A NA FOTOGRAFII PATRIA…
– Ostávajú nám už len obe dámy, Sylvia Bedfordová a Judith Bedfordová, ak sa nemýlim… Ktorú z nich si zavoláme?
Ale osud Parkera vyslobodil a sám dal odpoveď na túto otázku.
– Telefón z centrály, šéf! – povedal seržant Jones, ktorý už: nevedno koľký raz v to ráno strčil hlavu do dverí.
Parker vstal a rýchlo vyšiel z jedálne. Alex si oprel hlavu o ruky a chvíľu sedel celkom nehybne. Z tváre mu zmizol ironický, trocha ľahostajný úsmev.
– Áno, – povedal ticho. Tak to asi bude… Alebo tak… Tú hlavičku z fotografie mohla vystrihnúť chyžná, ale neurobila to, lebo… no pravdaže… Judith Bedfordová. Som zvedavý, ako vyzerá. Podľa toho, čo hovorila Agnes, bude to asi nejaká chudera s veľkými komplexmi. Miluje ho?… Ale pravdaže… Koľko lásky je pod touto puritánskou, skromnou strechou! Áno, Judith Bedfordová.
Dvere sa otvorili a vošiel Parker, energicky za sebou dobre zabuchol a rýchlo pristúpil k stolu. Položil ruku na plece priateľovi, ktorý sa hneď narovnal a oprel sa o bočné operadlo stoličky.
– Vieš, čie odtlačky sa našli na ráme vitríny, ba aj na tej vystrihnutej hlavičke? No povedz, ty spachtoš, čo vždy tvrdíš, že celý vedecký aparát polície iba mýli vyšetrovateľov a znemožňuje im odhaliť vraha! Dám ti pravý anglický cvendžiaci šiling, ak mi to povieš! Ale nepovieš, lebo to nemôžeš vedieť!
– Ach, – vzdychol Alex. – Ty neveriaci Tomáš! Nikdy nepochopím, odkiaľ sa v takom slušnom, inteligentnom človeku, ktorého poznám už toľké roky, berie také podceňovanie mozgu a jeho nesmierne zložitej činnosti. Keď vystupuješ iba ako policajt, hneď sa začneš správať ako čitateľ detektívneho románu. Odtlačok prsta priviedol vraha na šibenicu! „Vďaka skvelému laboratóriu a moderným vedeckým metódam podarilo sa v krátkom čase chytiť nebezpečného zločinca“… To všetko sú známe titulky z bulvárnych plátkov. Ale aby si ty, môj priateľ… ty, sám Benjamin Parker, zástupca šéfa kriminálneho oddelenia kráľovskej mestskej polície nazývanej tiež Scotland Yard, predpokladal, že ja neviem, kto zanechal tie odtlačky… Drahý Ben, môžem ti to dôverne povedať…
– Tak povedz, – pozrel naňho Parker pochybovačne. – Možno ťo náhodou uhádneš. Máš jednu šancu k piatim, lebo toľko je podozrivých osôb.
– Nie, starký môj. Ja viem, že tie odtlačky zanechala pani Judith Bedfordová…
Parker otvoril ústa, potom ich zavrel, potom znova otvoril. Vytiahol z vrecka striebornú mincu a podal ju Alexovi.
– Tak, – povedal ticho. – Ty teda vieš, kto zavraždil Bedforda, a nič nehovoríš?
– Nechápem. – Joe zdvihol obočie. – Čo tým chceš povedať?
– No, dúfam, že sa tá ženská nebude vykrúcať, keď ju prekvapíme dôkazmi, ako je tento!
– Uvidíme… Podľa toho, čo sme našli v pracovni, vrah Gordona Bedforda nie je až tak na hlavu padnutý. Ale môžem sa mýliť.
– Pravdaže sa mýliš! – povedal Parker a energicky vykročil k dverám, no na polceste spomalil krok, zastal a obzrel sa. – Čo tým chceš povedať, Joe? – opýtal sa upodozrievavo.
– Ale nič! Vezmi si svoju Judith Bedfordovú a vypytuj sa… – Joe roztiahol ruky. – Som náramne zvedavý, ako vyzerá, a okrem toho sa mi zdá, že prípad speje ku koncu…
– Áno, – pokrčil Parker plecami. – Hneď ju sem privediem! Vyšiel a chvíľu sa ticho zhováral s Jonesom. Potom sa vrátil a už pomalšie pristúpil k stolu. Oprel sa oň rukou a mlčky stál, upierajúc pohľad na dvere. Joe, ktorý ho dobre poznal, sa uškrnul. Vedel, prečo Parker stojí. Judith Bedfordová bola dáma, teda ju nemohol prijať posediačky, ale bola aj vrahyňa, teda nechcel vstať pri jej príchode, akoby šlo o normálnu ženu, ktorej chce preukázať úctu. Preto na ňu čakal postojačky. Dvere sa otvorili.
Joe pri vstupe Judith Bedfordovej vstal, a hoci neprezradil svoj údiv, stálo ho to veľa námahy. Žena, ktorej prisunul stoličku a pohybom ruky jej naznačil, aby si sadla, by možno zodpovedala najrozličnejším predstavám, ale nikdy by nebol predpokladal, že je ženou Cyrila Bedforda. Malá, veľmi chudá a trocha zohnutá vyzerala ako hrbáčka bez hrbu. Ale najväčšmi udivovala hlava s celkom šedivými vlasmi a s tvárou pokrytou sieťou drobučkých vrások. Jej muž, ktorý už nebol chlapec, ba ani mládenec, mohol by ju pokojne predstaviť ako svoju matku. Napriek tomu sa pohybovala energicky a obratne a práve z jej pohybov Alex usúdil, že má iba niečo vyše päťdesiatky… Asi pred dvadsiatimi piatimi rokmi sa Judith Bedfordová stretla s mladým pekným obrom. Zaľúbila sa doňho na prvý pohľad? Iste. Čo si myslela, keď prehral v kartách všetko, čo mu priniesla ako veno? A čo si myslela, keď odišiel na front, nechal ju bez jediného groša a vôbec sa nestaral o jej osud? A keď sa vojna skončila a on sa k nej nevrátil? Znenávidela ho? Alebo ho ďalej milovala a pritom si uvedomovala, že to môže byť iba jednostranná láska ako láska matky k zlému dieťaťu?… V každom prípade ho prijala naspäť, keď sa vrátil donútený k tomu vydieraním svojho náramne počestného brata… Trpela tým? Iste…
Parker otvoril ústa. Joe si hlasno odkašlal a rýchlo sa opýtal:
– Pani Bedfordová, mohli by ste vniesť aspoň trocha svetla do tohto prípadu? Máme veľké starosti, ak mám byť úprimný. Zdá sa nám, že v manželstve sira Gordona Bedforda a pani Sylvie Bedfordovej neklapalo všetko tak, ako by malo… Ba dalo by sa usudzovať, že iba nevedomosť sira Gordona chránila tento zväzok pred okamžitým rozpadom, ak sa smiem tak vyjadriť… Váš muž i tajomník zosnulého tvrdia, že ešte dve či tri hodiny pred smrťou neprejavoval sir Gordon ani najmenšiu vôľu spáchať samovraždu. Bol celkom normálny a pripravoval s nimi prácu na tento deň… A potom z ničoho nič umiera otrávený cyankálim v šálke kávy… A zanecháva list, v ktorom sa vrúcnymi slovami lúči so svojou ženou… a ako dôvod svojej samovraždy uvádza vlastnú nečestnosť v obchodných transakciách, ak sa to tak dá nazvať…
– Chcete tým povedať, že Gordon pokladal sám seba za zlodeja a svoju ženu za anjela? – opýtala sa Judith Bedfordová pokojným, ale od vzrušenia trocha trasľavým hlasom. Bolo vidieť, že sa usiluje potlačiť blížiaci sa výbuch.
– Tak to približne vyzerá…
– To je lož, – povedala úsečne.
– Prečo si to myslíte?
– Lebo každé dieťa, ktoré by s nimi strávilo pol dňa, by pochopilo, že Gordon bol čistý ako krištáľ a ona… Sylvia sa spúšťala s iným mužom!
– Uvedomujete si vážnosť obvinenia, ktoré ste vzniesli proti svojej švagrinej v situácii, keď polícia vyšetruje, či prípadne nezavraždila svojho o tridsať rokov staršieho muža?
– Nikdy v živote som neluhala. – Judith Bedfordová obrátila k nemu rozhnevané oči. Na bledú vráskavú tvár jej vystúpil tehlovočervený rumenec. – Viem, čo hovorím, a nie som zvyknutá, aby ma takí mladíci ako vy poúčali, ako sa mám správať.
– To je veľmi pekné, že ste ešte nikdy neluhali. – Joe vážne kývol hlavou a nereagoval na druhú časť toho, čo povedala. – Ale opakujem, že tu vedieme vyšetrovanie, ktorého výsledky by mohli byť pre prípadného vraha sira Gordona katastrofálne. Tvrdenie, že jeho mladá žena mala pomer s iným mužom a možno ho milovala, stavia ju do veľmi nepriaznivého svetla a ten, kto to hovorí, musí dokázať opodstatnenosť takéhoto obvinenia. Odkiaľ viete, že to tak bolo?
– Pretože moja izba susedí s izbou toho mládenca a počula som dosť, aby som to vedela iste.
– Cez stenu?
– Existuje spoločný kozubový dymovod, ktorý spája obe izby, – povedala Judith Bedfordová trocha tichšie. Znova sa trochu začervenala, tentoraz nie od hnevu, ale od rozpakov.
– A čo ste počuli?
– Veľmi veľa. Dosť na to, aby som pochopila, že Sylvia je do toho mládenca šialene zaľúbená. Niekoľko minút pred druhou tejto noci som na vlastné uši počula, ako povedala, že nemiluje Gordona, že ho nenávidí a že ho vlastnými rukami zabije, len aby s ním nemusela odcestovať do Ameriky…
– Ten mládenec je pán Reutt?
– Veď iných mládencov tu niet.
– A on čo odpovedal?
– Bál sa, – pokrčila plecami. – Je to slaboch a hlupák, – doložila s pohŕdavou bystrozrakosťou, ktorá býva niekedy najstrašnejšou zbraňou starnúcich, nešťastných žien. – To ona je doňho zbláznená… Iba ona.
– Kedy ste ich prvý raz počuli zhovárať sa tak, že ste už o tom nemali nijaké pochybnosti?
– Krátko pred ich odchodom minulý týždeň… Bola som v záhrade a strihala som kvety do ich bytu v City. Asi ma videli v záhrade, a keď som vošla do domu, mysleli si, že som ešte vonku… Vtedy hovorili ešte len o láske… Ale Sylvia hovorila tak, že som hneď pochopila, že to nie je… – na chvíľu sa odmlčala a ešte väčšmi očervenela, –… platonická láska, ale… že ona Gordona klame!
– A čo ste vtedy urobili?
– Nič.
– Prečo? Nezaujímalo vás to?
– Čo som mala urobiť? Bála som sa ísť za Gordonom, hoci som vedela, že by som mala ísť. Už dávno som nenávidela tú votrelkyňu… Tušila som, že sa to zle skončí… Ale Gordon by mi nebol uveril. A keby to oni popreli, tak… tak by sa to obrátilo proti mne… proti nám. A Cyril by sa iste veľmi hneval. Neviete si predstaviť ako.
– Teda nepovedali ste o tom ani svojmu mužovi?
– Povedala, – šepla Judith. – Ale až po ich odchode. Povedala som mu o tom v stredu.
– A ako na to váš muž reagoval?
– Najprv… – na chvíľu sa odmlčala, a potom s námahou dopovedala: – Najprv sa rozosmial! Áno… Sama by som tomu nebola verila, ale naozaj sa rozosmial.
Alex mlčky prikývol, ale iba preto, aby zakryl úsmev, čo ho zašteklil v kútikoch úst.
– Rozosmial sa, – pokračovala pani Judith. – A povedal, že Gordon je protivný starý idiot a že na Sylviinom mieste by mu bol už dávno nasadil také parohy, že všetky tie jeho nočné motýle by mu na ne sadali ako na konáre… To boli jeho prvé slová na tú tému. Ale hneď zvážnel a kategoricky mi zakázal o tom hovoriť. Povedal, že Gordon ju tak miluje a ona má naňho taký veľký vplyv, že by sa jej nič nestalo, ale my by sme na to strašne doplatili. A v nej by sme odvtedy mali smrteľného nepriateľa. Uznala som, že má pravdu, a ak bol o tom presvedčený, myslela som, že nemám právo mu odporovať… Ale onedlho sa stali také veci, že som celkom stratila hlavu… lebo… – nedopovedala. Až po chvíli ticho dodala: – Ale to sem nepatrí. To sú naše súkromné problémy, moje a môjho muža.
– Prosím vás, – naklonil sa k nej Alex a stíšil hlas, ale ďalej hovoril zreteľne a dôrazne. – Pred niekoľkými minútami ste povedali, že ste ešte nikdy neluhali… Tak nám teraz povedzte celú pravdu. Pamätajte, že polícia je priateľom každého poriadneho človeka a že urobíme všetko, čo môžeme, aby sme ušetrili vaše city. Nikdy neprezradíme z toho nikomu ani slovíčko, iba ak by to priamo viedlo k usvedčeniu páchateľa.
Zdvihla hlavu a dlho mu mlčky hľadela do očí.
– Verím vám, mladý muž, – povedala ticho. – Vyzeráte na slušného človeka, aj ten druhý pán, – ukázala na Parkera. – Predstavovala som si policajtov celkom inak. Nenosíte uniformu? – V hlase jej zrazu zaznela takmer detinská zvedavosť.
– Rozpovedzte nám všetko dopodrobna, – povedal Alex jemne. – Veľmi vás o to prosíme.
– Nuž, neskoršie… neskoršie som si uvedomila, že by som predsa len mala ísť za Gordonom. Ale nie v tej veci… Chcela… chcela som, aby prepustil našu chyžnú, Agnes Whiteovú…
– Prečo?
– Lebo… no… Viete, Cyril, teda môj muž, sa dá veľmi ľahko uniesť… Áno, veľmi… – Znova sa odmlčala, hľadala slová. – A ona, iste ste ju videli… Je to jednoduché dievča, ale má určité prednosti, ako by som to povedala… no, je mladá a svojím spôsobom pekná, ako už sedliačky bývajú… a… slovom, už som sa na to nemohla dívať!
Posledné slová povedala vysokým, zlyhávajúcim hlasom, potom si zakryla rukami tvár.
– Teraz už viete všetko, – povedala ticho po chvíli. – To ona… Agnes. Zdalo sa mi, že jej správanie voči môjmu mužovi je azda… priveľmi voľné… a možno sa to dá aj inak nazvať… Bývame tu s ňou na tejto samote a okrem nej je tu už len stará kuchárka… Tak som sa chcela Gordonovi zdôveriť a poprosiť ho, ale najprv by bol musel prisahať, že ma nevyzradí Cyrilovi… Keby sa Cyril dozvedel, že som v tej veci bola za Gordonom, neviem, čo by urobil… A tak som od soboty čakala na chvíľu, keď bude Gordon sám… Ale nemohla som ho nikdy zastihnúť samého. Navyše tí dvaja za stenou ustavične viedli také reči, že som ešte viac myslela na to, ako sa ľudia navzájom klamú, a na to, že Cyril a tá chyžná… To neznamená, že som tomu uverila, ale muži sú takí naivní… A dievčatá prefíkané… Tak som v noci čakala, kedy prestanú chytať tie nočné motýle… Vtedy som počula, ako Sylvia nahovára toho chlapca, aby s ňou ušiel, a pomyslela som si, že taká Agnes, na pohľad jednoduché dedinské dievča, ale nie bez istého primitívneho pôvabu, kým ja už nie som najmladšia, že ona by takisto mohla nahovoriť Cyrila… Pravda, neverím, že by to naozaj urobil, ale človek sa bojí aj vtedy, keď neverí. A keď som si už bola istá, že Cyril odišiel z tmavej komory a ľahol si spať… Teda keď som nazrela do jeho izby a videla som, že už spí… vykradla som sa ticho na chodbu a zišla som po schodoch dolu…
– Koľko bolo vtedy hodín?
– Skoro pol piatej… Bol už deň a v záhrade svietilo slnko. Ale v dome bolo celkom ticho. Ľudia vždy najtuhšie spia nad ránom. A Cyril šiel tak neskoro spať, že určite hneď zaspal… Tak som zišla dolu, lebo som vedela, že Gordon iste pracuje sám a budem sa môcť s ním pozhovárať… Poznala som ho a bola som presvedčená, že by nezniesol chyžnú, ktorá si priveľa dovoľuje. O Sylvii som mu, pochopiteľne, nechcela hovoriť, lebo potom by bolo všetko stratené. Gordon sa mohol rozzúriť a všetkých nás z domu vyhnať, no a to dievča by si mohlo v tej situácii odviesť Cyrila… Chcela som od neho len toľko, aby ju prepustil ešte pred svojím odchodom a neuviedol nijaký dôvod, nechcela som totiž, aby sa Cyril dozvedel, že som Gordonovi o nich povedala… Vošla som do pracovne a zazrela som ho… Bol mŕtvy. Totiž šla som k nemu a až vtedy som zistila, že je mŕtvy, lebo som mu položila ruku na čelo a bol celkom studený… Vtedy…
– Vtedy ste vzali zo stola nožničky, vystrihli ste hlavu Sylvie Bedfordovej a zapichli ste ju medzi nočné motýle. Prečo?
– Lebo som si myslela, že… nemyslela som si, že ho zavraždili. Myslela som, že umrel na srdce, ak nevidieť krv… A pomyslela som si, že sa to možno stalo preto, lebo mu Cyril predsa len povedal o Sylvii a Robertovi… Alebo sa o tom sám nejako dozvedel… A potom som si spomenula, čo hovorila Sylvia v noci, a pomyslela som si, že ho možno oni otrávili… Ale nemohla som sa priznať, že som bola dolu, lebo by som Cyrilovi nikdy nevysvetlila prečo. Nuž nechcela som tam zostať, ale zároveň som chcela, aby polícia vedela, že ona je príčinou jeho smrti. Zbadala som ten rámik a fotografiu, tak som rýchlo vystrihla hlavu a zapichla do vitríny namiesto akéhosi odporného nočného motýľa. A potom som ušla…
– A neurobili ste v dome poplach?
– Načo? Veď Gordon bol už beztak mŕtvy. A Cyril by mi nikdy neodpustil, keby vedel, po čo som k nemu ušla… A okrem toho som dostala strach. Bola som tam celkom sama. Bežala som do svojej izby, schovala som sa pod paplón a čakala som. Vedela som, že o siedmej sa majú všetci zísť. Ale Robert zišiel dolu skôr, lebo o šiestej zburcoval celý dom…
– A nemysleli ste na to, že sa vás polícia musí opýtať, čo ste robili v izbe sira Gordona a prečo ste vystrihli tú hlavu?
– Nie. Odkiaľ by ste sa to boli dozvedeli? Veď keby som vám to sama nebola povedala, nevedeli by ste…
Joe hodil krátky pohľad na Parkera, ktorý sedel opretý o lakeť a s nemým údivom sa díval na starú ženu.
– Vy nikdy nečítate detektívky? – opýtal sa Joe.
– Nie. Podľa mňa sa také knihy hodia len pre služobníctvo. Čítam iba poéziu.
Parker si ticho odkašlal a Joe cítil, že sa červená.
– A nikdy ste nepočuli o odtlačkoch prstov? – opýtal sa s miernou nedôverou.
– Prosím? – povedala pani Judith Bedfordová. – Nechápem, čo máte na mysli.
– Priblížili ste sa k oknu v pracovni?
– Kedy?
– Vtedy, keď ste našli sira Gordona mŕtveho.
– Nie. Prečo by som mala chodiť k oknu? Veď bol mŕtvy. Čerstvý vzduch už nepotreboval. Okrem toho som si hneď pomyslela na tú fotografiu a potom som už chcela čím skôr ujsť a schovať sa do postele…
– Máte rezervné kľúče od všetkých miestností v dome? Ktosi mi hovoril, že sir Gordon pred odchodom vždy zamykal pracovňu, ale vy ste vraj mali rezervné kľúče. Je to pravda?
– Áno, opatrujem taký veľký zväzok kľúčov, ale už roky som ho nemala v ruke, lebo u nás sa kľúče nestrácajú. Je zamknutý niekde v mojom písacom stole, alebo visí na klinci v mojej izbe…
– Nuž, – zamyslel sa Joe. – Žiaľ, budeme vás musieť teraz konfrontovať s pani Sylviou Bedfordovou, pánom Reuttom a vaším mužom, aby potvrdili vašu výpoveď. – Vytiahol škatuľku Gold Flake a zápalky, jednu cigaretu si vybral, potom, akoby si zrazu na niečo spomenul, vstal a ponúkol ju. – Prepáčte – fajčíte?
– Nikdy v živote som to neskúšala, – usmiala sa Judith. – Dnes by možno bol vhodný deň na to, aby som začala, ale obávam sa, že som už trocha pristará na to, aby som sa učila novým nerestiam…
Joe prikývol.
– Zato mladé dievčatá dnes takmer všetky fajčia. Iste aj vaša švagriná fajčí…
– Nie. – Judith potriasla hlavou. – To jedno jej musím pripísať k dobru. Nefajčila a nefajčí. Gordon to strašne nemal rád. Ani tá malá v kuchyni nefajčí, teda ako vidíte, nie všetky ženy holdujú tabaku… Ale asi ste to nemysleli vážne, keď ste vraveli, že nás chcete všetkých konfrontovať… Veď ja… Oni nesmú vedieť, že som načúvala, keď sa zhovárali… Ani Cyril nesmie vedieť, že som vám povedala, že mi zakázal o nich hovoriť Gordonovi…
– Teraz, keď je sir Gordon už mŕtvy, všetko vyjde najavo, ak sa naozaj milujú, – zamrmlal Alex. – Ale dávam vám slovo, že sa postarám, aby ste netrpeli za svoje činy a pravdovravnosť. Vašich súkromných záležitostí sa nebudeme dotýkať.

– Čo chceš teraz urobiť? – opýtal sa Parker, keď sa dvere zavreli za Judith Bedfordovou. Pristúpil k stolu a s miernou nechuťou pozrel na Alexa. – Jakživ som nevidel také vyšetrovanie. Celý čas je jasné, že každý z nich čosi skrýva. Keby sme napríklad toho Reutta len trocha pritlačili, povedal by nám toho fúru, možno by sa dokonca rozsypal, nevyzerá na veľkého hrdinu. – Parker sa odmlčal a pochybovačne pokrútil hlavou, potom s náhlou nádejou doložil: – Myslíš, že výsluch pani Sylvie Bedfordovej bude rozhodujúci? Pre ňu rezervuješ všetky prekvapenia, ktorých si ušetril ostatných?
– Pani Sylvie Bedfordovej? – zdvihol Joe obočie. – A načo by sme mali vypočúvať pani Sylviu Bedfordovú?
– Ako to načo? – Zástupca šéfa kriminálneho oddelenia chcel pravdepodobne povedať priveľa naraz, lebo zmĺkol s otvorenými ústami. Potom sa spamätal. – Chceš povedať, že nemieniš vypočuť všetky osoby, ktoré boli v čase vraždy v dome?
Joe vzdychol.
– V tvojich ústach to znie tak dramaticky, že som sa vážne zamyslel, či náhodou nepácham nejaký zločin, keď nechcem vypočúvať pani Sylviu Bedfordovú. Ale zdalo sa mi, že sme sem neprišli preto, aby sme vypočúvali celé široké okolie, ale aby sme zistili, čo sa stalo, čiže kto zavraždil Gordona Bedforda. Alebo sa azda mýlim? – usmial sa. – To ma práve najväčšmi zabáva na činnosti predstaviteľov zákona: tá neúnavná potreba zapodievať sa zbytočnosťami. Keby som chcel také metódy používať vo svojich skromných kriminálnych románikoch, každý by mal najmenej päťsto strán a ľudia by v polovici zaspávali, alebo by pozreli na poslednú stranu, aby sa konečne dozvedeli, kto spáchal tú neslýchane nudnú vraždu. Ale vás nezaväzujú nijaké konvencie okrem jednej: čím hrubší je fascikel o prípade, tým lepšia je pátracia skupina. Mohol by si mi láskavo povedať, za akým účelom sa máme zhovárať s pani Sylviou Bedfordovou a klásť jej stovky trápnych otázok týkajúcich sa jej súkromných záležitostí, do ktorých ani ty, ani ja nemáme čo hovoriť?
– Zbláznil si sa, Joe? – V Parkerovom hlase sa ozývalo úprimné znepokojenie. – Azda mi chceš povedať, že na základe toho, čo sme doteraz počuli a videli, už vieš, kto zavraždil Gordona Bedforda, a môžeš to nad všetku pochybnosť dokázať?
– Prirodzene, – roztiahol Alex ruky. – Myslel som si, že aj tebe je už všetko jasné.
– Čo mi má byť jasné? – potriasol Parker hlavou. – Ak si si to myslel, tak si na omyle. A na veľkom omyle. Ale ak je to pre teba až také jednoduché, buď taký láskavý a vysvetli mi, kto zavraždil Gordona Bedforda a na čom zakladáš svoju istotu, že ho zabila práve osoba X a nie niekto iný. Je pravda, že vyšli najavo niektoré podrobnosti, ale podľa mňa nám celkový obraz skôr zatemňujú, než vyjasňujú. Okrem toho ti azda nemusím pripomínať, že našou povinnosťou nie je nájsť nejakú efektnú hypotézu, ale zistiť fakty, ktoré by s absolútnou istotou dokázali vinu jedného z podozrivých. A na to treba s rovnakou absolútnou istotou vylúčiť ostatné osoby. Inak každý priemerne schopný obhajca roznesie obžalobu v zuboch a obráti ma na posmech.
– Myslíš, ctihodný priateľu, že by som to prežil, keby si sa mojou vinou stal terčom posmechu v novinách celého Anglicka? – Joe sa znova usmial, akoby ho predstava krikľavých titulkov v bulvárnej tlači, nazývajúcich Benjamina Parkera babrákom, zabávala. – Mne sa len zdá, že som skončil vyšetrovanie a viem, kto zavraždil Bedforda. Trúfal by som si dokonca v rámci svojich skromných možností vylúčiť všetky ostatné osoby s výnimkou vraha. Iba preto som povedal, že je čas, aby sme si to zhrnuli. Okrem toho si ma zobudil veľmi zavčasu a bol by som rád, keby som sa mohol vrátiť do postele. Predstav si, ja ti zaspím hocikedy, naozaj hocikedy, ak mi chýba hodina alebo dve spánku. Žiaľ, Scotland Yard bol dnes toho názoru, že môj spánok…
– Prosím ťa, netrep! Nakoniec tu ide o vraždu a vraha. Ja… ja rozhodne nemôžem prerušiť vyšetrovanie, kým… kým nebudem vedieť, že je naozaj skončené, – dodal bezradne, lebo si uvedomoval, že ako policajný úradník poverený vedením vyšetrovania by nemal takto hovoriť. Ale poznal Alexa a cítil, že pod jeho úsmevom sa skrýva istota. A za ich dlhoročnej spolupráce Benjamin Parker iba raz prežíval chvíle pochybnosti. Odohrávalo sa to v starom dome nad útesom, keď všetko poukazovalo na samovraždu, ale Joe ho vytrvale prosil, aby ešte neuzavieral vyšetrovanie, ktoré podľa Parkera vôbec nemalo zmysel. Zosnulý bol známy démonológ a počas celého vyšetrovania sa veľmi veľa hovorilo o diabloch. Nakoniec sa ukázalo, že vraždu, ktorú nemohol nikto spáchať, predsa len ktosi spáchal. A zástupca šéfa kriminálneho oddelenia vtedy uveril, že ak tam nejaký diabol skutočne bol, tak iba v mozgu jeho priateľa, aby mu ako Faustovi slúžil radou a pomocou. Ale od tých udalostí prešlo už veľa času. Teraz je situácia opačná. On, Parker, sa nazdáva, že vyšetrovanie sa ešte len začína, kým Joe je pokojný, usmiaty a sebaistý.
– Tak čo mám podľa teba urobiť? – opýtal sa takmer zúfalo Parker.
– Myslím, že by naozaj stálo za to zhromaždiť všetkých tých ľudí a skončiť celý prípad.
– Ale si si absolútne istý, kto je vrah, a môžeš to dokázať?
– Áno.
Parker zaváhal.
– Dobre, – povedal. – Hovor, Joe. Ak poviem, že umieram od zvedavosti, budem veľmi blízko pravdy.
Tak mu to Joe povedal.
O dvadsať minút ich mal všetkých pred sebou: tri ženy a dvoch mužov. Mali unavené oči a každý svojím spôsobom vo väčšej alebo menšej miere prejavoval nervozitu.
Alex čakal, kým všetci vojdú a posadajú si, potom prešiel k dverám pracovne a otvoril ich dokorán. Potom sa oprel o zárubňu, pozrel na Parkera, ktorý sedel za vrchstolom, pred sebou mal hŕbu papierov, po pravici všetkých obyvateľov domu, a povedal:
– Keďže vieme dosť presne, čo by jedni z vás mohli povedať o druhých, chcel by som prejsť priamo k veci a tieto informácie nechať bokom, tým skôr, že ako sme sa pri vyšetrovaní presvedčili, sú skôr intímnej povahy a nikomu by nebolo príjemné verejne ich pretriasať. Pousilujem sa im vyhnúť… – Na chvíľu sa odmlčal, keď si všimol ľahký rumenec a nenápadné vďačné prikývnutie Agnes Whiteovej.
Parker, ktorému to neušlo, by bol prisahal, že sa Alex chcel na ňu usmiať a len s námahou sa zdržal. Ale už po sekunde na to zabudol, lebo Alex prešiel od nenúteného tónu k vecnejšiemu.
– Chcel by som vám vysvetliť, čo sme si počas vyšetrovania všimli a k akým nevyhnutným uzáverom sme dospeli na základe pomerne jednoduchých úvah.
Polícia nemohla bez vyšetrovania prijať ponúkajúcu sa hypotézu o samovražde. Hoci o tom všetci neviete, na písacom stole zosnulého sa nenašiel jeden list na rozlúčku, ale dva… – Odmlčal sa a prebehol pohľadom po prítomných, ale nikto sa ani nepohol. Alex pokýval hlavou, akoby pritakával vlastným myšlienkam, a potom sa rýchlo rozhovoril: – Áno, dva listy. A navyše každý z nich udával celkom inú príčinu samovraždy. List, ktorý by sme mohli nazvať LISTOM ČÍSLO 1, ležal pred zosnulým, boli na ňom odtlačky prstov sira Gordona a tvrdilo sa v ňom, že pán tohto domu sa chce rozlúčiť so životom, lebo zišiel z počestnej cesty, a ako sme vyrozumeli, prijímal veľké úplatky. V tomto liste sa sir Gordon lúči s milovanou ženou a prihovára sa jej najvrúcnejšími slovami. Pri vyšetrovaní sme zistili, že tento list nemohol sir Gordon napísať po príchode na tento víkend, lebo páska v stroji bola už značne opotrebovaná a tu prítomný pán Reutt vypovedal, že starú pásku vymenil za novú pred príchodom manželov Bedfordovcov v sobotu ráno. Toľkoto zatiaľ o prvom liste. Pod rukopisom na stole našiel tu prítomný pán Parker pri prehliadke list, ktorý nazveme LISTOM ČÍSLO 2. Bol zložený vo dvoje a neboli na ňom nijaké odtlačky prstov. Ale bol napísaný na novej páske. Ako sme zistili, bol to jediný text odtlačený na tejto páske, ba dal sa z druhej strany pásky ešte prečítať. V tomto liste sir Gordon hovorí o bolesti, akou ho napĺňa pomyslenie, že milovaná žena miluje iného. Nechce prekážať láske dvoch ľudí, ktorých si cení a váži, a preto sa rozhodol ustúpiť…
– Čože? – zašeptala Sylvia. – On? Ustúpiť?… Klamete!
– Málokto ma doteraz upodozrieval čo len z nepresnosti, nieto ešte z klamstva, – usmial sa Joe. – Ale dúfam, pani Bedfordová, že tou rozhorčenou poznámkou ste ani tak nechceli pochybovať o mojich slovách, ako skôr o fakte, že váš zosnulý manžel chcel ustúpiť z cesty dvoch zaľúbených, pravda?
– Prepáčte, – Sylvia sa už ovládla. Pokojne kývla peknou tmavou hlavou. – Máte pravdu. Neverím, že by Gordon, môj nebohý manžel, bol schopný takéhoto činu. To vôbec nemal v povahe. Okrem toho bol človekom veľmi pobožným a samovraždu by bol pokladal hádam za ešte väčší hriech, ako je vražda.
– Čudujem sa, – povedala Judith rýchlo a ticho. – Čudujem sa, že ešte aj teraz chceš hanobiť jeho pamiatku! Dosť si sa nahanobila meno Bedfordovcov za jeho života!
– Nebola by som prvá z rodiny Bedfordovcov, čo by som tomuto menu urobila hanbu! – odrazila jej útok Sylvia, vystrela sa na stoličke a hodila výrečný pohľad na Cyrila, ktorý sa milo usmial, akoby sa ho tie slová vôbec netýkali.
– Okamih, prosím. – Joe podišiel k sediacim. – Predsa len… – povedal a zahľadel sa na Sylviu. – Čo ako ťažko nám bolo spočiatku pochopiť, kto napísal ten list, na ktorom sú odtlačky sira Gordona, zistili sme, že práve ten druhý list, ktorého obsah sa vám, pani Bedfordová, zdá taký nevierohodný a na ktorom nie sú nijaké odtlačky prstov, napísal sir Gordon, a to hodinu alebo dve pred smrťou. Slečna Agnes Whiteová, ktorej izba je pod pracovňou, počula mužov vracajúcich sa zo záhrady, potom počula kroky sira Gordona v izbe nad sebou a potom klepot písacieho stroja. Keďže iný písací stroj v dome nie je a sir Gordon umrel až o hodinu alebo dve neskôr, a čo je najdôležitejšie, text toho listu je jediným textom, ktorý sa odtlačil na páske stroja v pracovni, musíme usudzovať, že buď ten list napísal sir Gordon, alebo Agnes Whiteová klame…
– Ako to, prosím? – Agnes naširoko otvorila pokojné, jasné oči. – Prečo by som mala klamať? Veď som všetko počula tak, ako som vám povedala.
– Isteže, milá slečna. Ale našou povinnosťou bolo uvažovať o všetkých možnostiach. Vypovedali ste, že ste pred polnocou otvárali okno, ale nenašli sme na ňom vaše odtlačky prstov. Teda aj vy ste mohli podať sirovi Gordonovi otrávenú kávu a potom zotrieť odtlačky. Ale v tom prípade by ste boli klamali, že ste počuli sira Gordona klepať na stroji, a ak ste ho zavraždili, boli by ste museli sama napísať ten list a potom ho zastrčiť pod rukopis… a pri odchode zotrieť svoje odtlačky prstov z kľučky na dverách…
– Ale prečo, prosím pekne?
– Nuž, – Alex neurčito kývol rukou. – Pri dobrej vôli by sa nejaký ten dôvod našiel. Bol by azda trocha za vlasy pritiahnutý, ale čo všetko si nevymyslia dievčatá, keď ležia v noci osamote, nemôžu zaspať a rozmýšľajú o živote… Mohli ste napríklad uvažovať takto: list, v ktorom by sa hovorilo o nevernej manželke a manželovej samovražde, mohol by manželku pozbaviť práva dediť a vtedy by celý majetok Bedfordovcov mohol zdediť niekto, kto… Slovom, nejaký dôvod by sa už našiel…
Agnes sa tuho začervenala.
– Ak si myslíte, že ja… ja…
– Nie, nemyslím si! – povedal rýchlo Joe. – Nemyslím si to, a to predovšetkým preto, lebo si vôbec neviem predstaviť, ako by ste mohli napísať takýto list. Nepatrí k vrcholným výtvorom britského písomníctva, ale predsa len, napísať ho rovno do stroja a ešte s chladnúcou mŕtvolou za chrbtom (lebo sir Gordon by vám nedovolil len tak nič po nič písať v noci na stroji!) … Nie, to by musel byť niekto lepšie oboznámený s technikou písania listov a s literatúrou…
– Ale ja som ešte v živote nepísala na stroji! – povedala Agnes Whiteová zúfalo. – Hovoríte, akoby som nevedela napísať na stroji taký či onaký list, ale ja by som to nevedela vôbec! Nemám ani potuchy, ako sa to robí…
– Aj na to sme mysleli… Ten list je napísaný bez jediného preklepu, rýchlo a zručne, napísal ho niekto, kto písací stroj bežne používa… Pravda, nezisťovali sme si, či ste v minulosti neabsolvovali nejaký kurz strojopisu, ale analýza obsahu a situácie, v akej by ste ho boli museli napísať, vás celkom vylučuje. A ak vás vylučuje, máme plné právo prijať vašu výpoveď ako pravdivú.
– Chcete tým povedať, – opýtala sa Sylvia pokojne, – že môj muž spáchal samovraždu, aby nestál v ceste tomu, čo ste nazvali láskou dvoch ľudí?
– Nie. To som nepovedal. Chcem len konštatovať, že sira Gordona môžeme pokladať za autora listu číslo 2.
A Joe prečítal zhromaždeným list. Potom ho odovzdal Parkerovi.
– V poriadku, – povedal. – Keby nebolo druhého listu, prípad by sa mohol na prvý pohľad zdať vyriešený. Obyčajná samovražda. Pravda, museli by sme ešte vysvetliť, prečo sa sir Gordon na list nepodpísal ani ho nenapísal perom, hoci ho mal v okamihu smrti odkrútené poruke. Museli by sme ďalej vysvetliť, prečo pozotieral svoje odtlačky z kľučky na dverách a okne ako aj z kávovaru: veď ak si sám pripravil otrávenú kávu, musel zanechať nejaké odtlačky prstov, nie? Ale ani na skrinke, ani na fľaštičke s jedom… ani na tých nie sú odtlačky… Naoko to vyzeralo na neriešiteľný prípad… K tomu ešte tá ľudská hlava zapichnutá medzi smrtihlavmi… Mám na mysli hlavičku vystrihnutú z fotografie, ktorá bola na písacom stole…
Ktosi sa rýchlo nadýchol. Joe pozrel na zhromaždených, ale sedeli nehybne, dívali sa naňho široko otvorenými očami a načúvali.
– No, ale nakoniec sa ukázalo, že záležitosť s tou fotografiou nie je až taká dôležitá… Nebudem sa jej zatiaľ dotýkať. Chcel by som trocha rozobrať záležitosť listov, lebo na ne sa od začiatku sústredil náš záujem.
Predpoklad A:
1. Sir Gordon napísal oba listy a spáchal samovraždu.
2. Sir Gordon napísal list číslo 1, spáchal samovraždu a list číslo 2 mu niekto podhodil.
3. Sir Gordon napísal list číslo 2, spáchal samovraždu a list 1 mu niekto podhodil.
(Mám na mysli to, že list mu podhodil buď vrah alebo z neznámych príčin niekto iný, kto ho našiel mŕtveho.)
4. Sir Gordon spáchal samovraždu, nenapísal nijaký list a obidva listy mu niekto podhodil po jeho smrti.
Predpoklad B:
1. Sira Gordona niekto zavraždil a potom mu niekto podhodil oba listy.
2. Sira Gordona niekto zavraždil, ale ešte predtým sir Gordon napísal oba listy.
3. Sira Gordona niekto zavraždil. Ale ešte predtým sir Gordon napísal list 1 a list 2 mu podhodil vrah.
4. Sira Gordona niekto zavraždil, ale predtým sir Gordon napísal list 2 a list 1 mu podhodil vrah.
Ospravedlňujem sa za tento trocha pridlhý výpočet, ale zdá sa mi, že vyčerpáva všetky možné kombinácie toho, čo sa mohlo stať. A to nám v našej situácii veľmi pomohlo. Bolo treba vylúčiť všetky riešenia odporujúce faktom a hľadať také, kde by všetko do seba zapadalo…
Máme osem riešení. Štyri za predpokladu, že ide o samovraždu, štyri za predpokladu, že ide o vraždu. Pozhovárajme sa najprv o predpoklade, že ide o samovraždu. Pozrime sa na fakty.
Sir Gordon večer náruživo chytá nočné motýle. Určuje na šiestu ráno poradu s bratom a s tajomníkom o svojej novej knihe. Napíše list na rozlúčku, potom vyjde, ako vypovedal pán Cyril Bedford, hore do tmavej komory a zhovára sa s bratom o snímkach. Ba čo viac, našli sme ho pri písacom stole, na ktorom ležal otvorený rukopis prednášky pripravenej pre Ameriku. Na rukopise ležalo odkrútené plniace pero – zosnulý ním začal písať vetu, ktorú chcel vložiť do textu. Vetu prerušil a nikdy ju už nedokončil. Okrem toho zomrel tak, že držal šálku s otrávenou kávou na tanieriku v ruke. Vypil obsah šálky na dúšok a ihneď umrel. Šálka spadla z klesajúcej pravej ruky na dlážku, tanierik, ktorý držal v ľavej ruke, padol mu na kolená a odtiaľ sa zošmykol na koberec. Hneď sa mi zdalo, že samovrah, ktorý si nasype cyankáli do kávy, nevypije jed tak, že bude v druhej ruke držať tanierik. To robí skôr človek, ktorý sedí pri stole a dostane od niekoho šálku kávy na tanieriku. Vtedy vezme kávu aj s tanierikom, vypije ju a… Ale to bol iba môj dojem. Dôležitejšia je skutočnosť, že hoci sir Gordon nechal svoje odtlačky na kľučke dverí, keď vošiel zo záhrady do pracovne, a potom ich mal nechať ešte dvakrát, keď šiel hore do tmavej komory a naspäť do pracovne, predsa sme nijaké odtlačky nenašli. Neboli ani na kávovare, v ktorom si kávu musel uvariť. Neboli ani na skrinke s jedom, ani na fľaštičke, hoci doniesol fľaštičku zo záhrady a dal ju do skrinky. Odtlačky neboli ani na kľučke okna, ktoré Agnes otvárala pred polnocou. Všetky osoby, ktoré boli neskoršie v izbe, popierajú, že by sa boli dotkli okna…
Ak k tomu pridáme, že sir Gordon bol človek neochvejných zásad, že bol svojím spôsobom hlboko nábožný a samovraždu pokladal pravdepodobne za najväčšiu zbabelosť voči životu, ťažko by sme mohli pod ťarchou týchto dôkazov ďalej tvrdiť, že sir Gordon spáchal samovraždu. Nepatril k ľuďom, ktorí by to mohli urobiť, bezprostredne pred smrťou mal plno plánov a zámerov, smrť ho zastihla uprostred práce a okrem toho… je nepochopiteľné, prečo by odstraňoval svoje odtlačky prstov z rozličných predmetov a kľučiek, ak chcel, ako hovorí jeho lyrický list, odísť, aby neprekážal šťastiu iných?… A čo robil na jeho písacom stole ten druhý, tiež nepodpísaný list?
Nie, samovražda nič nevysvetľuje. Nevysvetľuje ani čudné poznámky v IN MEMORIAM, kde pod včerajším dátumom píše: „Fľaštička, poprosiť ho, aby vsypal naspäť. To isté s kávou. Byť k nej potom milý…“ A pod dnešným dátumom: „Spáliť! Pamätať na rozloženú prácu. Kázať mu napísať niekoľko slov. Spáliť!!“… Tieto poznámky sú veľmi, veľmi zaujímavé, lebo sa týkajú fľaštičky, kávy a rozloženej práce, teda toho, s čím sme sa stretli po smrti sira Gordona v jeho pracovni. Ak uvážime, že pod predvčerajším dátumom nie je ešte nič zaujímavé, iba poznámka o víkende a overení leteniek, môžeme predpokladať, že medzi príchodom na víkend a včerajším dňom sa stalo čosi, čo pohlo sira Gordona práve k týmto poznámkam.
Joe Alex prebehol očami po zhromaždených a dôrazne pokračoval:
– Samovražda v svetle týchto faktov bola a je úplne vylúčená. Gordon Bedford nebol blázon, nerozlúčil by sa so svetom nezmyselnými listami a nezotrel by z nich svoje odtlačky prstov, nespáchal by samovraždu uprostred rozpísanej vety v opravovanom rukopise, nedohovoril by sa s ľuďmi na ráno, nechytal by v noci nočné motýle, ani by nešiel k bratovi obzerať si snímky. Človek, ktorý sa lúči so životom, nespráva sa ako pajác, najmä ak na to nemá ani najmenší dôvod. Okrem toho sme síce našli v jeho vrecku kapsulu s cyankálim, ale nenašli sme nijakú prázdnu kapsulu na písacom stole. A keďže na skrinke a na fľaštičke nie sú jeho odtlačky prstov, – roztiahol Joe ruky, – neviem, odkiaľ si nasypal cyankáli. Azda ho nenosil len tak voľne vo vreckách. Napokon, v jeho izbe nikde nie sú stopy po cyankálim. Nie! Nikto nemôže ani na okamih predpokladať, že človek, ktorý nemal nijaké psychické dispozície pre samovraždu, ktorý neprejavoval nijaké náznaky ani túžbu spáchať samovraždu, ktorého správanie, keby bol spáchal samovraždu, zdá sa úplne nezmyselné, a naozaj by bolo nezmyselné… že ten človek samovraždu naozaj spáchal. Gordona Bedforda zavraždili a všetci to vieme práve tak dobre ako jeho vrah.
Zmĺkol.
– No dobre, – povedal Cyril Bedford. – Ale čo z toho? Aj keď ho zavraždili, nič z toho, čo ste povedali, nevrhá nijaké svetlo na tento prípad.
– Na začiatku som povedal, že existovalo dokopy osem možností v rámci dvoch predpokladov. Teraz môžeme jeden predpoklad vyčiarknuť a s ním aj štyri možnosti. Ostáva nám druhý predpoklad a tieto možnosti:
1. Zavraždili ho a podhodili oba listy.
2. Zavraždili ho, ale predtým napísal oba listy.
3. Zavraždili ho, ale napísal list 1 a list 2 mu podhodil vrah alebo niekto iný.
4. Zavraždili ho, ale predtým napísal list 2 a list 1 mu podhodil vrah.
Uvážme všetky tieto možnosti rad-radom:
1. Zavraždili ho a po jeho smrti mu podhodili oba listy. Podľa toho, čo vypovedala slečna Agnes Whiteová, ktorá ho počula klepať list 2, musíme túto možnosť odmietnuť. Slečna Agnes počula, ako páni zamykajú dvere domu vedúce zo záhrady a ticho sa zhovárajú v hale. Potom pán Cyril Bedford a pán Reutt šli hore, sir Gordon sa chvíľu prechádzal a potom začal písať na stroji, áno?
– Áno, – prikývla Agnes. – Bolo to presne tak, ako ste povedali.
– Potom ste zaspali. Keďže text listu 2 je jediným textom, ktorý bol po výmene pásky napísaný na tom stroji a iného stroja v dome niet, musíme dedukovať, že sir Gordon práve vtedy napísal ten list. A hoci ho slečna Whiteová nevidela klepať, vieme, že iba on bol v pracovni a až oveľa neskôr šiel hore do tmavej komory, aby sa pozhováral s pánom Cyrilom. Bola to jediná chvíľa, keď mohol do pracovne vojsť niekto iný a naklepať ten list. Ale slečna Whiteová by už klepot stroja nebola počula.
Môžeme teda dedukovať, že ten list napísal sir Gordon, a v súvislosti s tým nám odpadajú až dve možnosti:
1. Že ho zavraždili a po smrti mu podhodili na písací stôl oba listy. Jeden z nich totiž napísal sám.
2. Že napísal list číslo 1 a list číslo 2 mu podhodil vrah. Pre tú istú príčinu, lebo list číslo 2 napísal sir Gordon.
Ostávajú nám teda už len dve možnosti, z ktorých jedna musí byť tá pravá, lebo ostatné možné kombinácie sme vyčerpali. Sú to tieto možnosti:
3. Že ho zavraždili, ale predtým napísal oba listy.
4. Že ho zavraždili, ale predtým napísal list 2, kým list 1 mu po zločine podhodili.
Uvážme prvú z týchto dvoch možností. Sir Gordon napísal dva listy na rozlúčku a potom ho niekto zavraždil.
– Cyril, – zašeptala hlasno Judith Bedfordová. – Rozumieš aspoň slovíčko z toho, čo ten človek hovorí?
– Áno, – prisvedčil Cyril Bedford. – Nikdy by mi nenapadlo tak mechanicky pristupovať k takej komplikovanej veci, ale zatiaľ sa vašim dedukciám nedá nič vyčítať…
– Ďakujem, – usmial sa Joe. – Viem, že vás nudím, ale majme všetci na pamäti, že nám nejde o nejakú matematickú hru, ale o vylúčenie nezmyslov a nemožností. Až keď budeme vedieť, ako to vyzerá s listami, budeme sa môcť pokúsiť o rekonštrukciu všetkého, čo sa odohralo. Inak budeme mať iba chaos a hŕbu nezmyslov. V skutočnosti je moja metóda veľmi jednoduchá. Ale vráťme sa k našim kombináciám. Zostali nám dve možnosti a zaoberáme sa prvou, ktorá hovorí, že sir Gordon napísal dva listy na rozlúčku a potom ho ktosi zavraždil.
Lenže pravda vyzerá tak, že sir Gordon by bol musel prvý list, v ktorom odsudzuje svoj život a nazýva sám seba cynickým úplatkárom, napísať minulý týždeň, lebo tu od minulého pondelka nebol a pán Reutt vymenil pásku predvčerom, pred príchodom sira Gordona. Ako vieme, ten list je napísaný na starej páske a tu na tomto stroji. Ten hanlivý list by bol sir Gordon nosil týždeň pri sebe alebo niekde schovával len na to, aby potom napísal celkom iný list, v ktorom uvádza celkom iný dôvod samovraždy: lásku pani Sylvie ku komusi, koho si sir Gordon váži a má rád.
Ten človek, ktorému bola myšlienka na samovraždu cudzia, ktorý plánoval na dnes odlet do Spojených štátov, ktorý v noci vášnivo chytal svoje obľúbené nočné motýle, si už týždeň chce vziať život, lebo už nemôže ďalej zniesť svoju ničomnosť. Ale v poslednej chvíli zmení úmysel a rozhodne sa odísť z lásky. Nakoniec ho vrah predíde a zavraždí ho skôr, ako stačil uskutočniť svoj zámer! Na dôvažok sú na tom liste odtlačky prstov sira Gordona, ktoré podľa policajného laboratória vznikli pravdepodobne až po jeho smrti. Prsty sú zle odtlačené a písmená trochu rozotreté, lebo niekto zrejme poutieral papier, aby na ňom nezostali iné odtlačky. Bolo by podľa vás možné, aby sir Gordon zotrel z toho listu vlastné odtlačky namiesto toho, aby ho zničil, a vrah by tie odtlačky vracal naspäť? A prečo ten list spred týždňa ležal navrchu a list napísaný pred hodinou – ukrytý pod rukopisom? Je jasné, že list číslo 1, v ktorom sa hovorí o úplatkoch, položil po vražde pred sira Gordona niekto, kto nevedel o existencii listu číslo 2. Povedzme, že sir Gordon napísal list, vytiahol ho zo stroja, položil na stôl, potom počul kroky, utrel ho, zložil a skryl pod rukopis, ktorý práve opravoval. Vrah mu po krátkom rozhovore doniesol kávu, ktorá sa možno práve varila. Sir Gordon umrel, vrah mu podhodil na písací stôl list, na ktorý odtlačil prsty mŕtvej ruky sira Gordona. Potom ušiel. Nevedel, že na písacom stole ostal druhý list, vďaka ktorému padne verzia o samovražde a začne sa vyšetrovanie, aby sa vysvetlili čudné udalosti, čo sa tej noci odohrali… Veď vrah nevedel ani to, že v odpadkovom koši nájdeme veľkého, už dávno mŕtveho nočného motýľa a na jeho mieste v jednej z vitrín objavíme hlavu pani Sylvie Bedfordovej vystrihnutú z fotografie. Ba nevedel ani, že slečna Agnes Whiteová vošla pred polnocou do pracovne a vyvetrala miestnosť. Otvorila dokorán okno, potom ho zavrela a zanechala na kľučke odtlačky prstov… odtlačky, ktoré sme my už nenašli…
Ale vráťme sa k našim možnostiam. Verzia, že sir Gordon napísal v priebehu týždňa dva celkom odlišné listy na rozlúčku, pritom nespáchal samovraždu, ale bol zavraždený, je úplne absurdná, ak uvážime obsah listov a osobnosť pisateľa, ako aj okolnosti týkajúce sa listu č. 1 a odtlačkov prstov. Zostáva nám teda na úvahu možnosť:
… že sir Gordon napísal list číslo 2, ten o samovražde z lásky, že ho niekto zavraždil a potom mu podhodil na písací stôl list číslo 1, v ktorom sa hovorí o samovražde zapríčinenej výčitkami svedomia.
Vieme, že sir Gordon naozaj napísal list č. 2. Ostáva ešte fakt podhodenia listu č. 1.
V celom tomto obludnom prípade sa mi celý čas zdalo najabsurdnejšie jedno: že jeden človek píše list na rozlúčku a druhý človek, ktorý o tom nevie, príde a zavraždí ho, pričom mu podhodí druhý list a prvý si nevšimne. Taká situácia je prakticky rovnako nepravdepodobná ako sedem ostatných možností, ktoré sme zavrhli. No dobre, ale iných možností niet, pritom sir Gordon naozaj umrel a jeho smrť sa musí vpratať do rámca jednej z týchto kombinácií.
Rozumejte ma, prosím, dobre: ak jeden človek chce spáchať samovraždu a druhý o tom nevie, možnosť, že niekto predíde jeho samovraždu vraždou, je podľa teórie pravdepodobnosti takmer nulová. Takéto zhody okolností sa jednoducho nevyskytujú, iba ak v najpodradnejších detektívkach.
Existuje druhá možnosť: že vrah vie o úmysle druhej osoby spáchať samovraždu. To je celkom možné, lebo jeden človek sa môže zdôveriť druhému s úmyslom spáchať samovraždu. Ale vtedy by vraždil iba blázon. Načo vraždiť a riskovať, že odvisneme na šibenici, ak človek, ktorého chceme zabiť, urobí to za nás? Stačí počkať, prípadne trochu ovplyvniť jeho psychiku, a sám urobí, čo od neho chceme, bez toho, že by sme sa museli báť odhalenia a strašného trestu. Teda aj to bolo celkom absurdné…
– Chcete vari povedať, že nás tu držíte skoro už hodinu, aby ste nám vysvetlili, že vďaka vašim bezchybným úvahám sa môžeme rozísť v presvedčení, že môj brat nebol zavraždený, ani nespáchal samovraždu, hoci sa našli listy na rozlúčku, a že chýbajú odtlačky prstov všade tam, kde by ich podľa vás mala byť celá záplava? – Cyril Bedford sa uškrnul, vytiahol si fajku a pripálil si ju. – Je to tak?
Joe rozhodil ruky. – Musíte mi to prepáčiť, ale nevidím inú možnosť, iba sa cez to prehrýzť bod za bodom v takom poradí, v akom som postupoval vo svojich úvahách. Teda ocitli sme sa v situácii, ktorá zdanlivo neposkytovala nijaké logické riešenie. Priznám sa, bol to nepríjemný okamih. Logicky som všetko zvážil a dospel som k záveru, že sir Gordon mi nezapadne ani do jednej z tých ôsmich kombinácií. A viac ich nebolo!
A vtedy som zrazu objavil medzeru vo svojich úvahách… Pri analýze prvých siedmich možností som sa nemýlil. Ale ôsma!…
Znovu sa odmlčal a po dramatickej pauze sa rozhovoril rýchlo a vecne, akoby vyriešenie toho problému znamenalo preňho v tej chvíli viac než prítomnosť piatich, s veľkým záujmom načúvajúcich ľudí.
– Vychádzal som z toho, že sir Gordon buď chcel spáchať samovraždu a vrah o tom nevedel a zavraždil ho, čo som pokladal za nemožnú zhodu okolností. Alebo chcel spáchať samovraždu a vrah o tom vedel a predišiel ho, čo som pokladal za absurdum, lebo by to svedčilo o úplnom idiotizme vraha, a medzi podozrivými som neobjavil patologické osobnosti. Ale zabudol som na jedno: na to, že sir Gordon Bedford mohol napísať list číslo 2, hoci vôbec nechcel spáchať samovraždu!
– Ako to? – Robert Reutt si pošúchal oči unavené od upreného pohľadu na Alexovu tvár. – Nechcel, ale napísal list na rozlúčku, a vtedy ho ktosi zavraždil a podhodil mu druhý list? Čo to hovoríte, prosím vás? Veď je to nezmysel. Ešte väčší ako všetko ostatné.
– Hm… – Joe naňho pozrel bez sympatie. – Myslíte? Tak mi dovoľte, aby som chvíľu ešte pokračoval vo svojom absurdnom výklade. Poznám dlhšie vyšetrovania, ako je toto, a myslím, že polícia vás veľmi neunavovala výsluchmi. Pravdu povediac, sme tu necelé tri hodiny a ešte sme ani nevypočuli všetkých domácich. Preto si dovolím, – obrátil sa k ostatným, – dopovedať všetko do konca.
– Do konca? – opýtala sa Sylvia s prižmúrenými očami. – Ste si tým istý?
– Úplne, pani Bedfordová. Do konca, to znamená, kým vám nevysvetlím, kto a za akých okolností zavraždil sira Gordona Bedforda.
Nastalo hrobové ticho.
– Bože milostivý, – zašeptala Agnes Whiteová. Po jej slovách opäť zavládlo ticho.
– Áno. – Alex si sadol a zapálil si cigaretu. – Keď som dospel k tomuto, ako pán Reutt povedal, absurdnému záveru, položil som si otázku: Čo vlastne vieme? Vieme iba, že sir Gordon napísal dnes v noci pred smrťou list, v ktorom hovorí, že odchádza zo scény, aby neprekážal dvom milujúcim sa ľuďom. Ale ten list nie je podpísaný a nie sú na ňom nijaké odtlačky prstov. To znamená, že by sa mohol nájsť pred každým samovrahom a splnil by tú istú úlohu, ak by ten samovrah zodpovedal psychickému portrétu obsiahnutému v liste…
– Ako to? – nepochopila Sylvia.
– Je to jednoduché. Uvažujme. Keby sa napríklad pán Robert Reutt do vás zaľúbil opätovanou láskou, ale zároveň by pociťoval také veľké výčitky svedomia, že myšlienka na podlosť, ktorej sa dopustil voči človeku, čo sa oňho staral, čo bol jeho patrónom a zamestnávateľom, nedovolila by mu ďalej žiť, či by taký list dokonale nevysvetľoval jeho krok? Keď som si to uvedomil, pochopil som, že iba fakt, že sme našli mŕtveho sira Gordona, nám od začiatku zastiera túto jedinú logickú možnosť.
– Ako to? – Sylvii sa hrôzou rozšírili oči. – Ale veď Robert žije, a on je mŕtvy!
– Tak je. Ale čo keby som vychádzal z predpokladu, že kapsula s cyankálim, pripravená vo vrecku sira Gordona, bola určená pre pána Reutta rovnako ako ten list? Čo keby som slová Byť k nej potom milý… prečítal v IN MEMORIAM z tohto zorného uhla? Ak vezmeme do úvahy fakt, že ani na fľaštičke ani na kávovare nie sú nijaké odtlačky prstov a v IN MEMORIAM čítame: Fľaštička, poprosiť ho, aby vsypal naspäť. To isté s kávou… – tak pochopíme, že by stačilo, aby pán Reutt prišiel do pracovne, na prosbu sira Gordona vsypal cyankáli naspäť do fľaštičky a potom uvaril kávu. Týmto jednoduchým spôsobom by sa iba jeho odtlačky dostali na závažné miesta pri prípadnom vyšetrovaní samovraždy. Ak k tomu pridáme list na rozlúčku naklepaný na stroji… a poznámku v IN MEMORIAM Kázať mu napísať niekoľko slov… Spáliť! – je jasné, že sir Gordon mohol poprosiť pána Reutta, aby mu naklepal niekoľko slov, ktoré mu nadiktuje, čím by sa dostali na papier jeho odtlačky prstov…
– Áno… Ale vychádzate pritom z predpokladu, že by som bol zišiel do pracovne, a vtedy by ma bol zavraždil tak, aby to vyzeralo na samovraždu… Lenže všetci vedeli, že je v pracovni, že ja zídem dolu… a som s ním.
– Naozaj? – Alex pochybovačne pokrútil hlavou. – Pred všetkými sa s vami sir Gordon dohovoril na siedmu. Súkromne na šiestu… To znamená, že keby napríklad dnes zišiel dolu o siedmej ráno a našiel vás mŕtveho, nikto by nevedel, prečo to malo byť inak. Mohol napríklad vyjsť do tmavej komory pána Cyrila a vtedy sa mohlo všetko odohrať podľa plánu…
– Ale som tu ešte ja, – pokrčil Cyril Bedford plecami. – Gordon sa s pánom Reuttom pred všetkými dohovoril na siedmu, ale na šiestu sa dohovoril aj so mnou.
– Ach, veď netvrdím, že aj vy ste chceli zavraždiť pána Reutta. Vy ste vôbec nechceli vraždiť…
– Ďakujem vám, – usmial sa Cyril a uklonil sa.
– Nemáte za čo, – povedal Joe. – Ešte sme si všetko nevysvetlili. Keď sme sa zamýšľali nad osobou vraha, museli sme vziať do úvahy všetkých prítomných. Každý z vás mohol zavraždiť sira Gordona, po prvé preto, lebo všetci ste vo chvíli jeho smrti boli tu, a po druhé preto, lebo každý z vás mal menší či väčší dôvod zbaviť sa ho. Ešte aj pre slečnu Agnes Whiteovú, ako som už povedal, som vymyslel dôvod. Áno, lenže ak sir Gordon chcel zabiť pána Reutta a plánoval tú vraždu na dnešnú noc – a všetko na to poukazovalo: zotreté odtlačky na kávovare a na fľaštičke s cyankálim, poznámky v IN MEMORIAM, list, ktorý napísal, kapsula v jeho vrecku aj skutočnosť, že mal dôvod, lebo medzi pánom Reuttom a pani Sylviou sa zrodila láska – tak to mohol využiť len vrah, ktorý o tom vedel. Podhodil by absurdný list o Bedfordových finančných machináciách a zameral by vyšetrovanie polície na obyvateľov domu, lebo všetko by, pochopiteľne, vyšlo najavo, to znamená, vyšiel by najavo vzťah pani Sylvie k pánu Reuttovi. V najlepšom prípade by sa obaja po úplnej kompromitácii zásluhou tlače z toho vykrútili, v najhoršom by ich súd odsúdil na základe nepriamych dôkazov. Nezabúdajme, že by sa obaja ocitli v nezávideniahodnej situácii, keby sa dokázalo, že sir Gordon bol zavraždený. No dobre, ale kto mohol byť ten človek, ktorý vedel, že sir Gordon chce zavraždiť Reutta? Nemohol to byť Reutt a z pochopiteľných príčin to nemohla byť pani Sylvia. Pri vyšetrovaní pani Judith Bedfordová vypovedala, že sa dozvedela o láske pani Sylvie a pána Reutta vďaka spoločnému kozubu, ktorý jej umožnil načúvať ich rozhovorom. Inak svoj vzťah tajili.
– Ty zmija, – povedala Sylvia a pozrela na staršiu ženu očami, v ktorých nebola nenávisť, iba údiv. – Ako si mu to mohla povedať?
– Nepovedala som mu to! – poprela Judith. – Nikdy by som mu to nepovedala!
– To je pravda, – prisvedčil Alex. – Ale povedali ste o tom svojmu mužovi. Povedali ste mu o tom už pred týždňom po odchode sira Gordona, pani Sylvie a pána Reutta.
– No dobre, – aj Cyril prisvedčil. – Ale ja som mu to nepovedal. Keby som mu to bol prezradil… – rozhodil rukami. – Myslím, že by bol roztrieskal dom ako Samson!
– Ja som v svojich úvahách dospel k inej hypotéze, – usmial sa Joe zdvorilo. – Predpokladal som, že ste o tom povedali svojmu bratovi predvčerom hneď po jeho príchode, v prvej vhodnej chvíli, keď ste boli sami. Predpokladal som taktiež, že ste pre každý prípad ešte na začiatku týždňa, hneď po tom, ako ste sa dozvedeli o vzťahu pani Sylvie a pána Reutta, napísali ten list číslo 1 naklepaný na starej páske. Pani Judith nám povedala, že má rezervné kľúče od pracovne, a asi ich veľmi nestráži, lebo ani presne nevedela, kde sú. Potom som si pomyslel, že ste azda bratovi o všetkom porozprávali a nahovorili ho (napríklad za pomoci argumentu, že pán Reutt sa dopustil voči nemu zločinu, ktorý zákon netresce), aby zabil pána Reutta. Myslím, že váš brat pri svojich rigoróznych morálnych zásadách nepokladal chystanú vraždu za zločin. Podľa jeho presvedčenia si pán Reutt ako cudzoložník a nevďačník zaslúžil najvyšší trest. Pridajte si k tomu ešte závisť, urazenú samoľúbosť, zlosť, a budete mať úplný obraz. Myslím, že sir Gordon by potom svoju ženu neopustil. Možno rátal s tým, že samovražda milovaného človeka ňou otrasie. Byť k nej potom dobrý… napísal si do notesa. Áno, byť k nej dobrý…
– Treba uznať, že máte naozaj bujnú fantáziu, – uznanlivo pokýval Cyril hlavou.
– Aj tak trvá vyšetrovanie celé mesiace, – vzdychol Joe.
– O čom sme to hovorili? Aha. Teda, ako som už povedal, vychádzal som z predpokladu, že sir Gordon vymyslel plán pomsty spolu s vami. Mohol si byť istý vašou mlčanlivosťou. Mal vás už dlhé roky v hrsti a vaše výpovede proti nemu by ľahko odrazil. Napokon, nikomu by ani na um nezišlo, že taký človek ako on by mohol niekoho zavraždiť. Plán vraždy pána Reutta ste premysleli do najmenších detailov. Pri večeri sa sir Gordon dohovoril s vami a s ním na siedmu. Potom, keď vás už ani jedna zo žien nepočula, preložil stretnutie na šiestu. Mohli ste ho teda o šiestej pokojne otráviť, všetko okolo neho naaranžovať a ísť spať, potom o siedmej zísť dolu a nájsť ho už mŕtveho…
– Ale prečo by som mal Gordona na to nahovárať? – Cyril sa znova usmial. – Azda si len nemyslíte, že mi chudák Robert nejako prekážal? Bol som dokonca rád, keď mi Judith povedala, že nasadil Gordonovi parohy… Prepáčte, že o tom teraz hovorím, ale zhovárame sa o možných hypotézach zločinu, preto chcem hneď vysvetliť, že som nechcel Reuttovu smrť, ani som nenahováral Gordona na zločin, lebo som na to nemal ani najmenší dôvod.
– Veď som už povedal, že ste vôbec nechceli smrť pána Reutta. Chceli ste smrť svojho brata, ktorý vás už toľké roky držal železnou rukou. Vedeli ste, že v prípade jeho smrti získate slobodu a budete môcť vyletieť z klietky, do ktorej vás zavrel. Všetko bolo veľmi jednoduché, dohodli ste sa o podrobnostiach vraždy. Vy ste mu mali vlastne slúžiť ako alibi. Pravdepodobne ste sa dohovorili, že vypoviete, ako ste o šiestej zobudili sira Gordona a potom ste s ním až do siedmej pracovali v tmavej komore. Potom ste zišli dolu a našli ste už studeného Reutta. No váš vlastný plán bol ešte jednoduchší. Zísť dolu o štvrtej pod zámienkou, aby ste s Gordonom pred Reuttovým príchodom všetko pripravili, dať sirovi Gordonovi kávu s cyankálim, potom všetko skontrolovať, potichu vyjsť hore a ľahnúť si do postele…
– Dobre, že nemáte nijaké dôkazy. – Cyril si vyčistil fajku a znova ju napchal tabakom. – Pri vašej fantázii by od vás vystalo, že by ste mi naozaj nasadili okovy.
– Vari nerozumiete, že ak chcel sir Gordon zavraždiť pána Reutta, vy ste jediná osoba, ktorá mohla zavraždiť sira Gordona? Iba vy ste okrem mŕtveho vedeli o vražde. Iba vy ste okrem mŕtveho a pána Reutta vedeli, že sa máte stretnúť o šiestej. Keby ste neboli bývali zasvätený do plánov sira Gordona, nebol by vás pozval na šiestu spolu s Reuttom. Vedeli ste o Reuttovi a Sylvii, ťažili ste zo smrti sira Gordona, nenávideli ste ho, poznali ste jeho plán, mohli ste napísať ten list číslo 1, slovom, zhodovali ste sa mi so všetkými predpokladmi a nenašiel som na vás ani jediný slabý bod. Nebolo jedinej veci, ktorú by ste neboli mohli urobiť. Niektoré maličkosti som ešte nemal premyslené, ale aj tie sa museli na vás hodiť. Keď to všetko začalo tak pekne do seba zapadať, začal som uvažovať nad ostatnými detailami a predovšetkým – nad okennou kľučkou. Narástla mi do apokalyptických rozmerov. Nevedel som pochopiť, kto a prečo zotrel odtlačky. Sir Gordon – nie. Vrah – áno, ale prečo by vrah mal otvárať okno?
Odmlčal sa.
– Veď ak by ste chceli utrieť kľučku, – povedala Agnes Whiteová, – vôbec nemusíte otvárať okno.
– Áno, ale vďaka šťastnej zhode okolností sme vedeli, že vy ste tam pred polnocou boli, otvorili ste okno, zavreli ste ho a odišli. Kľučku ste vôbec neutierali. Odtiaľ sme vedeli, že niekto neskôr zotrel odtlačky prstov. To mohol byť iba vrah. Ale prečo to robil? Veď nič z okna nevyhodil. Nikto mu oknom nič nepodal.
– Možno chcel vyvetrať.
– Bravo… Ale po čom? Po káve? Nie. Po cyankálim? Veď polícia sa aj tak dozvie, ako umrel sir Gordon Bedford. Vrah mohol otvoriť okno len z jedného dôvodu: aby odstránil stopy svojej prítomnosti.
Odmlčal sa.
– Ako to? – Sylvia nerozumela.
– No, napríklad, aby vyvetral dym.
– Dym?… Ale veď nikto z nás… – Zrazu Sylvia zmĺkla a pozrela na Cyrila. Reutt sedel celý ohúrený. Judith Bedfordová sa ani nepohla.
– Nezmysel, – povedal Cyril Bedford. – Iba ja fajčím v tomto dome a ja som to okno neotváral…
– Hm… – Joe šiel k portiére a zdvihol prst. – Ona hovorí čosi iné… Ráčte, prosím, za mnou…
Vkročil do pracovne. Za sebou počul šramot odstrkovaných stoličiek.
– Čo je to? – Cyril šiel za Alexovým natiahnutým prstom k oknu.
– Mora smrtihlav. Vletela sem, keď ste otvorili okno. Záves ste neodhrnuli, lebo ste sa báli, aby vás zvonka niekto nezazrel…
– Ale nezmysel! – Cyril znova pokrčil plecami. – Nemohla sem vletieť… Veď bolo už celkom vidno.
Zrazu sa zháčil a zakryl si dlaňou ústa.
– Tak je, – povedal Alex a pokýval hlavou. – Bolo už vidno. Sám ste to povedali, Cyril Bedford.
Cyril Bedford sa vrhol k oknu, ale mreže ho zadržali. Vrátil sa. Jeho obrovská postava sa chvíľu kolísala nad štíhlou postavou Joea Alexa.
– Pokojne. – Parker stál na mieste. Dlhá očernetá hlaveň pištole v jeho ruke sa ani nepohla, keď vypovedal to jediné slovo. Ale dosiahol želaný účinok.
Cyril Bedford chvíľu váhal, potom sa jeho mocné zdvihnuté päste pokojne spustili pozdĺž tela.
– Dobre, vzdávam sa, – povedal. – Ale ako sa ta mohla dostať? Naozaj bolo už vtedy vidno.
– Zrejme ju ta dal nejaký dobrý duch, – zamrmlal Joe…
O pol hodiny neskôr, keď už zatíchla siréna väzenského vozidla, Parker, obliekajúc si plášť, pozrel na záves a povedal:
– Počuj, ešte tam sedí…
– A bude sedieť až do súdneho dňa, ak ju odtiaľ niekto nevezme. – Joe vyskočil a koncami prstov sňal nočnú moru zo závesu.
– Ale veď sa nehýbe! – Jeho priateľ sa priblížil a sklonil sa k nočnému motýľovi v Joeových prstoch.
– Tak je… Ako vieš, mŕtvi sa nehýbu… – Joe opatrne chytil koniec špendlíka, ktorým bol nočný motýľ pripichnutý k závesu, odniesol ho do vitríny, zapichol ho ta a povedal:
– Trocha nám pomohol, hoci aj tak sme mali všetky nepriame dôkazy. Ale vždy je lepšie, ak sa páchateľ prizná. Vyšetrujúci sa potom môžu vyspať.
– Azda sa len nechceš o tomto čase vrátiť do postele? – Parker pozrel na hodinky. – Bude desať!
Alex sa k nemu naklonil a zašeptal mu do ucha:
– Prezradím ti tajomstvo: šlo mi to tak ľahko, lebo som ako tie nočné motýle. Môžem celý deň spať a v noci sa túlať. Dobrú noc, Ben. Od zajtra mi môžeš hovoriť Joe Atropos!
So smiechom ticho vyšiel z izby. Zástupca šéfa kriminálneho oddelenia Scotland Yardu počul vzdialený buchot vchodových dverí a kroky na chodníku, potom videl Alexovu štíhlu postavu, ako kráča k bráne. Uniformovaný policajt sa mu vystúpil z cesty a zasalutoval. Potom sa brána zatvorila a Joe zmizol.
– Božemôj, – zašeptal Parker a pošúchal si čelo. – Božemôj… Jemu žena nikdy nebude neverná, a ak bude a on zavraždí ju alebo jej milenca, neodhalíme ten zločin do súdneho dňa.
Zamračil sa, ale po chvíli sa mu tvár vyjasnila. Joe Alex našťastie nebol ženatý.
Vládkyňa
Labyrintu

… Neumrel tam nik, nik sa nenarodil.
Nijaký smrteľník sa neodvážil
motykou dotknúť svätej zeme Keros,
aby si vypestoval zeleň rastlín
či aby našiel užitočné rudy.
Kto zvedavo či plný chamtivosti
ryje sa v bielych skalách ako diviak,
Vládkyni Labyrintu ruší pokoj,
v priepasti zhynie s ním jeho meno.
Ptolemaiovský papyrus z hrobky,
ktorý rozlúštila Caroline
Beaconová na jar 1964
(1)
„JE TO ÚŽASNÝ PRÍBEH, JOE!“

Tichý, rovnomerný klepot malého, kufríkového písacieho stroja Olivetti zrazu stíchol a Alex si až po chvíli uvedomil, že stroj prestal písať. S námahou odtrhol pohľad od vyblednutej fotografie svojho otca, čo visela na stene, a pozrel na klávesnicu. Až teraz si všimol, že ustaté prsty sa mu z nej skĺzli a lenivo sa pohybujú po stole, akoby ďalej vyklopkávali písmená, ktorých význam a zmysel už nevnímal. Bol unavený, taký unavený, že si to už ani neuvedomoval. Zdvihol ruky a bezmyšlienkovite sa na ne zahľadel. Pomaly ich spustil, narovnal sa na stoličke, zatvoril oči a hneď ich zasa prudko otvoril, aby premohol blížiacu sa ospanlivosť. Pozrel na takmer dopísaný list papiera. Prebehol po ňom pohľadom, potom ho pokojne vytiahol zo stroja, opatrne skrkval a hodil do koša, čo stál dva kroky od stola. Ako zvyčajne trafil a ako zvyčajne sa tomu letmo potešil. Vstal a pretiahol sa.
Za noc naklepal plných štyridsať strán. A hoci to bolo o desať strán menej, ako si naplánoval, v tejto chvíli už vedel, že viac nenapíše, lebo unavená predstavivosť už prestala produkovať obrazy v patričnom tempe a ostrosť videnia zmizla. Vzal do rúk zopár posledných strán, rýchlo si ich prečítal a vzdychol. Boli nanič. Práca na novom románe potrvá o týždeň dlhšie.
Vstal a ako starý vojvodca, ktorý si prezerá bojisko, prebehol pohľadom po hladkej ploche stola, knihách, písacom stroji a ceruzkách, čo stáli v pohári. Znova zavrel oči a s tichou nenávisťou sa obrátil chrbtom k hŕbe ešte nepopísaných papierov s pozakladanými indigami, ktoré ho volali do ďalšej práce. Pomaly pristúpil k oknu a vytiahol roletu.
Nad ulicou a nad strechami mesta už žiarilo jarné slnečné ráno. Alex otvoril okno a spod privretých viečok chvíľu pozoroval pásiky cigaretového dymu, ako stúpajú do výšky a rozplývajú sa v jasnom rozochvenom vzduchu.
– Ó, Bože, – povedal potichu, – ó, Bože všemohúci. Kedy už bude tomu koniec?
Bola to čisto rečnícka otázka, lebo Joe vedel lepšie ako ktokoľvek iný, že po tejto knihe príde ďalšia a po nej ďalšie. No táto otázka sa netýkala iba knihy. Caroline akoby sa prepadla, nevedel, kedy ju uvidí. Takéto obdobia neboli v ich živote časté, ale keď sa Caroline chcela naozaj izolovať od ľudí, bola nedosiahnuteľná.
Na televíznej anténe, čo vyrastala zo strechy náprotivného domu, usadil sa malý sivý vrabec. Chvíľu sedel, krútil hlávkou, kýval chvostíkom a bezstarostne čvirikal, pozlátený slnečnými lúčmi, a potom odletel za svojimi vrabčími záležitosťami do tmavého tunela ulice.
Joe mimovoľne odprevadil vtáčika očami. Po celú uplynulú noc sa usiloval nemyslieť na Caroline, ale teraz bol priveľmi unavený a poddal sa. Hoci si to nechcel priznať ani sám pred sebou, veľmi sa mu za ňou cnelo.
Už dva týždne sedela Caroline zavretá v svojom malom bytíku na druhom konci mesta. Na jeho telefonáty Carolinina gazdiná pani Downbyová zakaždým odpovedala, že slečna Beaconová má prácu a, žiaľ, nemôže prísť k telefónu.
Hoci bol Joe svojím spôsobom presvedčený, že ho Caroline má rada, zároveň vedel, že najväčšou, najskutočnejšou vášňou toho neobyčajného dievčaťa sú malé hlinené tabuľky pokryté raným lineárnym písmom Kréťanov.
Caroline bola mladá, schopná archeologička, jedna z tých, o ktorých sa šediví profesori vyjadrujú ako o nádejných talentoch. Ale aké boli jej vlastné nádeje v súvislosti so sériou tajomstiev obklopujúcich námornú ríšu Kréťanov, ktorá kedysi siahala až po Malú Áziu a zahŕňala takmer všetky ostrovy Egejského mora? Naozaj chcela rozlúštiť ich písmo, ktoré doteraz ešte nikto nerozlúštil, a vtrhnúť na predpolie histórie tohto národa, ktorý vytvoril takú bohatú civilizáciu, zanechal po sebe paláce, vázy, maľby a tisíce najrozmanitejších predmetov a zároveň zostal taký neznámy, že sa dalo iba hádať, aký bol jeho pôvod, priebeh dejín a zánik?
Za posledné dva týždne počul jej hlas iba raz. Zavolala neskoro večer pred niekoľkými dňami.
– Ahoj, Joe! Je trocha poškodený a mám s ním veľa starostí, ale asi sa všetko dobre skončí. Je jednoducho úžasný, ak sa nemýlim. A asi sa nemýlim.
– Kto je úžasný?
– Môj papyrus. Zavolám ti, keď budem hotová, a všetko sa dozvieš. Chvíľami mám dojem, že to nie je práca pre mňa, ale pre teba. Hŕba vecí je celkom nezrozumiteľná.
– Nemôžeš hovoriť jasnejšie?
– Ešte nie. Je to úžasný príbeh, Joe! O niekoľko dní ti všetko poviem. Dobrú noc, môj najmilší autor. Včera večer som bola taká vzrušená, že na upokojenie som skúsila prečítať jednu z tvojich knižiek. Neviem ti povedať, ktorú, lebo som hneď zaspala. Dúfam, že ostatní tvoji čitatelia čítajú jedným dychom až do rána. Dobrú noc!
Zasmiala sa a zložila slúchadlo, Joe ani nestihol odpovedať. Odvtedy uplynul už takmer týždeň. Alexovi sa cnelo, a aby si skrátil čas, ktorý ubiehal priveľmi pomaly, za ten týždeň napísal polovicu detektívneho románu. Napokon aj vydavateľ ho súril, lebo sa blížilo leto, čas dovoleniek a prázdnin, obdobie, keď ženy mužom, muži ženám, rodičia deťom a deti rodičom kupujú detektívky do vlaku. A tak písal, takmer nevychádzajúc z domu.
Klopkanie na dvere bolo také tiché, že Joe opretý o podobločnicu okna, cez ktoré vnikal do izby ruch už celkom zobudenej ulice, ho nepočul. Dvere sa nehlučne otvorili. Na prahu zastal Higgins, celkom nehybný, pokojný, vyholený a vážny ako kňaz. Ešte aj v úklone hlavy, ktorým pozdravil svojho chlebodarcu, bolo čosi mníšske.
– Dobrý deň, pane. Máme dnes veľmi pekné počasie, ako ste si iste sám ráčili všimnúť.
Joe sa prudko obrátil. Až v tej chvíli si uvedomil, že takmer zaspal s otvorenými očami.
– Dobrý deň, Higgins. Áno, počasie máme naozaj krásne.
– Je presne sedem, prosím. Raňajky čakajú v jedálni. Vajcia, šunka, káva, hrianky, ako ste si želali, pane.
– Ach, to je skvelé, – zamrmlal Joe bez nadšenia. Vôbec necítil hlad, iba únavu. Stál teraz obrátený chrbtom k oknu a cítil na krku teplý, ospanlivý dotyk slnka. – Blíži sa leto. Treba pomýšľať na odchod z Londýna, pravda?
– Isteže, pane. Hrianky sú horúce, a hoci som ich prikryl…
– Len čo si vybavím isté… hm… záležitosti, dáme si navzájom zopár týždňov dovolenky. Obom sa nám zíde.
– Veľmi pekne vám ďakujem, pane. – Higgins nikdy neodpovedal úsmevom na úsmev a Joe mal chvíľami nejasný dojem, že tá jeho vážnosť vôbec nepramení z prehnanej úcty, ale z nechuti správať sa dôverne ku chlebodarcovi, od ktorého sa takto oddeľoval bariérou nepreniknuteľnej neosobnosti. – Práve som si predplatil zájazd do cudziny, pane, s tým, že termín udám vo vhodnom čase. Ale aby som sa vrátil k tým hriankam, ak vám ich smiem pripomenúť…
– Do cudziny? Do ktorej krajiny?
– Do Grécka, pane. Je to veľmi pekný a lacný zájazd, prosím, a organizuje ho Cookova cestovná kancelária.
– A prečo práve do Grécka?
Higgins si odkašlal.
– Slečna Beaconová, keď tu bola naposledy na návšteve, musela čakať takmer hodinu, lebo ste ráčili byť mimo mesta a auto bolo pokazené. Pamätáte sa, pane, pravda?
– Áno. Veľmi ma to mrzelo.
– Tak je, prosím. A slečna Beaconová bola taká láskavá, že mi trocha rozprávala o svojej práci. Hovorila o Grécku, prosím, a hovorila tak krásne, že som sa rozhodol vybrať sa ta a všetko si to prezrieť, ak okolnosti budú priaznivé, totiž, ak mi to čas dovolí, prosím.
– Hm… – Joe sa usmial. – Vidím, že som obklopený milovníkmi klasiky. Nedôveroval by som veľmi slečne Beaconovej v týchto veciach, lebo je vedkyňa, a ako je známe, skutoční vedci pokladajú svoj odbor za jedinú pozoruhodnosť. Ale Grécko je naozaj veľmi pekná krajina, a ak bude počasie dobré, a v tomto ročnom období je tam počasie vždy dobré, myslím, že po niekoľkých týždňoch sa stretneme znovu plní síl potrebných na to, aby sme vydržali prekrásnu anglickú jeseň, nech ju čert vezme.
– Áno, pane. Noviny máte v jedálni pri tanieri. A pokiaľ ide o tie hrianky, myslím…
– Ďakujem vám. Hneď prídem.
Alex pristúpil k stolu, vzal popísané papiere a začal ich rýchlo ukladať podľa číslovania strán. Aj to bol zvyk: nechávať po sebe dokonalý poriadok, aby neskôr nemusel po sebe upratovať, ale rovno si sadnúť a písať ďalej.
– A ešte niečo, pane…
Joe sa obzrel. Higgins ešte stál vo dverách.
– Áno? Už idem. Hrianky nemusia byť až také horúce.
– Chcel som len dodať, že pred pol hodinou volala slečna Beaconová a…
Joe sa prudko vzpriamil.
– Čože? A to sa dozvedám až teraz?
– Lebo slečna Beaconová mi zakázala vyrušovať vás pri práci, pane. Povedala, aby som vás upovedomil o jej telefonáte až vtedy, keď prestanete pracovať, a…
– Pracovať, panebože! – Alex hodil rukou. – Čo ešte povedala slečna Beaconová?
– Aby ste jej zatelefonovali, pane, keď si nájdete chvíľku času, a…
Nedopovedal, lebo Joe bez slova vyšiel popri ňom a zamieril po chodbe do haly, kde na starej ťažkej komode stál telefón.
Prstom začierneným od pásky písacieho stroja, ktorú po polnoci vymieňal, rýchlo vykrútil číslo. Chvíľu čakal, počúval vzdialené pípanie signálu a netrpezlivo bubnoval prstami po drapľavom povlaku komody.
– Prosím, tu Caroline Beaconová…
Carolinin hlas bol svieži a zvučný. Alex závistlivo myslel na nočné hodiny, ktoré strávila vo svojej pohodlnej posteli, kým on krvopotne opisoval okolnosti jednej z nezmyselných, takmer dokonalých, ním objasnených vrážd.
– To som ja, moje múdre dievčatko. Higgins mi oznámil, že si sa na mňa pýtala. Nemohol som tomu uveriť, a preto volám.
– Áno. Telefonovala som. Som hotová! Voľná ako vták! Už si raňajkoval?
– Nie. Higgins bol taký neopatrný, že mi privčas povedal o tvojom telefonáte.
V slúchadle sa ozval svieži, pokojný, takmer detský smiech.
– Teda ak Higgins dovolí a ty máš chuť, naraňajkujeme sa spolu?
– Výborne! A tvoj papyrus?
– Dolúštila som ho pred pol hodinou. Potom som vstala od stola, šla k telefónu a zavolala som ti.
– Pracovala si v noci?
– Nevstala som od stola celých dvadsaťštyri hodín! Ale som hotová. Je to naozaj vzrušujúci príbeh, Joe!
– Viem si to predstaviť, – zamrmlal Alex, v ktorého mysli zaberali sympatie k archeológii miesto nepriamo úmerné k túžbe po slečne Beaconovej. – Teda kto koho pozýva na raňajky, ty mňa, alebo ja teba?
– Ja teba. Môžeš prísť o polhodinku? Som už okúpaná, preoblečená a vyzerám znova ako žena. Okrem toho umieram od hladu.
– Som u teba o pol minúty!
S týmto nesplniteľným sľubom hodil slúchadlo na vidlicu a takmer sa rozbehol do kúpeľne, šúchajúc si zarastenú bradu.
– Idem k slečne Beaconovej! – zavolal cez odchýlené dvere. – Raňajkovať budem u nej!
– Áno prosím…
A zdalo sa mu, že po tej odpovedi počul vzdych. Higgins bol jedinečným majstrom v príprave smažených vajec a hrianok. A koľké raňajky sa už za dva roky ich známosti vracali nedotknuté do kuchyne!
(2)
„NEUMREL TAM NIK, NIK SA NEZRODIL…“

Keď zacengal, Caroline mu hneď otvorila. Nedávno si odstrihla svoj plavý „konský chvost“ a v priliehavých čiernych nohaviciach a bielej plátennej blúzke vyzerala ako štíhly opálený chlapec.
– Ahoj, chlapče, – Joe jej prešiel prstami po krátkej ofine, potom ju chytil za plecia, obrátil k sebe a pozorne sa jej prizrel. Ešte aj oči mala jasné a žiarivé, akoby práve vstala z postele po dlhom pokojnom spánku.
– Vyzeráš, akoby si už roky nič nerobila! – Pobozkal ju a rozosmial sa. – Ó, Bože všemohúci, čo bude s vedou, ak všetci vedci budú vyzerať ako ty?!
– Nechápem, čo tým chceš povedať, – povedala Caroline vážne, ale vzápätí sa zasmiala. – Joe, prosím ťa, prestaň sa na chvíľu zapodievať hlúposťami a vypočuj ma! Musíš, bezpodmienečne si musíš vypočuť celý ten príbeh. Na nič iné nemôžem myslieť… – Vytrhla sa mu z objatia a ostala stáť uprostred izby, podopierajúc si rukami štíhle chlapčenské boky. – Môžeš mi veriť alebo nie, ale ak sa potvrdí, že to, čo si myslím o svojom papyruse, je pravda, tak slečna Caroline Beaconová pripíše niekoľko krátkych, nie celkom bezvýznamných riadkov k histórii našej civilizácie.
Alex s pochopením pokýval hlavou.
– Už kolega Shakespeare napísal, že človek musí sám seba chváliť, lebo ostatní to za neho nikdy neurobia rovnako presvedčivo. Ale poznal som ťa doteraz ako veľmi skromné dievča a…
– Lebo aj som skromná! – povedala Caroline dôrazne. – Som veľmi skromná a veľmi hladná. Slečna Beaconová vás prosí k stolu!
Zľahka sa uklonila a rukou pôvabne opísala široký pohyb, takmer sa dotýkajúc prstami dlážky, ako dvoran klaňajúci sa s klobúkom v ruke. Potom zmizla v dverách kuchynky. Alex chvíľu nehybne stál a s úsmevom pozeral na dvere, ktoré sa za ňou zavreli. Pomalým krokom vošiel do jedálne, sadol si k prestretému stolu a zavrel oči. Bolo veľmi teplo a ticho. Kdesi blízko hralo rádio.
Vrzli dvere. Carolina vošla s podnosom v rukách. Stáli na ňom dve šálky, z ktorých sa husto parilo.
– Urobila som tuhú, veľmi tuhú kávu, – povedala a položila podnos na stôl, – hoci viem, že máš ráno radšej čaj. Ale chcela som, aby si ma pozorne vypočul, a človek nemusí byť nevyhnutne Joeom Alexom, aby uhádol, že muž, ktorý pracoval celú noc, ihneď začne driemať, ak ho na minútu necháš samého. Keď si vypočuješ, čo sa ti chystám povedať, sám uznáš, že je to naozaj úžasná vec.
Jeo sklonil hlavu, potlačil zívnutie a znova mimovoľne zažmúril oči. Potom ich s námahou otvoril a usmial sa.
– Bude to iste jedno z najzaujímavejších rán v mojom živote.
– Len sa posmievaj, beztrestne posmievaj mladej bezbrannej britskej vedkyni, ktorá ťa o chvíľu nachová ako matka dieťa. Obsah môjho papyrusu možno bude sto ráz zaujímavejší ako obsah piatich policajných márnic napchatých až po strechy tvojimi podradnými nebožtíkmi, a to už ani nehovorím o nasprostastých, netrpezlivých dedičoch, ktorých neskoršie s nadľudskou námahou demaskuješ, hoci súdiac podľa toho, čo píšu v novinách, nevyžaduje si to až také veľké vypätie, lebo ľudia sa zvyčajne vraždia z veľmi jednoduchých dôvodov a stačí troška porozmýšľať, aby…
– Rozumiem, – pokýval Joe hlavou. – Chceš povedať, že som idiot a za tú trošku popularity, ktorou ma obdarúva naša britská verejnosť, vďačím iba tomu, že vrahovia, ktorých náš neoceniteľný Parker chytá za mojej skromnej pomoci, sú ešte hlúpejší ako ja, je to tak?
– Nie! Chcela som ti len vysvetliť, že dobrý archeológ musí byť aj dobrým detektívom. Pravda, archeológ musí byť nielen detektívom.
– Ale aj kuchárom, – kývol Joe pochvalne hlavou. – Vidím kávu. A čo ešte dostanem ako náhradu za to, že počúvam slečnu Beaconovú chváliť kvality slečny Beaconovej?
– Všetko, čo chceš, a to hneď o sekundu. Ale nechaj ma dohovoriť.
– Nechám.
Alex vstal, pristúpil k nej, zdvihol ju do výšky, jemne ju pohojdal ako veľkú, ľahkú bábiku, opatrne ju pobozkal a postavil na dlážku. – Tuším je to naozaj čosi zaujímavé. Ešte nikdy som ťa nevidel v takejto nálade.
– Lebo som ešte nikdy… Ale počkaj, najprv raňajky. Moja mama vždy hovorí, že hladný chlap je zviera, ktoré uspokojí iba plný tanier.
– Odovzdaj svojej mame výraz mojej najhlbšej úcty.
Keď zjedli raňajky a usadili sa v malom svetlom salóniku, ktorý bol zároveň spálňou aj príležitostnou pracovňou, Caroline zdvihla kus bielej gázy prikrývajúcej predmet, ktorý ležal na písacom stole. V prvej chvíli si Alex pomyslel, že je to podlhovastý obraz malého formátu, ale keď sa Caroline k nemu sklonila a strčila mu predmet priamo pred oči, videl, že je to kus akéhosi tvrdého očernetého papiera, vložený medzi dve sklá, ktoré boli po obvode spojené pružnou nalakovanou páskou.
– Dobre si to prezri, Joe. Ale opatrne, prosím ťa!
Alex si bez slova obzeral papier. Bol pokrytý rovným, pevným gréckym písmom, miestami celkom nečitateľným. Dolu bolo vidieť kresbu. Predstavovala stojacu ženu v akomsi dlhom šate, ktorý jej zakrýval nohy. Ruky mala naširoko roztiahnuté a v zovretých dlaniach držala čosi, čo pripomínalo hady. Hlavu jej zdobila trojposchodová, výrazne nakreslená tiara, na ktorej sedel vták so zloženými krídlami.
Kresba sa zachovala oveľa lepšie ako text pravdepodobne preto, lebo za tisícročia, keď papyrus ležal v zemi, bola uprostred zvitku, ďaleko od jeho povrchu.
Joe sa sklonil a prečítal nápis pri nohách ženy: Atana Potnia Vetry Holuby Labyrint.
Zdvihol hlavu.
– Neviem veľmi dobre grécky, ale zdá sa mi, že to nie je klasická gréčtina.
Caroline pozrela naňho očami široko roztvorenými od údivu.
– Joe, preboha, odkiaľ ty to môžeš vedieť?
– Neviem. Iba si domýšľam, že Atana je pôvodná podoba mena Athéné. Chyba to asi nebude. Človek s takým pekným písmom predsa musel vedieť, ako sa píše také známe meno, nie?
– Áno. Výborne! Ďalšie závery?
– Nežiadaj priveľa od skromného autora kriminálnych románov. Slovo Potnia, ako sa mi zdá, používal Homér, keď hovoril o bohyniach. Dá sa preložiť ako vládkyňa, nie? – Znova si prezrel papyrus. – V tom prípade by nápis pod kresbou znel: Atana, vládkyňa Vetrov, Holubov a Labyrintu.
Zdvihol hlavu. Na tvári sa mu zjavil široký úsmev.
– Teda preto si toľko času presedela nad týmto papyrusom!… – povedal s tichým zadosťučinením. – Prirodzene! Vládkyňa Labyrintu, hlavná bohyňa Kréťanov!
Caroline vzala papyrus do ruky. Chvíľu sa dívala na Alexa, ani mihnutím oka neprezradila svoje pocity. Odrazu sa zasmiala.
– Prečo si mi o tom nikdy nehovoril?
– O čom?
– Že sa zaujímaš o tieto veci.
– Nezaujímam sa o tieto veci, ak máš na mysli egejskú civilizáciu. Nezáleží mi na Kréťanoch a bol by som najšťastnejší, keby si sa konečne stala mojou ženou a venovala sa napríklad domácnosti. Ale ak to nemáš v úmysle, prečítaj mi ten papyrus a potom ťa budem musieť poprosiť ešte o jednu šálku kávy.
– Dostaneš celú plantáž kávy, Joe, ale najprv si vypočuj, čo ti chcem povedať. – Zaváhala a po chvíli rozmýšľania dodala:
– Tušila som, že sa mi na niečo zídeš. Toto tu, – dotkla sa rukou papyrusu, – je prakticky nemožné, a predsa o pravosti tohto dokumentu nemôže byť ani najmenšej pochybnosti. Nie si odborníkom v tejto oblasti, ale keď ti poviem, o čo ide, budeš sa asi čudovať tak ako ja. Tento papyrus má asi dvetisíctristo rokov a našli ho vlani v Egypte, v ruinách gréckej prímorskej osady na rozhraní nílskej delty a púšte. Bolo to suché miesto, ale nie až také suché, aké by malo byť. Pokladám za úplný zázrak, že sa papyrus zachoval, čo i len čiastočne. Dopravili ho do Anglicka spolu s veľkým množstvom iných zvitkov a neskôr, celkom náhodne, jeden z mladých paleontológov, môj známy z čias štúdií, začal práve ním, keď sa pustil do príprav zbierky na lúštenie. Ako vidíš, nápis je na niekoľkých miestach celkom zotretý a musela som použiť röntgenové lúče, aby som objavila stopy kalamosu, trstiny, ktorou ho popísali. Ale podrobnosti ti poviem neskôr. Najprv ti chcem prečítať text. Tu je môj anglický preklad, možno nedokonalý, ale verný. Počúvaj:
… Neumrel tam nik, nik sa nenarodil.
Nijaký smrteľník sa neodvážil
motykou dotknúť svätej zeme Keros,
aby si vypestoval zeleň rastlín
či aby našiel užitočné rudy.
Kto zvedavo či plný chamtivosti
ryje sa v bielych skalách ako diviak,
Vládkyni Labyrintu ruší pokoj,
v priepasti zhynie s ním jeho meno.
Na chvíľu sa odmlčala. Joe bez slova kývol hlavou, aby čítala ďalej.
– Tu sa končí básnický text, – povedala Caroline. – Ďalej je tou istou rukou dopísané:
„Tieto staré slová o Matke som prepísal z hliny ja, námorník Perimos, ktorý som strávil svoj život na mori a videl som Keros raz, keď som sa plavil do Byzancie s nákladom pšenice a džbánov. Zazrel som ostrov, ale nezamieril som k nemu so svojou loďou. Keď nadišla noc, oboplával som ho dookola, pozdravujúc horu. Stál som za kormidlom a moji ľudia pospali. Hviezda moreplavcov bola predo mnou, za mnou a opäť predo mnou, keď som obetoval Bohyni, lejúc moru víno a sypúc do vĺn pšenicu. Nezobudil som nikoho zo svojich ľudí a nik nevidel, čo robím, kým sa loď neobrátila provou k hviezde. Nezobudil som nikoho z nich preto, aby niektorý, keď znova uzrie Keros, nezmyslel si tam pristáť a porušiť pokoj Vládkyne Labyrintu. Naposledy tam bol môj pradedo a pred ním jeho otec a jeho otec a pred nimi iní z môjho rodu. Môj pradedo umrel a nemal syna. Od tých čias Bohyňa už nemá kňaza. Moja matka, dcéra jeho dcéry, vedela o nej a od nej pochádzajú slová o Bohyni. Nemám bratov ani synov, aby som im to povedal. Môj čas sa kráti. Čo som tu napísal, napísal som, aby Vládkyňa, keď zostúpim do priepasti, vedela, že som jej priniesol obeť. Tento zvitok, zapečatený mojou pečaťou, uložia do môjho hrobu a poviem, aby mi ho dali do pravej ruky, a takto ho odovzdám Vládkyni, keď ju v priepasti uzriem. A nebude už živého tvora, ktorý by vedel, že Bohyňa je tam v Labyrinte. A keď budú iní tade plávať, minú, ako vždy míňajú, ten ostrov bez prístavu, kde sa nič nerodí. A i keby niekoho vyhodilo na neprístupné skaliská a vyšiel by na breh živý, nenájde ju, a keby ju skúsil hľadať, spadne do priepasti a s ním i jeho meno. Zaspala Potnia, ako zaspávajú ľudia, a zobudí sa na svoju chválu, keď nadíde čas.“

Caroline zmĺkla a veľmi opatrne položila papyrus na stôl.
– Dolu je tá kresba a nápis, ktorý si si už prečítal, – doložila ticho. Vstala zo stoličky, šla k oknu a chvíľu tam stála so zavretými očami a čelom sa opierala o sklo. Odrazu sa obrátila: – Ak ohceš vedieť, aký to má význam, maj na zreteli, že Kréťania vybudovali svoju námornú ríšu pred šiestimi tisícročiami. Tá ríša trvala veľmi dlho a definitívne zanikla pred tritisícpäťsto rokmi. Zaniklo všetko: mestá, organizácia štátu, bohovia, jazyk, zachovali sa iba nepatrné stopy v legendách Grékov, ktorí tú ríšu zničili. A práve v čase, keď grécky svet pomaly zaniká, v jednej z osád ďaleko od gréckej pevniny jeden z potomkov kolonistov pred smrťou píše, že jeho pradedo bol kňazom Vládkyne Labyrintu, ktorej kult zanikol najmenej tisíc rokov pred jeho narodením. Náš papyrus presne opisuje, Atanu, Potniu, Vládkyňu Holubov, Vetrov a Labyrintu, hlavné božstvo Kréťanov. Ba čo viac, vysvetľuje, že príbytok tej bohyne je na neprístupnom mieste, vôbec nie na Kréte, ale na malom neobývanom ostrove, a je tak dobre ukrytý, že sa nikomu nepodarí nájsť ho. To znamená, že sídlo, ktoré sa po celé tisícročie uchovalo pred Grékmi, prečesávajúcimi všetky ostrovy a ostrovčeky v tej časti Stredozemného mora, môže existovať naďalej!
Alex nedôverčivo pokrútil hlavou.
– A to nie je všetko! – Caroline mu rýchlo zakryla dlaňou ústa. – Ešte tisíc rokov po zániku krétskej ríše Grék Thukydidés napísal: Prvý, ako počúvame, mal loďstvo Mínós. Ovládal prevažnú čast mora, ktoré dnes nazývame Helénskym, vládol aj nad Kykladami… To, ako počúvame, znamená, že v ústnom podaní Grékov sa zachovali stopy vojny s Krétou a meno Mínós pretrvalo tak dlho pravdepodobne preto, lebo ide o vládcu, ktorý naozaj vládol. Bol nepriateľom gréckych plemien, ktoré prišli z vnútrozemia pevniny, usadili sa na pobreží a dostali sa pod jeho jarmo. Spod tohto jarma sa napokon vymanili tak účinne, že zničili celú obrovskú ríšu svojho podmaniteľa, a cesta cez more, ktorá ich priviedla ku kolonizácii ostrovov a pobrežia Malej Ázie, bola pred nimi otvorená. Ale odbočujem od témy. Legiend o vojne s Krétou je niekoľko a všetky majú veľký historický význam. Prvá – o labyrinte, ktorý postavil Daidalos pre kráľa Mínóa, lebo ten tam chcel ukryť syna svojej manželky Minotaura, poločloveka, polobýka. Z vykopávok vieme, že býka uctievali na Kréte. Možno mu prinášali krvavé obete z gréckych zajatcov alebo rukojemníkov a odtiaľ vzniklo podanie, že požieral ľudí. Ďalšia legenda o Grékovi Théseovi a krétskej princeznej Ariadne sa už týka pravdepodobne útoku Grékov na Krétu. Théseus príde na ostrov, získa si lásku Ariadny, vstúpi do Labyrintu, zabije Minotaura a vezme si princeznú za ženu. Je veľmi pravdepodobné, že Théseus bol vodcom gréckej výpravy, ktorá zničila Mínóovo hlavné mesto a povalila sochu nenávideného býka. Ariadna mohla byť v skutočnosti krétskou kráľovnou, ktorú si dobyvateľ vzal za ženu, aby si silnejšie pripútal podrobený národ, ktorý bol kultúrne na oveľa vyššej úrovni ako dobyvatelia. Odvtedy začína na ostrove vládnuť gréčtina. Z Ventrisových geniálnych výskumov vieme, že krétske lineárne písmo B treba čítať po grécky, hoci je veľmi podobné staršiemu lineárnemu písmu A, ktoré doteraz nevieme rozlúštiť a ktoré slúžilo Kréťanom používajúcim celkom inú reč. No Gréci ešte neboli schopní prevziať všetky poklady krétskej kultúry. Alebo azda nová invázia neskorších gréckych plemien, oveľa primitívnejších, zničila aj tento nový grécko-krétsky štát? V každom prípade toto písmo zaniká a dvesto rokov po dobytí Kréty sú Gréci ešte analfabeti, ktorí až po dlhom čase prijímajú inú abecedu – fénickú, aby utvorili to, čo dnes nazývame gréckou abecedou… Z vykopávok na území krétskej civilizácie vieme, že ako hlavné božstvo tam uctievali Vládkyňu Labyrintu, ktorá bola zároveň Vládkyňou Vetrov a Vládkyňou Holubov, známou aj pod menom Atana. Neskoršia Aténa je azda predgréckym božstvom a Gréci ju zdedili. Lenže Gréci nikdy neuctievali Vládkyňu Labyrintu, hoci poznali bohyňu podsvetia Persefonu a Hádes je miesto, kde sa dá takmer tak ťažko dostať ako do Labyrintu.
– Ale náš námorník Perimos… – zamrmlal Alex.
– Práve! Náš námorník Perimos nazýva svoju bohyňu menami, ktoré už jednoducho nemohol poznať, lebo už pred tisíc rokmi upadli do zabudnutia, a i keby náhodou jedno z nich poznal, dať dohromady toľko mien pre Vládkyňu Labyrintu by od neho vyžadovalo, aby poznal moderné archeologické výskumy a vykopávky, ktoré sme uskutočnili až v dvadsiatom storočí! Vo chvíli, keď písal na tento papyrus, krétske mestá ležali už tisíc rokov v zrúcaninách!
– Chceš povedať, že ak poznal tie mená, ktoré nemohol poznať, je to najlepší dôkaz toho, že povesť o ostrovčeku Keros je pravdivá a naozaj sa musela tisíc rokov tradovať v jeho rodine z pokolenia na pokolenie?
– Áno, to pokladám za závažný a nezvratný vedecký dôkaz, – povedala Caroline rozhodne, – lebo tento človek nemal vôbec možnosť dozvedieť sa mená bohyne inak. Vidíš tú kresbu ženy, ktorá drží v roztiahnutých rukách dva hady? Na celom území krétskej civilizácie bola uctievaná bohyňa, ktorú zobrazovali podobne. Perimos mohol niekde natrafiť na takúto sošku, ale nemohol vedieť, koho predstavuje, keby nebol mal zdedené informácie.
Alex zdvihol obočie.
– Moment. Nech tá slávna soška predstavovala kohokoľvek, labyrint bol predsa na Kréte, a nie na akomsi malom ostrovčeku, je tak?
– Je, a čo vieme o Kréte a Kréťanoch? Vykopali sme ich mestá, poznáme ich maľby, keramiku, vieme, ako sa obliekali, ako stavali, ba môžeme si domýšľať, čo jedli a ako sa zabávali. Ale o dejinách Kréty nevieme vôbec nič, lebo nevieme rozlúštiť lineárne písmo A, ktorým ten národ písal. Až doteraz je pre nás úplnou záhadou.
– Ale i keby vysvitlo, že ten Perimos napísal pravdu, a keby ste našli Keros a v ňom ukryté sídlo Vládkyne Labyrintu, je možné, že to bude iba jedno z okrajových kultových stredísk, ktoré sa udržalo vďaka vzdialenosti od ľudských sídlisk, dobytých a podmanených Grékmi. Ostrovček, pri ktorom nemohla pristáť loď a ktorý už z diaľky vyzeral neobývaný a bez vody, lebo podľa toho, čo píše ten človek, tam nebolo nijakého rastlinstva, nemohol predsa nikoho prilákať. Podobných svätýň mohlo vzniknúť veľa. Pravda, papyrus je zaujímavý. Ale zato ešte nevidím dôvod, prečo by sa mal pokladať za taký výnimočne závažný dokument.
– A ja vidím, – odpovedala Caroline pokojne. – Ak Keros už dávno nevydrancovali a ak tam vôbec bola svätyňa Vládkyne Labyrintu a ak sa tomu rodu kňazov darilo tisíce rokov tajne navštevovať to miesto, aby tam prinášali obetné dary, môžeme na ostrove urobiť celkom prevratné objavy. Dá sa predpokladať, že rod, ktorý prinášal obete po celé tisícročie, zanechal tam písomné stopy svojho pobytu. Obyčaj podpisovať dary obetované bohom bola v Grécku bežná. Napokon Perimos, ktorý sám nebol nikdy na Kerose, vedel nakresliť Vládkyňu Labyrintu tak, ako ju predstavovali Kréťania. Existuje možnosť, že sa v tomto rode tradovala znalosť písma a význam symbolov bohyne. V situácii, keď ľudia oddávna používajúci grécky jazyk navštevujú sídlo bohyne obklopenej predgréckymi symbolmi a písmom, môže sa nájsť dvojjazyčný text na nejakej tabuľke, soške, na stene, kdekoľvek. A to by bol práve ten slovník, za ktorý sa v duchu modlí celá krétska archeológia. Rozumieš mi?
– Rozumiem, – povedal Joe. – To všetko je celkom možné, hoci vyhliadky, ak berieme do úvahy tisíce rokov, čo uplynuli, sú mizivé. Ale aj keby ste neobjavili nijaký dvojjazyčný text, nález skrytého sídla Vládkyne Labyrintu podľa pokynov obsiahnutých v dokumente spred dvetisíctristo rokov by bol svetovou senzáciou.
– Kašlem na svetové senzácie! – Caroline stiahla obočie. – Dôležité je iba jedno: čo tým získa veda. Počúvaj ma dobre, Joe. To, čo ti teraz poviem, bude možno znieť celkom fantasticky. Ide o ten slávny labyrint, čo postavil Daidalos. Keď svet obleteli správy o objavoch Evansa, ktorý prvý odhalil súčasníkom zvyšky krétskej civilizácie a neskôr dokázal, že Knóssos na Kréte bol hlavným mestom krétskej ríše, pokladalo sa za samozrejmé, že kráľovský palác, ktorý Evans vykopal, so stovkami chodieb, komnát, dvorán a nádvorí je ten slávny labyrint, v ktorom musel každý návštevník zablúdiť. Ale to ešte vôbec neznamená, že je to naozaj tak.
– Chceš povedať, že palác v Knósse nie je tým mýtickým labyrintom?
– Áno.
– Ale prečo?
– Začala som o tom pochybovať už pred niekoľkými rokmi, keď som si prečítala prvé rozlúštené tabuľky s lineárnym písmom B, kde Kréťania nazývajú svoju bohyňu Vládkyňou Labyrintu.
Zrazu sa odmlčala, potom pozrela na Alexa a zasmiala sa.
– No? – povedala. – Prosím slávneho detektíva, aby vyslovil svoj názor!
Joe prikývol.
– Chceš povedať, že ak sami o nej písali ako o Vládkyni Labyrintu, muselo ísť o naozajstný labyrint, a nie o kráľovský palác, ktorý bol vlastne iba komplexom obytných budov, zbrojnice a skladíšť. Cudzí ho mohli nazývať labyrintom, ale ťažko predpokladať, že by takto mohli o ňom hovoriť obyvatelia mesta či paláca, lebo pre nich nikdy nebol nijakou záhadou. Nenazvali by svoju bohyňu Vládkyňou Labyrintu len preto, že kráľovský palác mal veľa komnát a chodieb. O to ti ide?
– Prirodzene! Závery sú nasledovné: ani v Knósse ani nikde inde na území krétskej civilizácie sa nenašlo nič, čo by pripomínalo labyrint, ktorý sa traduje v gréckych povestiach a legendách. Je jasné, že labyrint vôbec nemusel byť na Kréte. Kréta bola námornou ríšou a vládla nad celou východnou časťou Stredozemného mora. Bez najmenších obáv si mohli Kréťania vybrať za stredisko kultu ktorýkoľvek ostrov či ostrovček v okruhu stoviek míľ od svojej vlasti a mať úplnú istotu, že nikto sa neodváži vylúpiť ich svätyňu. A ak k tomu pridáme ťažkosti, ktoré opisuje Perimos, zdá sa to viac než pravdepodobné. Mohol by si sa opýtať, či by veľký a bohatý národ chcel mať hlavné sídlo svojho božstva v takej veľkej vzdialenosti od svojich sídlisk. No v tej časti sveta to vôbec nie je také zriedkavé. Vezmime si Grékov: hoci Atény a Sparta boli dlho najmocnejšími štátmi v Grécku, niektoré veľké kultové strediská Grékov sú umiestnené v dosť veľkej vzdialenosti od týchto dvoch miest a mnohé z nich sú na odľahlých neobývaných miestach alebo na ostrovoch. Ba mohlo by sa zdať, že je to posvätná obyčaj, akoby Gréci chceli, aby ich božstvá žili v pokoji ďaleko od ruchu obchodných stredísk, vojen a zmätkov… – Na chvíľu sa odmlčala. – Preto existuje možnosť, hoci je to len veľmi, veľmi, veľmi malá možnosť, že tento napoly zničený fragment papyrusu vykopaný z hrobu nám ukáže, kde je jedno z najslávnejších miest staroveku: labyrint kráľa Mínóa…
Chvíľu mlčali, napokon sa Alex zasmial. Už sa mu nechcelo spať.
– No dobre, – povedal už vážnejšie. – Chcel by som sa ťa opýtať ešte na jedno: kde je Keros?
Caroline rozhodila rukami.
– Päť minút po rozlúštení papyrusu som ho začala hľadať vo všemožných atlasoch a antických slovníkoch. Mám tu veľký atlas staroveku, mám lexikón, v ktorom sú všetky názvy miest, riek, hôr, ostrovov, zálivov, miest a mestečiek, ktoré sa kedykoľvek vyskytli v akomkoľvek antickom dokumente…
– A čo?
– Nič… – Caroline znova rozhodila rukami. – Nikde nijaký Keros.
– Už si s niekým konzultovala?
– Nie. Mojou povinnosťou je najprv oboznámiť s celou vecou profesora Leeho.
Alex vstal.
– Poďme, – povedal a pobral sa k dverám.
– Kam? – Aj Caroline vstala a dívala sa naňho nechápavými očami.
– Ako to kam? – zastal s rukou na kľučke a na tvári sa mu zjavil napoly vážny, napoly pobavený výraz. – Hľadať ostrov Keros, prirodzene!
Začudovaná šla bez slova za ním.
(3)
„A TEN NÁZOV JE: KEROS“

Až keď sa auto pohlo a ocitli sa v prúde vozidiel uháňajúcich po Edgware Road, prerušila Caroline mlčanie.
– Počuj, Joe. Hoci sa chvíľami správaš, akoby som bola malé dieťa, ubezpečujem ťa, že som už dávno plnoletá a…
– A chceš vedieť, kam ideme, čo? – Pozrel na ňu so širokým úsmevom a znova uprel pohľad pred seba. – Čo myslíš, kde v Londýne sa môže človek dozvedieť polohu nejakého ostrova?
– Kde?… Nechápem… – Caroline sa mu dotkla pleca. – Joe, prestaň žartovať, lebo prisahám, že ti zakryjem rukami oči a vrazíme do prvého stĺpa!
– Ó nie! To neurobíš, lebo snívaš o ostrove Keros a o tej polonahej nemravnici tancujúcej s hadmi v rukách! Ak nevieš, kde treba hľadať stratené ostrovy, odpoviem ti: v Britskej admiralite!
– V Admiralite?… Človeče! Poznám zopár námorných dôstojníkov a stavím sa, že ani jeden z pracovníkov Admirality nielenže nemôže vedieť, kde je Keros, ale nikdy ani nepočul o dávnych Kréťanoch!
– O to by som sa nestavil, ale môžem sa staviť, že viceadmirál Holinshead nám povie všetko, čo chceme vedieť o tvojom ostrovčeku… – Odmlčal sa a potom s úsmevom dodal: – Pravda, ak vôbec existuje.
– A ktože je ten viceadmirál Holinshead?
– Je to veľký milovník detektívnej literatúry a ctiteľ Joea Alexa, – odpovedal Alex skromne. – Sám mi to povedal.
– Ale… – Caroline nedopovedala. Nezdalo sa jej pravdepodobné, že by britský admirál, nech by to bol ktokoľvek, mohol vedieť o ostrove Keros viac, ako uvádzali atlasy a náučné slovníky, v ktorých sú zhromaždené všetky vedomosti o antickom svete. Vzdychla. Padla na ňu únava z nepretržitej práce, z nevyspatia a čerstvého vzduchu. Až teraz si uvedomila, že už dva týždne nevystrčila nos z domu.
Joe zručne manévroval v rannej dopravnej špičke a zároveň si usporadúval to, čo vedel o ostrove Keros a čo chcel povedať Holinsheadovi. Viceadmirál bol naozaj vášnivým ctiteľom kriminálnej literatúry. Alex sa s ním zoznámil na večierku u istého spoločného priateľa. Pri rozlúčke Holinshead vyslovil posvätnú formulku, s ktorou sa zvyčajne obracal k svojim novým známym, ak mu boli sympatickí: – Keby som vám niekedy mohol v niečom pomôcť, príďte, prosím, za mnou do Admirality…
Joe, ktorý na nič nezabúdal, nezabudol ani na tieto slová.
Auto zastalo pred obrovskou budovou Hlavného veliteľstva námorného vojnového loďstva. Vošli do budovy. Keď službukonajúci dôstojník odišiel s Alexovou vizitkou, Caroline znova vzdychla. Mala ísť predovšetkým za profesorom Leem a až potom, po dohode s ním, uvažovať o polohe ostrova. Ale možno to nebolo až také dôležité. Dôležité bolo iba jedno: kde je Keros? Ak vôbec – ako správne poznamenal Joe – niekde je…
Dôstojník sa vrátil a zastal pred Alexom.
– Ráčte, prosím, za mnou. Pán admirál vás o chvíľu prijme.
Caroline zaváhala, ale Joe ju energicky chytil za ruku.
Herbert Holinshead nebol ešte starý, ba Caroline sa zdalo, že je veľmi mladý. Sama nevedela, prečo si slovo admirál v duchu vždy spájala so šedinami. No šéf kartografického oddelenia zrejme ešte neprekročil ani päťdesiatku, bol to vysoký, pekný muž, ktorý v uniforme pripomínal skôr filmového herca ako naozajstného admirála.
Ale Holinshead bol naozajstný admirál, a preto pri pohľade na Caroline zdvihol s miernym údivom obočie. Vyzeral ohromený a tu si Caroline uvedomila, že ešte vždy má na sebe nohavice a blúzku. Ak bolo veľmi pravdepodobné, že pekná mladá žena neprekročila prah tej miestnosti najmenej stopäťdesiat rokov, bolo takmer isté, že ten prah ešte nikdy neprekročila žena v nohaviciach. Napriek tomu sa viceadmirál ovládol. Veď pri tej mladej žene stál Joe Alex, a teda všetko bolo možné. Čo ak sa za ich návštevou skrýva nejaké neobyčajné, desivé tajomstvo? Práca šéfa Kartografického oddelenia Britskej admirality nebola ani zďaleka taká zaujímavá a romantická, ako si Herbert Holinshead myslel pred rokmi, keď ako mladík zatúžil stať sa námorným dôstojníkom. Keby mal byť v tej chvíli celkom úprimný, povedal by, že sa v poslednom čase smrteľne nudí. Blížilo sa leto a už čakal na dovolenku ako na spasenie.
– Nech sa páči, sadnite si, prosím, – povedal trochu váhavo a uklonil sa Caroline.
– Prepáčite nám, dúfam, že sme vás tak nečakane prepadli, – na Alexovej tvári sa nezjavil ani náznak úsmevu, – ale vec sa nám zdá veľmi dôležitá a vy ste hádam jediný človek v Londýne, ktorý nám môže pomôcť. Tu prítomná slečna Beaconová zastupuje Archeologický ústav a ako z jej oblečenia môžete usúdiť, prišla sem so mnou priamo z pracoviska…
Nevenoval pozornosť vďačnému pohľadu Caroline a pokračoval:
– Teda vec je takmer taká zložitá ako rozlúštenie šifry. Ide nám o ostrov…
– O ostrov? – Viceadmirál ožil. – Prirodzene, ak vám môžeme pomôcť. Ostrovy, – usmial sa, – sú takrečeno našou špecialitou, jednou z našich špecialít…
– Áno, – povedal Joe. – Ale nám ide o to, pán admirál, aby ste nám objavili ostrov, o ktorom vieme, že existuje, ale nevieme presne, kde je a ako sa volá!
– Maličkosť! – Holinshead sa úprimne zasmial. – Stačí, ak viete, že vôbec existuje!
– Ani to nevieme určite…
Po týchto slovách Joe stručne opísal situáciu. Ako sa jeho rozprávanie chýlilo ku koncu, admirálova tvár nadobúdala čoraz vážnejší výraz. A keď Alex skončil, admirál povedal:
– Je to veľmi, – odkašlal si, – vzrušujúci príbeh. Poznám iba jedného človeka, ktorý by vám mohol pomôcť. Hneď zistím, či je v budove. – Vzal slúchadlo, ani nevytočil číslo, len povedal: – Je kapitán Brown vo svojej kancelárii? – Chvíľu čakal. – Pošlite ho, prosím, ku mne… Áno, ihneď. – Položil slúchadlo a obrátil sa k Alexovi. – Hneď tu bude. Kapitán Brown pozná východnú časť Stredozemného mora lepšie, ako iní ľudia poznajú svoj byt. Vie o ostrovoch všetko, nielen o tých, ktoré sú nad hladinou morí, ale aj o tých, ktoré existovali kedysi, ba aj o tých, čo pomaly rastú, ale ešte sa skrývajú pod vlnami.
V tej chvíli sa ozvalo zaklopanie na dvere a do pracovne vošiel kapitán Brown. Admirál mu predstavil prítomných a vysvetlil dôvod ich návštevy. Kapitán, ktorý, ako usúdila Caroline, oveľa väčšmi pripomínal morského vlka ako jeho pekný šéf, lebo to bol silný, opálený muž s krátkymi šedivými vlasmi a do pracovne vošiel charakteristickým knísavým námorníckym krokom, rozmýšľal veľmi krátko.
– Údaje, ktoré ste uviedli, sú dosť presné a azda dostatočné na to, aby sme určili polohu toho ostrovčeka, – povedal bez najmenšej irónie a sklonil sa nad veľkou plátenou mapou východnej časti Stredozemného mora, ktorú vytiahol z tmavej dubovej skrine zaberajúcej celú stenu kancelárie. – Ten človek plával najprv proti ‚Hviezde námorníkov‘, čiže približne z juhu na sever, pretože určite ide o Polárku. Ak jeho cieľom bola Byzancia, dnešný Istanbul, môžeme s veľkou pravdepodobnosťou predpokladať, že sa plavil z Egypta, ako ste predpokladali aj vy, hoci vtedy by nemal Polárku priamo pred provou, ale trocha viac doľava… No v starých námorníckych textoch sa smery udávajú dosť približne a v tomto prípade odchýlka nie je priveľká…
Kapitán sa odmlčal a pomaly pohyboval prstom po hypotetickej morskej ceste, ktorou mohol plávať pred stáročiami námorník Perimos.
– A… a nachádzate na tej ceste ostrov, ktorý zodpovedá nášmu popisu? – spýtala sa ticho Caroline.
– Takých ostrovov tam máme niekoľko. – Brown zmraštil čelo. – Celý ten úsek je posiaty skalnatými ostrovčekmi, ktoré sú spravidla biele. – Zdvihol hlavu. – Mohli by ste mi ešte raz ukázať ten text?
Vzal do ruky list papieru s anglickým prekladom Perimových slov. Pomaly čítal. Zrazu sa narovnal.
– Myslím, že to mám! V tých časoch sa lode proti vetru pohybovali za pomoci vesiel, čo však nie je náš prípad, lebo mužstvo spalo, čiže Perimos, ktorý sa plavil s rozvinutými plachtami z juhu na sever, musel – ak chcel oboplávať ostrov – využiť prúd, obtekajúci ho zo severu na juh. V opačnom prípade by nebol mohol uskutočniť tento manéver sám, bez pomoci veslárov. Existuje iba jedno miesto, ktoré v tomto ohľade zodpovedá nášmu popisu. Vďaka tvaru morského dna tvorí prúd okolo ostrovčeka takmer slučku, takže Perimos mohol viesť loď bez pomoci akejkoľvek pohonnej sily a potom už len vyčkať na priaznivý vietor. – Odmlčal sa a pokrútil hlavou. – Ale tu sa hovorí o akejsi dávnej veľkej svätyni, pravda? Obávam sa, že v tomto ohľade budete sklamaní. Ten ostrov je celkom holý, bez rastlinstva, a čo je najdôležitejšie, až donedávna nemal nijaký prirodzený prístav. Celý ostrovček je iba strmá neprístupná hora s takmer kolmými stenami, ktorá sa vynára spoza reťaze ostrých útesov, kde sa more pení a buráca aj za najpokojnejšieho dňa. Jedno úbočie hory klesá na celkom rovnú skalnú plošinu, dlhú a širokú niekoľko sto metrov, a tá tiež klesá k moru strmými, takmer kolmými stenami. Ostrov zrejme nebol nikdy obývaný a neverím, že by tam pred tisícročiami mohol niekto pristáť. A keby sa ta bol náhodou dostal nejaký stroskotanec, ktorého more vyhodilo na skaliská, nemusel by padať do nijakej priepasti, ale jednoducho by umrel od hladu, lebo na ostrove niet nijakého rastlinstva ani zveriny okrem prelietajúcich vtákov.
– Povedali ste, že ostrov donedávna nemal nijaký prirodzený prístav? – Caroline sa skláňala nad mapou, ale pozerala na kapitána.
– Áno, – prisvedčil Brown. – Pred druhou svetovou vojnou patril Taliansku. Po skončení vojnových akcií sa vrátil s ostatnými ostrovmi Dodekanézu Grécku. Za habešskej vojny vysekali Taliani na jednom mieste pobrežia chránenom pred vlnami umelý prístav a schody k skalnej plošine, kde postavili barak pre malú posádku, ktorá mala zrejme za úlohu pozorovať pohyby britského loďstva. Posádka mala rádiostanicu. V poslednom čase Gréci ten prístav využili a postavili na ostrovčeku malý maják. Po Stredozemnom mori sa dnes plaví toľko lodí, že to bolo nevyhnutné, hoci ostrovček neleží na nijakej morskej ceste, nikdy nefiguroval na námorných mapách a od najstarších čias sa nikde nespomína. Východná časť Stredozemného mora sa priam hmýri takýmito väčšími či menšími skalami trčiacimi z mora. Niektoré so skrytými a chránenými prístavmi v staroveku a v stredoveku slúžili pirátom za úkryty. Čo by som ešte mohol dodať? Už len jedno: v hore je veľa jaskýň. Vieme o tom nie preto, že by tie jaskyne mali v minulosti nejaký význam pre moreplavbu alebo pre dejiny osídlenia ostrovov, ale jednoducho preto, že náš úrad od istého času registruje všetky jaskyne a podzemné diery ako prirodzené úkryty a oporné body pre prípad… – Rozhodil rukami. – Veď chápete, nie?
– Isteže, – prikývol Joe. – Ale strategické problémy nás nezaujímajú.
– A ako sa ostrovček volá? – spýtala sa ticho Caroline.
– Nuž… – Brown pokrčil plecami. – Na podrobných námorných mapách je, ako vidíte, iba čierna bodka. Viete, priveľa názvov robí mapu neprehľadnou a takých bodiek sú tu desiatky. Každá skala trčiaca z mora nemôže mať osobitný názov. Taliani označili ostrov číslom a nenamáhali sa pomenovať ho. Ale keď ostrovy prevzali Gréci, vrátili viacero názvov aj veľmi malým ostrovčekom, a najnovšie námorné mapy, ktoré sami vydali, už tie názvy uvádzajú. Ostrov je naďalej nehostinný, ale má prístav a maják, kde niekto musí mať stálu službu. Iste má nejaké meno… Bude to najskôr tradičný názov pochádzajúci od rybárov, ktorí vždy pomenúvajú všetky orientačné body. Ak chcete, môžem to zistiť…
– Boli by sme vám veľmi vďační, – povedala Caroline a usmiala sa naňho tak detsky milo, že Joe, aby potlačil smiech, rýchlo dodal:
– Po tom, čo ste nám povedali, naše vyhliadky lokalizovať ten ostrovček zrejme dosť poklesli. Ťažko predpokladať, že by námorný národ, akým boli Kréťania, vybral za sídlo svojej hlavnej bohyne miesto, kde nemohlo pristáť nijaké plavidlo. Ale našou povinnosťou je zistiť, čo sa dá…
– Áno, pravdaže. – Kapitán sa obrátil k svojmu šéfovi. – Pán admirál, dovolíte, aby som šiel do svojej kancelárie a zistil to?
– Ale prirodzene.
Brown sa podľa predpisu postavil do pozoru, potom vyšiel z miestnosti a ticho za sebou zavrel dvere.
– Veľmi ľutujem, že sme vás museli trocha sklamať, – povedal viceadmirál Caroline. – Ale obávam sa, že názov legendárneho Kerosu už dávno nejestvuje a…
Zazvonil telefón. Viceadmirál zdvihol slúchadlo.
– Tu Holinshead… áno… No prosím, kapitán!… Čože?… Áno, rozumiem… Ďakujem vám…
Položil slúchadlo a obrátil sa k Alexovi.
– Áno, – povedal, – Gréci naozaj pomenovali ostrovček pred piatimi rokmi. Opierali sa o názov, ktorý mu dali rybári. A ten názov je: Keros.
– Keros? – Caroline potriasla hlavou, akoby sa chcela prebrať zo sna. – Ako to, Keros?
Viceadmirál rozložil ruky.
– Dúfam, že vám vyhovuje najlepšie zo všetkých, aké by sa dali vymyslieť, nie?
A bezstarostne sa usmial.
(4)
PROROCTVO SA ZAČÍNA SPĹŇAŤ
Keď vyšli na ulicu a nasadli do auta, Caroline zľahka položila ruku na Alexovo plece.
– Nechoď ešte, – šepla. – Chcem si usporiadať myšlienky.
– Kam pôjdeme teraz? – Joe pustil kľúčik a jednou rukou objal jej útle plecia. – K profesorovi Leemu? Ak je to taký seriózny vedec, ako o ňom píšu, mal by ťa poslať naspäť do školy aj s tvojou rozprávkou pre veľké deti o malom ostrove pokladov.
Obrátila k nemu oči, v ktorých nebolo ani len náznaku úsmevu. – V prvej chvíli som si myslela, že snívam. Keros, chápeš, Joe? To znamená, že Perimov opis je pravdivý.
– Hm… Len jedno ma trápi, – povedal Alex.
– Čo?
– Ak je Keros naozaj pustý neobývaný ostrovček, kde sa nikdy nerobili nijaké vykopávky, vyplačeš si oči, a ak tam ešte vždy existuje sídlo Vládkyne Labyrintu a opis tvojho Perima je naozaj pravdivý, spadneš do priepasti a s tebou aj tvoje meno!
– Nepoznám väčšiu priepasť, ako je tá, do ktorej sa môže dievča zrútiť vďaka známostiam s niektorými autormi brakových veľdiel, hoci musím uznať, že si mi úžasne pomohol! – Nevšímajúc si chodcov, objala ho okolo krku a pobozkala. – Och, Joe, Joe, Joe! Nevieš si predstaviť, aká som vzrušená! – Zrazu ho pustila a narovnala sa na sedadle. – Poďme, rýchlo!
– Kam? – opýtal sa autor brakových veľdiel.
– Predsa k profesorovi Leemu! – Pozrela na hodinky. – Dvanásť! O chvíľu sa začne schôdzka našej skupiny, mávame ju každý týždeň. Rýchlo, Joe! Nechcem, aby sme sa oneskorili.
– Oneskorili? – Alex pokrčil plecami. – Azda len nechceš, aby som sa jej zúčastnil i ja?
– Musíš ísť dnes so mnou, Joe!
– Ja?! – Alex takmer vrazil do auta, čo zabrzdilo tesne pred nimi. Mal sa prečo čudovať. Od prvej chvíle známosti sa Caroline usilovala, aby sa nestretol s jej spolupracovníkmi. A tak, hoci iste všetci jej kolegovia vedeli, čo ju spája s jedným z najpopulárnejších ľudí na Britských ostrovoch, a hoci aj Joe poznal z jej rozprávania všetkých členov tímu, nikdy sa s nimi nestretol osobne. Ale ani mu na tom veľmi nezáležalo.
– Začínam veriť, – povedal, keď sa auto znova pohlo, – že ťa ostrov Keros vykoľajil väčšmi, ako som si myslel. Čo by som robil ja, autor brakovej literatúry a skromný amatérsky expert Pátracieho oddelenia Scotland Yardu, v takej úctyhodnej spoločnosti? Budem čakať doma a ty mi zatelefonuješ. Alebo sa dohodnime, že pôjdeme niekam na lunch, ak…
Odmlčal sa a proti svojej vôli zívol. Až teraz si uvedomil, že tej noci nezažmúril oka. Pozrel na Caroline. Ani ona dnes nespala, ale na jej tvári nebolo badať ani najmenšiu stopu únavy. Prudko sa k nemu obrátila.
– Nie, Joe! Musíš mi pomôcť! Všetci ma už toľko ráz prosili, aby som ich s tebou zoznámila. Sama neviem prečo, ale všetci moji kolegovia ťa pokladajú za veľmi významnú a slávnu osobnosť a hovoria o tebe, akoby si ani nebol človek, ale akási inštitúcia a… a… a vôbec, niekedy mám dojem, že mi všetci závidia, že ty a ja… že my… no, veď vieš…
– Či viem? Veď si mi o tom nikdy nehovorila. – Alex sa uškrnul. – Povedz láskavo svojim kolegom, že ak niektorý z nich umrie na pôde Archeologického ústavu za nevyjasnených okolností, pousilujem sa ta prísť a splniť očakávania pozostalých. Ale naozaj neviem, prečo by som sa mal dnes zjaviť na schôdzke tvojho tímu. Pán profesor Lee by ma považoval prinajmenšom za votrelca a asi by mal pravdu, nie? Možno ani ja by som nebol nadšený návštevou pána profesora, keby som mal prácu!
Zastavil autom pri obrubníku, vystúpil a otvoril dvere.
– O koľkej sa uvidíme?
Caroline vyskočila z auta a postavila sa naproti nemu. Sklonila hlavu nabok.
– Joe, – povedala takmer prosebne, – rozpovedala som ti o všetkom a vieš, ako strašne nepravdepodobne to celé znie, aj keď máme v rukách ten papyrus. A pritom všetko, čo chcem povedať, sa opiera o fakty… totiž, o predpoklady, ktoré sa opierajú o fakty. Náš ústav, ako každý ústav na svete, je ťažký, nepohyblivý stroj a na výskumy na Kerose budeme potrebovať náradie, peniaze, výstroj a predovšetkým povolenie úradov a vybavenie formalít s Grékmi.
– Ale ja, – rozložil ruky, – nie som ani grécky kráľ, ani riaditeľ tvojho ústavu a nechápem, prečo…
– Joe! Profesor Lee tiež číta detektívky! Ak sa mi nepodarí nakaziť všetkých myšlienkou výpravy na Keros, môžeme čakať dvadsať rokov – ja i ten papyrus – kým sa niekomu uráči brať nás vážne. Pomôžeš mi pri tejto prvej správe vytvoriť patričnú náladu. Vôbec nemusíš hovoriť. A pozvaniu na našu schôdzku by si sa i tak zanedlho nevyhol.
– Ale… – povedal nerozhodne. Nedala mu dopovedať.
– Nikdy som ťa o nič neprosila. Teraz ťa veľmi prosím.
Joe Alex zabuchol dvere na aute a poslušne šiel za ňou. Miestnosť, v ktorej sa konala schôdzka, bola oveľa väčšia, ako sa dalo čakať podľa nízkych, úzkych dverí, ktoré viedli z krátkej tmavej chodbičky. Alex zriedka strácal sebadôveru, ale teraz cítil chvíľu čosi ako strach, kým sa Caroline, ktorá ho nechala na chodbičke, nevrátila so slovami:
– Profesor Lee a všetci ostatní ťa rozhodne chcú spoznať!
Vošiel a rozhliadol sa po veľkej sále prehradenej skriňami a skrinkami, zapratanej stolmi, na ktorých sa vŕšili hŕby kníh a rukopisov. V sále bol zlý vzduch, akoby sa v nej už dávno nevetralo, hoci dve veľké, do záhrady obrátené okná boli dokorán otvorené. Ledva badateľný pach prachu sa tu azda držal stále bez ohľadu na množstvo čerstvého vzduchu, čo cez ne prúdilo.
Sprvu Joe nikoho nevidel. Až po chvíli si všimol malú skupinku ľudí okolo okrúhleho stolíka pokrytého zeleným, trocha vyblednutým súknom. Len čo vstúpil, vyšiel mu v ústrety vysoký, počerný muž, ktorý podľa zvráskaveného čela mohol mať asi šesťdesiat rokov. Ale kráčal vzpriamene, ľahkým, pružným krokom, aký v tomto veku mávajú iba ľudia, čo za mladi veľa športovali a v druhej polovici života sa najradšej pohybujú na čerstvom vzduchu. Alex poznal tú tvár z fotografií, ktoré sa zavše zjavovali v londýnskych týždenníkoch.
– Chcel by som sa predovšetkým ospravedlniť pánu profesorovi Leemu za tento vpád, – začal, ale Hugh Lee energicky pokrútil hlavou.
– Vaša návšteva, pán Alex, je pre nás veľmi milým prekvapením, – povedal a natiahol ruku. – Ak hľadáte materiál pre nový román, som nadšený! Vždy tvrdím, že kriminálne romány sú najlepším odpočinkom po práci, a vaše knihy sú podľa mňa lepšie ako ostatné! Je to tak! Neodporujte. Myslím, že detektívny román, ktorého dej by sa odohrával za archeologickej výpravy, by mohol byť vynikajúci. Skvelé prostredie, chápete? Noc uprostred vykopávok, umiera jeden člen výpravy, odľahlý kút sveta, faraónova kliatba, ako to bolo s Tutanchámonovou hrobkou – vražda či pomsta zo záhrobia? A potom vysvitne, že všetko naplánoval s diabolskou precíznosťou nejaký veľmi moderný človek…
Zasmial sa.
Joe chytil chudú ruku, ktorej stisk bol nečakane silný, a zľahka sa uklonil.
– My obyčajní smrteľníci sa nazdávame, že úctyhodný odbor, ktorý reprezentujete vy, pán profesor, je vysoko povznesený nad pokušenia tohto sveta, a som posledný človek, čo by vás chcel zhodiť z tohto piedestálu. Zločin, pán profesor, sa rodí prevažne z veľmi nízkych pohnútok ktoré sa v živote a v práci archeológov azda nevyskytujú. Čitatelia by mi jednoducho neuverili. Očakávajú od vás aj odo mňa senzácie celkom iného druhu.
Profesor ho chytil pod pazuchu a obaja vykročili k stolu.
– Dejiny nás učia, že ľudstvo ešte nikdy nevytvorilo sociálnu skupinu či skupinku oslobodenú od chýb a nešťastí iných skupín a skupiniek. Ale to vám nemusím hovoriť. Viete to tak dobre ako ja. Caroline mi povedala, že ste jej pomohli v istej veci, o ktorej sa máme o chvíľu dozvedieť.
– Ťažko sa to dá nazvať pomocou, pán profesor…
Nedopovedal, lebo sa už priblížili k stolu. Joe, ktorý bol pripravený na stretnutie s ľuďmi najmenej v strednom veku a myslel si, že Caroline je asi benjamínom toho kruhu šedivých pánov, s údivom zistil, že nikto z prítomných azda ešte neprekročil tridsiatku. Boli piati. Traja mladí muži, ktorí pri jeho príchode vstali, a dve ženy, dokonale oblečené, približne v tom istom veku ako Caroline. Pravda, nevedel, koľko rokov má Caroline, ale… Pozrel na ňu. Stála trochu zrumenená, rukami zvierala operadlo neobsadeného kresla a navidomoči s veľkým napätím sledovala, aký dojem urobí Joe na jej kolegov.
– Moji milí, to je slávny pán Joe Alex, ktorého práca má veľa spoločného s našou. Aj jeho zaujímajú tajomstvá hrobov, hoci azda o niečo mladších ako tie, ktorými sa zaoberáme my. A toto, – profesor širokým gestom ukázal na všetkých prítomných, – sú moji najbližší spolupracovníci v plnom počte: pani Gordonová, slečna Sandersová, pán Gordon, pán Caruthers a pán Mellow.
Joe si s nimi vymenil úklony a stisky rúk. Keď si posadali, profesor sa ešte raz obrátil k nemu.
– Žiaľ, nemôžeme vás dnes oboznámiť s každodennou prácou nášho tímu, ale to je azda aj lepšie, lebo iste vás väčšmi zaujímajú nekaždodenné problémy, a dnešná schôdzka sa bude týkať dosť výnimočných záležitostí. Chcel by som, aby nám slečna Beaconová najprv povedala o svojich postrehoch týkajúcich sa ptolemaiovského papyrusu, ktorým sa v poslednom čase zaoberala. Zdá sa, že o tom chceš hovoriť, Caroline, pravda?
– Áno, pán profesor.
Caroline vytiahla z kabelky preklad Perimovho textu. Prv než začala hovoriť, Joe si skôr zo zvyku ako z potreby letmo poobzeral prítomných. Mal sťaženú úlohu, lebo ich pohľady ustavične zabiehali k nemu a hneď sa zasa odvracali, keď sa stretli s jeho pohľadom. V duchu sa usmial s tým dosť samoľúbym uspokojením, za ktoré sa trocha hanbil, ale znášal ho, lebo sa mu nemohol ubrániť. Nech si Caroline myslela o detektívnej literatúre čokoľvek, jeho nečakaná návšteva v tíme profesora Leeho sa stala malou senzáciou pre týchto ľudí, ktorí nesporne patrili k intelektuálnej elite krajiny. Vzdychol. Bola to slabá satisfakcia. V podstate každému z nich závidel a neveľmi si cenil svoje povolanie, ktoré podľa jeho presvedčenia vôbec nebolo povolaním.
S úľavou si vydýchol, keď prítomní po prvých Carolininých slovách akoby zabudli na jeho prítomnosť. Všetky pohľady sa obrátili k nej. Keď skončila, nikto neprehovoril. Zrejme čakali, čo povie profesor.
Lee chvíľu mlčal, potom sa nečakane obrátil k Alexovi a s úsmevom povedal:
– Až teraz som pochopil dôvod vašej návštevy u nás. Priznám sa, človek zriedka počuje na vedeckej schôdzi čosi také prekvapujúce. Aj bez našej pomoci by ste mohli, pán Alex, vyťažiť z tohto papyrusu toľko nápadov, že by vám vystačili na celý príbeh o výprave, ktorá sa vylodí na malom, uprostred mora stratenom ostrovčeku, chránenom kliatbou Vládkyne Labyrintu! – Zasmial sa, potom sa obrátil k spolupracovníkom. – Prepáčte mi, moji milí. Naša dnešná schôdzka sa naozaj trocha odchyľuje od ustáleného poriadku pracovných porád. Nevedel som, že nám slečna Beaconová donesie také senzačné výsledky svojich výskumov, a chcel som dnešný deň venovať inej neobyčajnej udalosti! Archeologický ústav, presnejšie povedané náš tím, sa stal nečakane dedičom veľkej sumy peňazí. Istá osamelá, veľmi zámožná dáma nám pred smrťou odkázala stotisíc libier. Podmienka závetu je len jedna: peniaze sa majú použiť na financovanie archeologickej výpravy pod mojím vedením. Cieľ a charakter výpravy ponecháva zosnulá našej úvahe. Rozhodol som sa, pravdaže, že sa poradím s vami. Keďže tá suma prišla celkom nečakane, nie je zahrnutá do rozpočtu ústavu a ani nemá subvencovať určité ciele, musíme rozhodnúť, ako využijeme tie peniaze, aby z nich veda mala čo najväčší prospech. Ak mám vysloviť svoj názor, mali by sme sa rozhodnúť pre uskutočnenie vykopávok na vymedzenom, nami vybranom teréne, aby fond nespadol ako kvapka do mora do niektorého z veľkých, už celé roky uskutočňovaných podujatí. Chcem dodať, že zosnulá si neželá, aby sme o jej dare informovali verejnosť. Fond je teda anonymný. Budem rád, ak nad tým pouvažujete a predložíte mi svoje návrhy…
Odmlčal sa a prešiel pohľadom po kruhu nehybných tvárí, akoby sa chcel presvedčiť, či mu všetci rozumeli.
– Pán profesor… – ozvala sa ticho Caroline.
– – Áno, dieťa moje?
– Ak ide o mňa, môžem svoj návrh podať hneď. Obávam sa, že by sme museli čakať roky, kým by nám pridelili fondy na predbežný výskum terénu na Kerose…
Zasekla sa. Profesor prikývol.
– Pokračujte, prosím.
Caroline sa začervenala.
– Ak ten papyrus bude u nás ležať hoc aj päť rokov, nič sa nezmení, kým niekto nepôjde a neuskutoční predbežné výskumy. Vieme už, čo v najlepšom prípade môžeme očakávať. Môžu tam objaviť naozaj niečo významné. V najhoršom prípade nenájdeme nič, ale nebude to prvá ani posledná výprava, ktorá nič neobjaví. Ako všetci vieme, aj to sa stáva. Zosnulá odkázala tú sumu Archeologickému ústavu na to, aby prispela k nejakému významnému objavu. Myslím, že keby tá pani bola ešte nažive a keby sme jej ukázali náš papyrus, iste by sa jej ten plán páčil. Okrem toho nebudeme na začiatok potrebovať ani štvrtinu tej sumy. Na uskutočnenie prvých výskumov bude podľa mňa treba iba niekoľko tisíc libier, najviac desať alebo dvanásť. Podľa toho, čo vieme, ostrovček je utvorený zo súvislej skaly a nemôže byť ani reči o rozsiahlych zemných prácach, ktoré sú také nákladné. Nebudeme potrebovať ani robotníkov, aspoň predbežne, kým neobjavíme niečo, čo by si vyžadovalo dopravné prostriedky a pomoc robotníkov. Mám na mysli niekoľkočlennú výskumnú výpravu, ktorá by preskúmala ostrov a jaskyne. Náklady by sa obmedzili na prevoz niekoľkých osôb na ostrov, na nákup potravín na niekoľko týždňov a na dopravu potrebného výstroja. To by nestálo tak veľa. Až neskoršie, keď sa presvedčíme, že… že je tam naozaj niečo zaujímavé, mohli by sme rozsah výskumov rozšíriť. Ak môj návrh schválite, podoberám sa za dva až tri týždne vypracovať finančný rozpočet, rozpis dopravy, inventár a vybaviť formality.
Odmlčala sa. Profesor Lee sa usmial.
– Čo si myslíte, kolegovia, o návrhu slečny Beaconovej? – Znova prebehol pohľadom po všetkých.
Mladá žena s dlhými tmavými vlasmi zdvihla hlavu a vľúdne pozrela na Caroline veľkými čiernymi očami, ktoré, ako usúdil Joe, by sa lepšie hodili k tvári španielskej tanečnice ako k tvári anglickej archeologičky. Ako sa volá? Sandersová? Áno, tuším Sandersová…
– Ako by to bolo s počtom členov výpravy a dĺžkou pobytu na Kerose? Všetci máme rozličné povinnosti a taký výlet sme v tomto roku vôbec nemali v pláne, pravda?
– Viem, Mary, – Caroline zosmutnela. – Nenavrhovala by som niečo, čo by kolidovalo s prácami tímu. Myslela som, že by sme ta mohli ísť všetci a stráviť na ostrove tri alebo štyri týždne v závislosti od toho, či by dlhší pobyt mal zmysel. Ak ide o čas, tak… – na chvíľu sa odmlčala, – v auguste ústav prakticky prestáva fungovať a… Pravda, neviem, či pán profesor bude s tým súhlasiť.
Pozrela na Hugha Leeho napoly spýtavo, napoly prosebne.
– V auguste! – zvolal pekný, opálený mladík, ktorý bol Alexovi na prvý pohľad sympatický. Mal krásne klenuté čelo mysliteľa a bystré inteligentné oči, ktoré teraz so zdanlivou hrôzou obrátil k nebu a zároveň zdvihol ruky. – V auguste budem v Škótsku chytať ryby! A niet tej sily, čo by mi v tom zabránila!
Napriek tomuto rozhodnému vyhláseniu pomaly spustil ruky a spýtavo pozrel na profesora.
– Simon Caruthers je teda proti, – povedal Hugh Lee. – Kto chce ešte niečo povedať? Ty, John? – pozrel na nízkeho blondína atletickej postavy, ktorému takmer celú tvár zakrývali veľké vypuklé okuliare v hrubom ráme z tmavej rohoviny. – Aj ty chceš chytať v auguste ryby?
– Ryby sa mi hnusia, – povedal atletický blondín ticho a s citom, – nejem ich, nechytám ich, nezaujímajú ma v nijakej podobe okrem jednej: ak sú namaľované na peknej starej váze.
– Kolega Mellow vyjadril svoj názor na ryby, – rozložil profesor ruky. – Ale nás zaujíma jeho názor na návrh slečny Beaconovej.
– Pán profesor, ak sa pýtate na môj názor, úprimne povedané, nevidím nijaké prekážky. Ak nám tá štedrá nebožka odkázala také množstvo peňazí a Caroline bola taká láskavá, že rozlúštila ten čudný papyrus, nevidím dôvod, prečo by som nemal stráviť aspoň časť dovolenky na niektorom z gréckych ostrovov, a čím bude pustejší, tým lepšie. Všetci vieme, aké príjemné je pracovať medzi tisíckami turistov.
– Pamela a Robert Gordonovci? – Profesor natiahol ruku, vzal Caroline z ruky papier s prekladom Perimovho rukopisu, položil ho na stôl a začal čítať, podchvíľou dvíhajúc pohľad k jej tvári.
Zovňajšok Roberta Gordona sa najväčšmi približoval Alexovej predstave o tom, ako má vyzerať mladý britský vedec. Gordon bol chudý, zdržanlivý, takmer lysý, lebku mu zdobilo iba koliesko svetlých, nakrátko ostrihaných vlasov, ktoré mu nad ušami ubiehali do tyla. Joe sa díval na jeho ženu. Bola veľmi pekná a veľmi pokojná, patrila k tým ženám, ktoré nikdy nahlas nevybuchnú, a keď sú veľmi nervózne, hovoria ešte pokojnejšie ako zvyčajne. Typická dobre vychovaná, pestovaná Angličanka zo strednej vrstvy so všetkými chybami i prednosťami svojho spoločenského prostredia. Alex nemal rád ani to prostredie ani také ženy.
– Súhlasím s Johnom, – povedal Robert Gordon, keď sa pohľadom dorozumel so ženou, ktorá nebadane prikývla. – Pre nás to ani nebude taká veľká zmena, lebo sme sa chystali odplávať na dovolenku do Stredomoria.
– No hej, jachta! – odfrkol Caruthers, čo mohlo rovnako dobre vyjadrovať nebotyčnú úctu k ľuďom, ktorí vlastnili jachtu, ako aj nekonečné pohŕdanie nimi.
Profesor pozrel na Alexa a Joe zbadal v jeho očiach šibalstvo. Áno, bolo to jasné: Lee považoval všetkých svojich žiakov za veľké deti, a možno práve preto sa tak vážne spytoval na ich názor.
– Hm… – Profesor chvíľu rozmýšľal. – Je pravda, že by sme augustový pobyt na Kerose mohli považovať za veľmi príjemnú dovolenku, keby nebolo záväzku, ktorý touto výpravou na ostrovček na seba berieme. Pravda, nepôjdeme ta leňošiť, kúpať sa a vylihovať na slnku… hoci tí z nás, čo napríklad radi chytajú ryby, môžu sa vo voľných chvíľach venovať tejto zábave. Na druhej strane ten papyrus by som mal poslať niekoľkým komisiám, ktoré by rok alebo aj dlhšie mudrovali nad účelnosťou takejto výpravy. Neskoršie, ak by výpravu schválili, mal by som zozbierať teoretickú dokumentáciu tu v Londýne a nadviazať korešpondečný styk s historikmi, geografmi, petrografmi a s mnohými ďalšími odborníkmi u nás aj v cudzine. Neskoršie by som ešte mohol navrhnúť Caroline, horiacej túžbou po činoch, aby napísala prácu s názvom: Eventuálny prospech pre vedu z dôkladného výskumu povrchu a útrob ostrova Keros. Ba mohol by som dosiahnuť, že by po rokoch túto prácu prečítala nejaká významná a dôležitá osobnosť. Ako šedivý, skúsený profesor, túžiaci v pokoji odísť na odpočinok, mal by som postupovať takto a nie inak. Žiaľ, neviem starnúť dôstojne. Dôverne sa vám priznám, že ma ten papyrus fascinoval. A ten nečakaný dar vyzerá takmer ako zásah Prozreteľnosti. Preto si myslím, že by sme ta mali ísť. Napokon taká vybraná skupina mladých odborníkov si zaslúži riadny spoločný tréning v ťažkom teréne. Chce niekto z vás ešte niečo dodať?
– Nie, – povedal po chvíli Caruthers. – Napokon, je to ostrov a nejaké ryby tam azda budú, nie?
– Ja sa len obávam, že si budeš musieť kúpiť čln, – pán Mellow si poutieral sklá okuliarov a vstal, – a chytať ryby na mori. Ten ostrovček je zrejme taký malý, že pri každom hode udicou by si niekomu z nás mohol vypichnúť oko.
– K tomu nedôjde, – usmial sa Caruthers nezvyčajne zdvorilo. – Zabúdaš na Vládkyňu Labyrintu, ktorá vás všetkých rýchlo zhodí do priepasti, kým mňa, keďže ani najmenej nebudem rušiť jej pokoj, nechá nažive.
– Dúfajme, že Vládkyňa Labyrintu, ako všetko na tomto svete, patrí už minulosti. Bohovia, v ktorých nikto neverí, údajne prestávajú existovať, pravda? – Profesor sa narovnal a znova, tentoraz ostentatívne, žmurkol na Alexa.
– Nemôžeme si tým byť takí celkom istí. – Robert Gordon sa sklonil nad stôl, vzal do ruky papier s Perimovým testamentom a zadíval sa naň. – Myslím, že proroctvo toho človeka sa už začína spĺňať.
– Čo tým chceš, preboha, povedať? – Mary Sandersová mu vzala papier z rúk a prebehla po ňom očami.
– Mám na mysli paniu, ktorá nám poskytla fond na tú cestu. Mohli by sme ju nazvať iniciátorkou výpravy, lebo jej zásluhou pôjdeme rušiť pokoj Vládkyne Labyrintu.
– No a? – Caruthers stiahol obočie. – Hovoríš ako Pýtia.
– Čoby. Tá pani je už mŕtva, nie? Spadla do priepasti. A s ňou aj jej meno, lebo dar je anonymný.
Pousmial sa, spokojný so svojím žartom.
O niekoľko mesiacov neskôr si Joe Alex spomenul na tento okamih a dlho uvažoval o tom, či mohol predísť tragédii, keby bol vtedy šiel za hlasom inštinktu, čo sa v ňom zrazu ozval. Ale ani on, ani nikto iný nemohol predvídať, čo sa malo stať. V zborovom výbuchu veselého smiechu, ktorý sa rozľahol po Gordonových slovách, nezaznel ani jediný falošný tón.
(5)
ČO SI MYSLELI TOHO DŇA…
Čas sa míňal. Joe Alex dokončil jednu knižku a pustil sa do ďalšej. Sedel práve pri stole, písal a myslel na Caroline. Čakal na jej telefonát. Všetky formality boli vybavené, výprava mala odcestovať o niekoľko dní. Znova sa rozlúčia, pravda, iba na niekoľko týždňov, ale po tých niekoľkých týždňoch nastane jeseň. V zime plánovali, že odcestujú spolu, stratia sa v nejakom teplom prímorskom kútiku Európy a nikomu nenechajú adresu. Teraz jej nemohol pripomínať tieto plány. Veľmi túžila ísť na Keros. Cítil, že Caroline verí v Perimov papyrus s takmer detinskou dôverou. Bola skalopevne presvedčená, že stačí vylodiť sa na ostrove, dobre sa poobzerať, a hneď uvidia sídlo Vládkyne Labyrintu, ktoré bude kľúčom ku všetkým tajomstvám života Kréťanov. V posledných dvoch mesiacoch žila iba blížiacej sa ceste. Dnes mali odplávať na palube svojej malej jachty prví účastníci výpravy: Pamela a Robert Gordonovci.
Pozrel na hodinky. O päť minút štyri. Caroline by už mala zavolať. Chceli ísť spolu do prístavu rozlúčiť sa s Gordonovcami.
Simon Caruthers si uväzoval viazanku pred zrkadlom v maličkej predizbe svojho bytu na Meadow Street. Narovnal si golier a samoľúbo sa zahľadel na seba. Áno, je naozaj pekný muž. Ale v tejto chvíli myslel na čosi iné. Obliekol si sako a vošiel do izby. Na stole ležal papier popísaný číslami a kabalistickými znakmi. Caruthers ho vzal do rúk a letmo naň pozrel. Zmraštil sa. Áno, je to možné. Existuje istá pravdepodobnosť, že taká kombinácia vyjde, ba veľká pravdepodobnosť… Môže vyjsť, ale nemusí.
Ešte raz pozrel na papier a znechutene ho odložil. Štyri hodiny strávil nad týmto variantom svojho neomylného systému, ktorý mu mal vyniesť vo futbalovej sazke stotisíc libier. Ale v systéme boli ešte medzery.
– Bože… – povedal Caruthers, – prečo mám práve ja takú smolu? Veď som inteligentný… naozaj inteligentný. Neviem, či nie som intelektuálne najdisciplinovanejšia osobnosť, akú sa mi v živote podarilo stretnúť. A nemám z toho nič. Pre svet to nemá ani najmenší význam. Ani najmenší. – Pozrel na hodinky. O päť minút štyri. Chcel ešte chvíľu pracovať na svojom neomylnom systéme, ale už nemal čas. Gordonovci o hodinu odplávajú. Musí sa ísť s nimi rozlúčiť. Normálne kolegiálne gesto. Všetci tam budú, možno aj profesor. – Prekliaty hlupák, – tie slová sa netýkali profesora Leeho, ale Gordona, – druhoradý, obmedzený, suchársky intelekt obsypaný darmi osudu! Božemôj, keby som mal aspoň desatinu tých peňazí, čo má on! Napísal by som, čo si myslím, nebál by som sa tých starých somárov a nežobral o štipendiá.
Znova pozrel na svoj takmer dokonalý systém.
– Uvidíme, – zamrmlal, vzal klobúk a vyšiel z domu.
Pamela Gordonová stála na palube malej motorovej jachty, ktorej bledomodrý bok zdobilo jej meno. Počula, ako sa v podpalubí pod jej nohami pohybuje Gordon. Ukladal skrinky, ktorými ich obdarila starostlivá Caroline Beaconová, zodpovedná za organizáciu výpravy. Obsahovali rozličné presné prístroje, písacie stroje, papier, rysy a stovky drobností, potrebných na vybudovanie základne. Potraviny a osobné potreby pôjdu loďou s ostatnými členmi výpravy. Pamela sa nahla ponad zábradlie a prebehla pohľadom ešte pusté, vlhké kamenné nábrežie. Zatiaľ nikto. Ale hneď sa začnú trúsiť. Na rozlúčku povie niekto zopár vtipov. Stisky rúk. Konečne odplávajú. Gordon zapne motor a vyplávajú cez zákruty Temže k jej ďalekému ústiu. Potom príde Kanál, Francúzsko, Španielsko, Gilbraltár a dlhá plavba pod horúcou oblohou Stredozemného mora.
Pousmiala sa. Nikto z tých, čo ju poznali len povrchne, by neuveril, že najväčšou radosťou Pamely Gordonovej je viesť jachtu po šírom rozbúrenom mori. Bola odvážna a chladnokrvná, rozvážna, pokojná a nikdy nestrácala hlavu.
Gordon vyšiel na palubu, utrel si vreckovkou spotenú tvár a usmial sa na ženu. Aj ona sa usmiala naňho.
– Všetko pripravené? – opýtala sa a vykročila k nemu.
– Áno. Môžeme odplávať.
– Musíme na nich počkať. – Jemnými, citlivými prstami mu napravila pokrčený golier košele. – Ani nevieš, Robert, ako sa teším.
– Myslíš, že na Kerose niečo nájdeme? – Hlas mu znel pochybovačne. – Ten papyrus je naozaj zaujímavý, ale priznám sa ti, že som bol prekvapený, keď sa profesor tak rýchlo rozhodol pre výpravu. Veď nevieme o tom ostrovčeku absolútne nič a…
– Ech, čo tam po ostrovčeku! Na ten sa neteším. Myslela som na našu plavbu. Ľudia nikdy nie sú si takí blízki ako na mori, uzavretí v takejto smiešnej škatuľke. – Zľahka dupla na palubu. – Teším sa, že budeme týždeň celkom sami, ty a ja. – Znova sa zľahka dotkla rukou jeho pleca a odvrátila sa. Pristúpila k zábradliu a ešte raz sa poobzerala po nábreží. Čakala. Simon Caruthers mal každú chvíľu prísť.
A hoci sa Pamela pred dvoma rokmi, keď Robert Gordon zdedil po otcovi veľký majetok, ihneď rozhodla, že sa stane jeho ženou, ani na chvíľu neprestala milovať Simona Caruthersa. Láska k nemu bola jediným nerozumným, vášnivým citom tejto triezvej, chladnej ženy.
Ale s tým si ani ona nevedela rady.
John Mellow zastavil taxík, horko-ťažko sa doň vtisol a oprel sa širokými plecami o čalúnené sedadlo. Bol ustatý. Celú noc opravoval rukopis. Po rokoch práce bola kniha hotová. Mal by sa tomu tešiť. Vždy keď myslel na tú knihu, cítil, že má z nej naozaj radosť: nikto pred nimi nevypracoval takú rozsiahlu syntézu problému. Ale v hĺbke duše bol presvedčený, že rozhodnutie pustiť sa do tej práce spolu s Gordonom bolo najväčším omylom, akého sa v živote dopustil. Nie preto, že by Gordon nemal dostatočné vedomosti o krétskej keramike. Naopak, Mellow mal často dojem, že jeho partner vie o mínójskych črepoch všetko, totiž všetko, čo bolo o nich známe. Ale veď ich dielo nemalo byť encyklopédiou. Dôležitosť keramiky v archeológii sa nemerala ani jej estetickými hodnotami. Slúžila na to, aby sa jej pomocou určoval vek miest, kráľovstiev, civilizácií. Preto boli závery týkajúce sa systematiky také závažné. Tých záverov, nových, významných, meniacich doterajšie názory na chronológiu niektorých skupín krétskej keramiky, vypracovali niekoľko. Boli dokonale zargumentované a určovali skutočnú hodnotu diela. Ale hoci na titulnej strane budú figurovať dve mená, on, John Mellow, vedel, že všetko, čo je v ich knihe nové a hodnotné, zrodilo sa v jeho mozgu. Gordon nebol objaviteľom. Bol iba solídnym, svedomitým remeselníkom, užitočným v odbore, akým je archeológia, ktorá si vyžaduje svedomitú prácu, ale spájať javy zdanlivo vzdialené a nové, odvážne pristupovať k problémom, ktoré už raz v minulosti niekto vyriešil, jednoducho nevedel.
Mellow si vzdychol. Hoci to nikdy nikomu nebude môcť prezradiť, bol okradnutý. Najhoršie bolo, že ani sám zlodej o tom nevedel. Gordon len s najväčším odporom pristával na to, aby zaradili do knihy to, čomu sám nerozumel. A keď to nakoniec začal chápať, jeho encyklopedická pamäť dodávala desiatky drobných faktov, ktoré im pomohli dopracúvať závery. Bolo to veľmi užitočné, ale malo to vari podstatný význam?
Mellow si znova vzdychol.
– Už nikdy viac… – zašomral. Taxík uháňal širokou asfaltkou pozdĺž rieky. Zjavil sa les stožiarov a vysoké siluety žeriavov v nákladnom prístave. John si letmo pomyslel na more a potom sa myšlienkami vrátil ku Gordonovi. Veď tá malá, nenápadná jachta popláva cez Biskajský záliv. Mellow si z chlapčenských rokov pamätal, že polovica dobrodružstiev románových hrdinov sa tragicky končila vo večne búrlivom Biskajskom zálive. Keby tú škrupinku zaliala nejaká obrovská vlna, bolo by to veľmi nepríjemné, ba možno smutné, ale istým spôsobom spravodlivé voči jeho knihe o krétskej keramike, ktorá mala v najbližšom čase priniesť nezaslúženú slávu Robertovi Gordonovi.
John Mellow ešte chvíľu rozmýšľal o tom, ako by ho správa o potopení jachty dojala a zdrvila. Áno, je to naozaj tragický prípad… Náš drahý Robert iste nebol nijaký orol, ale predsa len… Je to pre nás všetkých veľká strata… aj keď nebol skutočným vedcom. Chudákovi Robertovi síce chýbala božská iskra, ale bol to vždy dobrý, lojálny, slušný kolega a veľmi milý chlapec…
Prúd myšlienok sa mu pretrhol, lebo taxík náhle zmenil smer. Prudko zabočil a pred očami pasažiera sa zjavila jachta Pamela – priviazaná o nábrežie bledomodrá, štíhla, elegantná.
Profesor Hugh Lee vyšiel z domu a pružným krokom, ktorý sa tak nehodil k jeho šedinám a vráskavej tvári, prešiel cez vozovku, aby sa dostal k svojmu autu zaparkovanému na druhej strane ulice.
Auto sa pohlo. Profesor za volantom myslel na Roberta Gordona, s ktorým sa mal o chvíľu rozlúčiť, aby sa s ním znova o pár dní zvítal na ostrove Keros. Hoci nikto z tímu, v ktorom bol šéfom, učiteľom a duchovným otcom, o tom nevedel, profesor myslel na Roberta Gordona dennodenne mnoho rokov, ba už vtedy, keď bol Robert ešte malý chlapec a ani sa mu nesnívalo, že sa niekedy stane archeológom.
A po všetky tie roky myšlienka na Roberta Gordona profesorovi Leemu spôsobovala muky.
Celkom nahá Mary Sandersová stála v kúpelni a rozčesávala si kefou dlhé, tmavé, lesklé vlasy. Pozrela na drobné hodinky, ktoré si pred kúpeľom odopla z ruky a zavesila na jeden z háčikov, kde sa vešali uteráky. O desať minút štyri! Ruka s kefou sa začala rýchlejšie pohybovať.
– Mama!
Mary bývala s matkou, mali tri malé izby na prvom poschodí veľkého domu, ktorý kedysi patril otcovi. Ale otec zomrel, keď mala šestnásť rokov, a matka nevedela viesť starožitníctvo. Napokon konkurencia veľkých, dobre organizovaných starožitníckych firiem bola prisilná pre starnúcu, chorľavú ženu. Predala dom, obchod aj zbierky a nechala si iba časť bytu. Úroky zo získaného kapitálu im stačili na skromné živobytie a na dcérino vzdelanie. Napokon niekoľko ráz museli siahnuť aj na kapitál. A keby nebolo Maryinho platu, dnes by živorili a boli na pokraji biedy, v tom ubíjajúcom položení, keď najmenšia odchýlka od minimálneho mesačného rozpočtu môže spôsobiť katastrofu. Nateraz, vďaka matkinej sporivosti, Mary necítila nedostatok, a hoci jej šaty boli vždy horšej kvality ako šaty Caroline Beaconovej, nehovoriac o jednoduchých, nenápadných, ale veľmi drahých toaletách Pamely Gordonovej, nie ony teraz zapríčinili, že sa jej hnevlivo sťahovalo obočie.
– Mama! Daj mi višňový kostým, ale rýchlo, prosím ťa! Zasa prídem neskoro!
– Kostým už čaká, – doľahol do kúpelne matkin hlas. Mary prebehla chodbičkou a vošla do svojej izby. Rýchlo sa obliekala a ďalej pritom myslela na Roberta Gordona.
Často naňho zabúdala, vlastne nie naňho, ale na tú dávnu príhodu. Veď od toho dňa už prešlo niekoľko rokov. Ale zabudnúť na to nemohla. Dnes myslela na Gordona od rána.
– Azda preto, že dnes odpláva?… – zašepkala a vkĺzla nohami do topánok.
Áno. Tie vytrvalo sa vracajúce spomienky boli iste spojené s odchodom jachty Pamela.
– Prekliaty hlupák, – povedala si. Nevedela, že takmer v tom istom okamihu presne takto v duchu počastoval Gordona Simon Caruthers. – Prekliaty, nafúkaný hlupák! Veď som mohla predvídať, že sa ocitne práve tam, kde sa nikdy nemal zjaviť.
Príhoda, na ktorú teraz myslela, bola v živote Mary Sandersovej jediná, na ktorú chcela naozaj zabudnúť.
Stalo sa to na poslednej prázdninovej praxi pred ukončením štúdia, pri vykopávkach na teréne starého rímskeho múru, ktorý oddeľoval Anglicko od Škótska. Ako dobre si pamätala to ráno! Preosievali hustým sitom zem ležiacu medzi základmi rímskej vily, ktorú objavili v posledných týždňoch. Bolo to v období, keď kúpiť si nový pár pančúch bol pre ňu naozaj veľký výdavok. Rozmýšľajúc o pančuchách, preosievala zem už asi hodinu a odkladala do kartónovej škatule nájdené úlomky hrdzavého železa, mince (bolo ich niekoľko) a črepiny keramiky. Zrazu sa čosi zablyslo a na dno sita sa skotúľal ťažký prsteň, taký čistý a hladký, akoby ho niekto len pred hodinou zakopal do zeme. Mary ani neuvažovala o tom, čo robí, len sa sklonila, vzala prsteň a strčila si ho do vrecka nohavíc. Poobzerala sa. Vedľa pri podobnom site, o niekoľko krokov ďalej, horlivo presýpal piesok Robert Gordon. Nikto iný tam nebol.
Cez poludňajšiu prestávku mali vykonať provizórnu inventarizáciu a všetky predmety uložené v škatuliach odovzdať asistentovi, ktorý zaznamenával, na akom mieste a v akej hĺbke sa jednotlivé predmety našli. Asistent mal stolík pred vchodom do stanu, v ktorom sa ukladali nálezy. Mary rýchlo vyplnila kartičku, ktorú mala priložiť k svojim škatuliam, odovzdala ich a obrátila sa, že odíde, keď Gordon, ktorý stál za ňou, pokojne povedal:
– Zdá sa, že si v inventári neuviedla ten zlatý predmet, ktorý si dnes našla, alebo sa mýlim?
– Och, ďakujem, Robert! Strčila som ho do vrecka, lebo som sa bála, že ho stratím, a našla by som ho až večer.
Hlas mala celkom pokojný. Vrátila sa, odovzdala asistentovi prsteň, označila ceruzkou miesto na pláne vily a odišla. To bolo všetko. Nikdy viac o tom nehovorili. Vedela, že Robert to nikdy pred nikým nespomenul. No aj keď sa jej to možno iba marilo, mnoho ráz mala dojem, že sa na ňu díva s tichým, skrytým pohŕdaním.
Najhoršie bolo, že mal pravdu. Hoci by sa k tomu nikdy pred ním ani pred nikým iným na svete nepriznala, vedela, že by v ten deň bola ten prsteň ukradla, hoci krádež vykopaného predmetu je najväčším zločinom, akého sa môže archeológ dopustiť, takým veľkým ako falšovanie, ba možno ešte väčším.
Od toho dňa sa stala najsvedomitejšou pracovníčkou tímu a bola si stopercentne istá, že keby aj celkom sama vykopala náhrdelník z briliantov veľkých ako žemle, odniesla by ho do skladu, a to tým rýchlejšie, čím väčšiu hodnotu by mal.
Ale azda práve preto nenávidela Mary Sandersová Roberta Gordona ako nikoho na svete, a hoci on to ani netušil, želala mu smrť; veď keby navždy zavrel oči, s úľavou by si vydýchla a mohla by na to zabudnúť.
Keď po posledných slovách lúčenia jachta odrazila od brehu, rozrážajúc pokojnú, olejnatú hladinu, a o chvíľu zmizla uprostred predvečerného oparu a dymu, čo sa vznášal nad zákrutou rieky, malá skupina ľudí pomaly vykročila po nábreží. Zakrátko sa všetci rozišli a Alex s Caroline zostali sami.
– Ideme? – opýtal sa.
– Prejdime sa trocha. – Ukázala na aleju, ktorá lemovala prístavište, potom sa vzďaľovala od rieky a mizla medzi tmavými radmi kamenných domov z devätnásteho storočia.
Pomaly vykročili vedľa seba v lúčoch bledočerveného slnka, ktoré sa už skláňalo nad obzor. Joe chvíľu mlčal, potom začudovane pokrútil hlavou.
– Tá lodička je najdrahšia čačka tohto druhu, akú som videl za posledné roky. Musela stáť veľmi veľa. Nevedel som, že práca mladého archeológa až tak skvele vynáša.
Caroline sa zasmiala.
– Ako vieš, ja si z platu nemôžem ušetriť ani na auto, a keby mi nepomáhali rodičia, hoci tvrdia, že moja vedecká kariéra je nezmysel, nežilo by sa mi v Londýne ľahko. Ty so svojimi obrovskými príjmami si nevieš ani predstaviť, aké obmedzené možnosti má obyčajný smrteľník.
– Ale Gordonovci robia dojem obyčajných smrteľníkov, nie? Uvedomuješ si, čo stojí taká jachta?
– Gordon je však čosi iné. Dlho bol v takej istej finančnej situácii ako my všetci, až kým mu pred dvoma rokmi neumrel otec. Gordon je taký uzavretý, že hoci ho poznám od štúdií, nevedela som ani, že má otca. Žil sám a o svojej rodine nikdy nehovoril.
– Čudné…
– Pravda? Ale Gordon je…
– Nemyslel som na pána Roberta Gordona. Myslel som na teba.
– Na mňa?
– Vyzeráš v tom červenom svetle ako najkrajší sen impresionistu. Čudujem sa, ako sa mohol zaľúbiť do terajšej pani Gordonovej, keď mal celé roky po ruke teba.
– Nemohla by som sa zaľúbiť do Roberta, – energicky pokrútila hlavou Caroline. – Priveľmi… – porozmýšľala, – priveľmi sa ovláda. Nie! Hovorím nezmysly. Asi nie preto. Ale má v sebe niečo… – znova sa odmlčala, – čo iste oceníme u dobrého úradníka, ale čo nie je najväčšou prednosťou milenca. – Zasmiala sa. – Vidíš, viem, čo chcem povedať, len to neviem vyjadriť slovami. Ženy sa neriadia presne určenými pravidlami. Ale som si istá, že Gordona človek nemôže mať rád tak ako ostatných ľudí. Je suchár! – dodala a s úľavou si vydýchla. – Áno, to je ten pravý výraz: suchár. Sú ľudia, ktorí sa vedia ovládať, ale cítiš, že pod ich pokojným zovňajškom sa čosi deje, pulzuje, že môžu, ak sa im zachce alebo ich donútia okolnosti, zhodiť svoju škrupinu, pod ktorou kypí utajený život. A Gordon je vnútri taký istý ako navonok. Keď sa naňho dívam, zdá sa mi, že v ňom nebije srdce, ale kyvadlo, ktorého pohyb sa nikdy nezrýchli ani nespomalí.
– Ale pani Pamela Gordonová sa predsa len doňho zaľúbila, nie?
Caroline naňho letmo, úkosom pozrela.
– Isteže, – povedala ticho, – ale to je dlhá história. Znova by sme sa vrátili k tej včerajšej veci.
– Ku ktorej? – Joe, ktorý sa díval na vrcholky stromov v aleji, sa rýchlo vrátil do skutočnosti.
– Myslím na jeho otca. Nepoznám dobre celú tú záležitosť, ale zdá sa mi, že spolu veľmi zle vychádzali. Stáva sa, že si otec a syn vôbec nerozumejú. Ale dala by som krk na to, že Robert od starého pána nebral peniaze. Až keď otec zomrel, stal sa syn jediným dedičom a zrejme uznal za správne ich prijať. Bolo to asi veľmi slušné dedičstvo, aspoň sme o tom všetci presvedčení. Napokon aj Pamela bola o tom presvedčená…
Odmlčala sa. Joe si spomenul, že v ten deň musí napísať ešte dvadsať strán textu, a aby nemusel myslieť na tú smutnú nevyhnutnosť, opýtal sa:
– Tak predsa si myslíš, že ani ona by sa doňho nemohla zaľúbiť?
– Neviem. Ale viem, že Robert u nej nikdy nemal veľké šance, hoci sa mi vždy zdalo, že na ňu veľmi myslel. Ba nazdávala som sa, že Pamelu zaujíma niekto iný. Vydala sa zaňho mesiac po tom, ako zdedil tie peniaze. Je to náramne rozumné dievča.
– A obaja zostali vo vašom tíme, hoci mali toľko peňazí?
– Ale pravdaže! Aký význam majú v tomto prípade peniaze? Robert má archeológiu naozaj rád. Bude z neho veľmi seriózny vedec a iste ho čaká profesorská kariéra. Je veľmi systematický. Už štyri roky pracuje spolu s Mellowom na knihe o krétskej keramike. Sú s tým dosť ďaleko a myslím, že to bude nebodaj prvé dielo na svete s touto tematikou. Určite obaja dúfajú, že nájdu množstvo zaujímavého materiálu, ak sa nám podarí objaviť sídlo Vládkyne Labyrintu. Je to aj pre nich veľká príležitosť: keby sme objavili nedotknutú krétsku kultovú svätyňu, mohli by nájsť stovky hlinených nádob a sošiek. Mohlo by to byť neobyčajne dôležité. Pamätaj, že nádoby sú ručičky archeologických hodín; podľa nich najčastejšie odhadujeme vek vykopávok. Taký objav by mohol zaplniť veľa medzier v našej systematike…
– A pani Pamela Gordonová im pomáha, pravda? Caroline potriasla hlavou.
– Ani nie. Pamela a Caruthers sa špecializovali na architektúru a urbanistické otázky, to je veľmi dôležitá oblasť našej práce. Nevieš si predstaviť, koľko môže povedať o vykopanom komplexe budov vynikajúci odborník, ak mu dáš dôkladne preskúmať čo len najmenší, dobre zachovaný kúsok múru alebo dlážky. Caruthers je veľmi schopný, všetci ho v hĺbke duše považujeme za najsilnejšiu individualitu v našom tíme. Ale na nešťastie je veľmi nesystematický. Nevie sa venovať detailom do takej miery, do akej to archeológ musí robiť. Hľadá hneď veľké syntézy. Profesor Lee mu raz povedal, že má psychiku reportéra a zrejme sa nemýlil. V archeológii sa nemá hľadať to najzaujímavejšie: všetko je najzaujímavejšie…
Joe, ktorý proti vlastnej vôli pocítil veľké sympatie k improvizujúcemu pánu Caruthersovi, rýchlo zmenil tému:
– A pani Pamela Gordonová?
– Nuž, Pamela ho môže dopĺňať, – usmiala sa Caroline, – hoci ju ťažko nazvať individualitou. V časoch, keď ešte nebola Gordonovou ženou, mu veľmi pomáhala. Pamela mi pripomína včeličku: celý deň tichučko a pracovito bzučí a večer zaspáva s blahým pocitom, že vykonala časť práce, ktorú mala vykonať. O nič viac ani menej. Hádam by som o nej nemala tak hovoriť, čo? Napokon takí ľudia sú oporou spoločnosti a Pamela je naozaj veľmi seriózna a kolegiálna žena.
– Iste. A Sandersová? Tak sa volá tá počerná mladá žena, však?
– Och, Mary je celkom iná ako Pamela. Mary je moja priateľka. Obe sa predovšetkým zaujímame o jazykové problémy. Našťastie sa obe venujeme diametrálne odlišným oblastiam, a preto žijeme v ideálnej zhode. Ale myslím, že s Mary by som sa priatelila za každých okolností…
– A profesor?
– Profesorovi nesiahame ani po päty. Je pre nás čosi ako pánboh! Nemáš predstavu, Joe, koľko ten človek vie! Stará sa o nás, ustavične nás učí a my ho všetci počúvame nie preto, že sme disciplinovaní, ale jednoducho preto, že on sa vo všetkom vyzná nekonečne lepšie ako my všetci dovedna. – Na chvíľu sa odmlčala. – Raz zomrie, – pokračovala ticho. – A vtedy osamieme a dospejeme. A začneme učiť iných, mladších. Ale už to nebude ono. Takí ľudia ako profesor Lee sa rodia len raz za sto rokov.
V ten večer šli spolu na večeru a tancovali skoro do rána v malom útulnom bare, v ktorom ešte nikdy neboli. Boli tam tlmené svetlá a hrala tichá hudba. Ale v Alexovi ten večer nezanechal najkrajšie spomienky, lebo Caroline hovorila iba o jednom: o Kerose.
(6)
„NEBUDEŠ NA KEROSE…“

Joe neveriacky odtiahol prsty z klávesnice písacieho stroja a ešte raz si prečítal poslednú vetu. Áno, bola to naozaj posledná veta. Unavene prekrútil valec, urobil väčšiu medzeru a jedným prstom ako dieťa, ktoré z hravosti udiera do klavíra, napísal: Koniec.
Potom vstal, na text už ani nepozrel a šiel k oknu. Znova svitalo, začínal sa nový, príjemný letný deň. Londýn sa prebúdzal. Strecha náprotivného domu bola ešte pokrytá tmavou, lesklou rosou, ktorá sa v lúčoch vychádzajúceho slnka menila na paru…
Obrátil sa a unavene podišiel k stolu. Kniha bola hotová. O niekoľko hodín príde chlapec od vydavateľa a odnesie hŕbu úhľadne poukladaných papierov. Nemal už nijaké povinnosti, aspoň nie na najbližšie týždne. Bol voľný. Ale aj unavený, taký unavený, že sa nevedel sústrediť ani na neodkladné plány spojené s ukončením práce.
Sadol si, uprel nevidomý pohľad na stenu a lenivo rozmýšľal. Útržky viet sa skladali do celkov, znova sa rozpadali a zanechávali mu v mozgu príjemnú, šumiacu prázdnotu. Musím niekam vypadnúť… Ale kam?… Nevládzem ani rozmýšľať… Pôjdem… Nie, nepôjdem… Budem spať celý týždeň… Chcem odtiaľto vypadnúť. Mám už dosť tohto domu, tejto ulice, Higginsa aj jeho láskavostí… Ale kam?… Caroline tu nie je. Keby bola, vymyslela by niečo. Vybrala by nejaké miesto, kde je ticho a pekne… Ale nie je tu…
Caroline je preč. Keď odchádzala, bola veľmi vzrušená. Výprava odišla pred týždňom. Nalodili sa všetci na parník, ktorý plával do Atén. Bolo tam oddelenie Britského archeologického ústavu, ktorého pracovníci mali zabezpečiť dopravu členov výpravy aj ich výstroja na Keros.
Joe ostal sám a niekoľko dní písal takmer bez prestávky. Nevychádzal z domu a dožičil si denne iba niekoľko hodín spánku.
Kniha bola hotová. Odtrhol pohľad od steny, vstal a na prstoch sa pobral do kuchyne. Bol hladný. Nechcel budiť Higginsa, ktorý by so svojou zvyčajnou deprimujúcou úslužnosťou začal hneď pripravovať raňajky.
Došiel ku kuchynským dverám a ticho ich otvoril. Najprv zacítil vôňu smaženej slaniny a až potom zazrel vysokú, chudú postavu v župane.
– Božemôj, Higgins! Veď je päť hodín ráno!
– Dobrý deň, pane! – povedal Higgins a obzrel sa. – Prepáčte mi toto oblečenie, ale zmýlil som sa o pol hodiny.
– Nerozumiem!
– Zdalo sa mi, že dopíšete knihu niečo pred šiestou. Včera, keď som podával večeru, povedali ste, že vraha čoskoro odhalia. Nuž som si vyrátal, že je to otázka piatich, možno ôsmich strán, a potom ešte musí detektív všetko zhrnúť a vysvetliť čitateľovi. To vždy zaberie vo vašich románoch pätnásť až dvadsať strán. Pomyslel som si, že dokopy to bude činiť približne dvadsaťpäť strán, a keďže posledné kapitoly píšete zvyčajne oveľa rýchlejšie ako prvé, z môjho výpočtu vyplývalo, že budete písať do pol šiestej, možno trocha kratšie. V každom prípade som už začal pripravovať raňajky… Preboha!
Rýchlo sa zvrtol, jednou rukou si pridržal poly župana a druhou bleskovo odtiahol panvicu zo sporáka.
– Ešte šťastie!… – vydýchol si. – Raňajky budú o päť minút, prosím.
– Ďakujem vám.
Alex začudovane pokrútil hlavou a vrátil sa do pracovne. Higgins mu niekedy naháňal priam metafyzický strach.
Pri raňajkách sa rozhodol, že si neľahne spať. Chcel vydržať do večera a zaspať normálne. Nerád spal cez deň, lebo aj po desiatich hodinách spánku sa zobúdzal neodpočinutý. V novinách, ktoré sa po niekoľkých minútach zázrakom ocitli na stole, nebolo nič zaujímavé. Mesto prežívalo teplý, pokojný a tichý august. Známi odcestovali. Aj on by mal odcestovať. O deviatej zatelefonuje vydavateľovi. Povie, že si môžu poslať po knihu. Okrem toho už nemal v Londýne čo vybavovať. Keby Caroline bola tu, mohli by spolu niekam odcestovať…
Cez zavreté dvere počul tiché zacenganie pri vchode. Žeby z vydavateľstva? O tomto čase? Sotva.
Vošiel Higgins a prinášal na podnose list.
– Doporučený, prosím. Potvrdil som príjem.
– Ďakujem…
Joe vzal do ruky obálku a rýchlo si ju prezrel. Gilbraltár, odosielateľ Caroline Beaconová, Nova Scotia. Roztrhol obálku.
Milý,
naša loď o pol hodiny zamieri ku Gibraltáru a pri tejto príležitosti Ti chcem napísať, čo mám nové. Ležím na ležadle, vedľa mňa Mary Sandersová, a opaľujeme sa. Je príšerne horúco. Mary tvrdí, že si veľký fešák. Vlastne tvrdí, že si škaredý, ale rozhodne sa musíš páčiť ženám! Ja sa zdržiavam hlasovania. Caruthers a Mellow hrajú akúsi idiotskú palubnú hru, ktorá pripomína chytanie motýľov, ale chytá sa malé koliesko. Skúšala som to, ale nie som dosť zručná. Ani Mary to nevie, a tak sa opaľujeme. Profesor sedí pod palubným slnečníkom a číta akýsi bachant. Predstav si, zatiaľ čo všetci majú na sebe iba toľko, aby nemuseli ísť do väzenia za vyvolávanie verejného pohoršenia, profesor má na sebe sako, košeľu a viazanku. Nikdy sa nestanem profesorkou! Och, Joe, ako je tu krásne, vlastne ako by tu mohlo byť krásne! Je pravda, že nie si pekný, aj to je pravda, že nemôžem ani na chvíľu prestať myslieť na to, čo nájdeme na tom ostrovčeku, ale… Vieš, tejto noci sa mi snívalo, že sme nenašli absolútne nič. Zobudila som sa celá vydesená a dlho som potme ležala a myslela na naše šance. A vieš, na čo som prišla? Že máme šance asi jedna ku sto, že niečo nájdeme. Ale aj to je veľa. Bože, ako mi je bez Teba smutno! Keby si bol tu, iste by si ma naučil hrať tú nemožnú hru. Ty predsa dokážeš všetko. Sám to tvrdíš, nie? Ale nie si tu a nebudeš ani v Aténach a potom nebudeš na Kerose a uvidíme sa až v septembri. Aká škoda, že si nedopísal tú knihu! Inak… inak by som ťa azda nahovorila, aby si prišiel. Aj to mi zišlo na um v noci. Vlastne by si naozaj mohol prísť a pozrieť sa, ako pracuje archeologický tím. Profesor by iste nemal nič proti tomu, ani kolegovia. Ale Ty pracuješ a asi by som Ti vôbec nemala o tom písať. Ibaže vôbec nie je ľahké nepísať o tom.
Končím, lebo budeš namyslený.
C.
P. S. Mary tvrdí, že si iste inteligentný a odvážny. Predstav si, že číta nielen Tvoje knihy, ale aj všemožné zmienky v tlači o Tebe. S hrôzou som zistila, že takmer všetci vedia o Tebe viac ako ja.
Bozkáva Ťa C.
P. S. 2. A vôbec, mám dojem, že Mary o Tebe priveľa hovorí a priveľa chce vedieť. Žeby som bola žiarlivá?
C.
Joe sa usmial a ešte raz pozrel na rovné riadky starostlivo vykreslených písmen. Caroline mala písmo ako šestnásťročná žiačka. Položil list k tanieru a chvíľu sa díval na pokojný obláčik pary, ktorý sa vznášal nad šálkou, šíriac vôňu kávy, a mizol v slnečnom lúči. Joe zažmúril oči. Potom ich prudko otvoril a vstal. Usiloval sa premôcť vlnu nesmiernej únavy, ktorá mu zaplavovala mozog a udúšala každú jasnú myšlienku. Vyšiel do predizby, chvíľu listoval v telefónnom zozname, potom vykrútil číslo.
Sadol si na skrinku a čakal so slúchadlom pri uchu. Ženský hlas, ktorý sa takmer ihneď ozval, bol milý a vecný.
– Volám sa Alex, – povedal Joe. – Chcel by som si objednať letenku na najbližšie lietadlo do Atén… Prosím?… O jednej?… Výborne!… Áno, prídem sám… Kanceláriu otvárate o ôsmej?… Áno, Joe Alex…
– Och! – odpovedala úradníčka cestovnej kancelárie, ktorá sa už pravdepodobne nudila na konci svojej nočnej služby. – Pán Joe Alex? – Vzápätí pokračovala už úradnejším tónom.
– Prosím, pane. Letenka bude pripravená.
Joe sa pousmial. Bol márnomyseľný, a hoci o tom vedel, nepokúšal sa potláčať svoju márnomyseľnosť, lebo ju mal dokonca celkom rád.
– Veľmi pekne vám ďakujem. Prídem pred deviatou… Do videnia.
Položil slúchadlo, potom ho znova zdvihol a vykrútil ďalšie číslo.
– Chcel by som poslať telegram… áno… – Udal svoje číslo a meno:
Slečna Caroline Beaconová Britský archeologický ústav v Aténach Stop List som dostal Stop Večer budem v Aténach Stop Ľúbim ťa Stop Nechaj správu v hoteli Hilton Stop Pozdrav pre slečnu Mary Sandersovú Stop Joe Alex
Položil slúchadlo a vydýchol si. Rozhodol sa. Obrátil sa a rýchlym, pevným krokom sa pobral do kúpeľne.
Bolo niečo pred ôsmou, keď sa okúpaný a oholený vydal do mesta. Higgins mu mal medzitým pobaliť batožinu. Kúpil si letenku, vypil rýchlo ešte dve kávy v malej kaviarni na Milford Lane a pozrel na hodinky. Mal ešte takmer štyri hodiny času. Nemusel sa ponáhľať. Vyšiel z kaviarničky, sadol si za volant a zabočil smerom k New Scotland Yardu.
Benjamin Parker, zástupca šéfa kriminálneho oddelenia, bol v svojej kancelárii, keď službukonajúci seržant ohlásil Alexovu návštevu.
– Len poď, poď, prosím ťa! – Parker vstal zo stoličky a rýchlo obišiel stôl. Stisli si ruky.
– Čo nového? – opýtal sa Joe a pohodlne sa usadil do jedného z dvoch hlbokých kožených kresiel, ktoré sa akosi nehodili k ostatnému zariadeniu sparťansky jednoduchej miestnosti.
– Nič. – Parker pokrčil plecami a potisol k nemu cigarety. – Všetci londýnski vrahovia odcestovali na dovolenku, tak to aspoň vyzerá, lebo tu máme absolútne ticho. Ale ak sa stane niečo zaujímavé, zavolám ti. Vyzeráš, akoby si dopísal nejakú novú knihu. Moji synovia budú celí šťastní.
Vzdychol si.
– Po prvé, vieš, že ticho býva aj pred búrkou, a po druhé – naozaj som dopísal knihu. Tvoji synovia ju odo mňa dostanú ako všetky predchádzajúce. Mal by si ich podporovať v čítaní takejto literatúry, lebo u mňa spravodlivosť vždy víťazí, čo sa nedá povedať o svete, ktorý ich obklopuje. Ak budeš mať niečo zaujímavé a chcel by si mi zatelefonovať, nenamáhaj sa. O jednej odchádzam z tohto mesta a o desať minút neskoršie sa už budem dívať na brehy Anglicka zhora. Vrátim sa o mesiac.
– Šťastlivec, – zahundral Parker. – Ja mám, žiaľbohu, už po dovolenke a budem čakať do budúceho júla. Kam letíš?
– Ešte sám neviem. Do Atén a potom na malý ostrovček, volá sa Keros. Pripojím sa k archeologickej výprave profesora Hugha Leeho, ktorý sa chystá objaviť akési veľmi nezvyčajné stredisko krétskej kultúry.
– Chápem, – usmial sa Parker. – Budeš ma pokladať za veľmi indiskrétneho človeka, ak sa opýtam, či sa aj slečna Caroline Beaconová zúčastňuje na tejto výprave?
– Uhádol si, ty kráľ bleskurýchlej dedukcie. Aj slečna Beaconová tam bude. Pracuje v jeho tíme.
– Profesor Hugh Lee, – pokýval Parker hlavou. – Áno, je to veľmi zaujímavý človek. – Odmlčal sa, potom vážne pozrel na Alexa, ale v očiach sa mu mihol takmer nepostrehnuteľný úsmev. – Zaujímavé, čím dlhšie tu pracujem, tým som si istejší, že takmer niet človeka, ktorého meno by tak či onak nebolo u nás zaregistrované.
– Azda len nechceš povedať, že profesor Lee bol pred začiatkom svojej vedeckej kariéry vreckovým zlodejom a tvoji ľudia ho zatkli na stanici Waterloo vo chvíli, keď mal ruku v kabelke nejakej vetchej starenky, ktorá si prišla do Londýna navštíviť deti?
– Kdeže. Ani ho nepoznám. Ale pred dvoma rokmi prišlo na Scotland Yard niekoľko dôverných dotazov v súvislosti s istou dedičskou záležitosťou. Môžem ako vždy rátať s tvojou diskrétnosťou, Joe, pravda?
– Môžeš sa spoľahnúť. – Alex vzdychol. – Hovor ďalej. Zaujíma ma to. Som rád, ak viem čo najviac o ľuďoch, v ktorých spoločnosti sa mám pohybovať.
– Nuž, celá tá záležitosť sa začala dosť dávno. Lee sa oženil veľmi mladý. Po istom čase mu žena utiekla s iným…
– To sa stáva, – zamrmlal Alex. – Ibaže som nevedel, že sa Scotland Yard zaoberá aj takýmito záležitosťami. Podobné zaujímavosti by som prenechal slúžkam a súkromným detektívom.
– Nie vždy. Za istých okolností chceme aj my veľa vedieť. Teda utiekla s iným, dosiahla rozvod, vydala sa za toho druhého a porodila mu dieťa, chlapca.
– Dojímavé. – Joe prižmúril oči. Chcelo sa mu spať.
– Ale ten druhý zrejme nebol dobrý človek, lebo ju opustil a zmizol v ďalekých krajinách. Ju nechal s dieťaťom tu, bez prostriedkov na živobytie. Stalo sa to, pravdaže, pred vojnou.
– Chodníčky lásky sú krivolaké, – Joe s námahou otvoril oči a ospravedlňujúco sa usmial. – Teraz musíš povedať niečo celkom mimoriadne, Ben, inak si ľahnem na tvoju služobnú pohovku, skrútim sa do klbka a zaspím. Za posledné tri dni som spal dovedna päť hodín.
– Táto túžba po zisku je strašná vec! – Parker rozložil ruky. – Platíš za svoje chúťky, ako iní platia za svoje. Ale počúvaj: teda tá exmanželka profesora Leeho, ktorý vtedy ešte nebol profesorom, iba sľubným mladým vedcom, zlomená skúsenosťami svojho búrlivého života rozhodla sa odísť z tohto sveta. Pred samovraždou napísala bývalému manželovi dlhý list a zverila mu nič viac a nič menej ako starostlivosť o dieťa toho druhého, s ktorým od neho utiekla.
– A Lee zrejme vzal dieťa k sebe, však? – Alex trocha ožil.
– Ženy mávajú v takýchto situáciách neomylný inštinkt. Keby nebola presvedčená, že náš profesor má zlaté srdce, nebola by spáchala samovraždu. Musela hlboko veriť, že Lee ju ešte vždy ľúbi a že sa o dieťa postará.
– Pravdepodobne. Profesor naozaj vzal chlapca k sebe. A všetko by bolo bývalo v najlepšom poriadku, nebyť istej melodramatickej zhody okolností. Vlastný chlapcov otec, ktorý sa veľa rokov zdržiaval nevedno kde, zjavil sa nakoniec v Anglicku a začal pátrať po synovi. Vrátil sa veľmi bohatý, zmenený, ostarnutý, a ako sa ukázalo, plný ochoty napraviť zlo, ktoré kedysi dávno spôsobil. Vtedy sa chlapec, ktorý už študoval na univerzite, o všetkom dozvedel. Profesor Lee mu nikdy nehovoril, že je jeho otcom, lebo to nepokladal za čestné. Mládenec bol až do návratu svojho márnotratného otca presvedčený, že mu rodičia tragicky zahynuli a Lee je matkiným príbuzným, čo ho vzal do výchovy. Došlo k úprimnému rozhovoru medzi všetkými tromi zainteresovanými. Chlapec, keď sa dozvedel pravdu o matkinej samovražde, nechcel o otcovi ani počuť. Zanevrel naňho. Nakoniec ten otec pred dvoma rokmi zomrel a odkázal mu celý svoj majetok. Vtedy mládenec, ktorý bol už zrelý muž a začínal sľubnú vedeckú kariéru, dedičstvo prijal. Ďalší príbuzní zosnulého nevedeli pochopiť, prečo zanechal všetko synovi, ktorý ho nechcel poznať, a tak podnikali dôverné pátranie. Možno sa spoliehali na to, že odhalia niečo nelegálne, ktovie. Jeden z tých príbuzných bol dosť vplyvnou osobnosťou, a preto sa to dostalo až k nám. Ale vysvitlo, že celá záležitosť je absolútne čistá a jasná. Existovali papiere, sobášny list rodičov, krstný list, slovom – vec v samom zárodku utíchla. Nikto nechcel vyvolávať rodinný škandál bez vyhliadky získať dedičstvo.
– A ten mládenec sa volá Robert Gordon, však? – povedal Alex. – Zoznámil som sa s ním. Caroline mi ani nehovorila, že je profesorovým chovancom. Vari o tom nevie? Ale je možné, aby o tom nevedela? No, no… – nedôverčivo pokrútil hlavou.
– V Anglicku je všetko možné, – usmial sa Parker. – Pokiaľ vieme, ten mládenec už ako študent žil sám. Zrejme mu chcel tvoj profesor umožniť, aby sa čo najskôr osamostatnil, alebo sa chlapec povedzme podobá matke a dennodenne ho mať pred očami… jednoducho by to nanovo otváralo staré rany. Veď vieš, ako to je…
– Áno. – Alex sa sťažka zdvihol z kresla. – Maj sa dobre, Ben. Po návrate sa ohlásim.
– Maj sa dobre, Joe.
Alex vyšiel. Ale hoci ho tá záležitosť vôbec nemusela zaujímať, ďalej myslel na Roberta Gordona a na jeho dickensovské vzťahy s profesorom Leem. Akí uzavretí sú ľudia v jeho vlasti! Bolo to naozaj zarážajúce. Poznal Caroline veľmi dobre. Keby čokoľvek vedela o tej záležitosti, bola by mu to povedala.
Potom prestal myslieť na profesora Leeho i na jeho spolupracovníkov. Spal v lietadle ako zabitý a zobudil sa niekoľko minút pred pristátím v Aténach.
Chýlilo sa k večeru. Nad zemou nebolo vidieť ani jediný obláčik a zapadajúce slnko zalievalo červeným svetlom reťaze bielych vrchov hlboko dolu.
– Prosím, aby ste prestali fajčiť a aby ste sa pripútali, – ozvalo sa z ampliónu nad vchodom do kabíny pilotov. – Lietadlo o chvíľu pristane.
Joe zahasil cigaretu, ale nezapol si bezpečnostný pás. Dolu sa mihlo malé mestečko schúlené v doline, potom druhé a o chvíľu sa pod krídlom zablyslo more, hladké ako rybník, nesčerené ani len najdrobnejšími vlnkami. Ostrov. Kúsok zalesnenej zeme. Znova more. Lietadlo zakrúžilo a spúšťalo sa. Znova ostrov.
– Salamina, – zašepkal Joe. – Sme na mieste.
Bol v Grécku.
(7)
„SME PRIPRAVENÍ, PÁN PROFESOR…“

V recepcii obrovského nového hotela Hilton na aténskej Vasileos Constantinou ho čakal lístok od Caroline:
Môj milý, prišli sme, musíme ihneď odplávať, lebo ústav najal pre nás malú loď, ktorá o tri hodiny vypláva. Prežívam hotové peklo s prekladaním debničiek a batožiny. Tento lístok mi sľúbil nechať pre Teba v Hiltone John Mellow, ktorý ide z Pirea taxíkom do miestneho ústavu. Na Kerose budeme pravdepodobne zajtra predpoludním. Tak! Strašne! Sa! Teším! Že! Budeš! So! Mnou! Viem, že vymyslíš niečo veľmi múdre a prídeš rýchlejšie, ako očakávam, a preto Ťa budem čakať každú chvílu. Čakám.
Caroline
Joe si prečítal list dva razy, potom položil na lesklý recepčný pult úzku zelenú bankovku.
– Prosím vás, som veľmi unavený, – povedal impozantnému recepčnému s olivovou pleťou a striebornými vlasmi. – Musím si trocha pospať, ale ráno by som chcel byť na jednom malom ostrovčeku v Egejskom mori.
Recepčný vzal bankovku, poskladal ju, zastrčil do bočného vrecka na bezchybnom saku a zľahka sklonil senátorskú hlavu na znak vďaky.
– Ako sa volá ten ostrovček, prosím?
– Keros, – povedal Joe.
Recepčný zdvihol slúchadlo, pomaly vykrútil číslo a začal rýchlo hovoriť, zrejme nepripúšťajúc k slovu osobu na druhom konci linky. Odrazu sa odmlčal a znehybnel so slúchadlom pri uchu. Potom znova povedal niekoľko stručných slov, zakryl mušľu pestovanou rukou s prstami, ktoré by mu mohol závidieť nejeden klavirista, a obrátil sa k Alexovi.
– Žiaľ, nijaké spojenie s ostrovom Keros neexistuje, prosím. Úprimne povedané, až teraz ho hľadajú na mape. Ste si istý, že vám ide o Keros? K-e-r-o-s?
– Áno, – odvetil Joe. – Viem, že nie je nijaké spojenie s tým ostrovčekom. Je neobývaný…
– Rozumiem, prosím. – Recepčný stiahol ruku z mušle a neobyčajne rýchlo začal čosi hovoriť… Odmlčal sa. Chvíľu počúval. Potom pozrel na Alexa.
– Prirodzene, ak vám veľmi záleží na tom, aby ste sa ta dostali, možno by sa dalo niečo urobiť. Žiaľ, termín… – So slúchadlom v ruke bezradne zagestikuloval. – Je už noc, prosím.
Joe urobil pohyb, akoby chcel znova siahnuť do vrecka, ale spustil ruku.
– Budem vám veľmi povďačný, ak sa to podarí nejako zariadiť.
Nastala nová, blesková výmena viet s neviditeľným spolubesedníkom. Slúchadlo konečne dopadlo na vidlicu.
– No prosím, čo-to o ostrove Keros už viem. Raz za dva týždne tam pristáva loďka, vozí potraviny človeku, čo tam obsluhuje maják. Loďka ta odpláva o týždeň. – Alex netrpezlivo pokrútil hlavou. – Môžete si tiež najať v Aténach jachtu, ktorá tam bude zajtra večer, no… povedzme popoludní, ak budú atmosferické podmienky priaznivé, hoci sa v najbližšom čase majú zhoršiť a…
– A je ešte nejaká tretia možnosť?
– Áno, ale pomerne drahá. Na svitaní letí lietadlo na Krétu a tam môžete presadnúť na helikoptéru. Objednáme ju pre vás, prirodzene, ak chcete, aj hneď, telefonicky. Turisti v poslednom čase veľmi ochotne využívajú vzdušnú dopravu. V tomto poslednom prípade budete na Kréte tri hodiny po odlete z Atén.
– Výborne! Letím. Ďakujem vám.
Joe položil na recepčný pult ešte jednu bankovku a pobral sa k výťahu, pohrávajúc sa s kľúčom. Hneď zaspal a zobudil sa dokonale odpočinutý, keď brieždenie začínalo sfarbovať ďaleký biely vŕšok, na ktorom bolo vidno Parthenon, na tú vzdialenosť celkom malý.
Neskôr prebehlo všetko presne podľa predpovede recepčného z hotela Hilton. Alex sedel už hodinu na palube helikoptéry vedľa pilota a díval sa na bledomodrú rovinu, čo sa rozprestierala na všetky strany až po obzor.
– O desať minút budeme na mieste, – povedal pilot lámanou angličtinou. – Nikdy som tam nebol, ale zhovárali sme sa rádiom s tým mužom, čo tam obsluhuje maják. Tvrdí, že ostrov je plochý a helikoptéra môže pristáť bez ťažkostí. – Zdvihol hlavu a pozrel na oblohu. – Chcel by som sa čo najskôr vrátiť. Od Afriky sa blíži silný vietor. Mraky nepriženie, slnko svieti ďalej, ale mašinu to hádže, akoby sa blížil koniec sveta. A helikoptéra nie je prúdové lietadlo, neujde. Aha, už sme na mieste. Vidíte?
Joe sa nachýlil dopredu a cez vypuklé sklo uzavierajúce kabínu helikoptéry sa pozorne zahľadel na more. V prvej chvíli nevidel nič. Potom zazrel hlboko dolu malú skalu, lemovanú bielym prsteňom príboja, narážajúceho na strmé, zrázovité brehy. Ostrov sa približoval, helikoptéra zakrúžila miernym oblúkom nadol. Pomaly preleteli ponad končistý vrchol hory, ku ktorej sa túlila ako rovná kamenná plošina zvyšná časť ostrova, vyzdvihnutá vysoko nad hladinu mora kalnými, neprístupnými stenami.
Vleteli do tieňa hory. Pilot takmer zastavil stroj vo vzduchu, hľadal dolu miesto na pristátie. Alex si všimol prízemný barak so strechou z vlnitého plechu pritúlený k úpätiu hory. Z baraka vybiehali rad-radom drobné ľudské postavičky a vrhali krátke, ostré tiene.
Helikoptéra znova vyletela nad more a v tej chvíli Joe zazrel maličkú, bledomodrú motorovú jachtu ukrytú za skalným výstupkom a reťazou spenených vĺn. „Teda Gordonovci už tiež prišli“, pomyslel si, ale hneď zabudol na jachtu, lebo všetka jeho pozornosť sa sústredila na ľudí pred barakom, ktorých postavy sa pomaly približovali a zväčšovali. Helikoptéra sa vrátila nad skalnú plošinu a teraz takmer kolmo klesala.
– Našťastie nie je vietor, – povedal Joe. Pilot bez slova prikývol. Sedel nachýlený dopredu. Alex zazrel Caroline. Nevedel, ako ju rozpoznal medzi ostatnými, lebo ešte nemohol rozoznať črty tvárí. Ale rozpoznal ju hneď. Jeden, dva, tri, štyri, päť, šesť, sedem, osem. O jednu osobu viac.
Motor stíchol, len vrtuľa, čo sa krútila nad nimi, ostro svišťala, rozrážajúc vzduch. Sťažka dosadli, pneumatiky prudko narazili o zem. Joea hodilo dopredu, potom späť na sedadlo.
– Sme tu, – povedal pilot. – Ďakujem vám.
– Ja vám ďakujem. – Joe mu stisol ruku a vyskočil z kabíny. Caroline, ktorá sa rozbehla, len čo sa kolesá dotkli zeme, ocitla sa o niekoľko sekúnd pri ňom. Krátko a naoko pokojne si stisli ruky.
– Rozhodne nepatríš k ľuďom, ktorí veria, že najlepšie je ponáhľať sa pomaly…
Joe chytil kufor, ktorý mu pilot podával, a zakýval.
– Šťastnú cestu! – zavolal. – Dúfam, že sa ešte uvidíme!
Pilot bez slova kývol hlavou a usmial sa. Motor zareval a helikoptéra sa prudko vzniesla. Chvíľu ešte stáli a dívali sa, ako sa na oblohe zmenšuje, letiac na sever. Potom vykročili k baraku.
Joe sa so všetkými zvítal a všimol si, že sa všetci veľmi zmenili. Boli opálení a vyzerali, akoby tu už strávili niekoľko týždňov. Ešte aj profesor, ktorý napriek tomu, čo o ňom napísala Caroline, mal na sebe šortky a košeľu s krátkymi rukávmi, pripomínal skôr dôstojníka koloniálnej armády než vedca. Niekoľkodňová plavba po mori zotrela z posádky bledé farby Londýna.
– To je náš hospodár, – povedala Caroline a ukázala na počerného mládenca, ktorého Joe nepoznal. – Pán… – zaváhala a potom pokračovala, zreteľne slabikujúc, – E-lef-to-rios Smy-tra-kis, ktorý má na starosti maják na Kerose a našťastie vie po anglicky. Už nám stihol rozpovedať, že vo voľných chvíľach nazrel do pár jaskýň, ale, žiaľ, nič zaujímavé nezbadal.
Joe mu stisol ruku a strážca majáka celkom dobrou angličtinou povedal:
– Som veľmi rád, že vás poznávam.
Alex sa obrátil k profesorovi Leemu.
– Je od vás veľmi láskavé, pán profesor, že ste súhlasili s mojím pobytom na ostrove, ale obávam sa, že z toho budem mať osoh iba ja, a vy zo mňa nebudete mať nič.
– O to sa nebojte! – usmial sa Lee. – Nenecháme vás sedieť so založenými rukami. Priplávali sme sem iba dnes ráno, ale už sme si stihli všimnúť zopár ťažkých problémov, ktoré budeme musieť vyriešiť hneď na začiatku. Tá skala sa nedá tak ľahko zdolať, ako by sa mohlo na prvý pohľad zdať. Vidíte? – Obrátil sa a ukázal na horu. – Otvory niektorých jaskýň sú v celkom kolmej stene a my nemáme takmer nijaký horolezecký výstroj, a napokon nikto z nás nie je skúseným horolezcom. A musíme sa dostať všade, aj na také miesta, ktoré sa zdajú celkom neprístupné, hoci si človek môže ťažko predstaviť, že by sa vnútri skrývalo sídlo bohyne. Treba vziať do úvahy, že za tisíce rokov sa profil svahov mohol zmeniť. Možno k miestu, ktoré je teraz celkom odrezané od zvyšku ostrova, viedla cesta, ktorá sa zrútila spolu so zvetranými skalnými blokmi. Každý silný a obratný človek má v takejto situácii cenu zlata. Okrem toho vaša povestná schopnosť nachádzať súvislosti medzi zdanlivo nezlučiteľnými faktmi môže byť užitočná nielen na poli kriminalistiky, je tak? Budeme musieť trocha pohnúť rozumom… Ale, ako si spomínam, dámy sľúbili, že nám dajú niečo jesť. Chceli sme si práve sadnúť za stôl, keď sme začuli helikoptéru. Poďme! Chytil Alexa pod pazuchu a viedol ho ku vchodu do baraka.
Barak, do ktorého vošli, podobal sa tisícom iných, čo vyrástli cez vojnu všade, kde sa dlhšie zdržiavali vojaci. Bol nízky, dlhý, pritúlený ku skale, iste preto, aby bol chránený pred vetrom alebo skrytý pred posádkami nepriateľských lietadiel a plavidiel. Po celej dĺžke ho pretínala chodba, z ktorej po oboch stranách viedli dvere do malých izieb pre posádku. Na konci chodby, naproti vchodu, bola najväčšia miestnosť, pravdepodobne jedáleň a spoločenská miestnosť pre vojakov, lebo v nej ešte vždy stáli dva stoly a drevené lavičky namiesto stoličiek. Joe vykročil chodbou a všimol si, že členovia výpravy sa už ubytovali. Čiasi ruka pohotove napísala farebnou ceruzkou menovky a pripla ich pripínačmi na jednotlivé dvere. Pri mene Joe Alex zastal.
– Ak si chcete umyť ruky, umyváreň je tam, pri vchode, – povedal profesor. – Nechajte si kufor v izbe a príďte k nám.
Caroline sa vrátila od dverí do jedálne.
– Dostal si najkrajšiu izbu, – pošepkala mu. – Má dve okná s výhľadom na more. – Letmo mu stisla ruku a odišla. Joe strčil do dverí a vošiel.
Izba bola väčšia, ako sa dalo predpokladať pri pohľade na barak zvonka. Na drevenej posteli zbitej z dosák ležal mäkký anglický matrac, na ňom dve hrubé vlnené deky a posteľná bielizeň, ešte poskladaná, snehobiela, ostro sa odrážajúca od stmavnutých dosák stien a dlážky. Zariadenie dopĺňala skriňa, tiež zbitá z dosák. Joe do nej nazrel a usmial sa. Biely lístok pripnutý špendlíkom mu povedal: „Vitaj, môj milý!“ Dolu bolo nakreslené červenou ceruzkou malé srdiečko.
Odopol lístok, starostlivo ho zložil vo štvoro a vložil si ho do náprsnej tašky. Jedna zásuvka písacieho stola v jeho londýnskom byte bola plná podobných pamiatok. Odkladal si všetky, hoci nebol sentimentálny. Ale Caroline zaberala výnimočné miesto v jeho živote.
Pristúpil k oknu. Na niekoľko sto krokov sa pred ním rozprestierala plocha porastená trávou, ktorá sa náhle končila, a v diaľke za ňou bolo vidieť blankytný obzor spestrený tu a tam drobučkými hrebienkami vĺn.
Obrátil sa a zdvihol hlavu. Uprostred povaly visela na krátkej šnúre elektrická žiarovka a šnúra viedla k vypínaču pri dverách. Elektrina? Pravdaže. Na ostrovčeku musel byť generátor, čo napájal maják. Ale kde je maják? Z helikoptéry ho nevidel.
Ďalej sa touto otázkou nezaoberal, len sa presvedčil, či svetlo funguje na Kerose rovnako dobre ako všade na pevnine, vytiahol z kufra uterák, mydlo a vykročil po chodbe. Idúcky čítal menovky na dverách: Mary Sandersová… prof. Lee… John Mellow… Robert a Pamela Gordonovci… Pán Eleftorios Smytrakis. Dvere na ľavej strane, pri vchode do baraka, boli označené lístkom: Simon Caruthers, na pravej strane bol nápis: UMYVÁREŇ.
Vošiel dnu. Umyváreň bola primitívna, dlhé koryto, ktorého odtok viedol von za barak. Pri stene stáli v rovnom rade vedrá s vodou. Nad nimi čerstvý anglický nápis na lístku: – Po použití znovu naplň vedro zo studne! – Ale vedľa sa kopil štós pestrofarebných lavórov a hrnčekov, ktoré si zrejme priviezla výprava. Umyl si ruky, rozhodol sa, že tentoraz neposlúchne výzvu naplniť vedro, a pobral sa do jedálne.
Vošiel takmer nepovšimnutý, lebo Simon Caruthers, ktorý sedel pri konci stola, práve hovoril mladému Grékovi:
– Naozaj? Pri brehu? To je skvelé!
– Áno, áno! – Smytrakis prikyvoval hlavou, odložil vidličku a naširoko roztiahol ruky. – Včera som chytil takúto, aha! Priplávajú až k brehu, ale nie tam, kde sa more triešti o skaly. Malé ryby hľadajú pri brehu všelijaké ešte menšie zvieratká a veľké ryby prichádzajú žrať malé. Len si treba dávať veľký pozor, lebo je to tam nebezpečné, – chvíľu hľadal anglický výraz, – môžete spadnúť z útesu a je s vami koniec. Ukážem vám, kde máte chytať. Zdá sa, že je to priepasť, ale dá sa ta zísť a dolu je dosť miesta, aby ste mohli hodiť udicu.
– Nájdete si pre mňa trocha času po obede? – opýtal sa Caruthers s nádejou v hlase.
Mladý Grék pozrel do okna, potom na hodinky.
– Nebudem mať čas chytať s vami. Blíži sa silný vietor a musím sedieť pri vysielačke. Možno budú signály SOS. Ale ten vietor príde najskôr tak o päť, šesť hodín. Blíži sa odliv, čas na dobrú rybačku, lebo ryby priplávajú bližšie. Majú rady odliv, pretože ten rozhýbe všetko, čo je v mori. Ja musím, žiaľ, každú hodinu preberať správy a hlásiť sa. Ak vyhlásia pohotovosť na mori, budem sedieť neprestajne pri vysielačke vo dne i v noci. Ak sa rýchlo naobedujete, môžeme ta ísť spolu a ja vám ukážem, kadiaľ treba zísť dolu.
– Veď sme si mali hneď po obede obzrieť horu, – povedala Caroline. – Máme ísť všetci…
– Panebože… – zastenal Caruthers.
– Simona môžeme na prvé popoludnie uvoľniť, – žmurkol profesor na ostatných. – Prepadla mu dovolenka v Škótsku, tak nech dnes nazbiera sily. Až od zajtra začneme naozaj pracovať. My si dnes pôjdeme obzrieť tie jaskyne, do ktorých je pomerne ľahký prístup. John, – obrátil sa k Mellowovi, – možno budeme potrebovať baterky a pre každý prípad vezmeme aj laná, keby sa ukázalo, že chodby sú priveľmi strmé alebo priveľmi klzké, dobre?
– Áno, pán profesor. – Mellow odstrčil prázdny tanier a vstal.
– Ale ak pôjdeme všetci, kto pripraví olovrant?
– No Caruthers! – zvolala Mary Sandersová. – Donesie tucet skvelých rýb a naservíruje nám ich s bielym vínom!
– Ktoré nemáme, – doložila vecne Pamela Gordonová. – Dávaj na seba pozor, Simon, – povedala a nahla sa ponad stôl. – Obišla som celý ostrov a zdalo sa mi, že by som ani za všetky poklady sveta nikde nezišla dolu. Akoby človek šiel po okraji strechy.
– Pán Smytrakis sľúbil, že mi ukáže cestu.
Mladý Grék prikývol.
– Tam sa dá zísť, pani, – vyhlásil. – Nie je to vôbec nebezpečné, hoci zhora to vyzerá hrozne. Treba len urobiť dva kroky po skale a pridržiavať sa rukami a potom je tam taká šikmá trhlina, ktorá vedie nadol.
– Poďme! – Caruthers vstal. – Vezmem si udice a môžeme ísť.
Všetci prítomní povstávali.
– Baterky ostali na jachte, – povedal Mellow. – Tuším sme ešte nedoniesli tie dve skrinky s výstrojom? Čo?
– Nie. – Caroline sa poobzerala. – Nevedela som, kam ich dáme. Ale tu to bude hádam najlepšie, pravda, pán profesor? – Ukázala na voľný kút jedálne. – A potom, keď bude treba, ich uložíme inde.
– Dobre. – Profesor súhlasil. – Zatiaľ nech sú tu. Jemné prístroje a krehkejšie predmety zložte na tamtom stole. Napokon ak nič neobjavíme, polovica vecí sa vráti do Londýna nerozbalená. – Usmial sa, keď videl, ako sa Caroline zatvárila.
– Idem po tie skrinky, – povedal Robert Gordon. – Kto pôjde so mnou? Potrebujem ešte jedného dobrovoľníka.
– Pôjdem s vami. – Alex sa pohol k dverám. – Ešte som si po tej ceste ani nevystrel nohy.
Gordon mlčky vyšiel z baraka. Vonku bolo i naďalej krásne, ideálne počasie a slnko tak prihrievalo, že si Joe hneď vyhrnul rukávy na košeli. Potom vytiahol cigarety, ktoré mal v zadnom vrecku nohavíc. Ešte sa nestihol preobliecť, keď si odrazu spomenul, že si zápalky nechal v saku. Vrátil sa.
Caruthers a Smytrakis stáli pred barakom a obzerali si udice.
– Nemáte zápalky? – opýtal sa Alex. – Myslím, že som si ich nechal v baraku.
– Žiaľ, nefajčím, – usmial sa naňho Caruthers a skúšal, či sa navijak, na ktorom bola navinutá šnúra, dobre otáča.
Smytrakis rýchlo siahol do vrecka a vytiahol škatuľku zápaliek.
– Nech sa páči. Mám pri sebe ešte jedny.
– Ďakujem. – Joe vykročil za rýchlo sa vzďaľujúcim Gordonom, ktorý obišiel roh baraka a kráčal po chodníku vyšliapanom uprostred biedneho trávnika. Chodník viedol popri kolmej stene hory až po okraj útesu, pod ktorým šumelo more.
Po chvíli došiel Gordon k okraju a urobil voľný krok dopredu. Zozadu to vyzeralo, akoby sa mal v najbližšom okamihu zrútiť do priepasti. Joe chvíľu ešte videl jeho miznúce plecia a hlavu, a keď došiel na okraj, zazrel, ako zostupuje širokým, pohodlným žľabom vysekaným v skale, ktorý v serpentínach klesal k malému prístavu chránenému prirodzeným kamenným mysom, s úzkym rovným pásom pobrežia, ku ktorému bola priviazaná bledomodrá jachta.
– Za tento prístav môžeme ďakovať Mussolinimu! – zvolal Gordon, prekrikujúc hukot vĺn, čo sa rozbíjali o neďaleké balvany. – Prístav aj tie schody v skale vysekali Taliani za habešskej vojny. Asi už vtedy predvídali, že nakoniec dôjde ku konfliktu s Anglickom. Cez celú vojnu tu držali posádku. Smytrakis nám už stihol rozpovedať, že tá sa sama vzdala týždeň po tom, ako Taliansko prešlo na stranu Spojencov. Našim to oznámili rádiom, ale nikto nevedel, kde sú, a oni nemali ani len čln a prosili, aby poslali k ostrovu loď, ktorá by vyslala čln a vzala ich do zajatia.
Boli už nad vodou. Joe stál na brehu a obzeral si jachtu, ukrytú medzi dvoma skalnými stenami. Vyzerala ako detská hračka.
– To ste na nej sami dvaja priplávali z Anglicka cez Kanál, Biskajský záliv a celé Stredozemné more?
– Pravdaže. – Gordon sa zdržanlivo usmial. – Vyzerá ako obyčajný motorový čln, pravda? To ste chceli povedať? Ale dobre sa jej prizrite: na svoje rozmery má výkonný motor a je oveľa pevnejšia ako Santa Maria, na ktorej Kolumbus preplával Atlantik. Nebojí sa ani veľkých vĺn. Pred Sicíliou nás riadne hojdalo, ale statočne sme to vydržali.
Pri posledných slovách sa chytil zábradlia a skočil na nízku palubu. Joe ho nasledoval.
Kajuta, do ktorej zišli, bola zariadená s diskrétnym prepychom a zdala sa väčšia, ako sa dalo súdiť podľa neveľkých rozmerov jachty.
– To je náš salón i spálňa. – Gordon otvoril malé dvere do ďalšej miestnosti. – To je kúpeľňa a ďalej sú ešte dve malé kajuty pre hostí, kuchynka a špajza. Môžu tu pohodlne cestovať šiesti, ale priznám sa, vtedy je tu trocha tesno a morská plavba stráca svoje najväčšie prednosti – ticho a samotu. Súhlasíte so mnou?
– Nemôžem nesúhlasiť – povedal Joe. Obzeral si vnútrajšok a v duchu si slávnostne prisahal, že pri najbližšej príležitosti urobí všetko pre to, aby sa stal majiteľom podobnej jachty.
– Okrem radaru tu mám všetko, čo treba na plavbu po oceáne, a veľmi šikovnú vysielačku, ktorá sa ľahko obsluhuje. A tam sú naše skrinky. – Vošiel do jednej kabínky vzadu, vzápätí sa zase zjavil a v rukách niesol dve neveľké kovové skrinky s koženými držadlami. Joe jednu z nich vzal a spolu vyšli na palubu.
Až teraz, keď sa díval na biele skaly osvetlené ostrými slnečnými lúčmi, prvý raz zatúžil dozvedieť sa tajomstvo, ktoré azda ukrývali. Ktovie, či nájdu príbytok bohyne. Nebol o tom vôbec presvedčený. Ak sa tu niekoľko rokov zdržiavala talianska posádka, desať či dvadsať mladých mužov, ktorí tu pravdepodobne nemali čo robiť a ustavične sa túlali po tom malom kúsku skalnatej zeme, tí predsa museli nazrieť do všetkých jaskýň. Keby v niektorej boli sošky, vázy, tabuľky, obetné dary, iste by ich boli našli a už by sa o nich niečo vedelo. Lenže archeológ, ktorý vie, čo hľadá, má možno väčšie šance ako bezcieľne sa potulujúci vojak.
Vystupoval po kamennej strmine hore schodmi vytesanými v skale a pred sebou videl sťažka stúpajúce, chudé nohy Roberta Gordona. Ale ten útly človek sa nebál plávať po oceáne na svojej krehkej jachte iba v spoločnosti ženy, ktorá ho podľa Caroline neľúbila, mala rada iba jeho peniaze, zdedené za takých zložitých okolností. Chovanec profesora Leeho. Nič v skutočnosti nikdy nevyzerá tak, ako sa na prvý pohľad zdá.
Otriasol sa. Čo mu je vlastne po súkromných záležitostiach všetkých tých ľudí? Je to skupina vzdelaných, dobre vychovaných Angličanov so všetkými prednosťami a iste aj nedostatkami tejto spoločenskej vrstvy, ktorú poznám tak dobre, veď sám z nich pochádzam. Človek by sa ani len v myšlienkach nemal miešať do vecí, do ktorých ho nič.
Ocitli sa na kraji útesu a po chvíli už kráčali k baraku. Z diaľky zazrel Joe osamelú postavu Smytrakisa.
– Odprevadil som toho pána až dolu, – povedal mladý Grék s úsmevom. – O chvíľu sa začne odliv a možno niečo chytí. V každom prípade je odhodlaný na všetko, ako sa mi zdá.
– Áno, – s poľutovaním kývol Gordon hlavou a ani sa nezastavil. – Vždy je s ním oštara, keď zazrie vodu a má pri sebe udicu. Treba sa chrániť pred takýmito maniakmi, – doložil poučne.
– Idem k svojmu majáku. – Smytrakis zrejme nerozumel poslednej vete. Alex sa poobzeral. Blížili sa k dverám baraka, pred ktorými John Mellow s Caroline vyťahovali z veľkého plátenného vaku kotúče farebných lán z umelej hmoty a ukladali ich na slnku.
– Kde je maják? – Joe sa poobzeral, ale charakteristickú štíhlu pásikavú stavbu nikde nevidel.
– Tam, – ukázal Smytrakis na malý domček pritúlený k skalnej stene, postavený zrejme z kameňov vytesaných na ostrove a takmer neviditeľný, lebo celkom splýval so skalným pozadím. Usmial sa na stojacich, sklonil hlavu a rýchlym krokom zamieril k majáku. Gordon postavil skrinku Caroline k nohám.
– Máš, čo si chcela! Panebože! – utrel si pot z čela. – V taký deň by som nehnal do roboty ani otroka. Horúčava je čoraz väčšia, hoci je už dávno po poludní. Vo vzduchu cítiť čosi čudné, nezdá sa vám? Klesá tlak, či čo?
– Ešte si sa neaklimatizoval. – Kľačiaci Mellow vstal. – Hotovo. Zatiaľ nič viac nepotrebujeme.
Mary Sandersová a Pamela Gordonová, obe v ľahkých plátenných kombinézach, vyšli z baraka.
– Otvorte tie skrinky. – Caroline vstala, vyvrátila vak a vytriasla ho. – Vytiahnite baterky a zistite, či svietia. Joe, prezleč sa. V izbe máš kombinézu! Nedoniesol si si iné topánky? – Nespokojne pokrútila hlavou. – Hneď pôjdeme.
– Doniesol, – vážne povedal Alex. – Doniesol som aj niekoľko papyrusov, ktoré pohodím hneď v prvej jaskyni, aby som ti urobil radosť a uľahčil hľadanie.
Vošiel do baraka. Keď sa po niekoľkých minútach preoblečený z neho opäť vynoril, celá skupina bola už pripravená na odchod. Caroline mu dala veľkú striebornú baterku a kotúč bledozeleného tenkého lana.
– Každý vedec, ktorý za niečo stojí, má byť obklopený húfom pomocníkov, – povedala a zavesila mu kotúč na plece. Potom sa obrátila k profesorovi Leemu. – Sme pripravení, pán profesor.

Profesor Lee uprel pohľad na skalnú stenu, čo sa týčila rovno pred nimi. Bola takmer kolmá a posiata tmavými otvormi jaskýň.
– Našťastie sú niektoré prístupné aj bez horolezeckého výstroja. – Mary Sandersová si zaclonila dlaňou oči pred lúčmi popoludňajšieho slnka, ktoré práve vyšlo spoza vrcholu hory.
– Rozdelíme sa na skupinky, – povedal profesor. – Pamela, Gordon, potom Caroline a pán Alex a ja s Mary a Johnom, dobre? Nepúšťajte sa priďaleko ani prihlboko, keby niektorá chodba začala klesať do neznáma. Berme to výlučne ako prvý prieskum a nedajme sa uniesť fantáziou. Poobzeráme sa, oboznámime sa len tak povrchne so štruktúrou chodieb, neskoršie si vymeníme poznatky a od zajtra začneme horu systematicky prehľadávať. Ak len Caroline, – sprisahanecky žmurkol, – nenájde hneď príbytok Vládkyne Labyrintu, čím by sa problém vyriešil.
Dievča mu odpovedalo úsmevom, zopälo ruky a prosebne zdvihlo oči k bezoblačnému nebu.
– V takom prípade, – povedal Mellow, – nemá význam, aby som šiel s pánom profesorom a s Mary. Tri osoby si v takých podmienkach nevšimnú viac ako dve. A ak pôjdem sám, budeme mať za sebou obhliadku štyroch jaskýň namiesto troch.
– Nie som tým nadšený. – Lee stiahol obočie. – Nemám rád také samotárske výlety. Človek nikdy nevie, čo sa tam dnu môže stať.
Mykol hlavou k bielej skalnej stene, plnej puklín.
– Budem dávať pozor, – povedal Mellow vecne, bez stopy ľahkovážnosti. – Pôjdem ta, – ukázal na najbližší otvor, ktorý bol takmer zarovno s povrchom plošiny, asi päťdesiat krokov od baraka. – Iste tam nájdem iba stopy po tých Talianoch. Bývali tak blízko a vchod je taký prístupný a lákavý, že ta iste chodili často.
– Dobre, – súhlasil profesor a pozrel na hodinky. – Sú tri. Presne o piatej musíme byť všetci vonku. Zraz v jedálni. Teraz si určíme, kto kam pôjde. Sú tu ešte dva otvory pomerne nízko a tretí trocha vyššie, tam, – ukázal prstom. – Myslím ten na kraji, takmer nad brehom. Mary a ja pôjdeme do tohto prvého otvoru, Gordon s Pamelou ta a Caroline s pánom Alexom sa pokúsia dostať do toho posledného. Zajtra sa posunieme vyššie a pousilujeme sa systematicky preskúmať celú stenu. Máte nejaké otázky?
Otázok nebolo. Napriek pokročilému popoludniu slnko čoraz silnejšie pripekalo a rozpálený vzduch neochladil ani najslabší vánok od mora. Profesor znova pozrel na hodinky.
– Teda o piatej. Veľa šťastia!
Vysoký a chudý profesor vykročil k otvoru jaskyne a za ním Mary s baterkou v každej ruke.
– Vpred, deti! – Mellow vystrel široké plecia. – Prenechal som vám možnosť dosiahnuť úspech na môj účet. – Nevdojak pozrel na Gordona, ale ten si to nevšimol.
– Ako to? – opýtala sa Caroline.
– Lebo idem sám a nikto ma nebude istiť. Vládkyňa Labyrintu sa iste špecializuje na takých ako ja.
– Načo si si teda vzal lano? – opýtal sa Gordon bez úsmevu. – Nebude ti ho mať kto držať, ak natrafíš na nejaký komín.
– V najhoršom prípade ho priviažem o skalu. Ale ak začujete v hĺbke hory dutý pád, pamätajte, že som vážil deväťdesiat kíl!
Zasmial sa, zakýval im a odišiel.
Alex a Gordon sa pohli za Caroline, ktorá šla kúsok pred Pamelou. Idúcky pozorne skúmala skalu. Asi po päťdesiatich krokoch všetci zastali pred skalnou terasou, ktorá sa šikmo skláňala k hore. Slnko teraz osvetľovalo úzky otvor na kraji terasy, priamo nad ich hlavami.
– Tá skala mi pripomína ementál, – vzdychla Caroline. – Nečudovala by som sa, keby sme sa všetci zišli niekde v prostriedku.
– Labyrint, – povedala ticho Pamela. – Práve takto mohol vyzerať. Sto vchodov, a iba jeden vedie k cieľu. Mala by si byť spokojná.
– Poďme. – Gordon sa zľahka dotkol jej pleca. – Už uplynulo päť minút.
– Áno, pravdaže. – Prvá sa vyškriabala na plochú terasu.
Alex a Caroline šli ďalej. Boli už takmer nad zráznym okrajom plošiny, ktorá tu strmo klesala k moru. Otvor, do ktorého sa chceli dostať, bol asi v päťmetrovej výške, v stene, ktorá sa zdala celkom kolmá, no skala tu bola popukaná a taká vymytá dažďom, že jej hrboľatý povrch poskytoval miestami pomerne dobrú oporu pre nohy i pre ruky.
Joe si sňal z pleca kotúč lana, jeden koniec podal Caroline, druhý si omotal okolo tela a zaviazal uzol.
– Počkaj tu, kým nevojdem dnu. Potom si lano uviaž okolo drieku.
– Ale…
– Tak to bude rozumnejšie, – povedal pokojne a chytil sa výčnelku skaly. O minútu bol hore.
Tesne pred otvorom sa odlúpol kus skaly a na tom mieste vznikla akási malá rímsa. Alex sa na ňu postavil a pozrel nadol. Caroline nevidel, ale vzápätí zazrel hneď pod sebou jej hlavu a o chvíľu už stála pri ňom a utierala si ruky o červené nohavice.
– Prečo zbytočne riskuješ?
– A ty? – Položila mu dlaň na plece a odvrátila sa; potom pozrela do hĺbky tmavého otvoru.
Joe si povzdychol.
– Kde sú baterky?
Siahla do zadného vrecka nohavíc, ktoré sa zatváralo na zips. Podala mu baterku.
– Dobrý deň, milá pani! – Stisla tlačidlo baterky. – Neviete si predstaviť, ako som túžila navštíviť vás…
– S kým sa zhováraš? – opýtal sa Joe s úsmevom.
– S Vládkyňou Labyrintu, prirodzene.
Sklonila sa ešte hlbšie a vnorila sa do hĺbky otvoru.
– Nič nevidím! – ozval sa vzápätí jej tlmený hlas. – Zasekla sa mi baterka!
Rýchlo sa obrátil a takmer štvornožky sa vplazil do tmavého pažeráka jaskyne, v ktorom zmizla Caroline.
Vonku svietilo slnko tak jasne, že v prvej chvíli Caroline nevidel a stisol tlačidlo baterky, lebo si myslel, že mu zhasla.
– Budeme sa hrať na skrývačku? – opýtala sa Caroline.
Rozsvietil baterku a až teraz videl, že sú pred vchodom do dlhej úzkej chodby, ktorá mierne klesala nadol.
Chvíľu mlčky opravovali Carolininu baterku, a keď sa rozsvietila, pomaly vykročili dolu chodbou. Bolo tu oveľa chladnejšie, ako predpokladal. Obzrel sa. Otvor, ktorým vošli do jaskyne, svietil v diaľke ako malé okienko. Pás denného svetla dopadal na vlhké kamene, po ktorých začali pomaly schádzať nadol. Obrátil sa. Dlhý lúč Carolininej baterky behal po stenách a chvíľami zablúdil ďaleko do hĺbky. Na konci chodby sa týčila vlhká kolmá stena, ktorá sa trblietala tísicmi iskierok odrazeného svetla. Zo stropu sa odtrhla studená kvapka vody a spadla Alexovi na líce. Striasol sa.
– Je tu akýsi nápis! – povedala zrazu Caroline a zastala. Hlas jej zaznel nečakane duto a zatíchol v temnej hĺbke. Stáli pred stenou, ktorá uzatvárala chodbu. Nápis bol dvojriadkový, vyrytý ostrým nástrojom do vlhkej skaly:
Ama, anz’ardi: che chi muore
Non ha da gire al ciel dal mondo altr’ale.
– To je, pravdaže, po taliansky. – Carolinin hlas znel sklamane, keď prekladala:
– Miluj a buď milovaný, lebo iba na takýchto krídlach môže smrteľník vyletieť zo zeme k nebesiam…
– Čo to je?
– Michelangelov sonet.
– Asi to vyryl niektorý z tých chudákov chlapcov, čo tu trčali cez vojnu. – Prešla ešte niekoľko krokov a oprela sa rukou o skalný zátaras. – Koniec, môžeme sa vrátiť… – dodala rezignovane.
No pritom ďalej svietila baterkou po stene.
– Čo hľadáš? – opýtal sa Alex, ktorý jej voľky-nevoľky v tomto počínaní pomáhal. – Tajný priechod?
– Nie… – zaváhala. – Vidíš? Všade tu kvapká a steká voda, – zasvietila na zem, – a pritom nestojíme na piesku, ale na súvislej skale. Chcem len zistiť, kam sa tá voda stráca, lebo zatiaľ nijaký odtok nevidím. Sme na najnižšom bode chodby, a keby si voda nenašla odtok, muselo by tu byť jazierko.
– Nemôže sa v tomto podnebí jednoducho vypariť? – opýtal sa Joe neisto. Ani petrografia, ani geológia ho nikdy nezaujímali a o štruktúre skál vedel veľmi málo.
– Vylúčené. Nie v takom množstve. Nedostane sa sem vietor ani slnko, teplota je pomerne nízka a hádam dosť ustálená, lebo v hĺbke chodby je rozdiel medzi dňom a nocou zanedbateľný. V každom prípade musíme dôkladne preskúmať všetko, čo sa dá, aby sme sa sem neskôr nemuseli vracať.
Kľakla si, zblízka si posvietila na zem a kolenačky sa pomaly posúvala popri stene.
– Vidíš? – povedala po chvíli. – Tadiaľto presakuje nadol! – Prešla dlaňou po hladkom kamennom povrchu. – Aha, tu je trhlina a siaha až potiaľto! Pozri, Joe! A vyzerá to, akoby z nej ktosi vytiahol kúsok skaly a znova ho ta zapasoval!
Alex si kľakol vedľa nej.
– Podľa mňa to vyzerá ako celkom prirodzená trhlina. Videl som ich v živote na tisíce. – Znova mu spadla na krk studená kvapka. – Odporné!
Ale Caroline akoby ho nepočula. Chvíľu preklepávala stenu, potom sa od nej odtiahla a vstala.
– Musíme skúsiť, či sa ten kus kameňa nedá vytiahnuť, – povedala rozhodne.
– Hm… – Alex pochybovačne pokrútil hlavou. – Veď môže vážiť niekoľko metrákov! Nepoznáme jeho hrúbku. Okrem toho sa mi zdá, že je to celkom normálna puklina a…
Pocítil na pleci ľahký dotyk Carolininej ruky. Stíchol.
– V Egypte, – povedala, – nájdeš dvere zamaskované tak dokonale, že by sa to dalo nazvať umeleckým dielom. Vchody do hrobiek bývajú niekedy celkom nebadateľné, imitujú skalné pukliny, výčnelky, žliabky, všetko možné, len aby nikto neprišiel na to, že sú to vchody, ktoré majú slúžiť len zasväteným.
Pri posledných slovách si znova kľakla a zaprela sa plecom do skaly.
– Pozor! – Alex ju chytil okolo drieku a odtiahol. Potom si rýchlo kľakol na miesto, kde predtým kľačala ona.
– Čo robíš, Joe?
– Iste sa nevyznám v maskovaní vchodov, ale viem, že uvoľnená skala týchto rozmerov by ťa mohla odučiť od ľahkomyseľného prístupu k pohyblivým bal… – zaprel sa z celej sily, –… va… – potlačil ešte mocnejšie, –… nom! – dopovedal a zhlboka si vydýchol. Skala sa pohla.
– Preboha! – povedal začudovane. – Pohla sa!
– Pozor, Joe! – Caroline stála zohnutá za ním. Cítil na líci jej dych.
– Nič sa mi nestane. Posvieť mi…
Oprela mu baterku o plece a pozorne sa dívala na kamenný blok, čo s a hýbal pod tlakom jeho pleca. Joe obrátil hlavu, aby mohol zaútočiť na stenu celým povrchom pleca, zaprel sa a opýtal sa priduseným hlasom:
– Ustupuje?
– Nie. Počkaj. Skúsime to inak.
– Hej? No prosím…
– Skús ho potlačiť nie z prostriedka, ale zboku.
– Dobre.
Znova sa zohol a potlačil stenu takmer na mieste, kde bola puklina. Pocítil, že blok sa pohol a cúvol nečakane mäkko a hlboko. Alex sa prudko vzpriamil, udržiavajúc rovnováhu.
Chvíľu sa mlčky dívali a nehýbali sa. Pred sebou videli v skale tmavú štrbinu, ktorá sa zjavila na mieste, kde sa skalný blok otočil ako na osi.
Obaja si znova kľakli ako na povel a priblížili hlavy k otvoru.
– Skús… – začala Caroline, ale Joe si priložil prst k ústam, aby mlčala.
– Čo je? – zašeptala. Namiesto odpovede ukázal na štrbinu. Chvíľu načúvali.
– Čo je to? – opýtala sa ticho. – Zemetrasenie?
Alex mlčky pokrútil hlavou, potom pozrel ta, odkiaľ prišli. Nízky strop klesajúcej chodby zakryl pred nimi vchod do jaskyne. Chvíľu rozmýšľal. Z hĺbky otvoru, ktorý vznikol na mieste, kde odsunul kus steny, doliehal k nim tichý, monotónny šum. Chvíľami sa zosilňoval tak, že sa skala zachvievala, prenášajúc ozvenu mohutných pomalých nárazov, akoby sa tam skrývalo nejaké obrovské zviera a metalo sa v úsilí nájsť východ.
– Jasné! – Ešte chvíľu načúval, potom prikývol. – Sme vo vnútri hory, no nie nad barakom, ale pod ním. More si zrejme vyhlodalo v skale tunel a tento otvor pred nami vedie do vody. To, čo počuješ, je ohlas vĺn narážajúcich na breh a vtrhávajúcich dovnútra. Voda prenáša zvuk a chvenie pôdy do hĺbky hory. Tieto tunely majú zrejme skvelú akustiku. Stojíme tu približne vo výške dvoch poschodí nad hladinou mora, ak som dobre odhadol výšku otvoru jaskyne a spád chodby. Nepokúsime sa ten balvan ešte trocha odsunúť?
– Najprv by som chcela vidieť, ako je zasadený. Posvieť mi.
Začala pozorne skúmať povrch skaly. Na svoje prekvapenie si Joe všimol, že to robí pomocou zväčšovacieho skla, ktoré vytiahla z vrecka na nohaviciach. Skúmala skalu dlho, dôkladne, viackrát prešla šošovkou ponad ostré okraje otvoru.
– Neviem… – povedala ticho. – Aj keby to bolo tak, odvtedy uplynuli tisícročia a je tu vlhko. Jasne vidieť, že si tu voda vyhlodala priechod. Mohla ten kus skaly podomlieť. Mohol sám odpadnúť. Zatiaľ však trčí v hĺbke ako dvere na závesoch. Môže to byť prirodzené, ale môže to byť aj… Rukou, v ktorej držala sklo, sa zľahka dotkla povrchu balvana. – Nie sú na ňom stopy po otesávaní, ale ľudia v staroveku boli v tom majstri a mali nekonečnú trpezlivosť. Mohli napokon využiť aj prirodzenú trhlinu. Skúsme balvan ešte trocha odsunúť a uvidíme, čo tam je.
Alex si k nej kľakol a spoločnými silami sa zapreli do balvana. Otvor sa zväčšil natoľko, že svetlo baterky im odhalilo náprotivnú stenu, ktorá klesala kolmo nadol.
– Čudné! – povedala Caroline. – Ten hukot je teraz oveľa tichší. Prečo? – Vyvrátila hlavu a prebehla nechápavým pohľadom po okraji otvoru.
Alex sa zmraštil, ale vzápätí sa mu tvár vyjasnila.
– Odliv! Počul som, ako o tom náš Grék hovoril Caruthersovi. Zrejme začalo more práve ustupovať a vlny tam v hĺbke prestali špľachotať. Ale pozrime sa, čo tam je!
S baterkou v ruke namáhavo pretisol hlavu s ramenom do otvoru. Spustil ruku tak, aby svetlo baterky padalo kolmo nadol, a díval sa.
– Čo tam vidíš? – Caroline stála asi na krok od neho, ale skalná stena jej celkom stlmila hlas a Joe ju počul akoby z veľkej diaľky.
– Studňa! Hladká, veľmi hlboká, zrejme vyhĺbená kvapkajúcou vodou za milióny rokov. Ako som predpokladal, dolu vidieť vodu. Svetlo baterky sa odráža na jej hladine. Nad vodou je tma, steny nevidieť… Šachta sa zrejme dolu nad hladinou mora rozširuje. – Ustúpil dozadu. – Pozri sa sama.
Caroline strčila hlavu do otvoru, dlho sa dívala, potom cúvla.
– A predsa si myslím, že to nie je ono, – vzdychla. – Tadiaľ nemohla viesť nijaká cesta ku skalnej svätyni. Ale keby si ma spustil na lane…
Joe pozrel na hodinky.
– O päť minút päť! – povedal rýchlo s viditeľnou úľavou. – Zdalo sa mi, že sme tu nanajvýš štvrť hodiny. Porovnaj si čas.
– Tak je, – prisvedčila Caroline. – Musíme ísť. V neznámom teréne to všetci dodržiavame. Poďme. Inak sa o nás začnú strachovať. Ale zajtra sa sem vrátime.
Pomaly stúpali nahor a zakrátko zazreli z diaľky otvor, v ktorom bolo vidieť kostrbatý výrez belasej oblohy. Keď pocítili na tvárach mierny závan voľného priestranstva, Caroline sa zľahka dotkla prstami rukáva muža, čo šiel vedľa nej.
– Prosím, – zastal.
– Och, chcela som ti len povedať: ako dobre, že si tu! – Postavila sa na prsty, objala ho okolo krku a pobozkala. Potom sa prudko odtiahla. – Poďme!
Keď sa znova ocitli na malej rímse pred otvorom do jaskyne, Joe pozrel na more, ktoré sa pred nimi rozprestieralo až po zľahka zahmlený obzor.
– Ako je ticho. – Caroline sa doňho zavesila a stála pri ňom nad okrajom kolmej steny vo výške niekoľkých poschodí. O chvíľu museli po nej zliezť, aby sa vrátili do baraka. V diaľke sa blýskali jeho okná, v ktorých sa odrážalo slnko.
Chcela ešte niečo povedať, ale zrazu doletel sponad mora čudný zvuk, taký podobný zavýjaniu blížiaceho sa delostreleckého granátu, že Alex nevdojak trocha zohol hlavu.
Náraz vetra zdvihol pred barakom fontánu prachu, rozkrútil ju a vrhol o stenu hory.
A potom sa to stalo. Joe inštinktívne, ani si neuvedomujúc, čo robí, objal Caroline a cúvol s ňou do chodby vo chvíli, keď mohutný nápor vetra so svišťaním udrel na skalu.
Caroline sa mu ihneď vytrhla z objatia, zachytila sa o ostrý výstupok pri otvore a vykukla von.
– Čo… Čo sa stalo?
Bolo celkom ticho. Smršť sa stratila nad morom. Slnko jasne svietilo.
– Rýchlo! – Joe omotal Caroline lanom a pevne zaviazal uzol. – Zlez! Budem stáť tu a istiť ťa, pomaly popúšťaj lano. Aspoň budeme mať istotu, že ťa nesfúkne.
Bez slova poslušne sklonila hlavu.
Ale keď znova vyšiel na rímsu a pozrel nadol, videl, že Caroline už sedí na úpätí skaly a pokojne fajčí. Naďalej bolo celkom ticho, no hlas mora narážajúceho na brehy ostrova sa mu zdal hrozivejší, hoci odliv odokryl pri brehu niekoľko veľkých, aj na tú vzdialenosť viditeľných zelených balvanov, okolo ktorých sa teraz vymršťovali biele jazyky kypiacej peny.
Rýchlo zliezol a pripojil sa ku Caroline.
– Čo to bolo? – opýtala sa, zahasila cigaretu a vstala. – Len málo chýbalo, že nás nezmietlo cez palubu! – Ukázala na rímsu nad priepasťou.
– Zdá sa, že je to ten veľký vietor, o ktorom hovoril náš mladý Grék. Našťastie utíchol. Poďme, nechcel by som ho znova zažiť na otvorenom priestranstve.
Rozbehli sa k baraku.
(9)
DRUHÝ ZÁVAN VETRA
– Hej!
Zastali. Výkrik sa ozval celkom blízko. Joe sa poobzeral, ale nikoho nevidel. Až keď Pamela zavolala druhý raz, zbadal ju, ako stojí v otvore, pred ktorým sa rozišli. Z tmy sa vynoril aj Robert Gordon a obaja začali rýchlo zostupovať.
– Našli ste niečo zaujímavé? – opýtala sa Pamela.
– Prečo sa pýtaš? – Caroline na ňu s nádejou pozrela. – A vy?
– My nič. Ale keď som vás videla utekať k baraku, pomyslela som si, že ste azda objavili niečo mimoriadne a chcete to čo najskôr oznámiť ostatným.
– Utekali sme pred vetrom, – povedal Joe s úsmevom.
– Pred vetrom? – Robert Gordon zdvihol obočie. – Ako to? Povedal by som, že by sme teraz na malý vetrík celkom pristali. Je príšerne dusno. Tam dnu, – ukázal nahor, – je oveľa príjemnejšie. Prirodzená klimatizácia. Nechápem, načo Taliani postavili tú drevenú búdu, keď mali poruke také skvelé prirodzené prístrešia!
Všetci štyria sa pustili k baraku.
– Pravdepodobne preto, lebo človek sa nerád vracia do podmienok, z ktorých sa vyslobodil. Ľudstvo pred niekoľkými tisícročiami opustilo jaskyne a veľmi si obľúbilo priestranné domy na slnku.
Pri posledných slovách Caroline zdvihla ruku a zakývala na postavy, čo stáli pred barakom.
– Sme všetci. Mary a John sa už vrátili.
Profesora našli v jedálni, rozbaľoval príručné fotografické laboratórium. Oprel o stenu statív a pristúpil k stolu.
– Posadajte si! – povedal a ukázal na stoličky. – Aké sú výsledky?
– Pokiaľ ide o mňa, – pokrčil Mellow plecami, – som pravdepodobne priveľmi objemný na takéto prieskumy. Vošiel som do ohavnej klzkej chodby, ktorá stúpala nahor a po chvíli bola pre mňa priúzka. Jednoducho som sa nemohol prepchať už ani o krok ďalej. Chodba sa na tom mieste nekončila, ale viedla ďalej nahor. Toľko sa mi pomocou baterky podarilo zistiť. Ale viedla odtiaľ ešte jedna odbočka, nízka, kľukatá a veľmi strmá. Prešiel som kúsok po nej štvornožky, ale priznám sa, bál som sa liezť v úplnej tme, takmer dolu hlavou, keď som bol sám a nemal ma kto istiť. Okrem toho sa tam skala drobí a všade leží plno úlomkov. To je vari všetko. Nevšimol som si, pravdaže, nijaké stopy, ktoré by svedčili o pobyte človeka, len akýsi taliansky nápis pri vchode. Žiaľ, po taliansky neviem…
S poľutovaním roztiahol ruky, dal si dolu okuliare a začal si ich vreckovkou utierať.
– A vy? – obrátil sa profesor k Pamele a Gordonovi. – Čo ste videli?
– Málo. – Pamela vzala do ruky otvorený notes, čo ležal pred Gordonom. – Mali sme veľmi podobnú cestu. Vošli sme do úzkej chodby, ktorá tiež viedla nadol a neskôr sa tak zúžila, že Robert nemohol ísť ďalej. Ja som sa pretisla, istená lanom. Chodba na tom mieste klesá rovno nadol a končí sa takmer okrúhlou sieňou s vysokou klenbou, v ktorej vidieť čierne otvory vedúce nahor. Príšerne odtiaľ kvapkalo. Celý tento ostrov je rozrytý ako krtinec. Pokúsila som sa priamo na mieste načrtnúť našu trasu. – Podala profesorovi notes. – To je všetko.
– Nenatrafili ste na nijaké stopy ľudskej činnosti?
– Natrafili sme iba na vodu a vlhkosť, čo tam zostala po období lejakov. – Gordon bol zrejme znechutený. – Viem si predstaviť, čo sa tam vtedy deje! Vnútri zrejme šumia potoky a hora pripomína obrovskú kanvu. Ak tu niekedy bola nejaká kultová svätyňa, veľa z nej asi nezostalo. Ale veľmi pochybujem, že by tu niečo také existovalo. Kréťania mali dobrých staviteľov. Iste by neboli uviedli svoju bohyňu do takého krehkého, vlhkého príbytku.
Postrehy profesora a Mary Sandersovej sa veľmi neodlišovali od prvých dvoch správ. Hora bola mokrá, jej vnútro, ako zistil profesor, tvoril vápencový masív, ktorý sa kedysi vynoril z vĺn a potom sa celé milióny rokov drobil pod ustavičnými nápormi mora a dažďov.
– Nebude to jednoduché, ak sa nám nepodarí hneď na začiatku vypracovať metódu výskumov, ktorá nám umožní eliminovať zbytočnú námahu, – dodal Lee. – Obávam sa, že inak bez pomoci šťastnej náhody premárnime celý pobyt na ostrove tým, že budeme naverímboha preliezať všetky tie jaskyne a chodby, ktorých je oveľa viac, ako by sa na prvý pohľad zdalo. To si, prirodzene, nemôžeme dovoliť. A na šťastné náhody sa nesmieme spoliehať, lebo tie zvyčajne prichádzajú až vtedy, keď je už vypracovaná metóda činnosti. Ale pre úplnosť by sme sa ešte chceli dozvedieť, čo videla Caroline a pán…
Nedopovedal. Od mora znova priletelo tenké, kvílivé zavýjanie. Okná baraku zadrnčali, po streche prebehlo hlboké dunenie a znova všetko stíchlo.
– Čo je to? – vyskočila Pamela zo stoličky.
– Vietor. – Aj Joe vstal a pristúpil k oknu. – To je druhý nápor.
Závan víchra sa aj tentoraz prehnal tak rýchlo, ako sa zjavil. Profesor hodil rukou, akoby zaháňal muchu. Zrejme ho vietor zaujímal len natoľko, nakoľko mohol prerušiť sled jeho myšlienok. Joe sa obrátil chrbtom k oknu, a keď si zapaľoval cigaretu, všimol si, že Lee pozerá do notesa Pamely Gordonovej.
– Najhoršie je momentálne to, že nemáme v našom tíme skúsených speleológov, ktorí by mohli v pomerne krátkom čase preskúmať viaceré kolmé alebo zaplavené chodby. Bez toho sa len ťažko budeme orientovať v tomto labyrinte. – Zľahka udrel dlaňou po notese a usmial sa pri pohľade na Caroline, ktorá po jeho posledných slovách otvorila ústa. – Hneď, dieťa moje. Viem, čo chceš povedať. Aj ja dochádzam k záveru, že taký ostrovček ako Keros mohli pred tisícročiami pokladať za skutočný labyrint. Veď máme ten Perimov papyrus, ktorý je nepochybne autentický, a informácie v ňom obsiahnuté sa mi čoraz väčšmi zdajú hodnoverné. Pravda, neviem, či nájdeme Vládkyňu Labyrintu. Neviem, či sa zachovala, či sa zachovalo miesto, kde sídlila. Mohlo sa jednoducho zrútiť a socha teraz leží pod tisícmi ton balvanov. Možno tu nikdy nebola. Ale nesmieme ešte rezignovať a…
Znova sa odmlčal, lebo do jedálne vošiel Eleftorios Smytrakis.
– Ako je vonku? – opýtal sa Mellow.
– O dve alebo tri hodiny príde naozajstný vietor. – Mladý Grék sa poobzeral. –– A kde je ten pán, čo šiel na ryby?
– Bože! – zvolala Mary. – Kde je Simon?
Pamela Gordonová bez slova zdvihla hlavu a pozrela na Smytrakisa.
– Prosím vás, nerobte si starosti, – strážca majáka sa obrátil a pohol sa k východu. – Rybári sa nikdy nevracajú včas! – Usmial sa, no napriek tomu ešte náhlivejšie vyšiel z jedálne.
Všetci vstali a šli k oknám. Grék bežal po ostrove smerom k útesu, zastal na kraji priepasti a chvíľu sa obzeral. Napokon sa obrátil, kývol hlavou, a akoby si nebol istý, že tomu gestu porozumejú, naširoko roztiahol ruky a niekoľkokrát ich pomaly spustil. Pohyb naznačoval: Upokojte sa, je tam. Zohol sa a zmizol za okrajom strminy.
– Všetko je v poriadku, – odvrátil sa profesor od okna. – O čom sme to hovorili? Áno, o našich možnostiach. Teda…
Joe pozrel kútikom oka na Pamelu Gordonovú, ktorá stála vzpriamená pri svojom mužovi. Možno sa mu to len marilo, ale zdalo sa mu, že čerstvo opálená tvár jej badateľne zbledla.
– Hej! – ozvalo sa od brehu slabé volanie, prehlušené mohutným, monotónnym hukotom vĺn. Na kraj útesu sa vyškriabal Caruthers a hneď za ním Smytrakis, ktorý, len čo sa ocitli na rovine, podal Angličanovi akýsi podlhovastý predmet.
– Hej!
Caruthers sa k nim blížil dlhými krokmi, mávajúc udicou a tým predmetom, v ktorom po chvíli rozpoznali veľkú rybu dosť zvláštneho tvaru. Plátenný vak, ktorý mal Caruthers prevesený cez plece, sa prudko hojdal.
Priblížil sa, zmizol za barakom, buchli vchodové dvere, ozvali sa energické kroky a vzápätí stál pred nimi. Bol zadychčaný.
– Vidíte?! – zvolal a ledva lapal vzduch. – Budeme mať všetci večeru a voľačo ešte zostane pre Vládkyňu Labyrintu!
– To je všetko veľmi pekné, – povedala Mary Sandersová, – ale prečo ideš tak neskoro? Veď vieš, že… Nedal jej dopovedať.
– Pustite ma k slovu! – Zamával rukami. Plátenný vak poskočil, mŕtva ryba bezvládne ovisla a pľasla mu o nahé stehno. – Zišiel som dolu a chytal som ryby, pričom som ustavične pozeral na hodinky, tým skôr, že túto rybu som chytil už pred hodinou! – Znova rybu zdvihol a spustil. – Ale predstavte si, tento prekliaty ostrov je naozajstný labyrint, ešte aj zvonka! Začal sa odliv, pravda, mizerný, a odokryl niekoľko pobrežných balvanov, ktoré boli predtým skryté pod vodou. Pomyslel som si, že treba vyjsť rybám naproti, začal som skákať z balvana na balvan a vzdialil som sa hádam na päťdesiat krokov od miesta, kde som zišiel dolu. Ale celý čas som si presne pamätal, kde to miesto je. Ba pán Smytrakis mi ukázal takú zvláštnu červenkastú skalu, pri ktorej som mal začať výstup, stále doľava a nahor. Inak cesta je tam celkom zreteľná a pri zostupe sa mi nezdala nebezpečná. Musel som len dávať pozor, kde kladiem nohy. No a predstavte si: pozriem na hodinky, vidím, že sa už blíži piata, a tak idem rovno k ostrovu po tých istých balvanoch, po ktorých som šiel predtým. A čo by ste povedali? Zastanem a predo mnou kolmá stena a nijaká cesta nahor! Dvakrát som sa pokúsil o výstup na miestach, ktoré sa mi nezdali také strmé. A nič. Stena bola po chvíli úplne hladká, kolmá a musel som sa vrátiť. Neverili by ste, ale trvalo to skoro hodinu, kým sa pán Smytrakis nezjavil hore ako Perseus a nevyslobodil ma. – Obrátil sa k mladému Grékovi, ktorý s úsmevom počúval jeho dramatické rozprávanie. – Vďaka! Srdečná vďaka! Ale už som vyškriabal nožíkom krížik na kameni a nebudem vás viac unúvať. Sám potrafím! Dievčatá, ktorá z vás vie pitvať ryby? Tu máte. Ja sa len umyjem a hneď som späť.
Širokým gestom podal mŕtvu rybu Caroline, ktorá ju opatrne chytila za chvost a zvážila v ruke.
– Nechápem, ako môže niekto chytať ryby! – povedal polohlasne Robert Gordon a nachýlil sa k žene. – Zabíjanie pre zábavu by sa malo zakázať.
– Hovoríš tak preto, lebo nemáš rád ryby, – usmiala sa Pamela.
Eleftorios Smytrakis sa obrátil k profesorovi.
– Chcel som vás upozorniť, že musíte pozatvárať okenice vo všetkých izbách. Veľký nápor vetra zvyčajne prichádza nečakane a mohol by povytŕhať okná.
– Povytŕhať okná? – Caruthers zastal pri dverách a neveriacky naňho pozrel. – Nezveličujete trocha?
– Nie. – Grék sa usmial. – Zažil som tu už niekoľko takých veterných búrok. Ostatne, mám také inštrukcie, – roztiahol ruky. – Som zodpovedný za stav zariadení na ostrove. Elektrický kábel vedie pod zemou z majáka do baraka a je zabetónovaný v skale, preto sa netreba báť, že sa drôty potrhajú. Svetlo nezhasne. Keď vietor stíchne, hneď vám to oznámim.
– Pravdaže, pravdaže. – Profesor vstal. – Máte svoje povinnosti a my vám ich vôbec nechceme sťažovať. Kedy čakáte búrku?
– Prvé ojedinelé závany už prešli, ale zvyčajne prichádzajú dlho pred skutočným náporom. Podľa toho, čo mi pred štvrťhodinou hlásili rádiom, máme asi hodinu času. Musím sa teraz vrátiť k rádiostanici. Ale najprv by som vám hádam pomohol pozatvárať tie okenice.
V nijakom prípade! Ďakujeme! Hneď to urobíme sami! – Mellow rýchlo vstal.
– Ozaj, ešte niečo. – Smytrakis prikročil k dverám. – Nezabudnite zaistiť vchodové dvere. Nie sú veľmi odolné, a preto majú zvonka železnú tyč, ktorú na ne v takomto počasí zakladám. Ale teraz, keď ste všetci dnu, to nemôžem urobiť. Myslím, že ich treba podoprieť jedným alebo dvoma veľkými kameňmi. Hneď ich donesiem…
Joe sa pohol od okna, ale Caruthers ho predbehol.
– Hneď to všetko zariadime, aj okná pozatvárame! Ste najláskavejší strážca majáka na svete, ale nemôžeme pripustiť, aby sa pobyt niekoľkých Angličanov na tomto ostrove stal pre vás živelnou pohromou!
Jeho slová sa splnili, hoci v tej chvíli to nikto z prítomných nepredpokladal.

– Bože, ako je tu horúco! – Mary vstala a pristúpila k oknu. – Nemôžem ho na chvíľku otvoriť? Okenice sú predsa zvonka zahasprované a okná sa otvárajú dovnútra.
– Ale prosím. – Profesor si velikánskou belasou vreckovkou utrel spotenú tvár.
Mary otvorila okno a vrátila sa na miesto. Všetci sedeli okolo stola, na ktorom bol pripináčikmi pripnutý náčrt ostrova Keros.
Mellow, ktorý sa odmlčal, keď Mary vstala, nadviazal na prerušenú myšlienku.
– Nijaká svätyňa, nech by bola akokoľvek dobre ukrytá, nemôže mať prístup iba zo vzduchu, – usmial sa nevdojak, –– lebo, ako vieme, svätyne slúžia ľuďom, a nie vtákom. Preto, hoci pán profesor mal zrejme pravdu, keď povedal, že do niektorej z tých jaskýň mohla viesť cesta, ktorá sa postupom času rozpadla – môžeme vychádzať z jedného: že príbytok Vládkyne Labyrintu, ak vôbec niekedy existoval, musel byť prístupný pre obyčajných smrteľníkov. Majme na pamäti, aký strašne nehostinný sa musel zdať vtedajším ľuďom tento neprístupný ostrovček bez prístavu, so skalnatými, kolmými brehmi, obklopený ostrými skaliskami. Už len to bolo istou zárukou bezpečnosti bohyne. A keby sa tu predsa len vylodil nejaký nevítaný hosť, na základe údajov v našom papyruse môžeme predpokladať, že by zablúdil v skalných chodbách a narazil na priepasť, skôr ako by sa mu podarilo nájsť tú pravú cestu k svätyni. Lenže kňazi Vládkyne Labyrintu do tej priepasti nepadali, však? A je nezmyselné predpokladať, že to boli akrobati, ktorí vedeli liezť celé hodiny bez istenia po neviditeľných skalných rímsach alebo sa štvornožky plaziť po mokrých tuneloch pod krehkým stropom. Napokon svätyňa tohoto druhu mala iste nejakú výzdobu, bola tam socha bohyne a iné rekvizity, ktoré nachádzame na podobných miestach. Všetky tie predmety ta museli nejako dopraviť.
– Nehovoriac o tom, že podľa papyrusu neboli na ostrove nijaké plodiny, nijaké zvieratá a teda kňazom ta museli pravidelne dovážať potraviny. – Gordon zľahka pokrčil plecami. – Aj keď predpokladáme, že Kréťania boli vynikajúci námorníci, neviem si predstaviť…
Nedopovedal. Okenica sa zatriasla. Nad domom ostro zavyl víchor, stíchol a znova zaburácal. Vzduch v miestnosti sa rozochvel, Joe pocítil na tvári teplý, prudký závan.
– Mám zavrieť okno? – opýtal sa Mellow a vstal.
– Nie! Je veľmi príjemne! – ozvali sa takmer súčasne Mary a Pamela.
Caroline pristúpila k oknu. Vietor znova zavyl, tentoraz ťahavejšie.
– Už je tma, – povedala s okom pritisnutým k štrbine. – Na oblohe je plno hviezd.
Znova sa prudko prehnal náraz víchra a vzápätí na chvíľu celkom stíchol.
– Som trocha znepokojený, – povedal Gordon a naklonil sa k žene. – Chcel by som lepšie priviazať jachtu.
– Nič sa jej nestane.
– Neviem. – Zvýšil hlas, lebo vietor opäť zahučal. – Nepoznám ten prístav. Ak sa more rozbúri, vlny by mohli poškodiť palubu. Dám na palubu chrániče, pridám pre každý prípad ešte dve laná, od kormy po provu, a budem môcť pokojne spať.
Vstal. Vietor zabuchotal okenicou, stíchol a znova zaútočil, tentoraz oveľa mocnejšie ako predtým. Barak sa zľahka zachvel.
– Daj na seba pozor, – povedala Pamela. – Je už tma.
– Môžem ísť s vami. – Aj Joe vstal.
– Nie, ďakujem. Mám baterku. O pätnásť minút som späť. Zvládnem to aj sám.
Aj Caruthers vstal.
– Zavriem za tebou a zaistím dvere tými kameňmi. Keď sa vrátiš, zaklop na okenicu. Otvoríme ti.
– Dobre. – Obaja vykročili k dverám, čo viedli na chodbu. Keď sa za nimi zavreli, Mary povedala Pamele:
– Za nič na svete by som nešla v noci dolu do toho prístavu.
Akoby na doplnenie jej slov vietor sa s hvižďaním oprel do okien. Nápor rástol každým okamihom. V diaľke buchli vchodové dvere.
– Vráťme sa k našej bohyni, – usmial sa profesor. – Ako sa zdá, Gordon neverí, že tu kedysi mohla byť svätyňa Vládkyne Labyrintu.
Vošiel Caruthers a sadol si k stolu.
– Fúka! – Vyhlásil so zadosťučinením. – Ale nie tak strašne, ako vravel ten Grék. Prepáčte, pán profesor, prerušil som vás.
Caroline sa pomaly vrátila k stolu.
– Keďže sa cítim v istom zmysle zodpovedná za uskutočnenie tejto trocha improvizovanej výpravy, lebo ja som vás na to nahovorila, navrhujem, aby sme prejavili viac nadšenia. V opačnom prípade si sami zviažeme ruky. Podľa mňa by sme si nemali klásť otázku, či tu je svätyňa Vládkyne Labyrintu, ale kde je? Na reči o tom, že tu nie je, bude dosť času, keď naozaj nenarazíme na nijaké stopy po pobyte Kréťanov na tomto ostrove…
Cez škáry v okenici so syčaním prenikol ďalší závan vetra. Papiere, čo ležali na stole pri náčrte ostrova, sa vzniesli do vzduchu. Mellow ich zaťažil lakťom.
– Zavri okno, – zašepkal Caruthersovi, ktorý vyskočil zo stoličky.
Alex si práve zapaľoval cigaretu. Počul zvuk zatvárajúceho sa okna a neskôr Caruthersove kroky. Zahasil zápalku. Profesor si odkašlal a ukázal prstom na plán.
– Chcel by som… – začal a náhle zmĺkol.
Joe sedel medzi profesorom a prázdnou stoličkou, za ktorou stála Caroline, a nepočul nič, no vtom znehybnel zaplavený pocitom absolútnej neskutočnosti toho, čo sa zrazu začalo okolo nich diať. Zdvihol pohľad a videl, že aj ostatní zrazu znehybneli.
Zdalo sa, akoby sa k stene baraka priblížilo akési obrovské neviditeľné zviera a ovalilo sa na ňu, neustupujúc a nezmierňujúc tlak ani na sekundu. Tlak sa zosilňoval, steny a obločné sklá začali tichučko drnčať, strecha šramotila a vonku až teraz zaznel plynulý, narastajúci hlas, ktorý Alexovi nepripomínal nijaký doteraz počutý zvuk.
– Čo… čo je to? – opýtala sa ticho Pamela Gordonová.
– To je akiste ten vietor v celej svojej nádhere, – povedal Mellow pokojne. A akoby jeho slová zrušili kliatbu, ktorá držala na uzde démona, vietor stíchol, akoby uťal, potom desivo zavyl nad ostrovom a odletel k moru. Vzápätí na barak s hvízdaním narazila ďalšia vzdušná vlna a po nej ďalšia.
– Roztrieska túto nešťastnú búdu! – Mellow nevdojak pozrel k zabarikádovaným oknám. Ženy mlčali.
– Tento barak zažil už horšie otrasy a vydržal to, – pokrčil plecami Caruthers.
Chvíľu mlčky sedeli a počúvali raz silnejšie, raz slabšie zavýjanie víchrice, ku ktorému sa pripojil ďalší hlas, hlboký, mohutný a hrozivý. To more hnané vlnami rozvíreného vzduchu útočilo na ostrov Keros.
Pamela pozrela na hodinky.
– Kde je Robert? Už by tu mal byť.
– Možno zašiel k Smytrakisovi do majáka. Má to po ceste. Iste nám chce priniesť správu o počasí, – povedal Mellow.
Nik neodpovedal. Chvíľu sedeli a načúvali. Zdalo sa, že barak a s ním celý ostrov sa držia pohromade len zázrakom. Joe mal nezmyselný pocit, že ešte chvíľa a ostrov uletí, zrúti sa a zmizne v nesmiernom chaose čiernej bezodnej priepasti.
– Hoci tu Robert nie je, – povedal Mellow, – môžeme konštatovať, že treba vymyslieť nejaký celkom osobitný systém prehľadávania tohto ostrova. Chodiť od jaskyne k jaskyni nemá veľký význam, lebo, po prvé, máme primálo času, aby sme ich všetky prehľadali, a po druhé, taká metóda je jednoducho v rozpore so zdravým rozumom. To akoby niekto navrhol, že sa musí rozkopať celý Egypt, aby sa našla jedna múmia…
– Áno… Iste máš pravdu, John. – Profesor sa zdal roztržitý. Aj on pozrel na hodinky. – Hádam s diskusiou počkáme na Robertov návrat. Už by mal…
Vietor otriasol domom. Obločné sklá sa znova rozdrnčali. Od mora sa teraz valil mohutný, rovnomerný hukot.
– Zdá sa, že vietor silnie, – povedal Caruthers. – Robert má možno ťažkosti.
Pamela vstala. Bola veľmi bledá.
– Prečo ta šiel v takom počasí? Vždy je taký tvrdohlavý, – bezradne roztiahla ruky. – Čo keby… čo keby sme mu šli naproti?
– Pravdaže! – Alex vyskočil zo stoličky. Hoci si nemyslel, že pre dospelého, rozvážneho muža predstavuje cesta k prístavu nejaké osobitné nebezpečenstvo, bol znepokojený, lebo Gordon nevyzeral na fyzicky veľmi zdatného človeka a zdal sa zo všetkých mužov na ostrove najútlejší.
– Idem za ním. Ak má pán Gordon nejaké ťažkosti s jachtou, pokúsim sa mu pomôcť a o niekoľko minút sa vrátime. Cestou sa zastavím v majáku. Váš muž, pani Gordonová, možno naozaj zaskočil k Smytrakisovi, aby sa ho opýtal, aké počasie predpovedajú meteorológovia na zajtra.
Pohol sa k dverám.
– Ideme všetci! – zvolala Mary s trocha predstieranou veselosťou. Nepokojne pozrela na Pamelu. – Nevydržím len tak sedieť, znervózňovať sa a predstavovať si bohviečo, zatiaľ čo iní si celkom pokojne sedia v majákoch a debatujú o predpovediach počasia. Iste chce ísť aj Pamela. Však, Pamela?
– Mary má pravdu. Áno, poďme všetci, – prisvedčil profesor, ale hoci sa tváril bezstarostne, v hlase sa mu ozýval nepokoj.
Spolu vykročili k dverám a prešli chodbou.
– Počkajte! – Caroline sa vrátila. – Tie prekliate baterky!
Vbehla do jedálne a po chvíli sa znova zjavila s plnou náručou dlhých lesklých bateriek, ktoré si oboma rukami pritískala k prsiam.
Caruthers odtiahol kameň a zvrtol kľúč v zámke.
– Pozor! – otvoril jedno krídlo dverí. – Prejdite po jednom! Zamknem za vami!… – Jeho posledné slová prehlušil hukot víchrice.
Joe schýlil hlavu a prvý prekročil prah. Nápor vetra sa doňho zaprel tak prudko, že takmer stratil rovnováhu. Pridržal sa rámu dverí, obrátil sa a podal ruku Caroline. Plech na streche baraka dunel ako pekelný bubon, ktorý takmer nebolo počuť v burácaní mora a víchrice.
Vychádzali po jednom, držiac sa za ruky, potom schýlení zastali pred barakom a tisli sa k sebe, v prvej chvíli celkom dezorientovaní. Caruthers sa mocoval s dvermi, nakoniec ich s Mellowovou pomocou zavrel a zvrtol kľúč v zámke.
Joe sa poobzeral prižmúrenými očami. Vietor ho takmer oslepoval. S mimovoľným údivom si všimol, že na pokojnej oblohe svietia všetky hviezdy. Maják odtiaľ nebolo vidieť, lebo ho zacláňal barak, ale putujúci lúč reflektora každých niekoľko sekúnd zametal plochý povrch ostrova, narážal na temný masív hory a mizol, aby sa po chvíli znova zjavil. Úpätie hory, kam svetlo silného reflektora nedopadalo, bolo ponorené v hustej tme. Joe ledva rozoznal o niečo tmavší otvor najbližšej a najnižšej jaskyne vzdialenej asi päťdesiat krokov od baraka.
Cez zavýjanie vetra doľahol k Joeovi hlas Caruthersa, ktorý kričal na plné hrdlo, hoci stál celkom blízko. Napriek tomu si Joe skôr domýšľal, ako rozumel, čo chcel mladý vedec povedať.
– Spóólúú!… Tadetóóó!… Popri majááákúúú…
Chytili sa za ruky a hlboko zohnutí vykročili napred.
Za rohom baraka udrel na nich víchor s plnou silou. Bolo horúco, tak horúco, že po krátkej chvíli Joe pocítil, ako sa mu košeľa lepí na telo. Zohnutý vo dvoje, zapieral sa hlavou do masy rútiaceho sa vzduchu, predieral sa cez ňu ako cez hustú valiacu sa riavu. Šiel prvý a pevne držal za ruku Caroline, ktorá zasa držala Mellowa. Caruthers, posledný v reťazi, zasvietil baterkou, ale hneď ju zahasil, lebo putujúci lúč majáka osvetľoval cestu tak, že aj najmenšie nerovnosti pôdy bolo vidieť skoro ako vo dne.
Šli mlčky. Zhovárať sa nemohli, ale Joe vedel, že v tejto chvíli si už všetci uvedomujú, ako ľahkomyseľne si Robert Gordon počínal, keď sa vybral sám do prístavu. Nebolo ho nikde vidieť. Joe s rastúcim nepokojom zrýchlil krok, ťahajúc ostatných za sebou. Za barakom ich vietor div nezhodil na zem. Takmer štvornožky sa prebíjali k majáku. Vietor na nich teraz tlačil zboku a Alex vynakladal pri každom kroku takmer nadľudské úsilie, aby sa nedal odtlačiť z vytýčeného smeru.
Po chvíli s úľavou chytil kľučku nízkych oceľových dverí, nad ktorými sa krútil silný lúč svetla zasadeného do rovnomerne sa otáčajúcej sklenej kopulky.
Chvíľu zápasil s dverami, potom ich prudko otvoril. Vošiel a vtiahol za sebou Caroline.

PORUŠENÝ POKOJ VLÁDKYNE LABYRINTU
Dvere sa za nimi zabuchli. Zostali stáť pri sebe a držali sa za ruky, akoby ešte vždy zápasili s vetrom, ktorý zavýjal za hrubými múrmi majáka.
Eleftorios Smytrakis si zložil z uší slúchadlá. Sedel za dlhým stolom a začudovane na nich pozeral. Jeho ruka ozbrojená ceruzkou ďalej mechanicky behala po papieri a písala nezrozumiteľné znaky. Alex iba pohyboval perami a nemohol vydať zo seba slova. Ticho ho ohúrilo. Kamenné múry a dvojité okná majáka odrezali skupinku prišelcov od hukotu vĺn a víchrice tak dokonale, že až po chvíli začul dunivé burácanie mora.
– Čo sa stalo? – opýtal sa Smytrakis a vstal.
– Pán Gordon šiel pred polhodinou do prístavu a nevrátil sa. Dúfali sme, že je u vás. – Joe zaváhal. – Nebol tu?
– Nie, – pokrútil Smytrakis hlavou. – Nemal ta ísť sám.
– Hneď ta pôjdeme. Zrejme je na palube jachty a čaká, kým víchrica prejde. Trápilo ho, či vietor nepotrhá laná.
Smytrakis si založil slúchadlá a povedal do mikrofónu čosi po grécky. Chvíľu čakal, potom znova povedal niekoľko slov. Zložil slúchadlá.
– Žiaľ, nemôžem odtiaľto odísť. – Očividne znervóznel. – Musím každých päť minút hlásiť, že je stanica i maják v poriadku. Ale do prístavu treba ísť hneď. Pán Gordon možno spadol a potrebuje pomoc. Zostup je tam veľmi nebezpečný, keď fúka tento vietor.
Odmlčal sa. Nikto z prítomných neodpovedal. Telegrafický prístroj na stole ticho šumel, z jeho vnútra sa nečujne vysúval biely pásik papiera. Smytrakis mechanicky odtrhol koniec pásika s telegrafickou správou a nehľadiac naň, posúval papier v prstoch.
– Oznámte mi, prosím, keď pána Gordona nájdete, dobre? – povedal trocha bezradne. – Ja… ja odtiaľto nemôžem odísť. Zložil som prísahu… Tam na mori, – ukázal na okno, za ktorým v tme preblysol lúč reflektora z majáka, – môže byť niekto v tejto chvíli tiež v nebezpečenstve. Sú napokon medzi vami štyria muži. Trafíte ta, pravda? Odtiaľto doľava chodníčkom. Je vyšliapaný a dobre viditeľný.
– Poďme! – Alex sa zvrtol na podpätku. – Dáme vám hneď vedieť, keď nájdeme pána Gordona. Alebo je už možno na ceste k baraku…
Usmial sa na mladého muža, ktorý si znova sadol za stôl a založil si slúchadlá, ale díval sa na nich s nepokojom, keď po jednom vychádzali a opäť sa vnárali do hukotu búrky.
Hoci si bolo ťažko predstaviť, že by to ešte bolo možné, vietor podstatne zosilnel. Biely chodníček, čo viedol k prístavu, črtal sa celkom zreteľne až po okraj útesu, spod ktorého sa ozývalo hučanie mora.
– Opatrne! – Joe zastal niekoľko krokov pred okrajom strminy. – Ľahnite si! – Nevediac, či ho všetci počuli, ľahol si na zem a stiahol za sebou Caroline.
– Ostaň tu. – Pomaly sa plazil k okraju.
Nebyť strachu o Gordona, musel by sa priznať, že také prírodné divadlo ešte nikdy nevidel. V slabom svite hviezd pripomínalo more až po temný obzor obrovskú, hučiacu priepasť bielej víriacej peny, ktorá pri úpätí ostrova vystrekovala do výšky v podobe obrovských fontán, vrhala sa napred ako črieda uväznených zvierat, driapala sa na skaly. Pozrel do hĺbky. Za veľkým skalným výbežkom, čo chránil prístav, bola voda takmer pokojná, ale malá bledomodrá jachta priviazaná o kamenný breh, sa zľahka vznášala a klesala vo svetle lúča z majáka, ktorý ta ledva dočiahol a rozplýval sa v okolitej tme. Jachta nebola osvetlená. Za ňou, nízko na oblohe, svietila veľmi jasná, veľká pokojná hviezda. Obzrel sa. Nad ostrovom preletúval v pravidelných intervaloch lúč majáka. Ovládol ho nezmyselný pocit údivu, že vietor ten lúč neschytí a neodnesie do temnoty, čo burácala za okrajom zrázu.
Zahľadel sa na jachtu, niekoľko ráz zakrúžil baterkou vo vzduchu a chvíľu čakal. Priplazila sa i Caroline a teraz ležala celkom pri ňom, dotýkajúc sa ho plecom.
Znova zakrúžil baterkou, obzrel sa a videl, že aj ostatní signalizujú. Ležali s hlavami vystrčenými nad okraj zrázu a tisli sa k sebe pod nápormi víchra, ktoré našťastie prichádzali od mora a tlačili ich naspäť.
– Neodpovedá! – zakričala Caroline pri jeho uchu. – Čo urobíme, Joe?
Alex zasvietil baterkou popod okraj strminy. Tu kdesi mal byť prvý zo schodov, čo viedli k prístavu. Zbadal ho kúsok pod sebou.
– Musíme sa ta dostať! – vykríkol a zároveň si pomyslel, že človek, ktorý by sa v týchto podmienkach rozhodol zísť do prístavu, skočiť na palubu jachty a potom sa tou istou cestou vrátiť, hazardoval by so životom.
Vietor náhle utíchol.
– Musíme ta zísť! – vykríkol Caruthers a štvornožky cúvol. Vstal. – Odbehnem po laná! Bez istenia sa ta nedá ísť! Počkajte na mňa!
Obrátil sa a hlboko schýlený bežal oblúkom k baraku. Alex sa pritiahol k okraju a spustil nohy dolu. Nahmatal schodík. Vystrel sa pritisnutý na skalu a držal sa oboma rukami ostrého vyčnievajúceho okraja.
– Joe! – Caroline vykríkla tak hlasno, že jej výkrik prehlušil burácanie vĺn a hvízdanie vetra. – Joe! Počkaj!
– Svieťte mi na cestu! – zavolal, usilujúc sa prekričať nový nápor víchra. – Zostupujem! Možno sa zranil. Keď Caruthers donesie laná, zviažte ich!…
Zišiel o schodík nižšie a odvrátil hlavu, lebo ho oslepilo svetlo bateriek namierených naňho. Pritlačil sa k stene a pokúsil sa pozrieť nadol. Veď šiel tade len pred niekoľkými hodinami. Boli to pohodlné kamenné schody vytesané v takmer kolmej stene a viedli priamo k prístavu. Teraz na nich zúril uragán.
Chcel urobiť ešte jeden krok, ale vtom sa prihnal víchor, akoby len na to čakal. Joe sa zúfalo prilepil na skalu a zatínal prsty do jej hladkého povrchu, na ktorom sa nebolo o čo zachytiť.
Napäl svaly. Teraz! Sekunda relatívneho ticha. Urobil dva rýchle kroky a znova sa pritisol k suchému, teplému kameňu. Pozrel nahor. Svetlá bateriek boli čoraz vzdialenejšie, ako predpokladal. Tam hore ležala Caroline a dívala sa do priepasti. Caroline, ktorá ho už tak dávno pozná, má ho rada a rozumie mu menej ako ktokoľvek iný. Možno neverila alebo si jednoducho neuvedomovala, že nebezpečenstvo je preňho tým, čím je pre iných odpočinok. Alebo azda na tomto pokojnom svete niet miesta pre nebezpečenstvá, a preto o nich nechcela počuť? Víchor zavýjal bez prestania, bránil mu dýchať a znemožňoval mu každý pohyb. Alexa zaplavila tichá radosť. Azda ho teraz Caroline pochopí. Veď sa oňho bála. Vedel o tom.
Nový mohutný nápor ho takmer strhol do priepasti. S náhlym údivom si uvedomil, že chvíľu vôbec nemyslel na to, kde je, ba zabudol aj na Roberta Gordona. Pozrel nahor. Biele oči bateriek boli už ďaleko. Pritisnutý k skale prezeral si cestu, ktorú mal ešte prekonať. Jachta bola už prekvapujúco blízko. Desať… jedenásť… dvanásť schodov, ktoré na tom mieste boli trocha širšie a viedli rovno na pobrežie.
Vietor na chvíľu utíchol. Joe sa odlepil od steny schýlený zbehol nadol. Nový ukrutný nápor víchra. Spadol. Potom sa zdvihol na ruky a na kolená. Takto sa preplazil a k priviazanej jachte.
Vytiahol spod košele baterku, rozsvietil ju zasignalizoval nahor. Nehybné svetielka sa prudko rozhýbali. Zbadali ho.
Jachta bola nepoškodená. Obe laná držali. Skalný výbežok, ktorý chránil prístav pred útokom vĺn, odrážal aj hlavný nápor víchrice. Tu, celkom dolu, kúsok nad vodou, bolo trocha tichšie ako hore. Joe sa zhlboka nadýchol, chytil sa zábradlia a skočil na palubu.
Bola prázdna. Joe otvoril dvierka kormidlovej nástavby a vošiel. Chvíľu hľadal hlavný vypínač, našiel ho a skrútol. Zažiarilo svetlo. Poobzeral sa. Tí hore si to iste všimli. Vedia, že je na palube, ale vedia aj to, že na jachte sa predtým nesvietilo, a začínajú chápať, že Gordon tu nie je. Ale naozaj tu nie je?…
Po pekne nalakovaných, červených, koberčekom prikrytých schodíkoch zišiel do kajuty, kde Gordonovci spávali. Nikoho. Otvoril skriňu a nakukol do nej s pocitom, že to, čo robí, je nezmysel. Robert Gordon sa nemohol sám zatvoriť do skrine…
– Pán Robert!… – Ticho. – Pán Robert!…
Vyšiel na chodbičku. Musel prehľadať celú jachtu, hoci bol už presvedčený, že Gordona tu nenájde. Elektrické svetlo na jachte fungovalo. Prečo by tu mal sedieť potme?
Nazrel do malej, luxusne zariadenej kúpeľne a do kuchynky. Ešte jedna malá kabína. A ešte jedna. Otvoril oceľové dvierka na konci chodbičky. Tu bol motor. Nikoho. Poobzeral sa, zdvihol vrchnák akejsi debny a stále si pritom uvedomoval, že si počína nezmyselne. Nikoho. Vyšiel po schodíkoch do kormidelne. Kdesi musel byť nainštalovaný reflektor. Vyšiel na palubu. Reflektor bol otáčavý a umiestnený pod strechou. Joe ho skrútol k pobrežiu. Chcel mať dobre osvetlenú cestu. Potom sa vrátil do kormidelne a začal rad-radom zapínať kontakty pri hlavnom prepínači. Pri treťom sa reflektor rozsvietil.
Vyšiel na palubu a pozrel nahor. Cesta k okraju strminy bola teraz osvetlená jasne ako vo dne. Zhora sa skotúľal uvoľnený kameň, preletel cez svetelný pás reflektora a spadol do vody.
Joe sa striasol. Zdalo sa mu, že sa na kameni zaleskla krv. Vzdychol. Cesta ho unavila. Ten prekliaty víchor mi pošramotil nervy… A ešte ten Gordon! Nemohol si vybrať vhodnejší čas na prechádzky alebo nemohol zaistiť jachtu hneď? A to má byť rekreácia…
Zazrel človeka, ktorý zostupoval po schodíkoch a jednou rukou sa pridržiaval skaly. Okolo drieku mal omotané lano. Koniec lana mizol hore za okrajom strminy. Caruthers.
Alex čakal a pozeral raz naňho, raz na kopiace sa vodné hory, čo sa prelievali cez okraj skalného výbežku. Po chvíli sa Caruthers ocitol na pobreží a skočil na palubu.
– Tak čo?…
Joe roztiahol ruky. Potom ukázal na tmavú hladinu prístavu.
– Ak ta spadol, pravdepodobne nevyplával za hranicu zálivčeka. Vietor duje od mora.
Zamieril svetlo reflektora na tmavú rozkolísanú hladinu. Caruthers pristúpil k zábradliu, naklonil sa a pozorne sa zahľadel do vody.
„Vidia nás,“ pomyslel si Joe, „a už pochopili, že ho hľadáme. Ale kde je? Hádam len nezablúdil. Niečo sa predsa muselo stať! Nechcel by som, aby sa utopil. Biela tvár v svetle reflektora. Mokrá mŕtvola, strašne ťažká. Poznám to. Prečo sú utopenci takí ťažkí? Je to voda? Niečo sa s ním predsa muselo stať! Mohol sa pri zostupe zrútiť. Ale to by sa bol dolámal a jeho telo by zostalo na pobreží. Bol by som si ho všimol.“

Reflektor blúdil po vlnách. Napínali zrak a mlčky sledovali dvíhajúcu sa a klesajúcu hladinu mora.
Joe na chvíľu odtrhol pohľad od tmavého zálivčeka a znova pozrel nahor. „Je tam jeho žena. Má ho rada? Caroline tvrdí, že nie. Ale ktovie? Môže ho mať rada, hoci má rada aj jeho peniaze. Tie dve veci sa iba zdanlivo vylučujú. Tak či tak to musí byť pre ňu hrozné. Bol to jej muž, človek, s ktorým bývala, spávala… Prečo si o ňom myslím: bol? Veď sa mu možno nič nestalo. Niekedy sa stáva, že sa ľudia poplašia, a potom sa vec celkom jednoducho vysvetlí. Možno už sedí v baraku, pije čaj a čuduje sa, že sa prechádzame v noci vonku za takého hrozného počasia. Bože, ako ten vietor nad morom zavýja.“

– Nič! – zavolal Caruthers pokojne. – Istotne tu nie je, ak sa neprechádza po dne! Voda ustavične krúži, vidím prúd, ktorý smeruje k ústiu zálivčeka a vracia sa. Vráťme sa. Možno mu niekde hore prišlo zle alebo sa mu niečo stalo na spiatočnej ceste.
Odstúpil od zábradlia a priblížil sa k Alexovi.
– Nech si myslím čokoľvek o takýchto nútených prechádzkach za uragánu, o tom bláznovi i o jeho starostlivosti o jachtu, zdá sa mi, že robíme zle. Ak sa utopil, nič ho nevzkriesi. Ak je niekde hore a čaká na pomoc, robíme chybu, keď tu postávame. Ak nie je na jachte, vráťme sa.
Joe prikývol a zamieril reflektor na prístav.
– Poďme…
Zoskočil na zem a Caruthers podal Alexovi koniec lana.
– Vietor tuším slabne.
Na chvíľu zastali a započúvali sa. More hrmelo ďalej, ale zavýjanie víchrice naozaj trocha zoslablo. Jeden po druhom začali vystupovať, držiac sa lana. Spiatočná cesta sa Alexovi zdala neporovnateľne kratšia ako zostup. Zároveň pociťoval rastúci nepokoj. Bolo to čudné. Všetci sa správali čudne. Ten Mellow, ktorý sa pokúšal ďalej debatovať o jaskyniach, keď sa Gordonova žena začala znepokojovať, Mary Sandersová, ktorá tak náhle znervóznela, Caruthers a jeho šibeničné vtipy…
Keď vyšli hore, vietor ešte riadne fúkal, ale zrejme už strácal na sile.
– Nie je tam, – povedal Caruthers.
– Čo… čo teraz? – Profesor sa mimovoľne obrátil k Alexovi.
– Hádam by sme mali využiť, že sa vietor trocha utíšil, – povedal Joe, – a prejsť celý ostrov až po úpätie hory. Pán Gordon tu predsa musí niekde byť… – zaváhal a zmĺkol.
– On… on… – Pamele sa zlomil hlas, – kde môže byť?
– Iste sa čoskoro nájde, – povedala rýchlo Caroline a objala ju okolo pliec. – Možno naňho prišla slabosť a niekde na nás čaká. Poďme!
Opäť sa pochytali za ruky a pomaly vykročili k temnej hore. Lúč svetla z majáka mäkko krúžil a osvetľoval holý povrch ostrova. Keby bol Gordon naozaj zablúdil a vytkol si nohu, hneď by ho zazreli. Ale čo ak si zmýlil smer, keď hľadal zostup k prístavu, a spadol do priepasti, na dne ktorej sa rozbesnené vlny trieštili o breh?
Z diaľky Joe videl jasné obdĺžniky okien na baraku. Čo keď sa naozaj vrátil a je tam? Alebo sa vrátil, nikoho nenašiel a pobral sa k strážcovi majáka? Ale odkiaľ sa mohol vrátiť? Keby sa vracal od prístavu, boli by ho zbadali.
Pozrel na Caroline, kráčala vedľa neho. Vietor, ktorý ešte vždy zametal širokými zábermi povrch ostrova, rozvieval jej krátke vlasy a šklbal otvoreným golierom blúzky.
– Ako si mohol, Joe?! – povedala. – Ako si ta mohol zísť len tak, bez lana? Myslela som, že umriem od strachu!
– Mohol tam byť. – Alex zdvihol hlavu. Vietor zrazu celkom stíchol. – Mohol sa zraniť. Mohol spadnúť do vody a zápasiť z posledných síl, aby sa dostal na palubu. Všetko bolo možné. Minúta v takej situácii môže rozhodnúť o živote a smrti. Inak by som ta nebol šiel.
– Viem.
Videl iba pohyby jej pier, víchrica prehlušila to ticho vypovedané slovo. V prítmí si všimol, že má oči plné sĺz. Od údivu takmer zastal. Ešte nikdy nevidel Caroline plakať. Odvrátila tvár. Predstieral, že si nič nevšimol. Vietor udrel znova. Už nebol taký mohutný ako pred hodinou, ale ešte vždy dul s takou silou, že sa dievčatá len s námahou udržiavali na nohách. Schýlení sa blížili k úpätiu hory.
Od mora doliehalo nepretržité burácanie, napĺňalo obzor pohrúžený do tmy. Joe napäl zrak. Na hladkej plošine zametanej lúčom reflektora by už z diaľky zazreli ležiaceho človeka kdekoľvek medzi barakom, brehom a úpätím hory. Ale plošina bola prázdna. Zostávalo iba dlhé pásmo tieňa na úpätí hory, kam lúč reflektora už nesiahal.
Napredovali pomaly. Okná baraka boli čoraz bližšie. Otvory jaskýň vedúce do hĺbky hory sa odrážali od svetlého pozadia skalnej steny. Bol azda v niektorej z tých jaskýň? Nie, tam nemohol zablúdiť. Cesta z baraka do prístavu viedla práve opačným smerom.
Pozrel do temnej tlamy najnižšieho otvoru. Kto tam dnes bol? Mellow? Áno, Mellow. Robert Gordon asi spadol. A vietor ho zmietol do mora. Pravda, ak už nebol v baraku alebo v majáku.
Vtom sa ozval Mellowov výkrik, ktorý prehlušil svišťanie vetra preháňajúceho sa hore medzi skalnými výstupkami
– Presvedčme sa, či nie je v baraku!
Barak bol už blízko. Mellow sa rozbehol tak rýchlo, ako mu len vietor, čo mu dul do tváre, dovoľoval. Dvere baraka boli v tieni. Mellow sa odrazu ponoril do toho tieňa a zmizol. Joe videl, ako svetlo baterky blúdi po dverách. Mladík chvíľu nerozhodne stál, potom sa vrátil.
Pomaly došiel k nim. Zastali v tesnom húfe.
– Zamkol niekto z vás dvere zvonka na kľúč?
– Áno, ja, – odpovedal Caruthers.
– Kľúč je stále v zámke a dvere sú zamknuté. Dnu teda nie je.
Odmlčal sa.
– Ako to, nie je? Musí tam byť. Nikde inde predsa nie je!
Vysoký zlyhávajúci hlas. Pamela.
– Pozrime, či nie je v majáku! – zvolala Mary. – Iste tam bude! Pravda, pán profesor?
Hugh Lee chvíľu váhal, ale Alex stihol za ten čas pochopiť, ako ťažko padne profesorovi klamať, aj keď je to nevyhnutné.
– Áno. Poďme! – ožil Lee. – Musí tam byť! To je jasné!
Vykročili okolo baraka.
– Ja sa predsa len pozriem, – zastal Mellow. – Dohoním vás! Len choďte! Možno ho Smytrakis zamkol omylom. Odprevadil ho k baraku a potom bežal naspäť k majáku.
Vietor nečakane stíchol, znova sa zdvihol a potom zatíchol úplne. More burácalo.
– Prečo tu stojíme? – Profesor sa usiloval hovoriť pokojne. – Poďme k Smytrakisovi. Možno niečo vie… – nedopovedal.
Z tmy sa vynorila mocná, územčistá postava.
– Nie je tam! Poďme! – Mellow vykročil k majáku. Pohli sa za ním a dohonili ho až pred okovanými dverami kamennej stavby, nad ktorou sa nepretržite otáčal oslepujúco biely lúč svetla.
Smytrakis sedel v tej istej polohe, v akej ho zanechali.
– Nebol tu? – opýtal sa Alex.
– Čože? – vyskočil Grék. – Nenašli ste ho?! Preboha… Zúfalo si sňal slúchadlá a položil ich na stôl. Pohol sa k ostatným, potom zastal a pozrel na stôl.
– Nemôžem odtiaľto odísť! Práve sa rozbehla akcia záchrany rybárskeho člna. Posielam ta lode. Je poškodený, môže sa každú chvíľu potopiť. More je veľmi rozbúrené. Nemôžem. Hľadali ste všade?
Mellow mlčky prikývol.
Profesor rozhodil rukami. Bol veľmi bledý. Až tu, v svetle silných elektrických lámp, si Joe všimol, ako sa mu za poslednú hodinu zmenila tvár.
– Možno tu ešte sú nejaké miesta, kde sme nehľadali. Veď niekde musí byť!
Smytrakis si sadol. Siahol po slúchadlách.
– O takú hodinu možno budem voľný. Potom vám pomôžem. Teraz nemôžem, naozaj nemôžem! Musím tu zostať.
Bolo vidieť, že bojuje sám so sebou, ale ovládol sa a zdvihol pravú ruku k tlačidlu telegrafu.
– Poďme! – Caruthers bol už pri dverách. – Nesmieme takto nečinne stáť! Naozaj sa mu mohla stať nejaká vážna nehoda.
Keď sa dvere majáka za nimi zabuchli, nerozhodne zastali.
– Čo teraz? – opýtala sa Caroline a usilovala sa nehľadieť na Pamelu.
– Na nešťastie je tento ostrov taký malý, že sme už boli hádam všade.
Mellow to povedal tak ticho, že jeho hlas takmer zanikol v hukote vĺn, čo sa len neďaleko trieštili o breh.
– Nie celkom. Ostalo nám ešte niekoľko jaskýň, a najmä tá, čo je najbližšie k baraku.
– Čo by robil v jaskyni? – Mary potriasla hlavou. – To je nezmysel.
– Možno sa tam schoval pred vetrom a prišlo mu zle.
Chytili sa jeho slov, lebo im dávali možnosť konať.
Rýchlo obišli barak a ocitli sa priamo naproti najbližšiemu tmavému otvoru vzdialenému asi päťdesiat krokov.
– Ale nie je predsa možné, aby zašiel až sem! – Caroline sa pripojila k Alexovi a zasvietila baterkou na otvor, pred ktorým zastali. – Musel by minúť osvetlený barak a prejsť ešte sto krokov.
Joe sa prvý vyškriabal na malú kamennú plošinku pred vchodom. Schýlil hlavu a svietiac nízko nad zemou, vošiel do jaskyne.
Robert Gordon bol mŕtvy. Alex sa ani nemusel k nemu skloniť, aby sa o tom presvedčil. Pootvorené oči sa nepohli, keď na ne padlo svetlo baterky.
Mŕtvy ležal na chrbte a ruky mal zopäté na prsiach, akoby sa pred smrťou sám dôstojne uložil na večný odpočinok.
Joe sa naňho chvíľu díval. Zrazu pocítil, že mu vlasy dupkom vstávajú na hlave.
– To nie je možné! – zašepkal a kľakol si k ležiacemu. Za chrbtom sa mu ozval krátky prenikavý ženský výkrik. Ale Joe akoby ho nepočul. Sklonil sa nízko, tak nízko, že sa čelom takmer dotýkal rúk mŕtveho. Potom sa vzpriamil.
– To nie je možné, – zopakoval.
Ale bola to pravda, ktorá natoľko presahovala ľudské chápanie, že jej nemohol uveriť. Potriasol hlavou, akoby sa chcel prebrať z hrôzostrašného sna. Obraz však nezmizol. Zostal mu naďalej pred očami, nepopierateľný a o to strašnejší, že Robert Gordon bol naozaj mŕtvy.
V zopätých rukách mŕtveho bola malá hlinená soška ženy, zvierajúcej v široko roztiahnutých rukách dva hady. Bola to tá istá postava, ktorú Alex po prvý raz videl v Londýne, keď mu Caroline Beaconová ukázala papyrus námorníka Perima, kde sa hovorilo o záhube každého, kto poruší pokoj Vládkyne Labyrintu.

„NESMIEM ODÍSŤ…“
Alex zavrel za sebou dvere baraka a nevdojak pozrel k tmavému otvoru, čo sa nejasne črtal na úpätí skalnej steny. Zdalo sa mu, že od okamihu, keď pozrel do mŕtvych, široko otvorených očí Roberta Gordona, prešla celá večnosť.
Zdvihol ruku pred oči. Fosforeskujúce ručičky hodiniek mu prezradili, že prešla ešte len štvrťhodina. Joe vyšiel z tieňa a nenáhlivo vykročil k majáku, ktorý naňho žmurkal jasným okom.
Bolo to celkom nemožné. Nič také sa nemohlo stať. Ale stalo sa, a to práve jemu. Už po druhý raz v ten večer si nie bez irónie pomyslel, že si chcel na tomto tichom, v šírom mori stratenom ostrovčeku odpočinúť. Robert Gordon bol mŕtvy. Zavraždili ho, hoci skupinka bledých, vydesených ľudí, čo sa teraz zhromaždili okolo stola v jedálni, si to ešte neuvedomovala.
Joe ešte väčšmi spomalil krok. Chcel porozmýšľať, kým vojde do majáka k Eleftoriovi Smytrakisovi. Mladý Grék, jediný obyvateľ ostrova, nebol v baraku, keď Robert Gordon odchádzal do prístavu, kam nikdy nedošiel. Alex si bol totiž absolútne istý, že Gordon po zotmení nevkročil na palubu jachty.
Zastal na polceste medzi barakom a majákom. Pomaly, zamyslene vytiahol škatuľku cigariet a zapálil si.
Áno, Roberta Gordona zavraždili: dostal dva údery ťažkým predmetom do zátylku. Potom vrah telo odniesol, uložil ho do otvoru skalnej chodby a vtisol mŕtvemu do rúk malú figúrku z hliny… Prečo?
Premietol si v mysli poslednú štvrťhodinu. Spomalene sa pred ním posúval filmový pás, ktorého aj najmenšie detaily si musel vtlačiť do pamäti: Carolinin výkrik, mlčanie, čísi vzdych, svoj vlastný hlas: „Ostaňte, prosím, všetci na mieste! Nech niektorý z pánov donesie z baraka deky a plachtu!“ Dupot ťažkých krokov. To Mellow odbehol po deky… Ohliadka mŕtveho bola krátka: rozmliaždený zátylok. Dva údery niečím tupým, tvrdým a drsným. Nebude sa vedieť čím, kým ráno nepriletí helikoptéra a neodvezie telo na pitvu, ktorú vykonajú na pevnine.
Tou helikoptérou priletia grécki policajti a prirodzene, nič neodhalia, lebo ako by aj mohli? Vrah vyviazne. Vlastne – vyviazol by: ale grécki policajti nebudú sami lúštiť túto záhadu. Aj on je tu, Joe Alex, legendárny nepriateľ zločinu, ktorý ešte nikdy neprehral s nijakým vrahom.
Joe pomaly obrátil hlavu a pozrel na skalný masív, ktorý sa týčil takmer kolmo do výšky.
– Ani s tebou neprehrám, moja milá, – povedal nahlas a takmer zlostne. A hoci tie slová adresoval Vládkyni Labyrintu, v duchu videl pred sebou postavu celkom súčasnú, ibaže bez tváre, lebo Joe Alex ani len v duchu nenazýval nikoho vrahom, kým nemal absolútnu istotu.
Potriasol hlavou a pokračoval v prerušenej ceste k majáku. Vietor sa takmer celkom utíšil a len podchvíľou silnejší závan pripomínal nedávny uragán. Aj mohutný, hlboký hlas mora akoby strácal na sile. Čo bolo neskôr? Ako sa správali? Na spiatočnej ceste, keď niesli na dekách telo zakryté plachtou, Pamela neplakala. Šla medzi Caroline a Mary a tvár mala celkom bezvýraznú, akoby ešte neverila, že jej muž je mŕtvy. Alebo si to ešte neuvedomila? To poznal. Nervový šok, ktorý spôsobuje, že človek zdanlivo zľahostajnie.
Bol už pred dverami majáka.
– Vládkyňa Labyrintu, – zamrmlal si. More pod útesom hrmelo, lúč majáka ďalej neúnavne vandroval a vystríhal lode v tme. Tak isto tu bolo včera, pred rokom, pred tisícročiami: holá, biela skala nad priepasťou… Áno, tá figúrka. Tá bola v tejto chvíli najdôležitejšia. Keď sa vráti do baraka, musí ich poprosiť, aby ju preskúmali. Ležala teraz na posteli v jeho izbe, zakrútená do šatky. Odtlačky prstov?… Izba bola zamknutá na kľúč…
Mechanicky sa dotkol vrecka, nahmatal kľúč a potom urobil ešte dva kroky. Zaklopal, rovnako mechanicky, a vošiel.
Eleftorios Smytrakis sedel za stolom, ale nemal na ušiach slúchadlá. Ležala pred ním veľká otvorená kniha. Grék do nej čosi rýchlo zapisoval. Nepočul ani klopanie, ani zvuk otvárajúcich sa dverí. Až keď Joe zakašlal, zdvihol hlavu a vyskočil s perom v ruke.
– Našli ste ho, pravda?
– Áno… – prisvedčil Alex. Pomaly pristúpil k voľnej stoličke a sadol si. Potom si posledný raz potiahol a nehľadiac na Smytrakisa, zahasil cigaretu v popolníku plnom ohorkov. – Našli…
– Chvalabohu! – Aj Smytrakis si sadol.
– Našli sme ho, – pokračoval Joe celkom pokojne, – mŕtveho.
– Čože? – Mladý Grék sa k nemu nachýlil ponad stôl. – Nerozumiem.
– Hovorím, že sme ho našli mŕtveho.
– Azda… azda spadol…?
– Sotva. Našli sme ho v jaskyni, blízko baraka. Niekto ho zavraždil, ak sa nemýlim.
Až teraz Joe zdvihol hlavu a pozrel na Gréka. Ale tvár Eleftoria Smytrakisa vyjadrovala iba nekonečný údiv.
– Zavraždil…
Na viac sa nezmohol. Díval sa na Alexa široko otvorenými vydesenými očami a mlčal.
– Treba to oznámiť úradom. – Joe vstal, vytiahol škatuľku cigariet a ponúkol Gréka. Ten si roztrasenými prstami vytiahol jednu Gold Flake a položil ju na stôl, akoby nevidel horiacu zápalku, ktorou mu Joe chcel pripáliť.
– Čo mám povedať? – Rýchlo chytil slúchadlá, založil si ich na uši a skrútol gombík pri mikrofóne.
– Povedzte, že za nevyjasnených okolností zahynul člen anglickej výpravy. Je podozrenie, že ide o vraždu. Prosíme, aby sem prišla polícia a britský konzul z Heraklionu. Budete hovoriť s Krétou, pravda?
– Áno.
Smytrakis začal spevavo vyvolávať svoju materskú stanicu. Po chvíli zmĺkol. Čakal. Potom čosi rýchlo povedal. Počúval, znova čosi povedal a obrátil oči k Alexovi.
– Nad ránom má opäť prísť víchor. More je búrlivé. Nijaká loď nepristane v noci pri Kerose, ani nevyšle čln. Ani helikoptéra nepristane. Hovoria, že prídu zajtra popoludní, ak sa atmosferické podmienky nezhoršia. Nad ránom mi oznámia, kedy máme čakať predstaviteľov našich úradov.
Joe prikývol.
– Poproste ich, aby to oznámili anglickému konzulovi. Najlepšie by bolo, keby prišiel s nimi.
– Áno, prosím.
Znova niekoľko bleskových viet. Chvíľa ticha.
– Potvrdili príjem, prosím.
– Veľmi pekne vám ďakujem. – Joe pomaly zamieril k dverám, odrazu zastal s rukou na kľučke. – Bývate tu?
– Áno, keď mám službu. – Smytrakis ukázal na dvierka v stene. – Mám tam posteľ. Totiž, bývam tu, keď sa na mori vyhlási pohotovosť. Okrem toho máme ešte izbu pre strážcov majáka v baraku. Bývame v nej striedavo s kolegom. Tam mám aj svoje veci.
– Hm… – Alex zaváhal. – Preniesli sme mŕtveho do baraka a teraz leží v svojej izbe. Ale je tu jeho žena. A ešte dve ďalšie ženy. Bude pre ne strašné spať s vedomím, že neďaleko nich leží mŕtvy. Rozumiete mi?
– Áno, to musí byť nepríjemné. – Smytrakis zrejme nepochopil náznak. – Tá pani si veľmi zúfa?
Joe sa takmer usmial. Otázka bola celkom neanglická. Vo vlasti Eleftoria Smytrakisa tmavovlasé, tmavooké ženy hlasito oplakávali svojich zomrelých mužov.
– Isteže, hoci je ešte ohlušená tou hroznou tragédiou. Len som si pomyslel, že by azda bolo najlepšie preniesť mŕtvolu na noc sem. Vy by ste, pravdaže, spali s nami v baraku.
– Žiaľ, – rozhodil Smytrakis rukami, – stav pohotovosti ešte neodvolali. Vietor sa môže každú chvíľu vrátiť. A more je veľmi búrlivé. Nesmiem odísť bez dovolenia. Každých päť minút sa musím hlásiť. Naozaj je mi veľmi ľúto.
Automaticky vzal do ruky pásik papiera, ktorý padal na dlážku z telegrafu, nepretržite klopkajúceho na stole. A zrazu, akoby i on až teraz pochopil celý dosah nedávnej tragédie, začudovane sa opýtal:
– Ale kto… – zaváhal. – Kto ho zabil?
– To by som aj ja rád vedel, – povedal Joe úprimne. – A dozviem sa to, aj keby mi v tom chceli zabrániť všetky majiteľky všetkých labyrintov, ktoré boli, sú a budú na tomto svete. Na tomto všivavom svete, ktorý vrahom tak žičí. Dobrú noc.
Kývol mladému Grékovi, vyšiel a zavrel za sebou ťažké okované dvere.

SOŠKA VLÁDKYNE LABYRINTU
Otvoril dvere baraka, vošiel a nečujne ich za sebou zavrel. Ticho. Pomaly kráčal chodbou. Keď šiel popri izbe Gordonovcov, zastal pred dverami a chvíľu načúval. Ticho. V izbe nebol nikto. Mŕtvy tam ležal sám.
Urobil ešte niekoľko krokov a odchýlil dvere jedálne. Nikto nechýbal. Sedeli v miestnosti roztrúsene a každý v inej póze: profesor sa lakťami opieral o stôl a hlavu mal v dlaniach; Pamela Gordonová neprirodzene strnulo pozerala do okna, za ktorým temnú, nepreniknuteľnú noc práve preťalo biele putujúce rameno lúča z majáka (niekto otvoril okenicu – zaregistroval Joe automaticky); plecnatý Mellow bubnoval krátkymi hrubými prstami po stole; Caruthers sa mu díval na ruku s výrazom akéhosi údivu na peknej tvári; Mary sedela vedľa Pamely a dívala sa na ňu kútikom oka, pripravená pomôcť, v čom len bude treba, typické dievča z dobrej anglickej rodiny, otvorené, úprimné, ochotné. Caroline sedela naproti profesorovi. Teraz obrátila hlavu a dívala sa na vchádzajúceho Alexa s nemou otázkou v očiach – alebo s prosbou?
Joe zavrel za sebou dvere a uvažoval, aká to môže byť prosba. Mellow pomaly obrátil hlavu a tiež pozrel naňho. Alex si sadol. Nikto neprehovoril. Caruthers smutne pokýval hlavou.
– Dohovoril si sa s… s pevninou? – ozvala sa nakoniec Caroline. Hovorila polohlasne a s námahou, akoby jej slová nechceli prejsť hrdlom.
– Áno, – odpovedal Joe takisto ticho. – Zajtra popoludní príde polícia a britský konzul.
– Polícia? – Mellow naňho pokojne pozrel. Jeho hlas neprezrádzal ani najmenšie napätie. Dokonale sa ovládal, akoby sa nič nestalo.
– Prirodzene. – Joe zaváhal a pozrel na Pamelu, ktorá sa ďalej dívala do okna, akoby si vôbec neuvedomovala, čo sa okolo nej deje.
– Bol by som rád, – Alex sa zhlboka nadýchol, zachytil Carolinin prosebný pohľad a roztiahol ruky odprosujúcim gestom, – keby ste si uvedomili, že návšteva tých ľudí bude pre nás veľmi nepríjemná. Budeme musieť odpovedať na stovky otázok, budú nás všetkých podozrievať. Tomu sa nemôžeme vyhnúť. Preto… – odmlčal sa. Vstal a podišiel k Pamele Gordonovej. – Ľutujem, pani Gordonová, ale budeme tu musieť hovoriť o veľmi bolestných veciach… neviem, či je nutné, aby ste pri tom boli…
Pamela obrátila hlavu a pozrela mu do očí.
– Nerobte si o mňa starosti, pán Alex. Budem rozumná. Veď aj ja som tu bola, keď Robert… Hádam ma potrebujete rovnako ako ostatných, nie?
Joe sa na ňu pozorne zadíval, potom prikývol.
– Ďakujem vám.
Vrátil sa k stolu.
– A prečo si myslíte, že sa musíme s vami o tom zhovárať? Mellow zľahka pokrčil plecami. – Neviem, prečo by sme teraz mali pretriasať veci, ktorými sa aj tak budú musieť zapodievať policajti, s tým rozdielom, že nás budú trápiť oficiálne a z obapolnej nevyhnutnosti, a nie z pasie. Píšete detektívne romány, pravda? Pre vás je toto všetko zrejme ohromná pasia. Ale pre nás nie. Stratili sme kolegu, sme zapletení do veľmi nepríjemnej aféry, ktorá ak sa dostane do novín, narobí nám všetkým i nášmu ústavu hŕbu starostí. A to už nehovorím o profesorovi, ktorý je vedúcim tejto výpravy, – ukázal na Hugha Leeho, ktorým medzitým zdvihol hlavu a teraz sa díval naňho. – Veď Robert bol členom nášho tímu a zahynul počas výpravy. Ušetrime sa všetkého, čoho sa môžeme ušetriť. A vy si pohľadajte pole pre svoje experimenty niekde inde. Na to, aby ste mohli ukojiť svoje profesionálne inštinkty, sa pácha dosť zločinov na všetkých zemepisných šírkach, v každej dennej i nočnej hodine. Prepáčte, ak som nezdvorilý, ale vaše správanie je neprípustné.
– Je nervózny, preto sa na vás tak vyrútil, ale… – Mary Sandersová bezradne roztiahla ruky. – Naozaj nehovorme teraz o tom všetkom, pán Alex!
– Ste na omyle! – Profesor Lee vstal. – Robert je mŕtvy… – hlas sa mu trocha zlomil, – a povinnosťou nás všetkých je zistiť pravdu o jeho smrti. Nehovorím o súkromných záležitostiach nikoho z nás… – hlas sa mu znova takmer nebadateľne zatriasol, – ale pre náš ústav, pre nás všetkých, aj… aj pre mňa je vrcholne dôležité dozvedieť sa pravdu. Ktovie, či sa gréckej polícii podarí odhaliť ju. Ja naozaj nechápem, ako sa tá… tá strašná vec mohla stať. Pán Alex patrí medzi našich najvynikajúcejších odborníkov v oblasti kriminológie, a keď sa už ocitol tu medzi nami, musíme mu pomôcť. Prosím, pán Alex, pýtajte sa…
Sťažka si sadol a znova si oprel čelo o ruky, akoby námaha vynaložená na tých niekoľko viet bola preňho priveľká.
– Prirodzene, pán profesor, ak si to želáte, odvolávam, čo som povedal, hoci ešte ani nevieme, či ide naozaj o vraždu, – ozval sa znova Mellow.
Pozrel na Alexa s takým výrazom, akoby chcel povedať: „Odvolávam, čo som povedal, lebo si vážim toho človeka a urobím všetko, čo chce, ale naďalej si myslím, že pretriasať tieto záležitosti nemá absolútne nijaký zmysel.“

– Prosím vás, verte mi, ide naozaj o vraždu. Nemám o tom ani najmenšie pochybnosti. A zločinom sa zaoberám preto, lebo ho nenávidím. Nerobím to z pasie. – Joe sa díval Mellowovi priamo do očí a ten naňho teraz pozeral s istým záujmom. – No klamal by som, keby som chcel poprieť, že odhalenie vraha mi poskytuje vždy isté zadosťučinenie. Nepotrestaný zločin bol a je jednou z najväčších bolestí našej civilizácie. Bol by som rád, pán Mellow, keby ste to pochopili, lebo vašu spoluprácu budem potrebovať rovnako ako spoluprácu ostatných tu prítomných. Ak odmietate, môžete to urobiť celkom slobodne. Nikto – a ja najmenej – vás nemôže do ničoho nútiť.
Mellow odvrátil pohľad.
– Už som povedal, že vám pomôžem.
– Dobre, ďakujem vám. Prejdime teda k hlavnému problému. Moja prvá otázka sa bude týkať vášho odboru, odpovedať na ňu môže iba archeológ.
Vstal, vykročil k dverám, cítil, ako ho sledujú ich pohľady. Otvoril dvere svojej izby. Figúrka ležala tak, ako ju položil: na posteli, zakrútená do šatky. Opatrne ju zdvihol a vrátil sa do jedálne. Keď kládol sošku na stôl, ešte aj Pamela obrátila hlavu a pozrela na ňu. Potom zažmúrila oči.
– Vzchop sa, – zašepkala jej Mary a objala ju. – Onedlho sa to skončí. Zajtra odtiaľto odídeme a v Londýne ti už bude lepšie, uvidíš.
Pamela sa pomaly vymanila z jej starostlivého objatia. Slabo sa usmiala.
– Netráp sa o mňa, moja milá. Musím to prekonať, tak to prekonám.
Alex rozbalil šatku.
– Chcel by som vedieť, či sa dá zistiť, kde bola táto figúrka doteraz a kedy ňou pohli alebo ju vykopali. Žiaľ, nesmieme sa jej dotýkať, aby sa nezotreli prípadné odtlačky prstov. Mellow sa sklonil nad stolom, potom sa narovnal a vstal.
– Mám zväčšovacie sklo, – povedal Caruthers, siahol do vrecka a podal mu ho.
Aj profesor sa sklonil nad figúrkou.
– Netreba ju nijako osobitne skúmať, – natiahol ruku. – Daj mi na chvíľu to sklo, John. – Sklonil sa ešte hlbšie a prešiel sklom tesne nad povrchom sošky.
Joe napäto čakal na jeho odpoveď. Od toho záviselo veľmi veľa. Ešte nevedel, kto zabil Roberta Gordona, ale v hlave sa mu už rodila istá myšlienka, taká nepravdepodobná a zároveň taká vábivo jednoduchá, že v prvej chvíli ju pokladal za nezmysel. Ale hoci myšlienka samotná bola jednoduchá, všetko ostatné sa komplikovalo. Priveľa ohniviek chýbalo v reťazi dôkazov, a okrem toho sa všetko mohlo odohrať celkom inak. Zatiaľ tápal v temnotách, hoci v diaľke sa už ukazovalo slabé svetielko. Keby tú figúrku napríklad boli vykopali už dávno, alebo keby to bol falzifikát, bol by si už takmer istý, že uvažuje správne.
– Prirodzene, mohlo mi niečo ujsť, – povedal profesor Lee, ktorý ďalej skúmal povrch sošky cez zväčšovacie sklo, – ale som si takmer istý, že soška bola vo vlhkom prostredí, pravdepodobne v kolmej polohe, napoly zaborená v mokrom piesku… Aha, tu vidieť výraznú čiaru, kde vlhkosť vyžrala farbu, ba aj časť povrchu. Sú na nej ešte prilepené zrnká vlhkého piesku. Zvyšok bol vystavený účinkom vzduchu, ale nie slnka, lebo farba sa veľmi dobre zachovala. Čo ešte? Figúrkou zrejme pohli len nedávno, možno len pred piatimi, najviac desiatimi hodinami, lebo je ešte vždy trocha vlhká a sú na nej drobné mikroorganizmy podobné machu, ktoré obrástli nohy bohyne až po kolená, čiže trocha povyše čiary, po ktorú bola zaborená do piesku. Aj ty si toho názoru, John?
Podal Mellowovi sklo.
Joe prikývol. Jeho teória sa za niekoľko sekúnd rozpadla, ale nerezignoval.
– Pán Mellow je vynikajúci odborník na krétsku keramiku a výrobky z fajansu. Prichádza s nimi oveľa častejšie do styku ako ja. Azda by vám mohol povedať ešte niečo, čo by mohlo mať význam.
– Nie. – Mellow pokrútil hlavou a vzpriamil sa. – Opísali ste všetko veľmi presne, pán profesor. Môžem len dodať, že soška je pravdepodobne votívna, vyrobená z fajansu a pochádza z druhého tisícročia pred naším letopočtom, približne zo sedemnásteho až osemnásteho storočia. Poukazuje na to viac skutočností – kostým, technika výroby. Veľmi podobné sošky vykopali v Knósse a v Piskokephali. Takmer identická soška je aj vo Fitzwilliamsovom múzeu v Cambridgei.
– Je určite pravá?
Joe si takmer povzdychol, keď počul odpoveď, ktorú vlastne už niekoľko minút očakával.
– Podľa môjho presvedčenia áno. – Mellow pozrel na profesora. – Pravda, mohli by sme ju preskúmať dôkladnejšie. Ale nijaký falzifikát by jednoducho nemohol takto vyzerať.
Hugh Lee niekoľkokrát pomaly pokýval hlavou.
– Som toho istého názoru. Tá soška vznikla pred tritisíc päťsto rokmi. Je pravá. Nemám o tom ani najmenšie pochybnosti.
– Ďakujem vám, páni.
Joe zložil oba rohy šatky, nesmierne opatrne ich zviazal a odniesol sošku do izby. Idúcky intenzívne rozmýšľal. Ešte raz si bleskove premietol celý uplynulý deň a hľadal oporné body pre svoju teóriu. Nenašiel ich, ale potom sa mu zrazu zazdalo, že ich nachádza. Vrátil sa do jedálne.
– Caroline, – povedal. – Myslím, že by sa nám všetkým zišla káva. Mohla by si?…
Caroline bez slova prikývla. Aj Mary vstala a obe sa sklonili nad prenosným dvojhorákovým benzínovým varičom v kúte jedálne.
Joe si sadol.
– Prepáčte, prosím, – povedal, – ale bol by som rád, keby ste si teraz všetci rad-radom čo najpresnejšie spomenuli, čo každý z vás robil od okamihu vylodenia až po môj príchod.
Caruthers a Mellow si vymenili rýchle pohľady. Aj profesor zdvihol hlavu.
– Myslíte, že to, čo sme robili veľa hodín pred… pred tou strašnou udalosťou, môže mať nejaký význam? Lebo ak nie… – privrel oči. – Napokon dúfam, že robíte len to, čo je nevyhnutné. Čo sa mňa týka, od okamihu vylodenia…
– Prepáčte, prosím, – zdvihol Joe ruku a prerušil profesora. – Ešte predtým by som sa chcel opýtať, o koľkej pristáli manželia Gordonovci a o koľkej prišli ostatní členovia výpravy.
– Nás vylodili o siedmej ráno a oni priplávali asi o pol deviatej, hoci sme čakali, že sem prídu deň pred nami. Pamätáš sa, Pamela, o koľkej ste prišli?
– Priviazali sme jachtu o ôsmej hodine štyridsiatich piatich minútach, – povedala Pamela Gordonová ustatým tichým hlasom a ani neodvrátila pohľad od okna.
– Teda takmer súčasne?
– Áno, – Caruthers sa prvý raz zamiešal do rozhovoru. – Z lode spustili čln, ktorý sa dvakrát vrátil po členov výpravy a debny s batožinou. Neskoršie sme začali nosiť veci, pomáhal nám ten mladý Grék, zjavil sa, keď sa vyloďovala prvá partia. Ešte sme ani neboli hotoví, keď sme zazreli jachtu Gordonovcov; všetci sme, pravdaže, stáli tamdolu na brehu a čakali sme ich. Potom sme nosili veci, a keď bolo všetko v baraku, sadli sme si obedovať. Práve sme dojedali, keď niekto začul hučanie motora a zavolal: ‚Helikoptéra!‘, a keďže ten Grék už dostal správu rádiom, vyšli sme vás všetci privítať. Tým sa všetko veľmi zjednodušuje, pravda? Od okamihu vylodenia sme boli všetci spolu a venovali sme sa v podstate rovnakej činnosti.
– Nikto z vás sa nevzdialil? Nikto nešiel na malú prechádzku, aby si obzrel ostrov? Slovom nikto sa neodlúčil od ostatných?
– Nie, – pokrútila Caroline hlavou. – Ja to viem najlepšie, lebo som vyšla hore prvá a rozbaľovala som debny pred barakom. Potom som už nešla dolu ako ostatní, ale rozmiestňovala som veci a s Mary sme zariaďovali barak. Ostatní chodili do prístavu a nazad. Cesta, ako vieš, je strmá, debien a kufrov bolo veľa, a tak nám to zabralo veľa času. Boli sme všetci takí ustatí a hladní, že dve skrinky s výstrojom sme nechali na jachte, povedali sme si, že ich prinesieme až po obede. A potom si priletel ty.
Pri posledných slovách sa sklonila nad varičom a odtiahla z plameňa bruchatú kanvicu s kávou.
– Všetci si to pamätáte takisto ako Caroline? – Joe po všetkých prebehol pohľadom. Mlčky rad-radom prisvedčili.
Chvíľu rozmýšľal.
– Iste sa čudujete, prečo sa pýtam na okolnosti, ktoré na prvý pohľad so smrťou pána Gordona nesúvisia. Je to jednoduché: môžeme takmer s istotou konštatovať, že ho zavraždila osoba, ktorá – ako ste to sami potvrdili – vzala dnes z tmavého, vlhkého miesta na Kerose sošku Vládkyne Labyrintu. Musel ju vziať niekto, kto vošiel do jednej z jaskýň. Preto som chcel vedieť, či sa niekto z vás pred mojím príchodom nevybral na výlet do vnútra hory.
(14)
„NIKOMU ZA NÍM NIE JE NAOZAJ ĽÚTO…“

Po jeho slovách nastalo také dokonalé ticho, že hukot mora za oblokmi náhle zosilnel a zaplnil celú miestnosť.
– Bože… – šepla Mary Sandersová. – Ale veď nikto…
Mellow si pošúchal bradu.
– Povedzme, že je to tak, ako vravíte, pán Alex. Ale i keby dnes niekto z nás bol našiel tú sošku a ukryl ju pred ostatnými, odpovedzte mi, prosím vás, ako mohol Roberta zabiť? Boli sme tu všetci, keď odchádzal, nikto sa nevzdialil, neskôr sme šli spolu do prístavu a spolu sme ho našli v ústí tej chodby. Kde tu vezmete čas na to, aby niekto zabil človeka, preniesol ho do jaskyne a uložil do polohy, v ktorej ste ho našli?
– Nič ľahšieho, – povedal Joe pokojne. – Predovšetkým sa mýlite, keď hovoríte, že sme boli všetci nepretržite spolu. Pán Caruthers, ktorý odbehol po laná, mohol nájsť pána Gordona v baraku, zabiť ho, zaniesť do jaskyne a behom sa vrátiť s lanami. Zavýjanie víchra by zaručilo, že by nik nezačul prípadný Gordonov výkrik, a cesta z baraka k jaskyni leží v tme, lebo lúč majáka ta už nesiaha. Mŕtvolu ta mohol odniesť s takmer stopercentnou istotou, že si nikto nič nevšimne. Okrem toho by pán Caruthers vedel, že sme všetci nad prístavom a Smytrakis nemôže opustiť maják. Pravda?
– Ja?… zvolal Caruthers. – Vy žartujete!… Prečo by som ja mal zabíjať Roberta?
– Nuž, motívy by azda našli, keby na to prišlo, ale máte šťastie, lebo pokiaľ ide o vás, viem, že ste nemohli zabiť Roberta Gordona vo chvíli, keď ste sa vrátili do baraka po laná.
Opäť nastalo ticho. Alex sa díval na stenu, ale zároveň si všímal, čo robia ostatní. Iba Caroline a Mary, ktoré odišli k variču, stáli mimo dosahu jeho pohľadu. Všimol si, že Pamela Gordonová sa už nedíva do okna. Obrátila hlavu a široko roztvorenými očami pozerala na Caruthersa. Profesor sedel vystretý ako struna, s ohromeným výrazom na tvári. Mellowove prsty konečne prestali ticho, jednotvárne vyklopkávať na stole.
– Nemohol som?… – Caruthers sa pokúsil usmiať. – Chvalabohu!
– Nemohol. Nie som síce lekár, ale ako viete, mal som v živote až priveľa do činenia so zločinom a moje vzdelanie v odbore súdneho lekárstva nie je najhoršie, hoci azda trocha povrchné. Okrem iného som sa naučil dosť presne určovať stupeň posmrtnej meravosti, ktorá je akýmisi hodinkami odmeriavajúcimi čas od okamihu skonu. Vrah uložil Roberta Gordona do otvoru jaskyne. Vtisol mu do rúk sošku a nechal telo v tejto polohe z dôvodov, ktoré ešte nepoznáme. Ale tento fakt mi pomohol stanoviť čas vraždy. Môžem teda povedať, že Gordona neuložili do polohy, v ktorej sme ho našli, hneď po smrti, čo by muselo nastať, keby ho bol zabil pán Caruthers, keď sa vrátil do baraka po laná, lebo neprítomnosť pána Caruthersa nad prístavom trvala dovedna iba niekoľko, nanajvýš desať minút. Som si takmer istý, že vo chvíli, keď pán Caruthers odbehol do baraka po laná, Gordon bol už najmenej hodinu mŕtvy, to znamená, že ho zavraždili takmer hneď po tom, ako nás opustil, alebo o päť až desať minút neskôr. A ako vieme, všetci sme boli v tom kritickom čase v tejto miestnosti a môžeme si navzájom poskytnúť skalopevné alibi.
Znova sa odmlčal.
– No, aspoň jeden potešujúci fakt, – zamrmlal Mellow. – Ak je to pravda, nikto z nás ho nemohol zabiť.
Caroline a Mary podišli k stolu. Mary sa sklonila nad Pamelou.
– Musíš vypiť trocha horúcej kávy, Pamela. To ti teraz urobí dobre.
– Ďakujem. – V hlase jej zrazu zaznel netrpezlivý tón, ale zdalo sa, že starostlivá Mary to nepobadala.
Napätie povolilo. Všetci zrazu ožili ako postavy vo filme, ktorý na chvíľu zastavili a znova pustili.
– Okrem toho, – Joe sa ďalej díval na Caruthersa, – musel som v svojich úvahách mať na zreteli, že ste sa ako jediný z nás nezúčastnili na prehliadke jaskýň. Spočiatku som mohol predpokladať, že ste tam boli pred mojím príchodom. Teraz už viem, že to tak nebolo.
– No dobre, – pohol sa zrazu Mellow a obrátil sa k Alexovi, – ale ak prípad vyzerá tak, ako ho opisujete, a myslím, že ste to urobili veľmi precízne, ostáva nám už iba ten Grék! On jediný bol mimo baraka, keď Gordon odchádzal, on jediný dokonale pozná ostrov, zazrel Roberta cez okno, vybehol, zabil ho, ukryl v majáku, potom nás poslal do prístavu a pokojne preniesol mŕtvolu do jaskyne! To je predsa celkom jasné!
– Hm… – Caruthers pokrútil hlavou. – Nemôžeme obviňovať toho človeka len preto, že chceme, aby on bol vrahom, a nie niekto z nás. Pán Alex má už iste názor na túto vec.
– V tom, čo povedal pán Mellow, je veľa pravdy. – Joe sa na chvíľu odmlčal, ale hneď pokračoval v prerušenej myšlienke. – Eleftorios Smytrakis tu pracuje už dávno, mohol niekde nájsť tú sošku. Mohol aj zabiť Roberta Gordona. Ale prečo by to robil, veď vedel, že ak nechá mŕtvolu v jaskyni, bude jedinou osobou, na ktorú musí padnúť podozrenie. Oveľa jednoduchšie by bolo zhodiť zavraždeného z vysokého brehu na pobrežné skaliská. Aj keby sme na druhý deň telo našli, nikto by nemohol dokázať, že sa Gordon nezošmykol alebo nezablúdil a nespadol sám. Napokon všetci by sme si to pravdepodobne boli mysleli. A okrem toho prečo by mal Smytrakis vraždiť človeka, ktorého videl prvý raz v živote a ktorého smrť mu nemohla priniesť nijaký osoh?
– Mohli by sme predpokladať, že Smytrakis našiel príbytok Vládkyne Labyrintu a takto nás chcel odradiť od prehliadky. Možno rátal s tým, že výpravu prerušíme a vrátime sa do Anglicka. Môžu tam byť šperky a zlato, dokonca vo veľkom množstve… – Mary Sandersová zmĺkla.
– Prečo by v takom prípade dával sošku mŕtvemu do rúk? Tá je predsa najlepším dôkazom, že na ostrovčeku predsa len sú nejaké stopy Vládkyne Labyrintu. A Smytrakis je, ako sa mi zdá, inteligentný mládenec. Obrátiť na seba podozrenie a zároveň vystavovať na obdiv to, čo chceme utajiť, to je pre mňa priveľmi komplikované. – Joe roztiahol ruky na znak, že táto téza je preňho celkom neprijateľná.
– Nebolo by najjednoduchšie, keby ste sa s ním o tom pozhovárali? – opýtal sa Mellow. – Ak ste takým špecialistom v svojom odbore, možno sa vám podarí prichytiť ho pri klamstve alebo nejako inak zistiť, že je vinný. My vám, žiaľ, veľmi nepomôžeme.
– Isteže. – Joe vstal.
Nič tu nesedelo, absolútne nič. Akoby nejaká neviditeľná ruka vyťahovala hráčom z rúk karty a vo vzduchu ich vymieňala za iné, prv než padnú na stôl. Počas celého rozhovoru bol presvedčený, že rozlúštenie je na dosah ruky, chvíľami cítil, že ho už-už má, no len čo sa pokúsil pospájať reťaz dôkazov, hneď zmizlo.
– Bože, aká som unavená, – povedala ticho Pamela. – Mary, poďme odtiaľto. Môžem prenocovať u teba?
– Pravdaže, moja. Hneď všetko pripravím.
Vstali. Aj Joe pocítil vlnu únavy, mäkko sa mu rozlievala po mozgu, v ktorom sa ešte navzájom naháňali nesúvislé myšlienky a nechceli sa usporiadať do logického celku. Smytrakis neujde. To jediné bolo isté, nikto nemôže opustiť tento ostrovček, aspoň dnes nie. Ani jachta Gordonovcov by nevymanévrovala z prístavu, keď je more také rozbúrené. Mohol si teda niekoľko hodín pospať, a keď sa zobudí, všetko si premyslí odznova. Čosi v jeho úvahách chýbalo. Ale čo?
– Smytrakis neujde, – povedal Mellow a dodal, akoby pritakával Alexovej myšlienke. – Nikto z nás stadiaľto neujde.
Profesor sa priblížil k Alexovi.
– To je strašné, – povedal takmer šeptom, ledva ho bolo počuť uprostred hrmotu odťahovaných stoličiek. – Umrel pred hodinou a nikomu za ním nie je naozaj ľúto.
So zvesenou hlavou prešiel popri Joeovi k dverám.
– A čo ak je na ostrove ešte niekto, o kom nevieme? – povedala zrazu Caroline. Profesor sa zastavil. Všetci znehybneli. Tá myšlienka bola šokujúca. – Je to nemožné, Joe?
– Nemožné to nie je, – zaváhal. – Keďže nepoznáme vnútro hory, môže tam byť aj sto osôb. Ale… – znova zaváhal. – Nie, to je vylúčené. Nie sú tu potraviny. Nikto, kto by nebol v styku so strážcom majáka, nemohol by tu existovať bez zásoby potravín.
– A keby bol v styku so strážcom majáka? – zdvihol Mellow obočie.
– V tom prípade by strážca majáka vedel, že ten skrývajúci sa človek je Gordonov vrah.
– Veď práve! – Caroline bola takmer uveličená. – To som mala na mysli.
– Uvidíme, – povedal Alex. – Nemyslím, že by to bolo možné.
– Ale nemožné to nie je, – nástojil Mellow.
– Každá eventualita je možná, kým sa na sto percent nevylúči.
Po hodine, keď už ležal v posteli, ešte raz si potichu zopakoval tú vetu. Nemohol zaspať.
V baraku, kde ležal jeden mŕtvy a sedem živých ľudí, nastalo ticho prerušované iba burácaním vĺn, čo narážali na neďaleký breh. Myšlienky sa rútili ako tie vlny, ako ony sa rozbíjali o hranice nemožného. A keby…
Zrazu zmeravel. Vystríhaný skôr inštinktom ako sluchom ledva zachytil tichučký šramot pri dverách. Zahľadel sa ta.
Kľučka sa nečujne pohla. Potom sa dvere veľmi pomaly otvorili. Na verajach sa zjavila ženská ruka, potom uvidel Caroline v svetlozelenej pyžame.
Dievča zavrelo dvere. Počul, ako sa na prstoch prikráda k posteli.
– Strašne sa bojím spať sama, – zašeptala a ľahla si k nemu. – Celú noc by som nezažmúrila oka. Ale ako sa ráno zobudím? Nesmú sa dozvedieť, že som spala u teba, pravda?
– Zobudím ťa, – zašeptal Joe Alex.
(15)
„MUSÍM JU NÁJSŤ“

V noci sa Joe niekoľko ráz zobudil, lebo nad barakom sa opäť preháňal víchor. Ale nad ránom všetko utíchlo, a keď otvoril oči, izbu zalievalo priesvitné šero. Burácanie mora sa premenilo na krotké, mäkké šumenie.
Zľahka potriasol Caroline, ktorá sa pretiahla a prudko sa posadila. Tentoraz si on položil prst na ústa. Rozospatá prikývla, že vie, kde je. Alex sa perami dotkol jej vlasov.
– Ak je to možné, – zašeptal, – bol by som rád, keby sme vyrazili o pätnásť minút. Necháme im lístok v jedálni, aby sme nespôsobili poplach.
– Kam máme vyraziť?
– Do vnútra hory. Priprav raňajky. Ja si medzitým vymením zopár slov so strážcom majáka a vrátim sa.
– Dobre, šéf.
Zívla, zakryla si ústa zloženými dlaňami, ale hneď sa strhla a vyskočila z postele. Na prstoch vyšla z izby. Alex s uterákom, mydlom a zubnou kefkou rovnako ticho zamieril k umyvárni. Nechcel nikoho budiť. Keby sa im podarilo nebadane odísť, budú mať dve až tri hodiny úplný pokoj. A Joe chcel, ak to len bude možné, aby sa nikto nedozvedel, kam idú.
Obliekol sa a šiel k vchodovým dverám. Boli zamknuté znútra. Zvrtol kľúč v zámke a vyšiel pred barak.
Slnko sa ešte neukázalo, ale bolo teplo, tak teplo, ako v Anglicku nebýva ani na poludnie. Joe vzdychol. To bolo najčudnejšie: prečo sa ľudia netlačia na tých miestach zemegule, kde nie je zima ani jeseň? Pozrel k majáku. Bol už deň a…
Pretrel si oči. Chvíľu čakal. Nie, to nebola vidina. Lúč reflektora, teraz slabý, ale ďalej žiariaci v kopulke majáka sa znova zjavil a zmizol na svojej pomalej kruhovej púti. Zabudol ho Smytrakis vypnúť? Určite. Bol rozrušený ako ostatní. Vražda je vražda a tá vrhá svoj temný tieň na každého, kto sa ocitne nablízku. Eleftorios Smytrakis nemohol byť výnimkou.
Joe došiel k ťažkým, okovaným dverám a bez zaklopania ich otvoril.
Dnu žiarilo svetlo. Smytrakis bol preč. Telegraf mlčal. Biely pásik papiera nehybne visel zo stola. Alex podišiel bližšie a až vtedy zbadal nohy človeka, ktorý ležal na dlážke.
Eleftorios Smytrakis bol mŕtvy. Alex si kľakol a dával pozor, aby sa ničoho nedotkol. To nemohol byť len jeden úder. Zavraždený mal zátylok takmer rozmliaždený od opakovaných úderov. Zaťaté prsty zvierali pero. Úder od chrbta prišiel nečakane, keď Smytrakis sedel za stolom.
Joe vstal. Na stole ležala veľká otvorená kniha, ktorej stránky boli podelené na rubriky. Do prvej Smytrakis zrejme zapisoval čas, kedy prijal alebo odoslal hlásenie. Posledný zápis znel: „2,55“. Ďalšia rubrika, v ktorej sa zaznačovalo hlásenie, bola prázdna.
– Dve päťdesiatpäť, – zašomral si Joe. Pozrel na hodinky. Boli štyri hodiny a päť minút. Hodina a desať minút. – Spal som, keď ho tu zabili… Spal som… – potriasol hlavou. – Ale ako som to mohol tušiť? Taký nezmysel! Taký strašný nezmysel…
Sklonil sa nad mlčiacim telegrafom. Bol rozbitý. Aj mikrofón vysielačky ležal rozbitý na dlážke v kúte miestnosti. Nie. Touto cestou sa už spojenie s pevninou nadviazať nedá.
Ešte raz sa poobzeral, obišiel stôl popri nehybnom tele a zamieril k východu. Odrazu zastal. Ovládací pult bol naľavo od mŕtveho. Joe k nemu pristúpil, ale nerozumel gréckym nápisom, a tak len stlačil dve hlavné páky, čo smerovali nahor. Potom vyšiel z majáka, zamkol okované dvere a kľúč strčil do vrecka.
Idúcky sa obzrel. Maják zhasol. Jedna z pák bola správna.
Caroline čakala v jedálni. Na stole stáli dva hrnčeky kávy, praženica a niekoľko kúskov chleba natretých maslom.
– Chlieb je trocha vyschnutý, – zašeptala, – a praženica je z vaječného prášku. Čochvíľa začnú vstávať. Už je deň.
– Ktosi tejto noci nespal, – povedal Alex a vzal si kúsok chleba. Vzápätí ho odložil. „Chudák Smytrakis,“ pomyslel si s náhlou ľútosťou. „Mohol žiť sto rokov. Taký nezmysel, taký strašný nezmysel.“

Donútil sa vypiť kávu a zjesť všetko, čo Caroline pripravila.
– Poďme. Máš lano?
Bez slova ukázala na kotúč lana a dve baterky, čo ležali na stoličke.
Joe vytrhol z notesa lístok a napísal naň: Ideme do vnútra hory. Vrátime sa pred ôsmou. Caroline Beaconová – Joe Alex a položil lístok naprostred stola.
– Vezmime rezervné batérie. – Omotal sa lanom a postojačky čakal. Prešli na prstoch po chodbe.
Nad tmavou čiarou, čo rozdeľovala oblohu a more, zjavil sa červený oblúčik vychádzajúceho slnka.
– Kam ideme? – opýtala sa Caroline, keď už boli dosť ďaleko od baraka.
– Tú istú otázku si dávam aj ja. – Joe sa usmial. – Som v ťažkej situácii: musím nájsť Vládkyňu Labyrintu. Jednoducho musím, lebo iba tak zistím, odkiaľ pochádza tá soška.
– Neveríš, že Roberta zabil ten mladý Grék?
Joe na ňu chvíľu mlčky pozeral, potom povedal:
– Neverím. Ba čo viac, mám absolútnu istotu, že to neurobil.
Nerozhodne kývla hlavou.
– Kam teda ideme?
Alex zastal. Stáli na úpätí skalnej steny, naľavo od nich bol strmý útes, ktorý klesal k moru a uzavieral cestu.
– Sme na tom istom mieste, kde sme boli včera. –– Joe zdvihol hlavu. – Myslíš, že ten skalný blok naozaj otesali ľudia?
– Neviem. Ale myslím, že je to celkom možné. V prírode by to bola neuveriteľná náhoda. V tých časoch ľudia takto veľmi často maskovali svoje skrýše. Najpravdepodobnejšie je to dielo ľudských rúk.
Joe pozrel na hodinky.
– Poďme! – povedal rázne. – Pousilujeme sa ta dostať čo najrýchlejšie. Ak sa ukáže, že ten komín nikam nevedie, budem musieť preskúmať ešte jedno miesto. Ale radšej by som to urobil až za prítomnosti polície.
Položila mu ruky na plecia a pozrela mu do očí.
– Naozaj už čosi vieš, Joe?
– Asi áno, – roztiahol ruky. – Totiž viem, že sa to muselo odohrať tak a nie inak, ale neviem presne, aký bol priebeh udalostí. Keby som teraz nevedel dokázať to, čo viem, vrah by mi ďakoval do konca života. Preto ju musím nájsť. Poďme! Začal odmotávať lano.

VLÁDKYŇA LABYRINTU
– Ďalej sa ten blok nepohne! – Joe si utrel pot z čela a pokúsil sa vopchať hlavu a po nej plecia do tmavého otvoru. – Stačí. Teraz len treba dobre upevniť lano. – Poobzeral sa. Tesne nad dnom trčal zo steny hrubý skalný výčnelok. Alex uviazal na konci lana uzol a navliekol ho na výčnelok. Potiahol z celej sily. Výčnelok sa ani nepohol. Lano dobre držalo. Skúsil to ešte raz. – Výborne! Ten komín je taký úzky, že sa môžem oprieť o stenu rukami aj nohami, ale nevedno, aký je nižšie. Dolu nad vodou sa rozširuje. Rozhodne sa však opášem. Vezmi druhý koniec lana, a keby som zakričal, potiahni, ako len vládzeš. Napokon, tu nie je hlboko. Daj mi baterku. Idem na to!
Podal druhý koniec lana Caroline a sám, prepásaný slučkou, ktorú uviazal asi v prostriedku kotúča, pretiahol otvorom nohy. Nahmatal protiľahlú stenu komína. Pevne sa oprel nohami o dva malé výstupky a jednou rukou sa držal okraja otvoru, ktorým sa pretiahol. Zasvietil baterkou do hĺbky. Studňa bola takmer kolmá a okrem výstupkov, o ktoré si v tej chvíli opieral nohy, bola tam ešte jedna malá rímsa asi v polovici medzi otvorom a ligotavou hladinou. Steny boli úplne rovné, vyhladené miliardami vodných kvapiek, čo po nej pomaly stekali milióny a milióny rokov.
Joe zazrel vedľa seba Carolininu hlavu.
– Čo je? – opýtala sa. – Čo vidíš?
– Celkom hladkú studňu a naspodku vodu. Úprimne povedané, nemá zmysel zísť až na dno. Ale chcem si posvietiť na steny tesne nad hladinou, či tam niečo nenájdem. Tí starovekí figliari mohli napríklad ukryť vchod pod vodu.
– Držím lano v oboch rukách, – povedala Caroline. – Budem sa za tebou dívať. Nestratíme spojenie.
– Dobre.
Pomaly sa spúšťal a opieral sa pritom nohami o hladký povrch steny. Veľmi sa mu šmýkalo. Malá skalná rímsa bola už blízko. Stúpil na ňu – a odrazu mal desivý pocit, akoby sa dotkol čohosi živého. Rímsa sa pomaly stiahla.
Zároveň začul Carolinin výkrik a videl, že časť komína sa pohla. Vymrštil sa, skrčil nohy a oboma rukami oblapil lano, ktoré sa zrazu tuho naplo – Caroline sa ho zúfalo usilovala udržať. Baterka, ktorú si našťastie zavesil na opasok, svietila ďalej. V jej svetle videl tesne pod svojimi skrčenými nohami skalný blok, ktorý klesol, na okamih znehybnel a zasa nečujne cúvol. Stena bola opäť hladká. Na jej povrchu nebolo vidieť ani najmenší kaz. Joe sa vyšplhal hore a chytil sa okraja otvoru. Caroline nevidel. Až keď sa vytiahol na rukách a strčil hlavu do otvoru, videl ju, ako takmer leží na chrbte opretá nohami o stenu a kŕčovito drží lano.
– Ďakujem ti, zlato.
– Si tu? – vydýchla a zažmúrila oči. Lano jej vypadlo z bezvládnych rúk. Otvorila oči. – Čo to bolo, Joe?
– Neviem presne. Zdá sa mi, že v okamihu, keď som stúpil na tú rímsu, uviedol som do pohybu akúsi páku, na ktorej spočíva veľký skalný blok. Je vyvážený takým spôsobom, že keď opovážlivca rozmliaždi a zhodí ho do vody, vráti sa zasa na miesto v okamihu, keď ľudská noha prestane tlačiť na rímsu. Inak by sa nemohol vrátiť do predošlej polohy. Veľmi dômyselné zariadenie a funguje už zopár tisícročí bez najmenších reklamácií a závad.
Caroline si sadla a priložila si sčerveneté dlane k lícam.
– Joe, dve takéto náhody jedna po druhej nie sú možné. Také zariadenie naozaj nemôže byť dielom prírody. Čo urobíme?
– Myslím, že sa musíme presvedčiť, čo sa stane, ak tomu bloku nedovolíme, aby sa vrátil na miesto.
– Ako to chceš urobiť?
– Práve o tom rozmýšľam. Ak je priechod tak dôkladne zabarikádovaný, je to najlepší dôkaz, že vedie k miestu, ktoré tí ľudia chceli chrániť ako oko v hlave. Zdá sa mi, že iba jedno také miesto prichádza do úvahy. Ale ako ta mohol tvoj Perimos schádzať sám?
– Ak je stav rovnováhy taký ideálny, že stačí čo len najmenší tlak na rímsu, aby sa skalný blok nad ňou uviedol do pohybu, možno stačí rímsu trocha zaťažiť, aby sa nemohol vrátiť na miesto, čo povieš?
Joe súhlasne prikývol.
– Musíme to skúsiť ešte raz.
– Ako to, ešte raz? Azda ta len nechceš zísť sám a znova uviesť do pohybu ten pekelný stroj? Ty si to nevidel, Joe! Vymrštil si sa nahor a ten blok minul tvoje nohy len o milimetre! Keby si tam bol zostal ešte zlomok sekundy, bol by na teba spadol a rozmliaždil ti hlavu.
– Ale nerozmliaždil. Okrem toho som na to nebol pripravený. Hrôza toho mechanizmu spočíva v tom, že zastihne človeka nepripraveného. Teraz už vieme, čo môžeme očakávať.
Vzal do ruky lano a dvojmo ho pozväzoval tak, že pripomínalo akýsi primitívny povrazový rebrík.
– Zakvačím ho o ten skalný výčnelok a spustím do studne. Potom zleziem tak nízko, aby som sa mohol nohou dotknúť rímsy a hneď sa zase vytiahnuť hore. Keď sa blok vysunie zo steny, stanem si naň.
– Staneš si naň?
– Urobím to veľmi nerád. To mi môžeš veriť, – uškrnul sa.
– Ale nezlyhá to?
– Ak je blok dokonale vyvážený, nemôže sa vrátiť, ak rímsu dodatočne zaťažíme.
– Bojím sa, Joe. Čo ak to nestihneš?
– Stihnem.
– A ja? Čo mám robiť ja?
– Budeš svietiť baterkou. Aspoň sa budem môcť voľnejšie pohybovať. Začneme!
Vhodil rebrík do otvoru, potom sa vyklonil, presvedčil sa, že rebrík visí kolmo, a znova ho upevnil na skalnom výčnelku. Caroline si stala k otvoru a chytila lano.
– Budem ťa istiť. Trhnem lanom, len čo sa dotkneš rímsy.
Prikývol a znova prehodil nohy do otvoru. Zostup bol teraz oveľa pohodlnejší. Baterka zavesená na opasku svietila do hĺbky. Videl jej jasné oko odzrkadlené vo vode. Kdesi ďaleko šumelo more. Hladina na dne studne sa zľahka vlnila. Hlboký, ťažký hukot vĺn sa približoval a vzďaľoval, akoby prichádzal spoza hraníc vedomia.
Joe sa spúšťal do hĺbky. Pomaly, držiac sa rukami rebríka, natiahol nohu, aby ňou dočiahol čo najďalej. Áno, to je ono. Stačí. Teraz sa mohol dotknúť rímsy.
Chvíľu uvažoval. Dotknúť sa ani prisilno, ani nie prislabo. Pozrel nahor. Caroline čakala. Zblednutá, svetlá tvárička orámovaná krátkymi vlasmi…
Stúpil na rímsu a bleskove sa vytiahol na rukách, takmer vyskočil do výšky.
Skalný blok padol tak neuveriteľne ticho, akoby bol z vaty. Ešte. Teraz!
Nepúšťajúc sa rebríka, postavil sa oboma nohami na hladkú skalu. Chvíľu napäto vyčkával. Blok sa nehýbal.
– Stojí! – zavolal.
– Vidím! – Carolinin radostný hlas sa odrazil od stien studne a vrátil sa dolu tenkou ozvenou. – Čo je tam?
Joe si odopäl baterku z opaska a stál voľne na bloku, ktorý ho teraz celkom odrezával od dna studne, a zamieril prúd svetla do hĺbky temného otvoru.
– Chodba, – povedal, – ktorá sa skrúca takmer hneď doprava. Musíme nejako zaistiť tú prekliatu pascu. – Pomaly prešiel lúčom baterky po okraji otvoru. Zdvihol hlavu. – Dones niekoľko kameňov. Tam v chodbe ich je celá hŕba. Zaťažíme nimi blok.
– Dobre!
Carolinina hlava zmizla. Joe chvíľu pokojne stál na spustenom skalnom moste a čakal. Ale ani v tejto chvíli nemyslel na vynachádzavosť starých Kréťanov; myslel na Eleftoria Smytrakisa, ktorý ležal s rozbitou lebkou v tichom, zamknutom majáku. Vrah bol na slobode. Ešte vždy na slobode.
– Mám kameň! – zavolala Caroline. – Ale ako ti ho podám? Nachýlila sa do otvoru a v rukách držala veľký úlomok skaly.
Joe sa postavil na prsty, ale nedočiahol ho.
– Pusť ho!
Chytil vo vzduchu kameň a položil ho na blok. Niekoľko ráz to zopakovali, nakoniec sa Joe chytil rebríka a prikrčil nohy. Blok sa ani nepohol.
– V poriadku! Môžeš zísť.
Počkal, kým sa Caroline neocitla na rebríku, chytil ju okolo drieku a postavil vedľa seba.
– Bože, – povedala ticho Caroline. – Keby tam bola!
– Kto? – nepochopil Joe.
– Vládkyňa Labyrintu. Veď preto som sem prišla.
A prvá vošla do tmavej vlhkej chodby, takej nízkej, že musela zohnúť hlavu. Urobila niekoľko krokov a zastala. Joe došiel k nej.
Chodba prudko klesala. Ďalej bola tma. V svetle baterky zazreli dolu ďalšiu zákrutu.
Bez slova sa pohli napred.
Caroline s baterkou v natiahnutej ruke začala zostupovať.
V zákrute sa dno chodby vyrovnalo. Joe zdvihol baterku a niekoľko ráz potisol tlačidlo, lebo mal dojem, že baterka neposlúcha. Až po chvíli pochopil, že svetlo sa rozptyľuje v prítmí väčšieho priestranstva. Stáli pred vchodom do podzemnej siene, ktorej klenba sa uzavierala vysoko hore ako klenba katedrály.
– Vidíš? – počul vedľa seba Carolinin pridusený šepot. – Vidíš to, Joe?
Ich oči, už privyknuté na tmu, rozoznali v slabom svetle baterky ozrutnú sochu ženy, ktorá stála uprostred jaskyne.
Hlavu jej zdobila zlatistá tiara, na ktorej sedel holub, a v obrovských, široko roztiahnutých rukách držala dva zvíjajúce sa hady, ktoré upierali rozhnevané rubínové oči na dve drobné ľudské postavičky pri vchode.

STOPY BOSÝCH NÔH
– Božemôj, – šepla Caroline. – Je to naozaj ona. Ale aká celkom iná!
Chcela sa priblížiť k soche, ale Joe jej položil ruku na plece.
– Nehýb sa, – povedal potichu.
– Čo sa stalo?
– Nič. Ale pamätaj, že nie sme prví moderní ľudia, čo sem vstúpili. Ktosi objavil túto jaskyňu pred nami.
– Kto? – Nechápala.
– Vrah Roberta Gordona, ktorý odtiaľto vzal tú sošku. Najprv musíme zistiť, odkiaľ ju vzal, ako prišiel a ako odišiel. A potom, od zajtra, – na chvíľu sa odmlčal, – sa môžeš pustiť do svojich výskumov.
Pohybom ruky ju zadržal na mieste a pomaly vykročil k soche. Ale na bohyňu pritom ani nepozrel. Jeho baterka osvetľovala iba dno jaskyne. Zrazu zastal.
– Už môžeš ísť, – povedal stíšeným hlasom.
Caroline sa pomaly približovala a svietila baterkou na steny, na zem. Z prítmia sa vynárali nespočetné zástupy votívnych sošiek: žien, tanečníkov, vtákov, útočiacich býkov. Pri stenách stáli nádoby, tisíce najrozmanitejších váz, veľkých i malých, vysokých i nízkych, a pred oltárom – kamenným hranatým stolom pri nohách bohyne – ležali hŕby zlatých predmetov, ktoré sa leskli rovnako ako pred stáročiami napriek vlhkosti a tme.
– To… to nie je možné, – zašeptala Caroline. – Vari sa mi sníva? Iste sa mi nesníva. Ani Tutanchámonova hrobka sa tomu nevyrovná. Joe, uštipni ma, prosím ťa!
Zastala, zavrela oči a zase ich otvorila. Obraz nezmizol.
– Pozor! – Alex jej znova položil ruku na plece. – Pozri sem.
Odvrátila oči od oltára. Na tenkej vlhkej vrstve piesku, ktorý pokrýval kamenné dno svätyne, odtláčala sa výrazne stopa ľudskej nohy a ďalej druhá. Ale neboli to odtlačky krétskych sandálov ani topánok súčasníka. Ten, čo tu stál nedávno, bol bosý.
Joe sa zohol.
– Dospelý muž, – zamrmlal. – Bol tu celkom nedávno. Vlhký piesok zvyčajne po istom čase opadáva. Tieto odtlačky sú celkom čerstvé, pravdepodobne odvčera. – Zdvihol hlavu. – Pousiluj sa teraz, ak je to možné, na chvíľu zabudnúť na to, čo sme tu našli. Ten človek zavraždil za dvadsaťštyri hodín dvoch ľudí, a ak sa v jeho šialenom mozgu zrodí nejaká nová, ešte zákernejšia myšlienka, môže zabiť tretieho. Musíme ho zneškodniť tak rýchlo, ako sa dá. To je najdôležitejšie, Caroline. Vládkyňa Labyrintu môže počkať.
– Dvoch ľudí? – opýtala sa. – Akých dvoch ľudí? Veď tu nik neumrel okrem Gordona.
– Dnes nad ránom zavraždili Eleftoria Smytrakisa, – povedal Joe pokojne. – Je mi ľúto toho mládenca, aj Gordona mi je ľúto. Preto ťa prosím, aby si na chvíľu zabudla na tú svätyňu. Stála tu pokojne zopár tisícročí a iste to vydrží ešte zopár hodín aj bez tvojej pomoci. Pomôž mi.
– Áno… – Caroline sklonila hlavu. – Chudák Smytrakis. Bol ešte veľmi mladý. Keby som nebola rozlúštila ten papyrus, neboli by sme sem prišli a ešte by žil.
– Takéto úvahy nemajú zmysel. Vieš to práve tak dobre ako ja. Poďme po stopách toho človeka. Zrejme sa priblížil k oltáru a prezrel si bohyňu. Tu sa obrátil. Došiel sem, aha, a teraz už vieme, odkiaľ sa vzala soška v Gordonových rukách.
Ukázal rukou. Uprostred hustého zástupu sošiek bolo vpredu na kraji prázdne miesto a pred ním stopy bosonohého človeka.
– Tu sa zastavil, vzal sošku a pustil sa týmto smerom: jedna stopa, druhá, ľavá noha, pravá. Vidíš? Kráčal rovno, vpred…
– Tu odbočil, – povedala Caroline.
Stopy nôh sa priblížili k stene, pokrytej zvyškami fresky, ktorú vlhkosť takmer celkom zotrela. Od toho miesta pokračovali odtlačky stôp do hĺbky svätyne. Pustili sa za nimi a po chvíli sa ocitli na tom istom mieste, kde videli prvé stopy. Vedľa stôp bosých nôh bolo zreteľne vidieť ich vlastné.
Kráčali ďalej a znova sa ocitli pri stene.
– Vari zmizol? – povedala Caroline, sklonila sa a skúmala baterkou povrch steny. – Joe!
– No? – Aj on sa sklonil.
– Opäť to isté! Zamaskovaný priechod!
Kedysi zrejme nebolo vidieť na skale ani najmenšiu puklinu. Ale čas a voda urobili svoje. V monolitnej stene jaskyne sa teraz črtal rovný obdĺžnik. Joe sa doň oprel plecom. Kamenný blok sa ľahko pohol a otočil sa na osi. Za ním sa ukázal temný otvor. Zároveň sa z tmy ozvalo šumenie mora.
Alex pozrel na hodinky. Potom naznačil Caroline, aby ostala na mieste, a vošiel do otvoru.
Bol teraz na najvyššom bode malej skalnej komory. Mierne klesala a končila sa ústím tunela, v ktorom plieskala voda. Z diaľky sa ozýval hukot vĺn, zreteľný, ale tlmený.
Joe sa poobzeral. Jaskyňa bola pomerne suchá, jej dno pokrýval sypký, svetlý piesok. Aj tu boli stopy bosých ľudských nôh. Ale Alexovu pozornosť upútalo niečo iné.
Zohol sa a zdvihol cigaretový ohorok. Neďaleko ležal druhý a tretí. Vypálená zápalka, ktorá tu už ležala dávno, druhá, tretia, štvrtá…
Narovnal sa a zamieril lúč baterky na ohorky. Všetky mali grécky nápis „VI Sorta“.
Pomaly vytiahol vreckovku, vložil do nej ohorky i zápalky a strčil si ju do vrecka.
– Prečo nič nehovoríš? – opýtala sa Caroline.
– Moment… – Chvíľu ešte stál, obzeral sa a načúval. Zrazu si položil dlaň na čelo a niekoľko ráz si ho pošúchal. – Teda tak to bolo! – povedal ticho. – Tak to bolo. Ale akým zázrakom…? – Zasekol sa.
Keď sa zjavil v priechode, ktorý viedol do svätyne Vládkyne Labyrintu, Caroline, ktorá mu vedela čítať z tváre, si všimla aj pri hrejivom svetle baterky, že sa stalo čosi dôležité.
– Joe? – povedala ticho. – Naozaj už vieš všetko?
– Áno, viem. Poďme. Vraciame sa do baraka.
– Ale…
– Musíme sa ta teraz vrátiť. Ani slova o našom objave.
Vykročila za ním a ešte vyslala k temnej bohyni posledný záblesk svojej už dohasínajúcej baterky.
(18)
SPADOL DO PRIEPASTI
Slnko už bolo vysoko, keď vyšli na denné svetlo.
– Nie je to iba sen? – Caroline ešte vždy nemohla všetkému uveriť. Obzerala sa na horu, akoby sa chcela ubezpečiť, že ju má naozaj za chrbtom. – Neuvedomuješ si, aký je to objav! Nestačila som sa tam ani poobzerať, ale viem, že…
– Teraz musíš prestať na to myslieť, – povedal a chytil ju pod pazuchu. Z diaľky iste vyzerali ako celkom obyčajný zamilovaný párik. – Nik na nás nespozná, že sme tam boli, kým im to nepoviem. A poviem im to, tým si môžeš byť istá.
Sklonila hlavu.
– Dobre. Budem myslieť iba na tých chudákov chlapcov. Vlastne na nich stále myslím. Ale ničomu nerozumiem, Joe! Podľa mňa mohol Roberta zabiť iba Smytrakis alebo Caruthers, keď sa vrátil po tie laná. Ak to neurobil Smytrakis, a ty tvrdíš, že keď sa Caruthers vrátil do baraka, Robert už nežil, nevidím nikoho, kto by to mohol urobiť. Veď po Robertovom odchode sme boli všetci spolu, pravda? Ustavične! Nikto neodišiel, nikto sa nevzdialil ani na minútu. Pamätám si presne každý okamih toho večera: prešla som si to v duchu už sto ráz. Nie, Joe, to je nemožné!
– Presvedčíš sa, že to predsa len bolo možné.
Blížili sa k dverám baraka.
– Trocha sme sa oneskorili, – povedala Caroline. – Mali sme sa vrátiť o ôsmej.
– To nič. – Joe ju pustil pred sebou. Keď prekračoval prah, naklonil sa k nej a zašeptal: –– Pamätaj, ani slova!…
Prikývla.
A znova ako včera v noci ich videl všetkých spolu, ako čakajú na to, čo muselo prísť: na vyšetrovanie, návrat do vlasti, dotieravosť novinárov, tiché otázky kolegov. Boli z toho skľúčení, ale zakrývali svoje skutočné city predstieranou ľahostajnosťou.
Otvoreným oknom prúdil do jedálne teplý ranný vzduch, v ktorom bolo cítiť slabú vôňu zohriatych skál a morských rastlín. Profesor Lee sedel s hlavou opretou o ruky a nevidomým pohľadom sledoval let veľkého bieleho morského vtáka, ktorý krúžil nad ostrovom. Pred ním stál pohár studeného čaju.
Caruthers sedel pri druhom okne a nakrúcal na navijak udice nylonovú šnúru.
Mellow čítal pri stole.
Mary Sandersová a Pamela Gordonová sedeli vedľa seba na lavičke pri stene.
Keď Caroline s Alexom vstúpili, všetci zdvihli hlavy.
– Dobrý deň, – povedal Joe. – Trocha sme sa oneskorili, ale nie je to naša vina. Chcel som si prezrieť jednu z chodieb… – Jeho slová ostali visieť vo vzduchu.
– A ten Grék nebol s vami? – opýtala sa Mary. – Myslela som, že ste šli všetci traja. Maják je zamknutý na kľúč.
– Ušiel! – povedal Mellow. – Šli ste si prezerať chodby a Robertov vrah ušiel!
– To ja som zamkol maják.
Alex pristrčil stoličku Caroline, potom si sám sadol. – Vy?
– Ja.
Povedal to celkom pokojne, ale v hlase mu zrejme zaznelo čosi, čo všetkých zaujalo. Caruthers dokonca prestal navíjať šnúru. Mellow prudko zavrel knihu.
– Zamkli ste? – opýtal sa profesor. – Prečo?
– Lebo… – Joe sa zhlboka nadýchol. – Eleftorios Smytrakis je mŕtvy. Našiel som ho dnes pred svitaním zavraždeného.
– Zavraždeného? – Mellow vyskočil. – Ako to? Veď práve on… – Odmlčal sa. – Nehovoríte nám pravdu! Od rána rozmýšľam o tom prípade a som si istý, stopercentne istý, že jediným človekom, ktorý mohol zavraždiť Roberta, je Smytrakis!
– Bol, – opravil ho Alex. – Naozaj je mŕtvy. Mellow si sťažka sadol.
– Mŕtvy… – zašeptal. – Mŕtvy…
– Prestaň! – Mary hystericky zvýšila hlas. – Prestaňte o tom hovoriť! Odchádzam odtiaľto! Tá helikoptéra ma musí odtiaľto vziať! To… to je strašné!…
Slová jej uviazli v hrdle, ticho sa rozplakala. Pamela na ňu ani nepozrela.
– A viete, kto ho zabil? – opýtala sa pokojne.
– Viem.
Nastalo hlboké ticho.
– Teda viete aj, kto zabil Roberta?
– Áno, pani Gordonová. Viem už všetko.
Zmĺkol. Nik sa nepohol. Zrazu zaznel jasný, čistý hlas profesora Leeho.
– Ak to viete, povedzte nám to. Zdá sa mi, že je to vaša povinnosť.
– Aj ja si to myslím, – prikývol Joe. – Ani jedna z týchto vrážd nie je výsledkom dlhej prípravy. Sú skôr plodom istej improvizácie, veľmi obratnej, dosť predvídavej, ale zároveň v svojej podstate primitívnej…
Prebehol po nich očami.
– Vrah je tu medzi nami. Bol by som radšej, keby sa sám priznal k tomu, čo urobil, lebo sa za to bude musieť aj tak zodpovedať, nie pred nami, ale pred súdom. Motívy prvej vraždy boli nízke, motívom druhej bol strach. Vrah zabil Smytrakisa preto, aby umlčal jediného človeka, ktorý poznal vchod do svätyne Vládkyne Labyrintu, hoci nevedel, že svätyňa existuje. A zabil ho, lebo na ostrove som bol ja a Smytrakis sa mohol každú chvíľu so mnou o túto informáciu podeliť – preňho bola bezvýznamná, ale pre mňa a pre vraha mimoriadne cenná. Vrah si bol na sto percent istý, že po Smytrakisovej smrti zanikne jediná možnosť odhaliť svätyňu Vládkyne Labyrintu a zároveň s tým jediná možnosť obviniť z vraždy práve jeho. Od prvej chvíle som vedel, že kľúčom k riešeniu záhady bude tá malá figúrka. Bola najlepším alibi pod slnkom. Ale aby to alibi bolo neotrasiteľné, Smytrakis musel zomrieť…
Na okamih sa odmlčal.
– Hovorte, prosím, ďalej, – povedal profesor Lee, pričom sa očividne premáhal. Joe prikývol.
– Žiaľ, nemohol som tej smrti zabrániť, a to jednoducho preto, že som vtedy ešte nepoznal fakty. Myslel som, že si vrah vybral Smytrakisa za obetného baránka. Polícia by po vyšetrovaní dokonca mohla Gréka zatknúť. Bol najpodozrivejšou osobou na ostrove. Na prvý pohľad on jediný mohol zabiť Roberta Gordona. Ale vrah naraz dostal strach. Myslím, že dostal strach zo mňa. Z môjho správania bolo vidieť, že neverím vo vinu strážcu majáka a budem hľadať iné riešenie. Chcel mi preto znemožniť akékoľvek pátranie. Ale nedoceňoval ani mňa ani starovekých Kréťanov. Mal vedieť, že v oblasti takých častých zemetrasení museli uctievatelia bohyne postaviť iný, rezervný východ zo skalnej svätyne. Bol by ho zbadal, keby sa bol dôkladne poobzeral po vchode do jaskyne. Ale priveľmi ho uchvátil pohľad na všetko to bohatstvo. Zobral jednu malú figúrku, zrejme preto, aby ju pyšne ukázal tu prítomným. Potom odišiel. Ponáhľal sa. Tak sa ponáhľal, že zabudol na odtlačky bosých nôh. Viem všetko a…
Nedopovedal. Okno zaclonila ľudská postava. Počuli dupot nôh.
– Stoj! – vykríkol Alex, ale nepohol sa z miesta. Muž bežal čoraz rýchlejšie, blížil sa k okraju útesu. Caroline vykríkla a zakryla si oči. Joe sa za ním pokojne díval.
Muž zrýchlil beh, naširoko rozhodil ruky a vrhol sa dolu.
Až vtedy Alex vyskočil oknom a rozbehol sa za ním.
Zastal na kraji priepasti a zahľadel sa do spenenej vody, čo vystrekovala nad končisté výčnelky pobrežných skalísk. Konečne ho zazrel, ležal na ostrom skalnom výstupku uprostred kypiacej peny. Vodný jazyk siahol po telo, zdvihol ho a hodil naspäť. Privalila sa ďalšia vlna, vyššia, s bielym hrebeňom. Keď sa odvalila, skalný výstupok bol prázdny. O chvíľu sa Alexovi zdalo, že biela košeľa zasvietila ďalej od útesu, ale potom vystrekol gejzír peny a všetko zmizlo.
(19)
„PRAVDAŽE ZOSTANEM“

– Ale, preboha, ako ste na to prišli? – Mellow bezradne roztiahol svalnaté ruky. – Rozmýšľal som celú noc a teraz sa hanbím za všetky tie nezmysly, ktoré som pokladal za nemenné axiómy!
– Nemôžem stereotypne odpovedať, že prípad bol pomerne jednoduchý. Priveľa činiteľov mi spočiatku bránilo dopátrať sa pravdy. Okrem toho treba uznať, že vražda bola spáchaná s neslýchanou odvahou. Poznám málo príkladov tak bezohľadne a precízne spáchanej vraždy. Ten človek bol zrejme obdarený skvelou inteligenciou a schopnosťou bleskove spájať fakty. Ale keď sa tieto dve vlastnosti spoja s podlosťou, často sa rodí vražda. Čo je horšie, vrahom obdareným týmito vlastnosťami sa zdá, že majú nad okolím intelektuálnu prevahu, ktorá im umožní prejsť všetkým cez rozum. Ale vráťme sa k prípadu.
Keď sme našli Gordona so soškou Vládkyne Labyrintu v mŕtvych prstoch, mal som k dispozícii tieto údaje:
1. Nikto z prítomných nemohol zabiť Gordona, lebo všetci od okamihu jeho odchodu do prístavu boli v mojej spoločnosti a ani na okamih som ich nestratil z očí.
2. Soška bola pravá, vzatá nedávno z nejakého tmavého miesta, pravdepodobne z jaskyne, kde stála v plytkej vrstve piesku.
3. Jediným evidentným kandidátom na Gordonovho vraha bol Eleftorios Smytrakis, ktorý mal všetky možnosti usmrtiť ho a uložiť pri vchode do jaskyne, kým my sme boli pri prístave. Okrem toho Smytrakis, ktorý bol celé týždne sám na ostrove, mohol objaviť svätyňu Vládkyne Labyrintu alebo aspoň jednu sošku bohyne. Chýbal motív. Pravda, mohol som napríklad predpokladať, že Smytrakis niekde predáva predmety zo svätyne a z toho mu plynú príjmy, ktoré by prestali, keby naša výprava tú svätyňu objavila. Nebolo to nemožné, keď uvážime, že najmenej polovica zberateľov na svete kúpi ukradnutý predmet, ak im chýba v zbierke.
Bol tu rozpor: keby to bolo tak, Smytrakis by nikdy neozdobil mŕtvolu figúrkou Vládkyne Labyrintu. Také niečo mohol urobiť len blázon.
4. Ale nijaký blázon medzi nami nebol. Preto soška musela čosi znamenať. Ale čo? Mala niekoho obviniť? Alebo niekoho chrániť? Obviniť mohla len osobu, o ktorej by sme vedeli, že objavila svätyňu. Chrániť mohla osobu, ktorá nemala možnosť objaviť svätyňu. Taká osoba bola len jedna: Caruthers. On jediný sa nezúčastnil na našej výprave do hĺbky hory.
5. Musel som nájsť odpoveď na otázku: prečo vrah Roberta Gordona uložil mŕtvolu v jaskyni a nenaaranžoval smrť ako dôsledok nehody?
To bolo veľmi ťažké. Bol som zmätený. Vedel som, že nemám do činenia s bláznom. Tak prečo uložil vrah Roberta do jaskyne?
6. Musel som nájsť miesto, z ktorého pochádzala tá soška. Rozhodol som sa využiť jedinú možnosť, ktorú mne a Caroline poskytla šťastná náhoda: keď sme vošli do skalnej chodby, objavili sme prechod do skalnej studne. Keby nás tá studňa priviedla na miesto, z ktorého pochádzala soška, vedel by som oveľa viac – mohol by som zistiť, kto z členov výpravy sa ta mohol dostať. Dúfal som, že tam objavím nejaké stopy. S tým som zaspal.
7. Keď som ráno vstal a našiel som Smytrakisa v majáku mŕtveho, už som vedel naisto, že vrahom je Caruthers. A dospel som k tomu v dôsledku veľmi jednoduchej úvahy: jediný človek, ktorý mohol zabiť Gordona, sám sa stal obeťou vraždy. Okrem toho len jedna z osôb prítomných na ostrove bola chvíľu sama s Gordonom, keď opustil jedáleň, aby sa vybral do prístavu. Tou osobou bol Caruthers, ktorý ho odprevadil a zamkol za ním dvere. A Caruthersova izba bola hneď pri vchodových dverách. Iba zdanlivo bol ten čin nemožný. Zavýjanie víchra všetko prehlušilo. Keby Caruthers bol udrel Gordona po zátylku kameňom (jedným z tých, ktoré doniesol na podopretie dverí), a potom bleskurýchle strčil mŕtvolu do svojej izby, mohol o hodinu neskôr, keď sa vrátil po tie nešťastné laná, zaniesť mŕtvolu do jaskyne, keď my sme boli v prístave. Analyzoval som to niekoľko ráz a došiel som k záveru, že inak to nemohlo byť. Bola to jediná možnosť zabiť Gordona a Caruthers jediný človek, ktorý to mohol urobiť.
Ale odkiaľ vzal Caruthers figúrku Vládkyne Labyrintu? Prečo ako inteligentný človek nenaaranžoval nehodu, čo by bolo preňho najvýhodnejšie a dalo by mu pocit úplného bezpečia?
8. Chcel som sa vybrať s Caroline dolu pod útes, cestou, ktorou šiel Caruthers deň predtým na rybačku. Spomenul som si, že pri návrate mal na krku zavesený vak, v ktorom ľahko mohol ukryť figúrku, keby ju bol našiel nad brehom. Ale figúrka pochádzala z jaskyne. Teda Caruthers musel objaviť jaskyňu.
Keďže chodba, v ktorej sme boli s Caroline deň predtým a kde sme našli ten priechod, bola takmer rovno nad miestom, kde Caruthers chytal ryby, rozhodol som sa ten priechod preskúmať. Caroline vám povie, akú hodnotu má neporušená skalná svätyňa, ktorú sme objavili. Mňa zaujímali stopy človeka, ktorý v nej bol deň pred nami. Tie stopy nás priviedli k druhému priechodu, ktorým sa Caruthers dostal dnu. Vošiel som do malej jaskynky, ktorá sa na druhom konci končila tunelom klesajúcim k vode. More bolo celkom blízko. Na svoje prekvapenie som našiel v jaskynke ohorky cigariet. Caruthers nefajčil. Ohorky boli grécke a niektoré zápalky ležali v jaskynke určite už niekoľko týždňov. Vtedy som pochopil, prečo musel umrieť Smytrakis. Aj Caruthers si všimol tie ohorky, hoci vtedy, keď vošiel do jaskynky, im nepripisoval väčšiu váhu. Ako vieme, odlivy a prílivy na Stredozemnom mori sú oveľa slabšie ako na oceánoch. V tejto časti mora dosahujú niekoľko stôp. Ale to stačí, aby sa po každom odlive ocitol vchod do tunela na také dve hodiny nad hladinou. Stačí vtedy prejsť dva alebo tri kroky po pás vo vode, ktorá stúpa nahor po plošine, aby ste sa ocitli na suchom mieste v malej útulnej jaskyni, osvetlenej počas odlivu denným svetlom, ktoré ta preniká. To, čo si nevšimol grécky strážca majáka, ihneď padlo do oka profesionálnemu archeológovi. V stene jaskyne bol vyrytý obdĺžnik. Caruthers ho zrejme potlačil a na jeho radosť sa skalný blok otočil na osi. Takto sa ocitol v príbytku Vládkyne Labyrintu…
Joe sa na okamih odmlčal.
– Priznám sa, že som rozmýšľal o dvoch veciach: prečo si Caruthers vzal so sebou na rybačku baterku a čo hľadal v jaskyni, ktorej vchod mu odokryl odliv? Myslím, že sme ho nedoceňovali. Bol veľmi schopný a nesmierne ctižiadostivý. Predpokladal, že Kréťania ako námorný národ mohli využiť more ako bezprostredný prah svätyne. Preto si vzal so sebou pre každý prípad baterku, a keď videl tesne pod hladinou vchod do jaskyne, rozhodol sa ju preskúmať. V prvej chvíli po objavení svätyne sa chcel iste podeliť o túto novinku s ostatnými. Ale vzápätí dostal iný nápad…
Joe zaváhal.
– Caruthers nezabudol na to, že kedysi sa tešil sympatiám pani Gordonovej. Úprimne povedané, zrejme rátal s tým, že ich nikdy nestratil. Keby sa mohol zbaviť Gordona a zároveň získať jeho bohatstvo, ktoré by mu neskôr umožnilo podniknúť samostatnú výpravu na Keros, obsah svätyne by z neho urobil jedného z najslávnejších objaviteľov našich čias. Uvedomil si to, len čo vrhol pohľad do hĺbky jaskyne a videl obrovskú nedotknutú svätyňu s tisícmi nádob a sôch. Myslím, že keď sa púšťal na spiatočnú cestu, mal už plán hotový. Ešte nevedel, ako zabije Gordona. Na pomoc mu prišiel uragán a príležitosť, ktorej nevedel odolať. Caruthers uvažoval veľmi rýchlo, až bleskove, ale dopúšťal sa pritom chýb. Zabil Gordona a vrátil sa do jedálne. Správne predvídal, že po istom čase sa vyberieme hľadať Gordona do prístavu. Tú chvíľu chcel využiť. Ale až keď sa vrátil po laná, zistil, že celý povrch ostrova osvetľuje reflektor majáka. Nemohol odniesť mŕtvolu na breh a zhodiť ju do vĺn, lebo by ho uvidel Smytrakis z majáka a okrem toho nikto okrem mňa nezišiel do prístavu, všetci stáli na kraji plošiny, ktorú by musel prejsť. Čas súril. Ostávala len cesta k najbližšej jaskyni, kam nesiahal lúč reflektora. Caruthers bežal do jaskyne a uložil tam telo. Ale plán zlyhal. Gordon už nebol obeťou nešťastnej náhody, ale vraždy. Caruthers vedel, čo bude ďalej. Spomenul si, že má v izbe sošku Vládkyne Labyrintu. Musel sa jej zbaviť. Uložil ju teda na prsia mŕtveho. Figúrka dosvedčovala, že on nemá s vraždou nič spoločného. On predsa nebol v hĺbke hory spolu s nami.
Neskôr v noci si spomenul na ohorky, ktoré si všimol vo vonkajšej jaskyni. Smytrakis o nej vedel a ja som sa všade motal a zbieral informácie. Caruthers uvažoval celkom jednoducho: ak Smytrakis umrie, nikto sa nikdy nedozvie, že existuje vchod do svätyne Vládkyne Labyrintu od mora, ba nikto sa nikdy nedozvie, že tá svätyňa vôbec existuje. Vchod bol zamaskovaný geniálne. Ale Smytrakis ho poznal. Keby mi povedal o podzemnej jaskyni a keby sme náhodou natrafili na svätyňu, Caruthers by sa zrazu stal jediným podozrivým. Okrem toho si iste spomenul, že v svätyni ostali stopy jeho nôh. Zabil ďalšieho človeka a získal pokoj… na niekoľko hodín. To je všetko.
Nastalo ticho.
– Helikoptéra! – povedal zrazu Mellow. – Chystá sa pristáť.
– Teraz odletíte, pravda? – povedal profesor ticho. – Nečudujem sa vám. Bolo to hrozné. Aj Mary a Pamela odletia do vlasti.
– A vy? – opýtal sa Joe.
– Ja tu ešte zostanem. Potrebujem niečo robiť, veľmi to potrebujem. Aj Caroline a Mellow chcú zostať so mnou.
– Tak potom tu, pravdaže, zostanem aj ja, – usmial sa Joe. – Viete, pán profesor, ja ju mám naozaj rád, a hoci ten, čo porušil pokoj Vládkyne Labyrintu, už spadol do priepasti, radšej by som bol pri tom, keď tá antická dáma znova dostane zlú náladu.

